
I. 


A Görgey-nemzetség — Artur szülei és testvérei — György anyagi romlása — 
A késmárki kollégiumban — A tullni évek — Hadabpród a Wasa-gyalogezrednél 
-— Testőrhadnagy Bécsben — Cifra nyomorúságban — Katonai továbbképzés — 
s Huszár leszek" — Kilenc év után először otthon — Nagykorúsíttatja magát — 
A Nádorhuszároknál — Egy magyar huszárgarnizon élete Csehországban — 
Forradalmi eszmék — Házassági tervek — Első magyar levele Istvánhoz — 
Kilépés a hadseregből — ,, Bánt a honvágy." 


Oklevelek bizonyítják és tradíciók tartják, hogy a görgői és toporci Gör- 
gey-nemzetség családfáját a XII. század elején ültették át német földről a 
Szepesség bércei közé. Osi, germán gyökerű törzs, amely a fajtáját jellemző 
szívóssággal kapaszkodott meg az új talajban, majd izmos és kemény törzs- 
ben egyenesedett ki, pompás terebélybe borult s hatalmas ágaival és lomb- 
jaival kereste a szabad levegő és a napfény vidámságát. Oly mélyen és erő- 
sen fogódzott meg az új föld sovány és mostoha hantjaiban, elszakíthatatlan 
gyökereinek sokaságával, hogy a megújuló fergetegek alig árthattak neki. 

Az első Arnold comestől kezdve egész vármegyékre kiterjedő gazdasági 
és politikai hatalom táplálkozott e büszke és nemes tölgy életnedveinek bő- 
ségéből. Az éghajlat zordonsága ellenére sem hanyatlott, vagy szűnt meg e 
törzsnek friss rügyekben megújuló termékenysége. A Görgey-nemzetség 
évszázados történetében találkozni fogunk a royalizmus megható önfeláldo- 
zásaival, majd később a nemzeti mozgalmak megvíhatatlan intranzigenciájá- 
val. Tagjai között felváltva lépnek szemünk elé vitéz katonák, püspökök, je- 
les adminisztrátorok, közjavak hűséges sáfárjai, szorgalmas gazdák, pedáns 
és kitűnő tisztviselők. A Görgey-nemzetség is végigjárta képviselőiben és 
leszármazottjaiban a magyar közélet nagy nevelőiskoláját, a vármegyét, s 
irányította a municipiumok önkormányzati életét, elsajátítva a helyhatósági 
igazgatásban az országos közéleti szereplésnek azt a finom hajlamát, amely 
a magyar birtokos középrendnek egykor elhomályosíthatatlan dicsősége 
volt, a vér és a vas századaiban. A Görgeyek véreztek a rendi szabadság vé- 
delmében s a Felvidéken már a XVI. század közepétől fogva a családnak át- 
tért főágán át, buzgó harcosai voltak a protestáns szellem hősies erőfeszíté- 
seinek a császári hatalommal szemben. 

Ezek a vallási és politikai viharok sok életerős ágat téptek le a konok és 
szikár törzsről. A nemzedékek szorgalmával és takarékosságával megszer- 
zett családi vagyon egy része is megapadt e küzdelmekben. A fej- és jószág- 
vesztés kockázatáig fajuló polgárháborúk nem egyszer mintha a porba súj- 
tották volna az egész nemzetséget, de azután, a válságok multán a Görgeyek 
tevékeny józansága újból összegyűjtötte az ősi örökségek és donációk szét- 
szórt javait és azt a társadalmi és politikai pozíciót, amelyet a család szeren- 


csésebb tagjai a Szepességben elnyertek. Görgey János, Thököli diplomatá- 
Ja, majd Rákóczi alatt vármegyéjének követe a rebellis országgyűléseken, 
Toporc elkobzásával és spilbergi börtönnel fizette meg szavazatát az ónodi 
trónfosztásban és tántoríthatatlan ellenzékiségét. Dédunokája, egy szintén 
János nevű kapitány a Blankenstein-huszároknál, 1793-ban Flandriában a 
császár háborújában esett el, sziven találva egy ellenséges golyótól, vakme- 
rő lovasrohama élén. Már előbb, a hétéves háborúban szerzett érdemeiért a 
kincstártól bérbekapta a toporci sasfészket, hajdan IV. Béla király adomá- 
nyát, amelyet hétévi gondozás után 1779-ben visszaadtak neki 1124 forint 
24 krajcár becsérték és 307 forint illeték lefizetése ellenében. Innen 1818 
január 30-án röppent ki az a sasfiók is, akit a história Görgey Artur néven is- 
mer. 

Artur atyja, György, harmadik fia volt a maubeugei hősnek. Eszes, önér- 
zetes, jellemes úriember volt, aki családja akarata ellenére házasodott egy 
lőcsei polgári házból. Emiatt nemcsak anyja szeretetét vesztette el, hanem 
egy ideig keserű meghasonlásba keveredett a többi Görgeyvel is, akiknek 
családi büszkeségén érzékeny csorbát ejtett a rangon aluli Írigykötés Perczián 
Vilmával, e törékeny és finom polgári virágszállal. A polgári önérzet és az 
asszonyi méltóság nem sokáig bírta ezeknek a családi dulakodásoknak meg- 
alázó és elgyötrő engesztelhetetlenségét, a nemesi kaszt rideg konvenciona- 
lizmusa sohase bocsátotta meg a szerelem törvényének diadalát, azt, hogy a 
hatszázéves nemzetség fájába egy szivére hallgató szeleburdi fiatalember 
polgári hajtást ojtott be. Görgey anyja, az özvegy konziliárusné soha át nem 
lépte többé fia hajlékának küszöbét. Uralkodni vágyó természete, osztályön- 
tudata, sebzett anyai hiusága haláláig nem bírta megérteni és megbocsátani 
azt a társadalmi szabadelvűséget és érzelmi ellágyulást, amely látszólag ki- 
törölhetetlen foltot ejtett a vén kutyabőrön. Artur atyjához más téren se volt 
könyörületesebb a sors. Felesége hozományát egy barátjára bízta, hogy sze- 
rezzen rajta valahol az Alföldön egy zálogos birtokot. A húszezer rhénes fo- 
rint aztán nyomtalanul eltűnt a hű barát kezén: se pénz, se posztó. E furcsa 
és könnyelmű üzletkötés, amelyből a régi ősiségi perjog alapján évtizedek- 
re terjedő processzus tengeri kígyója lett, teljessé tette a harmadik Görgey- 
fiú anyagi romlását. A toporci jószágnak Györgyöt illető részét elborította az 
adósság árvize. A birtokot a vármegye szekvesztrálta. Az a négy fiú (Guido, 
Ármin, Artur és István), akikkel e sorsverte házaspárt megáldotta a Gond- 
viselés, már nem ismerte a régi jólétet és bőséget. Öseikhez és rokonaikhoz 
képest szinte proletársorra jutottak, s életük nem volt egyéb, mint szaka- 
datlan viaskodás a gonddal s megfeszített munka a létért. 

Artur gyermekkora tizennégyéves koráig abban a családi kúriában telt 
el, amelyet atyja a toporci kertnek egyik sarkában építtetett s amelyet kerí- 
téssel választott el a Görgeyek ódon kastélyától. Az anyai átok engesztelhe- 
tetlensége, a gőgös nagyasszonynak, Doloviczényi Anna Máriának meg nem 
szűnő ellenségeskedése balvégzet gyanánt borongott az új hajlék fölött, mint- 


ha a két szomszédvár legendája elevenedett volna meg e bús disputa di famiglia- 
kban. A frissen rakott fészekből kirajzott fiak közül aránylag a legidősebb, 
Guido járt legjobban, mert legkevésbé találkozott a szegénység gátlásaival 
neveltetése és pályájának fejlődése előtt. Tanulmányainak befejezése után 
kamarai hivatalnok lett, majd a birodalmi pénzügyminiszter tisztviselője 
Bécsben, s 1848-ig akadálytalanul haladt fölfelé a hivatalnoki lajtorja lépcső- 
in a bányászati osztályban. Az Arturnál mindössze két esztendővel idősebb 
Ármin katonának ment, s mint alapítványos növendék végezte a tiszti isko- 
lát, ahonnan azután a magyar nemesi testőrséghez jutott. A zsengekorú Artur 
bátyjaival ellentétben, otthon élte át az anyagi válságnak évről-évre nyo- 
masztóbb következményeit. Közvetlen közelségből látta a szülői ház felett 
gyülekező fekete felhőket. A gondban és bánatban koraérett gyermek lelke 
megsejtette az atyai homlok mély ráncainak és az anyai könnyeknek titkát. 
Két esztendeig maga ápolta szenvedő édesanyját őszinte fiúi gyöngédség- 
gel, megható kötelességérzettel s a gyermeki ösztönnek ama finom tapinta- 
tosságával, amelyben a szeretet csak megsokszorozódik a sors mostohasá- 
gának, a Gondviselés látogatásainak növekvő terhével. 

A kis Artur két esztendőre meg is szakította késmárki iskoláját, hogy 
egészen édesanyja ápolásának szentelhesse magát. Utóbb mindazt a gon- 
doskodást és részvétet, amit ez a gyerekember az anya hervadó életének ál- 
dozott, maradéktalanul átruházta atyjára és testvéreire, különösen a legki- 
sebbikre, Istvánra, aki négyéves volt, mikor anyjukat elvesztették. Annak a 
szigorú, puritán, patriarchális, csaknem spártaian rideg nevelésnek, amelyet 
az atyai intenciók és a mostoha körülmények irányítottak, jégtakarója alatt 
a fiatal és férfi Görgey Arturnál mindig nyomára fogunk akadni azoknak a 
meleg forrásoknak, amelyek fel-felbuzogtak a szív mélyéből, testvérei, leg- 
kivált a család Benjaminja, Pista iránt. Azt a szeretetet, mondhatni atyai 
gondoskodást és törődést, amellyel Artur bátyai és öccse sorsán csüggött, 
olyan viszonyok közepette is, amelyeknek kietlen és riasztó nyomorúsága 
más halandóknak lelki erejét felőrli vagy abszorbeálja, amazok e hatalmas és 
törhetetlen szellemi és erkölcsi felsőbbség előtt való természetes hódolat- 
tal viszonozták s nem inogtak meg benne egy pillanatra sem, akkor se, ami- 
kor Artur pályája a mélységbe és a sötétségbe hanyatlott. Áll ez különösen 
Istvánra, aki férfikorának legtermékenyébb évtizedeit töltötte el abban a ne- 
mes igyekezetben és önzetlen erőfeszítésben, hogy történelmi nevű bátyjá- 
nak emlékét és dicsőségét megóvja az enyészettől s megtisztítsa azt a vá- 
dak és a rágalmak iszapjától. A Görgey-fivérek összetartása, Artur iránt ta- 
núsított hűségük és önfeláldozásuk túlélte a felmagasztaltatás rövid hónap- 
jait és a bukás hosszú évtizedeit. 

Ez a megható testvéri szolidaritás a legkülönb és legszerencsétlenebb 
családtag iránt, sohase lazult meg, éppúgy, mint ahogy nem lett kisebb ben- 
nük a hányt-vetett sorsú atya emlékének tisztelete sem. Ez a szoros csalá- 
di összetartás inkább emlékeztet a német polgári házak tisztes szentélyeire, 


mint a magyar birtokos középnemességnek sokszor családi cirvakodásokban 
megnyilatkozó csendéletére. A lőcsei szász polgárok mély családi érzései át- 
ütöttek annak a sűrű magyar vérnek háborgásain, amelyek gyakran ivadéko- 
kon keresztül feldúlták a rokoni összetartozás kötelékeit s a családi élet nyu- 
galmát. 

Az anya halála után a tizenhároméves Artur visszatért a késmárki evan- 
gélikus kollégiumba. Egy esztendővel később a tullni utásziskolában meg- 
üresedett egy alapítványi hely, amelyet a Görgey-nemzetség sarjai számára 
a család egy régi barátja, Wieland báró altábornagy szerzett s amelyről az 
igényjogosult Görgey Gusztáv, Artur unokatestvére lemondott. Ez a vélet- 
len döntötte el Artur sorsát. A katonaiskolában megüresedett hely ingyenes 
volt. A katonatiszti pálya a régi Ausztriában zárt és biztos egzisztenciát je- 
lentett, sőt olyan kiváltságos társadalmi pozíciót is, amely a polgári életpá- 
lyákon a vagyontalan fiatalember számára elérhetetlennek látszott. A tizen- 
négyéves fiúban semmi jele sem mutatkozott annak, mintha magasra ágas- 
kodtak volna a katonai dicsőség megsejtett becsvágyai. E koraérett gyer- 
mekben semmi sem mutatott arra, hogy érzi magában felderengeni jövendő 
hivatásának repeső ihletét, úgy, mint ahogy a sasfiók érzi szárnyait. Nem az 
ambíció, hanem a megalkuvás és a lemondás térítette a katonai pályára. 1832- 
ben ezt írja atyjának: , Ha Tullnban találkozik alkalom (t.i. ingyenhely), akkor 
katona akarok lenni; ellenkező esetben a filozófiát akarom végezni és azután 
egyik vagy másik tudós szakmára határozni el magamat. Mert katonának 
két okból megyek: először és mindenekfelett a haza iránti szeretetből... 
másodszor a matematikai és fizikai ismeretek iránti szeretetből. Ez az én 
szilárd, rendíthetetlen elhatározásom." A tizennégyéves fiúnak már , rendít- 
hetetlen" elhatározásai vannak. A késmárki intézet kitűnő bizonyítvánnyal 
látta el növendékét, aki, mielőtt az idegenben elfoglalta volna stipendiális 
helyét, az akkori tisztinevelés előiskolájába is kénytelen volt belekóstolni és 
mint hadapród asszentálta magát a cs. kir. 60-ik gyalogezrednél, amelynek 
három zászlóalja később oly fényes szerepet játszott az 1848/49-iki szabad- 
ságharcban. 

Artur 1832 november 23-án lépett be a tullni utászkari tanintézetbe. To- 
porcot, az atyai házat, kis testvérét nem is látta, csak hosszú kilenc év mul- 
tán. Az alsóausztriai városka, amelynek falai valamikor látták Mátyás király 
fekete seregét is és ahonnan 1683-ban Szobieszki hadai indultak Bécs föl- 
mentésére, a harmincas években magáénak mondotta a dunai birodalom 
egyik legkiválóbb tisztnevelő iskoláját. A Monarchia minden néptörzse és 
nemzete képviseltette magát az intézetben. A növendékek legnagyobb ré- 
sze természetesen Soldatenkind volt, annak a katonai kasztnak ifjú sarjadé- 
kai, amely zárt, merev és öncélú szervezetében valósággal állam volt az ál- 
lamban. Az a tiszti és tanári kar, amely ezt az intézetet vezette, s amely techni- 
kus szakerőket képzett ki a császári ármádia számára, választékos kis testület 
volt, javarészében a napóleoni háborúk veteránjaiból állott, kiknek mindegyi- 


kére hullott valami a régi dicsőség aranyporából. Az oktatás elvei és mód- 
szerei a kor színvonalán állottak, az esprit de corps kitenyésztésére irányu- 
ló erkölcsi és politikai maximákkal, azzal a céltudattal, hogy megbízható 
osztrák tiszteket neveljenek. 

A harmincas évek közepén a császári monarchiának úgyszólván minden 
népelemén végigborzongtak a nemzetiségi érzés hullámai, elcsöndesíthetetlen 
rezgései annak az óriási földrengésnek, amelynek középpontja volt Páris és 
a júliusi forradalom. Az a törékeny állami gépezet és az a bonyolult birodal- 
mi szerkezet, amely a végsőkig ignorálta, vagy tagadta ezt a létére oly vég- 
zetes erőt, mindent elkövetett, hogy a hadsereget, öncélúságának ezt a rop- 
pant eszközét megóvja az idők fertőző rajongásaitól és a koreszméktől. Amily 
mértékben gondot fordított a bajtársi szellem ápolására, a császári kardbojt 
kultuszára s a nagy egészben a dinasztikus hűségnek, mint a hadsereg egyet- 
len erkölcsi létalapjának megszilárdítására, éppoly következetességgel denacio- 
nalizálta azt az értelmiségi ifjúságot, amely a soknyelvű Monarchiából rek- 
rutálódott. Ez a törekvés majdnem teljes sikerrel járt. Még azoknak a nem- 
zeteknek fiaiban is sikerült elsorvasztani, vagy kiirtani a nemzeti érzés gyö- 
kereit, amelyek, mint az olasz, vagy a magyar, ragyogó történelmi múltra te- 
kinthettek vissza s amelyek eleven és lázas közéleti küzdelmekben próbál- 
ták felújítani múltjok hagyományait és kötelességeit. Ennek a hadseregnek 
meg voltak a maga külön tradíciói, és — ha szabad így mondani — a maga po- 
litikai eszméi. Ezek a tradíciók bizonyos nemzet- és népfölötti hivatás gon- 
dolatából eredtek, s a kohézió eleven idegszálai gyanánt kötötték össze a 
divide et impera módszereivel kormányzott nemzetiségeket. Az osztrák 
tiszt számára, ha ez egyáltalán lehetséges volt, ez a hadsereg a hazát pótol- 
ta, amelynek wallensteini és sovoyai eugeni dicsősége megújhodni látszott 
a század elején lefolyt heroikus és véres harcokban, s amely még most is 
olyan nagy kapitányokra hivatkozhatott, mint az öreg Radetzky, vagy vezér- 
kari főnöke, Hess tábornok. A fekete-sárga hadsereg tisztjeire nézve a poli- 
tikai viszonyt, amely őket a Habsburg-országokhoz és -tartományokhoz fűz- 
te, az öreg Schönhals tábornok így jelölte meg: , Nicht als Eroberer, nicht als 
Stádtezerstörer, sondern als Friedebringer wehen heute Euere Fahnen vom 
Belt bis zu den Thálern des Appenins." 

Ennek a nagy családnak lett tagja Görgey Artur, amikor Tullnban ráhúz- 
ták a császár kabátját. Ez időtől kezdve nem, vagy alig hallott magyar szót, 
hacsak Bécsben nem, mikor Guido testvérével hébe-hóba találkozott. Kü- 
lönben se lehetett valami erős a magyar nyelvben. Az apai ház társalgó nyel- 
ve inkább a német volt. A jobbágysággal és a szolgaszemélyzettel tótul be- 
széltek. A késmárki evangélikus iskolában is nagyobb súlyt vetettek a latin 
szintakszisra, mint a magyar nyelv tanítására. Ez a vézna magyar nyelvtudás 
Tullnban még inkább megcsappant. A serdülő katonanövendék alig tudott 
valamit hazája és nemzete történetéből. A magárahagyottság és a magára- 
utaltság érzése időnkint fájdalmas honvágyban nyilatkozott meg. Hosszú 


éveken át bizony hiába integettek feléje a Tátra ormai, hasztalan hívta a 
toporci hársak zúgása, az apai hajlék, amely több bánatot látott, mint boldog- 
ságot. Idővel , ez a szelíd búsongás hazája felé" valamennyire lecsillapodott 
az idegen környezetben s nemzeti érzése csak akkor lobbant fel, mikor ki- 
lenc esztendő múlva először tért haza hosszabb szabadságra. A tullni évek 
kezdetén benne is fölgerjedt ama szenvedélyes barátságok egyike, amelyek 
oly mély nyomokat hagynak az ifjúkori fejlődésen s néha annyira hegeszthe- 
tetlen sebeket ütnek a szeretetet áhító fiatal lelken. Ki lehetett az az , álba- 
rát", akinek árulása még tíz esztendő múlva is visszafájt a férfivá ért huszár- 
tisztben? Ivánka Imre, a későbbi honvédezredes, bizonyára nem, hiszen a 
két tullni növendék gyermekbarátsága csak megizmosodott a nádorhuszár- 
ság együtttöltött éveiben s túlélte Artur politikai bukását is. Azután ugyan- 
ez a megható barátság áradt ki az atya felé, aki sűrűn írt leveleiben okos és 
gyöngéd tanácsokkal és intelmekkel viszonozta ennek az árva és zárt szív- 
nek ömlengéseit. , Ő lett ideálom, barátom, mindenem" - írta 1842 decem- 
ber 16-án Pista öccsének, mikor végigtekintett gyermekségén és küzdel- 
mes ifjúságán. A biedermeyer-levegőben úszó érzelmesség még hevesebb 
zajlásokra indította Görgey Artur Sturm- és Drang-periódusának ábrándjait 
és vonzalmait. Minél őszintébb és mélyebb lelki hullámzásokat okoztak ezek 
az ábrándok és vonzalmak, annál nagyobb rombolásokat idéztek elő a kike- 
rülhetetlen csalódások, a valóság durva anyagával való érintkezések úgy, 
hogy nyakán érezte folytonosan , az életuntság láncait". A lemondások foly- 
tonossága edzette ki benne az önfegyelmet és az aszkézishez hasonló élet- 
mód büszke megszokását. Szünidőre nem mehetett haza, mint iskolatársai- 
nak többsége, mert nem akarta költségbeverni atyját, kinek feje fölött ép- 
pen ezidőtájt csaptak össze az adósság hullámai. Artur nem panaszkodott, 
hogy ne tegye még nehezebbé övéinek szomorúságát. , A búskomorság és a 
könnyelműség bizarr vegyülékével" — mint később írta — várta a jobb napo- 
kat, a szabadulást, a hazatérést. Betegségeiről is csak akkor írt, amikor már 
elmúltak. A tullni évek még rohamosabban érlelték azt a fejlődési folyama- 
tot, amelyet gyermekkorának sanyarúságai és rezignációi indítottak el s 
amelyben a serdülő kor sokkal többet szemléltetett vele az élet árnyékából, 
mint fényéből. A legnagyobb öröme az volt, ha iskolai bizonyítványai és elöl- 
járóinak levelei felderítették az atyai ház komorságát. , Ahol ilyen erkölcsi 
alapok vannak s ilyen természeti adományok - írta Kégeln százados Görgey 
Györgynek, 1834 március 9-én, — ott könnyű a további vezetés, minthogy ez 
a korábbi befolyások és irányok alapjára állhat." , Nekem valódi örömömre 
szolgál, — így szól Halleg Miksa báró levelében 1835 november 11-én — ÖOn- 
nek minden jót írhatni Artur fiáról. Igen jó magaviselet, szorgalom és tudo- 
mányos kiművelése iránt való buzgósága..., sok kötelességérzet, rendszere- 
tet és komolyság társul benne, mely tulajdonságok miatt itt az altiszti kitün- 
tetés érte." 

Bizony nehezen cammognak az évek a tullni utásziskolában, kivált az 
olyan fiatalembernek, aki máris , hatáskör után vágyódik", s aki , két ember- 
öltőre való tetterőt" érez magában. De minél közelebb férkőznek testéhez- 
lelkéhez a , valósulás sugarai", annál gyorsabban olvadnak meg az ikarusi 
szárnyak. Mi történik vajjon, ha el kell hagynia az intézetet, ahol évfolyam- 
társai között mindig a legelső volt, s anol négy esztendőn át semmivel sem 
kellett terhelni az atyai gondok sokaságát? Minő conduite-listát kap a tullni 
parancsnokságtól? Szorgalmáért, kitartásáért, nyomorgásáért vajjon elnye- 
ri-e azt a szerény jutalmat, hogy ne hadapródként, hanem hadnagyi rangban 
mustrálják ki ezredéhez, a Wasa-bakákhoz? A tiszti fölszereléshez szüksé- 
ges anyagi eszközök megszerzése mennyivel könnyebbé válna, ha a remélt 
hadnagyság jövedelmére előlegeztethetné? Mennyire nyugodtabb lenne a 
toporci öregúr is, ha Arturnak nem kellene magát sanyargatni további nél- 
külözésekkel és már a pálya kezdetén roskadoznia az adósságok súlya alatt. 
Hiába volt tullni parancsnokának, Mühlwerth ezredesnek, pártfogása és köz- 
vetlen föllebvalóinak jövendölése, akik ragyogó és rendkívüli karriert vár- 
tak Artur tehetségéhez és buzgóságához, már az indulás első lépéseitől fogva. 
Hasztalan állították ki legjobb tanítványuk részére a legkitűnőbb conduite- 
lajstromot, amely szerint huszonnyolc tárgyból , sehr gut", hatból pedig , gut" 
osztályzatot kapott. , Magaviselete igen jó, hibái nincsenek, természetes ké- 
pességei jelesek, buzgósága és szorgalma ernyedetlen, szolgálatban igen 
használható, kedélyminősége vidám és szelid". Így ajánlotta a tullni végbi- 
zonyítvány a hadnagyi fokozatra. 

Erre a vidám kedélyre most újra sötét árnyékot vetett a csalódás. A leg- 
felsőbb katonai hatóság a soronkívüli előléptetésnél természetesen nem az 
érdemet vizsgálta, hanem a protekciót. A nemesi testőrséghez való felvéte- 
le is húzódott, odázódott, jóllehet az atya minden családi és politikai össze- 
köttetését mozgósította fia érdekében. El lehet-e viselni azt a csapást, ami- 
kor az ifjú szeme először vesz észre folytonossági hiányokat az erkölcsi vi- 
lágrend fehér palástján? Mikor, mint az arab rege mondja, az élet először ürí- 
ti ki a reménység erszényét? , Mindent, aminek ember a neve, - így fakadt 
fel a keserűség a lélek kráteréből, amikor később visszagondolt erre a csa- 
lódásra öccséhez írt s valóságos gyónócédulának számító leveleiben, — szám- 
űzd álmaidból, különben úgy jársz, mint én." De a toporci úrnak másféle le- 
vél megy Tullnból 1836 május 10-én: , Ekvipirungom miatt aggódol? Ez ne 
aggasszon! Hatvan pengő forintot ad nekem a császár, négy évi hűséges szol- 
gálatomért; ami ehhez még hiányzik, arranézve úgy teszek, mint már én 
előttem sokan tették az őrmesterek és kadétok között: az ezrednél létező 
felszerelési alapból szerezték be új uniformisukat és tizennyolc hónapon ke- 
resztül díjlevonásokat szenvedtek. Ez keserves dolog: fogod tán mondani. 
Nekem kevésbé az, mint megvonni tőled az utolsó garast... És ha száraz ke- 
nyéren élek ott, ahol mások dőzsölnek, s csak nézőnek maradok ott, ahol 
mások kényökre élveznek: kérem, nyomorult kéjencet akartál-e belőlem 

nevelni, aki csak ösztöneit követi, vagy pedig oly férfiút, aki tudja, hogyan 
kell a természettől kapott szellemi és testi erőit gondosan kiképezni és lel- 
kiismeretesen használni." 

A tizennyolcéves hadapródot az év őszén már a kremsi garnizónban ta- 
láljuk. A 60-ik (Wasa) magyar gyalogezred, túlnyomóan hevesi, szolnoki és 
borsodi fiúk, az osztrák katonai diszlokáció politikai célszerűségei jegyében 
vigyázott a halvérű felsőausztriai városka nyugalmára és rendjére annak a 
jól bevált elvnek nevében, hogy a Monarchia törzsei ellenőrizzék és kölcsö- 
nösen megtartsák egymást a nagy karámban. A németszármazású tisztek és 
kadétok még csak elvegyültek valahogy e kispolgári társadalomban, s a szol- 
gálat unalmas egyformaságát és diszciplínáját néha-néha elsodorta a filiszte- 
n szórakozás egészséges hulláma. De a magyar fiú, bármennyire belesem- 
misült is a nagy osztrák hadicsaládnak szürke és tompa életmódjába, csak a 
kaszárnyában érezhette magát otthon. Artur számára is nyitva állottak ter- 
mészetesen az osztrák tiszti életnek az időt agyoncsapó lehetőségei, úgy- 
mint a kártya, az ital s az asszonyi boszorkányság. De a vékony erszényű 
magyar fiú kiközösítette magát még a legártalmasabb dévajságokból is. ,, A 
korhelységhez nem volt tehetségem". Heves vérét lehűtötte a szolgálati 
túlbuzgóság, a metier elsajátításának munkája, a magyar legénységgel való 
foglalkozás öröme. Azonkívül, mint apjához írta két évvel később Bécsből, 
naív ifjonti gőggel: , semmire se vagyok kevésbé alkalmas, mint játékszer- 
nek egy nő kezében". Neveltetésének szilárd erkölcsi alapjai megóvták az 
első és legveszedelmesebb válságtól. És nehéz kísértések évadján felbuzog- 
tak lelkének mély vallásos gerjedelmei is. Azt írta atyjának, pedig akkor már 
húszéves volt, testőr és a császárvárosban, hogy Istentől kér erőt és kitar- 
tást az érzékiség elleni küzdelemben, , hogy amit lelkesedéssel elkezdtem, 
azt diadalmasan megállhassam". Szerencse, hogy Schlemüller százados sze- 
mélyében jóravaló idősebb pártfogóra akadt, aki tanácsokkal látta el a szol- 
gálati pedantéria nehézkességeiben és bonyolultságaiban s meg-megvigasz- 
talta ama kicsinyes szekatúrák- és alárendeltségi viszonyok-okozta csügge- 
désekben, amelyek sokszor kiölték az egyéniséget a császár katonáiból s 
lelketlen gépemberekké alacsonyították őket. Ezredese, Lichnovszki gróf 
pedig a maga költségén csináltatott számára egy extraruhát. A gárdához va- 
ló felvételi ügye is kezd jobban állani. 1837 szeptember elején végre had- 
nagy lesz. De jó lenne ötödfél esztendő után végre hazamenni, hogy egy kis 
tátrai ózont szívjon, hogy megölelje a vénségtől és a gondtól elhanyatlott 
atyát, hogy viszontláthassa a Pista öcsköst, akiből azóta már nagy kollégista 
diák lett, Eperjesen, majd a piaristák podolini iskolájában. Íme: a napok mi- 
lyen lassan múlnak és mégis hogy elröppent az idő. Uj honvágy ostromolja. 
De ha elkölti megtakarított pénzét a hosszú útra, miből kerül ki annak a 
civilruhának az ára, amelynek viselése pedig minden osztrák tiszt számára 
kötelező a szolgálaton kívül. Végre kézhezkapja az áthelyezési parancsot és 
beosztását a magyar testőrséghez. 

A gárdapalota egy kis magyar sziget volt a császárvárosban. A testőrség 
akkori parancsnoka, Haller gróf tábornok volt, aki nagy rendet tartott a szol- 
gálatban ifjú alattvalói között. , Azok közül való ő - írta róla Artur 1841 már- 
cius 21-én -, akik iránt minden jóravaló alárendeltjének keblében hű és oda- 
adó szív dobog". Derék, ókonzervatív érzelmű úr volt Haller Ferenc gróf, 
testestől-lelkestől a császár katonája, aki utóbb mint horvát bán mégis úgy 
tüntetett magyar érzelmei mellett, hogy magyar nyelven nyitotta meg a hor- 
vát és szlavon rendek gyűlését Zágrábban. Aulikus és lojális hajlamai azon- 
ban kiállták a nagy próbát s a , nagy fogalomzavaró események" sodrában is 
megrmnaradt a császári zászló mellett. Utóbb az olaszországi ármádiához ke- 
rült. Arturt többízben kitüntette atyai barátságának jóindulatával s egy alka- 
lommal a testőrségi pénztárból százhúsz forintot utalt ki számára, hogy ve- 
sebaja ellen gyógykezeltesse magát. 

Éltek-e még a harmincas évek végén ebben a szép barokk-palotában Bes- 
senyei- és Báróczy-hagyományok? Artur kortársai között bizonyára nem fo- 
gunk többé találni oly lelkes irodalmárokat, mint a nemzeti lélek nagy éb- 
resztőjének idejében, vagy akárcsak talán Kisfaludy Sándor bajtársai között 
is. A voltairei racionalizmus nyomdokait rég ellepte már a szentszövetségi 
reakció pora. Azok a fiatal csemeték, akiket a magyar rendiség küldött a ki- 
rály személyes őrizetére, hazulról vagy a fekete-sárga kaszárnyákból, nem 
hoztak magukkal más politikai szellemet, mint aminő a vármegyék többsé- 
gét, vagy az osztrák hadsereget áthatotta. A táblabíró-fiakat kivételes udva- 
ri és társadalmi nimbusz övezte Bécsben. Nyitva állottak előttük a legvá- 
lasztékosabb szalonok s személyes érintkezésbe juthattak a Monarchia leg- 
nemesebb családjaival. Ezer és egy alkalmuk volt, hogy apjuk pénzét elkölt- 
sék. Ha politikailag egészen reménytelennek látszott is a bécsi élet, viszont 
olyan eleven, oly színes és gazdag társadalmi élet lüktetett benne, mint va- 
lamikor a Lajosok udvarában. Bécsben és Schönbrunnban tartózkodott Eu- 
rópa legrégibb és legnagyobbtekintélyű dinasztiája és udvara, amely össze- 
gyűjtötte maga köré a magyar, a német, az olasz, a cseh és a lengyel arisz- 
tokrácia színejavát. Oriási vagyonok és jövedelmek komulálódtak, vagy úsz- 
tak el ennek a nagyvilági életnek fényében és pompájában. Maga a bécsi pol- 
gári osztály is túltett minden német, sőt a legtöbb európai nagyváros lakos- 
ságán is, ízlésben, pallérozottságban és jólétben. A bécsi zene és színházi 
kultúra a legelső volt a világon. Innen intézte a Monarchia és Európa sorsát 
a vénülésben is ellenállhatatlan gavallér, Metternich herceg. A bécsi lakta- 
nyák tele voltak a Monarchia elite-csapataival. Az osztrák diplomácia volt a 
Szentszövetség feje és a császári hadsereg a Szentszövetség karja. Soha, 
még Mária Terézia idejében se bírt az osztrák udvar akkora túlsúllyal és 
presztízzsel, mint Metternich idejében. E tekintély és hatalom varázsa be- 
hatolt a magyar testőrség palotájába is és sokkal inkább szellemi igézete 
alatt tartotta ennek a kis magyar szigetnek életét, mint Bessenyeiék, vagy 
Kisfaludy Sándorék korában. Csiszolt társadalmi modort, lovagiasságot, nagy- 

úri életmódot sehol se volt könnyebb elsajátítani, mint a magyar testőrök 
házában. Kitűnő katonák, elegáns világfiak és gavallérok tanyája volt ez a pa- 
lota, s ha valamelyik fiatal tiszt kitombolta már kora lázait, szép emlékekkel 
és kiürült zsebekkel mehetett haza a tornácos kúriába, , pipaszárrágó és ká- 
posztaevő" táblabírónak. Ebbe a bíborban és aranyban csillogó világnak kö- 
zepébe jutott a tizenkilencéves Artur s a komisz élethez zsugorodott szemei 
egyszerre kitágultak a hangok és a fények csodavárásában. 

De hát micsoda örömek és vigalmak vártak e szegény ifjú nemesre? Guido 
bátyja már fogalmazó, sót segédtitkár a pénzügyben. Pontos, derék, száraz 
hivatalnokember, aki szép és nyugalmas családi fészket rakott a bécsi eresz 
alatt. Ármin csak az imént hagyta ott a gárdát. Lim-lomjai között Artur talált 
egy csomó váltóblankettát s egy szívhez szóló atyai parainézist a fiatal em- 
berekre ólálkodó erkölcsi veszedelmek ellen. Az ő harmincöt forintnyi zsold- 
jához hazulról nem jött pótlás. Ami bajtársai számára csak röpke zsebpénz 
volt, őneki együttvéve jelentette a takaros és tiszta ruházkodást, a koszt s a 
szórakozás lehetőségeit és arányait. Ki parancsolhat azonban a pezsgő ifjú 
vérnek? És egy darabig , egy bájos, csalfa gyöngyalak" nem kötötte-e le min- 
den tetterejét? Elkerülhette-e ebben a környezetben, hogy fejest ne ugor- 
jon a duhaj tivornyákba? Mert a magyar szellem ott és akkor ilyenfajta dol- 
gokban éreztette a maga különös zamatját. 

Ez a szittyaélet azonban Arturnál nem sokáig tartott. Egészsége is rom- 
lott. Guido különben is éberen őrködött öccse felett. Ha azokra a szeren- 
csétlenségekre gondolt, amelyek a könnyelmű életmód nyomán bizton elkö- 
vetkeznek, visszaborzadt magától. Itt volt előtte Ármin , szánandó egzisz- 
tenciának" példája. És itt állott az apai gazdálkodás végső tragikuma. Lehet-e 
folytatni ezt az ő számító józanságával annyira ellentétes életmódot, mikor 
éppen most lett teljes a toporci úr tönkrejutása. Alig hogy a hiób-posta meg- 
hozza a szörnyű hírt, Artur nyomban kész új tervével, hogyan könnyítsen a 
szerencsétlen apán. 1838 március 4-én felajánlja, hogy minden hónapban fél- 
retesz fizetéséből öt forintot és elküldi Toporcra, hátha valamennyire enyhí- 
ti a Pista taníttatásának gondjait. Hálát ad az Istennek, amiért abba az álla- 
potba jutott, hogy atyján segíthet, s egyben arra kéri, hogy teremtett élő- 
lénynek ne szóljon a dologról. Hátha még kitudódna, hogy ez a csodálatos 1f- 
jú életművész micsoda önsanyargatásokból és lemondásokból fösvénykedi 
össze e nagylelkűség gesztusait! Hátha kiderülne , kontársága" a tettetés 
művészetében, amellyel leplezni iparkodik még szülője előtt is nyomorának 
kétségbeejtő sötétségét. Hogyan is lehetne leövezni azt a büszke szemér- 
met, amely nélkülözésekből és megtartóztatásokból összeravaszkodott ado- 
mányokkal akarja tévútra vezetni övéit saját anyagi romlásának és ínségé- 
nek dísztelensége felől? , Lehetne-e pirulás nélkül valakinek azt beszélnem, 
- elmélkedik a húszéves fiatalember, — hogy takarékosságból kerülöm a ven- 
déglőket és a kávéházakat, holott már több mint hat esztendő óta hozzá va- 
gyok szokva, vacsorára semmit, reggelire pedig egy darab kenyeret enni." 

n Egynémely úrfi — írta még öt évvel később is (1843 június 30.) — hihetőleg 
gyomorgörcsöt kapna, ha az én étkezésemmel be kellene érnie. Első fogás: 
komiszkenyér; második fogás: komiszkenyér, harmadik fogás is komiszke- 
nyér... Van valami jó benne, — teszi hozzá keserű cinizmussal, — az ember rit- 
kán rontja el a gyomrát; aztán meg attól se igen tarthat, hogy kolerában hal 
meg." De inkább így, mint adósságokat csinálni, feláldozni a férfifüggetlen- 
séget, ami nélkül olyan az ember, Cesare Balbo szerint, mint a nő szemérem 
nélkül. Megmaradt szabadnak és adósságtól mentnek. , Der Mensch ist frei 
geboren" — vallották a német aufkláristák, az embert nem kell felszabadíta- 
ni, csupán az szükséges, hogy önmaga tartsa fenn szabadságát, ez pedig any- 
nyi, mint a semmi, ha , az ajtótokat a szabó, a cipész, vagy az uzsorás kopog- 
tatja, kezében számlával, kötelezvénnyel, vagy váltóval." 

Akinek , aut Caesar, aut nihil" a jelszava, az hogyan alázhatná meg magát 
ilyen semmiségek miatt? S ha a korgó gyomornak zilált álmai vannak, ha a 
komiszkenyér már-már felbillenéssel fenyegeti a lelki egyensúlyt, akkor no- 
sza, tömjük inkább a fejet táplálékkal. Hiszen annyi hátraléka van még en- 
nek a sztoicizmus alá fojtott becsvágynak. Pótolni kellene hiányos magyar 
nyelvtudását, itt a gárda magyar levegőjében igazán elszalaszthatatlan alka- 
lom, hogy végre hozzáfogjon. Végtére hogyan kéredzkedjék magyar ezred- 
hez, különösképpen huszárokhoz, ha kitöltötte a testőrszolgálat öt évét és 
nem tud magyarul. Mert a húszéves Görgey magyar katona akar lenni, rá- 
nézve már eldőlt a nagy kérdés, ami a húszéves Bonapartet izgatta: vajjon 
korzikai szabadságharcos legyen-e, Pasgual Paoli oldalán, vagy a francia ki- 
rály tisztje. 

Katonai ismeretei is továbbfejlesztést igényelnek. A parancsnoknak, Hal- 
ler grófnak gondja van rá, hogy a lehetségesebb és ambiciózusabb tisztek 
továbbképezzék magukat. Ki tudja, nem lappang-e köztük egy magyar Na- 
póleon-ígéret, s nem válna-e a nemzet előnyére, ha minél több magyar kato- 
na foglalna el főhelyet a császári-királyi generalitásban? Egy Alvinczy, vagy 
Kray báró szuggesztív pályafutása nem vonzhat-e követőket az új nemze- 
dékből? Ne felejtsük el, hogy ez a korszak és ez az értelmiségi generáció 
még mindig hatása alatt állott a nagy hadi mágusnak, aki a kis piszkos korzi- 
kai városkából indult el világurának, triumphátornak, császárnak. Nemcsak a 
francia társadalom restaurációs nemzedéke hemzsegett a Sorel Julienektől. 
Az egész európai szabadelvű ifjúság telítve volt a Napóleon-utánzás szelle- 
métől. Az egész korszak a biedermeyer-hálósipka alatt fantasztikus lehető- 
ségekről álmodozott s oly közelinek, annyira valószínűnek látta legszertele- 
nebb ábrándjainak valósulását is, mint a gyermek a látóhatár szélén lehajló 
eget. Azért hát csak tanuljatok katonacsemeték; a marsallbotot mindegyik- 
tek hátizsákjában cipeli. , Örülnék neki, — írta Artur atyjának 1841 március 
24-én, — ha látnád, mint szorgoskodom három-négy pajtásommal együtt reg- 
lementek és egyéb tantárgyak tanulásában, hogy rakosgatjuk hadgyakorló 
fácskáinkat térhiány miatt többnyire az asztalról le a szoba padlójára s ho- 

gyan hasaljuk körül a gyakorlóteret, mélyen elmerülve, mint megannyi Na- 
póleon. Hol évek előtt csaknem egyedül az unalom tanyázott, most vajmi 
sokszor az a panasz: szörnyű módon repül az idő." 

De hát hogyan keljenek ki ezek a Napóleon-csirák itt Bécsben, a Heeresver- 
derberek iskolájában, ahol inkább Mackok, mintsem Napóleonok teremnek 
az osztrák copf parlagján? Különben is, , tanáraim kevés kivétellel, tulajdon 
tantárgyukhoz alig konyítanak többet, mint a csacsi a tilinkóhoz". Nem is a 
tudomány kedvéért kell tanulni, hanem a vizsgáért. Főhadnagy akar lenni 
mindenáron, nem szabad tehát tehetségével és tudásával túlságosan zavar- 
ba hozni ezeket a katonai Schulmeistereket. , Ezért jelszavam: tanulni ma- 
gamnak s vizsgázni tanáromnak." A testőri szolgálat utolsó hónapjaiban két- 
fajta izgalom is nyugtalanítja: az egyik a várva-várt szabadság és a hazatérés 
reménye - kilenc esztendő után, a másik a sokféle anyagi és egyéb szem- 
pontokat fontolgató tűnődés, vajjon melyik magyar lovasezredhez kérje át- 
helyezését? , Érett fontolgatás és latolgatás után" a választás a nádorhuszár- 
ezredre esik, amely akkor Felső-Ausztriában és Salzburg környékén állomá- 
sozott. , Az ezred áltaában a legkítűnőbbek egyike" — írja atyjának 1840 má- 
jus 12.-én. A választásnál a döntő tekintet azonban alighanem az volt, hogy 
az egyenruha ennél az ezrednél százötven forinttal került olcsóbba, mint a 
többnél, - lévén a nádorhuszártiszt uniformisa ezüst zsinórral kiverve, a 
többi huszárezredek aranyzsinóros díszítésével szemben. , Huszár leszek, 
mert csak hazámfiai között akartam szolgálni." 

Amíg Artur katonai karrierjének esélyeit mérlegeli, szokása szerint ala- 
posan meghányja-veti magában s amíg a közeli hazatérés reménye , erősebb 
mozgásba hozza vérhullámait": Toporcon nagy változások estek. Meghalt az 
özvegy konziliárusné, sírbavíve magával György fia , bűnének" megbocsát- 
hatatlanságát, azt a lelketlen ridegséget és ellenszenvet, amelyet legkisebb 
fiának gyermekeire is átszármaztatott. Görgey Ferenc, a toporci kastély gaz- 
dája, aki az anyai tekintély előtt való meghunyászkodásból, vagy természe- 
tének passzivitásából osztozkodni látszott a kérlelhetetlen nagyasszony ér- 
zelmeiben, most egyszerre felszabadult a rettenetes öregasszony terrorja 
alól s az engesztelődés útjára lépett. Felesége, Kosztolányi Mária, az egész 
Görgey család által becézett Mari néni, mihelyt egyedüli úrnő maradt a ház- 
ban, a női lélek finom tapintatával iparkodott megtörni a jeget s a jó rokon- 
nak és a nagynéninek mindenre kiterjedő gondoskodásával és pártfogói buz- 
góságával hegesztgette a régi sebeket. Görgey György fiai csakhamar érez- 
ni kezdték az atmoszféra-változást, amelynek még Ártur büszke férfiassága 
se tudott ellenállni. Valamennyire mintha enyhült volna a kényszerű fös- 
vénykedés parancsolta böjt. Egy jóságos asszonyi szív, amely a múlt kien- 
gesztelésére szabad folyást engedett jótékony ösztöneinek, értette a módját 
és a formáját, mikép környékezze meg ennek a gőgös szegénységnek lelki 
sáncait. Ha nem is fogadott el tőle közvetlen anyagi támogatást, nem tilta- 
kozhatott ellene, hogy Pista öccsének neveltetési költségeit legalább rész- 

ben fedezze, s hogy a tisztes polgári jólét úgy-ahogy visszaköltözködjék György 
házába, akire az élet alkonyán mintha rámosolygott volna a búcsúzó nap bá- 
gyadt fénye. 

Ármin fiát a Szepes vármegyei rendek megválasztották adószedőnek. 
1840 nyarán felségül vette a gazdag, katolikus Jóny Emiliát, a vármegye el- 
ső alispánjának leányát. Az egyik vőfély Artur volt, aki éppen otthon töltöt- 
te kéthónapi szabadságát, esztendők hő vágyának beteljesülését. A Pista 
gyerek boldogsága is csordultig volt. Végre hát színről-színre láthatta a csa- 
lád szemefényét, az elegáns, szépnövésű testőrtisztet, s a szíve ugrált örö- 
mében, amikor végigsétálhatott mellette a miskolci uccákon, s amikor ész- 
revette, mint felejtették reá szemüket a borsodi és a szepesi úrikisasszonyok. 
Pista számára a rég nem látott bátya a tökéletesség megtestesülése volt, az 
ideál, akit eddig csupán oktató és feddő hangú leveleiből ismert. 

Két boldog hónap, ami a sentimental journey-k szakadatlan sora volt: ro- 
koni látogatások, vendégjárások, felejthetetlen kirándulások a lomnici csúcs- 
ra, a tarpataki vízeséshez, közös séták a Poprád festői völgyében, kellemes, 
nyájas családi kör, középpontjában a drága Mari nénivel s a fiatal bájos sógor- 
asszonnyal. Igazán olyan szép volt, mint egy álom, fájdalom, oly rövid is, 
mint egy álom. Valami ürömcsepp maradt a nyári örömök kelyhében, a hu- 
szonkétéves hadnagy éles, mindig a realitásokat fürkésző szeme nem egy 
olyan tünetet is észrevett, ami elrontotta a boldog perceket. Az ábránd és a 
valóság közötti viszony minden fiatal lélekre nézve csüggesztő és lehango- 
ló élmény. , Atyámban - írta Pistának két esztendő múlva — ősz haját és irán- 
tam való szeretetét kivéve, nem találtam semmit, ami azzal a képpel egye- 
zett volna, amelyet levelei után alkottam magamnak. Tudod magad is e föl- 
fedezés következményeit, hogy tudniillik akkor Eperjesen atyám meg én 
igen könnyen váltunk el egymástól. Annál nehezebben Ármintól, akit meg- 
változottnak hittem." Görgey István szerint Artur már ekkor foglalkozott a 
katonaságtól való megválás gondolatával: talán családalapító tervei voltak, 
hiszen sohasem tudta más formában elképzelni a szerelmet, mint házasság- 
ban. Mikor aztán meggyőződött róla, hogy György úr katasztrófának ítéli ezt 
a meglepő ötletet, legott felhagyott vele — egyelőre. ,,A végzet vaskeze által 
kényszerítve hamar megtanultam - írta öccsének 1840 október 1-én — hogy 
a legboldogabb ember az, aki vágyait körülményeihez képest megnyirbálja. " 
A szüntelen közvetítés és békebíráskodás az öregúr és Ármin között sok 
félreértéssel járt. Alighogy visszaér a testőrpalotába, máris várja az új gond: 
a nádorhuszárokhoz való áthelyezéssel járó felszerelés kérdése. Nagykorú- 
síttatja magát, hogy hamarabb hozzájuthasson anyai örökrészéhez. Ha sike- 
rülne az öreg Jónyval megválttatni örökségét kétezer forinttal, éppen kifut- 
ná belőle nagyon szerényen az ekvipirung. Az alispán úr hajlandó is veje, 
Armin részére megváltani ennyirét Artur örökét, de ez utóbbi 1842 április 
végső napjaiban, hogy-hogy nem, csak 1500 forintot kap bátyjától, a többi öt- 
százat ígéri és holta napjáig adós maradt vele. 

A következő év (1841) szenzációja György úr látogatása volt Pozsonyban 
és Bécsben. István fia ugyanis a pozsonyi evangélikus líceum tanulója lett, 
Guido és Artur pedig bécsi lakosok. Az öreg úr részletes naplóban örökítet- 
te meg kirándulásának családi és turista eseményeit. Részt vett Pista vizs- 
gáján és tanúja volt győzelmének az iskola szavalóversenyén. Azután két na- 
gyobb fia karján - rövid megszakításokkal — fáradhatatlanul járja Bécs utcá- 
it és tekinti meg a világváros nevezetességeit. Pistával együtt augusztus vé- 
gén hagyták ott Bécset, az öreg abban a megnyugtató tudatban, hogy Guido 
és Artur biztos révbe értek. Utközben még megbámulták a badeni vaspályát 
és Fulton találmányát a Duna vizén, azután búcsút vett a bécsi gyermekek- 
től, akiket sohase látott többé. György úr ugyanis 1843 április végén néhány 
nappal Szent György után tüdőgyulladásban meghalt. Arturt mélyen lesúj- 
totta ez oly viszontagságos életű szülő halála, aki az ősi néven kívül alig ha- 
gyott valamit fiaira, de akitől a Gondviselés mégse tagadta meg azt a nagy 
kegyelmet, hogy három fia sorsát úgy-ahogy elrendezhette és biztos vágá- 
nyokra terelhette pályájuk fejlődését. Artur a testőrségnél hátralevő hóna- 
pokban rendkívüli energiával vetette magát a magyar grammatikára és iro- 
dalomra. Pista öccse tanácsára meghozatja Jósika regényeit, amelyek közül 
különösen az , Utolsó Báthory" nyerte meg tetszését. A magyar nyelv nyelv- 
újítási szókincsének elsajátításában derekas előmenetelt tett, de ez a finom- 
kodó, pipeskedő, mesterkélt irodalmi magyarság — vajmi keveset ért a jászkun- 
huszárok között. 1842 május végén megkapja a legfőbb haditanácstól a ná- 
dorhuszárokhoz való beosztását főhadnagyi rangban. 

A kitűnő magyar huszárezred, mint említettük, Salzburgban és a Salz- 
kammergut vidékén állomásozott, szétszórva falvakban, századokként és 
csapatonként. A negyvenes években a Monarchia hadseregének lovassága 
csak kis részben, inkább csak az ezredtörzs volt kaszárnyákban bekvárté- 
lyozva, nagyobb részében a törzsállomáshoz közelfekvő helységekben, gaz- 
daportáknál volt szétosztva a hadügyi kincstár költségén. A legénységnél, a 
toborzásnál, vagy a kötéllel lófogdosásnál elvállalt szolgálati kötelezettség, 
tizenkét esztendeig tartott. Utána az öreg huszár obsitolhatott, vagy kapitu- 
lációba léphetett, magyarán mondva, bezupálhatott újabb hat esztendőre. A 
legénység színe-java gyakran több kapitulációs szolgálatú öreg huszárokból 
állott, akik már süvölvény korukban elszakadtak a szülőföldtől, megszokták 
a drillt és a katonai életnek a falusi emberéhez hasonlítva annyira gazdag 
változatosságát. Ez az öreg legénység valósággal családjának tekintette az 
ezredet. Ezeket a huszárokat a rideg, marciális fegyelem, a lovaglásban és a 
kardforgatásban, a gyakorlatozásban és a szolgálatban eltöltött évtizedek 
igazi centaurokká edzették, büszke specialitásává a császári ármádiának, 
amelynek babérkoszorújába ezek a magyar huszárezredek - akkor szám- 
szerint tizenkettő — fűzték a legszebb leveleket. 

A magyar faj minden remek katonai virtusa testesült meg e nemzeti fegy- 
vernemben. Világszerte utánozták, minden katonai hatalom iparkodott a 

maga szervezetébe illeszteni a könnyű lovasság e mintaképét, de az erede- 
ti, ezeresztendős géniuszának, belső lényének átültetése mindenütt csak félig- 
meddig sikerült, még ott is, ahol nagy lovas tábornokok (Ziethen, Schweid- 
nitz, Murat, stb.) új taktikai feladatok felismerésével és megoldásával törtek 
utat a könnyű és szilaj lovasrohamok alkalmazásának. Ligne herceg, Mária 
Terézia és II. József híres tábornoka, aki közvetlen hadi- és béketapasztalat- 
ból ismerte a francia és porosz lovasságot, munkájában így ír a magyar hu- 
szárokról: , Azt hiszem, mostanában semmit se lehet hozzátenni e lovasság 
Jjóságához, amely a legszebb és a legragyogóbb a világon. Nem kell nekik sok 
szolgai iskolázás, amelyben nagyon is elcsenevész az olyan ember, aki eszé- 
re szorul, mert sokszor egészen magára van hagyatva. Egy huszárhadnagy 
valódi tábornok. Nem olyan nagy baj, ha elhibáz egy schwenkungot, mintha 
elmulasztja őrseinek bejárását. Különösen az önthet bele bizalmat, hogy 
csak nekünk van igazi huszárunk, a többinek nincs meg az a katonai ösztö- 
ne, az a vitézsége és az önfeltalálásnak az az ösztöne az előörsön, amely a 
mieinket kitünteti. A többi csak már egy fajta dragonyos, amelyben nincs 
esprit de corps, nincs nemzeti szellem, ami annyira ki van fejlődve a magya- 
rokban. A magyar huszár becsületérző és meg van benne az a hányavetiség, 
amely gyakran jó a háborúban. Ez az egyetlen csapatnem, amelyhez éppen 
ez oknál fogva nem neveznek ki idegen tiszteket. Különben is ott nélkülöz- 
hetetlen a magyar nyelv, ami a németnek igen nehéz. Ehhez járul, hogy a 
németet egyaránt megveti a magyar huszár és a magyar baka." Valóban a 
magyar huszár seholse és sohase tagadta meg magyarságát s éppoly kevés- 
sé akklimatizálódott a majlandi harminckét torony árnyékában, mint a salz- 
burgi hegyek fenyveset, vagy a galiciai dágvány piszkos lengyel falvai között. 
Esténkint hány idegen helyen hangzottak föl a , honi bánatos hangok", ame- 
lyekkel a szegény huszár éhét és szomját csillapítja, leginkább pedig oltha- 
tatlan nosztalgiáját az alföldi puszták, vagy a Dunántúl kékhátú dombjai után. 
Micsoda hírneve és tekintélye volt a magyar huszárnak, azt a következő 
eset is bizonyítja. Egy alkalommal I. Miklós cár szemlét tartott a cserkesz- 
testőrlovasságon, mielőtt csapatjai átlépték volna 1849 tavaszán a kárpáti 
hágókat. Egy rohamgyakorlat után dörgő hangon így kiáltott fel: Majd meg- 
látom, hogyan fogjátok megrohanni a magyar huszárokat. Pedig ott van az az 
ezred is, amelynek én vagyok a tulajdonosa. Láttam őket Bécsben, sokkal 
jobban ülik meg a lovat, mint ti, ügyetlen kutyák. 

Egy ilyen kis huszárgarnizon élete az idegenben bizony nagyon sivár 
volt és nagyon egyhangú. a közvitéz még csak elmorzsolta napjait a kemény 
szolgálatban, a lóápolásban, a ruhatisztogatásban, a gombok és pitykék kifé- 
nyesítésében, a gyakorlótéren, a falu, vagy a környék parasztjaival való érint- 
kezés elkerülhetetlen sokféleségében. Azután nem is maradtak sokáig egy 
helyen. A szakaszok félévenkint, a századok esztendőnkint váltogatták kvár- 
télyaikat. A szó szoros értelmében nomadizáltak. De a tiszt élete egy ilyen 
Isten háta mögötti zugban lélekemésztő lehetett és jobb reményeket, válto- 

zatosabb életmódot csak az a kilátás nyújtott, hogy egyszer a törzshöz is jut- 
hat szolgálatba. A békeszolgálat igazán nem volt gyöngyélet a fiatal huszár- 
tiszt számára. Szerencse, hogy az egyes szakasz-, vagy századtelepek nem 
voltak messze egymástól a sűrűlakosságú német és cseh tartományokban. 
A magányos tiszt a szolgálat után lóra ülhetett s meglátogathatta bajtársait, 
hogy együtt üssék agyon az unalmat. A tisztek óriási többsége, az alantas fo- 
kozatokban, a legjobb magyar családokból rekrutálódott. Aki az egykori tisz- 
ti sematizmusokat végigböngészi a régi huszárezredeknél, nyolcvan száza- 
lékig a legkitűnőbb és legősibb hangzatú magyar nevekkel találkozik egész 
a kapitányságig. Mert a napóleoni háborúk után a magyar birtokosnemes- 
ségnél és a főrangú osztálynál is bizonyos tekintetben a jóneveléshez tarto- 
zott, hogy alkalmas férfisarjadékaik néhány esztendőt eltöltsenek a császár 
szolgálatában valamelyik huszárezrednél. Ha már meg is szűnt a tiszti rang 
vásárlása, viszont a lovasezredeknél az alacsonyabb tiszti fokozat még sem 
vált egészen metierszerűvé, s teljesen elegendő volt, ha a gárdánál eltöltött 
évek után a család protekciót szerzett a legfőbb haditanácsnál, vagy az ez- 
redtulajdonosnál, hogy a katonasághoz kívánkozó nemesemberből huszár- 
hadnagy lehessen. 

Ez a magyar túlnyomóság a tisztikarban azonban — mondhatni — teljesen 
végetért, ha a katonai becsvágy a karrierlétrán eljutott a főhadnagyságig, 
vagy a svadronyos kapitányságig. Értelmes, ambiciózus, művelt magyar fia- 
talember számára a felsőbb fokozatokon nem várt érvényesülés, ha nemze- 
ti érzését nem titkolta, vagy nem tompította el. Inkább lemondott rangjáról, 
vagy nyugdíjaztatta magát, semhogy tartósan elviselje azt a konfliktust, amely 
magyarsága és zászlóesküje között előbb-utóbb menthetetlenül kirobbant. 
Mert az osztrák tábornokok eltűrték a magyar főhadnagyokat, vagy kapitá- 
nyokat fergeteges lovasattakok élén, de nem eresztették föl őket a felsőbb 
hierarchiába és sokszorosan átszűrték politikailag a megmaradt kevés anya- 
got is, amikor arról volt szó, hogy egy magyar bejuthasson a tábornoki kar- 
ba. Ez az öngyilkos kontraszelekció, amely a hadsereg vezérkarából kimar- 
ta, vagy kiselejtezte a Monarchia legértelmesebb és legbátrabb nemzetének 
fiait, okozta azt, hogy a kiválóan katonás szellemű magyar faj a Habsburg- 
korszakban egyetlen nagy haditalentumot sem tudott felmutatni. Még olyan 
tábornokok is, mint Nádasdy, Hadik, Alvinczy és Kray báró, ha áttörték is e 
politikai bizalmatlanság bástyáit, saját felelősségükre és saját hatáskörükben 
a legritkábban volt módjuk, hogy nagy hadműveleteket vezethessenek. Így 
támadt és mélyült az óriási űr a magyar értelmiség és a hadsereg között. És 
pedig olyan mértékben, ahogy a középosztályú társadalom nemzeti öntuda- 
ta kifejlődött, kivált a negyvenes évek folyamán, amikor ezt a réteget min- 
den izében és porcikájában kezdték áthatni Széchenyi és Kossuth eszméi. 

A huszonnégy esztendős Arturban jókora ambíció ágaskodott s a magyar 
reformkor hatalmas politikai és irodalmi zajlásai még elviselhetetlenebbé 
tették az osztrák fegyelem bilincsét. A nagy átalakulás hullámverései, könyv 

és hírlapi olvasmányain, (előfizetője lett egy ideig a Pesti Hirlapnak), vala- 
mint a Pista levelein keresztül eljutottak Arturhoz a salzburgi, a wartbergi, 
a mitterkircheni, utóbb a csehországi garnizonokig is. , Hazám ott virul Ke- 
leten, — írta 1842 augusztus 9-én öccsének, — nekem is csak úgy hazám, 
mint Neked." , Amióta anyanyelvem megtanulásának nekifeküdtem, — így 
szól egy másik levélben, — mindinkább éled bennem a vágy, hogy szeretett 
hazámmal, habár csak testben is, közelebbi összeköttetésbe juthassak..." 
Valahányszor Pista leveleiből csak valamit is megtudott honfitársai törekvé- 
sei felől, , mindjárt könnyebb a szíve". A Pesti Hirlap azonban tilalmas olvas- 
mány Ausztriában, kivált az izgága és kiszámíthatatlan huszártisztek között. 
A bécsi Justizhofstelle engedélye kell hozzá. Az meg csak jóérzelműeknél 
tűri el Kossuth gyújtogató vezércikkeinek olvasását, ha ugyan eltűri. , De 
hát hol a következetesség kormányunk eljárásában, — riad fel Artur 1843 
február 26.-án. — El van-e tiltva a Pesti Hirlap Magyarországon is? Nem. Hát 
akkor az a magyar embert, kinek az a szerencsétlensége, hogy viszonyai Auszt- 
riában, Csehországban kényszerítik élni, miért ne örülhessen a betűknek, 
melyek nemzetének szép előhaladását, nemes tökéletesedését, magasztos 
törekvéseit hirdetik? Csak azért nem, mivel ezeket a Pesti Hirlap hozza? 
Vagy azért, mert valamennyi újság közül a Pesti Hirlapban találjuk a legtöbb 
igazat és tartalmasat? Ő királyok, ti testvértagadók, kényurai a népnek! És 
miniszterek, ti királyok zsarnokai! Mikor nő meg a fületek elég nagyra, hogy 
az udvaroncok hízelgésein kívül befogadjon még egy szemernyi igazságot is 
csenevész agyatok és szívetek számára!" 

Hallga csak! Micsoda furcsa, micsoda zabolátlan, vad gondolatok kezde- 
nek fészket rakni ,,e marionett-pálya" hősének agyában. Mintha a fiatal Camille 
Desmoulins felségsértő pasguillusainak strófáiból kerültek volna ide, vagy 
Danton menydörgéseinek moraja zúgna, kavarogna ezekben az istentelen 
expektorációkban. Valóban, embernek, tehetségnek, magyarnak egyaránt 
megalázó ez a lagymatag, lélekgyilkos szoldateszka élet. És még ráadásul 
tovább éhezni és zsugorgatni, hogy tiszttársai színvonalán tartassa magát! 
Meghajolni olyan föllebbvalók előtt, akik céltalan és ostoba szekatúrákban 
élik ki alantasaikon hatalmi tébolyukat, főleg az új magyar fiúkon, akik az 
imént cseppentek az eredbe. A lomha előléptetési viszonyok homályában 
egyre halványabban pislákol az érvényesülés reménységének csillaga. Az a 
veszedelem fenyegeti, hogy becsvágya elhamvad a saját tüzében, hogy el- 
múlhat, mielőtt valami rendkívülit, valami önmagához méltót, valami nagyot 
vihetne véghez. Hogy meghalhat, mielőtt belekóstolhatna az élet fájának 
gyümölcsébe: van-e olyan halálnem, ami mérkőzhetnék egy ilyen élet már- 
tíriumával? Íme, hogyan megbosszulta magát, hogy atyja kedvéért, a gyer- 
meki szelesség egy nagylelkűségi rohamában, magára öltötte a császári mun- 
dért. , Mai pályámat — katonának lenni béke idején — azért utáltam akkor, 
mert nem ismertem. Most azért utálom, mert ismerem." (1842 december 
16.) Csoda, hogy nem ugrik ki a bőréből, amikor egy elhanyagolt századhoz 

beosztva hónapokon keresztül, a subaltern tiszt nyugodt és reménytelen 
egykedvűségével tűri kapitányának, Wernier bárónak csökönyös és agyafúrt 
otrombaságait. Még hozzá a szidalmak legtöbbször a legénység előtt zúdul- 
tak rá, ami mélyen sértette önérzetét, sőt a tiszti tekintélyt is. 

Egyszer azután szétpattantak az alárendeltségi viszony abroncsai és sú- 
lyos függelemsértést követett el. Egy századkereti gyakorlati alkalmával — 
beszéli el Görgey István — Wernier báró sűrű szidalmak után rákiált: Herr 
Oberleutinant Görgey, herrkommen! Erre Artur sarkantyúba kapja lovát és 
megeresztett kantárszárral egyenesen nekirohan a homlokzat előtt vezény- 
lő kapitánynak úgy, hogyha az az utolsó percben félre nem ugrat, akkor ment- 
hetetlenül legázolja. Artur föllebbvalójának közvetlen közelében megrántja 
kantárszárát s ezt súgja Wernier fülébe: , Noch ein Wort und ich haue Sie 
vom Pferd!" A gyakorlatnak tüstént vége szakadt s a merész főhadnagyot a 
porkolábhoz küldik. Lehetséges-e ilyen viszonyok között bármekkora ener- 
giával és becsvággyal fölfelé kapaszkodni a dicsőség hegyére, ahol a törté- 
nelmi hírnév temploma tündöklik? 

Ki innen ebből a környezetből, ebből a munkakörből, ami magához ala- 
csonyítja a jellemet és elvetéli a tehetséget. Ezredesének, Teleki Ádám gróf- 
nak szelíd és nyájas dorgálásai hogyan tudnák helyrebillenteni ezt a lelki 
egyensúlyt, amelynek a normális szolgálat is már nyűg, s amely filiszteri 
magaviseletének páncéljában olyan forradalmi, olyan lázadó lelkiséget őröl 
napról-napra? Hogy erőteljesen éledő hazafias érzései nem tették elviselhe- 
tőbbé az osztrák hadsereg slendriánjához és gépiességéhez való viszonyát, 
hogy elképzelhetetlen nélkülözései és lemondásai saját rangtársainak élet- 
módjáról, nem öregbítették az ármádiával lelki kapcsolatait: azt fölösleges 
volna bővebben bizonyítanunk. Szellemének józansága, a realitások iránt va- 
ló érzéke, az új pályaválasztás kétes bizonytalansága, az a gondolat, hogy 
családjának nagy szomorúságot és aggodalmat okozna, ha már most követ- 
né szíve hajlandóságát: egyelőre megóvja az elhamarkodott elhatározás kö- 
vetkezményettől. 

Tovább töpreng és viaskodik. Még többet filozofál, mint eddig. A távolból 
sokat elmélkedik hazája sorsán, amely évről-évre érdekesebben alakul ah- 
hoz a nagy birodalmi eszméhez való viszonyában, amely -— lám - őt is meg- 
próbálta kiforgatni hazai gyökereiből és amely most kezdi összegyűjteni még 
meglevő erejét, hogy leigázza a , magyarizmus" túlhajtásait. Az ifjú főhad- 
nagy mohón várja a híreket hazulról. Próbál eligazodni bennük s érett ítéle- 
tével Pista egzaltált leveleiből próbálja kihámozni a valóságot, az anyagsze- 
rűséget, a tényt. Az öcskös ugyanis, mint Zsedényi követ jurátusa, részt 
vesz az 1843/44-iki országgyűlésen. Utóbb pedig, mint pesti patvarista a 
legforróbbfejű hazafiak társaságába sodródott: megismerkedett Petőfivel, 
Pákh Alberttel, a dadogó Sükeyvel, Degré Alajossal, Orlay Petrich Somával, 
stb. akikből utóbb a , közvélemény asztala" alakult a Pillvaxban. Ehhez ha- 
sonló társaság volt Pozsonyban is a leghevesebb bírálója a táblabíró-politiká- 

nak. Rendkívül hévvel ostorozták a pozsonyi diéta úgynevezett lanyha ellen- 
zékiségét, a haza ünnepelt vezéreit túlzott mérséklettel vádolták, önmaguk 
fölött és egymás között nem ismertek tekintélyt. El lehet képzelni, micso- 
da politikai lázak tombolnak a reformnemzedék e rohamcsapatában, ha még 
a szelíd, timid lelkületű Pista is megbokrosodott néha és bátyjának kellett 
időnként a higgadtabb és józanabb belátás ösvényére téríteni. 

Arturon persze e messzeségben nem igen fogott a szent mámor, amely a 
pozsonyi jurátusok között, majd a , rüpök társaságában" megittasult saját pá- 
toszának és látomásának tüzes kortyaitól. , Népedet, hazádat ne mint hazafi 
ítéld meg, — írta már régebben Pistának; — előbb ítéld meg a világpolgár szem- 
pontjából; a patrióta csak azután tűzze maga elé a szilárd becsülettel elérhe- 
tő, de egyszersmind méltányos célt." , Éppen annak a látványa, mily fárad- 
ságosan küzdenek a jók, az igazi hazafiak, a rang-, pénz- és hatalomsóvár 
arisztokraták és az ősi butaságban megmaradni akaró bocskoros nemesség 
ellen, ez a látvány rád, rám és mindenkire nézve, aki hazája javát akarja és 
akinek esze és szíve helyén van, a leghathatósabb sarkantyúja kell hogy le- 
gyen, szakadatlanul előretörni az óhajtott cél felé." (1843 augusztus 20.). 
Három héttel később megírja első magyar levelét Istvánnak Prágából, aho- 
vá időközben ezredét áthelyezték. Sőt elnyeri az ezredsegédtiszti állást is, 
amire nemcsak azért törekedett, mert egy időre megpihenhetett a nomadi- 
zálásban, hanem azért is, mert némi pótlékkal emelkedett szerény jövedel- 
me, amelyet oly nagy művészettel tudott beosztani. Bizalmi állása azonban 
a legkevésbé se szilárdította meg a hadsereghez való kötelékeit és lecsilla- 
píthatatlan vágyát egy cseppet sem mérsékelte , egy tevékenyebb, szabad 
élet után". Elismerhetünk-e egy ilyen meghasonlott lelket koronatanúnak 
az ezredben, vagy hadseregben dúló erkölcsi állapotok megítélésében? Azt 
írja Guido bátyjának 1845 május 18-án, hogy ezredsegédtiszti szolgálatának 
rövid ideje alatt , első kézből kapta minden piszok bűzét az orrába". Ámde 
semmi okunk sincs kételkedni abban, hogy a hadseregből való kiválásnak in- 
dító okai között az első helyen állott , ellenállhatatlan vágyódása hazája felé, 
melytől mostani állásában örökre távol kellene élnie". Eddig csak a honvágy 
gyötörte, amely néha elalél, hogy aztán felújult erővel rázkódtassa meg egész 
valóját. 

A negyvenes években feltarthatatlan szilajsággal előretörő nemzetiségi 
gondolat a magyar tiszteket még sokkal válságosabb lelki problémák elé ál- 
lították, mint a más népfajból eredő császári tisztviselőket, vagy katonatisz- 
teket. Említettük, hogy a katonai egységek diszlokációja tekintetében a csá- 
szári hadügyminisztérium eddig jól bevált politikai szempontokat követett. 
Azt a módszert, amely minden országban és tartományban idegen helyőrsé- 
gekkel tartotta féken azt az elemi erőt, amelyet nemzetiségi kérdésnek ne- 
veznek s amelynek kiérése a régi Ausztriát létalapjaiban fenyegette. Apró, 
lokális jelentőségű rezgések az előrelátó elmék előtt már a negyvenes évek 
kezdetén feltárták a Monarchia nagy szervi betegségének lázait. Egy ilyen 

incidens egyszerre bepillantást engedett egy magyar katonatiszt problémá- 
inak örvényébe. 

Egy munkászendülés Prágában katonai beavatkozást vont maga után. A 
rendet a nádorhuszárok egy szakasza állította helyre igen tapintatos és kí- 
méletes formában. A tiszti asztalnál persze nagy téma volt ez az esemény, 
nem önmagában véve, hanem a benne csirázó vonatkozások és eshetőségek 
miatt. Mi lenne — merült fel a kérdés —, ha egyszer a magyar huszárokat ma- 
gyar polgárok ellen vezényelnék ki? Akadt olyan - beszéli el Görgey István 
-, akinek álláspontja nagyon egyszerű volt: a császárnak esküdtem; ha pa- 
rancsolják, be kell vágnom. Hátha az ország jogáról van szó? ha a tömegben 
ott látod atyádat, testvéreidet, mit csinálsz akkor? Én magyar emberbe be 
nem vágok, - mondta egy hadnagy. Görgey Artur hallgatott, pedig az ő véle- 
ménye minden bajtársat elsősorban érdekelt, hiszen szellemi fölénye szinte 
vitán felül állott az eredben. Hogyan oldaná meg ő a dilemmát és miként 
vágná kettő a szörnyű csomót? , Szólj már hozzá te is", — unszolták a hallga- 
tag segédtisztet. , A feltett esetben — volt a válasz — én előbb kvietálnék, ki- 
lépnék a császári hadseregből és a — dilemmából. Hazám polgára lennék és 
semmi más. Szabad urává lennék újból meggyőződésemnek és aszerint cse- 
lekednék." Hát a kilépési reverzális, amelyet elbocsáttatás alkalmával köte- 
les vagy aláírni, hogy tudniillik sohase fogsz harcolni az ausztriai császár el- 
len? , Persze, hogy kénytelen vagyok aláírni, de épp eme kényszerűségben 
rejlik a reverzális erkölcsi érvénytelensége" — felelt Görgey. 

Ez a lehetőség 1845-ben már nem tartozott többé az utópiák birodalmá- 
ba. A hic Rhodus, hic salta kényszerűsége minden pillanatban fölvetődhetett 
Görgey Arturra és bajtársaira. Nem lenne-e jobb már most menekülni és 
még idejében megfutni e súlyos lelkiismereti összeütközés elől? Az atya, a 
jó Görgey György, akinek akarata szabott törvényt fia pályaválasztásának 
már a toporci sírbolt csöndes lakója. Csak a másvilágon neheztelhetne a csa- 
lád büszkeségére, ha az levetné a császár kabátját. De végtére is parancsol- 
hat-e egy huszonhétéves fiatalembernek megváltozhatatlan állásfoglalást a 
gyermeki kegyelet, mikor testben, lélekben az elfojthatatlan csömör és a ki- 
ábrándulás más útra rendeli? Az évek óta húzódó tétovának most véget ve- 
tett a férfi sorsa: a nő. 

1843-ban Guido körében megismerkedik Artur M. Friderikával, egy bé- 
csi nagykereskedő leányával, aki vonzó, szerény, álmatag egyéniségével és 
huszonegy évének virágzó fiatalságával mély benyomást tett a zordkedélyű, 
magányostermészetű magyar huszártisztre. A leány atyja szerencsétlen 
spekulációk és hitelnyújtások következtében csődbe jutott. Ez a csapás le- 
verte és összetörte a leányt, s egy bécsi látogatása alkalmával ÁArturt a kel- 
leténél is mélyebben meghatotta leány betegsége s jó szíve, naivitása, tájé- 
kozatlansága belesodorta az anyai ravaszság által felállított csapdába. Görgey 
nyilatkozott: inkább testvéries vonzalomból és lovagiasságból, mátkájává 
tette a bécsi leányt azzal az ígérettel, hogyha anyagi körülményei megenge- 

dik, oltárhoz fogja vezetni. A leány gondos szülei — úgylátszik — nem ismer- 
ték Artur helyzetét, mikor szemet vetettek reá. A nádorhuszártisztek több- 
sége jómódú, sőt vagyonos magyar birtokos-családok sarjadékaiból telt ki. 
Az első felületes impressziókra Arturt is ebbe a kategóriába sorozhatták, hi- 
szen honnan sejtették volna, mennyi koplalást és nélkülözést takart el a fé- 
nyes huszáruniformis. Artur sokkal jellemesebb férfi volt, semhogy szem- 
fényvesztést játszott volna anyagi viszonyaival és házassági terveivel. Nem 
vette észre, hogy oly mértékben hűl ki szíve választottjában az érdeklődés 
melege, amily mértékben tisztázódott családja előtt Arturnak reménytelen 
anyagi helyzete. Aki a vőlegényt csak kevéssé ismerte, az nem kételkedhe- 
tett abban sem, hogy inkább magára dönti képzelt mennyországának bolto- 
zatát, mintsem hogy rokonaihoz forduljon segítségért. A tönkrejutott bécsi 
kereskedő képtelen volt letenni azt a tizenkétezer pengő forintnyi óvadékot, 
ami Artur házasságához szükséges volt. Az adott szó kötelezettsége nem lá- 
tott más kibúvót ebből a kelepcéből, mint a nyugdíjaztatást, a hadseregből 
való kilépést és a polgári életpályán való elhelyezkedést. Mikor hosszú töp- 
rengés után erre az elhatározásra jutott, villámgyorsan cselekedett. 

A Guidóhoz írt levelében (1845 május 18) szokott szenvtelen tárgyila- 
gosságával és pontosságával sorolja fel ama elhatározásának okait, amelyek- 
nek pszichológiai hatásait az imént vázoltuk. S mikor az okos és óvatos Guido 
végigcáfolja öccsének érveit és ürügyeit — idézve Goethe ama mondását, 
hogy háromszáz szürke ló sem tesz ki egy fehér lovat — s szokott értelmes 
józanságával tépi szét Artur szerelmi illúzióit: június 7-én egy részletesebb 
indokolással védi meg immár változhatatlan álláspontját. A Friderikára vo- 
natkozó lelkes és nemes argumentumok nem túlságosan érdekesek. Hiszen 
alig egy esztendő multán a viszony felbomlása igazolta Guido bölcs szenten- 
ciáit s a két képzelt szerelmes fájdalom nélkül vált el egymástól éppen ak- 
kor, amikor Artur az első lépéseket tette Prágában egy új polgári egziszten- 
cia alapjainak lerakásához. 

A hadseregből való kiválást bejelentő levélben Artur első helyen hon- 
vágyra hivatkozik. Erre Guido, aki a császári szolgálatban mint osztrák be- 
amter már egy évtizedre tekinthetett vissza, így okoskodik öccse honvágya 
ellen: , Annál kevésbé veheted komolyan, miután minden, csak némi való- 
színűséggel is realizálható jogaidról a legszűkebb értelemben vett hazádhoz 
igen követésreméltó észbeli okokból rég lemondtál — és mivel jellemedet 
számbavéve, előreláthatólag az első három esztendei Magyarországon tar- 
tózkodás után megátkoznád azt az órát, amelyben először tárnadt fel benned 
a gondolat - a jelen században! — és igen tekintélyes szabad vagyon birtok- 
lása nélkül, ezen forrongó országban letelepedni." Lám ennyire osztrákká 
vedlett már a derék Guido, a bécsi sóhivatalban. Lám, mekkorát tévedhet 
egy úgynevezett reális értelem is a realitások felismerésében, mikor a , je- 
len században" anakronizmusnak ítéli öccsében a honvágy és a nemzeti ér- 
zés felgerjedését. Guido már az , összhaza" szemléletében nő fel, s bármeny- 

nyire ismerni vélte is Artur lényét, nem sokkal többet ismert e rejtélyes 
arcból, mint amennyit az a katonai szolgálatban megmutatott. Nem ismerte 
az Artur , kameleonkodásának" lelki kínjait, mert ő aránylag könnyű szerrel 
vált telivér osztrákká, holott fiatalabb testvére évek óta prédája a legnehe- 
zebb lelkiismereti tusáknak, ébredő magyar érzése és katonai szolgálatának 
viszonyában. 

Arturon volt a sor, hogy megleckéztesse bátyját, miért nem vált benne 
osztrák aludt tejjé az ősi magyar vér. , Bánt a honvágy, — válaszolta június 7- 
én. — Ezzel azt akartam mondani, hogy hazámat jobban szeretem, mint állá- 
somat. És miután a kétkulacsosság vádja nélkül mindkettőé nem lehetek 
egyszerre, hát csak inkább odaállok, még némi anyagi áldozatokkal is, ám- 
bár mondhatom, elég csekéllyel, ahová vonzódom. Hogy azalatt, míg más 
kenyér után járok, valamely ideiglenes alkalmazást nem fogok visszautasí- 
tani, az igaz. De minden császárit visszautasítok, sőt még az olyan pártfogás 
alatt mutatkozót is, amely nekem visszatetszik." Mit tudta szegény Guido, 
hogy Artur lélekben már rég elszakadt az egész fekete-sárga világtól, hogy 
öccse nagyon szabadelvű, majdnem radikális politikai elvekre tett szert, 
hogy a Pista jurátusnak írt leveleiben a főhadnagy úr már évek óta agyvele- 
je fölött inkább a írigiai sapkát viseli, mint a huszárcsákót. 

Az ezred tisztikara őszinte sajnálkozással látta Artur megingathatatlan 
elhatározását. Görgey jó bajtárs volt és derék barát. Talán még kedvezőbb 
előléptetés is várt volna reá, mint legtöbbjükre: annyira buzgó, annyira te- 
hetséges, annyira szigorú katonának mutatkozott. A Teleki Ádám gróf által 
aláírt ezredbizonyítványa igazolta, hogy Görgey Artur 1842 május 1-től a 
mai napig (1845 július 23), a császári királyi 12-ik számú nádorhuszárezred- 
ben, legutóbb mint segédtiszt , kitűnően, híven, becsülettel, buzgalommal 
szolgált s ezen idő alatt elöljáróinak legteljesebb megelégedését és tiszttár- 
sainak kiérdemelt becsülését bírta". Az ezredparancsnokság pedig kedves 
kötelességet teljesít az ő irányában, , midőn a föntebb írt, igazságnak híven 
megfelelő adatokat pecsétjével és aláírásával igazolja és őt mindenfelé, hol 
bárminemű szolgálatba lépni szándékozik, a legjobban ajánlja". A conduite- 
lista dicséri természetes tulajdonságainak sokaságát és jelességét, modorá- 
nak finomságát, határozottságát, nyelvismereteit (magyar, német, szláv s 
egy kicsit latin), lovaglóművészetének szépségét és biztonságát, kamerád- 
jaihoz való viszonyának nyíltságát és őszinteségét, férfias komolyságát, a tu- 
dományok iránt való érdeklődését, stb. A Hardegg gróf által szignált elbo- 
csátóirat szerint a legfőbb haditanács megengedte, hogy Görgey Ártur hu- 
szárfőhadnagyi rangjából leköszönhessen. , Eddigi szolgálata alól teljesen föl 
van mentve azzal a hozzáadással, hogy miután minden fenntartás nélkül lé- 
pett ki a cs. kir. katonai szolgálatból, neki sem a hadseregbeli egyenruhának 
viselése, sem a katonatiszti jelleg használata nem engedélyeztetett... hogy 
továbbá neki sem nyugdíjra, sem egyéb elhelyeztetésre a kincstár irányában 
nincs igénye, s a katonai hatóság alól teljesen a polgári törvény alá tartozik." 

Ezzel a három okmánnyal zárult le hivatalosan is Görgey Artur osztrák tisz- 
ti pályája, amelyen egyhuzamban tizenkét és háromnegyed évet töltött. El- 
adta lovait és díszöltönyét. Ezzel a tartaléktőkével indult a szabad élet vi- 
szontagságainak és bizonytalanságainak huszonhétéves korában. Az újból 
megnyert függetlenség küszöbén sietett teleszívni magát a szabad élet sós, 
fűszeres levegőjével. 

Ismét otthon Toporcon — Vegyészeti tanulmányok — Redtenbacher és családja — 
A kókuszdióolaj képlete — Egy ifjú tudós-jelölt Prágában — Megismerkedés 
Auboin Adéllal — Mari néni — A házasságkötés — A pozsonyi diétán — 
Gazdatiszt Toporcon — A nagy ,, fogalomzavaró események" sodrában 


Alighogy kiszabadult a császári kalitkából, otthagyta a cseh fővárost s az 
anyai nagynénjének meghívására a sziléziai Bielitzbe utazott. Kolbenhayer 
Károlyné, egy jómódú posztókereskedő neje, igaz rokoni szeretettel zárta 
karjaiba unokaöccsét s hogy kedvét találja, meghívta Pistát is, akkor átme- 
netileg szepesi aljegyzőt. A két testvér, akik évek óta nem látták egymást, 
mint két gondtalan vakációs diák töltötte együtt 1845 nyárvégét és ősz ele- 
jét. Pista magával hozta a másik nagynéninek, Mari néninek meghívását is 
Artur számára Toporcra, hogy mielőtt döntene az új pályaválasztás problé- 
máján, látogassa meg szülőföldjét, ahol a fagyos atmoszféra már teljesen föl- 
engedett s meleg atyafiságos milieu várta a facér katonatisztet. Arturnak az 
az ötlete támadt, hogy Galicián keresztül, mint turisták vándoroljanak haza 
a nedecvárófalvi határon át. 

Könnyű batyuval és még könnyebb szívvel vágtak neki az apostolok fo- 
gatán a hosszú útnak. A pihenőórákon Artur zsebéből előkerült Hartmann 
Móricnak, a német Berangernek , Kelch und Schwert" című verskötete. A 
szabadelvűség és a német nemzeti gondolat népszerű dalnoka akkor egész 
nemzedékének eszmevilágát képviselte költeményeiben, mint nálunk Pető- 
fi. A szabadságeszmék rajongása, a tiszta emberszeretet, a nemes, kissé fel- 
lengős demokrácia s a német nemzet polgári társadalmát mélyen felkavaró 
egységi mozgalmak hangjai csendültek meg a népszerű és divatos német 
költő lantján. Az a magasztos, világboldogító nosztalgia, amely a népek kö- 
zötti szabad testvériség gondolatában kereste a megváltást. Forradalmár és 
republikánus szertelensége, a szentszövetségi rendszer gyűlölete, nagy 
germán nemzetének hivatásérzete, amely hatalmi erejét nem a kisebb né- 
pek eltiprásában keresi, a földtől messze elvonatkozott szabadságkultusz, az 
egyéni függetlenség rajongó szerelme, mind együtt, külön és zavaros, sep- 
rőszín oldatban ott kavarogtak e nagy romantikus költészetének nedűjében. 
István talán e megható barangolások napjaiban ismertette meg bátyját Hart- 
mann Móric lelki és szellemi világának magyar rokonaival is, akik a szabad- 
ságról, az elnyomott nép szenvedéseiről, a régi dicsőségről s a magyar nem- 
zet nagy történelmi hivatásáról még szebb strófákat énekeltek, mint a né- 
met költő. Ilyen felajzott, boldog nyugtalanságban érték el a Magura bécrccét, 
ahonnan feltűntek szemeik előtt a magyar Tátra fönséges ormai, s a völgy 
mélyén a Poprád fehér csíkja Toporc óriási hársaival. 

Az egész Görgey-rokonság boldogan ölelte keblére a rövid egy hétre visz- 
szatért tékozló fiút. Senkise tett neki szemrehányást, amiért huszonhétéves 
korában indult új életet kezdeni. Ellenkezőleg: buzdításokkal és tanácsokkal 
látták el, s a család egyik barátja, Rösler Gusztáv főbányaigazgató azt aján- 
lotta neki, hogy válassza a vegyészi szakmát, amire Arturt analitikus, fontol- 
gató, következtető elméje szinte predesztinálni látszott. A tudományos pá- 
lya különben is nagyszerűen illett Artur jelleméhez. A tudomány emberei 
műveik és alkotásaik közben legkevésbé vannak arra utalva, hogy emberi 
elfogultságokkal és gyarlóságokkal, vagy hasznos megalkuvásokkal számol- 
janak. Az ő munkájuk színarany ahhoz a nemtelen ércekkel kevert vegyü- 
lékhez képest, amiből még a legeszményibb célokra feszülő politikusnak is 
meg kell választania a matériát. Az olyan kemény, hajthatatlan, független lé- 
lek, mint Görgey Arturé, akiben oly kevés az élettaktikai érzék, aki fittyet 
hány a rangra, vagyonra, hírnévre, kitüntetésekre s annyit adott a nyilvános 
elismerésre, mint a , kínai miatyánkra", sehol se érezheti magát otthonosab- 
ban, mint a tudomány országában. Kapva-kap hát Rösler tanácsa után, aki 
beajánlotta Redtenbachernek, a prágai német egyetem vegytani tanárának. 
Hogy sok időt ne veszítsen s bugyellárisa idő előtt ki ne ürüljön, sietett Bie- 
letzen át vissza Prágába, hogy le ne késsen a szemeszterről. 

A prágai német tudós személyében Ártur nemcsak tudományos mentort 
szerzett, hanem őszinte, jóakaró atyai barátot is. Redtenbacher József 1840 
óta volt a kémia tanára s 1848-ig adott elő Prágában. Szakirodalmi tevékeny- 
ségében sokat foglalkozott a szerves vegyészettel, így a zsírsavval; egyik ta- 
nulmányát Liebiggel együtt dolgozta ki. , Redtenbacher -— írta Artur első le- 
velei egyikében új helyéről — egészen kedvemre való férfi... Ami még ho- 
mályos a fejemben, ő képes lesz azt megvilágosítani, netalán az apokalipszis 
egynémely helyeit kivéve. Szorgalmas tanítványa leszek." Egy félévvel ké- 
sőbb Röslernek ezt írja: , Redtenbacherhoz való ajánlásod által egészen bol- 
doggá tettél. Éledek, mint még eddig soha. A kémia tanulmánya már magá- 
ban, és oly kitűnő tanár vezetése alatt, mint Redtenbacher, egészen meghó- 
dított". 

Artur két- és félesztendőt töltött Redtenbacher oldalán, aki őt utóbb csa- 
ládi körébe is bevezette s aki teljes mértékben méltányolta új tanítványának 
vasszorgalmát, tehetségét, jellemét. Kezét akkor se vette le róla, amikor az 
egész világ elhagyta a bukott diktátort. Bécsi egyetemi tanári hatáskörében 
mindent megmozgatott a szabadságharc után is, hogy Artur számára tisztes 
polgári egzisztenciát teremthessen. A volt huszártiszt hálás ragaszkodással 
viszonozta jótevőjének gondoskodását. , Redtenbachernak példáján látom — 
írta 1847 július 23-án Istvánnak — hogy száz tunya szolga közt mégis csak ta- 
lál néhányat, kik a maguk talentumát el nem ássák, s e néhányat a száz kö- 
zül, magához kapcsolja, személyisége által a tudományhoz, a tudomány által 
a természethez, ehhez az örökkévalóhoz, hogy annak törvényeit megköze- 
lítőleg megismerjék." 

Redtenbacher a saját laboratóriumában kvártélyozta el Arturt. Ismerte 
több mint szerény anyagi viszonyait, tudta, hogy visszavonultsága mögött 
nemcsak a tudományos búvárkodás olthatatlan szerelme izzott, hanem sze- 
mérmes szegénysége is. Egykori bajtársai a nádorhuszárezredből nem fe- 
ledkeztek meg a , patikáriusról" s tovább is úgy tekintették, mint ezredük 
tagját. Artur csak nehezen tudta kivonni magát a régi körből, amely annyi 
csodálkozással szemlélte az ezred egyik legjobb lovasát és legderekabb tiszt- 
jét most sztoikus nyugalommal munkálkodni görebjei, lombikjai és górcsö- 
vei között. 

A Redtenbacher-laboratórium leggyakoribb vendégei közé tartozott az 
egykori tullni iskolatárs és régi barát, Ivánka Imre főhadnagy úr, talán az 
egyedüli, aki értelmével felfogta Görgey Artur pályaválasztásának titkát. 
Ivánka éppúgy, vagy talán még jobban ismerte Ártur családi és anyagi körül- 
ményeit, mint Redtenbacher professzor úr, hiszen akárhányszor volt hírvi- 
vő és közvetítő Prága és Toporc között. Sűrűn megfordult Artur műhelyé- 
ben Sréter Lajos főhadnagy is, ugyancsak a nádorhuszároktól, aki ugyanoly 
érzelmekkel csüggött hona állapotján, mint Görgey és Ivánka. Két esztendő 
múlva már mind a hárman ott lesznek az események első arcvonalában. A 
triumvirátus egyik tagja Batthyány Lajos gróf miniszterelnök parancsőr- 
tisztje, utóbb honvédezredes és a magyar hadsereg hadikövete Windisch- 
graetz hercegnél, akit Jellacsics a hadijog gyalázatos megsértésével elfogat 
és megfoszt bajtársainak dicsőségétől és tragédiájától. Sréter meg a prágai 
garnizonban tűnődik, miképpen vezesse haza huszárjait iszonyú akadályok 
és veszedelmek poklán keresztül, hogy rendelkezésére bocsáthassa magát 
és huszárjait a nemzet önvédelmi harcának. De ha mindkettejükre oly isme- 
retlen és nehéz viszontagságok várakozhatnak, ugyan mi lendíthetné ki a 
harmadikat, ezt a magányos, hallgatag, rejtélyes fiatal civil férfit pályájának 
egyenes útvonaláról? Mikor amazok szenvedélyesen vitatják a hazai dolgo- 
kat s a vegyészeti műhely enyhe csöndjében szidják az adminisztrátori rend- 
szert, az egész pecsovics-világot s afölött vitatkoznak pro és kontra, mi vár- 
hat egy magyar huszártisztre egy polgárháborúnak kötelesség-konfliktusai- 
ban, és Sréter talán már a térképen mutogatja azt az utat, amerre huszárjai- 
val majd hazaszökik: Artur a kókuszdióolaj képleteit tanulmányozza egy 
vegybontó vizsgálathoz, amelyet pályadíjra szán az egyetemen. Ha az ő feje 
is fől ezeknek a lehetőségeknek forró gőzében, mégse fájdul meg annyira, 
mint barátaié. , Még alig több két esztendejénél, hogy ott ültem a lóháton 
huszárosztagom élén - írja Istvánnak 1847 július 23-án -, élni-halni készen 
uralkodómért. De nekem csak heverészni, másokat boszszantani és maga- 
mat másoktól bosszantatni volt szabad ebben a szép, lagymatag, unalmas bé- 
keidőben. Ennél mégis csak valamivel jobb sorsra tartottam magamat érde- 
mesnek." Politika, honvágy, szabadság -— ó be égetnek. Hadd fúrjuk fejünket 
még mélyebbre a vegyészeti analízisek vonzó mélységeibe s ha amazokat 
már-már Nesszus-ing gyanánt perzseli a császár kabátja, mi legalább szaba- 

dok vagyunk, ha szegények is s elénekelhetnők Petőfivel a farkasok dalát. 
De hát , én nem tudok panaszkodni, csupán vagy küzdeni, vagy győzni, vagy 
némán elveszni". Hogyan is értethetné meg magát abban a könnyelmű, fe- 
csegő, táblabíró-világban, amellyel nemsokára majd együtt kel! küzdeni, 
vagy elveszni, a szónokok és politikusok társadalmában, ahol a szivek rend- 
szerint a retorika szalmalángjánál hevülnek fel s alszanak ki legott. Mit ér- 
hetnek egy kémikus mérlegén a rettentő bombasztok és Írázisok, aki meg- 
szokta a parányok közti megkülönböztetések babramunkáját, s aki minden 
szót latra tesz s mindennek megfogható lényegét kutatja. Görgey nem azért 
maradt idegen a forradalmi közélet zajló bőbeszédűségében és nyíltszájúsá- 
gában, mert nem ismerte az alkotmányt, a hagyományt, a diétai élet szubti- 
lis formaságait és ősrégi cirádáit, hanem azért, mert a pozitív munka és a 
cselekvés embere sohase lát árnyékot a szavak és a tettek között. 
Egyelőre itt vagyunk még az aranyos Prágában s Redtenbacher oldalán 
napról-napra szép előhaladást teszünk a legbevégzettebb tudományban. Csak- 
nem egy esztendeig eltartott kis pénzecskéje, amelyet fölszerelése és lovai 
árából kapott, mikor leoldotta derekáról a huszárkardot. Azután Redten- 
bacher ajánlatára ösztöndíjat kap. Lassankint különben is családtag lesz a jó 
mester házában. Az ő engedélyével hívogatja és csábítgatja a vegyészeti pá- 
lyára Pista öccsét is, mikor az — miért, miért nem — egy darabig tanácstalan- 
kodik a vármegye és az ügyvédség között. A hosszú nyári szünidőket is együtt 
tölti professzorával a vidéken. , Öneki köszönhetem - írta Guidohoz 1846 
november 15-én — hogy ebben az évben nem vagyok többé kénytelen, úgy, 
mint tavaly, a tanulmányaimhoz szükséges költség megtakarítása végett 
olykor érezhetően fázni és koplalni. A szobát, amely megvéd a hideg időjá- 
rás ellen, a kályha melegét, mely kellemesen környez, sőt magát a világítást 
is, melynek fényénél e hajnali órában Neked írok, mindent, de mindent ne- 
ki köszönhetek, s korántsem azért, mintha minden jótéteményt már meg- 
szolgáltam volna és jutalom gyanánt vehetném... Eredményeim még na- 
gyon szerények." Vajjon nem a szerénység gőgje-e, hogy ennyire lebecsüli 
előhaladásának eredményeit? A módszeres és fegyelmezett gondolkodás 
szilárdságát a vegyészeti kísérletek csiholták ki természetéből. Hajlott ko- 
rában maga mondta Visegrádon Thán Károlynak, a jeles magyar kémikus- 
nak, aki egyébiránt szintén Redtenbacher tanítványa volt, hogy kémiai ta- 
nulmányai közben tanulta meg: puszta okoskodásaiban, sőt megfigyelései- 
ben is mily sokféleképpen csalódhatik az ember, a valóság felől, de egyúttal 
megtanulta azt is, mi módon lehet csalódásait sikeresen ellenőriznie s így a 
valóság felismeréséhez biztosan eljutnia. Ez az ekzakt módszer volt legerő- 
sebb és legfeltűnőbb vonása katonai műveleteinek is, annak, hogy megme- 
nekült a forradalmi tábornokok képzelgéseitől és révedezéseitől, akik túlsá- 
gosan jelentőséget tulajdonítva a háború úgynevezett morális, vagy lélekta- 
ni tényezőinek, gyakran hajlandók voltak elhinni, hogy népfölkelőik kaszái- 
ból szórnak villámokat az ellenség hat- és tizenkétfontos ütegeire. Elméjé- 

nek nyugodt okossága és megfigyeléseken és ellenőrzéseken alapuló óvatos 
judiciuma Görgey Arturt mentesítette a polgári tábornokok és a külföldi 
aventuerier-k hagymázos látomásatitól, a fantáziának ama kicsapongásaitól, 
amelyek egy forgácsból is egész erdőket tudnak varázsolni. 

A Redtenbacher-körben azonban nemcsak a szerves kémia ifjú adeptusai 
találtak otthont. A kitűnő professzor tökéletes világfi volt, kedvelte az élet 
örömeit, a vadászatot, a férfias mulatságokat. A tanár felesége és két ifjabb 
nővére másfajta társaságot is vonzott Prága jobbmódú német polgárságából. 
Itt találkozott Artur egy fiatal, önálló gondolkodású francia társalkodónővel, 
aki Rendtenbacher sógornőjének barátnője volt s akit éppoly melegséggel 
és szeretettel fogadott ez a meghitt kis társaság családtaggá, mint akár Árturt. 
A francia leány, Auboin Adél akkor huszonnégy-huszonöt éves lehetett. A fi- 
atal hugenotta nő 1822 szeptember 12-én született, a franciaországi Pontarli- 
erben (Doubs-departement). Korán elárvult és elszegényedett s mikor a 
cseh fővárosba került, már nagy életiskola volt mögötte. Tizenhét éves ko- 
rában már a maga lábán élt, Drezdában és Lipcsében volt társalkodónő elő- 
kelő szász nemesi családoknál s innen jutott a prágai Likawetz-családhoz, 
ahonnan Redtenbacher is nősült. 

, tt Redtenbacheréknál - így beszélte le utóbb visszaemlékezéseiben 
Auboin Adél - gyakran hallottam beszélni egy kiválóképpen zseniális fiatal 
magyarról, aki régebben huszártiszt volt cseh garnizonban. .. Egy ízben Redten- 
bacher behívta családjához tanítványát és bemutatta: Artur von Görgey. Én 
is akkor ismerkedtem meg vele... Mihelyt belépett a szobába, rögtön meg- 
figyeltem. Egész föllépését személyiségének rendkívüli szerénysége jelle- 
mezte, arni igen disztingvált benyomást gyakorolt ugyan, de anélkül, hogy a 
szemlélő már első látásra valami rendkívüli impressziót nyerhetett volna ró- 
la. Csak a további társalgás folyamán, amelynek csakhamar urává lett, s ame- 
lyet felötlő ügyességgel vezetett, és csak mikor a pápaszeme mögül elővil- 
lanó kék szemének meleg, kedves, mégis éles tekintete érte az embert, 
amikor szellemes diskusszióját hallgatta, amely akárhányszor gúnyos éllel 
és meglepően erős kritikával villogott: csak akkor és apránkint kapta a hall- 
gató azt a benyomást, hogy egy ritka érdekes, rendkívüli férfiúval van dolga. 
Ám azért a mélyebb érzésnek, az érzelmi melegségnek sem volt híjával, sőt, 
aki szavát hallgatta, könnyen juthatott arra a meggyőződésre, hogy ez az 
ember igazán sajátos keveréke az okosságnak, a biztosan ítélő szellemi fö- 
lénynek és a — szentimentalizmusnak, de ez is változékony, fordulatos, s hol 
a Jean Pauléra emlékeztető, hol pedig kíméletlenül maró, Heinenak, vagy 
Börnenak modorában. A fiatal ember előszeretettel olvasott föl nekünk Schil- 
ler verseiből és mellékesen néha maga is próbálkozott a költészet nemes 
művészetével." A nyílteszű francia leány behatolt-e valóban e lélek redőibe 
és ez agy titkos rekeszeibe? Nem vezette-e tollát az éledő vonzalom elfo- 
gultsága, amely a szívkirályban mindig a regényhőst látja és a tökélyt? MI- 
kor ezek az emlékek, ezek az első benyomások ellepték az idegen leányt, 

Görgey még nem udvarolt neki. Vagy talán később, az együtt átélt dicsősé- 
gek, viszontagságok és tragédiák a múlt és a távolság ködén láttatták vele 
ilyennek Arturt? Meglepő, hogy ez a leírás mennyire megegyezik Leiningen 
Károly gróf honvédtábornok jellemrajzával, amelyre pedig akkor már az áru- 
lás vádjának s az író lelki állapotának árnyéka esett, a bitófa tövében, az ara- 
di vár börtönének sötétjében. 

Hiteltessük meg Görgeyről a vértanú tanúságát. ,,Senkise tudott nyu- 
godtabban és közönyösebben tubákolni, mint ő. És gyakran láttam okos, bá- 
tor és elszánt embereket e csekélység által sodrukból kihozva, mert a tubá- 
kolás alatt szemei átható élességgel nyugodtak a beszélőn. Ez az erős tekin- 
tet oly éles volt és átható, hogy a legtöbben érezték, hogy egy megingatha- 
tatlan jellem, egy fölényes koponya áll előttük... Bár nem volt a szószék em- 
bere, mégis kevesen akadhattak, kiknek, mint neki, az értelmes, szabatos 
kifejezésmód rendelkezésükre állott. Metsző logikával tudta a dolgok lénye- 
gét kiemelni és sohase tapasztaltam, hogy önmagát ismételte, vagy beszéd- 
jében hézagot hagyott volna. Mély gondolkodó volt, s amint lassan beszélt, 
érezte az ember, hogy minden szó meg van fontolva... A legkritikusabb pil- 
lanatokban, valamint a legnagyobb megerőltetések között megjelenése fel- 
villanyozó hatással volt... Eletmódja józan volt és mérsékelt, anélkül azon- 
ban, hogy az élet élvezeteit megvetné, de egy asszony se dicsekedhetett az- 
zal, hogy ezt a férfit a becsület és a meggyőződés által maga elé szabott út- 
ról akár csak egy hajszálnyira is eltérítette volna. Egy előttem kellemetlen 
hibája volt az, hogy mindig rosszabbnak törekedett magát mutatni, mint ami- 
lyen a valóságban volt. Ennek oka nem gyermekes dicséretet váró hiuság, 
de a pozitív jellem védekezése a benne élő gyöngéd érzelmek hatalma ellen. 
Ezért gyakran gúnyt űzött olyan dolgokból, amelyeket lelke mélyén igazak- 
nak, istenieknek tartott. Senkise volt jobban áthatva Isten lététől, senkise 
bírta Öt gyönyörű alkotásaiban nagyobb elragadtatással tisztelni, mint Gör- 
gey. A természet mindenekfölött kedves volt neki s mily ékesszólóan tudta 
nekem leírni, szép hazáját, Szepest. Tettetni nem tudta magát, de gondola- 
tait elrejteni igen. Az emberekkel szemben, akiket lenézett, soha nem mu- 
tatott barátságos arcot... Igen-igen sok becsvágy volt benne, de nem a nagy 
hatalom után vágyott; a dicsőség volt életének fénylő napja. Hogy nagy ha- 
talomhoz jusson, ahhoz túlságosan nyílt volt, s ezért már akkor féltek tőle, 
mielőtt még veszedelmessé válhatott volna... A természettől nagy szenve- 
délyekkel felruházva, a küzdelem volt éltető eleme az élet arénájában. Gyak- 
ran ok nélkül, anélkül, hogy a csapatoknak abban a pillanatban lelkesítésre 
lett volna szükségük, beledobta magát a leghevesebb küzdelmekbe. A pénzt 
s a szerencse adományait a múltban sem ismerte és most sem becsülte. 
Ezért bőkezűsége a tékozlással volt határos. Emellett azzal a szép tulajdon- 
sággal bírt, hogy a jót oly módon cselekedte, ami által nem sértett. Ilyen volt 
Görgey, minden erényeivel és hibáival egész férfi és hős, a szó legnemesebb 
értelmében." Szellemének izmos pozitivizmusát mutatja, hogy a hosszú és 

alapos megfontolások és a gyors cselekvések embere volt. Ahhoz a sakkjá- 
tékoshoz hasonlított, aki nagy fejtörés után mindig a királlyal mozdult ki, s 
ezzel több mozdulatot tett, mint a többi bábbal együttvéve. Ezért is vesztett 
el oly sok játszmát, ha nem is a harcmezőn, de az élet porondján. Mikor ar- 
ról értesült, hogy Redtenbacher legkisebb sógornője is férjhezmegy, ennek- 
folytán Adél hazakészül Franciaországba, 1848 január 16-án eljegyzi. ,, Ő kor, 
vallás, jellem és vagyon tekintetében annyira hozzám illő, — írta Gudionak 
január 17-én, — meg vagyok győződve: boldog leszek vele, ha Isten egészsé- 
get ád." , Hogy mind Adél, mind magam vagyon nélkül vagyunk, — írta Mari 
néninek két nap múlva, — cseppet se akadályoz minket abban, hogy boldog- 
nak és elégedettnek érezzük magunkat. Kevés szükségleteink vannak és 
mindketten megtanultunk nélkülözni." Ez a házassági terv mégis kizökken- 
tette tudományos pályájának vonaláról. Mestere ajánlatára ugyanis már arra 
készült, hogy a lembergi egyetemen megpályázza a kémiai tanszék mellett 
a tanársegédi állást. De most nincs idő megvárni, mivégre juthat ez a szán- 
dék. A zavaros időben különben is jobb lesz bevárni otthon az eseményeket, 
mint idegen földön. 
.. Görgey Ferenc, a toporci földesúr már a múlt esztendő nyarán meghalt. 
Özvegye, Mari néni, azzal a tervvel foglalkozik, hogy Arturt hazahívja gaz- 
dálkodni. Az ifjú tudósnak kapóra jön a meghívás. Passzióval gazdálkodna, 
modern, intenzív, tudományos elvek szerint, hiszen az agrokémia egyik ré- 
sze a szerves vegytannak. Abban az esetben, ha sikerülne megegyeznie a jó 
nénivel, — de nem szivességi, vagy jótékonysági alapon! — akkor Toporcon az 
alkalmazott kémiából megmutathatná tudományát és munkaerejét. De hát- 
ha az öregasszony túlságosan maradi, s már csak férje iránt való kegyeletből 
se akar eltérni a régi külterjes gazdálkodástól? Mindegy. Az időközben ab- 
szolvált egybekelés nem tűrt haladékot egzisztencia tekintetében. Mari né- 
ninek még levelében kikötötte, hogy úgy állit be Toporcra, mint gazdatiszt, 
nem pedig, mint Görgő és Toporc örökös ura. Miután kölcsönpénzen meg- 
vásárolta Adél részére a legszükségesebb kelengyét, Bécsben néhány napot 
kellett eltöltenie, hogy az időközben betegen odaérkezett Mari nénit is ápolja. 
Artur a néni betegágya mellett élte át a bécsi márciusi forrongást, a Stu- 
dentvilágot s a Metternich-rezsim összeomlását. Akármennyire tűkön ült is, 
nem mozdulhatott ki a szobából s a nagy felfordulás zaja-nesze csak a hotel 
ablakán átszűrve és elhalkulva ért fülébe. Csak a történetesen Bécsben tar- 
tózkodó Pista elbeszéléséből értette meg a márciusi napok jelentőségét. Sa- 
ját gondjai és bajai azonban sokkal inkább elfoglalták, mintsem hogy ráért 
volna magának képet alkotni a bécsi átalakulás természetéről s még márci- 
us derekán bizonyára nem hitte, hogy ezek az események őt is érinteni fog- 
ják életmódjában, egzisztenciájában, ambíciójában. Mikor az öreg néni job- 
ban lett, visszautazott Prágába, hogy magával hozza feleségét. 
Redtenbacheréktól szivélyes búcsút véve indultak a hosszú nászútra. 
Március végén újból Bécsben voltak, ahol Artur hitvesét bemutathatta Guido 

családjának, s azon nyomban gőzhajón folytatták útjokat Pozsony felé Mari 

éni és Pista társaságában. Az utolsó rendi országgyűlés a bécsi és pesti 
események hatása alatt lázasan alkotta az új törvényeket, amelyek néhány 
forró nap alatt gyökerestől felforgatták a régi rendszert, s annak romjain, a 
történelmi alkotmány és a jogfolytonosság köveiből felépítették a demokra- 
tikus magyar királyságot a nemzeti és állami egység alapján. Pista elvezette 
bátyját az alsó tábla karzatára, ahol alkalmat nyert végre szemtől-szembe 
látni a hon nagyjait és az ország oszlopait. Kissé szédült fővel felejtkezett rá 
a történelmi látványra, arra a pompás arénára, ahol a nemzet legkiválóbb po- 
litikai gladiátorai mérték össze erejüket. Akkor látta először a legnagyobb 
magyarnak oroszlánfejét, amint nyugtalanul, idegesen, e boldog politikai 
szaturnáliákban maga is megzavarodottan figyelt azokra, akik egy-két nap 
alatt valósították meg mindazt, amit ő évtizedek eredményének álmodott. 
És ott állott a diadaltól ittasan, az ölébe hullott gyümölcsök élvezetétől fel- 
magasztosulva, csodás tehetségeinek ijját a megpattanásig feszítve a nagy 
ellenfél, a szónokok legnagyobbika, a beszéd és a cselekvés alkotómámorá- 
ban, aki úgyszólván diktátora volt az alsó táblának, a nemzetnek, sőt néhány 
felejthetetlen napon keresztül az egész dunai Monarchiának. A nagy triász 
harmadik alakja akkor már szintén feljött Zalából, hogy tömör, nyugodt, tisz- 
ta lángelméjét, jupiteri tekintélyét a törvényalkotások művében rendelkezé- 
sére bocsáthassa nemzetének. Valóban a francia états generaux 1789-iki se- 
regszemléje óta nem látott még a világ ilyen törvényhozó testületet. A há- 
rom nagy égitest fényében szinte eltűntek a magyar rendiségnek olyan ple- 
iádjai is, mint Eötvös báró, Batthyány Lajos gróf, Teleki László gróf, Szeme- 
re Bertalan, Szentkirályi Móric, Beöthy Ödön, Klauzál Gábor, Szalay László, 
Pázmándy Dénes, stb., hosszú évtizedeken át természetes mentségei egy 
kiváltságokról lemondott osztály vezetőszerepének, amely nem szűnhetett 
meg az átalakulás után sem. Az ismeretlen, obskurus kis vegyész, aki egész 
életét külföldön töltötte, együtt látta most hazájának és nemzetének egész 
etikai és szellemi nagyságát ezeken a fejeken és sziveken keresztül. Vajjon 
hányan maradnak majd meg a nagy próbatétel napjára, amikor ezekért a vá- 
ratlan és nagyszerű vívmányokért a fővesztés kockázatáig kell helytállani? 
Hány csillag tűnik le, vagy sötétedik el, ha majd vér önti el a földet? Mert — 
elmélkedett magában, mikor már szemüvegén át célbavette ezt a ragyogó 
társaságot, — nem lehet ingyen kapni ilyen nagy dolgokat. Ezekért majd fi- 
Zetni kell egyszer, s vajjon hányan lesznek, akik fizetni akarnak és fizetni 
fognak? 

Az új körülmények azonban nem engedik, hogy Pozsonyban addig ma- 
radjon, ameddig szeretne. Mikor az új asszonnyal és Pistával Pestre érkeztek, 
— Mari néni bátyjához, Kosztolányi úrhoz ment a barsmegyei Nemcsénybe — 
egy pillanatra megfordult a fejében a gondolat: hű marad tudósi és búvári 
ambícióihoz s a pesti egyetemen megpályázza a vegyészeti tanszéket. Az új 
kultuszminiszternek, Eötvösnek személyesen adja elő kérését. Szívesen fo- 

gadják, egyelőre azonban várnia kell, amíg a hullámok lecsillapodnak. A dili- 
zsansz tovább megy az ifjú házaspárral Toporc felé. Útközben mindenütt ro- 
konok és ismerősök várják a francia menyecskét, akit Artur hozott. Az asz- 
szony meg van illetődve a pays barbare-ban. Megismerkedik Lőcsén férje 
nagyanyjával, özvegy Percziánnéval. , Kiváló, rendkívüli nő volt", — így be- 
szél róla Adél ötven esztendő multán is. — , Nagyműveltségű, sokat olvasott 
s egész sereg nyelven beszélt nagy tökéletességgel, többek között még la- 
tinul is tudott. Megjegyzem, ilyenfajta meglepetések még gyakran értek en- 
gem Magyarországon és nem egyszer elcsodálkoztam, hogy Isten háta mö- 
götti falvakban milyen ragyogó intelligenciákkal találkozik az ember, milyen 
csiszolt szellemekkel, akik olvasottságukkal és tudásukkal élénk kapcsola- 
tot tartanak fenn Európa szélső Nyugatával... Közben elszórtan még egész 
sereg új rokonnal ismerkedtem meg, mindannyit kedvesnek, szívesnek ta- 
láltam és különösen a férfiak műveltsége messze meghaladta azt, amit kö- 
zepesnek lehetne mondani." 

Itt vagyunk hát végre Toporcon, egyelőre a ház asszonya nélkül, mert 
Mari néni még barsi rokonságát látogatta. A későn fakadó felvidéki tavasz 
időt ad Arturnak, hogy elkészítse egy okszerű mezőgazdálkodás tervét és 
végképp szakítson a more patrio gazdálkodás elévültségeivel. Egy darabig 
azon is füstölög magában, hogy vegyészeti műhelyt rendez be magának és 
szót fogad mesterének, aki lelkére kötötte, hogy a világért se cserélje el az 
akadémiai koszorút a közéleti, vagy katonai babérral. Közben ráér fésülget- 
ni a kókuszdióoldatról Prágában készített disszertációját. Letisztázza és el- 
küldi Redtenbachernak, aki a császári akadémiára továbbítja Bécsbe. Min- 
denesetre furcsa szeszélye a történelemnek, hogy miközben Artur az oszt- 
rák generálisokat veri, azalatt az osztrák tudósok a magyar honvédtábornok 
tudományos értekezését vitatják és bírálgatják s utóbb akadémiai kitünte- 
téssel is jutalmazzák, amiről a nagyreményű kémikus már csak klagenfurti 
azilumában értesül. Most persze csak félszemmel bír mezőgazdasági és ve- 
gyészi terveivel foglalkozni. Mari néni hazaérkezik s egyáltalában nem bír 
egyetérteni unokaöccsének modern gazdálkodási bogaraival. Nem megy a 
fejébe, miért akar az Artur okosabb lenni a boldogult Feri bácsinál, aki jó lé- 
lekkel tűrte a botosispánok és a cselédek ásatag és rabló mezőgazdálkodá- 
sát, áldotta is érte a tót jobbágy s íme mégis bőven volt mit aprítani a tejbe. 
Hamar össze is zördültek a pedáns és lelkiismeretes unokaöccsel, amíg az 
faképnél hagyta az összes tudományos agrikultúrai elveket és módszereket 
s ment minden a régi kerékvágásban. Csodálatosképpen Ártur most nem 
csinált kabinetkérdést a családi összeszólalkozásból. Mintha érezte volna a 
toporci cincinnatusi idők kurta ideiglenességét és jelentéktelenségét. 

A pesti radikális újságok ugyanis Toporcra is jártak. És amit azokból meg- 
tudott, a fele is bőven elegendő volt, hogy idegeit a fortissimóig feszítse. A 
Délvidéken kitört a fajok harca, a Bánságban és a Bácskában irtják a magyar 
és a sváb szigeteket, az új horvát bán, Jellacsics József báró felmondta az 

alattvalói viszonyt a pesti kormánynak s Erdélyből is rossz híreket hoz a 
posta az Unió körül. Arturra úgy hatottak ezek a rémhírek, mint a csatalóra a 
trombitaszó. Lám, ilyen hamar igazolták az események az ő pozsonyi Cas- 
sandra-jóslatait. És ha mindaz kockán forogni látszik, amit a nagy országgyű- 
lés alkotott, sőt mintha megnyílt volna a sötét örvény a magyarság előtt: 
maradhat-e ő ebben a tót faluban, távol a nagy dolgoktól, ahová szólítja a kö- 
telesség és az ambíció? 

Hát az lenne a sorsa, hogy elrozsdásodjon idehaza, mint valami damasz- 
kuszi penge a gyáva ember kardhüvelyében? Nem érezte-e magán végigfut- 
ni a forradalom előérzetének hajnalelőtti megremegését? Hát a labda soha- 
se fog már a játékoshoz kerülni — kiáltott fel egyszer Mirabeau tehetetlen 
dühében. Nem nyílnak-e új mezők az ifjúság előtt a cselekvésre és a dicső- 
ségre? Nem ütött-e végre az az óra, amelyről a konzul Bonaparte azt mond- 
ta, hogy , la carriére ouvert aux talents?" A toporci evangélikus lelkész fia, 
Halbschuh Dániel, akit a történelem Irányi néven fog ismerni, lám már or- 
szágos hírű ifjúsági vezér, maholnap követ és politikus. Nem kell-e most 
szerződést kötni a szerencsével? Oh, ez a gyilkos feszültség úgy kaparja a 
hátgerincét, mint valami kicsorbult kés. Hátha ő is a sors emberei közé tar- 
tozik, azokhoz, akikről Puskin azt állította, hogy , ismeretlen parancs sors- 
küldte végrehajtói". A látszólagos nyugalom kínszenvedései, vagy a mézes- 
hetek örömei még inkább zavarják az ilyen töprengéseit: vajjon van-e joga 
feltétlenül rendelkezni a saját sorsával, amikor csak az imént kötötte hozzá 
egy idegen nő életét is, akinek itt rajta kívül senkije nincsen. És az áldott 
Mari nénivel mi lesz ebben a felfordult világban, támasz nélkül? Nem aján- 
lotta-e fel életét a család e jótékony angyalának, aki ha zsörtölődik is olykor, 
de még sincs nálánál nemesebb szív a világon. 

Hűs tavaszi estéken órákszám járják Pistával együtt a toporci kertet. A 
napnál világosabb, hogy Artur nem maradhat többé itthon. Végre-valahára 
szakítani kellene már egyszer azzal az őrült szerénységgel is, amellyel ed- 
dig öncsinálta gátakat emelt érvényesülése elé. Elvégezték: Pista egyelőre 
egyedül utazzon Pestre, mintha elfoglalná régi ügyvédbojtári helyét Zsivora 
fiskálisnál, valójában azonban jelentkezik önként honvédnek s puhatolózik 
Artur részére 15. 

Az öccs szokott pontosságával járt el megbízatásában s rövid két héten 
belül már Toporcon is a levele, amelyben beszámolt küldetésének eredmé- 
nyéről. A régi nádorhuszártisztek közül már több bajtárs van az új rendszer 
szolgálatában. Nádosy Sándor tagja az országos haditanácsnak, Mérki-Piller 
Tamás István főherceg nádor segédtisztje, Ivánka Imre a miniszterelnök ka- 
tonai titkárja. Görgey Artur számára tárva-nyitva állanak a régi baráti szivek 
és karok. Maga Ivánka ír Arturnak és sietteti bevonulását Győrbe, ahova ki- 
nevezték az 5-ik honvédzászlóaljhoz századossá június elejére. Május 26-án 
hagyja el Toporcot és a siránkozó nőket. Feleségétől külön is búcsút vesz 
Késmárkról keltezett levelében: , Bizonyára még inkább rászorulsz a vi- 

gasztalásra, mint én. Éppen ezért most írásban megismétlem, amit Neked 
tegnap szóbelileg megígértem. Ígérem Neked, nem keresem majd soha szán- 
dékosan a veszedelmet és nem felejtem el, hogy az életemmel Neked tar- 
tozom... De ha kitörne a háború, és ha valamely végzetes fordulat által Ma- 
gyarország fennállása forogna kockán, akkor beállok önkéntesnek, még pe- 
dig lehetőleg olyan csapathoz, amely közel táboroz tihozzátok. Mert azt aka- 
rom, hogy elsősorban Téged és általad tulajdon boldogságomat védelmez- 
zem meg." Ez volt a cukrosvíz, amelybe a keserű orvosságot beadta. Mert 
mikor hazulról eltávozott, akkor már tisztán érezte magában a benső hiva- 
tást, hogy , vaskézzel belenyúljon hazája sorsának kerekébe". Hitveséről az- 
zal vélt gondoskodni, hogy rábízta Mari nénire, aki boldog volt, hogy íme 
más formában újból betöltheti a pártfogó angyal szerepét. Így hagyta el megint 
Artur a toporci hársakat. Vajjon hogyan és mikor fogja viszontlátni ismét? 

III 


Honvédszázados Győrött az 5. zászlóaljnál — Az új honvédség tisztikara — 
Tünulmányúton Bécsújhelyben és Prágában az osztrák hadfelszerelési 
üzemeknél — Örnagy és nemzetőri kerületi barancsnok Szolnokon — Vitái 
a vármegyével — A szeptemberi napok Pesten — A fővárosok fedezése a 
Csepelszigeten — Zichy Ödön gróf hazaárulási bere és elitéltetése — ,, Ez a mi 
emberünk" — Perczel és az ozorai fegyverletétel — Görgey szerepe Roth 
elfogatásában — Egy autodidaktika hadvezér — Kihallgatás Kossuthnál — 
A , collisto officiorum" —- A magyar néb önvédelmi harca — Egy forradalmi 
brigád élén - A miklósfalvi haditanács — Schwechat. 


A győri szolgálat nem volt ínyére az új honvédkapitánynak. Már az önvé- 
delmi szervezkedés kezdetén fölös számmal jutottak a nemzeti véderőhöz 
selejtes tiszti elemek is, olyanok, akik erkölcsi, vagy szellemi tekintetben 
alkalmatlanoknak bizonyultak. Az új honvédzászlóaljak, amelyek önkéntes 
jelentkezés alapján keletkeztek, képzett, tetterős és ambiciózus tisztikart 
igényeltek volna, hogy mielőbb harcképes állapotban indíthassák őket a dé- 
li frontra. A magyar értelmiségnek azt a vékony rétegét, amely életpályául 
választotta a katonai szolgálatot, még a gyorsabb előléptetés reménye se ke- 
csegtette a honvédzászlóaljakhoz. Egyrészt azért vonakodtak átlépni a vörös- 
zsinóros nemzeti véderőhöz, mert a hivatásos császári tisztnek bizonyos 
szkepszisével és lekicsinylésével nézték az új katonaságot s mert kaszt-sze- 
rű előítéleteik a lassú összeszokásnak későbbi fejlődési szakaszába se tud- 
ták levetkezni azt a véleményt, hogy az új, szükségparancsolta véderő vol- 
taképpen a forradalomnak, vagy legalább is, a meg nem szilárdult új rend- 
szernek a gyermeke. A céhbeli katonaság hazafiasabb része pedig azzal a 
megokolással tért ki a honvédzászlóaljhoz való áthelyezés elől, hogy a csá- 
szári királyi hadseregnek magyarországi helyőrségei úgyis felesküdtek a 
magyar alkotmányra, még pedig, — jellemző az idők zavaros voltára, — nem- 
zetiségi, sőt honpolgári különbség nélkül. 

Azok az idegen csapatok, amelyeket történetesen magyarországi kvárté- 
lyokban talált az átalakulás, kevés kivétellel, éppúgy felesküdtek a negyven- 
nyolcas alkotmányra, mint az itthon állomásozó magyar sorezredek. A ma- 
gyar politikusok közül sokan előre látták, mekkora bajok eredhetnek abból 
az eskükényszerből, amely a Magyarországon tartózkodó idegen tisztikarra 
és legénységre 15 érvényesült. Épp azért már június közepén szorgalmazták 
a magyar és az osztrák hadügymisztériumokban egyaránt, hogy mielőbb 
váltsák le az idegen helyőrségeket magyar csapatokkal, amelyek a régi disz- 
lokáció következtében részint Lombardiában állomásoztak, részint a többi 
örökös tartományban. Ez az óhajtás annál sűrűbben és erélyesebben nyilat- 

kozott meg a magyar országgyűlésen, mert már a délvidéki bandaharcokban 
lépten-nyomon léket kapott az új eskü s az osztrák tisztek csak kedvetlenül 
vettek részt a pacifikáció véres munkájában, kivált mikor kitűnt, hogy az el- 
lenség fekete-sárga zászlók alatt harcol ellenük. A magyar hadügyi vezetés 
különös súlyt vetett az Olaszországban harcoló magyar gyalogzászlóaljak és 
huszárezredek visszahelyezésére, hiszen az ott táborozó magyar egységek 
száma majdnemn felülmúlta a hazában tartózkodó csapattestek számát. Épp- 
úgy kívánták azt is, hogy a magyar katonák ürítsék ki a csehországi és galí- 
ciai garnizonokat s hogy idehaza alkalmaztassanak. Ezek a sürgetések s a 
bécsi intézőkörök kitérő, vagy halasztó magatartása volt egyik legveszedel- 
mesebb gyúanyaga annak a viszonynak, amiből az osztrák-magyar háború 
kirobbant. 

Ha ilyen gyenge lábon állott a honvédelem képzett tisztikar tekinteté- 
ben, akkor természetesen a szükség törvényt bontott s valami finnyás sze- 
lekciós szempontok nem érvényesülhettek a honvédtisztek kiválogatásá- 
ban. A hadseregből átlépetteken kívül elsősorban azok a kvietált magyar 
tisztek részesültek figyelemben, akiket a kor, vagy a betegség nem tett szol- 
gálatképtelenekké, s akik a fegyelem és a kiképzés legelemibb szabályainak 
ismeretét régi pályájukról hozták magukkal. Természetesen eben a réteg- 
ben sem lehetett valami magas mértéket alkalmazni. Az új honvédtisztikar 
zöme a katonailag kiképzetlen fiatal magyar értelmiségből alakult, amely 
teljes erővel dobta magát az események forgatagába s amely a maga idealiz- 
musával, áldozatkészségével és politikai öntudatosságával vállalta az új Ma- 
gyarország heroikus erőfeszítéseinek legsúlyosabb fizikai és szellemi ter- 
hét. A fiatal önkéntesekből kimustrált tisztikar néhány nehéz hónapon át ta- 
nulta meg a katonai mesterség szolgálati és harcászati technikáját, saját vé- 
rén és veszedelmén. És ha a drill és a pedantéria tekintetében nem is ver- 
senyezhettek régi hivatásos bajtársaikkal, ez a forradalom fejéből kiugrott, 
ösztönös katonai géniusz nyomta mégis bélyegét a nemzeti véderőre, amely 
keveset értett a puskaropogtatáshoz, de a rohamokban néhányszor remekül 
fejezte ki a forradalomnak és fajának lendületét. Utóbb, amint a küzdelem 
kifejlődésének arányai megnövekedtek, az alkalmas tiszti anyag hiánya is 
nőttön nőtt. Az állandó hadsereg megalkotásával — Írta naplójában ezidőtájt 
Moltke, a későbbi szadovai és szedáni győző — a magyar nemesség kiadta 
kezéből a fegyvert is, ami talán nagyobb vereség volt a mohácsi vésznél 1s. 
Ennek a ténynek tragikomikus következményei mutatkoztak már az utolsó 
nemesi inszurrekcióban is. Azóta a helyzet semmit se javult. Azért kellett 
állandóan működnie a forradalmi hadsereg-szervezés gyorsforralójának. Ez 
a mentsége részben Mészáros Lázár hadügyminiszternek is, aki Görgey 
szerint , minden dudvát, minden gyávát", kinevez és előléptet tisztnek. ,,Mi- 
óta katona vagyok, -— írta Szinnyey József Naplójegyzeteiben, — azon szomo- 
rú tapasztalatot szereztem, hogy egyre-másra neveztük ki a kuckóból a had- 
nagyocskákat, a csatatéren vérző önkéntesekről és honvédekről pedig ki 

sem emlékezik; majd azt az időt is elérjük, mit Isten ne adjon, hogy később 
ily úrficskák kezébe kerülvén a vezérség, a jószándék is dugába dől." 

A nemzeti véderő tisztikarának más alkotó részei a népfelkelésnek és a 
mozgó nemzetőrségnek a vármegyék által választott parancsnokaiból kép- 
ződtek. Kétségtelenül a vármegyei magisztrátus is adott derék, vitéz tiszte- 
ket a honvédségnek, de a katonai disciplinától való idegenkedés ennek a tí- 
pusnak az arculatán szinte egyetemes jellemvonás volt. A nemes táblabírák 
a katonai szolgálatot is alkotmányos módon képzelték. És ha valamely rideg, 
hajthatatlan parancsnok megpróbálta kiábrándítani őket e felfogásukból, ak- 
kor sértődötten szaladtak a hadügyminiszterhez, vagy Kossuthoz, hogy elég- 
tételt kapjanak a személyükön esett csorba miatt. A csatakerülő tisztek, a 
reklámparancsnokok, operett-nemzetőrök és a Falstaff-ezredesek jobbadán 
ebből a társaságból kerültek ki, épp úgy, mint a tiszti dandylike. Görgey le- 
velei s később a Közlöny hasábjai tele vannak a lógós és bujkáló tisztek el- 
leni panaszokkal. Debrecenben azt szokták mondani, bizonyosan nagy csata 
dúl valahol, mert sok a honvédtiszt a városban. Új, idegen elemekkel bővült 
a honvédtisztikar, amikor Magyarországot is ellepte a lengyel emigráció s 
amikor a külföldről német, olasz, sőt angol jövevények és kalandorok jelent- 
keztek a kormánynál, a szabadság iránt érzett rajongásból, vagy talán csak 
azért, hogy valahol kiverekedjék magukat. A pesti, majd a debreceni kor- 
mány tárt karokkal fogad mindenkit, aki piros vére hullásával kész megpe- 
csételni rokonérzését a lovagias magyar nemzet szabadságharca iránt, vagy 
aki karriert akar csinálni ebben a nagy össze-visszaságban. Minthogy azon- 
ban ez az utóbbi réteg legkevésbé kerül vonatkozásba Görgeyvel, vagy hadse- 
regével, legalább a szolgálatban, (eltekintve olyan kivételektől, mint Visoczky, 
Bulharyn, Guyon, stb.) bátran mellőzhetjük ezeknek a pszichológiai adalé- 
koknak ismertetését Görgey emelkedő pályájában. 

A végzet azonban nem azt a feladatot szánta Görgey Arturnak, hogy rektru- 
tákat gyakorlatoztasson s hogy kiképző tisztje legyen a győri zászlóaljnak, 
amelynek parancsnoka egy Pesten , városszerte uzsorás hírben álló egyén" 
volt. Készséggel engedett hát a hadügyi kormány felszólításának, amely azt 
az utasítást adta neki, hogy Szmirnában és Konstantinápolyban fegyvereket 
vásároljon és hadfelszerelési cikkeket s azokat a magyar fővárosba szállítsa. 
E kiküldetésből azonban semmisem lett, miután időközben az intézőkörök 
azt a meggyőződést szerezték, hogy az ajánlattevő kereskedőcégek nem 
megbízhatók. A fegyvervásárlás lebonyolítása a Levanteről nemcsak üzlet- 
nek volt kétes és homályos, de elszállítása majdnem leküzdhetetlen techni- 
kai nehézségekbe ütközött volna a barátságtalan indulatú Oszerbián és a 
lángokban álló Délvidéken keresztül. Mint tanult technikus katonát most az- 
zal bízták meg, hogy az országban egy gyutacs- és lőkupakgyárat szervez- 
zen s e célból haladéktalanul induljon Bécsújhelybe és Prágába, hogy a csá- 
szári királyi hadfelszerelési üzemeknél a gyártási eljárásokat tanulmányoz- 
za s ha lehet, azokból hosszabb időre elegendő kész muníciótömeget impor- 

táljon. Jóllehet akkor (augusztusban) az osztrák és a magyar kormány között 
napirenden voltak e legsúlyosabb természetű politikai összeütközések, az 
idők és a helyzetek végső tisztázatlanságát és kiforratlanságát bizonyította, 
hogy a magyar honvédszázados vállalkozása elé Latour gróf hadügyminisz- 
ter semmiféle akadályt sem gördített. Az osztrák területen állomásozó ma- 
gyar huszárezredekben akkor már megindult a bomlás és a dezerció folya- 
mata. A bécsi hatóságok, különösen a had- és pénzügyminisztériumok, ti- 
tokban és nyíltan dolgoztak a szerb fölkelők és Jellacsics kezére. Redetzky- 
hez Olaszországban szigorú és bizalmas utasítások mentek, hogy többé egyet- 
len magyar katonáját se eressze haza, akár a legénység maga kívánkoznék, 
akár a magyar hadügyminiszter sürgetné. Görgey Artur mégis akadálytala- 
nul köthette meg a lőszeranyag szállítására vonatkozó szerződéseket, a Sellier- 
és Bellot-céggel, sőt állítólag régi bajtársi összeköttetéseinek segítségével 
bizonyos propagandát is folytatott Prágában a nádorhuszárok hazajövetele 
érdekében. Görgey István tagadja ezt a Helfert báró osztrák történetíró ál- 
tal említett epizódot. Aki tudja, hogy Görgey milyen fegyelemtartó katona 
volt s egy forradalmárnak minden szubverzív hajlama mennyire messze ál- 
lott az ő egyéniségétől, az előtt inkább valószínűnek látszik az a föltevés, 
hogyha Prágában szót is váltott régi ezredének magyar tisztjeivel, az aligha 
mehetett túl a baráti, vagy politikai tekintetben akadémikus eszmecserénél 
s bizonyos információk nyújtásánál, amelyek abban a nagy konfúzióban any- 
nyira maguktól értetődők voltak, ha külföldre szakadt magyarok találkoztak 
egymással. 

A pesti muníciógyár felállításának terve Görgey személyével kapcsolat- 
ban reményt adott, hogy állandóan megtelepedhetik a fővárosban. Ezért fel- 
ségét Toporcról Pestre hozatta és egyelőre elhelyezte Mari néni bátyjánál, 
Kosztolányi Móricnál, majd Lahner ezredes családjánál. Augusztust és a 
szeptember első heteit rövid megszakításokkal a magyar fővárosban töltöt- 
te, úgyszólván szem és fültanúja volt a lázban vibráló politikai közélet forra- 
dalmi kifejlődésének. A délvidéki komitácsi háború, mint a gyeptűz, kígyó- 
zott át a Bácskán és a Bánáton. A rendes sorezredi katonaság és az idegen 
vezetés képtelen, vagy akaratlan volt megbirkózni vele. Jellacsics zászlóal- 
jai már átlépték a Drávát s úgy látszott, hogy megállíthatatlanul jönnek egé- 
szen Pestig s hogy szétugrasztják az , Advokaten-Wirtschaftot". Az ellene 
küldött gyérszámú magyar csapatoknál a zűrzavarnak és a szétmállásnak 
ugyanazon tünetei jelentkeztek, mint a déli fronton. Az olasz háborúra köve- 
telt segély kérdése megosztotta a kabinetet s népszerűtlenné tette a Bat- 
thyány, Széchenyi és Deák körül gyülekezett mérsékelt pártot, amely eset- 
leg súlyos elvi és alkotmányjogi engedmények árán is kész volt megvásárol- 
ni a békét Ausztriától és a dinasztiától, amelynek látható feje egy jószándé- 
kú, félkegyelmű fejedelem volt. Amily mértékben megszilárdult Ausztria 
pozíciója Lombardiában, s ahogy sikerült úrrá lennie a lázongó örökös tarto- 
mányok felett is, ahogy a hivatalos politikai irány a szláv barátság kurzusát 

vette fel, olymértékben nőttek meg a bécsi kabinet követelései az 1848-as 
áprilisi magyar törvények revíziójára, vagy teljes hatálytalanítására nézve. A 
különböző jegyzékváltások Wessenberg és Batthyány között, a magyar mi- 
niszterek insbrucki utazásai és közvetítései, annak a tervnek az eredmény- 
telensége, hogy a két ország parlamentjei közvetlenül tárgyaljanak egymás- 
sal, nemcsak nem hozták közelebb az osztrák és magyar álláspontokat, ha- 
nem a dolgok törvényénél fogva minden meghiúsult kísérlet csak növelte a 
kölcsönös bizalmatlanságot. Ausztria szláv tartományaiban, valamint az al- 
pesi vidékek népei között mindannyiszor magasra csaptak a dinasztikus hű- 
ség lángjai, valahányszor a magyarok alá kellett tüzelni velük. Ezeket a kü- 
lönböző race-okat csaknem mindig össze lehetett kalapálni a magyar vesze- 
delem ellen, amelyeket a hivatalos beállítás szerint egy kis fakciózus cso- 
port szít az ucca segítségével. A magyar közvéleményben viszont oly mér- 
tékben apadt a lojalitás és a királyhűség, ahogy napról-napra érezhetőbbé 
vált, hogy magas kezek tartják annak a pokolgépnek gyújtózsinórját, amely- 
lyel levegőbe akarták röpíteni az egész magyar államiságot. A legjobb haza- 
fiak azonban borzadtak az uralkodóházzal való szakítás gondolatától, ami oly 
kiszámíthatatlan lehetőségeket érlelt méhében. Egy olyan konfliktusban, 
amelyben a magyarság feltétlenül szemközt találja magát tulajdon nemzeti- 
ségeinek nagy részével, az örökös tartományokkal (Bécs polgárságát nem 
számítva), az uralkodóháznak tekintélyével, a Radetzky által visszaszerzett 
katonai presztízsével és esetleg külpolitikai szövetségeseivel, ugyan mi vár- 
hatott volna reá? Micsoda esélyei lehettek egy nemzeti ellenállásnak pénz 
nélkül, fegyver nélkül, katonai vezetés nélkül, diplomáciai segítség nélkül? 
Nem jobb és célszerűbb-e akár meghunyászkodás árán is elkerülni, vagy le- 
galább elodázni egy ilyen összeütközés vészes következményeit? Ez a sú- 
lyos tétova teljesen megbénította a magyar kormány tetterejét. Ámde mit 
használ a megalkuvás készsége, micsoda eredménnyel kecsegtethet, ha a 
nemzet aládugja fejét a caudiumi járomnak, mikor Batthyány minden két- 
ségbeesett békülő és engedő hajlandósága, Deák remény nélkül való passzi- 
vitása s már zilált idegeinek tehetetlen prédájává vált Széchenyi vészsikol- 
tásai egy mérfölddel se tudták megrövidíteni, vagy meglassítani Jellacsics 
marsát, s a rácok őrült garázdálkodásának halálzónáját? 

Ezekben a forró augusztusi és szeptemberi napokban Kossuth Lajos fe- 
jezte ki , az idők egész roppant jelentőségét". Míg minisztertársai elkopnak, 
vagy elmorzsolódnak, az ő tekintélye és népszerűsége sértetlen marad. Az 
egyedüli, aki miniszteri hatalmával élni mer és élni tud, s aki a maga tárcá- 
jának hatáskörében legalább viszonozni képes a túlsó oldal kihívásait. Be- 
szünteti a pénzátutalást a lázadó bánhoz, mire ez , kénytelen" a bécsi pénz- 
ügyminiszterhez folyamodni s eldobni az álarcot. Ércfedezettel biztosított 
bankjegyeket nyomat, túljár az ellenforradalom eszén, amely anyagi csődbe 
akarta fullasztani az új rendszert. Pénzügyi terveivel éppúgy maga ellen bő- 
szíti a bécsi haute financeot, mint ahogy Mészáros Lázár jámbor követelései 


a magyarság ellen hangolták a hadsereg vezetőségét. Lehet, hogy súlyos 
taktikai hibákkal megtetézve, Kossuth meggátolta az olasz segélyt, azt, hogy 
újabb magyar újonctömegek induljanak a lombardiai csatatérre, amikor ide- 
haza nincs elég katona a rend fenntartására és a lázadás elnyomására. Való- 
ban úgy volt , mintha nyitva állott volna előtte a fátum könyve". , Hiába huny- 
ja be előtte szemeit, a világosság átcikázott lelkén, mint a villám a sötétsé- 
gen." Fel volt háborodva s a szégyen pírja égett az arcán arra a gondolatra, 
hogy , az ármánynak egy nevetséges szatírája" egy nemzet felett győzzön, 
hogy , 40—50.000 potom ember kardvágás nélkül jöjjön be az országba". Egy 
pillanatra még mintha ő is összeroskadt volna az események és a felelősség 
iszonyú súlya alatt s mintha őt is megszállotta volna a csüggedés és a rezig- 
náció. Akkor volt ez, mikor István főherceg nádor lemondott s Jellacsics 
egyre gyorsabb léptekkel közeledett Budapest felé. Csak ebben a kétség- 
beesett hangulatban és idegeinek kimerültségében lehetett, hogy az az öt- 
let villant meg agyában: elhagyja az országot és külföldön próbál használni a 
nemzetnek. Evégből kért útlevelet Batthyánytól, mint megtették azt annyi- 
an, még Eötvös is. De aztán elhallgattatta magában a tépelődés sorvasztó 
szózatát. Betegeskedő szervezete balzsamos érintéseket kapott az esemé- 
nyektől. Testi gyöngeségét és kimerültségét elsodorta az egészség ragyogó 
hulláma. Kiütközött rajta az a tulajdonság, amely a nagy emberek közül is 
csak keveseknek adatik meg: a szellemnek , munka közben való fölgerjedé- 
se, amely lépést fokozza a test és a lélek erejét", a gondolkodás energiáját s 
a cselekvő erő termékenységét. Borzongó lélekkel, de gyöngeség nélkül 
megy végzete útján, amelyre másfél hónapos habozás után csodálatraméltó 
perszuaziv képességeivel magával ragadja nemzetét, hogy vele szálljon föl a 
csillagokig, vagy bukjon alá Erebus sötétségébe. , Isten kinyújtotta karját, 
hogy kijelölje a gyors tetteknek idejét." Akarata végigreszketett a hazán, 
mint egy villanyos erő, mint egy , legyen" a dolgok kavargó ködében. Szep- 
temberben ő a csodálatos varázsló, a látó és a próféta. A biblikus hang, ame- 
lyen megnyilatkozásai szóltak a nemzethez, valóban megfelel az események 
és az eshetőségek époszi jellegének, a tények és dolgok ama evangéliumi 
leegyszerűsítésének, amely hatását elementárissá tette. , A magyarnak - 
úgymond a Kossuth Hirlapjának szeptember 19-iki számában — most két te- 
endője van. Egyik: felállani tömegben a haza földjét megszállott ellenség 
agyonnyomására. A másik: emlékezni. Ha a magyar e kettőt nem teszi, ak- 
kor oly gyáva, nyomorék nép, amelynek neve a világhistóriában azonossá 
lesz a szégyen és a gyalázat nevével, amely megfertőzte ősei szent emlékét, 
amelyre maga az örökkévaló Isten is azt fogja mondani, bánom, hogy terem- 
tettem; akkor a magyar oly Istentől elátkozott nép, amelytől a levegő meg 
fogja tagadni az éltető erejét, melynek kezei alatt a televény búzaföld siva- 
tag homokká fog változni... ki hontalanul fog bujdosni a föld hátán, ki hiába 
kéri az alamizsnának szárazkenyerét az irgalomtól, kit alamizsna helyett 
arculcsap az idegen faj, mely őt saját hazájában vándorkoldussá teendi, kit 


mint a gazdátlan ebet, büntetlenül verhet agyon bármely gazember; olyanná 
lesz, mint a bélpoklos, kit minden ember kerül, mint az indus pária, kire a 
kutyákat uszítják." Kossuth a szeptemberi napokban saját jelentőségének és 
lángelméjének legmagasabb pontjára emelkedett. Ezt a magaslatot többé 
nemn fogja meghaladni, mert akkora csúcs ez, amekkorára a legnagyobb gé- 
niuszok is csak az ihlet és a rendeltetés szerencsés összhangjának tetőpont- 
ján emelkedhetnek fel. 

A foglalkozásnélküli, helyesebben: a várakozási állományban veszteglő 
hallgatag honvédkapitány szivét is megremegtették ezek az őserejű revelá- 
ciók. , Artur akkoriban — jegyi föl felesége Naplójában — izzó elragadtatással, 
határt nem ismerő rajongással és lelkesedéssel beszélt Kossuth Lajosról, 
önzetlen jelleméről és óriási hazafiúi tevékenységéről. Különösen egy eset- 
re emlékszem... Kossuth a régi Lloyd-palota ablakából beszélt a néphez, 
melynek nyüzsgő soraiban ott tolongott Ártur is... Artur egyenesen hazasi- 
etett hozzám. Egészen ki volt forgatva lényéből. A szeme csillogott s ha le- 
hetséges, most még jobban, mint azelőtt, meg volt győződve, hogy a haza el- 
lenségei ellen a lehető legerélyesebben kell fellépni." Íme, így sűrűsödnek 
majd tettekké a nagy nemzetvezér szavai, egy olyan lélekben, aki csak rea- 
litásokban tudott élni. A fiatal Bonaparte se várta türelmetlenebbül elhiva- 
tásának óráját, mint Görgey a tömegdelírium e napjaiban. Végre beosztást 
kap a délvidéki frontra, a hadügyminiszter kíséretéhez. És amikor a gőzha- 
jón várja föllebbvalóját, utóléri a másik parancs: a mozgó nemzetőrség szol- 
noki kerületéhez honvédőrnagyi ranggal és parancsnoki megbízatással. 

Ahogy kineveztetéséről értesül, az első gondolata, hogy maga mellé ve- 
szi szárnysegédéül öccsét, Istvánt, aki már a bácskai harctéren szolgál ön- 
kéntes közlegényi sorban s akit Artur kívánságára a hadügyminiszter had- 
naggyá léptet elő. Választása nem nepotizmusból esett öccsére és legbizal- 
masabb barátjára. Az Istvánhoz írt levelében kifejti, hogy neki olyan segéd- 
tiszt kell, aki , először magyar, s a magyarral állni és veszni kész, másodszor: 
törvénytudó, harmadszor jó tollal bír, negyedszer becsületes és bennem fel- 
tétlenül megbízik". István siet elfogadni bátyja meghívását. Nagy szükség is 
volt simább, alkalmazkodóbb modorára, mert önálló működési körében Artur 
csakhamar szomorú hatásköri és közjogi vitákba bocsátkozott a parancsnok- 
sága alá helyezett vármegyék hatóságaival. 

A régi vármegye az autonóm közigazgatás kedélyes tradícióiban nagyon 
érdesnek találta Görgey Artur szigorát, amely másoktól is ugyanazonfokú 
kötelességteljesítést követelt, mint amelynek elvei őt áthatották. Görgey 
megdorgálta például Heves vármegyét , hévtelen segélye miatt", nem vet- 
te át a kiállított önkénteseket, mert ruhátlanok voltak, követelte a megígért 
250 rövid kard rekvirálását. Heves vármegye sem maradt adós a válasszal , a 
neveletlen, durva bánásmódra". Felírt a miniszterelnökhöz ősi gravaminális 
szokás szerint, hogy , fellelkesült kebellel összesereglő honfitársai" megkí- 
vánhatják egy , gyengédebb érzésű s emberibb bánásmódú őrnagy" parancs- 


45 


nokságát, s a Megye , megsértett becsületének" elégtételt követelt. A te- 
kintetes vármegye aránylag könnyen mozgatható közigazgatási apparátus 
volt, mert az évszázados önkormányzati élet kifejlesztette benne az önse- 
gély, a kezdeményezés és a felelősség érzetét. De az évszázados autonómi- 
ában kiterebélyesedett közszellem legnagyobb és legeredményesebb erőfe- 
szítései az idegen középponti hatalom intézkedéseinek opponálásában őr- 
lődtek fel. Ez a politikai önvédelem rendkívüli mértékben elfinomította az 
autonómia közjogi idegszálait. A vármegyei municipiumok gyakran a közér- 
dek s a nemzeti ügy hátrányára feleseltek a központi hatóságokkal, mint lát- 
juk, akkor is, amikor már a kormányt nemzeti szempontból kifogás alá nem 
eshető szellem töltötte el. Ha sok tekintetben igaz is az a vád, amellyel a 
magyar reformerek egyrésze az öreg vármegyét illette, hogy tudniillik pro- 
vinciális érdekek gyakran elhomályosították benne az államérdekeket, hogy 
féltékenyebben őrizték saját statútumaikat, mint az országos törvényeket s 
hogy több volt az egyes megyék gyűlése, mint az országgyűlés, azért a ma- 
gyarság önvédelmi harcának szervezése szempontjából szerencsés vélet- 
lennek kell tartanunk, hogy a centralizmus és a municipalizmus vitájában 
Kossuthnak sikerült legyőznie Eötvöst, Szalay Lászlót és Kemény Zsigmon- 
dot. Ha a közelmúltban, a huszas és a negyvenes években, a királybiztosok 
és az adminisztrátorok kísérletei ellen az ellenzék — Wesselényi szerint — 
, megannyi cserkesztanyát épített a megyerendszerből, ahonnan a Samil 
bey-ek sikeres portyázásokat és lerohanásokat tettek az abszolutizmus ha- 
diállásai ellen", még inkább kiváló szerepet töltött be a vármegye s a benne 
szervezkedő független nemzeti társadalom 1848/49-ben. A magyar forrada- 
lom nem élt a francia forradalom eszközeivel, a diktatúrával és a terrorral. S 
ha egészben véve mégis sikerült nagy hadműveletekkel kiverni az osztrák 
haderőt s a nemzetiségeket a magyar állami fennhatóság alá kényszeríteni, 
illetve, hogy sikerült e célokért való erőfeszítésre nagy tömegeket szervez- 
ni és mozgósítani, az a régi magyar helyhatósági igazgatás érdeme volt. Le- 
het, hogy több volt a buzgóság a szándékban, mint amennyi siker a végrehaj- 
tásban. A vármegyék teljesítményeit mégis csak az tagadhatja, aki nem is- 
meri azt a nagy pszichológiai erőt, amely abban nyilatkozott meg, hogy a nép 
élén ugyanazon személyek állottak a nagy felfordulásban is, akiket az ancien 
regime-ből megszokott és tisztelt. A vármegyék hajtották végre a sorozást, 
vagy a toborzást, azoknak erélye és hűsége győzte le helyenként a volt job- 
bágyság közönyét, vagy ellenszenvét a katonai szolgálat iránt, azok szervez- 
ték a hadsereg élelmezését és gondoskodtak a muníció pótlására szükséges 
fogatokról, ami valóban nem volt csekély feladat, ha meggondoljuk, hogy a 
hadfölszerelést jóformán Debrecenből és Nagyváradról kellett elszekerezni, 
esetleg a Vág-, vagy a Rába-vonaláig. 

Eleinte persze minden nehézkesen indult. A vármegye, amely gyakran 
érdektelenségét jelentette be, ha szomszédja területén betyár garázdálko- 
dott, vagy elemi csapás sújtotta azt, kezdetben nem értette meg a marciális 

törvények kényszerűségét. Görgey természete viszont nem vette be ennek 
a vármegyei szellemnek kényelmes patriarchalizmusát sem most, sem ké- 
sőbb. Az összezördülések kikerülhetetlenek voltak. Szerencse, hogy Gör- 
geyt nagyon hamar elszólították az események e sivár politikai hercehurcák 
színhelyéről, s hogy szeptember végső napjaiban már a Csepelszigeten ta- 
láljuk, azzal a megbízatással, hogy rögtönzött katonai erejével őrködjék a du- 
nai átkelőkön, fedezze a fővárosokat a Duna mindkét partján Jellacsics eset- 
leges diverzió ellen, s hiusítsa meg a horvát bán egyesülő törekvését tarta- 
lékhadtestével (Roth és Phillipovics). Hogy gyérszámú és kipróbálatlan nem- 
zetőri újoncait a helyszínen szaporíthassa, s hogy a népfelkelés szervezésé- 
vel fokozhassa feladatának esélyeit, Batthyány Lajos miniszterelnöktől fel- 
hatalmazást kért és nyert katonai rögtönítélő bíróság alakítására és haditör- 
vényszéki ítéletek megerősítésére és végrehajtására. 

A polgári hatóságokkal való rövid érintkezésből, a hevesi és a szolnoki 
szolgálat példáiból megtanulta, hogy egyelőre mit ér a vármegyei közigazga- 
tás hadfelszerelési és újoncozási feladatoknál. Hát még mit érhet a háborús 
zónában? Jellacsics vonulása Pest felé nem volt többé üres fenyegetés. Ut- 
jában eddig semmi ellenállásra sem talált. Egy belsőleg megrendült kis ma- 
gyar sereg hátrált szakadatlanul a bán elől. Parancsnokai sorjában megszök- 
tek a kényes és veszélyes szituáció nyaktörő következményei elől. Ottinger 
tábornok egyenest átment a horvát bánhoz, Teleki Ádám gróf viszont addig 
kertelt és habozott és oly rossz szellemet árasztott a seregben, hogy félre 
kellett őt állítani. A legitimitás utolsó támasza, István főherceg nádor el- 
hagyta az országot. A dunántúli nagybirtokosok egyrésze, amely mindig pe- 
csovics-érzelmű volt és ókonzervatív, alig várta, hogy egy snájdig császári 
tábornok szétüssön a részeg magyar csárdában és hogy visszaültesse szoci- 
ális és gazdasági előjogainak birtokába, amelyektől a pesti fiskálisok meg- 
fosztották. A nép az átmeneti éra kétes zűrzavaraiban nem igen tudta, hová 
álljon. Amott a császári tekintély a maga nagy katonai hatalmával: emitt egy 
gyönge, kapkodó, a törvényesség nyűgjétől mindinkább szabadulni iparkodó 
kormány, amely ha véghez 1s vitte a jobbágyfelszabadítást s eltörölte is a ro- 
botot és a dézsmát, még nem eresztett mély gyökeret a tömegekben és ko- 
moly és megbízható karhatalommal sem rendelkezett. A Dunántúl nem egy 
vidéken fényesen érvényesült ugyan a népfölkelés mozgósításának gondo- 
lata (Chapó a tolnai önkéntesekkel), másutt azonban a volt jobbágyok áthat- 
lan közömbösségébe ütközött ez a terv, kivált ott, ahol a földesúri tekintély 
még szilárdan állott s ahol az ellenforradalmi konkolyhintők a felekezeti vi- 
szály csóvájával is dolgoztak az állítólagos protestáns szellemű magyar kor- 
mányzat ellen. Görgeyt rövid politikai tapasztalatai meggyőzték arról, hogy 
a népfölkelés szervezéséhez és felhasználásához a lelkesedés egymagában 
annyi, mint a semmi, ha nem párosul a hatóságok szigorával és kötelesség- 
tudásával s ha a lelki megingás pillanataiban ezek nem dobják a mérleg ser- 
penyőjébe az erőt, sőt, ha kell, az erőszakot és a terrort is. A forradalmakat 

valóban nem rózsavízzel csinálják s nem is bombasztok szikraesőjével. Ha 
annyira élet-halál kérdés a magyar nemzet számára, hogy meghiusítsa Jella- 
csics parádés katonai sétáját, s ha már az ellenállás kihirdetésével felvette- 
tett a magyar nemzet becsületének sorsa is, akkor nincs más hátra, az önvé- 
delem harcosai számára, mint az, hogy ők is éljenek az ultima ratio fegyve- 
reivel. Lehet, hogy Görgey lelkében, a láz és mámor eme napjaiban termé- 
keny talajra talált a nagy francia forradalom ideológiája is. Valószínű, hogy az 
ő egyenes, reális értelme, amely előtt vadonatúj hatásokban szűrődtek le 
Kossuth ékesszólásának véres és fekete látomásai, nem ismerte még a nagy 
szavak akusztikáját, nem ismerte a fokozatoknak azt az ütemét, amelyet az 
idők visznek a dolgok és a fogalmak kapcsolatába. 

Senki előtt nem volt a honmentés annyira konkrét nagyszerűség, mint a 
volt vegyész boncoló elméje előtt. Tisztán állott előtte, hogy nagy háborút 
kell csinálni, ha helytállani akarunk, amiért lángolunk és szónokolunk. A há- 
borús mesterség pedig nem tűri a félrendszabályokat és a politikai kompro- 
misszumokat. Ráért elmélkedni a népháború hasznának kilátásairól is. Clau- 
sewitz azt tanítja, hogy minél mélyrehatóbbak és erősebbek a háborúra in- 
dító okok, minél inkább veszélyezteti a háború az egyes népek lételét, annál 
inkább közeledik az a maga elvont formájához s annál inkább törekszik az el- 
lenfél tönkretételére. Hát igen: sikolt a harci síp, riadj magyar, riadj! Nem- 
csak az volt a kérdés, hogy rabok legyünk-e, vagy szabadok, hanem szep- 
tember végén a magyarság egész politikai léte forgott a kockán. Ez az alter- 
natíva nem tűrt közönyt, nem tűrt árulást, nem tűrte az ellenséggel való 
cimborálás gyanúját sem. És mert egyelőre kevés a sorhadi katona, igenis 
fel kell gyújtani a népháború pusztító és megtorló szenvedélyeit. A néphá- 
ború — úgymond a nagy német klasszikus — egy köd- és felhőszerű lánghoz 
hasonlít és tömör testté sohasem sűrűsödik, mivel különben az ellenség a 
magra tör és azt széttapossa. Ha azt akarjuk, hogy a népháború gyújtóanya- 
ga nagy lángot vessen, oly térségeken kell szítani a tüzet, ahol az elég leve- 
gőt talál és nem ott, ahol egy csapással elfojtható. Kossuth szeptemberben 
nemcsak azt a feladatot szánta a népfelkelésnek és a guerillának, hogy a fel- 
vonuló Jellacsics menetoszlopai körül valóságos tűzgyűrűt képezzen, amely- 
ben el kell hamvadnia az élelmezés s az utánpótlás lehetőségeinek, hanem 
szentül hitt abban is, hogy a kaszások tömegeivel frontális küzdelemben is 
le lehet teríteni a bán hordáját. Ezért indult az Alföldre, hogy fölkelésre bír- 
ja a fekete barázdák népét, hogy népiessé tegye a nemzeti ellenállást s a tö- 
megek szilaj szenvedélyeinek felszításával adjon dinamikus erőt és mélysé- 
get a nemzeti vállalkozásnak. Görgey viszont a clausewitzi elvek értelmé- 
ben óhajtotta a népfölkelést alkalmazni s főleg erkölcsi hatásaiban hasznosí- 
tani azt az ellenség ellen. , A népfölkelés nyílt harcban — úgymond -, fegyel- 
mezett csapatokkal szemben, különösen ha ezeknek lövegei vannak, egyál- 
talában hasznavehetetlen. Ezért a nyílt harcot lehetőleg kerülni kell. Azok a 
teljesítmények, amelyekre a népfölkelés tevékenységét korlátozza, a követ- 


kezők: ellenség nyugtalanítása nagyobb tömegek váltakozó megjelenése út- 
Ján, ágyútávolságokon kívül, az ellenség hadműveleti körletében levő leg- 
fontosabb közlekedési eszközök elrongálása, valamint mozgási szabadságá- 
nak megkötése a közelében levő szállítóeszközök elhurcolása útján; az el- 
lenség számára a legfelőrlőbb nélkülözések kikényszerítése a legközelebbi 
élelmikészletek elfogyasztása és eltüntetése által." 

Ügynevezett rendes csapataiból két párhuzamos őrsvonatot állított a cse- 
peli Duna és a Sárviz-csatorna közé, hogy a Szlavóniából felcsatlakozó Roth- 
féle hadtestet elzárja a horvát főerőtől, amely szeptember 26-án bevonult 
Székesfejérvárra. E katonai kordonon egy magyar főúr kísérelte meg az át- 
hatolást, hogy levelet vigyen Jellacsicstól Roth-hoz. Görgey huszárjai elcsí- 
pik Zichy Ödön grófot, akinek kocsijában negyvenhárom darab kétrendbeli 
királyi manifesztumot is elkoboznak, amelyekben V Ferdinánd magyar király 
— miniszteri ellenjegyzés nélkül — jóváhagyja a horvát bán lázadó hadműve- 
leteit a magyar kormány ellen s a magyar részen szolgáló császári csapato- 
kat felszólítja, hogy álljanak a bán lobogója alá. 

Az ókonzervatív főnemest, nemrég még Fejérvármegye adminisztráto- 
rát, aki öccse, Pál gróf kíséretében tette meg az utat a magyar őrsláncon ke- 
resztül, múltja után valóban nehezen lehetett volna meggyanúsítani az új 
rendszerrel való rokonérzés vádjával. Most (szeptember 29) egy salvus con- 
ductusszal az ellenség főhadiszállásáról egy másik ellenséges táborba hajtat, 
poggyászában olyan iratokkal, amelyek nemcsak törvénytelenek voltak, ha- 
nem lázító tartalmúak is azon ügy ellen, amelynek védelmére Görgey Artur 
esküt tett és kardot rántott. Már az adonyi főhadiszállásra való bekísérteté- 
sük közben az a veszedelem fenyegette a grófokat, hogy áldozatul eshetnek 
a népítéletnek s meglincselik őket, csakúgy, mint Lamberg grófot a pesti 
csőcselék. Görgey nagy nehézségek és veszélyek árán átszállíttatja a fog- 
lyokat a Csepelszigetre, hogy ott, a néphangulattól mentesen, szabályszerű 
haditörvényszéki vizsgálat tisztázhassa a grófok útjának célját. A lórévi ha- 
ditörvényszék az idősebb Zichyt kötél általi halálra ítéli, Pál grófot pedig őri- 
zet alatt Pestre kísérteti, hogy ott rendes bíróság elé állítsák, minthogy a 
nyomozás megállapította, hogy a törvénytelen kiáltványokról semmit sem 
tudott s hazafias érzelmeit igazolni látszott az a tény is, hogy néhány nappal 
ezelőtt a Vilmos-huszároknál viselt tiszti rangjáról lemondott, így akarván 
elkerülni egy nehéz lelkiismereti tusát. 

A haditörvényszéki tárgyalás és az ítélet a császári katonai büntetőtör- 
vénykönyv eljárása alapján ment végbe. Ennek rendelkezései voltak mérv- 
adók a lázadás s az ellenséggel való cimborálás vádjaira nézve. A , Mein Leben 
und Wirken" első kötetében Görgey terjedelmes és körülményes jogi fejte- 
getésekbe bocsátkozik, hogy az ítéletet és annak végrehajtását indokolja. 
Anélkül, hogy kételkednénk ezeknek a jogi megfontolásoknak helyességé- 
ben, mégis azt kell mondanunk, hogy a lórévi ítélet sokkal inkább szövődött 
egy politikai, semmint egy jogászi elhatározás bordáján. Ha az ellenség által 


veszélyeztetett területen történt is a bűntény, kétségkívül elképzelhető volt 
más megoldás is, például az, hogy Zichy Ödön grófot, a magyar főrendiház 
tagját, a tettenkapás ellenére is más elbánás alá vonhatta a mentelmi jog. Ta- 
lán akkor se kerülte volna el megérdemelt büntetését, ha ügyét polgári bí- 
róság elé utalják. A politika azonban elhalványította e jogi disztinkciók figye- 
lembevételét. Görgey érvényt szerzett a törvényelőtti egyenlőség elvének 
és bebizonyította, hogy az új rendszerben megvan az erő és a bátorság meg- 
semmisíteni, vagy megrettentetni az ellene vétőket. Hogy egy ismeretlen 
honvédtörzstiszt minden teketória nélkül így szétütött a haza ellenségei kö- 
zött s hogy az új rezsim ekkora elszántsággal és kíméletlenséggel tudja vé- 
deni magát a pártütés ellen: óriási riadalmat okozott a pecsovicsok, az auli- 
kusok és a semlegesek között. Ez a tény egyszerre arra a fiatal tisztre irá- 
nyította a közfigyelmet, aki eddig nem tűnt fel mással, mint zord buzgalmá- 
val és kötelességtudásával. Voila un homme -— gondolták a pesti országgyű- 
lés forrófejű képviselői, ez a mi emberünk. Íme a frázisok burkában a tett 
magja, a felszabadított nép fölséges és rémületes arca, aki felövezte magát 
bosszúval és rettenettel, hogy porbasújtsa ellenségeit. Egy név röppent föl 
a sors urnájából. Egyszerre túlságosan is naggyá lett, semhogy elfelejthes- 
sék. Mint a merészség magas sziklája emelkedett ki egyszerre, akit minden- 
felől megláthattak az általános bizonytalanság mély és puszta síkjáról. Nagy 
vakmerőségének egyszerűségében, tősgyökerességében - s ha szabad mon- 
dani -— józanságában volt valami felfrissítő. Íme a végzet embere, kinek meg- 
borzongató cselekedete a szeptemberi napoknak mindig új izgalmat jelentő 
kavargásában most úgy hatott, mint a mennydörgés elnémulása a vihar te- 
tőpontján. 

Amíg Csepel szigetén a fiatal honvédőrnagy haditörvényszéket ül az áru- 
lók felett, azalatt Pákozd és Sukoró mellett megtörténik az első véres össze- 
csapás Jellacsics és a magyar sereg között. Az első kiselejtezések válságain 
keresztülesett sorhadikatonák és újoncönkéntesek Móga tábornok vezeté- 
se alatt visszaverték a császári ellenforradalom első nagyszabású kísérletét 
a magyar alkotmány ellen. Minden polgárháború eleinte nagyon óvatosan, 
tétovázva, szinte kényszerhelyzetben süti el a puskát. Maga Jellacsics is 
borzadt" a huszárokra lövetni. A régi ármádiának magyar részen harcoló 
tisztjei és egységei szintén ugyanazon lelkiállapotban voltak, amikor olyan 
csapatokkal találták szemben magukat, amelyek ugyanazon hadúr lobogója 
alatt harcoltak, ugyanazon kardbojttal és uniformisban. Csak Batthyány meg- 
jelenése a sukorói református templomban tartott haditanácson, vetett vé- 
get Mógáék habozásának. De az ütközet után, amely minden várakozás elle- 
nére a magyar fegyvereknek hozott sikert, valósággal fellélegzett, amikor 
ellenfele fegyverszünetet kért — három napra. Móga tehát elfogadta a bán kí- 
vánságát pszichológiai és politikai szempontból, de a katonai megfontolás is 
arra késztette, hogy ne feszítse túlságosan a húrt, egy fiatal, tüzet még alig 
álló seregben, amely a győzelmet követő éjszakán egy vakrémület hatása 

alatt megfutott és csaknem szétbomlott. Görgey nem volt megelégedve a 
Móga-féle hadviseléssel, amely annyira óvakodott belekóstolni a forró kásá- 
ba. Október 2-áról kelt, s az országgyűléshez intézett levelében jelentette, 
hogy , ráállott a fegyverszünetre, mint honvédőrnagy s az önkéntes nemzet- 
őrök vezére, de mint a népfölkelés rendezője és főparancsnoka" a legjobb 
szándékkal se tudta magáévá tenni a hadi pauzát. , Csak most szabadkezet 
annak, akiben bízni méltóztatik — írta a képviselőháznak — csak erélyt, csak 
erőfeszítést most. Mert a nép — könnyezve írom -— a nép velünk tart." Az ő 
felfogása szerint katonai és politikai természetű okok egyaránt a fegyver- 
szünet ellen szólnak. Hősünk persze nem osztozott már többé Mógáék kí- 
nos lelkiismereti vergődéseiben. Ránézve eldőlt már a vagy-vagy. Neki nem 
imponált a fekete-sárga zsinór, a kétfejű sas, sőt a királyi felség törvényte- 
len manifesztuma sem. Azután joggal félt a nemzeti mozgalom ellanyhulásá- 
tól, melyet a fegyvernyugvás elernyeszt s a túlbecsült siker pillanatnyi ká- 
bulata a népfölkelést megfoszthatja elementáris kifejlődésének lélektani ru- 
góitól. A maga katonai dicsőségének alig hogy megkezdett fejezete is véget 
érhetne egy ilyen politikai békében. Nem átall vádaskodni, sőt erőteljesen 
megkritizálni egy magasrangú katonát, olyan szavakkal, mint egy konvent- 
biztos. Miért a retirálás? És miért a fegyverszünet? , E nyaktörő kérdésre — 
úgymond a képviselőházhoz írt levelében — csak két őszinte felelet lehetsé- 
ges: vagy mivel a fővezér annyit sem ért mesterségéből, miszerint megítél- 
ni tudná azt, hogy a legvitézebb seregnek is vesznie kell, ha csataközben re- 
tirálás parancsoltatik neki; vagy mivel a fővezér éppen ezt nagyon is jól tud- 
Ja, de akkor... annál nyomasztóbb fontosságúvá válik" a felelőssége. Hiába: 
a forradalom kellős közepén vagyunk, az alárendeltségi viszony természe- 
tes szabályszerűségeit elnyomta az első ágyúlövés s elfújta a vihar. Ilyen 
helyzetekben Dantonnak van igaza: merészség, merészség, merészség. 

A fegyverszünet lejárta után Görgey azt a parancsot kapta, hogy október 
4-én különítményével a Káloz környékére jutott Roth hadteste ellen kezdje 
meg a hadműveleteket. Azt várták tőle, hogy e hadtestnek Székesfejérvárra 
való előnyomulását akadályozza meg, s azt vagy déli irányba szorítsa vissza, 
vagy pedig addig tartóztassa fel, amíg a döntő ütközet megvívásához elegen- 
dő magyar csapat lesz készenlétben. Ez a feladat egyszerű volt és világos. A 
megoldást azonban a kölcsönös erőviszonyok tették elméletileg lehetetlen- 
né. E parancs kiadása után Görgey arról értesült, hogy csapatait a kormány 
a Jellacsics hadával szembenálló magyar sereg legdélibb szárnyáról ideirá- 
nyított Perczel Móric ezredesnek rendelte alá, aki újonnan alakult Zrínyi- 
csapata élén Adonyra beérkezett. Ezzel a Roth-féle hadtest ellen alkalma- 
zott magyar csapatok ereje 3000 gyalogosra, 700 lovasra és 8 ágyúra emel- 
kedett. Perczel egyelőre a Görgey által kiadott intézkedések lényegén nem 
változtatott. 

A következő napon megindult hadművelet azzal kezdődött, hogy Görgey 
az elővédet Seregélyesre vezette, amelyet a főcsapat Szolgaegyházára köve- 
tett, míg a déli hadoszlop Sárosdnak vett irányt. Mikor Görgey az elővéddel 
Seregélyesre ért, azt a jelentést kapta, hogy az ellenség aznap délelőtt a 
Sárvíz nyugati partján Soponyáról Tác felé menetel. E hír alapján az elővé- 
det a Seregélyestől négy óra járásnyira fekvő Tácra vezette, azzal a szán- 
dékkal, hogy az ellenséget nyomban megtámadja. Ezt azzal a kérelemmel 
jelentette Perczelnek, kövesse őt, hogy az ellenség Székesfejérvár felé (ahol 
ekkor még Jellacsics csapatait feltételezte) egérutat ne nyerhessen. Görgey 
Tácot néhány ágyúlövéssel támogatott huszárszakasszal megrohamozta. A 
harcászatban e legalább is szokatlan lépésnél Görgey a horvátoknak a ma- 
gyar huszárokkal szemben ismert irtózatára számított. Nem is csalatkozott. 
A rohamnak az a különös eredménye lett, hogy az ellenség Soponya felé el- 
menekült. Minthogy így a magyar elővéd megakadályozta az ellenségnek az 
ősi magyar koronázóváros felé csatlakozását, Görgey saját zömével Fövény- 
pusztán éjjeli pihenőre tért. Perczel azonban nem követte a főcsapattal az 
elővédet. Görgey azért a következő napon vissza akart húzódni Seregélyes- 
re, hogy a Sárvíz keleti partján az Abáról Székesfejérvárra vezető úton eset- 
leg előnyomuló ellenséges hadtest a magyar elővéd és a főcsapat közé ne 
ékelhesse magát. Alig hagyta el Görgey Fövénypusztát, mikor hírt kapott 
arról, hogy az ellenség az említett úton valóban Székesfejérvárnak tart. Ezért 

Görgey lovasságával és tüzérségével erre az útra fordult be, midőn az egyik 
huszárjárőre értesítette, hogy Székesfejérváron már magyar csapatok áll- 
nak. Errefelé a horvátok tehát nem menekülhetnek el. Görgey egyenest az 
ellenségnek fordult. Mikor az abai útra tért, a horvát hadtest jobboszlopának 
parancsnoka elébe vágtatott és szabad elvonulást kért. Görgey azonban a 
teljes megadást követelte. Erre a több mint ezer gyalogosból álló horvát 
hadoszlop Görgey huszárszázada és néhány ágyúja előtt a fegyvert lerakta. 
Közben Perczel, aki előző napon Seregélyesig vonult előre, Görgey után 
nyomult és a gyanútlan horvát hadoszlop hátába éppen akkor ért, mikor ezt 
Görgey előlről a megadásra szólította föl. A fegyverletétel megtörténte után 
az egyesült kis magyar hadtest Tárcra menetelt, ahol a Soponyán állomáso- 
zó horvát főcsapat hadikövete jelent meg s ugyancsak szabad elvonulást 
kért. Roth tábornok ugyanis látta, hogy közte és Székesfejérvár között ma- 
gyar csapatok állanak s értesült jobbszárnyának tragikus sorsáról. Ezért a 
kelepcéből déli irányba akart elinalni. Minthogy azonban a magyar vezér az 
elvonulást nem engedte meg, a tárgyalások megszakadtak. A magyar had- 
test Görgeyvel az élén s az ő kezdeményezésére most délnek fordult s a sötét- 
ség beálltával elérte Csősz községet. A horvát hadtest Soponyáról Kálozon 
át megkezdte a visszavonulást s éjszakai menettel Dégre ért. Az elővédet 
ismét Görgey vezette. Mikor Lángra ért, értesült arról, hogy az ellenség tő- 
le négy óra járásnyira van és hogy ide Káloz kikerülésével rövidebb, de rosz- 
szabb dűlőút vezet. Erről Perczelnek jelentést tett azzal, hogy a főcsapat ezt 
a rövidebb utat csak akkor használja, ha annak járhatóságáról meggyőződött. 
Görgey Dégnél utólérte az ellenséget, de annak túlerejével szemben nem 
merte megkockáztatni a támadást. A főcsapat azonban Görgey tanácsa elle- 
nére csodálatosképpen a rossz utat választotta és csak késő este, kimerült 
állapotban ért Dégre. 

Az a tény, hogy Perczel már október 4-én lekésett az elővéd támogatásá- 
ról és hogy október 6-án való lemaradása következtében már kétízben lehe- 
tőséget nyújtott az ellenség menekülésére, arra késztette Görgeyt, hogy pa- 
rancsnoka ellen szokatlanul erélyes módon lépjen fel. Ehhez járult az, hogy 
október 6-án reggel az üldözés folyama alatt a kormánytól rendeletet kapott, 
amelyben ez megint, mint a hadműveletek miatt felelős katonának, bizonyos 
utasításokat adott. Ezt a rendeletet ugyan Perczelnek továbbította, de mikor 
délután a főcsapat megjelenését hiába várta, a kormányhoz feliratot intézett: 
, A Honvédelmi Bizottmány látszólag semmit sem tud arról, ami a táborban 
történik s ezért bátorkodom kinyilatkoztatni, hogy a Roth ellen viselt e had- 
járat sikeréért a felelősséget semmi módon sem vállalhatom, abban a meg- 
győződésben, hogy a legnagyobb igazságtalanság valakit másnak hibáiért fe- 
lelősségre vonni... Figyelmeztetem a tisztelt országgyűlést, hogy a jó csa- 
patvezetésre a szónoki tehetségen és a jóakaraton kívül még katonai tudás 
is szükséges." Jellemző Görgey eljárására, hogy levele tartalmáról nyomban 
értesítette Perczelt is, miközben eddigi mulasztásaiért és baklövéseiért kí- 

méletlen szemrehányásokat tett neki. E különös fegyelemsértés, amely át- 
alakulóban, vagy erjedőben lévő forradalmi seregeknél nem éppen ritkaság 
s ahol a meg nem szilárdult tekintély hatalmát sem a rátermettség, sem a Si- 
ker nem támogatta, nem túlságosan kedvezett a folyamatban levő hadműve- 
let esélyeinek, viszont e határozott és igazsága tudatát éreztető fellépés nél- 
kül, nem tartozott a kizárt eshetőségek sorába a horvát hadtest kimenekü- 
lése a kelepcéből. Görgey ezután a Dégről Ozora felé hátráló ellenség meg- 
figyelésére szorítkozott, s egyben tájékozást szerzett az ellenség hátában 
működő népfölkelésről, amelynek mozdulatait Chapó Vilmos, nemzetőri őr- 
nagy kiválóan irányította. A Sió hídjainak szétrombolásával lehetővé tette, 
hogy Görgeyék Ozora környékén utólérhessék a horvátokat és egy Szilasbal- 
háson át irányított megkerüléssel megtörjék. Mikor aztán a főcsapat tüzér- 
sége beérkezett, Görgey ezt a lovassággal együtt - Perczel megkérdezése 
nélkül - a megkerülő hadmozdulat kiinduló pontjára, Szilasbalhásra irányí- 
totta. A honvédőrnagynak erélyes és önálló fellépése nem volt Perczel ínyé- 
re. Dégen heves összecsapás robbant ki Perczel és Görgey között: ez alka- 
lommal Perczel hadvezéri ténykedését Görgey a legkíméletlenebbül bírálta, 
mire az utóbbi Görgeyt főbelövetéssel fenyegette meg, de a jelenlevő tisz- 
tek közbenjárására ettől elállt, sőt a nyomban megtartott haditanácsban Gör- 
gey javaslatait teljesen magáévá tette. Görgey haditervének végrehajtásá- 
ban október 7-én Perczel a gyalogsággal Dégről Ozorára lekötő csoport gya- 
nánt nyomult elő, mialatt Görgey a lovassággal és a tüzérséggel Szilasbalhás- 
ról az ellenség keleti oldalába irányított átkaroló csoportot vezette. Utóbbi a 
horvátok ozorai táborát a kora délelőtti órákban ágyúlövésnyi távolságara 
közelítette meg, egyidejűleg tőle balra Chapó népfölkelői állták el a horvá- 
tok visszavonuló útját. Ebben a helyzetben várta Görgey Perczel csoportját 
Dég felől. Mikor ez a dégi erdőből kibontakozni kezdett, Görgey parancsot 
adott a támadásra. 

Mielőtt a magyar ágyúk eldördültek volna, a körülzárt ellenség megadta 
magát, miután már néhány órán keresztül a kapituláció feltételeiről Chapó- 
val alkudozott. Így történt meg külföldi katonai író szerint a nyílt mezőn a 
legszégyenteljesebb kapitulációk egyike, amelyek valaha előfordultak. Az 
ozorai haditény kétségtelenül Görgey haditervének, mintaszerű alvezéri te- 
vékenységének és Chapó népfölkelői működésének szimultán eredménye. 
Ezt leginkább Perczel kifogásai és szemrehányásai világítják meg. A főpa- 
rancsnok ugyanis Görgey intézkedéseit a tisztikar előtt a dégi összetűzés al- 
kalmával ekként jellemezte: , Ez az őrnagyunk (Görgey) bevallotta, hogy hi- 
bázott, midőn tegnapelőtt elővédparancsnoki minőségben az elővéddel — mi- 
alatt a főcsapat még Szolgaegyházán állt — Tácig nyomult elő s az ellenség- 
től erősen megszállt községre egyedül támadást kockáztatott. Továbbá az 
őrnagy úr tegnap este az elővédben önhatalmúlag Tácról Csőszre nyomult, 
anélkül, hogy erről engemet csak értesített volna is." Azután a szilasbalhási 
megkerülésre nézve ezt mondta Perczel: , Ön ezzel az elhamarkodott, önké- 

nyű, rossz rendelkezéssel minden tervemet keresztezte. Én az ellenségnek 
imponálni akartam, mikor a Dég és Ozora között elterülő erdőn egész had- 
testemmel akartam arcban áthaladni. Ez most már végrehajthatatlan, mert 
Ön lovasságornat és ágyúimat Isten tudja hová küldte." Ez a három alvezéri 
engedetlenség, katonai nyelven a helyzet villámgyors fölismeréséből eredő 
és a magasabb parancsnok hatáskörébe való beavatkozással végrehajtott 
önálló intézkedés, érte el azt, hogy a Görgey által vezetett elővéd a főcsapa- 
tot — nem minden ellenkezés nélkül — abba a döntő irányba vonta, amelyben 
a magyar fegyvereket a legnagyobb siker jutalmazta. Kossuth méltányolta 
ezt, mikor Görgeyt az ozorai haditettért azonnal ezredessé nevezte ki. 
Perczel Móric személyében az ozorai hadműveletek folyamán Görgey 
Artur egy új katonai típussal találkozott, amelyet a politikai közéletnek rop- 
pant feszültségei sodortak a tábori élet viharaiba s amely a maga lelkiisme- 
retének és meggyőződésének parancsát követve, kész volt osztozni a har- 
coló nemzet sorsában. Perczel az első magyar népparlamentnek szélső bal- 
szárnyához tartozott, egyik legfélelmetesebb ostora volt a Batthyány-Kossuth- 
kormány lanyhaságának és határozatlanságának, aki a honvédelmi politiká- 
ban is határozott, kérlelhetetlen forradalmi módszerek aggálytalan érvénye- 
sítésében látta a hon üdvét. Szép tehetségű, önzetlen hazafi volt, akinek kü- 
lönben se szilárd lábon álló vérmérsékletét és józanságát teljesen kimerítet- 
ték a szenttamási ostrom huzavonái, s akinek szemmértéke teljesen elho- 
mályosodott a polgárháború kezdeti fokán oly természetesen fölserkenő 
gyanúsítások és bizalmatlanságok pszichózisában. Ha még Görgey Arturnak 
fegyelmezett és higgadtabb elméje is ezidőtájt árulást szimatolt ott, ahol - 
mint a Móga esetben - legfeljebb a cselekvő erőknek a lelkiismereti konflik- 
tusok által okozott megrendüléséről, vagy bénultságáról lehetett szó csu- 
pán, elképzelhetjük, hova ragadhattak egy szertelen és fékezhetetlen tem- 
peramentumot a bizonytalanságoknak és a meglepetéseknek ama szakadat- 
lan kiáradásai, amelyek már-már szétrobbantották a törvényesség medrét. 
Peczelben valóban volt valami a régi kuruc brigadérosok izgága hányaveti- 
ségéből: nem egy vonás emlékeztet benne a sansculotte-tábornokra, natu- 
ralista, nagyhangú, képzelgő, aki Dembinszki előtt utóbb úgy nyilatkozott 
magáról, hogyha még oly messze pillant is a hadtörténelemben, nem akadt 
önmagánál tehetségesebb katonára. Váratlan és indokolatlan dühkitörései, 
amelyek senkit se kíméltek meg, még Kossuthot se, s amelyekben értelmi 
erői is hatalmas megrázkódtatásokat szenvedtek, néha teljesen felzaklatott 
idegeinek játékszerévé tették. Vukovics Sebő előtt azt állította egyszer, hogy 
nincs az országban senki, aki érdemeire nézve fölötte állhatna, sőt nem tud- 
ja, hogy egyáltalában van-e olyan, akit magához hasonlónak ismerhetne el. 
Csendesebb pillanataiban maga is bevallotta, hogy természete nem engedi 
,a parancs fogadását". E hetyke, a nagyzási téboly peremén álló polgártábor- 
nok most e rövid hadi együttműködés alatt kétszer is fejbe akarta lövetni 
alárendelt őrnagyát, akinek eszméi és kezdeményezései megszerezték szá- 

mára az ozorai fegyverletétel dicsőségét s ezzel felnyitotta a sorompókat 
még szélesebb irányú politikai érvényesülése előtt. A tűz és víz ellentét a 
Görgey-Perczel találkozásnál valóban sokkal több egyszerű képszerűségnél. 
A hideg, bátor, irónikus katonára nem igen hatott se Perczel hadi dilettantiz- 
musa, se a haditörvényszékkel való fenyegetése, se az a nyilatkozata, hogy 
neki nagy pártja van az országgyűlésen, következőleg célszerű és hasznos 
lenne jó lábon állni vele. Ez összekoccanások után azonban a szangvinikus 
emberek természete szerint, Perczel lelohadt és megpróbálta kiengesztelni 
ellenfelét, amelyet azonban az utóbbi éppoly közönyösen fogadott, mint előbb 
a hadonászásokat és kifakadásokat. Ilyenfajta vezérekkel és politikusokkal 
majd még találkozni fog az események folyamán, anélkül azonban, hogy az 
elnéző, vagy megbocsátó fölény szuverén jóindulatával nézte volna ezeket a 
kedélyhullámzásokat, amelyek kivált ilyen rendkívüli időkben nem voltak 
vadidegen jelenségek a magyar politikai közéletben. 

Különben Perczel nem állott látszólag oly távol , a demokrata őrnagytól" 
világszemlélet és célgondolat tekintetében. A Zichy-féle ítélet épp a parla- 
ment legszélső elemei között szerzett Görgeynek párthíveket. Maga Mada- 
rász László, mint ellenfelei gúnyolták, a magyar Marat, a sommás politikai 
rendszabályok embere, a későbbi vöröstollasok főnöke, sietett üdvözölni 
Görgey személyében a forradalmi terror katonáját. De magára Kossuthra is 
hatalmas benyomást tett Görgey szereplésének e kétrendbeli nyitánya. Po- 
litikai bizalmát igazolni látszott a lórévi rögtönítélet, katonai szempontból 
pedig nem téveszthette el reá való hatását az ozorai kapituláció előkészíté- 
sében követett biztos és határozott stratégiai érzéke. Kossuth fejében egy 
pillanatra megfordult az a gondolat is, hogy Görgeyt a tót Felvidékre irányít- 
ja egy önálló különítmény élén s rábízza a Hurban propagandája által feldúlt 
északnyugati vármegyék lecsöndesítését, s a Galícia felől fenyegető osztrák 
invázió elhárítását. Október 11-én betegágyában fogadta a háromnapos ezre- 
dest, akinek neve alig egy hét leforgása alatt a legsűrűbben emlegetett, a 
legtiszteltebb, vagy a legrettegettebb emberek sorába emelkedett. Akkor ál- 
lott először egymással szemtől-szembe ez a két férfiú. Kossuthra, aki a gyors 
és váltakozó impressziók sodrában hullámzott, ez a konok, érdes energia 
úgy hatott, mint a mágnespatkó a vasdarabra s a lehető legkedvezőbb benyo- 
mást gyakorolták Görgey politikai és katonai nézetei. Bármily gyarló ember- 
ismerő képességei voltak is, most csakugyan biztos lehetett abban, hogy ez 
a harmincéves ezredes végképp elvágta azt a köldökzsinórt, amely őt a régi 
katonai esküje által a császári ármádiához és a régi rendszerhez fűzte. Ottin- 
ger, Teleki, az ingadozó Móga és Holtsche, valamint a jó öreg Mészáros után, 
kinek személyes becsületességével és nemzethűségével, fájdalom, nem ál- 
lott arányban katonai rátermettsége s aki sok mindenféle öreg copfot, elő- 
ítéletet és tekintélyrespektust vitt át az új világba is, végre most egy olyan 
katonával találkozott, aki száz százalékig osztozott az ő elveiben és céljai- 
ban, akinek semmi vesztenivalója sem volt többé a régi világ összeomlásá- 

ban s akit személyes érdekei és becsvágya is arra ösztönöztek, hogy tehet- 
ségének és munkaerejének teljes súlyát dobja a mérleg serpenyőjébe. 
Semmi kétség: mindenben megértették egymást akkor, október 11-én. 
Megegyeztek a háború folytatásának gondolatában, a negyvennyolcas törvé- 
nyek maradéktalan érvényességének fenntartásában és abban, hogy sürgő- 
sen véget kell vetni a hadsereg egységét, fegyelmét és harckészségét felőr- 
lő tiszti megbízhatatlanságnak és szabotázsnak. Hiszen csak pár nap előtt 
tört ki a második bécsi forradalom, amely a szláv népek és a császári ellen- 
forradalom szövetsége ellenében csakis a magyar ellenállásra támaszkodha- 
tott. Görgey akkor még legalább is személyes tapasztalatok alapján nem is- 
merte Móga hadseregét, amely ezidőtájt Magyaróvárra és Pozsonyba vonult 
fel, Jellacsics óvatos üldözése közben, s valójában sejtelme sem volt róla, 
hogy ez a furcsa katonai egyveleg messze áll a manőver- és ütközetképes- 
ség fokától. Viszont a Jellacsics fölött aratott könnyű sikerek azt mutatták, 
hogy a Lajtán túl se állhat valami fényesen a reakció dolga s hogy a hadse- 
regben ott is érezteti hatását a politikai erjedés. Innen, a magyar fővárosból, 
politikai és hadműveleti meggondolások egyaránt Jellacsics seregének to- 
vábbi követését és megsemmisítését javallták és azt, hogy Béccsel együtt 
vívják meg a döntő harcot a régi rendszerrel. Azok a jogi szőrszálhasogatá- 
sok, amelyek Mógát és vezérkarát a Lajta átlépésében akadályozták és Bécs 
megsegítésében, se Kossuth, se Görgey előtt nem jöhettek komoly számí- 
tásba. Az előbbi már szeptember végén elvetette magára nézve a kockát. Az 
utóbbi szintén átlépte a maga Rubikonját. Nála a katonai mérlegelés csak 
megerősíthette Kossuth természetes ösztönének sugallatait. Kossuth a Hon- 
védelmi Bizottmánnyal kollegiális alapon vezette az önvédelem kormányát, 
de az ő szerepe ebben a rögtönzött, szükségparancsolta testületben mégis 
olyanfajta diktatúra volt, mint 1870-71-ben Gambettáé, azzal a különbség- 
gel, hogy Kossuth fenntartotta az alkotmányos és parlamenti formákat, vagy 
látszatokat, nem azért, mintha a diktatúra felelőssége alól akart volna kibúj- 
ni, hanem azért, mert mint régi konstitucionalista, értéke és hatása szerint 
tiszteletben tartotta a magyar világ és kora szabadelvűségének alkotmányos 
skrupulusait. Ilyen hatásköri és felelősségi ügyekben különben sem szeret- 
te a tiszta helyzeteket. Most is, később is, a fődolgokban a saját belátása és 
akarata szerint cselekedett, s döntéseit rendszerint csak utólag közölte kon- 
zultársaival. E találkozásnál felajánlja Görgeynek a fővezéri botot s a tábor- 
noki rangot, olyan titkos megbízatással, hogy a parancsnokságot akkor ra- 
gadja magához a határszélre ért magyar seregben, amikor a körülmények in- 
dokolják. Görgey legalább egyelőre elhárította magától e szédítően rohamos 
előléptetést. Többféle okból tehette ezt. Ő, a nemrég még kvietált, helye- 
sebben elbocsátott császári királyi főhadnagy, majd honvédszázados, hogyan 
kerüljön föléje a ranglétrán egyszerre a nálánál érdemesebb és idősebb fő- 
tiszteknek? És nem lesz-e éppen ellenkező hatása egy ilyen meglepő, sőt 
drasztikus intézkedésnek egy olyan hadseregben, ahol a tisztek színe-java 

bármikor kész volt leköszönni, eltávozni, sőt esetleg az ellenséghez is át- 
pártolni? Móga hadseregének értékesebb elemeit úgy, ahogy, a katonai hie- 
rarchia és a törvényes alap tartotta össze. 

Hadműveleti és katonai tekintetben egyaránt valóságos bábeli zűrzavar 
uralkodott tisztek és katonák között. Vajjon hol az igazság és törvényesség? 
Ha a pesti kormány ekkora utat tett meg a jogszerűség lejtőjén, vajjon hol az 
a pont, ahol a hadsereget zászlóüesküje tartja vissza, hogy szót fogadjon ne- 
ki. Az egyre fogyó jogi alap nem csúszik-e ki teljesen talpuk alól, ha átlépik 
a Lajtát s a forradalom szolidaritása nevében támogatást nyújtanak a bécsi 
polgárság és proletáriátus fölkelésnek, amely viszont egy valóságos császá- 
ri hadügyminisztert akasztott a lámpavasra. Megnyugtató tudat volt, hogy 
Ferdinánd király Mészáros kinevezéseit október 17-ig, sőt még azután is 
megerősítette, amikor a magyar királyi honvédelmi miniszter már egy félig- 
meddig törvénytelen testületnek, tudniillik a Honvédelmi Bizottmánynak 
tagja volt, s e minőségben a honvédelem szervezésében buzgólkodott. Meg 
lehetett-e különböztetni az igazi zászlót, midőn a császár és király egy sze- 
mélyben kelt egymással harcra? A pontos parancsok és azoknak titkos elta- 
gadása annyira felhalmozták az ellentmondást, hogy mindenki elvesztette 
magaviseletének delejtűjét. A kötelesség, főképp a katonai kötelesség, amely 
mindig a személyes becsület mesgyéjén kellett hogy járjon, s amelynek min- 
dig szabatosnak kell lennie, most éppoly problematikussá kezdett válni, mint 
az uralkodó zászlója. Vajjon az osztrák hadügyminiszter csak az imént is még 
nem adott-e sybillai válaszokat azoknak az idegen eredetű császári tisztek- 
nek, akik parancsot kaptak, hogy az új magyar alkotmányra letegyék csapa- 
taikkal az esküt. , A vakengedelmességnek előírt egyenes útjáról a sorhadi- 
tisztek — úgymond Görgey -— az okoskodó engedelmesség útvesztőjébe ke- 
rültek. Az önálló csapattesteknek parancsnokai mint magyarok a bécsi kor- 
mányt, mint katonák a pestit, gyanakvó szemmel nézvén tétovába estek s ez 
a tétovázás már a vezetésük alatt álló csapatok legalsó rétegeire is kiter- 
jedt." Sokan a magyar származású tisztek közül, kiknek ezrede később a 
szabadság ügyéért vérzett, húzódtak meg Auersperg, Jellacsics, vagy Windisch- 
graetz főhadiszállásán. 

A császár iránti hűség és nemzeti érzésük keserves konfliktusa szörnyű 
lelki válságba sodorta őket. Pimodan helyzetüket Valois Margitéhoz hason- 
lította a bearni udvarban, aki sírt, ha katolikus hitsorsai vereséget szenved- 
tek s panaszkodott, ha a hugenotta franciák vesztettek. Ez a szörnyű konfú- 
zió mindenütt éreztette a maga zavaros lelki fertőzetét, amelytől leginkább 
Radetzky olaszországi hadserege volt megkímélve a vezér népszerűsége, 
tekintélye, főképpen azonban az óriási távolság miatt. Idővel a magyar kato- 
nai szökevények száma ott is túlhaladta a kétezret. 

A párendorfi főhadiszállás élete a parancsok és ellenparancsok, a mani- 
fesztumok és ellenkiáltványok, a kormánybiztosok és a sárga-fekete törzs- 
tisztek vitái és érvei közben valóban úgy nézett ki, mint egy feldúlt hangya- 

boly. Egy pillanatig mintha még olyan tisztek is meginogtak volna, mint Pöl- 
tenberg, akik utóbb vértanúhalállal pecsételték meg hűségüket a magyar al- 
kotmányra tett esküért. A józan katonai megfontolás a hadvezetőséget arra 
ösztönözte volna, hogy mielőbb lépje át a magyar határt, vonuljon be Bécs- 
be s gátolja meg a magáramaradt császárváros ellenállásának megtörését s 
a három császári tábornok (Jellacsics, Auersperg, Windischgraetz) seregé- 
nek egyesülését. Pestről is egyre-másra érkeztek a parancsok a Bécsben 
tartózkodó Pulszky sürgetésére, hogy folytassák a hadműveleteket. Mógát 
és társait nemcsak fekete-sárgaságuk tartóztatta vissza a határ átlépésétől, 
hanem az a jogos aggodalom is, hogy a magyar tábor képtelen nagyobbsza- 
bású és sikeres hadműveletet végezni. Viszont azzal is tisztában kellett len- 
niök, hogy minél több időt engednek az ellenforradalom szervezésére és 
megerősödésére, annál súlyosabbá válik még a régi tisztek katonai és poli- 
tikai helyzete is. Az időnkint összehívott haditanácsnak nem sikerült elosz- 
latni a bizalmatlanságot a pesti kormánynak hofkriegsrati távolból adott pa- 
rancsaival szemben. Móga tanácstalanul vergődött a régi sorhadi és az új 
honvédtisztek véget nem érő szellemi dulakodásai között. Hadseregének 
azon elemei, amelyek valódi katonai értéket képviseltek, csak húzódva s 
csak a hazai talaj védelmében akarták kihúzni kardjukat hüvelyéből. Az a ré- 
sze pedig, amely látszólag égett a harci vágytól s amely legalább a szavakban 
türelmetlenül várta a nagy próbatétel óráját, Móga szemében nem sokat je- 
lentett egy katonai siker lehetőségének anyagi feltételei között. A kemény 
sorhadi mag körül napról-napra új katonai erőcsoportok rakódtak le a ma- 
gyar táborban. Kávébarna atillás, vörös zsinóros egyenruhák — a honvéd- 
zászlóaljak — vegyültek el fehérkabátos, sárga zsinóros császári katonákkal; 
a régi huszárezredek festői, zöldben, kékben és pirosban pompázó öreg harc- 
edzett legénysége a nemzetőri egységek fél-civil, félkatona nemzeti kosz- 
tümjeivel. S ezekben a csodálatos színfoltokban, mind megannyi szimbólu- 
mai vagy jelmezei a nemzeti ellenállás teremtő és rögtönző erejének, még- 
inkább a zűrzavarnak s az egymásba kapcsolódó elemek pazar sokfélesé- 
gének, a népi motívumokat az árvalányhajas, gatyás és kaszás népfölkelők és 
guerillák képviselték. Hiába: a forrás vizén meglátszik a talaj, melyből fa- 
kadt. Egy szemtanú szerint Paganini , Velencei karnevál"-jának nem volt 
annyi variációja, mint amennyi különböző egyenruha itt előfordult. Voltak 
egyének, kik a sorból rögtön fölléphettek volna Rinaldo Rinaldini, Zampa, 
Fra Diabolo, vagy Moór Károly szerepeiben; ,, s azt tapasztaltam — úgymond 
a kortárs, — hogy aki nagyon sok fegyverrel halmozta el magát, ritkán hasz- 
nálta azokat." 

Maga a nép, amelynek tömeges felkelése Kossuth képzeletében fel kel- 
lett volna, hogy álljon az új rendszer védelmében s amelynek össze kellett 
volna törnie a császári ellenforradalom egész katonai gépezetét, éppen a 
hadműveleti területhez közeleső vidékeken közönyt, vagy rosszindulatot ta- 
núsított a nemzeti ügy iránt. A legénység most is, később 15 sokat panaszko- 

dott a lakosság hazafiatlanságán és barátságtalan magaviselete miatt, hogy 
sokan, amijük van, mint ellenség előtt eldugják. Pozsony, Nyitra, Trencsén, 
Moson és Sopron megyék Görgey észlelete szerint megannyi melegházai 
voltak, ha nem is a nyílt ellenszenvnek, de a legrútabb semlegességnek. Jó- 
kai már a nyár folyamán azt írta az Eletképekben, az imént felszabadított pa- 
rasztokról: , Ha azt mondjátok neki, keljen fel honát védeni, sírva fakad, s 
azt mondja, hogy inkább robotol és éhezik. A kabátos embert gyűlöli; nem 
hisz neki; neki a törvény se törvény addig, amíg a császár pecsétje alatt nincs 
nagy kétfejű sas". Podmaniczky Frigyes Csongrádon tapasztalta, hogy alig 
akadt gazdalegény, aki beállott volna katonának, s hogy csak a bocskoros ne- 
mes és a földönfutó szegénység állott zászlók alá. Hogy mily gyalázatosan 
viselték magukat a kassaiak, például a visszavonuló honvédséggel szemben, 
azt Gál Imre tábori lelkész írta le a hivatalos lapban. Egy másik kortanú sze- 
rint Eperjes a hazafiságnak rossz hírében állott. Nagyban és egészben véve 
a Dunántúl keleti része, a Duna-Tisza köze és a Tisza balpartja volt az, amely 
sokáig oly kimeríthetetlen erőtartalékot nyújtott a magyarság önvédelmi há- 
borújának. , Ki kötelességén felül is s pedig véres verejtékkel dolgozott, 
adott, adakozott, tűrt s nehéznek, soknak mitsem talált, szóval: aki mintája 
volt a derék embernek, polgárnak, hazafinak, az a magyar törzsfaj volt, amely 
előtt leborulni tartozunk mindannyian, mert ezen inges-gatyás, ködmönös, 
szűrös, bundás magyar faj előtt önhitt felsőbbségünk lelapult s annak nagy- 
sága előtt mindnyájan kicsinyek maradunk." Valóban a magyar nép a földke- 
rekség egyik legszívósabb faja. Egy német történetíró összehasonlította a 
Jura és Karszt-hegységek némely forrásaival, amelyek mértföldeken át a 
föld alatt folynak s újból napvilágra bukkannak, hogy többé soha el ne tűnje- 
nek. A fejedelmi magyar paraszt, a szabadságharc nagy hérosza, a Herodotos 
skíta hercege, a szántóföld hőse, aki csodálatos ekéjével áldásdús barázdá- 
kat von a végtelen síkságon s aki most Kossuth riadójára kaszára-kapára ka- 
pott, hogy elűzze az ellenséget a magyar földről. 

Ebből a remek matériából kellett kiformálni a honvédsereget, amelynek 
újoncozása és kiegészítése végett a Honvédelmi Bizottmány december de- 
rekán nyolc hadmegyére osztotta föl az országot. Kossuth és pesti katonai 
tanácsadói később, november és december folyamán azért ragaszkodtak a 
határszéli kordonhoz, hogy minden talpalatnyi szabad földről új erőket szív- 
hassanak föl a méreteiben hatalmasan kibontakozó önvédelmi hadjáratra. 
Ezért kellett — egyéb politikai szempontokon túl — visszautasítani Schwe- 
chat után is Görgey javaslatait, aki a hadseregszervezés és harcképesség fo- 
kozása céljából fel akarta adni a nyugati határsávot és szünetet tartani az el- 
lenséggel való közvetlen érintkezés fárasztó előőrsi szolgálataiban. Klapka 
szerint december derekán már harmincöt, Kossuth szerint meg éppen negy- 
vennyolc honvédzászlóalj volt hadilábra állítva. Ezt a viszonylagos biztossá- 
got, nyugalmat és stabilitást elsősorban a hadfölszerelő gyárak és üzemek 
felállítása igényelte volna, amelyeknek legnagyobb és legfontosabb részei az 

ország fővárosában voltak összpontosítva s csak a nagy januári futás után ke- 
rüitek Debrecenbe és Nagyváradra, a magyar Birminghambe, mint Kossuth 
nevezte. 

Amikor Görgey Parendorfba érkezett (október 13-án), Móga János tábo- 
rában a politikai és katonai nézeteknek folytonos civakodásaiból kiélesedett 
válság tetőpontját érte el. Mihelyt átvette barátjától, Ivánka Imre ezredestől 
az elővédi dandár parancsnokságát (a pesti 1., a honti, a nógrádi és a gömöri 
nemzetőri zászlóaljakat) s komolyan hozzálátott feladatának, meg kellett 
győződnie, hogy a magyar hadsereg politikai és katonai szempontból egy- 
aránt elégtelen és alkalmatlan eszköz a Pestről óhajtott offenzíva végrehaj- 
tására s korántsem a főparancsnok személyi fogyatékosságain, vagy katonai 
határozatlanságain torpannak meg a Honvédelmi Bizottmány vérmes tervei. 
Nemcsak, sőt nem is elsősorban azon hiúsult meg a bécsi forradalom kato- 
nai megsegítése, mintha Mógáék, az országgyűlési küldöttség és Csányi 
kormánybiztos nyomására sem akarták volna áthágni a lajtai határ , erköl- 
csi" akadályát. A magyar haderő vegyes összetétele és gyarló katonai álla- 
pota miatt minden támadó művelet hajmeresztő vállalkozás volt s azzal a kö- 
vetkezménnyel járhatott, hogy egy csapásra kockára vet mindent. Ha Kos- 
suthtal nem lehetett elhitetni, hogy kétharmad részében népfölkelő és nem- 
zetőri haddal Istenkísértés áttörni a bécsi ostromzárlatot és meggátolni a 
császári erők összpontosítását, Görgey előtt annál világosabbá lett, hogy ez 
alkalmi inszurgens haderővel csak avatatlanok, vagy kalandorok kísérletez- 
hetnek egy olyan vállalkozásra, amely tönkreteheti a magyar nemzet kato- 
nai becsületét is. 

A dandárparancsnoki heteket azzal töltötte el, hogy legalább a maga por- 
táján rendet teremt és fegyelmet, amihez csaknem emberfeletti szigor s egy 
percre se ernyedő energia kellett. Az az amabilis confusio, amely e derék 
nemzetőri sereg közvetlen parancsnokságainál uralkodott, egy cseppet se 
volt kedvére. Csakhamar veszett híre kelt a táborban ennek a keményfejű, 
csökönyös ezredesnek, aki a politikai előljárókból ősi nemesi szokás szerint, 
katonai fellebbvalókká választott tiszteket a legudvariatlanabb módon figyel- 
meztette a háborúcsinálásnak testet-lelket lekötő kötelességeire. Nem kí- 
mélt senkit, legkevésbé önmagát. A tábori élet különben is megfelelt a sors 
mostohaságai által megedzett jellemének. Kötelességérzete szinte kitom- 
bolhatta magát. Reggeltől estig járt csapatszolgálatban, az ébrenlét és az 
erőkifejtés legmagasabb feszültségi fokain, az idegeknek végsőkig felajzott 
állapotában próbált katonákat faragni e vármegyei aranyifjúságból, amelynek 
tisztjei mindennap hidegzuhanyokat kaptak forró inszurgensi illúzióikra. Az 
öreg Szentmiklóssy, a gömöriek őrnagya, a vármegye első alispánja, az egész 
tisztikar nevében lovagias útra akarta terelni ennek a nyers káplári modor- 
nak rettentő gravamenjeit. Az ifjú ezredes készséggel kijelentette, hogy 
kész valamennyiükkel egymásután megverekedni, egyelőre azonban a leg- 
nagyobb sajnálatára, a párbajt el kell halasztani a béke boldogabb idejére, 

most háború van, a harc viszont engedelmességet és fegyelmet követel, kü- 
lönben a nagy nemzeti epopejából silány bohózat lesz. Addig is, ha az urak 
nem szégyenlik magukat, a zászlóalj lelki nyugalma érdekében hajlandó bo- 
csánatot kérni. Most - hiába — beütött a villám, ég a szent ház s a riadalom 
oly nagy, hogy a mélyenalvó közjogászoknak és táblabíráknak is fel kell ébred- 
niök és munkához fogniok. Iliász hősei egy kissé elrestelkedve köszönnek 
el a dandárnok úrtól, élükön a tiszteletreméltó ősz Nesztorral. Görgey se- 
gédtisztje, Rochlitz Kálmán írja, hogy főnöke szemleútjairól esténként fárad- 
tan, álmosan és éhesen tért irodájába vissza, ahol írásbeli jelentéseinek toll- 
bamondása között a kimerültségtől el is szunnyadt. Rochlitz egyízben pa- 
rancsnokát hagyja elszenderedni s közben betűket rajzolgatott. E munkájá- 
ból Görgey harsány szava riasztotta fel, aki segédtisztjét foglárfogsággal fe- 
nyegette meg, ha mégegyszer elaludni hagyja. Ettől kezdve a tollbamondott 
utolsó szót dörgő hangon kellett ismételnie, hogy parancsnokát felriassza 
érzékei elzsibbadásából. 

A nehézségek azonban csak újabb szikrákat csiholnak ki ebből a vasem- 
berből. Egyre mélyebbre sülyed a honmentés fojtogató szédületébe, egyre 
jobban lelkesíti a dolog bús szépsége, egyre jobban izgatja az a hideg mámor, 
hogy a megkezdett fellengős hőskölteményből mielőbb kibontakozhasson a 
próza, a siker. Lassan csak megindult a gyökérképződés az ősi magyar kato- 
nai parlagon. Munkájának lesz majd szüretje, ha időt adnak reá. Nem kell-e 
sírva fakadni, amikor a pesti önkéntesek zászlóaljában a szeme megakad egy 
nemes, annyira ismerős arcon, aki ott vegyült el személytelenül a névtele- 
nek szürke soraiban. Batthyány Lajos gróf ez, az első magyar miniszterel- 
nök, most Görgey nemzetőre, aki ha nem is értett egyet azokkal, akiknek 
merészsége ezt a nyaktörő nemzeti próbatételt megrendezte, most mégis 
eljött, hogy résztvegyen a sorsból, amely a hazára méretett. Október 19-én 
táborba száll maga Kossuth is, hogy személyes jelenlétének varázsával köl- 
csönözzön új erkölcsi erőket a szakadatlan katonai és politikai vitákban és 
huzavonákban meddőségre ítélt hadseregnek. A Honvédelmi Bizottmány el- 
nökét Pulszky levele hívta a hadszíntérre, hogy beváltsa a bécsieknek tett 
ígéretet, akik a Szent István tornyából nézegették, vajjon mikor tűnnek föl 
a keleti égtáj felől a felmentő magyar hadak. Ezek kétszer is fölkerekedtek, 
hogy a bécsiek várakozásának eleget tegyenek, de a félútról mindkétszer 
visszafordultak. Első ízben október 17-én délután lépte át a sereg a határt. 
Amikor félóra járásnyira a határon túl osztrák területre hatolt, vissza is bal- 
lagott szépen a Lajta mögé. Másodszor október 21-én délelőtt már két óra 
járásnyira nyomult elő és pár ágyúlövést le is adott a Gallbrunn előtt feltűnt 
ellenséges lovasságra, sőt Görgey dandára azt a parancsot kapta, hogy az el- 
lenséges gyalogságtól megszálltnak vélt falut foglalja el. E támadás előkészí- 
tésében Görgey rohamra fejlesztette dandárát, de a végrehajtásra nem ke- 
rült a sor, mert Móga a harcot félbeszakította és seregével Stixneusiedel és 
Gallbrunn között táborba szállt. Másnap hajnalban ütközet nélkül visszatért 

Parendorfba, míg Görgey dandára újból felállította az előőrsöket. Egy beszél- 
getése alkalmával, amelyet Görgey a főparancsnokkal folytatott, amikor kér- 
dőre vonta ezekért a hasztalan mozdulatokért, megértette a titkát annak, 
miért harapott a magyar sereg oly nehezen az offenzíva savanyu almájába. 
"A talány megfejtése — úgymond - kétségkívül azon személyek többségé- 
nek gyarló jellemében keresendő, akik állásuknál fogva úgy a táborban, mint 
a főhadiszálláson hivatva valának a haditanács végzéseinek alakulására befo- 
lyást gyakorolni. A Lajtán innen - az országgyűlési biztosoktól való félel- 
mükben Móga ellen szavaztak s ekkor a határt támadólag át kellett lépni. A 
Lajtán túl ellenben az ellenségtől való még nagyobb félelmükben a biztosok el- 
len szavaztak s ekkor Móga a hadsereget újra visszaterelhette Parendorfba." 

Kossuth ideérkezésének kellett végre döntő fordulatot adnia ennek a fe- 
lemás stratégiának. A Miklósfalván tartott nagy haditanácsra behívták Gör- 
geyt is, hogy az elnök jelenlétében fejtse ki álláspontját a bécsi forradalom 
megsegítésével kombinált támadó tervvel szemben. Kossuth felfogása ak- 
kor az volt, hogy Magyarország sorsa Bécs falai alatt dől el és hogy ezen az 
érdeken túl a nemzeti becsület is követeli a bécsieknek adott szó beváltását. 
Móga ellenkezése után felállott Görgey, miután az idősebb törzstisztek hall- 
gattak, nem mervén, vagy nem akarván színt vallani Móga és Kossuth vitá- 
jában. Azzal kezdte, hogyha a kormány politikai érdekből mellőzhetetlennek 
tartja a támadást, akkor a katonai ellenvetésekre és aggodalmakra való te- 
kintet nélkül a hadseregnek meg kell kísérelnie a megparancsolt mozdulat 
végrehajtását. Ha azonban egyedül a hadsereg állapotából következtethető 
katonai szempontok a mérvadók, akkor a tervezett offenzíva vajmi sivár ki- 
látásokkal kecsegtet. , A támadó műveletekre szánt csapatnak értenie kell a 
manővrirozáshoz, azaz a csapat minden osztaga rendelkezzék azzal a kész- 
séggel, hogy az elrendelt mozdulatokat az előírt időben és a szomszédos 
osztagokkal összhangban hajtja végre. A manővrirozásra seregünknek csak 
igen csekély része képes. A kisszámú sorhadbeli csapat és egy-két honvéd- 
zászlóalj kivételével seregünk csupa olyan egységből áll, amelyek a gyakor- 
lótéren a legegyszerűbb mozdulatoknál rendetlenségbe jutnak, s ezeket oly 
egyének vezetik, akik csekély katonai képzettségüknél fogva csak arra al- 
kalmasak, hogy a keletkezett zűr-zavart fokozzák. A csatatéren válságos 
pillanatokban. .. leginkább a csapat nyugodt, rendezett együttmaradása, a pa- 
alárendeltjei megingathatatlan engedelmességébe vetett bizalommal — dönt. 
A nemzetőröknél és az úgynevezett önkénteseknél, vagyis seregünk közel 
kétharmadát kitevő elemeinél a kölcsönös bizalomra nem támaszkodhatunk, 
mert ennek előfeltételei hiányoznak... Végül a támadás edzett, harchoz szo- 
kott csapatokat kíván. A mieink többsége nem ebbe a kategóriába tartozik. 
A csatatéren két ellentétes erő küzd egymással, a katona magatartásáért va- 
ló befolyás érdekében. A katonát előreviszi a becsületérzés, a hazafias lelke- 
sedés és — mi tagadás - a félelem a büntetéstől, amellyel a haditörvény a 


gyávát sújtja, másrészt visszariasztja a halál, melyet az ellenség ágyútorkai 
dörögnek feléje. A csapat győz, vagy veszít, aszerint, ahogyan az egyik, vagy 
másik erő kerekedik felül. A haditörténelem azt tanítja, hogy a fiatal, bár jól 
fegyelmezett és vezetett csapatokat az utóbbi sors éri utól. Milyen sorsot 
jósolhatunk a mi fegyelmetlen és rosszul vezetett csapatainknak? ... Ren- 
deljük el például, hogy holnapután délután öt órakor az egész tábor elvonu- 
lásra készen álljon és győződjünk meg e parancs végehajtásáról. Ha azt ta- 
láljuk, hogy az egész tábor nem az előírt időben, hanem mondjuk, két órával 
később az elrendelt csoportosításban áll, akkor feltétlenül a támadás mellett 
szavazok." Görgeynek világosan csoportosított érvei úgy hatottak Kossuth 
haditerveire, mint a só a jégre. Néhány nap múlva a Honvédelmi Bizott- 
mányhoz intézett jelentésében maga is szóról-szóra megerősítette Görgey 
diagnózisát. , Seregünk többi része indisciplinált; puskát tölteni sem tud, lő- 
ni meg éppen nem; a tiszteknek fele a csatavesztés meggyőződésével fog 
kiindulni, a másik fele gyakorlatlan, egy becsületes mozdulatot sem bír effek- 
tuálni, az őszi éjek hidegek, az élelmezés külföldön nehéz, huszonnégy órai 
eső semmivé tesz, népünk koplalni nem tud, a pesti nemzetőrök nagy része 
sétautat képzelve már tovább nem tartható, pionírjaink nincsenek, pedig ha 
előnyomulunk, két folyón kell átkelnünk... E bajok közül sokat kipótol a se- 
reg lelkesedése - teszi hozzá Kossuth szokott optimizmusával — de mindent 
nem. Másrészről azonban ha nem megyünk, a veszély nem oly rögtöni, de 
bizonyosabb." 

Harmadnap mégis megindul a magyar haderő Görgey óvásai és jóslatai 
ellenére. Az ingadozó, vagy renitens tiszteket Kossuth azzal szerelte le, 
hogy megfenyegette őket a hadseregből való elbocsátással. Az egzisztenci- 
ájukban érintett egyének most abba a veszedelembe jutottak, hogy két szék 
között a pad alá eshetnek. Windischgraetz hercegnek ismételt ultimátumai 
már lejártak. A magyar hadikövetek egyikét, Ivánka Imre ezredest, akire 
különben oly fényes szerep várt volna az önvédelmi harc folyamán, ottfogták 
Jellacsics főhadiszállásán — a hadijog becstelen sérelmével. Ha egy honvéd- 
tiszt ilyen elbánásban részesülhetett, vajjon mi sors vár a sorhadiakra? Egyéb- 
ként is a főhadiszállás és a tábor hemzsegett a konjunktúra-tisztektől. A jö- 
vőre áhítozók mindig körül repdesik a jelen ragyogását. Nincs szerencse, 
amelynek ne lenne udvara. A régi császári tisztek és Kossuth miklósfalvi és 
parendorfi viszonyára találóan idézhetjük Salamon Ferenc nyilatkozatát: , kö- 
szönjük meg Kossuthnak, hogy bennünket, úszni nem tudókat, beletaszított 
az örvénybe, hol bár életveszéllyel, de úszni tanultunk". Miként egy hónap- 
pal előbb Batthyány személyes tekintélyének súlya Sukorónál, azonképpen 
most Kossuth energiájának és ékesszólásának latbavetésével döntötte el a 
támadást. Így léptek át a volt császári tisztek a sóhajok hídján. Így jött létre 
az a harci vállalkozás, amelyet schwechati csata néven ismerünk. 

A 26.000 főnyi magyar sereg három hadoszlopban nyomult előre. A kö- 
zépső hadoszlopot alkották Görgey dandára, mint elővéd, azután Lázár és 


Karger dandárai; jobbról, a Duna mentén vonult előre a tizenhat századnyi 
lovassággal megerősített Bárczay-dandár, balról pedig a Répássy-dandár. A 
sereg ebben a csoportosításban október 28-án a Fischa folyócskát Fischamend- 
Margarethen am Moos vonalában érte el. Másnap, október 29-én, a sereg 
pár kilométernyire menettel a Fischa és Schwechat között elterülő dombo- 
kat szállta meg és táborba szállt a Schwaadorf-Fischamend között húzódó 
országút mentén, három-négy óra járásnyira Bécstől. Itt egy nyugtalan éj- 
szakát töltött el. A csapatok ugyanis alig pihentek, mert rémhírek keltek 
szárnyra, hogy az ellenség a sereg baloldalát az éj folyamán megkerülte. A 
csapatok október 30-án reggel álmatlanul, fáradtan és megrendülten kezd- 
ték meg az előnyomulást. , A csatát már elvesztettük — írta Görgey — mie- 
lőtt megkezdtük volna." 


2. VÁZLAT 


A schwechati hadművelet 

Ezen a napon a jobbszárny Mannswörtnek, a közép Schwechatnak vett 
irányt, mialatt a balszárny-dandár, elkésett indulás következtében Rauchen- 
barth környékén lemaradt. Leghamarabb a jobbszárny ütődött az ellenségre 
Mannswörtnél. Miközben itt heves harc fejlődött ki, Görgey a középen Schwe- 
chat előtt bukkant az ellenségre, amely ellen támadást akart intézni, hogy az 
ellenségnek a harcban levő jobbszárny felé való elvonulását meggátolja. E 
tervét azonban Móga ama parancsa hiusította meg, hogy várja meg a háta 
megett sorakozó dandárokat. Mikor pedig a centrum három dandárral — a 
balszárnyon Görgeyvel - az ellenségedtől megszállt Schwechat előtt kar- 
tács-távolságnyira harcba fejlődött és Görgey újra támadni akart, Móga az 
előnyomulást azért intette le, mert a balhadoszlop még nem vonult csata- 
rendbe. [gy tehát a Mannswörtnél önálló ütközetet vívó jobbszárny támoga- 
tás nélkül maradt, míg a középnek három dandára Schwechat előtt tétlensé- 
gével hívta ki az ellenséget, hogy e mozdulatlan tömeg ellen érvényesítse 

erős tüzérségét. Ekkor a balszárny-dandár még mindig párezer lépésre há- 
tul volt. Utóbbi körülményt a Zwölfaxingnál gyülekező ellenséges lovasság 
kihasználta és Görgey fedetlen baloldala felé tartott. Görgey ezért szüksé- 
gesnek vélte, hogy személyesen figyelmeztesse a főparancsnokot a sereg 
felállításának kedvezőtlen voltára. Ez alkalommal azt is megmondta Mógá- 
nak, hogy a maga hátsó pontjáról meg sem képes ítélni az első vonal kedve- 
zőtlen helyzetét. , Én ott állok, ahonnan az egészet áttekintem, -— felelte 
Móga, - és Ön némán teljesítse azt, amit parancsolok." A fővezér oldalán 
tartózkodó Kossuth közbelépett, mire Görgey az incidenst azzal fejezte be, 
hogy a kiadott parancsnak következményeiért nem vállalná a felelősséget. 

Jóslata hamar beteljesedett. Az arcban nem foglalkoztatott ellenség az 
északi szárnyon, Mannswörtnél túlerőt hozott össze és Bárczay dandárát 
visszadobta. A magyar sereg közepét pedig, köztük Görgey dandárját is, 
amelyből két zászlóalj Schwechat felé, a balszárny-dandár lemaradása követ- 
keztében két zászlóalj Zwölfaxing felé fordított arcot az ellenségnek, meg- 
semmisítő ágyútűzzel árasztotta el. A dandár Görgey minden személyes 
példaadása és erőlködése dacára megfutamodott, követve a közép többi dan- 
dárának példáját. Görgey két tisztjével maradt utolsónak a csatatéren. Ezt a 
két tisztet a menekülők után küldte, hogy valamiképpen feltartóztassák és 
az összegyűjthetőkből valami utóvédfélét alakíthassanak. Nagynehezen si- 
került is neki mintegy ezer embert összeszedni, akiknek fedezete alatt a 
menekülő sereg a sötétség beállta előtt a Fischa mögé mehetett vissza. Ok- 
tóber 31-én a magyar sereg folytatta gyászos megfutamodását. A hátrálás 
közben Görgey azt a parancsot vette, hogy dandárával ne a Lajta mögé, 
Bruckba, hanem Köpcsényre hátráljon. A magyar-osztrák háború első ösz- 
szecsapása a hadsereg akkori éretlenségének és szervezetlenségének fokán 
teljesen beigazolta Görgey megállapításait. Beteljesedett az a jóslata is, hogy 
a sereg zöme csak azért nem ment tönkre, mert a nemzetőrök és a népföl- 
kelők gyors lábai biztosították a menekülés sikerét. Mint a szétrebbent csor- 
da, ügetett ez a karaván a Lajta mögötti menhelyek felé. A futamodók között 
Kossuth megpróbálta felébreszteni a hazafias lelkesedést és a katonai önér- 
zetet: a nyáj egy pillanatra meg is állott, hogy végighaligassa Kossuthnak 
feddő és leckéztető ékesszólását, meg is éljenezték érte, azután továbbfuta- 
modtak. Ezzel a tragikomikus fináléval zárult a nagy dráma első felvonása. 
Vajjon minő lesz a következő? 

Tábornok és fővezér — Egy hadseregrendezés az ellenség előtt — Guerilla és a 
kaszások — Az 1848. seregek harcmodora — Egy magyar Don Ouijote — 
A , született vezér" barancsai és utasításai — Bayer, Pusztelnik, Csányi — 
Kiáltványok és ellenmanifesztumok — ,, Csak egy kis sikert" 


Az alvezér, aki a csatateret utolsónak hagyta el, sőt az általános fejetlen- 
ség közepette még utóvédről is gondoskodott, október 31-én ért Köpcsény- 
be. Itt már várta a parancs, hogy jelentkezzék Pozsonyban Kossuthnál és ke- 
resse fel a köpcsényi kastélyban Móga tábornokot is, aki lováról lebukott és 
sérülten feküdt az ágyban. A tábornok Görgey megérkezésekor már aludt. 
Segédtisztje közölte Görgeyvel, hogy Móga a parancsnokságról lemondott s 
utódjául őt ajánlotta. Kossuth a schwechati futás szégyenének izgalmaitól 
szintén ágybanfekvő beteg volt Pozsonyban. Nyomban fogadta Görgeyt s kö- 
zölte vele, hogy a Pozsony környékén újból összeverődött sereg főparancs- 
nokává s egyúttal honvédtábornokká nevezte ki. Kinevezési okirata már két 
hét óta készen állott, előbb Pázmándy Dénes, majd Kossuth zsebében, mint 
egyik következménye a Kossuth és Görgey közt lefolyt első tárgyalásnak 
Pesten, október 11-én. November 1-én kelt levelében a kinevezés tényéről 
a Honvédelmi Bizottmányt is tudósította. , Örömmel tettem ezt - írta Kos- 
suth -, mert szemeimmel láttam és látta az egész sereg, mily rettenthetet- 
len bátorsággal s amellett stratégikus ügyességgel vezette az elősereget a 
számra kétszer oly erős és annyi előnyökkel bíró ellenség elibe, — mily lel- 
kesedéssel s elszántsággal állott seregének élén, szalasztva az ellenséget, 
az őt minden oldalról környezte ágyúgolyózápor közt; és tudom, miként el- 
határoztatván a sereg visszavonulása, az, aki a csatatéren az ellenség ágyú- 
golyóit ugyan éljen-kitöréssel fogadó, azzal szembeszállni igenis kész és ké- 
pes, de a visszavonulás szabályait, rendjét teljesességgel nem ismerő s rög- 
tönzöttségénél fogva nem is ismerhető seregünket fedezte, óvta, az előtte 
bomlott rendben visszavonulókat a lehetségig összeállította, rendezte: ez 
Görgey Artur tábornok volt. És ő volt az, aki a visszavonulás közben fel- 
bomlott csatarend következtében az elmaradott 18 ágyút kevés népével a 
nemzet számára Köpcsénybe visszahozta. És tettem ezt annál nagyobb öröm- 
mel, mivel Görgey tábornok úrnak fővezérré kineveztetése fölött az egész 
seregnek osztatlan öröme találkozott az enyémmel." , Teljes nyugodtsággal 
merem biztosítani a tisztelt Bizottmányt, hogy mindazon hiányok, amelye- 
ket a visszavonulásbani rendetlenség szült, a mostani fővezér kirmneríthetet- 
len erélyessége, katonai ügyessége s minden körülményt alaposan megfon- 
toló, de szilárd elhatározottsága által kipótolva és seregünk kevés idő múlva 
rendbe lesz szedve." S ezzel a fiatal tábornok elindult azon a tündöklő és zi- 

vataros pályán, amely oly mély és eltörölhetetlen sávot égetett a história 
lapjain. 

, Oriási vállalkozás! De akiket az elnök megkínált a fővezénnyel... mind 
vonakodtak tőle s ugyanakkor mindnyájan kijelentették, hogy készek alat- 
tam szolgálni" — mondta Görgey másnap a nála segédtiszti szolgálatot telje- 
sítő Pista öccsének. Valóban óriási vállalkozás! A hevenyészett s most az el- 
ső komoly próbától alapjaiban megrendített magyar sereg a szétbomlás előtt 
állt. Nem is elsősorban a vezetés hiánya miatt, amely ha tétovázott és hibá- 
kat követett is el, még mindig messze fölötte állott annak a bizarr egyveleg- 
nek, ami a magyar sereg volt. Görgey ugyan győri, szolnoki, csepeli és paren- 
dorfi tapasztalatai után nem tartotta magasra a csapatok harci értékét, de 
amit Schwechatnál átélt, az jogos pesszimizmusát is messze felülmúlta. A 
sereg, ha ugyan még annak volt nevezhető, minden porcikájában és alkat- 
részében gyökeres átszervezésre szorult, különben csak arra jó, hogy a ma- 
gyar hadidicsőség történelmi ragyogását elhomályosítsa. Az öregebb tisztek 
benne látták a roppant feladattal megbirkózni képes organizátort. A hadve- 
zért még nem ismerhették fel benne. Sokkal nagyobb port vert fel a Csepel- 
szigeten és a párendorfi táborban tanúsított könyörtelen erélye, mint az 
ozorai haditettnek és schwechati csatatéren mutatott okos és vitéz magatar- 
tásának híre. Első parancsain és tervein megérződött a született katona, az 
ösztönös vezér, akár Cromwellnél, aki a parlamentből, vagy Caesar, aki a ró- 
mai szenátusból cseppent a tábori és hadiélet kellős közepébe. Mindenütt 
találkozni fogunk parancsainak és utasításainak metsző stíljével, a tézisek 
helyes felállításával s a következtetések pontos levonásával. Ha híjával is 
volt az elméleti haditudománynak és a tapasztalatnak, most egyszerre fel- 
gerjedeztek szunnyadó képességei, mint egy mágikus varázslatra. Ha bizo- 
nyos tekintetben rá is áll az, amit Suetonius írt Caesarról, hogy tudniillik 
, Ppugnare in proelio discebat", azaz harc közben tanulta meg a háborút, a tá- 
bor és a főhadiszállás tüstént érezte egy fölényes és biztos energia villanyos 
kiáradásait. Tisztában volt vele, hogy hadsereget kell építeni, mielőtt a há- 
borús gépezetet el lehetne indítani. Hogy e hadseregszervező tevékenysé- 
gében zavarok, gátlások és kényszerű szünetek ne álljanak be, azt a javasla- 
tot tette a Honvédelmi Bizottmánynak, hogy a megparancsolt határlánc he- 
lyett hátrább, Győr környékén sűríti össze szétszórt haderőit, hogy annál 
könnyebben tarthassa kézben roppant feladatát. Mások szították fel a tö- 
megben található szenvedélyeket, neki kellett ércet olvasztani belőlük. Van 
ugyanis, ami még nehezebb, mint egy nagy terv megalkotása — mondta egy 
kiváló francia államférfi. az, hogy ugyanakkor megalkossuk azokat az eszkö- 
zöket is, amelyekkel azt meg lehet valósítani és kijelöljük azt az utat, ame- 
lyen haladnunk kell, hogy pontosan előrelássuk a valószínű akadályokat és a 
lehetséges összeütközéseket, hogy rendszeresen áttekinteni tudjuk, előre 
el tudjuk fogadtatni és szükség esetén magunk tudjuk létrehozni mindazon 
föltételeket, amelyek szükségesek ahhoz, amit akarunk. A teremtő és ter- 


melő erő titkaihoz tartozik, hogy az anyagból s a káoszból rendet alakítson. 
A honvéd Kossuth ihletett zsenijének terméke, de Görgey feladata maradt, 
hogy katonát faragjon belőle. Figyelme még kiterjedt a politikai vezetés egy- 
ségének biztosítására is. November 11-én azt írja a Honvédelmi Bizottmány- 
nak, hogy , csupán egy erős diktatúra által" óvható meg az ország az enyé- 
szettől. Ha annyira kívánatosnak és szükségesnek látszott a szabadságharc 
politikai irányításában és szervezésében az akarat egyöntetűsége, mennyi- 
vel parancsolóbb érdek ez a hadseregnél, amely még mindig a politikai kigyó- 
bőrvedlés válságait élte, egy vesztett csata után, megtépázva, presztízs, jog- 
alap és hagyomány nélkül. , A hadseregnek - írta Kossuthnak -— most nyuga- 
lomra és pihenésre van szüksége, mert testileg és erkölcsileg le van csigáz- 
va. Nyugta és pihenése itt Pozsonyban nincs. Pozsony egy öt, egyszerre 
Ausztria, Morvaország, Szilézia és Galícia felől fenyegető hatalmasabb el- 
lenséggel szemben tarthatatlan pont és csakhamar sírja lesz hadseregünk- 
nek... A javaslat: Pozsonyt csak a hadseregnek egy részével tartani meg- 
szállva, ellenben a főhadiszállást s a hadsereg zömét más helyre tenni át, 
mely mind az ország védelme, mind a hadsereg átidomítására nézve előny- 
nyel bír; a hadsereg parancsnokát minden hadi diszpozícióért felelőssé te- 
szik: de akkor aztán ő kívüle senkinek sem szabad a hadsereggel disponálni." 
November 17-én ezt írja: , Csekély seregemmel határháborúba teljességgel 
nem bocsátkozhatom, hacsak egész seregünket darabonkint elveszteni nem aka- 
rom. Igen sajnálom, hogy ebbeli meggyőződésem T. Elnök úrnak a guerilla-harc 
iránti ssejtelmévelxc homlokegyenest ellenkezik." 

Említettük, hogy Kossuthnál és a Honvédelmi Bizottmánynál politikai és 
újoncozási okok egyaránt úgy döntöttek, hogy a sereg a határon maradjon. 
Viszont a , feldunai" hadseregnek határmenti felállítása csak arra szolgált, 
hogy az átszervezésnek amúgy is nehéz munkáját még jobban megnehezít- 
se. Görgey tisztában volt azzal, hogy az ellenség a magyar sereg kordonsze- 
rű felállítását bárhol áttörheti, s ha a magyar dandárnokok nem ügyesek, ak- 
kor a sereg részekre szakadhat és tönkremehet. A kormány parancsát mé- 
gis a lehetőségig akarta teljesíteni, amikor november 25-én elrendelte, hogy 
, a jelenlegi főállásainkat védeni kell azon pillanatig, amelyben határozottan 
arról győződünk meg, hogy a nagyobb erővel betört ellenséget többé nem 
lehet előbbeni állásaiba visszavetni". Ugy vélte, hogy ha megtámadott dan- 
dár parancsnoka megőrzi lélekéberségét, s a megjelölt pillanatot helyesen 
felismeri, s dandárjainak visszavonulását annak rendje-módja szerint keresz- 
tülviszi... , annál kevésbé lehet hadvonalunk áttörésétől tartani, minthogy 
ez csakis makacs ellenállás esetében lehetséges". Görgeynek hathétnyi ide- 
je maradt, hogy hadseregének átépítésével és ujjászervezésével foglalkoz- 
zon. Az osztrák hadsereg ugyanis nem gondolt schwechati győzelmének ki- 
aknázására: nem üldözött. A császári ellenforradalom különben is végre akar- 
ta hajtani a trónváltozást, hogy királyi eskü ne zavarja a Magyarország ellen 
foganatosítandó katonai rendszabályokat, amelyekhez elegendő erőt kellett 

összegyűjteni Bécs környékén. Éppen azért, mert a magyar főhadiszálláson 
mitsem tudtak az ellenforradalom hadműveleti szándékairól, bizonyos ide- 
gesség és szorongás uralkodott a táborban s bizonyos mértékben rontotta, 
vagy csökkentette annak az átszervezői tevékenységnek eredményét, amely 
ezekben a napokban Görgey legfőbb gondja volt. A magyar főparancsnok az 
osztrák katonai szolgálat növendéke volt s éppen ezért talán túlságosan is 
szerette a kiesztergályozott legénységet. A hadsereg manőverező képessé- 
gének viszonylagos tökéletesítése kétségkívül több időt és nyugalmat köve- 
telt, mint amennyivel Görgey rendelkezett. A csatatéren zárt rendben vég- 
rehajtott hadmozdulatoknak ugyanis akkor egészen más jelentőségük volt, 
mint például a világháborúban. Ma a csatatér zártrendű csapatalakzatot nem 
ismer. Az óriási hatású ágyúlövés előtt szétszórt harci csoportosításba, rajt- 
vonalba kényszeríti, a lovasságot pedig csatatéren kívül végzett tevékeny- 
ségre utalja. A csatát ma a tűzgépek döntik el. 

1848-ban a döntés előidézésére a zárt rendben végrehajtott szuronyro- 
ham volt hivatott. Bizonyos fontosságra emelkedett ugyan a puska és az 
ágyú is, de ezeknek hatása a mai tűzgépek mellett eltörpült. Az elöltöltő, 
gyutacsos és jól kiképzett katona kezében percenként átlag öt lövést leadó 
puska 300 lépésre, a vadászok fegyvere pedig 600 lépésre hordott. Aki azon- 
ban ily távolságra lőtt, az lőszerpocsékoló hírbe esett. Jó találati biztosságot 
kétszáz lépésre lehetett elérni, de ilyen messzeségből rövid idő alatt a szu- 
rony is elérte az ellenséget. A tüzérség a tömör ágyúgolyó súlya után meg- 
jelölt három-, hat- és tizenkétfontos elöltöltő ágyúkat és ugyanannyi fontos 
tarackokat ismert. A tömör ágyúgolyón kívül még srapnell, gránát és kar- 
tács volt használatban. A háromfontos ágyú hatásos lőtávolsága ívrepülésnél 
1000 lépésre, guruló, vagyis a földről többször felcsapódó lövésnél 1500, a 
kartácslövésnél 300 lépésre rúgott. A tizenkétfontos ágyúknál ezek a hord- 
képességek természetesen megnövekedtek. A lőgyorsaság percenkint átlag 
kétszeri tüzelésben érvényesülhetett. Egyik különlegessége volt a tűzfegy- 
verzetnek a röppentyű. Ez az állványra szerelt csőből kilőtt, torpedószerű 
lövedék néhány száz lépésnyire hatolt és inkább morális hatása szerint ér- 
tékelték. Ezek a hordtávolságok és lőgyorsaságok eléggé megindokolják a 
gyalogság szuronytámadásainak és a lovasrohamoknak csatadöntő jelentő- 
ségét. A napóleoni háborúk alatt ugyan a csatárláncban haladó harcmodor 
minden európai seregnél divatba jött. Ez viszont jó lövészeket követelt, ami- 
nőket az akkori sorozatos háborúk neveltek is. A következő, több mint har- 
mincéves békeidőszak alatt azonban ez a harcmodor puszta alakisággá véz- 
nult, ami minden békekorszak természetes tünete. A harcoló csapatok ki- 
sebb hányada merev csatárláncba alakult s pontos igazodással, trombitaje- 
lekkel történt irányítás mellett, anélkül, hogy a terepnyújtotta fedezékeket 
kihasználta volna, lövések leadása közben közelítette meg az ellenséget, de 
a döntést közvetlenül a csatárlánc mögött tömegbe formálódott és a csataté- 
ren is pattogó vezényszavakkal mozgatott zászlóaljak szuronyrohama idéz- 

te elő. E zászlóaljaknak vezényszóra kellett a szükséges mozdulatokat elő- 
re, oldalt és hátra végezniök, miközben az ágyúgolyók a tömött sorokban 
óriási pusztításokat okozhattak. Ha a zárkózottság tágult, a roham lökő ere- 
je elveszett. A vezényszó nélkül maradt csapat tehetetlenné vált és köny- 
nyen megfutamodott. Ez a harcmodor természetesen kitűnően begyakorolt 
és fegyelmezett csapatokat kívánt. Itt a hangsúlya a Görgey által szorgalma- 
zott manőverező képességnek. Ezt az előírásos harcmodort azonban csak a 
sorhadbeli zászlóaljak értették, a fiatal katonákból álló honvédzászlóaljak, ha 
a lövésben nem is voltak ügyesek, de általában jól rohamoztak, mert előre 
vitte őket a magyar lendület. A nemzetőrök és egyéb alakulások a csataté- 
ren legjobb esetben csak az ágyútöltelék szerepét játszották. 

A lovasság volt a feldunai magyar sereg legértékesebb fegyverneme. A 
színmagyar, jobbadán öreg legénységből álló és gyönyörű hagyományokra 
visszapillantó huszárság majdnem kivétel nélkül a régi seregből származott. 
Egyébként a Görgey vezetése alá jutott sereg harminc zászlóaljból (ezek kö- 
zül négy sorhadbeli, öt honvéd, a többi nemzetőr, stb.) huszonhárom lovas- 
századból és százhárom ágyúból állt. Ez a sereg kezdetben dandárokra tago- 
zódott, mint hadászati egységekre, amelyek mindegyike néhány önálló zász- 
lóaljból (a honvédeknél ugyanis ezredkötelék nem volt), néhány lovasszá- 
zadból és egy-két ütegből alakult. A tagozás különben gyakran módosult. 
Voltak ezenkívül a harcászati vezetésre beosztott hadosztályparancsnokok 
is, kik adott esetben több dandárt vezényeltek. A fiatal magyar vezérnek pil- 
lanatnyilag tizenhétezer hasznavehető katonája volt. A létszám szaporodott 
s a minőség javulhatott, ha az ellenség erre időt engedett. 

Mikor az osztrákok támadó hadműveletei december közepén megindul- 
tak, a magyar sereg átszervezése még nem fejeződött be az idő rövidsége s 
az illetékes körök beavatkozása miatt. Ennek ellenére, a feldunai sereg, bár 
a hasznavehetetlen nemzetőrök és kaszások hazabocsátása következtében 
november végén gyalogságában majdnem tízezer fővel gyengült, de minősé- 
gében annyira javult, hogy a támadásra indult császári hadak elől már nem 
futott meg eszeveszetten, miként Schwechatnál, hanem Görgey kezében 
hajlékony eszköz gyanánt érvényesült s tért ki céltudatosan ellenfele túle- 
reje elől s veretlenül hátrált Buda felé. A magyar főparancsnok munkáját el- 
lenfele, Windischgraetz herceg tábornagy is elismerte, mikor hadművelete- 
inek megírásánál a magyarok , rendkívüli tevékenységgel végzett katonai 
készülődéseiről" és arról emlékezett meg, hogy a magyar sereg a , hiányo- 
kat szüntelenül s jobb ügyhöz méltó tevékenységgel pótolta". Pedig hiány 
volt sok mindenben, de különösen puskában és fehérneműben, mindenek- 
felett használható tisztekben. A mögöttes ország katonai tájékozatlansága 
sem túlságosan kedvezett e demiurgoszi munkának. A magyar politika ve- 
zérei bár teljes jóhiszeműséggel, de gyakran gátolták és gáncsolták azt a 
munkát, amely a nyers vasból éles fegyvert akart kovácsolni. Emellett pél- 
dátlan mértékben érvényesült a politikai protekció, a lelkes, de kiképzetlen 

intelligens elemeknek a tiszti állásokra tódulása s a hatásköri konfliktusok- 
ból eredő zavaros kiválogatódás. Ezért ajánlja fel már november 11-én Gör- 
gey a diktatúrát Kossuthnak. Nemcsak a történelem tanulságai indították 
erre a javaslatra, hanem az a megfontolás is, hogy a központi tekintély ten- 
gelye nélkül vajúdó hatalom szét ne forgácsolódjon a testületi kormányzat 
alkotmányosdi játékaiban. Kossuthnak hegyeket mozdító élanja is gyakran 
az optikai csalódás áldozata lett, amikor azt hitte, hogy a nemzetőrök gya- 
nánt bevonult egységek lelkileg és erkölcsileg is nyomban átalakulnak, mi- 
helyt honvédekké keresztelik át őket. Az első félreértések és összeütközé- 
sek Görgey és Kossuth között éppen abból származtak, hogy az átszervezés 
munkájában elmerült fiatal tábornoknak a helyszínen kellett meggyőződni e 
kába illúziók gyökértelenségéről. Az volt a felfogása, hogy valamennyi nem 
rendes csapatot szigorúan el kell különíteni a rendesektől és külön vezény- 
letek alá helyezni. , Legjobb lenne — úgymond — minden nem rendes csapa- 
tot haladék nélkül feloszlatni, közülük a hadköteles egyéneket külön beso- 
rozni s már létező rendes csapatok kiegészítésére fordítani. Az úgynevezett 
önkéntes zászlóaljak elkeresztelése honvédzászlóaljakká, nagyon szeren- 
csétlen kísérlet. A név változik: a gyerek ugyanaz marad. Az önkéntes zász- 
lóaljak keveset, vagy éppen semmit sem érnek, mivel a tisztek s az altisztek 
közül csak kevesen értenek a szolgálathoz. Többet lehet-e ezektől várni ak- 
kor, ha honvédeknek hívják nemzetőr helyett? Legtöbbje mégis csak asinus 
marad in belle leonina." ,,: A nemzetőrökc csak avégett látszanak itt lenni, 
hogy a törvényt kigúnyolják és a bennök lakó rossz szellem által megfertőz- 
tessék ragály módra legjobb csapatainkat is. Azért el velök... Én Kossuth 
elnök parancsára átvevém a magyar hadsereg egy része feletti fővezényle- 
tet: nekem tehát szent kötelességem őrködni, hogy annak becsülete szűzen 
fenntartassék. Egy egész hadsereg szenvedhet vereséget és hátrálni kény- 
szerülhet anélkül, hogy ezáltal csorba essék becsületén. De ha egyetlen csa- 
patja még mielőtt ellenséget látott volna, gyáván megszalad, akkor ezáltal az 
egész hadsereg becsülete van meggyalázva... A Honvédelmi Bizottmány... 
nem fogja azt kívánni tőlem, hogy derék hadseregem becsületét kockára te- 
gyem azáltal, hogy soraiban megtűrjek olyan csapatokat, amelyekre inkább 
ráillik a gyáva csőcselék elnevezése, semmint a honvéd becsületes neve." 
Ezek a nemzetőri, önkéntesi és népfölkelői alakulatok, tanulatlan és Hűbele 
Balázs tisztekkel, akiket a népszimpátia választott és nem a , képzettség és 
az érdem", majdnem olyan szerepet játszottak a hadsereg megbízható zöme 
körül, mint valamikor az akindzsik a régi ozmán hadseregben, azzal a kü- 
lönbséggel, hogy ezeket nem hajtotta előre az a vallásos fanatizmus, mint a 
törökök irreguláris portyázó bandáit. Sőt nem űzte az ellenség ágyútorka fe- 
lé az a sacré feu sem, amely annakidején a jakobinus csőcselékből a monar- 
chista Európa pörölyeit alkotta. Néha mintha Görgey energiája is elcsuklott 
volna ebben a reménytelen átszervezésben. Szerencse, hogy kétségbeesett 
humora megbirkózott benne az avatott ember megvetésével a nyáj sötét tu- 

datlansága iránt. November 21-én ezt írja egy barátjának: , Ha egykor őse- 
imhez megtértem és a Te kezed a sírban még nem rohadt el, úgy ülj le és írd 
meg az ifjabb Don Oujjote történetét: bennem megtalálod a regény kész hő- 
sét. Aki még soha nem látott forradalmi sereget, az zarándokoljon táborom- 
ba. Van itt egy főparancsnok, törzsével és kíséretével együtt, egyetlenegy 
sincs közöttük negyven éven felül. Vannak itt katonák is: de az igazi katona 
köztük bajtársai miatt pirul. Parancsolni itt annyit tesz, mint magát nevetsé- 
gessé tenni. A megrovást szemtelenségnek, a büntetést zsarnokságnak ki- 
áltják ki. Ezért... a csőcseléket pokolba kergetem, ha nem lövetem főbe. A 
kolera is segít és ha az ellenség is megteszi a kötelességét, úgy a trió hamar 
a játék végére ér. De nem értem a fickót (itt Windischgraetzet érti), legalább 
mégegyszer erősebb nálam, jól beidomított, jól öltözött csapatai vannak s 
mégsem támad. Ez talán mély bölcsesség akar lenni s arra számítanak, hogy 
minket a nyugalommal őröljön föl. Ezt nem hihetem s ezért rosszat szima- 
tolok: félelmet. Annál jobb nekünk! Minden járőre huszárok után kérdezős- 
ködik. Első feladatomnak kell tekintem, hogy a honvéd után való kérdezős- 
ködésre bírjam. A kölykök (itt a honvédeket érti) még nem akarnak igazá- 
ban nekimenni, ha nincs minden zsebükben egy ágyú, azonfelül jobbra-bal- 
ra egy-egy huszár. De csak türelem! Végül mégis csak megszűnik a láz. Ter- 
mészetesen a magyarnál rendesen kissé soká tart s remélem, hogy még ta- 
vasz előtt, azaz, ha azt megérjük; s akkor örülj trifolium: Windischgraetz, 
Jellacsics, Urbán! Ágyúm már annyi van, hogy disznót hizlalhatok velük. 
Kossuthnak éppen ma írtam, hogy többet ne küldjön... Ha a zászlóaljpa- 
rancsnokok tőlem gyutacsot követelnek, akkor állandóan azt felelem: örü- 
lök, hogy nincs... Támadjatok a szuronnyal." 

Azért a munka jól-rosszul haladt tovább. Nemcsak a kiképzetlen tömeg- 
gel van baj. A régi tisztek folytonos kioktatásra és dorgálásra szorulnak. Na- 
gyon is megszokták a békeszolgálatban és az osztrák Dienstreglementben, 
hogy önálló gondolkodás- és akaratnélküli gépalkatrészek. Túlon-túl sok 
volt köztük, még a parancsnoki posztokon is, a , parancsbarom", aki azon- 
gel nehezített állásba került. A hosszú határláncba széjjelszórt dandárnokok 
mindegyike nehezen, vagy sehogyse tudott belekóstolni az önálló hatáskör 
problémáiba. Ordódy őrnagynak, a nádasi dandár parancsnokának november 
28-án ekként adja fel a leckét Görgey: , Minden ellenséges kiküldetésnek 
célja: az ellenségnek lehető legnagyobb kárt okozni. Önnek azonban külön 
rendeltetése a nádasi szorost védeni. Ha e két cél összeegyeztethető: cse- 
lekedjék Ön belátása szerint és ne kérdezzen sokat. Az ausztriai hadsereg 
annyi csatáját nem vesztette volna el, hogyha a külön hadvezéreknek sza- 
badkezet hagytak volna, cselekedhetni meggyőződésük szerint. Ön van a 
helyszínén. Ismeri az ellenség helyezéseit és erejét, ismeri a tér fekvését. 
Ne várja, hogy én, ki egyiket sem ismerhetem, az íróasztal mellől, melyhez 
kötve vagyok, Önnek részletes diszpozíciókat osztogassak hat mérföldnyi 

távolságból." Bárczaynak, a pozsonyi hídfőben elhelyezett dandár parancs- 
nokának december 9-én ezt írja: , Valahányszor a hadsereg főtámaszai említ- 
tetnek: azok közül sohasem hiányzott a Bárczay név. Ez feljogosított azt hin- 
nem, hogy a pozsonyi hídfőt a legjobb kezekre bíztam. A ma éjjeli látogatá- 
som e hitemet megrendítette. Itt az elnézés... lassú, de bizonyos veszélyez- 
tetése lenne a jó ügynek, melyért mint szabadember, mint hazafi, mint kato- 
na háromszorosan helytállni vállalkoztam, mikor ezen hadsereg vezényletét 
átvettem. Én tehát a legnagyobb komolysággal intem önt, kötelességeinek 
legszigorúbb teljesítésére. A kötelességnek egy látszólag jelentéktelen meg- 
szegése az ellenség előtti szolgálatban elegendő arra, hogy egy szeplőtlen 
múltat maradandólag beszennyezzen... Jól tudom, hogy a tolnaiak csak az 
imént oszttattak be Önnek dandárjába. De éppen azért kötelessége lett vol- 
na Önnek ezen zászlóaljat különösen szemmel tartani, minthogy nem is- 
merte, ennélfogva benne meg nem bízhatott... A főhadnagyot azonnal elfo- 
gattam s perbe fogatom. Az altisztet tessék stockházba küldeni. Az őrnagyot 
pedig... vezesse elő nekem a szabályos szolgálati úton." Janik őrnagynak 
december 14-én ezt a parancsot küldi: , Én önt, mint önálló parancsnokot 
úgy küldtem ki ama bizonyos feladat keresztülvitele végett... Már most mit 
tett On? Ön Balogh kormánybiztos úrnak egy teljesen alaptalan fenyegető 
levele által ki engedte magát hozatni a sodrából és feladta egészen a maga 


ágyút rendelek Ön keze alá: ez Önt zavarba ejti s Ön ezen ágyúk célját tuda- 
kolja. E kérdés megérdemelné azt a feleletet, hogy azokból lőjjön az ellen- 
ségre! Vagy érzi Ön a megfelelő erőt és erélyt magában a rábízott két fel- 
adatnak teljesítésére, s akkor le kell tennie minden tétovát; vagy nem érzi, 
hogy a kapott megbízatásoknak megfelelni képes, s akkor kötelessége Ön- 
nek ezt szolgálati úton kijelenteni s akkor lesz rá gondom, Önt egy képeseb- 
bel felváltani. Nem avégett küldöttem ki Önt, hogy a vármegyei urak és kor- 
mánybiztosok jajveszékeléseit szaporítsa s újra meg újra segítséget kérjen, 
hanem azért küldtem ki, hogy előttem bebizonyítsa, hogy Ön képes egy kis 
csapatot ellenség ellen vezetni s ennélfogva érdemes későbben egy nagyobb 
csapat vezényével bíztatni meg." 

Amint látjuk, Görgey alárendeltjeit borotvaéles kifejezésekkel oktatja ki. 
Mondhatni, egy kész hadvezérnek a helyzetekhez és az adottságokhoz mért 
szentenciái, vezényszószerűen hangzanak ki ezekből az utasításokból és pa- 
rancsokból. Katonai múltja — úgymond egy osztrák katonai író — nem nyúj- 
tott alapot arra, hogy reá sereget bízzanak. Elméleti ismeretek és szaktudás 
tekintetében minden félig-meddig képzett vezérkari tiszt felülmúlta őt. És 
ez a férfiú mégis kiváló hadásszá és nagystílű hadművésszé fejlődött. Gon- 
dolatait semmiesetre se könyvekből merítette. ÖOnmagából termelte ki azo- 
kat. Kezdetben bizonytalan tapogatózás, de már kevés kísérlet után céltuda- 
tos cselekvés. A fiatal tábornok már kezdettől fogva értett hozzá, hogy ma- 
gának katonái és tisztje előtt tekintélyt szerezzen. Kitűnt vakmerő elszánt- 

ságával, sztoikus nyugalmával, hajlíthatatlan erélyével. Ritkán beszélt, de 
amit mondott, annak mindig volt keze-lába és éppen fellépésének mesterké- 
letlensége imponált az egyszerű katonának és tisztnek egyaránt. Alighogy 
megjelent a hadseregnél, már anekdóták tömege került forgalomba. A szer- 
vezésben s a kormányzattal való viszonyának sok félreértést és homályt 
okozó vonatkozásaiban az országos főkormánybiztosnak, Csányi Lászlónak 
személyében tetterős és megbízható támaszra lelt. Ez a kátói jellemű férfiú, 
a nemzeti ellenállás egyik legnemesebb alakja, az utolsó percig a legnagyobb 
és legszilárdabb segítőtársa volt a kormányban Görgeynek. Maga is katona- 
viselt ember volt s teljesen magáévá tette a fiatal tábornok hadszervezői és 
hadműveleti eszméit. , Magaviselete, egész valója — írta róla Görgey — őt a 
magyar forradalomnak valamennyi polgári rendű államférfiai közül előnyö- 
sen megkülönböztette, mert bizalmat gerjesztő s egyszersmind tiszteletet 
parancsoló volt. Ezek a tulajdonságok ugyan nem mindig a fenkölt jellem ki- 
folyásai, de Csányiban valóban azok voltak. Azt a férfit, ki első tekintetre im- 
ponált nekem, utóbb nagyrabecsülni tanultam meg." Legfőbb katonai ta- 
nácsadója az akkor huszonnyolcéves Bayer József százados volt, Görgey ve- 
zérkarának lelke. Egészen más tésztából volt gyúrva, mint Csányi László. 
Egyoldalú katonai szempontok érvényesültek terveiben és megfontolásai- 
ban s emellett — csodálatosképpen - szélső republikánus nézeteket táplált s 
már ezidőtájt nagyban hódolt az alkohol kietlen szenvedélyének. Utóbb az a 
szóbeszéd járta róla, hogy ez a szellemes, ötletes és leleményes stratéga 
volt Görgey katonai kamarillájának főnöke. Akármilyen pontos és kitűnő ka- 
tonai terveket készített is, a háborús veszélyt csak messziről szerette s ép- 
pen azért, ha különösen kezdetben nagy befolyást is gyakorolt tábornokának 
katonai elhatározásaira, a puskapor szagának utálata miatt sohase segédke- 
zett a végrehajtásban. Nagy előnye volt, hogy két esztendővel ezelőtt már 
részt vett egy hadjáratban, Dufour svájci tábornok oldalán, aki mintaszerű 
hadjáratban teperte le a Sonderbund ellenállását. A vezérkari irodában egy- 
előre osztoznia kellett a hatalomban Pusztelnik őrnaggyal, majd ezredessel, 
aki azonban más, természetének és tehetségének inkább megfelelő szolgá- 
lati hatáskört kapott. Bayer csak a jövő év elején lett cím és forma szerint is 
Görgey hadseregének vezérkari főnökévé. Sokan túlbecsülték a parancsno- 
ka felett való látszólagos szellemi túlnyomóságát, elsősorban az osztrákok 
és Görgey politikai ellenfelei. A viszony mindenesetre sokkal előkelőbb volt 
köztük Görgeyre nézve, mint például Blücher és Gneisenau között. Haynau 
úgy nyilatkozott róla, amikor segédkezett az osztrák vezérkari mű elkészí- 
tésében, hogy , Ön átkozottul ügyes ember". , Sie waren es allein, der militá- 
risch die Revolution führte, ohne Sie wáhre sie gleich zu Ende gewesen." 
Ez az ítélet azonban nem felelt meg a Görgey és Bayer között szövődött hi- 
vatalos viszony valóságának. Bayer a következő év nyarán éppen részeges- 
kedése miatt a szellemi és erkölcsi feloszlottság állapotában volt s szerepe 
egyre másodrendűbbé halványodott. Most is, később is, fontos, a magyar 

ügyre gyakran sorsdöntő elhatározásoknál, ahol a katonai szempontok mel- 
lett bizonyos politikai magasabbrendű érdekeket kellett érvényesíteni, akár 
célszerűek voltak azok, akár káros következményekkel járók a hadművelet- 
re, Görgey Bayer javaslatai ellen, a maga nemesebb elméje után indult, ha 
néha tévedett is, mint mikor Buda ostromát határozta el. Bayer ötlete volt 
az is, hogy a nagy téli visszavonulás folyamán a feldunai sereg zárkózzon 
Komárom sáncai közé, ahol a fiatal magyar haderőnek csupán néhány heti 
nyugalom és szervezési munka kellett volna, hogy kifújhassa magát, magá- 
hoz térjen a hátrálások okozta lelki csüggedésből s alkalmas harci fegyverré 
váljon. Görgey elutasította ezt a kényelmes és biztos hadseregmentő taná- 
csot s inkább kitette magát a sors forgandóságának s a szakadatlan vereke- 
déssel párosult organizálódás bizonytalanságainak, semhogy elszigetelje 
magát a kormánytól. Azok a kínos és henye viták, polémiák és levélváltások, 
amelyek november derekától fogva egyre sűrűbben csaptak fel Kossuth és Gör- 
gey érintkezéseiben, nem az intrika és az ármány mechanizmusából támadtak, 
hanem egyrészt a két férfiú természetének ellentétes mivoltából ütköztek ki, 
másrészt pedig előidézte azokat a tényeknek és helyzeteknek abszolút kü- 
lönbözősége s az a szemlélet, amely ezen ellentétes alapállásokból adódott. 

Kossuth a táborból való hazatérése után Pesten még jobban érezte ama 
felelősség mérhetetlen súlyát, amely személyére hárult az önvédelmi harc 
kockázatában. Schwechat úgy érte az országgyűlés legelszántabb tagjait is, 
mint egy bunkócsapás. Kitűnt, hogy a nemzet nemcsak a horvát-bánnal, a 
fellázadt nemzetiségek egy részével és a háttérben eddig meghúzódó reak- 
ciós elemekkel áll szemben, hanem a Monarchia túlsó felének népeivel is, 
elsősorban a szlávokkal, azután a császári rendes hadsereg zömével s magá- 
val az uralkodóházzal is. Amily mértékben tisztázódtak az egymással farkas- 
szemet néző erőcsoportok politikai demarkációi és világos lett, hogy az ere- 
jét és önérzetét Custozzánál visszanyert császári hadsereg kész kardélre 
bízni a Monarchia létét, olymértékben néptelenedtek el a magyar főrendiház 
ülései és sokasodtak meg a képviselőházban is a békés kibontakozást óhaj- 
tó tényezők hangjai. Minthogy Széchenyi ekkor már a döblingi tébolyda la- 
kója volt, a megdöbbent politikusok Batthyány és Deák köré sereglettek, s 
titokban bizonyos csoportok alakultak, amelyek Kossuth leszorításán, vagy 
elszigetelésén munkálkodtak. A parlamentben néha úgy tetszett, hogy a 
mérsékelt párté a túlsúly, az utca és az ország azonban Kossuthot uralta, aki- 
nek kezében akkor már fegyveres hadseregek is voltak. Már a pákozdi csa- 
ta előtt a vagyonosabbak közül sokan gőzhajón kezdtek menekülni, követték 
őket a képviselők azon a jogcímen, hogy a vidéken lelkesítik a népet. A for- 
radalmi elem Kovács Lajos szerint a klubok és a népgyűlések rajongó töme- 
géből bontakozott ki, eddigelé azonban csupa jelentéktelen emberekből ál- 
lott, úgy, hogy a kormány egy ideig átallotta működésüknek útját állani a 
közhangulatban. A , békés Lafayette-ket gyűlölő egzaltádók" ajkán nem egy- 
szer jakobinus-ízű fenyegetések hangzottak el. 

Még a természeténél fogva félénk Jókai is egyszer-másszor így írt: , Nem 
szeretem a sápadt arcokat... Ha nyertünk, akkor eljönnek a számolás nap- 
Jai... Jaj nektek sápadt arcok emberei." A képviselőház nyilvános ülésének 
hangulata Kemény Zsigmond szerint Pesten az uccai tömeg és a karzat által 
Madarászék kezében volt. Tanúi voltunk oly szomorú jeleneteknek — úgy- 
mond a nagy politikai író, — hogy az, ki a titkos ülésbeni nyilatkozatának kö- 
vetkezményeitől tartott, bűnét a nyilvános ülésen expiálta, védvén azon esz- 
méket, amelyektől iszonyúan rettegett. Nagyobb illúzió nincs, mint háborgó 
időkben a tanácskozó testület szellemét a hozott határozatokból megítélni. 
Az uccai mozgalmak főmestere, a népgyűlések rendezője, a karzatok moz- 
galmainak és tüntetéseinek intézője Madarász László volt a Március Tizen- 
ötödike című lap szerkesztőjével. A mérsékeltek díszjelzői e lap szótárában 
ezek voltak: , pecsovicsok, schwarzbergek, reakcionáriusok, árulók, félén- 
kek, gyávák, hosszúképűek, emberijesztők, békekeresők". 

Ez a pesti békepárt azonban Schwarzenberg Félix herceg kormányrajutá- 
sának percétől fogva teljesen légüres térben tanácstalankodott. Az osztrák 
történetírás a szeptemberi és októberi válságokban túlmagasan értékeli a 
magyar nép dinasztikus hűségét. Hogy erre az ítélkezésre megfelelő indo- 
kolást keressen, kénytelen állandóan ezzel a fogással élni, hogy a magyarság 
politikai vezérei rászedték és félrevezették nemzetüket a törvényes király 
valóságos szándékai felől. A dinasztikus eszme összeforrasztó ereje Ma- 
gyarországon és a magyar társadalomban nem volt soha az az elsőrendű po- 
litikai elem, mint az örökös tartományokban. Az ingadozó központi tekin- 
télyt pótolta az ősi alkotmány iránti hűség s a vezérekben való bizalom, akik 
jogot és földet adtak a népnek s akik a nemzetiségek egy részét is megtar- 
tották az államhoz való ragaszkodásban. Az udvarnál és a katonai körökben 
különben inkább el voltak szánva a muszka segítség kérésére is, semhogy 
bármiféle alkuba bocsátkozzanak a magyar rebellióval. Schwarzenberg gon- 
dolata éppúgy kizárta a negyvennyolcas alkotmányt, mint a negyvenhetest. 
Az aulikus és ókonzervatív főnemesség ugyanis, főleg azon tagjainak politi- 
kai véleményeiben, akik közvetlen kapcsolatban voltak Windischgraetz her- 
ceggel, azzal áltatták magukat, hogy az új rendszer összeomlása szükség- 
képpen a negyvenhetes alkotmány restaurációját jelenti. Ha a császári alter- 
ego hajlandóságot is mutatott volna a magyar aulikusok terveinek felkarolá- 
sára és megvalósítására, akkor gazda, vagyis Schwarzenberg nélkül számí- 
tott. Ez a tehetséges, vakmerő, energikus, de csontja velejéig romlott oszt- 
rák államférfi egy ideig még tűrte az olmützi, illetőleg a kremsieri reichs- 
tagot s a szlávok felé talán kacérkodott is a Habsburgok birodalmának föde- 
ratív átszervezésével, valójában azonban egy nagy német-osztrák birodalom 
létesítésén fáradozott, a német egységi mozgalom élén járt Poroszország 
megalázása árán s Ausztria katonai és politikai felsőbbségének biztosításá- 
val, úgy, hogy a dunai Monarchia minden nem-germán népeivel együtt lép- 
jen be a német szövetségbe. Ez az elgondolás tehát nem tűrte a régi, szű- 

kebbkörű önkormányzatra berendezett rendi Magyarországot, de nem tűrte 
az újat sem, amelynek élniakarását Kossuth iránya képviselte. 

Maga a Honvédelmi Bizottmány elnöke sem zárkózott el a békés kiegyen- 
lítés lehetősége elő. Szeptemberben az az ötlet foglalkoztatja, hogy angol- 
francia mediációt vesz igénybe, mint Rákócziék annakidején angol-holland 
közvetítéssel tárgyaltak Nagyszombatban. Még december első felében is 
megkísérti az a gondolat, hogy az északamerikai Unió bécsi követénél, Stiles 
úrnál tesz lépéseket a császári udvarral való tárgyalás előkészítésére. A 
nyugati hatalmak azonban — úgy látszik -— nem kívánkoztak az osztrák ,,bel- 
ügyekbe" elegyedni, holott korábban Palmerston nem utasította el egy ilyen 
osztrák , belügybe" avatkozást, amikor az olasz kérdésben felajánlotta Auszt- 
riának a maga jószolgálatait. Stiles úr igazi polgári becsületességgel el is járt 
küldetésében. Windischgraetzhez utasították, aki viszont a küszöbön álló 
hadműveletekre való hivatkozással tért ki Stiles közvetítése elől. 

Különben is Ausztria külpolitikai helyzete a tavaszi állapothoz képest lé- 
nyegesen javult. Általános reakciós hullám öntötte el világrészünket. ,,Eu- 
rópa csendes, újra csendes" — énekelte Petőfi. Rómában IX. Pius pápa Rossi 
grófnak, az olasz Batthyánynak meggyilkoltatása után Gaetába menekült. 
Párizsban Cavaignac tábornok erélyes kormányt alakított s növekedtek Na- 
póleon Lajos kilátásai. Berlinben is magához tér a királyi hatalom pillanatnyi 
kábultságából. A prágai forradalom, majd az októberi bécsi zendülés elfojtá- 
sa után Windischgraetz általános európai presztízsnek és népszerűségnek 
örvendett a konzervatív elemek előtt. Ha szeptember végén a magyar rend- 
szer ellen szervezkedő ellenforradalom első kísérlete szégyenteljes kudarc- 
ba fúlt is, de most ki mert volna arra gondolni, hogy meg lehet ismételtetni 
Jellacsics , oldalmozdulatát" Bécs felé? A , das dreimal glühende Licht", a 
szabadság, egyenlőség és a magyar nemzetiség gondolata, — nem látszott-e 
elsötétedni Windischgraetz szuronyainak árnyékában? Ha a magyar parla- 
mentnek e fel-felgerjedő békélő és megalkuvó gyámoltalanságával számot 
vetve, Kossuth próbált is alkudozni, tette elsősorban azért, hogy az önvéde- 
lemnek becsületbevágó kötelességéről meggyőzze azokat is, akik az utolsó 
percig valami deus ex machinától remélték a veszély elhárítását. A fagyasz- 
tó hidegnek és az égető melegnek hőmérséklete ingadozott, szabálytalanul, 
vadul, a parlamenti higanyoszlopon. Kossuth idegességén is meglátszott ez 
a fluktuáció. Az októberi császári manifesztumok után, amelyek ismételten 
Kossuthot nevezték a , forradalom" felbujtójának, bizonyos mértékben sze- 
mélyes biztonságának kérdésévé lett a nemzeti mozgalom sikere. Nehéz 
volt az uralkodóháznak oly férfiút megtűrnie, aki majdnem feltétlen hatal- 
mat gyakorolt s akivel úgyszólván osztozkodni kellett a souverainitásban. 
Attól a perctől fogva, hogy népszerűsége kilépett ama keretből, mely egy 
monarchikus országban a királyság eszméjének csorbítása nélkül megállhat 
s hogy Kossuthot politikai diktátorrá tette a nemzet bizalma, a személyi kér- 
dés homloktérbe nyomult, — mint egy szellemes tanulmányíró megjegyez- 
te. Esete sok tekintetben hasonló volt Rákóczi állásához 1703—-1711 között, 

méginkább a szatmári béke után. Kossuth tehát érezte a halántékán és olda- 
lápan azt a fájdalmas szorítást, az aggodalomnak azt a csontokat ropogtató 
abroncsát, amely túlozta a veszélyt és a bizalmat egyaránt. Azt hitte gyak- 
ran, hogy meg kell szakadnia a vészkongatás véres és üszkös dicsőségének 
terhe alatt. Szemébe beköltözött valami meglapuló várakozás, valami lesel- 
kedés, az érzékeknek majdnem állati ébrenléte. Még messzire volt a legna- 
gyobb válság örvényének középpontjától, de már érezte az örvény szívó 
erejét, a félelem és a remény felszökkenő érzései közepette. 

Ha szónoki túlzások gyakran megzavarni látszottak is ítélőerejét, egyál- 
talán nem tartozott a forradalmi fantaszták közé, s bizonyos mértékig min- 
dig megmaradt a reálpolitikai területén. Semmi se volt belőle a nagypipájú, 
kevésdohányú hazafiakból, ha néha el is ázott a forradalmi indulatok és prin- 
cípiumok forró gőzeiben. A tekintélye és népszerűsége köré tömörült radi- 
kálisok délibábkergetéseiben semmi része sem volt. Az ő értelmezésében a 
politika sohase volt annyira az egzigenciák tudománya, mint most. Tudta, 
hogy a dolgoknak és a tényeknek, a terveknek és a lehetőségeknek, a mód- 
szereknek és a feltételeknek millió részletei és változatai vannak a politiká- 
ban, különösen olyan körülmények közt, mint aminőkben ő találta magát. 
Eszébe se volt, hogy merev rögeszme köré csoportosítsa ezeket a tényeket 
és helyzeteket, amely mindenütt csak egy rettenetes egységet lát, egy vég- 
zetszerű és fagyos személytelenséget, csak dogmákat és elméleteket. Igazi 
államférfiban különben is képtelenség a drámai költészet képzeleti egysé- 
gét erőltetni. Ezért Kossuthnál, inkább mint bárkinél, látni fogjuk az eszkö- 
zöknek és a lehetőségeknek a célokhoz szabályozott olyan sokaságát és sok- 
féleségét, olyan változatosságát és viszonylagosságát, amelyek annyira össz- 
hangban állanak az akaratnak növekvő feszültségével s az érzések szétára- 
dó és szétrezgő bőségével. Tudta, hogy az emberi erőnek minden kifejtése 
erővétel a végzeten: fatis avulsa potestas, mint Lucretius mondja. Most már 
nem lehetett többé szó arról, hogy béke legyen-e, vagy háború. A háború, 
vagy az etikai és nemzeti halál: ez volt a vagy-vagy. S az okosság is úgy kí- 
vánja, — úgymond XIV Lajos végrendeletében -, hogy bizonyos esetekben 
sokat bízzunk a véletlenre. Maga az ész tanácsolja, hogy az ember ilyenkor, 
nem tudom, milyen vak megmozdulását, vagy ösztönét kövesse, amely fö- 
lötte áll az észnek s mintha az égből jönne. Senki meg nem tudja mondani, 
mikor kell ráhallgatni s mikor kell tőle tartani. Se könyv, se szabály, se ta- 
pasztalat nem tud rá megtanítani, de a léleknek bizonyos helyes ítélete, bi- 
zonyos vakmerősége mindig megtaláltatja. Ha néha Kossuthot leverték is a 
tények és sokszor megrémült saját józanságának komor képzeteitől, ösztö- 
nében érezte, hogyha csak egy köve van is a parittyájában, de az az igazság 
köve. Hogy azonban a tagadás a lábát megvethesse, siker kell, siker, ami egy 
kicsit felrázza ezt a petyhüdt, megijedt parlamentet és a nép közönyét. 

November 11-én írja Görgeynek: , Gondoljon ki generális eszével vala- 
mi coup de rmain-t. Csak egy kis sikert. A dévényújfalusi, vagy magyarfalvi 
csapat éjjeli megrohanását s egy párszáz foglyot. Etwas, was den Mut aufrich- 

tet." , Csak egy kis jó guerilla-sikert írjon — száz elfogott liszteszsákot, — ez- 
ezer emberre emelem" - írta néhány nappal később. , Az offenzíva a legbiz- 
tosabb defenzíva." , Isten tudja miként van, de bennem bizonyos győzelem 
reménye él, erősebben, mint valaha, — írta december 12-én, — Önt nem fog- 
ják megtámadni, hanem Ön megmarad Pozsonyban, nekem azt súgja a lel- 
kem; és On fog támadni és győzni. Ez az én hitem. Mi ketten megmentjük 
hazánk szent ügyét, kérjük jutalmul, hogy a megmentett hazában én pa- 
raszt, Ön vegytanprofesszor lehessen." De hát hol vagyunk még a cincinna- 
tusi példa megismétléséből? Ő, csak egy kis győzelmet! A kis nyulak szapo- 
raságával kelnek ki agyából a haditervek. , Szabad kezet adtam önnek a had- 
műveletekre, tehát megfészkelte agyamat az a gondolat, hogy csak úgy ver- 
hetjük meg az ellenséget, ha külön-külön támadjuk meg detachirozott corpu- 
sait. Mit gondol kegyed, ha szép csendesen, minden lárma nélkül, a Győr- 
ben levő erőt mindig kombinálva és használva, Nádashoz szép titokban oda- 
lökve négy- vagy hatezer embert és tizenkét ágyút és Simunics uramat jól 
elpacskolnánk? Nem tudom lehet-e, de kimondhatatlanul jó volna." Vagy 
csak egy kis huszáros diverziót Stájerban, vagy Morvában, talán ahhoz ha- 
sonlót, aminőt valamikor a kuruc brigadérosok, Ocskay és Balogh Ádám mű- 
veltek, valami szép rajtaütést, ami felgyújtja az osztrák falvakat és a pesti 
fantáziákat. Így mennek szakadatlanul a tanácsok, az utasítások, az indítvá- 
nyok egy végsőkig feszült politikai helyzet levezetésére. Milyen kellemesen 
csiklandozná a közvélemény füleit egy kis győzelmi hír, egy csepp az elke- 
rülhetetlen diadal isteni italából, ó mennyire megkönnyítené viszonyát a lá- 
zongó és didergő uccával, a hallgatag és ritkuló parlamenttel, s titokban az új 
rendszer vesztére spekuláló ellenforradalmi bujkálókkal szemben. De hát 
Görgey száraz, pozitív elméjén nem fognak ezek a javaslatok és sürgetések. 
Ő csak arról ír folyton, hogy a sereg még rendezetlen és fegyvertelen, hogy 
Schwechat után nem lehet experimentálni, különben az eddigi munka is du- 
gába dől. A fárasztó határszéli és előőrsi szolgálatok különben is kimerítik a 
fiatal haderőt s napról-napra növekedik a tiszti dezertőrök száma, akik közül 
nem egy azért megy Windischgraetz főhadiszállására, hogy a bocsánatkérés 
mellett tudósítást adjon a magyar haderő számáról és helyzetéről. A barát- 
ságos katonai tanácsok mindkét részről fokozatosan az irónikus észrevéte- 
lekbe, majd éles szemrehányásokba csapnak át, s gyakran Görgey fegyelme- 
zett idegei is megbicsaklanak. A kölcsönös szerelem mézes hetei múlófél- 
ben vannak. Vajjon visszatérnek-e még? Ez volt az állapot, mikor az osztrá- 
kok nagy támadása megkezdődött. 

Így cseppent a fiatal tábornok egy nagy háború kellős közepébe. A sza- 
badságharc ama katonái, akik Görgey oldalán, vagy más hadszíntéren feltűn- 
tek, előbb bőséges leckét vettek a kis háborúból a déli harctéren. Fokozato- 
san edződtek s nőttek feladatukhoz. Görgey volt az egyedüli, akit balsorsa 
arra kényszerített, hogy egyszerre nagy és szabályos hadműveletek ellen 
védekezzen Európa egyik legjobb hadseregével szemben. 

Windischgraetz Alfréd herceg — Az általános osztrák támadás - A győri 
sáncok -— A dunántúli hadjárat — A politikai helyzet Pesten — A Vértesek, mint 
magyar Thermopylae — Növekvő ellentétek Görgey és Kossuth között — A moóri 

csata és az árulás első vádjai — A volt császári tisztek tömeges kiválása — 
Egy új hadművelet tervei — A váci proklamáció 


Windischgraetz Alíréd herceg október 16-ika óta volt a főparancsnoka az 
összes Olaszországon kívüli császári haderőknek. Wallenstein óta alattvaló 
nem bírt akkora tekintéllyel és hatalommal az osztrák birodalomban, mint a 
herceg. Külsőleg kemény és dölyfös, valójában azonban környezetének be- 
folyása alatt állott. Annak volt igaza nála, aki legutoljára beszélt vele. Hadse- 
regében fejedelmi magatartása miatt uralkodónak nevezték. Windischgraetz 
egyénisége, a maga tulajdonainak egységes összhangzatosságában gazdag 
és erőteljes életre fejlődött. A családi érzések embere volt. Külsőleg ke- 
mény és rideg arisztokrata, kinél állítólag az ember a bárónál kezdődött, 
egyébiránt tele érzékkel a hagyományok és a történelem iránt s elfogult volt 
osztályának nagy küldetésszerű kötelességeivel szemben. Erős politikai ön- 
tudata miatt már ifjúkorában inkább lemondott tiszti rangjáról, hogysem 1812- 
ben Napóleon oldalán harcoljon a forradalom szövetségében Oroszország el- 
len. Első cselekedete volt a prágai pünkösdi forradalom legázolása. Ez volt 
Közép-Európában a régi állami hatalom első visszacsapása. Ettől fogva Win- 
dischgraetz, , als Hort der dinastischen Autoritát, von dem noch grossen zu 
erwarten sein", írta róla Friedjung. Ellensége a nyugatról plántált Charta-al- 
kotmányoknak. Innen barátkozása és rokonérzése a magyar ókonzervatívek- 
kel. Ha olyan hadvezér volt is, akivel szemben, Görgey szerint, egy-egy stra- 
tégiai bűnt is bátran el lehetett követni, politikai belátása több volt, mint a 
Schwarzenberg-kormány akármelyik tagjának. Emellett ösztönösen érezte 
Ausztria létének szervi elemeit és speciális erőit, ezért kárhoztatott minden 
merev, doktrainérizmust. Az öreg Kübeck szerint elmozdítását igazi nagyúri 
méltósággal viselte el, éppúgy, mint azokat a gyalázkodásokat, amelyeket a 
, forradalom mérge fröccsentett reá". A prágai forradalom elfojtása a párizsi 
februári események után a trón, a rend és a legitimitás első győzelme volt. 
Azért hatott bel- és külföldön példátlanul, mert a bécsi minisztérium tudo- 
mása és támogatása nélkül történt. Monsignor Viale Prela pápai nuncius úgy 
üdvözölte, mint a monarchikus elv megmentőjét s minden nagy és nemes 
ügy támaszát. 1792-ben a braunschweigi hercegnek és vállalkozásának lehe- 
tett akkora híre-pora a régi világ Európájában, mint ahogy most figyelte a 
szabadelvű és reakciós társadalom világszerte Windischgraetz és Görgey 
hadműveleti párbaját. 

A herceg azt remélte, hogy a magyar sereggel Pozsonynál, vagy vala- 
mely Pest felé hátrább eső ponton döntő csatát vívhat. , Egy ilyen összecsa- 
pás — úgymond a Winterfeldzug-ban — csak kívánatos lett volna. Az ellenség 
számbeli fölényét a császári királyi hadsereg kiváló szelleme sokszorosan 
kiegyensúlyozta. A lázadókat a fegyelem hiányánál fogva alig lehetett volna 
együttmaradásra és kitartásra bírni." A herceg csak annyiban tévedett, hogy 
a túlerő nem a magyar, hanem az osztrák oldalon volt. Nem számított továb- 
bá a magyar tábornok képességeivel sem. Azt, hogy vele szemben Görgey 
vezényel és hogy a magyar sereg mily erőben és mily csoportosításban van 
szétosztva, és elhelyezve, Windischgraetz csak december 3-án, egy áruló 
magyar huszártiszttől tudta meg. E tiszt közlései alapján rendelte el az oszt- 
rák tábornok december közepén az általános támadást. Az volt a terve, hogy 
a Dunától északra tüntet, míg főerejével a Duna déli partján a magyar sereg zö- 
mének Pozsonytól a Fertő tóig terjedő és védelemre alkalmatlan állásait Paren- 
dorf irányában áttöri. Tudta, hogy Nádasnál őrködik egy dandár (Ordódy), 
Pozsonyban és annak déli hídfőjében fekszik három dandár (Aulich, Bárczay 
és Kosztolányi), míg a Duna és Fertő tó között Gergey Kornél dandára Köp- 
csénynél, Szegedyé Gátánál, Zichyé Perendorfnál és Ujfalunál, Kargeré Nezsi- 
dernél, végül, hogy egy különítmény (Sréter) Sopronban van. 


3. VÁZLAT 

Ezzel a valóságban kereken harmincezer főre és száz ágyúra rugó ma- 
gyar haderővel szemben az osztrák vezér közel ötvenezer fő és kétszázhá- 
rom löveg erejű, három hadtestre (Jellacsics, Wrbna és tartalék), egy önálló 
hadosztályra és egy különítményre tagozott sereget parancsnokolt. Azonkí- 
vül rendelkezésére állott szükség esetén a Bécsben alakult tizenkilencezer 
főnyi tartaléksereg is. Windischgraetz ereje a tánadó előnyomuláskor a kö- 
vetkező csoportosulást vette fel: a Duna északi partján, Marchegg-Angern 
vonalában vonult fel a Wrbna-hadtest, Jablonitznál, Nádassal szemben, a Si- 
munics-hadosztály; a Duna déli partján, a Lajta mentén készült támadásra 
Jellacsics és a tartalék-hadtest, míg Bécsújhelyen Horváth ezredes különít- 
ménye állt készen az előnyomulásra. A hadműveletet december 14-én a 
szélső balszárnynak, Simunicsnak, a nádasi szoros elfoglalásával és innen 
Nagyszombat felé intézett előtörésével kellett kezdeni. A következő napon 
a Horváth-különítménynek Sopron felé, december 16-án a Duna déli partján 
csoportosított főerőnek Perendorf, és december 17-én a Wrbna-hadtestnek 
Pozsony felé kellett támadnia. Aligha kétséges, hogy ez a négy napra beosz- 
tott osztrák támadás a magyar arcvonalat feltétlenül kettétöri, ha az a csatát 
elfogadja. Görgey elgondolása szerint azonban a magyar dandároknak túlerő 
láttára vissza kellett vonulniok. 

Simunics hadosztályának december 14-ikén megindult támadása elől az 
Ordódy-dandár jelentéktelen csetepaté után Nagyszombatra, majd a követ- 
kező napon Szeredre tért ki. Minthogy Nádas feladásával a magyar arcvona- 
lat amegkerülés veszedelme fenyegette, Görgey szélső jobbszárnyának biz- 
tosítása végett Guyon ezredest, kihez vezérkari főnökét, Pusztelnikot is be- 
osztotta, némi erősítéssel Nagyszombatra küldte. Guyon ide visszarendelte 
a Szeredre vonult Ordódy dandárt is. Nagyszombaton, december 16-án Simu- 
nics és Guyon között véres és a magyarokra veszteséggel teljes összecsa- 
pás történt. (Száz halott és sebesült, nyolcszáz fogoly, öt ágyú.) Guyon meg- 
fogyatkozott csapatai Szerednél a Vág mögé, részben pedig Pozsony irányá- 
ban hátráltak. Ugyanezen a napon az osztrák főerő Bruck és Prellenkirchen 
felől támadásba ment át és Gátánál és Ujfalunál áttörte a magyar felállítást. 
Ennek oka az volt, hogy az itt álló magyar csapatok a túlerő láttára minden 
ellenállás nélkül visszavonultak, holott a Zichy-dandár Parendorfnál kitartott 
tovább és csak mikor az ellenséget teljes fejlődésre bírta, kezdte meg maga 
is a visszavonulást. Ekkor azonban az Ujfalunál elővonult osztrák lovasság 
már a dandár jobboldalába és hátába került és elvágta a Magyaróvár felé ve- 
zető hátrálásának lehetőségét. Ezért a Zichy-dandár gyalogsága és tüzérsé- 
ge, úgyszintén a Nezsidernél állt Karger-dandár dél felé szorultak el s útju- 
kat a Fertő keleti partja mentén, a Hanságra vették, míg a Szegedy-dandár, 
valamint a Köpcsényben levő Görgey Kornél dandára egyenesen Magyaró- 
vár felé mentek hátra. Görgey Pozsonyt még december 16-án elhagyta és a 
csallóközi Somorján át Magyaróvárra ment, hogy iderendelt dandárait gyü- 
lekeztesse, míg pozsonyi dandárait Áulichra bízta, kinek a Morva mentén ki- 

állított előőrsök bevonása után december 17-én kellett Pozsonyt kiüríteni és 
a Csallóközön Komáromba vonulni. E hadművelet tartamára Bayer őrnagyot 
Aulichoz osztotta be. Mikor Görgey mintegy negyven kilométernyi éjjeli 10- 
vaglás után december 17-én délelőtt Magyaróvárra ért, itt remélt négy dan- 
dárja helyett csak kettőt talált teljes erőben, de nyomott hangulatban, a má- 
sik kettőből csak a lovasság és némi gyalogság sodródott ide, a többi a Han- 
ság felé szorult. Minthogy ekkor már Sréter különítménye is meghátrált 
Sopronból, ahová az osztrákoknak Bécsből megerősített bécsújhelyi cso- 
portja vonult be, az a veszedelem fenyegette a Hanságba zsúfolt magyar 
dandárokat, hogy a járhatatlannak híresztelt pomogyi töltésen elvágják, vagy 
bekerítik. Egy pillanatra Görgey elveszettnek tartotta e két dandárát. E de- 
presszió hatása alatt elkedvetlenedett gyalogságát és tüzérségét Győrbe 
küldte tovább, míg ő maga a lovassággal Magyaróváron maradt, hogy a visz- 
szavonulást személyesen fedezze és ellenőrizze. 

December 16-ika a magyar fegyverekre nem volt szerencsés. Egyik dan- 
dár Nagyszombatnál vereséget szenvedett, másik kettő elveszettnek lát- 
szott a Hanság lápjaiban. Mégsem hibáztatjuk Görgeyt a balsikerért. Kétsé- 
get sem szenvedhet, hogy a magyar sereg sem erejénél, sem minőségénél 
fogva a mindkét vonatkozásban fölényes osztrák hadsereggel szemben tak- 
tikai sikert nem is vívhatott ki. Kordonszerű felállítása pedig makacs ütkö- 
zet esetén egyenesen a legsúlyosabb kudarc veszélyének tette volna ki. A 
széles arcvonalban történt határmenti felállítást Görgey tudvalevőleg elle- 
nezte, a határ védelmét azonban a kormány követelte. A nagy vonalra elosz- 
tott dandárok magatartása ellenséges támadás esetén teljesen kívülállott a 
fővezér befolyásán. Mikor az osztrák támadás előjeleit látta, még arra gon- 
dolt, hogy csapatait harc nélkül hátra rendeli. Az utolsó pillanatban mégis 
úgy döntött, hogy azok csakis megtámadás esetén vonuljanak vissza. Ennek 
az elhatározásnak lélektani okai lehettek. A kardcsapás nélkül történő visz- 
szavonulás talán újra alááshatja a szilárdulni kezdő fegyelmet és harci szel- 
lemet. Utóvégre is a magyar haderő nem azért végzett hat héten át fárasztó 
előőrsi szolgálatot, hogy állásait lövés nélkül adja fel. Talán látni akarta azt 
is, mennyit haladt ez a sereg Schwechat óta. E széles felállítás következté- 
ben az egyes dandárok vezetése a helyi parancsnokok kezébe került. Ezek- 
nek kellett volna elszigetelt helyzetükben eltalálniok a helyes magatartást. 
Ez pedig nem mindenütt sikerült. A Nádasnál álló dandár például túlhamar 
vonult vissza, sőt másnap minden különös kényszerítő ok nélkül feladta 
Nagyszombatot is s ezzel a magyar arcvonal hátát fedetlenül hagyta. A ma- 
gyar fővezér nem tehetett egyebet, mint azt, hogy Guyonnak Nagyszombat 
tartását rendeli el. Ekkor ugyanis az osztrák főerő még nem lépte át a ha- 
tárt. Hogy aztán a nagyszombati ütközet oly kedvezőtlenül alakult, abban az 
osztrák túlerőn kívül Guyon vezetése is bűnös. Guyon kétségkívül vitéz ka- 
tona volt, de a vakmerőségen kívül semmiféle vezéri hivatottsággal nem 
rendelkezett. Csapatainak biztosítását is ugyanúgy elhanyagolta, mint ké- 

sőbb. Nemcsak Görgey vélekedett kedvezőtlenül Guyon katonai rátermett- 
sége felől, hanem a szabadságharc több jeles elméje is. Még az öreg Mészá- 
ros Lázár is azt mondta, amikor Bem Guyont nevezte ki vezérkari főnökévé 
a temesvári csata után, hogy , na, dicsértessék a Jézus Krisztus, most már 
végre jó kezekben van a hadsereg". Hogy ez a vitéz, de tudatlan törzstiszt 
később is oly előkelő katonai állásokban maradhatott, annak oka az volt, hogy 
a szélső forradalmi elemek benne látták éppúgy, mint Perczelben, egyik ka- 
tonai támaszukat. Minden hibája és kudarca ellenére talán ilyen politikai mo- 
tívumok játszottak szerepet Kossuth rokonérzésében is Guyon iránt. 

Csapatai biztosításának elmulasztása miatt lepték meg most Nagyszom- 
batnál az osztrákok és fogták körül. Ezért különítményéből csak töredékek 
tudtak megmenekülni. A Dunától délre állt magyar dandárok sem jártak el 
Görgey utasításának szellemében, bár el kell ismerni, hogy az egyöntetű el- 
járás az adott esetben nehéz volt. Annak az időpontnak a megválasztása, 
hogy túlerő elől mikor lehet még rendben kitérni, sok mellékes körülmény- 
től is függ. Végeredményben azonban azt kell mondanunk, hogy a magyar 
sereg a jól megtervezett, fölényes-erejű osztrák támadás elől mintegy ezer- 
főnyi veszteséggel ügyesen kivonta magát s némi, minden hátrálásnál elke- 
rülhetetlen súrlódások és áldozatok árán kitért Windischgraetz döntőnek 
szánt csapása elől. Nem futott meg, mint Schwechatnál, hanem zömével 
rendezetten ment vissza. Nagyszombatnál és Parendorfnál vitézül vereke- 
dett is. Ez már Görgey nevelése volt, aki Schwechatnál még szégyenében 
az öngyilkosságra gondolt, most íme a határmenti hadműveletek után Kos- 
suthnak a magyar vitézség bizonyos tényeiről számolhatott be. , Zichy Lipót 
gróf dandárnok Parendorfnál hősileg viselte magát; Pusztelnik őrnagy, Makk 
őrnagy, Guyon ezredes megannyi hősei a magyar nemzetnek... Az Erneszt- 
gyalogzászlóalj Nagyszombaton zászlóját veszíté ugyan, ezzel együtt egy 
egész századra való embert is és oly nagy érdemet szerzett a szabadság vé- 
delmében, hogy a haza neki egy zászlóval adós. December 15-ének hősei 
Parendorfban Zichy őrnagy, most már alezredes, Korosy őrnagy, kit szintén 
alezredessé hozok javaslatba; Kázméron Pöltenberg őrnagy a 4-ik huszárez- 
redben, Kypke őrnagy a 10-ik huszárezredben; az egész 14-ik honvédzász- 
lóalj; Nagyszombatnál a már előbb nevezettek, továbbá az Erneszt-zászlóalj; 
a volt Guyon-féle önkéntes zászlóalj, az összes tüzérség, amelyből csupán 
négy ember maradt sérületlenül, két tisztje pedig elesett." 

Volt tehát elegendő vigasztaló mozzanata az első hadműveletnek. A he- 
venyészett sereg íme tud már verekedni is. De az árnyoldalak is jelentkez- 
tek. Az osztrák főparancsnoknál Aulich dandárából két sorhadbeli tiszt je- 
lentkezett azzal, hogy Pozsonyban még huszonöt tiszt várja az osztrák bevo- 
nulást. Elpártoltak tőlünk. A magyar sereg tisztikarának válsága ezzel még 
nem fejeződött be, ami a csapatok fegyelmére és fejlődésére nem volt ked- 
vező hatással. Kossuth december 15-én éjfélkor , fájdalommal, aggodalom- 
mal" hallotta Nádas vesztét. Az osztrák támadás első következményei úgy 


85 


hatottak reszketeg fantáziájára, mint ha rettentő téli ciklonok havát seper- 
ték volna feléje az események. Egyszerre felgerjedtek benne e balsikerek 
politikai hatásai, az összes árnyalatok pezsgésével. Ezek viszont megindí- 
tották képzeletének bőségszarujából a hadműveleti ötleteknek és tervek- 
nek újabb zuhatagát. Nem volna-e tanácsos az ellenségnek egy gyengébb 
pontját , gyorsan, támadólag rohanni meg?" Nem fűződnek-e óriási súlyú po- 
litikai érdekek a koronázó város megtartásához, ahol a schwarz-gelb ármány 
könnyen összeravaszkodhat egy neki megfelelő országgyűlést, hogy erköl- 
csi csapást mérjen a nemzeti önvédelemre? Öt nem vigasztalta meg Csányi 
tudósítása a visszavonulásról, amely a főbiztos szerint , nem volt rendetlen", 
sőt kitűnt, hogy , újoncaink megtanultak harcolni a hazáért". 

Kossuth december 17-iki levelében megint csak győzelmet kér, amely- 
ből , most többet érne egy, mint tavasszal kettő-három". Hiszen , egy győze- 
lem, egy armada teremtésére ad módot" neki. A haderők szétforgácsolását 
s a Lascy-módszerű vékony kordont okozza a vereségért, amelyet pedig ő 
parancsolt s ezzel saját hibáját fordítja vádképpen Görgey ellen. Szó sincs 
róla, Görgey is egy pillanatra mintha megtántorodott volna nyugodt követ- 
kezetességében és hidegvérében, amikor az osztrák invázió elindult: egy 
pillanatig úgy ítélte meg a helyzetet, s erről Kossuthot tudósította is, hogy 
Pozsonyt tarthatja, de azután, a helyzet gondos mérlegelése következtében 
rá kellett jönnie, hogy Pozsony tarthatatlan. Ez a bizonytalanság, amelyet 
bőségesen indokolni látszik Görgey fiatalsága és tapasztalatlansága a nagy 
hadműveletek porondján, megingatta Kossuth hitét tábornokának hadisze- 
rencséjében és katonai tudásában. , Életem jórészét adnám érte - írta de- 
cember 17-én -, hogy nem tetté tehessem, amiket tegnap kedvetlen tudósí- 
tása következtében tennem és rendelnem kötelességem volt." 

Ez a habozás még jobban megerjesztette a pesti politikai körök vajúdá- 
sát. A nyomában sötétlő rémhírek viszont aláásták a kormány és a hadveze- 
tőség jelentéseinek erkölcsi hitelét. Értesül, hogy Görgey Győrött, a Koll- 
mann ezredes által tervezett és rögtönzött sáncok közé akarja összpontosí- 
tani haderőit. Ezek a hevenyészett állások Kossuth fantáziájában egyszerre 
bevehetetlen erődítményekké tornyosultak, amelyeknek oltalma alatt a ma- 
gyar sereg, balszárnyával Perczel hadtestjére támaszkodva, mégis megvív- 
hatná a döntő csatát. De már a föltétlen bizalom elpárolgott. , Ha Győrnél 
csatát veszít Ön, mi terve van?" — kérdi Kossuth. ,, A magyar sereg ereje a 
támadásban van, nem a passzív védelemben. Felhívom a nemzetet nemzeti 
harcra, csak Ön tartsa magát s magával a hazát. Emlékezzék, hogy decem- 
ber 18-ika van: egy langyeső, vagy egynapi havazás s a tél még most is a mi- 
enk. Erőkoncentráció, ez a nemzet őrangyala." De a természet is mintha a 
magyar önvédelmi harc ellenségévé szegődött volna. A csontkeményre fa- 
gyott föld éppoly kevéssé volt terepakadály az ellenség támadása előtt, mint 
a folyók jege. Viszont: végre lehet-e hajtani egy erőkoncentrációt a győri 
sáncokban, amikor Görgey dandárainak egy része a Csallóközben, vagy a 

Duna balpartján retirált Komárom felé? És ugyanakkor Kossuth tovább ösz- 
tökéli az ellenség felvonulását zavaró és hátmögötti összeköttetéseit veszé- 
lyeztető lovas diverziókra, amelyeket Görgey azzal a keserű gúnynyal hárít 
el, hogy egy félreszámított , expedíció a sereget kockáztathatná", hogy ,,csa- 
patai csak most kezdenek magukból világosodni", hogy ,,a lovak elcsigázot- 
tak", hogy , rosszak a köpönyegek", hogy , messzebbtartó expedíció szökést 
von maga után". 

Oh mily könnyű e csökönyös katonai rögeszméket ellenérvekkel pellen- 
gérre állítani, vagy tönkrezúzni: ha a lovak csigázottak, dupla porció zabot 
nekik, ha rosszak a köpönyegek, egy meleg mars és egy győzelem helyre- 
hozza a hiányt, hiszen az ember a heverésben fázik meg, ha egy messzebb- 
tartó expedíció gyarapítja a katonaszökevények számát, verje meg Ön az el- 
lenséget, szaladó félhez nem szökik az ember. , Én tehát megjósolom tábor- 
nok úrnak - írta néhány nap múlva -, ha várja az ellenséget, meg fog veret- 
ni, ha elébe megyen és támad, győzni fog." És azután így tovább, ötletszerű- 
en, vagy részletesen, de mindig csak jámbor kívánságok, vagy tanácsok for- 
májában: mit tennék én, ha rendelkeznék a hadsereggel, noha nem vagyok 
katona, nem is akarok a katonák dolgába avatkozni, egyébiránt teljes biza- 
lom a vezetőségben, ő tudja, mit csinál, rajta az ország szeme és sorsa, én 
csak innen a távolból talán éppen, mert nem zavarnak a tények és a gyakran 
egymásnak ellentmondó zavaros jelentések, tisztábban látok, mint ahogy az 
ember messzebb lát a hegy csúcsáról, mint lejtőjéről. 

Miközben Görgey az osztrák fősereggel csatározik, azalatt Kossuth is 
rettentő tusákat vív a kishitűséggel, a csüggedéssel, a realitásokból fogant 
félelmi képzetekkel, a háttérben lapuló belső ellenségekkel, a kárörvendők- 
kel és a rémület híreinek hatása alatt felgerjedt egyetemes hisztériával. Ne- 
ki nemcsak Görgeyért fáj a feje: emlékezetében egyszerre gyulladnak ki a 
déli és az erdélyi harctér viszontagságainak képei. Hiszen mindenütt akko- 
ra szükség van erre a központi villanytelepre, ha ezer darabra széttépné is 
magát, talán akkor se jutna mindenüvé, ahol szükség lenne reá. Görgey vi- 
szont csak a maga katonai helyzetének leverő realitásaiban él, nem kell tud- 
nia a többi hadszíntérről, a politikáról, a sajtóról, a vakító felragyogásokba és 
hirtelen kialvásokba belegabalyodott pesti közvéleményről. 

Az ő hadihelyzete minden volt, csak nem rózsás. Ha az osztrák vezetés- 
ben erély van és a rendelkezésre álló túlerővel szakadatlanul üldöz, akkor a 
magyar visszavonulást gyászos és talán megsemmisítő vereséggé fajíthatta 
volna. Görgey különösen aggályosnak látta azt a lehetőséget, ha az ellenség 
Győrön át Komárom felé üldöz. Ha ez megtörténik, akkor a pillanatnyilag 
három részre szakadt magyar sereg (a Duna északi partján Aulich csoportja, 
Görgey alatt a magyaróvári csoport és Karger alatt a Hanság felé hátráló 
csapatok) egyesülése lehetetlenné válik. Görgey a gyors egyesülésre töre- 
kedett és ezt a lovassággal akarta fedezni, hogy huszárjaival utóvéd gyanánt 
december 18. délutánjáig Magyaróváron marad s itt az ellenséget feltartóz- 

tatja. Egészen szokatlan dolog a hadtörténelemben, hogy maga a főparancs- 
nok vegye át az utóvéd vezetését. De Görgey ösztönében érezte, hogy most 
itt a helye. Majdnem bizonyos, hogy minden más tábornok Győrbe ment 
volna vissza, amire bőségesen lehet katonai indokokat találni. De így nem- 
csak az ellenséget gátolta meg az üldözésben, amikor az utóvédet személye- 
sen parancsnoksága alá vette, hanem lehetővé tette a győri koncentrációt és 
hadseregének nyomott hangulatát egy elszánt huszárrohammal felvillanyozta. 

December 18-án délig Magyaróvár előtt nem mutatkoztak az osztrákok. 
Időközben a magyar fővezér megtudta azt is, hogy Áulich csoportja a Csal- 
lóközön át rendben folytatja visszavonulását és hogy Karger dandárai a Han- 
ságon szerencsésen átvergődve, Kapuvárra érkeztek. Az elfogatás veszélye 
nem fenyegette már többé haderejének részeit. Nem volt szükséges, hogy 
Magyaróvárnál tovább kitartson, következőleg lovassága felét útnak indítot- 
ta Győr felé, mikor erős osztrák lovasság közeledéséről vett hírt. A magyar 
fővezér nyugodtan elvonulhatott volna, de nem akarta elszalasztani a kínál- 
kozó alkalmat. Megszokott szerénységével ő maga ezt írja: , Természetesen 
az ellenséget - bármi is volt annak szándéka - először is határozottan vissza 
kellett vernem, mielőtt a visszavonulásnak teljesen veszélytelen folytatását 
remélhettem." 

Mikor Görgey az osztrák üldözéssel szembefordult s egyúttal tüzérségét 
is működésbe hozta, ez dél felé kitért. Nem akart azonban megelégedni a 
zavartalan visszavonulás szimpla biztosításával. Elhatározta, hogy minden- 
esetre harcba bocsátkozik, miután , tartott az előzetes harc nélkül végrehaj- 
tott újbóli visszavonulás káros hatásaitól csapatainak jövő magatartására 
nézve", Unokatestvérét, Görgey Kornél őrnagyot küldi rohamra négy szá- 
zad huszárral, a többi lovasszázadok dörgő éljenzése közben. Az osztrák 
vágtában elmenekült, sőt néhány sebesültjét is a magyarok kezei között 
hagyta. Windischgraetznek azt jelentették, hogy a magyarok két zászlóalj 
gyalogságot, tíz huszár századot, két tizenkétfontos és két hatfontos üteget 
állítottak az osztrák támadócsoporttal szemben, holott Görgey gyalogság 
nélkül és csak másfél ütegnyi tüzérséggel rendelte el az attakot. A magyar 
huszárság a csatatér ura maradt. Mikor aztán az osztrákok eltűntek a látha- 
tárról, a magyar lovasság is visszafelé indult, aznap Öttevényben éjjelezett, 
másnap pedig bevonult Győrbe. Ennek a kis csetepaténak hihetetlen hatása 
volt. , December 18-ikán reggel csapataim még a legnagyobb mértékben le- 
vert hangulatban voltak; az este pedig a legjobb kedélyben találtam őket", — 
írja Görgey. A december 16-iki visszavonulás lelki nyomai mintha elenyész- 
tek volna. A magyar csapatok érezték, hogy nem hátrálás, hanem tervszerű 
átcsoportosítás történt. A honvéd és a huszár látta, hogy ahol Görgey sze- 
mélyesen vezényel, ott a dolgok jól mennek. 

A magyaróvári ütközet hatása alatt Windischgraetz az üldözést betiltot- 
ta, s amagyar sereg Győr-Komárom területén zavartalanul egyesülhetett. E 
szerencsés huszárrohamnak -— majd látni fogjuk — egyéb következményei is 

lettek. Görgey Öttevényből sietett Kossuthot tudósítani erről a fordulatról: 
, Éljen a magyar! Ma győztünk! A jóval erősebb ellenség gyáván megfutott 
az én kissszámú, de kimondhatatlanul lelkesült csapatomtól." E jelentésben 
érzik ugyan a végigélt esemény izgalmának iméntsége, utánrezgése, de meg- 
lepő a levél emphatikus hangja, az első apró sikeren való felmagasztosodás 
öröme, egy gyötrelmes depresszióból való kibontakozás első fölgerjedése és 
az, hogy talán mégse tűnik a homályban szerencsecsillaga és talán ezúttal a 
csüggedt pesti szivekbe is beköltözhetik a bizalom. Görgey későbbi nagy 
fegyvertényeiről sohase adott ilyen patetikus tudósítást, mint erről a kis üt- 
közetről. Mondják, hogy Napóleon is büszkébb volt a touloni ostrom sikerére, 
mint később a császári Austerlitzre, vagy Friedlandra. 

Mindegy. A fiatalság megszédülése Pesten egyszerre megváltoztatta a 
közhangulatot. Végre itt van hát az annyira sóvárgott siker, sőt majdnem 
győzelem, amitől bátorságra gerjedhetnek, sőt egy kissé berúghatnak a for- 
radalmi fantáziák. Kossuth falragaszokon hirdette ki a magyaróvári diadalt, 
amely az ő szemében értékesebb volt mindennél. Gondoskodott róla, hogy 
a forradalmi retorika még színesebb bokrétákkal ékesítse fel ezt a győzel- 
met, amelyről azt hitte, hogy olyan sorsfordulatot jelent a magyarság önvé- 
delmi háborújának fejlődésében, mint a jakobinusok valmyi ágyúharca, amely 
megállította és visszafordította a világ legtökéletesebb hadigépezetét, a po- 
rosz hadsereget. Ezzel a könnyelmű és fellengős győzelmi jelentéssel Gör- 
gey egy csapásra rehabilitálta magát a hazafiak előtt s újból elfoglalta trónját 
a flamingók szivében. 

Dec. 19-én meg azt írja, hogy körömszakadtáig fogja védeni a győri sán- 
cokat s , leonidászi" harcra tökélte el magát Windischgraetz ellen. Ez pláne 
olaj volt a tűzre. Hogyne, mintha Kellermann tábornok antik zománcú had- 
parancsait hallanák, vagy a girondeisták római pátoszát. Vajjon nem látta-e 
még ekkor, hogy Kollmann mesterművei, a győri sáncerődítmények úgy ál- 
lanak az ő hadseregéhez, mint a kisgyermeken a felnőttek ruhája: nem védi 
meg, hanem gátolja mozgásának szabadságában. Elhigyjük-e Görgey István- 
nak, hogy mikor ez a leonidászi hivatkozás eszébe jutott a tábornoknak, ak- 
kor valójában nem arra gondolt, hogy alig tízezernyi hadával a győri sáncok 
romjai alá fog temetkezni, hanem csak jelezni akarta ennek az ellenállásnak 
számbeli aránytalanságát Windischgraetz xerxesi népével szemben? 

Mikor december 19-én bevonult Győrbe, már várta Kossuthnak decem- 
ber 16-án kelt utasítása, hogy ezt a várost nyolc-tíz napig tartania kell. Itt 
ugyanis Kossuth, mint említettük, Kollmann ezredes tervei szerint, nagyki- 
terjedésű erődítéseket emeltetett, amelyek hatszor akkora haderőre voltak 
szabva, mint amekkorával e pillanatban a magyar tábornok rendelkezett. 
Győrött Görgey december 19-én seregének csak felét egyesíthette. Itt volt 
előző nap óta a Szegedy- és a Görgey Kornél-féle dandár s ide vonult be egy 
nappal később a Hanság felől a Zichy- és a Karger-dandár. Ugyanezen a na- 
pon ért Komáromba az Aulich vezérlete alatt Pozsonyból a Csallóközön ke- 

resztül visszavonult három dandár, míg Ordódy kis létszámú dandára zömé- 
vel Lipótvár védőrségének szerepét kapta. Sréter különítménye Sopronból 
Pápa felé ment vissza, hogy az összeköttetést a Dunántúl délnyugati részén 
működő Perczel-féle hadtesttel fenntartsa. 

Ilyenformán Győr védelmére csupán négy dandár állott rendelkezésre, 
mert Aulich csoportját se vonhatta magához, hiszen Komárom kiterjedt erő- 
dítései nagy megszálló csapatot igényeltek. Hadseregének egy másik eleme 
is leszakadt, lejárván a hat hét, amely időtartamra szolgálatot vállalt. Eltűnt 
a nemzetőri , borsereg", legalább Görgey táborából végképpen s nem is fog- 
juk többé viszontlátni. Azzal is kellett számolni, hogy Komárom várát észak 
felől az ellenség, Simunics hadosztálya és az Aulich mögött a Csallóközben 
előnyomult osztrák hadoszlop hamarosan megtámadja. Különösen az előbbi 
látszott veszélyesnek a Nagyszombatnál tanúsított erélyes fellépése miatt. 
Egy nap múlva tisztán látta már Görgey, hogy szó se lehet Győrnek köröm- 
szakadtáig való védelméről, sem leonidászi harcról, mert Windischgraetz 
óriási túlerejével a győri állásokat bármelyik oldalon megkerülheti. Kossuth 
utasításának realitását ekként jellemezte: , Ő (t.i. Kossuth) hamis helyre for- 
dult. Annak meghatározása, hogy Győr meddig maradjon birtokunkban, az 
ellenséges haderő fölényénél fogva egyesegyedül Windischgraetz herceg tá- 
bornagy jóakaratától függött. Ennek úgy tetszett, hogy a támadást Győrt el- 
len december 17-éig elhalassza." 

Windischgraetz a magyaróvári ütközet után az üldözést beszüntette s a 
hadműveletek folytatása előtt a Pozsonyba vonult Wrbna-féle hadtestet akar- 
ta a Duna déli partjára átvetni. Minthogy ez a hídverésnél beállt nehézségek 
következtében csak december 22-én történt meg, a hadműveletek Győr el- 
len Magyaróvár környékéről csak a következő napon kezdődtek meg és de- 
cember 26-áig annyira haladtak, hogy az osztrák sereg a következő napon a 
támadást végrehajthatta. Az osztrák vezér a magyar sereg erejét és a győri 
erődítések értékét túlbecsülte, s egyben attól tartott, hogy a magyar sereg 
Komárom falai közé menekülhet el. Ezért az arcvonalban két hadtestet irá- 
nyított Győr ellen, míg egy hadtestet és egy lovas hadosztályt a Szigetközön 
a magyar állás jobbszárnyának megkerülésére s egyben Komáromtól való el- 
metszésére, egy dandárt pedig a Csallóközön át Komárom megfigyelésére 
küldött. Simunicsnak ebben a támadásban nem volt szerepe. Ő a Vág-vonal 
tartását kapta feladatául. Ahogyan ma a kölcsönös erőviszonyokat ismerjük, 
tudjuk, hogy a magyar sereg Győrnél a csata elfogadása esetén feltétlenül 
súlyos vereséget szenved. A magyar védőállás értéke az előtte elfolyó Rá- 
ba, Rábca és győri Dunaág természetadta akadályaiban rejlett. Ezek azonban 
befagytak és járhatóvá váltak, következőleg az osztrákok túlerejüknél fogva 
a magyar állás mindkét szárnyát átkarolhatták. Ha pedig Görgey ezt a kettős 
átkarolást akarta volna kivédeni, akkor arcvonalát törik át. Egyébként érde- 
kes Windischgraetznek az az aggodalma, vagy feltevése, hogy Görgey eset- 
leg Komáromba hátrálhat. Ez a gondolat többízben foglalkoztatta vezérkarát 

is, Bayert, Pusztelnikot és Szoupert egyaránt. De ő nem az az ember volt, 
aki pillanatnyi hadielőnyök kedvéért várba zárassa magát. Hiszen ezzel már 
most feladta volna Buda és Pest védelmét és mozgási szabadságát, a ma- 
nővrirozás lehetőségét, tehát azt a hadműveleti modort, amelyben ő minden 
elméleti képzettség nélkül annyira kivált s amellyel Windischgraetzet már a 
határ mentén kijátszotta. A herceg a döntésre törekedett, viszont a magyar 
tábornoknak egyetlen célja az lehetett csak, hogy ezt a döntést elodázza. 
Ezt tette Győrnél is. Pestről ideérkezett férje látogatására Adél asszony is, 
szegény, hányt-vetett idegen nő. Vajjon mi maradt neki, a viszontagságok 
asszonyának, a maga férfijából? Mi maradt az oly gyorsan megszakadt mé- 
zeshetek fényéből, amikor az ura homlokán nem láthatott mást, csak a szo- 
rongás és az aggodalom borúját, a bizonytalanságok és gyötrelmek mély re- 
dőit? Artur unokafivérével, Görgey Gusztávval, visszaküldte feleségét, nem 
is Pestre, hanem egyenest a szepességi rokonsághoz, hogy legalább asszo- 
nyát megkímélje a fővárosra sötétlő eseményektől. 

December 26-án az osztrák sereg felvonult a győri állások előtt, hogy 
másnap kettős átkaroló támadást intézhessen. Görgey a jelentésekből meg- 
győződött, hogy a Szigetközben előnyomult osztrák hadoszlop másnap Győr 
és Gönyü között a hátába kerülhet, mint ahogy ennek a hadoszlopnak az is 
volt a feladata, hogy éjjeli menettel Győrtől keletre megkerülje a magyar ál- 
lást. 


4. VÁZLAT 


———— Oszirák támadás: 

I. Jellachich hadteste 
II. Serbelloni hadteste 
II. Wrbna hadteste 
IV. egy osztrák dandár 

9 Magyar visszavonulás: 
I. a főerő 
2. a baloszlop 
3. a sereg vonala és két dandár (Lázár és Guyon) 
4. Horváth őrnagy különítménye 


""soKisbér 


Görgey azonban Windischgraetzet újból kijátszotta. Igazán mesterileg 
választott végső időpontban, december 27-én virradó hajnalon Győrt hirte- 
len kiürítette és seregével három hadoszlopban a Vérteshegység felé visz- 
szavonult. Ezenfelül Horváth őrnagy alatt egy különítményt (egy zászlóalj 

gyalogság, egy lovasszázad, egy üteg) Kisbéren át a Perczel hadtestével va- 
ló összeköttetés helyreállítása céljából küldött hátra. Meg kell említenünk, 
hogy Görgey a sereget még győri tartózkodása alatt átszervezte, ami azért 
vált szükségessé, mert ott ismét számos sorhadbeli tiszt szökött meg, más- 
részt, mert az Ordódy-dandár zöme Lipótvárra került és mert Komárom 
védőrsége gyanánt is csapatokat kellett visszahagyni. Az új tagozás szerint 
a sereg már csak hat dandárból állott (Karger, Zichy, Szegedy, Görgey Kor- 
nél, Lázár gróf és Guyon). A sereg hátrálása teljes rendben történt. Csupán 
a Gönyü felé visszavonult hadoszlop ütközött Győrtől keletre azokra az oszt- 
rák csapatokra, amelyek itt a befagyott Dunaágon hidat akartak verni, hogy 
ezen át a magyar sereg hátába juthassanak. A hídverést a magyar tüzérség, 
Windischgraetz szerint, , néhány hatásos lövéssel" megakadályozta, mire ez 
a magyar hadoszlop zavartalanul folytatta útját. 

A magyar hadsereget e hajnali menetében Görgey az összeroppanástól 
mentette meg. Az osztrákok két támadó hadoszlopa, Jellacsics és Wrbna ak- 
kor zárta körül a gyűrűt Győrtől keletre, mikor a magyar sereg innen már el- 
osont. Az osztrák támadásnak tehát csak az lett az eredménye, hogy csapa- 
tai összetorlódtak a kiürített Győrben. Meglepő egyébként, hogy a téli had- 
járat folyamán bizonyos kuruc reminiszcenciákat vehetünk észre a honvéd- 
hadviselésben. A nagyobb csatákat a friss magyar zászlóaljak még nem igen 
bírják ki. Vezérükben sincs meg a szükséges gyakorlat és tapasztalat. Ehe- 
lyett főleg a magyar lovasság taktikai túlnyomóságát helyesen felhasználva, 
a magyar tábornokok rajtaütésekkel kísérleteznek, így Perczel Szolnoknál 
(január 22.), Klapka Hidas-Németinél (február 8.), Piller ezredes Szénnél 
(február 13.), Máriássy ezredes Pétervásárnál (február 24.), Beniczky Lo- 
soncon (március 24.). Ezek a sikeres kimenetelű harcok serkentőleg hatot- 
tak a honvédcsapatok erkölcsi állapotára. Most azonban még szakadatlanul 
tart a hátrálás. 

Kossuth hullámzó egyénisége most megint a legsúlyosabb aggodalmak 
zsákmánya. Az a lehetőség, hogy Görgey kiüríti a , bevehetetlen" győri sán- 
cokat, most a legközelebbi közelség zúzmarás elkerülhetetlenségével tárta 
fel szemei előtt a főváros elhagyásának szükségességét. A magyaróvári si- 
ker virágfakadására íme itt a dér: g győzelmet harsonázó plakátok még meg 
sem száradtak a pesti falakon, máris annyira elévültek, annyira sommás cá- 
folatot kaptak. Hát mégse érett volna meg e nemzet a nagy erőpróbára? Hát 
mégis az aggódó bölcseknek lenne igazuk, akik előre megjósolták, hogy az 
éposznak indult ellenállásból egy második s még az 1809-ikinél is szégyen- 
letesebb győri gyászmagyarság válik? Nem emelik-e egyre feljebb lehorgadt 
fejüket a szkeptikusok és a reálpolitikusok? Nincs-e igazuk, amikor józan 
nyárspolgári programjukat ráhúzták arra a mozgalomra, amely annyira felet- 
te áll az őmmértéküknek? Pedig a világ legszebb dolgai lázrohamokból pattan- 
tak ki. A szülés természettől fogva megrendüléses állapot, — mondja Renan. 
— Mit tehet róla ő, hogy mások nem látták az Istent az égő csipkebokorban? 

Lehet-e valamire menni olyan bajtársakkal, akiknek idegessége a fehérne- 
műig terjedő ijedtségbe csap át mindjárt, ha elborul a nap? Vagy talán csak a 
vezetés alkalmatlansága és gyatrasága lenne az oka mindennek? Görgey, ki- 
nek nevét ő húzta ki a végzet urnájából, s akinek homlokáról az idők kopta- 
tó hatalma mintha egészen letörölte volna a kiválasztottság csillagfényét, 
amelyet Kossuth és a hazafiak láttak rajta Ozora és Schwechat után. Mind- 
azoknak az utaknak a végén, amelyeket Kossuth ragyogó szelleme a sűrűbe 
vágott, a pesszimizmus kísértetét pillantotta meg. Persze, hogy erőt vett 
rajta a lehangoltság. De — mint Paleologue írta Cavourról — nem a vissza 
nem ütő lelkek bágyadt keserűségével, akik elalélnak a sors csapásai alatt, 
hanem a büszke, törhetetlen lelkek vad lázadásával szorongott és örzgálés 

, El akarja Ön Győrt hagyni? Ütközet nélkül? És Bánhidára vonulni? — 
ad Görgeyre december 27-iki levelében. - Elhagyja Ön a Bakonynak oldalt 
fedező roppant segítségét, elhagyja Perczelt, aki segítségére jön és — az Is- 
tenért! — nyitva hagyja a Bécs-Győr-Pesti utat, hogy az ellenség fütyörész- 
ve sétálhasson rajta, elhagyja Győrt, el a Szőnynél készített sáncokat? ... 
Mindenható Isten, mi lesz ebből! S még csak azt sem mondja egy szóval is, 
hogy mit akar hát tenni? Mi célja, mi szándéka van? Hogy tudjuk itt magun- 
kat mihez tartani. Feladjuk-e kardvágás nélkül az országot, vagy mi történ- 
jék?... A főváros fel lesz adva! Fegyvergyáraink, minden muníciónk, bankó- 
műhelyünk, minden, minden, s nem marad egyéb hátra, mint meghalni siker 
nélkül. Ezennel rendelem, nem véleményezem, hogy a Duna balpartjáról 
húzzon magához annyi segéderőt, miszerint a maga, Perczel s a Duna-bal- 
parti segéderőt összevéve, harmincezer embere legyen, s állja útját az el- 
lenségnek. Küldöm Vetter tábornokot, hogy mivel Ön nem ír egyebet, mint 
azt, hogy visszahúzódik Bánhidára s így mi semmiről semmit sem tudunk, 
minket a dolgok állásáról orientáljon. És Perczelt, szegény Perczelt feladja, 
ha csak a Bakonyba nem szalad... Mi lesz ebből!" 

Görgey már csak Bicskéről válaszol Kossuth kifakadásaira és szemrehá- 
nyásaira december 29-én. Szó sincs róla, minden egyes ténybeli állításra 
megtalálja a ténybeli cáfolatot; hogy a Kossuthtól sürgetett guerilla-harcra 
hiányzik az elszánt nép, hogy Kollmann ezredes zseniális munkátt alig győz- 
te csodálni, csak kár, hogy nincs elegendő embere e jeles sáncok tartására, 
hogy Kollmann különben is javíthatatlan teoretikus, hogy Kossuthnak egy- 
mást érő és egymást tagadó tanácsai és utasításai következtében nemsoká- 
ra tótágast ál az egész hadsereg. A vezérséget csak úgy viheti tovább, ha se- 
regével még a tisztelt kormány se diszponál részletesen. Vagy ha diszponál- 
ni jónak látja, akkor szabadítsa őt meg a felelősség terhétől és mondja meg, 
melyik pontot tartsa az utolsó emberig. 

Egyre szikráznak a kölcsönös ingerültség szóváltásai. A tragikus, hogy 
mindkettőnek igaza van a maga helyén. Vannak igazságok, amelyek nem ab- 
szolút, hanem csak tér- és időbeli érvényűek. Kossuthnak tökéletesen iga- 
Za van Pesten, Görgeynek is igaza van Győrött, vagy Gallán, de a Kossuth 

pesti igazsága végzetes ábránddá, vagy önámítássá hervad Győrött, vagy 
Gallán, s a két párhuzamos igazság nem találkozhatik egymással, csak a vég- 
telenben. Rendelem, — írja Kossuth. Rendelem, vagy tanácsolom, most már 
körülbelül mindegy. A foganatosítás Windischgraetzen múlik, nem a reni- 
tenskedő fiatal tábornokon, hiszen mire ezek a pesti hőhullámok Győrbe, 
Gallára, vagy Bicskére érnek, megdermednek a fagyos atmoszférában. Íme 
ráakadunk a Kossuth-Görgey antagonizmus másik kútfejére: a természetbe- 
li ellentétek mellett a helyzetbeli ellentétekre, amelyek konstans elemek 
gyanánt elegyednek Kossuth és Görgey viszonyának fejlődési komplexumá- 
ba. Kossuth csak december 29-én eszmél a háborúk nagy alapigazságára, ar- 
ra, hogy , ameddig seregünk van, addig van hazánk". Akkor Görgey tábora 
volt a magyar haza, mint nemrég még Grillparzer énekelte Radetzkyről: In 
deinem Lager ist Österreich. A hadseregben képviselt haza megmentése a 
cél, ütközettel, vagy hátrálással. 

Kossuth lemondott e bús, retiráló vezérről, hisz nem tud az mást szállí- 
tani neki, mint panaszt, visszavonulást, mérges polémiát. De a tábornok lel- 
kében is elszakadt egy húr. , Csodálnám, hogy még engem nem akasztanak 
in effigie — írta Felsőgalláról Bikessy ezredesnek, Kossuth katonai kabinet- 
irodája főnökének, — vagy éppen in natura. Nagyon csodálnám, ha még a 
nemzet bizodalmát bírnám; a nemzet legalább az enyémet már rég elvesz- 
tette és csaknem azt hiszem, hogy seregem és önmagam részére nem ma- 
rad más hátra, mint becsületes halál a csatatéren, Buda előtt." , Továbbá az a 
nézetem, - írta december 30-án — hogyha azt hiszik, hogy nem bízhatnak 
többé bennem, akkor ideje engem letenni. De ha le nem tesznek, akkor hagy- 
janak békével és csekély belátásom szerint cselekedni. Sosem volt eszem- 
be Bánhidát, voltaképpen Alsó-Galla vidékét feladni. De nagyszerű ellent- 
mondást látok abban, hogy Neszmélyt, Agostyánt, Bánhidát, Könyért, Ónódot, 
és Sárkányt tartsam és magam ugyanakkor koncentráljam... Legjobb tiszt- 
jeim kidőlnek e téli hadjárat képzelhetetlen sanyarúságai között. Ellenünk 
vannak az elemek és csaknem azt mondhatni, hogy hegyszorosok ez ország- 
ban nincsenek. Gratulálok annak, kit a kormány kiszemel, hogy a hadsereg 
parancsnokságát tőlem átvegye." s 

Levelek mennek Kossuthtól Perczel Móriczhoz is. , Utközzél, ha vala- 
mely detasirozott, nem túlnyomó erő áll előtted, de mindenekelőtt ne resz- 
kírozd seregedet: ne hagyd magadat elveszteni s kombináld a két sereg moz- 
dulatait." , Csak egy győzelmecskét, — írta újból, — édes Móricom." Perczel- 
re másként is hatnak ezek a levelek, mint vezértársára, ő a forradalom test- 
hezálló gyermeke, sőt fenegyereke, valóban nem tartozik a Cunctátorok kö- 
zé, ő majd bevág, hatra-vakra. És talán jobban is méltányolja a politikai hely- 
zetet, mint Görgey, akármennyire entuziaszta is. Egészen a moóri vereségig 
lehet vitázni rajta, melyik fajta hadviselés előnyösebb az országra és a Hon- 
védelmi Bizottmányra, Görgeyé-e, vagy Perczelé. Amannak megsavanyo- 
dott józanságával és óvatosságával szemben Perczel részén a forradalmi 

vakmerőség és lendület, amely nem ismeri a habozásnak és a tépelődésnek 
sorvasztó gyötrelmeit. Ő majd fel fogja deríteni a hosszúra nyúlt pesti ábrá- 
zatokat s megmenti a parlamenti stratégia dicsőségét. 

Ezalatt Görgey hátráló seregének főhadoszlopa december 27-én Bábol- 
nán éjjelezett, ahonnan másnap hajnalban kellett parancs szerint útját foly- 
tatnia a Vértes hegység felé. Az utóvéd, Görgey Kornél dandára azonban 
Bábolnán már a kora reggeli órákban súlyos helyzetbe került. Windisch- 
graetz ugyanis még december 27-én megtudta, hogy a magyar csapatok Bá- 
bolnánál megállottak s ezért az Ottinger-féle lovasdandárt éjjeli menettel 
Bábolnára küldte előre, hogy ott a magyarokra rajtaüssön. Ottinger reggel 
hat órára ért Bábolnára, mikor a magyar utóvéd gyalogsága és tüzérsége 
(három zászlóalj, egy üteg) a falun keresztül vonult, míg lovassága a falu 
előtt foglalt állást. A sűrű ködben előnyomuló osztrák dandár az utóbbit meg- 
lepte és megfutamította. A visszaözönlő lovasság aztán a gyalogságot is ren- 
detlenségbe ejtette. Két zászlóalj és a tüzérség a reggeli vakrémületben 
meghátrált, egy zászlóalj azonban szembeszállt az osztrákokkal, de a legkö- 
zelebbi távolságról végrehajtott császári lovasroham áldozatául esett. Sokan 
elestek, hétszáz katona fogságba került. A gyalogzászlóalj vitéz ellenállás 
után megsemmisült. 

Görgey a balesetről a menekülő huszároktól akkor értesült, mikor Nagy- 
igmándra ért. Néhány tisztjével tüstént visszafordult és az utóvédnek meg- 
szaladt csapatait nem minden nehézség nélkül rendezte. E munka után csak 
késő este, kimerülten és kedvetlenül ért Felső-Gallára, ahol törzse nyugta- 
lanul várta. Hogyan? Hát már a huszárok is meginogtak? A régi sorhadi egy- 
ségek is felmondják a szolgálatot? Mit várhat akkor a fiatal honvédcsapatok- 
tól, ha a triáriusok is ennyire cserbenhagyják. Mit használ a legjobb és leg- 
körültekintőbb vezetés is, ha a csapatok lestrapált idegei nem bírnak el töb- 
bé egy taktikai meglepetést sem? Győrből kimentette a sereget s íme most 
a nehézkes osztrák lovasság egy egész dandárját szétzilálja. Amerre haladt, 
fáradt, elgyötört hadával, mindenütt inkább hideg, vagy éppen ellenséges 
közöny fogadja a Dunántúl lakosságában, mint rokonérzés és részvét. , Meg- 
győződésem, - írta egy elbúsult pillanatában Kossuthnak, — hogy Magyaror- 
szág lakosságának legnagyobb része meg sem érdemli, hogy csak egyetlen 
becsületes ember is feláldozza érette az életét." Íme, miként fest a valóság- 
ban Kossuth guerilla-harca! És vajjon az osztrák lovasságnak több mint két- 
szeres túlsúlya nem okozhat-e hasonló pánikot, amíg Buda környékét el- 
érik? A pesti katonai szakértők tudni vélik, hogy Kollmann ezredes erődíté- 
sekkel zárta el a Vértes , járhatatlan" hegyszorosait: kiderült, hogy a Vértes 
katonai nézőpontból jelentéktelen hegység, egyáltalán nem akadály, szoro- 
sai nincsenek, az úgynevezett erődítések értéktelenek. Mihelyt erről meg- 
győződést szerez Görgey, nem az úgynevezett vértesi erődítéseket szállja 
meg, hanem a Győrből Pest felé vivő főutakat zárja el. December 29-én a 
magyar sereg az alábbi csoportosítást vette fel: 

5. VÁZLAT 


A helyzet dec. 29-én 

Ez a csoportosítás ellentétben volt az elméleti téren jártasnak látszó, de 
a gyakorlati katonai dolgokban teljesen laikus Kossuth elgondolásával, aki a 
Vérteseknek annál a szerepnél fogva, amelyet az Árpádházi királyok idejé- 
ben páncélos nehéz lovassággal szemben játszottak, csodálatos hadászati 
fontosságot tulajdonított és az Almás-Tata-Bánhida-Kecskéd-Ondód vonalá- 
ban választható tartós ellenállás kifejtésére alkalmas védőállomásra gondolt, 
melynek déli szárnyát Moór tájékán Perczel hadtestének kellett volna tarta- 
nia. Úgy vélte, hogy ez a Bakony és a Duna között húzódó állás, jobbszárnya 
előtt Komárommal, balszárnyán a Bakonnyal, az ellenséget a tavaszig feltar- 
tóztatja és ekép az ország fegyveres erejének megszervezéséhez szükséges 
időt biztosítja. A Kossuth által képzelt 40 kilométer széles front tartására a 
magyar hadak számbeli ereje nem futotta. Ama tévhitben, amelyet katonai 
tanácsadói — úgylátszik — egyáltalán nem siettek eloszlatni, oly katonai uta- 
sításokat küldött Görgeynek, amelyeknek szarkazmusa és avatatlansága 
kétségbeejtette a tábornokot. Az ily levelekről — mint írta, — az volt a véle- 
ménye, hogy méltatlanok azon álláshoz, melyet az elnök az országban és ő a 
hadseregnél elfoglalt. , Mirevaló általában az üres hosszas levelezés, mely 
nem vezet egyébhez kölcsönös animozitásnál? Azt hiszem, ha a magyar ve- 
zérkar főnöke (Vetter) két szót ír nekem, ez hasznosabb lesz száz ívre terje- 
dő üres, gunyoros polemiánál, melylyel egyetlen részeg ulánust se lehet le- 
vágni a lováról." Kossuthot viszont az ejtette kétségbe, hogy a Vértesek 
úgynevezett hegyszorosai között se lehet megismételni a thermopylaei cso- 
dát. Hát ez a tábornok csak hátrálni tud és feleselni? 

Kossuth katonai irodáját, elsősorban Vetter tábornokot mindenesetre ko- 
moly felelősség terheli, amiért elmulasztotta katonai szempontból felvilágo- 
sítani a szabadságharc vezető államférfiát, hogy [a] Görgeyt elárasztó sürge- 
tések és utasítások kivihetetlenek s eként nem fékezte Kossuth hadműve- 
leti dilettantizmusának kapkodó, következetlen és egymással ellentmondó 
ábrándjait. Az elnök és a tábornok viszonyának romlásában ezt a katonai 
környezetet kétségkívül tetemes rész illeti meg. Se villámhárítója nem lett 
Kossuth szakadatlan menyköveinek, se arra nem érzett bátorságot, hogy 
Görgey helyett vállalkozzon a Kossuth-féle leleményes, — de sajnos, — irreá- 
lis ötletek végrehajtására a maga személyében. Ez a kis magyar Hofkriegsrat 
elmulasztotta idejében közbevetni magát, hogy a mélyülő szakadékot átível- 
je és Kossuthot leszerelje a valóságos helyzet megismertetése által. Ez a 
mulasztás az önvédelem politikai és katonai problémáinak személyi össze- 
torlódásain túl azzal a következménnyel járt, hogy a két főember viszonyá- 
ban - fájdalom - inkább egymásnak emberi gyarlóságai, semmint pozitív ér- 
tékei léptek előtérbe. Bizonyára több mint egy szemernyi igazság foglalta- 
tott abban, amit később Kossuth Görgeyről Klapkához írt levelében, hogy 
tudniillik Görgey nem ismeri a , népéletbeni azon fázisokat, melyek az ope- 
rációk nevezetes elemét teszik". 

Talán túlságosan is realisztikus volt Görgey s az osztrák tiszti nevelés- 
nek nem egy terhes haszontalansága tapadt reá, ami oly idegeneknek és va- 
lószerűtleneknek látta mindazon erőket, amelyek a forradalomban kavarog- 
tak új rendet és új formát kereső mozgásukban. Hiszen amit eddig a forra- 
dalom elementáris hatalmai nyújtottak, ez oly kevés volt és oly értéktelen a 
hadműveletekben, úgymint a guerilla, a politikai elemeknek túlsúlya, azok a 
siralmas légvárak, amelyeket a pesti szemek láttak a határkordonban, a győ- 
ri sáncokban és most a Vértesek , bevehetetlen" szorosaiban és szurdokjai- 
ban. Ennyi csalódás után többé aligha fog hinni ennek a mámorban zsibongó 
szemléletnek s bizonyára nem fog rosszul járni, ha a maga esze után jár, nem 
a pesti koponyák stratégiai agyrémei után. Kossuthnál, főleg a nehéz órák- 
ban, a szertelen munkával járó ingerültség és fáradalom elhomályosították 
az alkalmas és valóságos dolgok iránt való különben se túlságosan világos 
érzékét. A való élet jelenségei gyakran nyom nélkül vándoroltak át képzele- 
tén és saját látomásaiban elragadtatott optimizmusa nem hitte el se a szá- 
mok kétszerkettőjét Windischgraetz és Görgey szembenállásában, se azt a 
tényt, hogy az újoncokból álló magyar sereg még messze áll az osztrák hadi 
mechanizmusnak teljesítőképességétől, ha egyébként magasabb és neme- 
sebb eszmék feszítik is a honvédatillákat, mint a császári fehérkabátosokat. 

Vetter valóban alkalmas közeg lett volna, hogy a két delejpólus között 
áramközvetítő legyen és kiegyenlítő. Elméletileg is kitűnő képzettségű ka- 
tona, aki aránylag magas rangot viselt már a régi hadseregben is s hierarchi- 
kus tekintélye még csak meggyarapodott a déli harctéren aratott sikereinek 
hírneve által. Ez a határozott, kiváló tábornok az egész nyár folyamán, mi- 

kor az egész déli harctéren ingadozás és árulás uralkodott, energikus tevé- 
kenysége által nagy szolgálatot tett a magyar ügynek. Kezdetben ő volt az 
egyedüli, aki a Bánságban a szerbekre ismételten csapásokat mért és erejü- 
ket annyira megtörte, hogy a legközelebbi hónapban nagyobb vállalkozások- 
ra képtelenek lettek. Szeptemberben Vetter működésében némi megszakí- 
tás állott be azért, mert melegen felkarolta a kormánynak a szerbek kibékí- 
tésére irányuló terveit, de ezáltal időt engedett nekik, hogy magukat össze- 
szedjék. Vetter emellett bírta Kossuth bizalmát is, mint egyike ama kevés 
honvédvezéreknek, akik sohase avatkoztak a forradalom politikájába. Vi- 
szont Görgey is mindig reá gondolt elsősorban, valahányszor kérdésben for- 
gott, ki tölthetné be az ő helyét a feldunai hadsereg parancsnoki posztján, hi- 
szen senkise ismerte nálánál jobban Görgey mozdulatainak hadászatilag ki- 
fogásolhatatlan szükségszerűségeit. Vetter éppen természetének hajlékony- 
sága miatt óvakodott a Görgey-Kossuth vitába elegyedni, illetőleg az ellen- 
téteket letompítani. Ily módon tovább élesedtek és keseredtek a viták Gör- 
gey főhadiszállása és a kormány között. 

Említettük, hogy Kossuth elgondolása szerint Perczel hadtestének kel- 
lett volna a védőállás legdélibb szárnyán kitartani. Feltűnő, hogy Kossuth 
Perczel hadtestét nem rendelte Görgey alá, aminek az lett a következmé- 
nye, hogy a két magyar hadcsoport egymástól függetlenül intézkedett, ho- 
lott minden körülmény az egységes vezetést kívánta volna. A hadműveletek 
egységét Kossuth levelezései s egymásnak küldött üzeneteit biztosították a 
két vezér között, a szolgálati viszony minden szorosabb szabályozása nélkül. 
December 29-én ért Perczel Moórra, a már Sárkánynál levő Horváth-féle 
hadoszlop fedezete alatt. Kossuthnak levelét, amely valami győzelmecskét 
sürgetett, éppen akkor kapta meg, amikor hadtestével a Vértes mögé volt 
visszavonulóban, hogy a beállott katonai helyzetnek megfelelően Görgey 
déli szárnyán, Moórtól délkeletre vegyen felállítást. Amíg Görgeyt Kossuth 
levelei, ha zavarták is, de nem térítették el a maga helyesnek felismert el- 
határozásaitól, Perczel sokkal könnyebben volt megkörnyékezhető és rábe- 
szélhető, hogy valami győzelmecskével kedveskedjen Kossuthnak és az el- 
szontyolodott pesti közvéleménynek. Arról, hogy ütközni akar, nem is tudó- 
sította vezértársát. Pedig, ha ez idejében megtörténik, akkor Görgey legdé- 
libb dandárai (Zichy és Karger) támogathatták volna, esetleg Görgey lebe- 
szélhette volna a megütközésről. Különben a vele szemben állt ellenséget 
sokkal gyengébbnek tartotta, mint ahogy az a valóságban volt. Azt hitte, 
hogy az osztrákokkal egymaga is végezni tud. Így aztán Moór előtt decem- 
ber 30-án a túlerőben levő osztrákokkal összecsapott és csatát veszített. 

Ez a csatavesztés most már elodázhatatlanná és elháríthatatlanná tette 
a kormány menekülését a Tisza mögé, ha ugyan folytatni fogja még a sze- 
rencsétlen kalandot, Windischgraetz ármádiája ellen. De vajjon folytassa-e? 
A békés kibontakozás emberei, az ország legtekintélyesebb államférfiai sür- 
gettek egy olyan lépést, amely Windischgraetz várható pesti benyomulásá- 

nak s a teljes leigázásnak elejét veheti. Deák s az ókonzervatív konzulári- 
sok, akiket a márciusi események félrelöktek, a régi szabadelvű párt embe- 
reivel szövetkezve, keresztülvitték, hogy békedelegációt menesztenek a 
császári alteregóhoz. Maga Kossuth se ellenezhette a pillanatnyi katonai 
helyzet mélypontján ezt a tervet. Az volt a felfogása, hogy ki kell meríteni 
minden lehetőséget. Csak hadd menjenek a derék labancok, még ha Windisch- 
graetz tárgyalna is velük, úgyis az országgyűlési többségé az utolsó szó. Ha 
nem sikerül ez a kísérlet, akkor nyilvánvaló, hogy a nemzet előtt bizonyítva 
lesz az élet-halál védekezés elkerülhetetlensége. 

Még ha letorkolni is akarná ezt a felgerjedt békehangulatot, akkor se te- 
hetné. Mivel? Talán Görgeynek dühítő retirálásával, vagy Perczel Móric het- 
venkedéseinek oly gyászos összeomlásával? A béke ám menjen Bicske felé, 
a háború, az önvédelem azonban vonuljon a Tisza mögé. Majd meglátjuk: ki- 
nek lesz igaza. Egyelőre az a tény, hogy szegény Perczel ütközött és legyő- 
zetett. De vajjon ő-e a hibás? Hátha csak feláldozta magát azért, mert valaki 
őt is feláldozta? Ki az oka a moóri debaclenak? Lassankint sajátszerű gon- 
dolkodásbeli automatizmus kezd kifejlődni Kossuthban: a dolgok sikertelen- 
ségei felelősségének átcsoportosítása egy emberre, aki folyton hátrál és 
emellett revoltál. Lám mit ír Perczel maga, a póruljárt Mordskerl? , Elvárom 
Öntől, .hogy mind tegnap reggelre hozzámküldött instantiái, mind Görgey, 
mind Ön előtt is ismeretes hibái, mind Görgey táborában már régóta létező 
demoralizált és hazafiatlanságbeli állapotok iránt a közönség nem fog to- 
vábbra misztifikációkban tartatni. Mindenesetre kijelentvén, hogy én Gör- 
gey parancsa alatt, ki majdnem szántszándékosan vezetett Pápától kezdve 
Moórig így, az ötszörös ellenség körmei közé, nem szolgálok." 

Ki hibás a Moórnál bekövetkezett vereségért? Vajjon Görgey volna, aki 
az ütközet keletkezésére semmi befolyást sem gyakorolt, sőt aki nem is tud- 
ta, hogy Perczel az ő arcvonala előtt csatát mer elfogadni? Ő csak bűnbak le- 
het, a bűnös azonban mindek felett Perczel, aki a felülről jött parancsnak en- 
gedelmeskedett, mikor a katonai helyzet alapján meg kellett volna tagadnia 
e parancs teljesítését, vagy legalább is Görgeyt értesíteni ütköző szándéká- 
ról. Hibás a pesti vezérkar is, amely nem a katonai, hanem a politikai hely- 
zet alapján rendelte el a csatát, mikor annak sikeréhez az összes katonai elő- 
feltételek hiányoztak. Nem történt más, mint az, hogy ez alkalommal is meg- 
ismétlődött, ami a történelemben azelőtt és azóta is oly gyakran előfordul, 
ha a hadviselő fél politikai és katonai vezetése között a kellő összhang hiá- 
nyos és töredékes. Kétségtelen, hogy a hadsereg, mint a politika eszköze, 
az utóbbi céljait tartozik szolgálni. De az is kétségtelen, hogy a politika a 
hadseregtől csak oly feladatok megoldását követelheti, amilyenekre ez ké- 
pes. A céloknak és az eszközöknek egymással reális arányban kell lenniök. 
A moóri esetben ez nem volt meg. A politika a Lajta és a Buda között foly- 
ton döntő győzelmet akart, a hadsereg azonban legfeljebb csak döntő vere- 
séggel szolgálhatott volna, ha a politikai szuggesztiókra hallgat. 

Görgey december 30-án haderői csoportosításán némileg módosított, 
amikor egy-egy dandárt a jobbszárnyról Zsámbékra és Budaörsre vont hát- 
ra, a Karger-dandárt pedig Bicskéről Csákvárra tolta előre, hogy szükség 
esetén Perczelt segíthesse. E dandár helyére Felső-Galláról a Zichy-dandár 
Bicskére került. Maga a tábornok ezen a napon Bicske és Alsó-Galla között 
vezető út szemrevételezésére kilovagolt s csak estefelé tért vissza bicskei 
főhadiszállására, amikor Perczel hadtestének szétugrasztott részei ugyan- 
csak Bicskére érkeztek. Ezektől tudta meg a moóri kudarcot és azt, hogy 
Perczel csapatainak más töredékeivel Székesfehérvárnak vett irányt. A moóri 
vereség következtében Görgey seregének baloldala fedetlenül maradt. Meg 
kell itt említenünk, hogy a balszárnyról, Csákvárról, Perczel segítségére si- 
ető, de a csata eldöntésének időpontjában még a Csákberényig jutott Karger- 
dandár az osztrák túlerővel, azaz Jellacsics hadtestével szemben harcot nem 
kockáztathatott. Ebben a helyzetben közelfekvő volt az a lehetőség, hogy a 
győztes osztrák csoport Pest felé az üldözést a legrövidebb úton folytatja, 
hogy Perczelt Görgey seregétől véglegesen elvágja s az utóbbit Budától észak 
felé elszorítja, miközben azt a Bicskén át előnyomuló osztrák fősereg a Bu- 
da-Esztergom és Duna vonal-alkotta háromszögbe zárja. Ennek a lehetőség- 
nek elejét veendő, Görgey haderőinek zömét még a következő éj folyamán 
hátrafelé és déli irányban átcsoportosította, azzal a gondolattal, hogy e szár- 
nyán támadásba megy át, mihelyt Perczelnek harcképes csapatai hozzá csat- 
lakozhatnak. Így jutott az év utolsó napján egy-egy dandár Biára, Sóskútra, 
Válra és Baracskára. Egy dandár tartalék gyanánt Buda déli szélére, egy má- 
sik pedig Ó-Budára vonult. 

Az a szép és gyors manőver, amit a sereg zömének itt leírt éjjeli átcso- 
portosítása mutatott, egyébként majdnem kárbaveszett, mert a kormány — a 
nagy zűr-zavarban — újból Görgey üstökébe nyúlt. A kormány ugyanis a Pes- 
ten jelenlevő magasabbrangú tisztek bevonásával december 30-án haditaná- 
csot tartott. Ez azt határozta, hogy a sereg a vértesi állásokat tartsa s ha le- 
het támadásba menjen át, ha pedig visszavonul, — ami csak döntő csata után 
történhetik meg, — a Duna jobbpartján Eszéknek vegyen irányt, míg Pestre 
csak két dandár vonuljon be. Pesten ugyanis december 30-án este hat óra- 
kor még nem tudtak a moóri csapásról. Ellenkezőleg, arról vettek hírt, hogy 
Bem tábornok sikert arat Erdélyben. 

Csak egy olajcsepp kellett, hogy Kossuth isteni optimizmusának kissé 
elrozsdásodott kerekei újból forogni kezdjenek. ,,Hirdesse ki ön ezt azonnal, 
napiparancsban seregénél, — írta Görgeynek, — azon hozzátétellel, hogy a ha- 
za megkívánja, miként az ön vezérlete alatti vitéz hadsereg szintily bátor el- 
szántsággal töri meg az ellenséget s hasonló győzelmekkel örvendezteti 
meg az igazságtalanul megtámadott nemzetet." Milyen kevés kellett ennek 
a törhetetlen léleknek, hogy megint a régi derült kedéllyel nézzen szembe a 
végzet vasarcával. , Perczel tábornokot ma megtámadták - írta december 
31-én Görgeynek - és serege teljesen felmorzsolódott. Tábornok úr intéz- 

kedjék legsürgősebben, hogy csapatait a budai pozícióba visszavonja, ahol a 
Dunán való átkelést véghez kell! vinni... A hadtest megmentése a rendtől 
függ, mellyel a visszavonulás végrehajtatik." Talán a Perczel veresége se oly 
helyrehozhatatlan, annyira megsemmisítő, különösen a Bem-féle győzelmi 
jelentések téli ragyogásának visszfényében. , Kegyed táborából visszajött 
kurírjaim azt mondják, — írja Kossuth ugyanezen a napon Görgeyhez — hogy 
Perczel csak két ágyút vesztett, a többit és infantériájának tetemes részét 
Karger vette fel, ki azonban elkésett... Én csak azt a célt mondom ki, me- 
lyet Ön tisztelt barátom szeme előtt tartand. 1. verje meg az ellenséget, ha 
lehet, csináljon a nemzetnek jó újesztendőt, 2. ha ez nem lehet, tartsa meg 
az országnak a sereget, arra hozva azt a megsemmisítést kikerülő bizton- 
ságba, amerre lehet. Eszéknek ha lehetséges, ha nem lehetséges, erősen 
tartva a pozíciókat Budára, úgy, hogy a hídon csapatonkint átvonulhasson." 
, Ne adjuk ám fel amúgy könnyedén a hazát!" Míg seregünk van, van ha- 
zánk! - hangzik fel újból a visszatérő motívum, ugyanaz, amely Görgey se- 
regmentő visszavonulásának hadműveleteit is áthatotta. 


6. VÁZLAT 

A december 30-iki haditanácsi határozatot Görgey még Kossuth levelei 
előtt tette félre. A moóri vereség hatása alatt kényszerült átcsoportosítást a 
6. számú vázlat tünteti fel. A kormány december 31-én azt rendelte, hogy 
Görgey serege Buda előtt, Tétény-Budaörs-Budakeszi-Hidegkút vonalában 

foglaljon állást. A seregnek tehát e parancs következtében a déli irányban 
imént végrehajtott átcsoportosításából újból észak felé kellett volna eltolód- 
nia, még pedig erdőségekkel borított olyan áttekinthetetlen állásba, amely a 
védelemre semmi előnyt sem nyújtott és amelyből a támadásra való átme- 
net szinte kizártnak látszott. Görgey ezért csupán két legelölálió dandárát 
vonta vissza Tárnok-Érd vonalába s ezt a kormánynak azzal jelentette, hogy 
a haza megmentésére nem az a legjobb rendszabály, de teljesíti, mert tudja, 
hogy , ilyen rendkívüli percben csak egy lehet a parancsnok, a rendelkező". 
Katonai megfontolás alapján újból szembehelyezkedett a kormány parancsá- 
val. Kész volt arra, hogy Budától délnyugatra a Bia-Tárnok vonalában húzó- 
dó jó védőállásban a csatát elfogadja, de nem volt halandó arra, hogy a Budá- 
tól közvetlenül nyugatra elterülő hegyes és erdős terepen seregét a biztos 
megveretésnek tegye ki. Az úgynevezett budai állásra (Tétény-Budaörs- 
Budakeszi-Hidegkút) meg kell jegyeznünk, hogy itt Windischgraetz támadá- 
sát már csak azért sem tartóztathatta volna fel, mert az osztrák főparancs- 
nok főerejével Bicskén át Budaörsre, egy hadtesttel Tétényre nyomult elő- 
re. A magyar sereg déli szárnyát tehát Budaörs-Tétény vonalában óriási túl- 
erővel betörhette s egyúttal annak közepét és északi szárnyát az egyetlen 
mány parancsának teljesítése Görgey seregére katasztrófális következmé- 
nyekkel járhatott. Ezzel az utolsó kormányrendelkezéssel csordultig telt a 
bizalmatlanság kelyhe, pedig akkor még nem is tudta, hogy az illetékes pes- 
ti tényezők mintegy feladva az ország ügyének fegyveres erővel való meg- 
védelmezését, békeküldöttséget menesztettek az osztrák vezérhez, viszont 
a seregtől azt várják, hogy a kibékülés meghiúsulása esetén a vázolt gyenge 
védőállásban döntő csatát vívjon Görgey, de úgy, hogy kímélje a fővárost és 
a hadsereget is megmentse. 

Az új év első napján a magyar fővezér dandárai állásának ellenőrzésére 
kikocsizott. Útközben Érd és Tétény között találkozott a Székesfejérvár fe- 
lől érkező Perczellel, amint követte hátráló csapatait Pest felé. Görgey kö- 
zölte vele, hogy hadtestének Bicske felé menekült gyalogsága a budai Vér- 
mezőn várja parancsait. Mikor késő délután Budaörsön át főhadiszállására 
visszatért Budafokra, meglepetéssel értesült, hogy csak az imént ment át 
egy magyar békekövetség Windischgraetzhez. Egyúttal megkapta Kossuth 
levelét is, amelyből megtudta a kétségbeesett tanácstalanság e végső kísér- 
letét, továbbá a Debrecenbe való költözködést, az országgyűlési határozatot 
s a parancsot a csapat számára, hogy Buda előtt döntő csatát vívjon, de úgy, 
hogy kímélje a fővárosokat és mentse meg hadseregét. Görgey a legkevés- 
bé se ismerhette a pesti politika lelkiállapotát. Meg volt győződve róla, hogy 
a törvényhozást is éppoly mértékben áthatja a honmentés irtózatos nagy- 
szerűségének öntudata, miként őt. Nem tudta, hogy a békedelegáció Kos- 
suth részéről egy elkerülhetetlen politikai és lélektani engedmény volt az- 
zal a - lehet mondani — nagy parlamenti többséggel szemben, amely éppoly 
tehetetlenül hányódott-vetődött a mérsékeltek és a harciasok között, mint 

ahogy valamikor a Mocsár poshadozott a síkon a Hegypárt és a girondeisták 
között. 

Lehet, hogy a hadseregben bizonyos erkölcsi rombolást idézett elő a ró- 
la-nélküle történt békelépés, ami nem jelenthetett kevesebbet, mint azt, 
hogy a Honvédelmi Bizottmány nem bízik többé benne, mint politikaformá- 
ló erőben. Az is felette valószínű, hogy a volt schwarz-gelb tiszteket felbő- 
szítette Kossuth hegirája, mint ahogy Görgey maró gúnyja illette az elnök 
menekülését Debrecenbe, dörgedelmes parancsok hátrahagyása mellett. 
Aki ért a gúnyolódás nyílvesszőjének röpítgetéséhez, az valósággal kitom- 
bolhatta magát most Kossuth és a Honvédelmi Bizottmány úgynevezett beur 
bour la beau-jának pellengérre állításában, különösen mikor eszükbe jutott a 
kormánynak ismételt fogadkozása, — hogy kész Buda romjai alá temetkezni. 
Talán még a tábornok is megfeledkezett róla, hogy ő volt az első, aki még 
november első felében adta Kossuthnak a debreceni átköltözködés ötletét, 
éppen honvédelmi érdekből. Az ember rendszerint saját gyöngeségeivel 
szemben tud nagylelkű lenni, másoknak gyakran hasznos megalkuvásai, 
vagy úgynevezett megtántorodásai iránt viszont annál könnyebben ülteti 
magát a szigorú bírói emelvényre. Elvégre tény volt az, hogy ez a hadsereg, 
legalább még most, nem abszolút megbízhatóságú harci eszköz. Ha pedig 
folytatni akarják a háborút, akkor nem szolgáltathatják ki magukat Pesten 
Windischgraetz valószínű győzelme következményeinek. Görgey és tisztjei 
kétségkívül nem tudhatták még akkor, hogy a békeküldöttség eszméje nem 
azoktól a tényezőktől származik, akik az önvédelem élén jártak. De ha a ci- 
vilek politikájába nem is akartak beleszólni, bár tudni kell, hogy minden volt 
császári tiszt az egzisztenciájával labdázott, annál ingerültebben bírálták a 
polgári stratégiának elképesztő ellentmondásait. Döntő csatát vívni a hadse- 
reg és a város megkímélésével, ez majdnem annyi, mint mikor valakitől azt 
kívánják, hogy ússza át a Dunát anélkül, hogy a bőre vizes legyen. Görgey- 
nek a sereg magatartását szabályozó e háromszoros parancsról csak az lehe- 
tett a véleménye, hogy bármelyiknek teljesítése kizárja a másik kettő vég- 
rehajtásának lehetőségét. Már az első parancs, a döntő csata, ellentétben állt 
a kormány magatartásával. Ez ugyanis a látszat szerint békét kért, mert a 
fegyveres ellenállás sikerében többé nem bízott. Miért akarta mégis felál- 
dozni a hadsereget, ha ő maga elmenekült? Ez a csata túlerővel szemben, a 
sereg hátában a Dunával, amelyen át csupán egy híd és befejezetlen állapo- 
tánál fogva az 15 csekély teherbíró képességgel bírt, a legkockázatosabb vál- 
lalkozások közé tartozott, mert a visszavonulást a legnehezebb katonai mű- 
veletek sorába emelte, még akkor is, ha a hadsereg a zavartalan visszavonu- 
lás érdekében a Gellérthegytől délre elterülő terepen foglal állást. A sereg 
követelt megmentése - a második parancs -— viszont kizárta a komoly, dön- 
tő csata megvívását. A harmadik parancs, a fővárosok kímélése meg éppen a 
rögtöni meghátrálást tette szükségessé, nehogy az egyébként Buda uccáin, 
vagy a Lánchíd előtt elkerülhetetlen utóvédharcok a várost csatatérré vál- 
toztassák át. 

Ha ekkora hebehurgyaság telik ki a katonai dolgokban a pesti kormány- 
tól — így füstölögtek magukban a katonatisztek — mi a biztosítéka annak, 
hogy a politikát nagyobb bölcsességgel intézik. Nem ütött-e órája az eb ura 
fakónak, annak, hogy felmondják az engedelmességet az egész ügyvéd-ura- 
lomnak, amely ennyire a bakacsinba vonta a tisztikar becsületét és létét? E 
megfontolások közben január 2-án, Görgey korán reggel Pestre ment, hogy 
Kossuthnál kieszközölje a parancsok módosítását. 

A tábornok már nem találta Kossuthot Pesten. Erre a kormány képvise- 
lőjéhez, a hadügyminiszter helyetteséhez, Vetter tábornokhoz fordult, elő- 
adva aggályait s egyben felajánlta neki a sereg parancsnokságát. Vetter ter- 
mészetesen kitért e vállalkozás elől, ellenben nyomban haditanácsot hívott 
össze, amely döntő fontosságú határozatokat hozott s elvileg megalapozta a 
legközelebbi hadműveleteket. Nevezetesen: a döntő csata elmarad, Görgey 
serege azonnal Vácnak fordul, hogy innen Simunics hadosztálya ellen a Vág 
mentén önálló hadműveleteket kezdjen és szükség esetén Komáromba vo- 
nuljon vissza, vagy a Tisza felé. A haditanács azt vélte, hogy Görgey hadá- 
nak a Vág felé való kiküldetésével eltéríti az osztrák fővezért a Tisza felé 
szándékolt előnyomulástól. Utóbbi irányt Perczelnek kellett fedeznie, kinek 
hadtestét a haditanács határozata alapján Görgey egy zászlóaljjal, tizenkét 
huszárszázaddal és egy üteggel erősítette meg. Végül a haditanács kimond- 
ta azt is, hogy a szerbek ellen a Délvidéken folyt háborút defenzívára kell 
mérsékelni, s az itt alkalmazott magyar csapatoknak a Tisza mögé kell fel- 
vonulniok, hogy azokból, Perczel hadtestéből s a Schlick ellen működő észa- 
ki magyar hadtestből fősereg alakulhasson. 


7. VÁZLAT 

Görgey parancsa szerint az Érden éjjelezett Karger-dandár előőrseit csak 
akkor vonhatta be, amikor a Tétényen tartózkodó Zichy-dandár Erd felé elő- 
nyomul s itt átveszi az utóvéd szerepét. A Karger-dandár azonban az előőr- 
söket hamarabb bevonta s Tétényen át Budafok felé indult. Így esett, hogy 
a Zichy-dandár előcsapatait a Martonvásárról felnyomuló Jellacsics-hadtest 
éldandárának nehéz lovassága Érd és Tétény között meglepte és visszaszo- 
rította. Erre a Zichy-dandár lovassága a túlerőben levő osztrákok ellen vitéz 
rohamot intézett, azokat súlyos veszteséggel visszadobta s így időt adott a 
dandár gyalogságának, hogy felfejlődjék a harchoz. Görgey Budafokon érte- 
sült az eseményekről, mire az éppen ideért Karger-dandárt előrevezette, 
hogy ezzel és a Zichy-félével együtt elfogadja Érd előtt a harcot és támadás- 
sal biztosítsa hadereje zömének zavartalan hátrálását Buda felé. A támadást 
tüzérséggel készítette elő. A magyar ágyúk ezen a napon, mint az osztrák 
hivatalos jelentés megállapította, , rendkívül pontosan lőttek". A támadás 
végrehajtására mégse került a sor, mert Görgey Vettertől utasítást kapott, 
hogy a harcot ne kockáztassa, mert az ellenség Érd alatt átkelt a befagyott 
Dunán s annak keleti partján Pest felé vonul. Görgey erre a harcot félbesza- 
kította és csapatait , jó rendben" (osztrák jelentés szerint) Budafokon át 
Pestre irányította. Ezután Budaörsre lovagolt, hogy a Sóskútról iderendelt 
Görgey Kornél-féle dandárt ugyancsak a fővárosba vezesse, ahová január 4- 
én hajnalban be is vonult. Az osztrákok egyébként a két magyar dandár el- 
szánt magatartásának láttára minden üldözéstől elállottak. 

A fiatal tábornok az Angol királynő-ben ütötte fel főhadiszállását. Ha a 
legfelsőbb haditanács fedezte is eddigi műveleteit s erkölcsi alapot terem- 
tett az újakra: az apostolok elszéledésének nem bírt gátat vetni. A hadsereg 
válsága Pesten elérte a kulminációs pontot. Le kellett vedlenie magáról azo- 
kat a hazafiakat, akiknek a magyar ügyben vetett bizalma csak a Dunáig tar- 
tott. El kellett bocsátania a se hús — se hal főtiszteket, az egzisztenciájuk lé- 
lekvesztőjén lebegő parancsgépeket, a langymeleg magyarokat, akinek ma- 
radék heve a minus 20 foknál végképpen elfagyott, a begyulladtakat és a 
sápkórosokat, a törtetőket, akik azt hitték, hogy megsüthetik a maguk pe- 
csenyéjét a forradalmi tüzek rostélyain. De távoztak a tisztikarból olyanok 
is, akikért őszintén fájt a tábornok szive s akik megérdemelték volna azt, 
amit Ouintilianus írt a fiatal Caeliusról: dignus vir, cui mens et vita melior 
contigisset. Más vezér, olyan, akinek helyén a szive a legvakmerőbb roha- 
mok élén is, most talán összeroppan, mikor a derék bajtársak egész serege 
ad ilyen riasztó és bomlasztó példát a legénységnek, köztük olyanok, akik- 
nek katonavérüket csak az imént pezsdítette föl a piros-fehér-zöld lobogó a 
tétényi utóvédharcban. Ő azonban látszólag fagyos egykedvűséggel bocsá- 
totta el tegnapi bajtársait és barátait, sőt útravalóul azt a tanácsot adta nekik, 
hogy óvakodjanak propagandájukkal továbbfertőzni az elcsigázott hadat, ha 
nem akarnak Görgey Arturban még egyszer találkozni Zichy Ödön gróf bírá- 
jával. De ezek az események, a békeküldöttség, a debreceni menekülés, a 

döntő csatára szólító parancs a hadsereg kímélése mellett, a tisztikarban 
szűnni nem akaró politikai erjedés még az ő kemény fejének is szörnyű lec- 
kék. Augusztusban és szeptemberben majdnem egzaltált hazafi, Madará- 
szék reménysége, a forradalom kardja. A lehiggadás, hogy azt ne mondjuk, a 
kijózanodás a természetére leüllepedő forradalmi mámorból, hétről-hétre 
rohamosan fejlődött. Nem a magyar érzése rendült meg, hanem eddigi poli- 
tikai orientációja. Nemcsak a kormánynak látszólagos tétovázásai és követ- 
kezetlenségei döbbentették egy más politikai irány öntudatára, de egyéb, az 
ő elméjét töprengésre késztető jelenségek is. 

Mit gondolhatott magában, amikor meghallotta, hogy serege vonalán most 
hatoltak át azok a kocsik, amelyek a legkiválóbb és legjellemesebb hazafia- 
kat vitték Windischgraetz főhadiszállására, hogy békét kérjenek. Hát ennyi- 
re veszettnek hitték a magyar ügyet olyan elmék is, mint Batthyány, Deák, 
Lonovics érsek? Mi maradhat meg akkor a hitnek és a bizodalomnak hegye- 
ket mozgató hatalmából a közkatona és az egyszerű polgár szivében? És 
nem kellett-e öntudatába szöknie annak a kérdésnek, hogy micsoda erkölcsi 
vagy politikai hatalom lehet az uralkodó család, amikor még annyi törvény- 
telenség után is annyi és akkora megtántorodásokat tud okozni a magyar 
hadsereg tisztikarában. Hát a forradalmakban is akkora ereje volna a legiti- 
mitásnak? És megengedheti-e ez az új nemzeti haderő magának azt a lu- 
xust, hogy elhalványítsa magáról a legitimitás színeit, hogy tovább is a bom- 
lasztó csirák martaléka legyen, azon a jogcímen, hogy Magyarországon a re- 
publikánus üzelmek céljaira akarják felhasználni. 

Az embert nem az évek teszik bölcsebbé, hanem a tapasztalatok. Görgey 
Artur vöröszsinóros atillája alatt kétségkívül nem hozta valami sebesebb do- 
bogásba szivét az uralkodóházhoz való hűség érzése. De most a politikában 
s a hadseregben egy tekintélyét vesztett szükségkormánnyal szemben egy- 
szerre felmagasodni látta a császári tekintélyt, a hagyomány erejét és a legi- 
timizmus gondolatát még ama romlott, ama nemzetellenes állapotában is, 
amely a létező törvényes alapok felforgatását tűzte ki céljául. Nincs-e igaza 
Napóleonnak, amikor azt mondotta, hogy a legitimizmus tízszer akkora bű- 
nöket és ostobaságokat engedhet meg magának, mint a csupán tényeken ér- 
vényesülő hatalom. Bármi lehet is személyes véleménye ezekről a kérdé- 
sekről, gyakorlati hatásuk jeleivel lépten-nyomon találkoznia kellett. Valami- 
kor Lafayette lebeghetett így a királyság és a törvényhozó testület balolda- 
la között. 

Ezekből a megfontolásokból született a váci kiáltvány gondolata. Lénye- 
ge: 1. a feldunai hadtest hű marad esküjéhez és az V. Ferdinánd király által 
szentesített törvényekhez, s ennek védelmében szembeszáll minden külső 
és belső ellenséggel, tehát a köztársasági törekvésekkel is; 2. a hadtest csak 
azon parancsoknak engedelmeskedik, amelyek a felelős magyar királyi had- 
ügyminisztertől vagy annak helyettesétől származnak; 3. az ellenséggel 
folytatott bármely egyezkedést csak akkor ismeri el, ha az biztosítja Ma- 

gyarország alkotmányát és a hadtest katonai becsületét. Pártütés, majdnem 
árulás — hördültek fel erre Debrecenben és a hazában, akik előtt félig-med- 
dig ugyanis gyanússá vált visszavonulásaival és engedetlenségeivel. Impoli- 
tikus volt — mondták Klapkával némelyek, kinek Görgey 1849 februárjában 
ugyanazt a felvilágosítást adta, mint amely magyarázat áll a , Mein Leben 
und Wirken"-ben. E nyilatkozat bizonyos tekintetben új politikai tényezővé 
avatta Görgeyt Windischgraetz és Kossuth, Olmütz és Debrecen között. 
Klasszikus államférfiúi cselekedet, mondják Görgey apologétái. A valóság 
azonban az, hogy inkább egy kényszerparancsolta pronunciamento, egy sa- 
játságos önsegély a zűrzavarban, egy kompromisszum a Honvédelmi Bizott- 
mány és a hadsereg elvi alapjai között. Ahogy dunántúli visszavonulásával 
stratégiailag, váci kiáltványával most politikailag mentette meg hadseregét. 
A váci kiáltvány a pesti élmények és tanulságok méhében született, s merő 
véletlen, hogy éppen a püspökvárosból keltezték. 

A fővárosba való érkezéssel végződött Görgey hadvezérségének első 
időszaka. Ezt az időszakot hat hétig tartó határbiztosítás és kétheti vissza- 
vonulás tölti be, s amely idő alatt Görgey szervezőképességének és kiváló 
katonai érzékének nem egy jelét adta. A kormánytól parancsolt határmenti 
felállítás következtében az egységes harci alkalmazás lehetőségétől meg- 
fosztott hadsereg nem oszlott szét az ellenség közeledésére, ami pedig a 
schwechati tapasztalatok után nem tartozott a valószínűtlenségek közé, ha- 
nem kisebb rendetlenségek és súrlódások között általában végrehajtotta a 
megparancsolt mozdulatokat. Az utóvéd vezérletének átvétele Magyaróvár- 
nál, a fiatal tábornoktól elrendelt huszárroham sikere, majd a győri védőál- 
lásnak bámulatos ösztönnel megérzett s éppen az utolsó percben végrehaj- 
tott kiürítése, azután a sereg merész éjjeli átcsoportosítása dél felé a Vérte- 
sek feladása után, végül a tétényi mozzanat, mindmegannyi bizonysága an- 
nak, hogy Kossuth a lehető legjobbat választotta, amikor a fiatal magyar se- 
reg élére Görgey Arturt állította. Többszöri, kényszerű engedetlensége a 
visszavonulás időszaka alatt a feldunai sereget a biztos végpusztulástól men- 
tette meg. A tisztikarban az egész hadművelet alatt bomladozó tünetek nagy- 
mértékben bénították a hadsereg mozdulatait. Nyugodtan állíthatjuk tehát, 
hogy a körülmények mostohasága dacára katonai szempontból Görgey du- 
nántúli hadjáratával az elérhető eredmény maximumát erőszakolta ki. 

VI. 


Regényes hadjárat a Felvidéken — A váci kiáltvány hatása Budán és 
Debrecenben - ,, A wallensteint hadsereg" — Szélakna és Hodrusbánya — 
Rákóczi alagútja — Görgey a ,,tót imbériumban" — A honvédbálok — Hogyan 
lesz üldöző az üldözöttből? — Politikai tűnődések — Branyiszkó — Stratégiai 
egyesülés Klapkával 


Bármilyen természetes következménye volt is a kölcsönös erőviszony- 
oknak a fővárosok feladása, a magyar közvélemény mégis elbátortalanodott 
s éppenséggel nem értékelte e nyomott hangulatában Görgey vezéri telje- 
sítményét. Mindenki csak arra gondolt, hogy Pest és Buda feladása kardcsa- 
pás nélkül nem lehet más, mint a katonai rátermettségnek hiánya, sőt eset- 
leg szándékos hadvezéri mulasztás eredménye. Január 5-én virradóra hagy- 
ta el Görgey utóvédével a fővárosokat, az új hold derengő fényénél. A lakos- 
ság csaknem egy napon látta a visszavonuló honvédeket és a nyomukba ér- 
kező osztrákokat. Összehasonlításokat tehetett a fegyelmezett osztrák csa- 
patok s az imént eltávozott, elcsigázott, lerongyolódott honvédsereg között, 
amelynek Pesten visszamaradt tisztjei és százakra rugó szökevényei nem 
valami jó bizonyítványt szolgáltattak a magyar sereg fegyelméről és megbíz- 
hatóságáról. ,,Ki csak kimegyünk innen — mondta a tábornok öccsének, mi- 
kor a külső Váci út irányában elkocogtak lovaikkal -, de mikor jövünk megint 
Pestre: azt csak a jó Isten tudja!" A csőcselék még gúnynévvel is illette az 
előtte érthetetlen örökös hátrálásokért. Nem sejtette, hogy a diadalmas 
osztrák vezér, akit Európaszerte mint a forradalom sárkányának Szent György 
lovagját üdvözölték, s akit a fiatal Montalembert gróf a konzervatív világ- 
rend megmentőjeként köszöntött, felette vegyes érzelmekkel ütötte fel fő- 
hadiszállását a magyar fővárosban. Windischgraetznek , sok várakozása és 
óhaja" nem teljesült, amikor Pestre ért. Nem teljesült az ország sorsát ,,el- 
döntő csatának" megvívása, aminek sikerét az osztrák hadvezetőség egé- 
szen biztosra vehette. 

A Pesten lemaradtak közt volt Csányi László is, a teljhatalmú kormány- 
biztos, aki a polgári kiürítést szervezte s aki Kossuth parancsára Erdélybe 
távozott, Bem oldalára, hogy ott a szerencsésen hadakozó lengyel generális 
mellett képviselje a kormány érdekeit és szempontjait, amire annál nagyobb 
szükség volt, mert külföldi létére még kevésbé ismerte az ország politikai, 
társadalmi és nemzetiségi viszonyait, mint Görgey. Csányi betölthetetlen 
űrt hagyott maga után a feldunai hadtestben. Görgey mentorát, atyai barát- 
ját és legfőbb politikai tanácsadóját vesztette el Csányiban, aki Kossuthnál 
élvezett befolyásával és tekintélyével a lehetőségig csökkentette a súrlódó 
felületeket a szabadságharc két vezetőférfia között. Január 19-ig, ameddig 

Luzsénszky Pál báró és Ragály Nándor megérkeztek Debrecenből, a kor- 
mánynak nem volt bizalmi embere és képviselője Görgey viszontagságos 
felvidéki útja alatt. Ugyszólván magára volt utalva a legnehezebb döntések 
mérlegelésénél is, amikor pedig tekintettel kellett lenni a kormány politikai 
kívánságaira is, s így mintegy a maga szakállára viselt önálló hadjáratot, el- 
szakadva Debrecentől, a hadműveleti alapoktól, az ország színmagyar vidé- 
kétől. Egy előnye mindenesetre volt ennek a helyzetnek: az, hogy nem érez- 
te többé állandóan testébe fúródni a politika hegyes ösztökéjét. Mostantól 
fogva a tiszai hadtestekkel való egyesülés időpontjáig, vagyis a kormánnyal 
való viszonyának rendezéséig, mint Mohamed koporsója lebeg az ég és föld, 
Kossuth és Windischgraetz között, a regényes képzeleteket felgyújtó stra- 
tégiai röppályáinak zegzugaiban. Egy hónapig mint egy forradalmi condotti- 
ere bolyong végig a völgyeken és a bérceken egy hadsereggel, amelynek 
legfőbb politikai és katonai törvényhozója is, amely oly vékony pókhálószál- 
lal lóg a legitimizmuson és talán még vékonyabbal a forradalmon, amit néha 
megerősítenek ugyan Kossuthnak hozzáírt rendeleti ibi-ubi s amely hadse- 
reget most csak az ő démoni akarata tart össze, nagy célok érdekében -— 
gondolja Görgey, ki tudja micsoda érdekek eszköze gyanánt, — vélekednek 
Debrecenben. Egyénisége körül most kezd kiképződni a rejtélyesség vará- 
Zsa és mithológiája. Előttünk áll a Sphinx, titkaiba süppedve a forradalmi 
közvélemény futóhomokján. 

Mint említettük, január 5-iki keltezéssel adta ki két részben váci nyilat- 
kozását, a bajbajutott embernek ezt a kétségbeesett önsegélyét. Miként fog- 
ták fel ennek a kiáltványnak tartalmát Windischgraetz főhadiszállásán és mi- 
ként Debrecenben? Windischgraetz törzskara nagyon megzavarodott Gör- 
gey váci diverziójától, még inkább arra a sejtelemre, hogy a magyar csapa- 
tok másik részét mintha elnyelte volna a föld a Duna és Tisza között. Az 
osztrák vezérkar mintha attól tartott volna, hogy az Alföld végtelen síkján a 
forradalmi vezérek felújítják az ősi szittya-hadviselés hagyományait, hogy 
kitérnek a nagyobb összecsapások elől, ellenben nagyobb és ügyesebb lo- 
vasságuk túlnyomóságát érvényesítik az osztrák sereg ellen, rajtaütések- 
ben, portyázásokban, a hadműveleti szférák állandó veszélyeztetésével, a 
hadtápvonal megzavarásával, stb. Maga a , Winterfeldzug" panaszkodik a 
gyatra és hiányos osztrák kémszervezetre, aminek az oka az volt, hogy még 
drága pénzen se tudtak a magyar lakosságtól tudósításokat szerezni a ma- 
gyar seregek iránya és állapota felől. Ha a herceg azt hitte, hogy mennykő- 
csapásszerűen véget vet az egész mozgalomnak, akkor néhány nap múlva rá 
kellett eszmélnie, hogy egyelőre távol áll a forradalom gyökeres megfékezé- 
sének lehetőségétől. Éppen ezért nagyon felhangolta, mikor kezébe került 
Görgey váci nyilatkozatának egy példánya. Azt az utasítást adta alparancsno- 
kainak (Jablonowszky herceg és Schlick gróf tábornokoknak), hogy próbál- 
ják megkörnyékezni Görgeyt és tárgyalásokba lépni vele. , Görgey az ellen- 
ség vezére rövid idő előtt — írta Január 29-én budai főhadiszállásáról — nyilat- 

kozatot adott ki, amelyből kitűnik, hogy a magyar ultra forradalmi párttól, 
különösen az országos Honvédelmi Bizottmánytól egészen elvált. Minthogy 
nyilatkozatában több olyan hely foglaltatik, melyekből Görgeynek derék jel- 
leméről lehet következtetni és ezzel a lehetőséget megengedi, hogy ő, mi- 
helyt politikai nézeteinek téves voltáról felvilágosítanák, kötelességéhez 
visszatérne, ebből a célból a másodlatban idezárt felszólítás fogalmaztatott 
és más úton neki megküldetett. Abban a feltevésben, hogy ezt az írást kéz- 
hez kapta és ha ama információ helyes, hogy hadtestének helyzete annyira 
elszigetelt és erkölcsi magatartása annyira nyomott, Görgeyt jelenleg talán, 
ha erre formák betartásával felszólítják, arra bírhatnák, hogy a fegyvert lete- 
gye... On neki egy az osztrák monarchián kívül választandó országba való 
szabad elmenetelt megígérheti." 

A Görgey megingására utaló e gondolatok hátterében sejthetjük Windisch- 
graetz konzervatív magyar tanácsadóinak, Szécsen Antal grófnak és talán 
Szögyény Lászlónak intencióit, akik most egyszerre mintha a maguk embe- 
rére ismertek volna a lórévi haditörvényszék elnökében, nemrég még a ter- 
ror katonájában. Pedig Görgey még távolabb állott tőlük, mint a debreceni 
verestollasoktól. A flamingók a nagy futás után egy időre biztonságban érez- 
ték magukat s nagyon felfuvalkodtak Bem győzelmeitől. Mikor a váci kiált- 
vány szele ideért, rögtön eltemették régi bálványukat, a , demokrata kato- 
nát", aki annyira meghazudtolta összes balgatag reményeiket. Maga Kos- 
suth aképpen magyarázta meg a debreceni országgyűlés jobbszárnyának a 
váci nyilatkozatra tett kérdéseit, hogy a haadsereg neheztel a háta mögött 
történt békelépés miatt, (ez szólt a békepártnak); hogy részt igényel magá- 
nak az ország politikai ügyeinek intézéséből (ez szólt Madarászéknak, s mind- 
azoknak, akiket valami idétlen félelem riasztott a katonai diktatúrától); hogy 
megtagadja a tiszteletet a kormány és az országgyűlés iránt (ez szól kivétel 
nélkül minden debreceni illetékes tényezőnek). Mind Windischgraetz főha- 
diszállása, mind a debreceni kormány előtt elhomályosodni látszott a váci 
nyilatkozatnak úgynevezett politikai tartalma, amely a negyvennyolcas al- 
kotmányhoz való ragaszkodás gondolatát akarta kifejezésre juttatni, s talán 
legkevésbé látszottak felfogni azokat a célzatokat, amelyeknek konkrét hasz- 
na a hadsereg lassú szétmállásának megakadályozásában mutatkozott. A 
debrecenieknek a Görgey személyében végképp megrendült bizalma nem 
volt többé helyreállítható, csak ideig-óráig, a körülmények vaskényszere 
alatt. A feldunai hadtest vezére mindenesetre jóidőre eljátszotta azt az esélyt, 
hogy a Tisza mögött tervezett hadsereg-koncentráció után, mint a kormány 
pártfogoltja, pályázhasson a fővezéri botra. Ha Bem annyira bevált — így gon- 
dolkodtak magukban a debreceni körök - s ha Európaszerte mindenütt oly 
fényes szerepet játszottak a lengyel katonai emigránsok, akkor legcélsze- 
rűbb lesz a magyar kormánynak is olyan vezér után nézni, akit a kezében 
tarthat, akinek politikai becsvágyai nincsenek, s akinek személyéből nem 
sötétlik a katonai diktatúra lehetősége. Dembinszki szegődtetésének gon- 
dolata Görgey váci kiáltványának hatásaiban fogamzott meg. 

Windischgraetz csak január 6-án tudta meg, hogy Görgey hadtestje zö- 
mével Vácra vonult. Ez az irány ugyan aggályosnak látszott előtte, de re- 
ményt merített abból az általános nézetből, hogy a teljesen demoralizált és 
a végsőkig lezüllött magyar csapatoknak a csikorgó hidegben végrehajtott 
visszavonulás alatt még akkor is szét kell bomlaniok, ha nem üldöztetnének. 
Ez a reménység azonban az üldözés dacára se vált valóra. Vácon az eddigi 
önálló dandárokat Görgey négy hadosztály kötelékébe vonta össze. Itt meg 
kell jegyeznünk, hogy egy magyar hadosztály körülbelül egyenlő erejű volt 
egy osztrák dandárral. Aulich vezérlete alatt alakult meg a jobbszárnyi had- 
osztály, Kmetty parancsnokolt a középhadosztályon, Piller lett a vezére a 
balszárnyi hadosztálynak, míg a tartalékhadosztályt Guyon kapta. Onálló 
dandár maradt a Simony1-hadoszlop. A hadtest összes ereje tizenöt zászlóal- 
jat, huszonhárom lovasszázadot és hetvenkét ágyút tett ki. A zászlóaljak kö- 
zött volt négy sorhadbeli, a többi honvéd. A huszárok egy század kivételével 
mind sorhadbeliek, az ütegek egy háromfontos kivételével mind hatfontosak 
voltak. 

Január 6-án a feldunai hadtest helyzete ez volt: hátában egy napi járás- 
nyira állt Windischgraetz többszörös túlereje, amelyről a magyar tábornok 
joggal feltételezhette, hogy nem fog késlekedni az üldözéssel; valóban janu- 
ár 7-én Windischgraetz Wrbna hadtestét (tíz zászlóalj, tíz lovasszázad és 
negyvennyolc ágyú) Görgey után is küldte; a megparancsolt előnyomulási 
irányban a Vág vonalán és részben Lipótvár előtt állott Simunics hadosztá- 
lya, amely hét zászlóaljra, négy lovasszázadra és tizennyolc ágyúra rúgó ere- 
jének legnagyobb részét Görgey ellen fordíthatta; Komárom előtt a Duna 
mindkét partján hat zászlóalj, nyolc lovasszázadnyi és huszonnégy lövegnyi 
osztrák haderő foglalt állást, melynek részei szintén Görgey ellen fordulhat- 
tak, minthogy Komárom megbízható körülzárolását a védősereg csekély lét- 
számánál fogva kevesebb haderő is elvégezhette; nagyobb távolságban, Bécs- 
ben volt Welden tartalékserege, amely egymagában is erősebb volt a feldunai 
hadtestnél; végül észak felől a bányavárosok felé december végén kezdte 
meg előnyomulását az osztrák Götz-dandár, amely január elején a Beniczky- 
féle különítményt megverte s ekként Görgey hadtestére komoly veszélyt 
jelentett. Ha tehát számításba vesszük azokat az osztrák haderőket, ame- 
lyek Görgey hadtestének hadműveleti területe felé előlről, hátulról és oldal- 
ról már részben irányt kaptak, részben könnyen irányíthatók voltak, nyil- 
vánvalónak látszott, hogy a feldunai hadtestet rövid időn belül túlerőben le- 
vő osztrák csapatok foghatják körül. 

Ilyen stratégiai helyzetben Görgey hadteste a szándékolt hadászati fő- 
célt, az osztráknak eltérítését a Tisza felé való előnyomulástól, elérhette 
ugyan, de sokkal valószínűbb volt, hogy csapatai megsemmisülnek. Az után- 
szállítási vonalaktól megfosztott magyar hadtest hiányosabb anyagi felszere- 
lésénél és nem éppen kielégítő fokon álló fegyelmi állapotánál fogva nem je- 
lentett akkora harci erőt, anekkorát számerejének arányai után gondolni le- 
hetne. Ez a körülmény minden ütközetet kockázatos vállalattá tett. Bizo- 

nyos, hogy minden ingadozás a magyar hadtest vezetésében katasztrófát 
idézhetett elő, különösen akkor, ha az osztrák vezetés is a helyzet magasla- 
tán áll. A magyar sereg valóban az üldözött vad állapotában érezhette magát. 
A feldunai hadtest Lipótvár fölmentése céljából a haditerv értelmében neki- 
vágott a Rétság-Ipolyság-Léván átvezető iránynak, ezt a mozdulatot viszont 
a Komárom előtt álló osztrákokkal szemben a Piller-hadosztálynak kellett 
fedeznie, hátvédül félnap menetnyire a Guyon-hadosztály marsolt a főhad- 
oszlop után. E terv végrehajtásában az Aulich-hadosztály mint elővéd és a 
Piller-hadosztály, mint baloszlop, megkezdték az előnyomulást Vácról janu- 
ár 6-án és 7-én. A tábornok az új hadművelet megkezdéséről jelentést tett a 
kormánynak, Ordódyt, Lipótvár védőjét futár útján utasította, hogy feltétle- 
nül tartson ki, Mészáros hadügyminisztert pedig, aki a duklai horpadáson át 
az országba tört Schlick-féle osztrák hadtest ellen a Hernád völgyében mű- 
ködött, értesítette az új hadműveleti irányról. 

A Mészárossal való összeköttetés céljából január 8-án egy osztagot kül- 
dött ki, melynek Rétságon, Balassagyarmaton és Losoncon át a Hernád fe- 
lé kellett vonulnia. Egyébként kis menetteljesítményeket írt elő csapatai 
számára. Ezt nemcsak katonáinak hiányos ruházata, a rendkívüli rossz idő- 
járás, a lehetetlen utak, a lovak elcsigázott állapota indokolták, hanem az a 
törekvés, hogy hadtestje az ellenség elé minden nehézség ellenére is harc- 
képes és fegyelmezett állapotban érjen. A fegyelemmel még mindig bajok 
voltak, úgyhogy a maradozók ellen szigorú rendszabályt, hatvan botütést 
léptetett életbe. 

Aulich elővéd-hadosztálya január 10-én Verebélynél a Lipótvárt ostrom- 
ló Simunics hadosztálynak Nyitra felől előrevonult különítményére bukkant. 
Ez a magyarok elől hamarosan meghátrált. Az utóvéd viszont már január 11- 
én a Pest felől üldöző osztrákokkal került érintkezésbe. A Windischgraetztől 
január 7-én kiküldött Wrbna-hadtest elővéde január 8-án hajnalban ért Vác- 
ra, ahonnan a magyar csapatok Görgey intézkedései következtében már elő- 
ző napon kivonultak. Az osztrákok csupán néhány maradozóval találkoztak, 
akiket részint fogságba ejtettek, részint pedig idejében még csapataik után 
iramodtak. Wrbna erre , több szavahihető egyén egybehangzó állítása alap- 
ján" Windischgraetznek a magyar csapatok siralmas felszerelési és fegyelmi 
állapotát jelentette azzal, hogy a magyarokat már nem is érheti utól s ezért 
beszüntette az üldözést. A herceg azonban, aki olcsó sikert remélt, az üldö- 
zés folytatását követelte s ennek végrehajtását Csorich altábornagyra bízta, 
két megerősített dandárral, aki — mint említettük — január 11-én Ipolyságnál 
utol is érte a magyar utóvédet, mert Görgey ezen a napon csapatai kimerült- 
sége miatt kénytelen volt pihenőt tartani és csupán a Piller-hadosztályt ren- 
delte Komjátra előre. A magyar utóvéd (Guyon) rövid csatározás után Szán- 
tóra vonult vissza s ezzel feladta azt az utat, amely Ipolyság és Szántó között 
Selmecbánya felé ágazik el. Ha tehát Csorich csapatai ezen az úton észak fe- 
lé kanyarodnak, nyilvánvaló, hogy a bányavárosokat hamarabb elérik a ma- 
gyaroknál. Ezen a napon az osztrák főparancsnok még Simunicsnak is külön 
utasításba adta, hogy Görgey ellen induljon s útját állja s ezzel megszerezze 
a Csorich-hadtest beavatkozásához szükséges időt. Simunics ezt a parancsot 
nem kapta meg idejében, mert a futár útközben elvesztette, de a verebélyi 
összecsapásból azt kellett következtetnie, hogy Görgey hátában üldöző csa- 
patok állanak s az adott helyzetben parancs nélkül is sejthette, mi a teendő. 
A herceg jogosan remélte, hogy amint ő maga mondja, — , Csorichnak sike- 
rülni fog Görgey csapatait felmorzsolni, vagy szétugrasztani Simunics támo- 
gatásával, mely esetben a hadműveletek folytatása a Tiszánál" lehetségessé 
válik. 

Ez az osztrák hadvezéri megállapítás élesen rávilágít arra a veszedelmes 
hadászati helyzetre, amelybe Görgey sodródott a Tisza-vonalat mentesítő me- 
rész vállalkozásával. De a merészség még többet is elért: grosses vollbringt 
nur, wer unmögliches anstrebt — mondja Joannes Müller. Csorich attól tar- 
tott, hogy Görgey Simunicsra veti magát s ezért nem térhetett ki a bányavá- 
rosok felé, amerre csak egy kisebb hadoszlopot indított, míg főerejével Win- 
dischgraetz parancsa szerint Léva felé követte Görgeyt. Simunics viszont 
meghökkent Görgeynek váratlan hadmozdulatától s ezért , szorongatott hely- 
zetében" a Komárom északi sáncai előtt álló osztrák dandár támogatását 
kérte. Ez el is vonult Simunics felé, mialatt Komáromból kirohanó magyar 
csapatok alaposan megtépázták. Ekként Komárom legalább egy oldalon a 
körülzárás alól pillanatnyilag felszabadult. De Simunics beszüntette Lipót- 
vár ostromát is, hátraküldte nehézágyúit, majd január 12-én egy erős dan- 

dárt Nyitra felé tolt előre, de ezt már másnap vissza is vonta Szeredre. Pe- 
dig Simunics Görgeyvel szemben megközelítően egyenlőerejű csapatot s0- 
rakoztathatott volna fel, sőt, minthogy Görgeynek Csorich ellen is kellett 
védekeznie, Simunics nyilván túlerővel operálhatott. Görgey nem tudhatta 
akkor, milyen nagy zűrzavart idézett elő az osztrákoknál. Pillanatnyilag csak 
az világosodott meg előtte, hogy hadtestének helyzete aggasztóvá vált. Előt- 
te Simunics, aki Bécsből is kaphatott erősítéseket, hátában Csorich, aki megint 
Pestről szívhatott maga után újabb pótlásokat. Annyi valószínűnek látszott 
előtte, hogy Lipótváron, sőt Komáromon is legalább átmenetileg segített. 
Mindez azt is bizonyította, hogy a feldunai hadtest hadművelete a szándékolt 
célt -— amennyire lehetett — elérte. Most már csak arról volt szó, hogy magát 
vágja ki a komplikált hadászati helyzetből. 

Mit tehetett? 

Az előnyomulás folytatása Lipótvár felé, annyira embertelenül hideg tél- 
ben, még mindig nem teljes megbízhatóságú és hiányos felszerelésű csapa- 
tokkal, eredményezheti ugyan e váracska felmentését és kisded helyőrség- 
ének felszabadítását, de feladásával járt volna saját hadteste visszavonulása 
minden lehetőségének, ha ugyan nem menti be Komárom erődítményei kö- 
zé. A komáromi szűz, miként december végén, most is csábítgatta. A várban 
való meghúzódás, ha le is köti az ellenség jelentékeny haderőit, viszont fel- 
áldozza a magyar sereg mozgási szabadságát és további nagy hadműveletek- 
re való előkészítését. Elvetette tehát újból vezérkarának tanácsait. Maradt 
a kitérés a bányavárosokba, ami kétségkívül tetemes előnyöket ígért, de tél- 
víz idején végrehajtott hosszú hegyi hadjáratok, ehhez fel nem készült és fel 
nem szerelt csapatokkal, azt jelentették, hogy fegyverrel kell utat törnie 
minden valószínűség szerint, hiszen északon Götz, keleten Csorich, nyuga- 
ton Simunics, nagyobb távolságra, a Hernád völgyében, Schlick hadteste 
voltak azok az ellenséges erőcsoportok, amelyekkel számolni kellett. Más- 
részt csak ez az irány biztosíthatta a hadtestnek levezetését a Tisza mögé és 
a manővrirozás lehetőségét. Görgey maga mondja, hogy őt Bayer előadása 
győzte meg a bányavárosok felé vonulás helyességéről. Bayer érdemét te- 
hát nem szabad elvitatni. Hangsúlyoznunk kell azonban, hogy a terv ugyan 
fontos, de nem döntő egy hadjáratban, amelyben a siker mindig a végrehaj- 
tás mikéntjén múlik. 

A nagy Schlachtendenkerek, a hadműveletek elméleti géniuszai bizo- 
nyos tekintetben éppoly spekulatív elmék, mint akár a nagy gondolkozók, 
vagy a nagy tervezők, akik a papírsík türelmes anyagán végzik számításaik, 
következtetéseik vagy absztrakciók kísérleteit, azzal a különbséggel, hogy 
a terephez s az adott tényekhez szabják föltevéseik vagy elmélkedéseik irá- 
nyát. De mivé morzsolódik a legfinomabban megszerkesztett és kicizellált 
elgondolás is a végrehajtásnak százféle, előre nem látható és folyton változó 
eshetőségeiben? Bizonyos mértékben igaza van Tolsztojnak, amikor a csa- 
tában egymástól csaknem független s egymásra megállapíthatatlan hatások- 

ban jelentkező energiaszilánkok anarchikus összeütközéseit látja, amelyek 
mindig kisiklanak a vezérlő akarat befolyása alól, sőt gyakran szöges ellen- 
tétben érvényesülnek azzal az iránnyal szemben, amelyet a parancsnok uta- 
sításai oly átlátszó szabatossággal állapítanak meg. A kiadott parancsok né- 
ha a levegőben pukkannak el, mint egy vaklövés, máskor buborék gyanánt 
pattannak szét az esélyek valamelyikén, úgymint a terep nehézségein, a 
csapatok erkölcsi erőinek megtorpadásán, a parancs helytelen értelmezése- 
okozta zűrzavaron és fejetlenségen, az ellenség egy váratlan kombinációján, 
stb. Az igazi hadvezér azonban tudja, hogy művészetét a legnehezebb köze- 
gen, a csiklandós emberi bőrön kell alkalmaznia. Tudja, hogy csapatai nem 
egyenlő erkölcsi értékűek, sőt gyakran a legmegbízhatóbbak is felmondják 
a szolgálatot, a vakrémület perceiben. Tudja, hogy a számok csak a mennyi- 
ségtanban értékálló fogalmak, a hadműveletben azonban a legritkább eset, 
hogy a kétszerkettő mindig és biztosan négy egység legyen. Tudja, mi a fe- 
gyelem, mit érnek a lelki erők s ha szabad így mondani — mi a világnézete a 
jóllakott gyomornak és mi az üresnek. Emberismerete különbséget tesz 
alantasai között is. Ismeri szellemi képességeik terjedelmét és erkölcsi ér- 
tékeik fokát. A legpontosabban kiagyalt és kicirkalmazott tervek is fabatkát 
érnek, ha mindezeknek az esélyeknek és lehetőségeknek hézagait nem ipar- 
kodik kitölteni a maga energiájának egyöntetűségével, állhatatosságával és 
céltudatosságával. A nagy vezérek nemcsak pszichológusok, hanem alkotó- 
művészek is, megáldva ihlettel, a részleteket egymásbafogó képzelőerővel 
és a valószínűség kiszámítása tudományának divinatív ösztönével. Kell, hogy 
minden percben a folyvást hullámzó eseményekhez idomítsa tevékenységé- 
nek irányát, úgy, hogy a cél, a siker megostromlásának gondolata egy pilla- 
natra se lankadjon, vagy változzon benne. 

A részletekből, gyakran csak a ténytöredékekből, a félhírekből, a fantaz- 
magóriákból és a hazugságokból kell megkonstruálni az eseményeknek leg- 
valószínűbb fejlődési formáját s azonkívül összeállítani és áttekinteni a nagy 
egészet. A szilárdság és a ruganyosság villamos szikrái pattannak ki elméjé- 
ből és akaratából egyaránt, amelyek mindegyikének beláthatatlan hatása vé- 
gigáramlik organikus közegének részein. Minden új jelentés, vagy epizód 
arra kényszeríti, hogy azokkal, vagy azoknak elképzelésével szemben nyom- 
ban állást foglaljon és utasításokat adjon. Azt lehet mondani, hogy a véres 
színjátéknak minden hullámzása, amelyet pedig nem páholyból néz végig 
szimultán, vagy összefüggő mivoltukban, hanem csak egy pontjáról az óriá- 
si színpadnak, arra kell, hogy késztesse, hogy a megállapított tervet villám- 
gyorsan átdolgozza agyában s egyben legott döntsön a képzelhető lehetősé- 
gek sokféleségében. 

Egy forradalmi sereg meg éppen a legrosszabb kísérleti eszköz a straté- 
gia iskolamesterének tervkovácsolásai számára. Itt a megrendüléses állapot 
majdnem konstans elem, csak éppen tüneteiben nagyon változékony. A 48- 
és 49-es hadvezérek különben se dolgoztak a modern vezérkari és felderítő 

szolgálat tökéletes eszközeivel. Egy mozzanatról, vagy annak harcászati ha- 
tásáról nyargoncaik útján még a legrövidebb arcvonalon is csak akkor érte- 
sültek, amikor ezek a mozzanatok már elmúltak, vagy hatásukban túlhala- 
dottakká váltak. Fantáziájának állandó ébrenléte kellett, hogy kiterjedjen 
azokra a tényekre is, amelyek egy ilyen mozzanat eredményeképpen a szem- 
közti partner elhatározásaiban, vagy cselekedeteiben bekövetkeztek. Emel- 
lett résen kellett lennie, hogy ennek a lassan összeforradó forradalmi gépe- 
zetnek csavarjai el ne akadjanak. Mindig a maga személyes jelenlétének ola- 
jával kellett éleszteni a tüzet. Kellett, hogy személyes attitűdjeinek fénye 
mindig és mindenütt világítson. A magyar katona pszichéje különben is meg- 
kinél, aki megosztja vele sorsát a golyózáporban is, s akinek fölénye sokszor 
az egyetlen erkölcsi hatalom, amely őt válságos órákban az ellenségnek vi- 
szi, hogy leölesse magát. Az a tény, hogy a vezér mindenütt ott van, ahol je- 
lenléte legsürgősebb és legparancsolóbb, nemcsak az ellenőrzés szempont- 
jából fontos, hanem azért is, hogy messziről lássa mindenki, hogy senkitől 
se követel egyebet, mint amit maga is kockáztat. A magasabb hadvezetői 
művészet sokféle finomsága olvadt így össze Görgey téli hadjárata alatt a 
hősi attitűd természetes varázsával. Ez a dupla fölény volt titka sikereinek 
és legendás hírnevének a hadseregben. 

E fölény alól nem bírtak szabadulni olyan jeles és higgadt katonák se, 
mint az öreg Aulich, se Bayer, e fáradhatatlan és leleményes tervkovács, aki 
tábornokában főleg azt becsülte, ami belőle teljességgel hiányzott, tudniillik 
az erkölcsi és fizikai bátorságot, amely veszély idején is tud nyugodtan mér- 
legelni és határozni. Ennek a fölénynek hódolt később a szabadságharc nagy 
hőse, a merész és vállalkozó Haudegenek mintaképe, Damjanich is, aki pe- 
dig nem igen ismert maga előtt és maga fölött más személyi szuverénitást. 
Róluk is el lehet mondani, amit Thaly Kálmán írt Rákóczi és Bercsényi vi- 
szonyáról, hogy tudniillik a fejedelem akkor verte láncra Bercsényi lelkének 
tüzes oroszlánját, amikor akarta. S ezelőtt a fölény előtt olvadt szét Klapká- 
nak színes, lágy, lobogó, képzeletdús egyénsége, mint ahogy a tiszta fém is 
elemeire bomlik a királyvízben. 

A kormánybiztosok, akiket Kossuth ezért küldött a táborba, hogy a Íran- 
cia konventbiztosok szigorával képviseljék Debrecent ebben a , wallensteini 
hadseregben", valamennyien megjuhászodtak e fölény természetes kisugár- 
zása előtt. Egész környezetét áthatotta ez a hódolat a tábornok fölénye előtt. 
, Annyira szerettem és csodáltam Görgeyt, — írja Mednyánszky Cézár báró, 
a feldunai hadtest tábori lelkésze, - hogy a háború végén inkább benne él- 
tem, mint magamban. Kik legszűkebb környezetéhez tartoztunk, csodáltuk 
őt legjobban. Oly delejes hatást tett reánk, mint másokra Kossuth. Bizalma- 
san érintkeztünk vele, de alárendeltjeinek éreztük magunkat. Szinte féltünk 
tőle. Mikor tréfáltunk és nevettünk, ő nevetett és tréfált legjobban. Ugyan- 
akkor sokszor hirtelen, — puszta szeme pillantásával, — éreztette velünk, 

hogy tábornokunk. Legott elhallgattunk. Cinikus volt és nyílt cinizmusán 
gyakran megütköztünk. De így is kedves tudott lenni. Oly rossznak tettette 
magát, hogy nem hitte el róla senki. Katonái bálványozták, szinte dicsfény- 
ben látták démoni homlokát. Milton valami hozzá hasonló lényre gondolha- 
tott, amikor leírta a bukott angyalt." Csodálatos, hogy ennek a finom szelle- 
mű papnak leírása mennyire megegyezik Leningenével, sőt Adél asszonyé- 
val is. Csak ennek a páratlan fölénynek vastartalma magyarázhatja meg any- 
nyi kudarcon, viszontagságon, annyi feltornyosult nehézségen s vissza-visz- 
szacsapó ernyedésen túl is a feldunai hadtest téli anabázisának sikerét. 

Az észak felé végrehajtott elvonulás a legutolsó időpontban történt. 

Minden további késedelem a hadtest megtartását tette volna kockára. 
Görgey az osztrák gyűrűből akkor csúszott ki, amikor január 12-ről 13-ára 
hajló éjjel a Léván levő csoportjából a Kmetty-hadosztályt Selmecbányára 
indította. E hadosztályból Pongrácz őrnagy alatt háromszázad önkéntesből 
és két ágyúból álló különítményt az Ipolyság és Selmecbánya között húzódó 
útra irányított, hogy itt Csorichnak útját állja, ha mindjárt az utolsó emberig 
is fel kell magát áldoznia. Aulich és Piller a Garam völgyébe kapott menet- 
irányt, míg Guyon, mint utóvéd Bátra, Lévától északkeletre vonult. Két erős 
menettel az egész hadtest január 14-én a bányavárosok területén állomáso- 
zott. Megvolt az a remény, hogy az üldözés kudarcáról meggyőződött ellen- 
ség a hadtestnek most már nyugtot hagy. Görgey kitérése módfelett meg- 

lepte és felizgatta az osztrákokat. Eleinte azt hitték, hogy a Nyitra mentén 
körülfoghatják. Csorich csak január 16-án tudta meg, hogy Görgey a bánya- 
városokba húzódott s egy ideig habozott, hogy Görgeyt errefelé keresse-e, 
vagy pedig Losoncon át vágja el útját kelet felé. Windischgraetz utasítása 
azonban úgy szólt, hogy Selmecbánya felé üldözzön és működjön együtt 
Götz tábornok csoportjával, amely észak felé Körmöcbányának nyomul elő. 
Hogy biztosra menjen, Csorich Simunicséktól is támogatást kért, aki Sossay 
tábornok alatt körmöcbányai iránnyal két zászlóaljat és másfél üteget ki is 
küldött a magyarok megkerülésére. 

Görgey a bányavárosok irányában végzett mozdulattal azt is remélte, 
hogy hadtestjének megszerezheti ott az annyira óhajtott hadműveleti pau- 
zát. A mély hóval borított, járhatatlan hegyvidék az üldözőt is helyenkint je- 
ges völgyi utakra, vagy ösvényekre utalta, amelyeket a bányavárosok felől 
könnyen el lehet zárni aránylag kicsiny erőkkel is. A bányavárosok területe 
az adott esetben hatalmas táborvár gyanánt védhette volna a hadtest pihe- 
nését. Ebben a feltevésben azonban csalódnia kellett, mert nyomban azután, 
hogy a bányavárosokat elérte, beállott az olvadás s az utak járhatókká váltak. 
De mégis ki kellett tartani ebben a csoportosításban. Még akkor is, ha újabb 
harcokat tesz szükségessé. A ruházat és a lábbeli feltétlenül javításra szo- 
rult. A hadtest Vácról nagyobb tömegű bőrt, vásznat és posztót hozott ugyan 
magával, de a szükséges ruházati és felszerelési cikkeket csak akkor lehe- 
tett elkészíteni, ha a hadtest néhány napra megpihenhet. A menetek alatt 
meglazult fegyelmet is szilárdítani kellett. Ez különben Selmecbányán egy 

zászlóalj zendülésének elfojtása alkalmával oly kérlelhetetlen eréllyel tör- 
tént meg, amelynek üdvös hatása szétterjedt az egész hadtestre. 

Az egyik legjobb honvédzászlóaljnak, a tizediknek, őrnagya ugyanis egy 
maradozót Görgeynek háromszor kihirdetett parancsa alapján, botozásra 
ítélte. A zászlóaljnak jóformán önkéntesekből álló legénysége e megszégye- 
nítő büntetés ellen testületileg tiltakozott. Az őrnagy a tábornoknak tett je- 
lentést. Görgey a selmecbányai téren felállított zászlóalj elé lovagolt és meg- 
kérdezte, vajjon ismerik-e a botbüntetésre vonatkozó parancsát? Ekkor egy 
honvéd (nem is a bűnös) a sorból előlépett s a zászlóalj nevében kijelentet- 
te, hogy ők a botbüntetést lealázónak és meggyalázónak tartják. Görgey er- 
re a legénységet a köteles fegyelem fenntartásának szükségességéről né- 
hány szóval kioktatta azzal, hogy a botbüntetést nem engedi el. Erre a zász- 
lóalj szónoka kijelentette, hogy őt inkább lőjjék főbe, de nem engedi magát 
megbotozni. Görgey válasza ezt volt: , Ez meg is fog történni önnek akarata 
szerint! Örnagy úr, intézkedjen, hogy ez az ember elkészüljön a halálra. A 
végrehajtáshoz pedig vezényelje ki zászlóalját a városból a szabadba!" Rö- 
viddel ezután az őrnagy jelenti Görgeynek, hogy a zászlóalj fellázadt. A tá- 
bornok most két század gránátossal, a főhadiszállás törzscsapatával, kivo- 
nult a zászlóaljhoz, amely Görgey közeledésére nyomban elcsendesedett, 
rendbe állt és vállravetett fegyverrel várta a továbbiakat. Görgey végiglova- 
golt az arcvonal előtt, majd e rövid beszédet mondta: , Hát katonák vagyok 
ti? Urfiak és vénasszonyok vagytok! Parancsolni, azt mindenki szeretne, de 
engedelmeskedni egy sem. Eltetni a hazát tudjátok, de engedelmeskedni ér- 
te és meghalni nem. Szégyeljétek magatokat! Fél-jobb! Indulj!" A zászlóalj 
némán engedelmeskedett. Ezután a zászlóalj szemeláttára megtörtént a szó- 
szóló honvéd kivégeztetése és a maradozó honvéd megbotoztatása. Ezután 
mégegyszer végiglovagolt a zászlóalj arcéle előtt s azt néhány szóval kato- 
nai engedelmességre intette, majd kiadta a parancsot a vonulásra a város fe- 
lé, ami a legnagyobb rendben történt meg. Vasember! Mindenkinél jobban 
ismerte a tömeg lélektanát. 

A hadtest különben két újonnan felállított tót honvédzászlóaljjal szaporo- 
dott s január 20-ig nyugodtan pihenhetett. Az első komoly érintkezés az el- 
lenséggel ugyan már január 15-én megtörtént, de ennek a hadtest csoporto- 
sítására nem volt semmi hatása. Súlyosabb harcokra került a sor, amikor az 
osztrákok január 21-én a déli arcvonalon az előnyomulást megkezdték és 
másnap támadásba mentek át. Említettük, hogy Windischgraetz erélyes ül- 
dözésre utasította Csorichot, mert attól tartott, hogy Görgey jelenléte a bá- 
nyavárosokban gátolja a Felvidék meghódítását és veszélyezteti a Hernád 
völgyében működő Schlick hadműveleteit. Az osztrák hadtest a Selmecbá- 
nya felé több hadoszlopban tervezett támadás előtt január 20-án a 11-ik váz- 
latban feltüntetett helyzetbe jutott. 

Meg kell említenünk, hogy Görgey, Guyon jobbszárnyának biztosítására 
a Garam völgyében, ahonnan Piller hadosztálya január 17-én Zólyomba vo- 
nult, január 18-án egy zászlóaljat rendelt az Aulich-hadosztálytól Zsarnócára. 
Ez a zászlóalj azonban január 20-án arra a hírre, hogy Zsarnócán osztrákok 
vannak, visszafordult. Görgey erről még aznap jelentést kapott és ebből azt 
következtette, hogy a déli arcvonalát védő Guyon-hadosztály jobboldala ve- 
szélyben forog. Ezért még az éjjel Besztercebányáról Körmöcbányára ment, 
ahol Aulichtól egy zászlóaljat, két lovasszázadot és egy üteget magához vett 
és másnap e kis csapat élén Zsarnócára vonult, ahová hatalmas menettel es- 
te beért. Itt arról értesült, hogy az osztrákoknak Collery ezredes által veze- 
tett megkerülő oszlopa aznap Hodrusbányára, vagyis Guyon jobbszárnya el- 
len indult. Ezért Görgey másnap, január 22-én Hodrusbányán át Selmecbá- 
nyának vette útját, hogy az osztrák hadoszlopot hátba támadja és Guyontól 
elvonja. Beavatkozása sikerrel járt, amennyiben Guyon jobbszárnyát meg- 
óvta a megkerüléstől. Hodrusbánya és Selmecbánya között érte utól Görgey 
az osztrák hadoszlopot, mire ez erejének zömével visszafordult és a magyar 
csapat, egy fiatal, haditapasztalattal nem bíró nógrádi zászlóalj ellen, táma- 
dást intézett, hogy áttörjön. 

Hiába buzdította Görgey a fiatal tót legénységet a kitartására, az megfu- 
tamodott és magával rántotta a tüzérséget is, amelynek parancsnoka el- 
esett. A tábornok egyedül maradt a csatatéren. Üldözés közben csákóját is 

átlőtték. , Varum nicht ein Zoll tiefer?" — búsulta el magát a vezér, amikor 
köröskörül nem látott mást, csak ellenséges vadászokat s rendületlenül ira- 
modó tót honvédeket. Egy derék magyar huszár sietett segítségére. , Vélet- 
lenül meglátott engem - beszéli el Görgey -, hozzám nyargalt, lovát nekem 
ajánlotta fel azzal, hogy az én életem értékesebb az övénél. Ez a nemeslelkűség 
reám egészen különös hatást tett. Egyszerre azt hittem, hogy a nap még 
nem veszett el számomra. — Lovagolj inkább a hitvány bakák után s hozz ne- 
kem néhányat vissza, de olyan fickók legyenek, mint te, — kiáltottam a bátor 
huszárra. Mindhiába - válaszolt az káromkodás közben -, nem magyarok 
azok, hanem csak tótok." 

Ekkor már megjött Görgey segédtisztje is, Kempelen Károly, egy gya- 
logszakasz élén, hogy tábornokát megmentse. Az ütközet sorsát nem lehe- 
tett megfordítani, bár Görgey ezt mégegyszer megkísérelte. Végül is Kempe- 
len és a hős huszár erőszakkal vonszolták el a csatatérről Hodrusbánya mö- 
gé, ahol már a huszárok a megriadt nyájat összeterelték. Ebben az ütközet- 
ben esett el Pusztelnik alezredes is, Görgey volt vezérkari főnöke s most 
dandárnok Aulich alatt, aki önként csatlakozott ehhez a hadivállalathoz. El- 
esett az üteg parancsnoka, sok más derék magyar mellett s elveszett öt ágyú 
is. A győztes osztrák hadoszlopot azonban a hátában végrehajtott támadás 
annyira megriasztotta, hogy nyomban Rudnára hátrált. Nyilván örült, hogy 
kikerülte az elfogatás veszélyét. Míg az itt vázolt harc lejátszódott, Csorich 
három dandára a döntő támadást január 21-én Guyon hadosztálya ellen vég- 
rehajtotta, úgy, hogy a hadosztály a több mint kétszeres túlerő elől visszahú- 
zódott Selmecbányára, majd másnap Bucsig folytatta a hátrálást. Véres vesz- 
teségeink a két ütközetben állítólag nyolcszorosan felülmúlták az osztráko- 
két. Ez a szokatlan aránytalanság Guyonnak kevéssé célszerű intézkedése- 
in felül annak tulajdonítható, hogy a honvédcsapatok, bár a tüzet már kiállot- 
ták, de a vakrémület iránt még túlságos fogékonysággal bírtak s nem rendel- 
keztek a közelharcra való iskolázottság tapasztalataival. Az ügyesség a lö- 
vésben, a járőr-, a biztosító- és a felderítő-szolgálatban, valamint a harchoz 
való fölfejlődésben még alacsony fokon állott. Még csak verekedtek, de nem 
harcoltak. 

A Selmecbánya körül vívott ütközetek, valamint az a körülmény, hogy a 
honvédcsapatok élelmezése a bányavárosok területén már nehézségekbe 
ütközött, a magyar tábornokot arra késztették, hogy készenlétbe helyezze 
hadtestét a Felső-Tisza irányában. Egyébként is már január 14-én parancsot 
kapott Mészáros hadügyminisztertől, hogy hadtestét a Hernád völgyébe ve- 
Zesse s az ott működő Klapkával egyesítse. A parancs végrehajtását eddig a 
feldunai hadtest anyagi állapota odázta el. Most már, hogy Görgey hadosztá- 
lyainak mindegyike több napon át pihent, hogy ruházatát és fölszerelését 
rendbehozta, bátran gondolhatott a hadműveletek folytatására. Megállása a 
bányavárosokban azzal a haszonnal járt a magyar ügyre nézve, hogy Csorich 
hadtestét foglalkoztatta és lerögzítette huzamosabb időn keresztül s így meg- 

gátolta az osztrák fővezérséget a Tisza-vonal ellen szándékolt hadművelete- 
iben. A szélaknai ütközet után a feldunai hadtest három hadosztálya készen 
állott január 23-án az elvonulásra. Csak a Körmöcbányán tartózkodó Aulich- 
hadosztály került nehéz helyzetbe. Guyon csapatainak elvonulása Bucsra s 
ezzel a Garam balpartjának feladása azzal a következménnyel járt, hogy az Au- 
lich-hadosztály a hadtest zömétől elszakadt. A Szentkereszt-Bucs-Zólyomon 
át vezető út nem volt bátorságos, mert az ellenség bármikor elvághatta. Más 
utat kellett tehát keresni. A magyar tábornok alighogy visszatért a hodrusbá- 
nyai ütközetből, még az éj folyamán Körmöcbányára lovagolt, hogy szemé- 
lyesen rendezze Aulich hadosztályának elvonulását. 

Besztercebánya és Körmöcbánya között, észak-déli irányban mintegy 
hétszáz méter magasságú meredek hegylánc húzódik, amelynek sziklás ge- 
rincén kocsizható út nem vezetett át. A rendes forgalom e két város között 
délen a Garam völgyében, északon a Turóc völgyén és innen Hermenecen 
át vezető kerülőutakon volt lebonyolítható. Az előbbi utat Csorich veszé- 
lyeztette, az utóbbin pedig Götz dandára állott. Az Aulich-hadosztály ezért a 
hegygerincen át vezető, méteres hóval borított, meredek és keskeny utat 
volt kénytelen használni, amelyen régebben szekerek is jártak, még pedig a 
gerincvonal alatt hetven méternyire vágott rövid alagúton át, míg csak az, 
mintegy másfél évtizeddel ezelőtt, be nem omlott. A hagyomány szerint Rá- 
kóczi egyszer ugyanezen a falon át menekült meg hasonló kelepcéből s más- 
nap a biztos prédára előnyomuló labancok hűlt helyét találták. 

Ezt az alagutat kellett robbantásokkal! és gerendákkal való megtámasz- 
tással rendbehozni, hogy Aulich hadosztálya baj nélkül elvonulhasson Besz- 
tercebányára. A tábornok, mint régi utász, személyesen vezette a helyreál- 
lítási munkálatokat. Az alagút január 23-án délben elkészült. A hadosztály a 
reákövetkező éjjel áthaladhatott rajta. Az átvonulás alatt Görgey az alagút- 
nál állott, hogy az elkerülhetetlen torlódásokat személyes beavatkozásával 
szüntesse meg. , Szövétnekek kétes vörös világánál — úgymond egy szem- 
tanú — indult el a hadosztály. A nagy sötétség, a folytonos havazás, és a hó- 
fergeteget szemközt hordó szél a menetet kimondhatatlan sanyarúvá tet- 
ték... A szélvész egyre-másra eloltotta a fáklyákat. . . Minthogy az ágyúk fel- 
vontatása sok időbe került, a hideg pedig igen nagy volt: többszáz gyalogos 
az ágyúkhoz parancsoltatott, hogy segítsen a vontatásban s a kerekek tolo- 
gatásában... Egyszer csak a lovasság elunva a hosszú várakozást, egyenkint, ki 
lóháton, ki gyalog, a lovát hosszú kantárszáron maga után vezetve, a veszteg- 
álló ágyúk mellett előre törekedett; a gyalogság csoportonkint követte a 
rossz példát; az lett belőle, hogy a keskeny utat mindenütt szegélyező mély- 
ségbe nem egy derék honvéd, vagy huszár fordult le menthetetlenül... Vál- 
tozás kedvéért éjfél után hirtelen megfordult az időjárás; a hó gyorsan elol- 
vadt s azontúl csupa vízben, sárban, tizenhat óráig tartott menet után, Au- 
lich hadosztálya, e derék, fegyelemtartó hadosztály, szánandó rendetlenség- 
ben vonult be Besztercebányára január 24-én délelőtt." 

Mindegy: a regényes hadmenet sikerült. Rettenetes nehézségek között vo- 
nultak be Guyon és Piller hadosztályai is. Itt csatlakozott Görgeyhez Beniczky 
Lajos különítménye is, amely korábban a Vág völgyében működött s az utób- 
bi időben Besztercebányától északra a Kmetty-hadosztályt fedezte. [gy egye- 
sült az egész feldunai hadtest január 25-én Besztercebányán. 

A , tót impérium", ahogy valamikor Bercsényi levelei nevezték a Felvi- 
déket, s ahonnan a Rákóczi-mozgalom életgyökerei eredtek, Görgey nagy 
téli vonulása alatt korántse vette ki részét olyan zárt és tömör csatarendben 
a magyar ellenállásból, mint hajdanában. Bár a tót nép, a volt jobbágy, főleg 
katolikus tömegeiben, lelkesedéssel tekintett a jobbágyfelszabadítás lobogó- 
jára, nyugati vármegyéiben meglehetősen kikezdte azt a pánszláv hullám. 
Ertelmiségének egyrésze Palacky tanítványa volt és lelkes hurbanista. Saj- 
nos, a magyar társadalom nem fogta fel a tót nyelvi kérdés fontosságát s a 
cseh-tót testvéresülés jelentőségét. Az ellenforradalommal szövetségre lé- 
pő tót nemzeti mozgalom egyes vidékeken nagyon elszigetelte és sterilizál- 
ta a magyarbarát tradíciókat és érzéseket. 

Ha a Hurban-Stur-Frischeisen-féle népmozgalmak nem is okoztak ko- 
moly veszedelmet az átvonuló magyar hadseregnek, azért bizonyos figyel- 
met érdemeltek hadműveleti szempontból is és a honvéderőknek némi szét- 
hanem az osztrák hadsereggel való összeköttetésük, kiterjedt kémszerve- 
zetük és információs szolgálatuk. A bányavárosok és a Szepesség német 
polgári lakosságának politikai érzelmei szintén megoszoltak. Voltak schwarz- 
gelbek, főképpen a bányai és kamarai hivatalnokok, valamint a nyugdíjas ka- 
tonatisztek, de akadtak buzgó hívei a magyar ügynek is. A nagy többség - 
mint ilyen polgárháborúszerű viszonyok között történni szokott, ugyanis 
általában polgárháborúnak fogták fel az osztrák-magyar háborút — semleges 
volt s a széljárás szerint kormányozta politikai vitorláit. A sárosi és a szepe- 
si nemesség egyrésze pedig határozottan neheztelt Kossuthra a jobbágyfel- 
szabadításért, amely itt bizonyos rendetlenséggel járt, némi nemzetiségi 
rezgelődésekkel. 

Ezen a vidéken Rákóczi óta nem láttak magyar hadakat. A szép ódon né- 
met városkákba letelepedett nyugdíjas császári tisztek és tisztviselők nem 
igen bíztak a magyar ellenállásban, amelynek legnagyobb és legrendezet- 
tebb hadserege, élén borús vezérével, nem nyújtott éppen vigasztaló lát- 
ványt, nem is szólva arról a szinte leküzdhetetlen stratégiai helyzetről, amely- 
nek kelepcéjében vergődött. E nyugdíjasok közül került ki az a Hrankay Jó- 
zsef nevezetű kapitány, aki megjelent Windischgraetz herceg levelével a 
magyar tábornok főhadiszállásán, miután előzőleg a Lucsivnán rejtőzködő 
Adél asszonytól akart ajánlólevelet kérni férje-urához, akit kapitulációra 
szólított föl. 

A magyar tábornok válaszul átadta Hrankaynak váci kiáltványa egy pél- 
dányát. Bizony ezek a zilált, didergő honvédek nem igen hasonlítottak Rá- 

kóczi nyalka kurucaihoz, ahogy ez a mozgalom a nép képzeletében élt. De 
tulajdonképpen kihez is tartozott ez a szomorú hadsereg a váci proklamáció 
óta? Kormánybiztos még mindig nincs sehol a táborban. Egy kormánybiztos, 
Beniczky, ugyan csatlakozik hozzá, sőt magáévá tette a feldunai hadtest po- 
litikai hitvallását is, de abban az időben Beniczky inkább guerilla-vezér, mint- 
sem politikus s a kormány embere. Talán azért, hogy csüggedő hadát felhan- 
golja, talán, hogy más benyomásokat hagyjon hátra visszavonulásai közben, 
talán, hogy legalább az intelligencia szépnemét hódítsa, vagy tartsa meg a 
magyar ügynek, a tábornok megengedte, hogy tisztjei végigfarsangolják a 
bányavárosokat és a Szepességet. Minden kisebb városban, ahol egy-két na- 
pot tölthettek seregének egyes részei, honvédbálokat rendeztek, amelyeket 
nem egyszer szakított félbe az osztrák támadás, vagy egy trombitaszó, amely 
az indulásra szólított. Igazi haláltánc volt ez: méltó ahhoz az esztendőhöz, 
amelyben így váltakozott a ború a derűvel. , Az egyik éccakán hóval takart 
földön aludtunk - beszéli Mednyánszky -, a másikon bálteremben vigad- 
tunk. Napközben tűzben voltunk, este ünnepségre mentünk. Néha bálköz- 
ben jött a parancs, hogy harcba induljunk. E folytonos ellentétnek serkentő 
varázsa volt reánk, fiatal rajongókra... A fiatal Görgey körül fiatalok vonul- 
tunk mind, csupa tűz és láng. Készek arra, hogy szembeszálljunk a halállal, 
de arra is, hogy vigadjunk, mulassunk. Ha holnap meg kell halnunk, hadd le- 
gyünk vígan még ma... A tiszt urak jókedve után hadd higgye a legénység, 
hogy hadihelyzetünk nem aggasztó." Csodálatosképpen Görgey, aki oly pe- 
dáns fegyelmet tartott, megtűrte hadseregében a markotányos gárdát, a nagy 
női escorteot, ami folyton szaporodott a szekereseknek megnövekedett szá- 
mával. Igaz, nemcsak privát menekülteket sodort hozzá ez a téli vihar, ha- 
nem Görgey felcsomagoltatta azokat a kincstári értékeket is, amelyek moz- 
gósíthatók voltak a bányavárosokból s amelyek módfelett akadályozták a vo- 
nulás technikai végrehajtását. 

A Hernád-völgyében való vonulásnál a magyar tábornok csak két irányt 
választhatott. A déli irány a Felső-Garam völgyén és innen Murányon át a 
Sajó völgyébe mutatott, ahonnan az egyesülést Klapka hadtestével látszólag 
könnyen lehetett végrehajtani. Az északi irány a Garam és a Vág mentén a 
Szepességbe, egyúttal a Felső-Hernád völgyébe vezetett. Mindkét esetben 
számítani kellett arra, hogy Csorich és Götz csapatai üldözni fogják s hogy 
valahol Schlick erős hadtestére bukkan. A déli irány volt a rövidebb és a ké- 
nyelmesebb, bár Windischgraetznek Pesten és a Duna-Tisza közt levő had- 
erőire tekintettel, ez oldalmenet jellegével bírt s minden valószínűség sze- 
rint Schlick déli arcvonalára ütközött volna. Ezt az irányt gondolta a kor- 
mány is, amikor parancsot adott a tábornoknak, hogy Schlick hadtestje ellen 
délnyugat felől operáljon. Az északi vonal volt a hosszabb. Magas hágók meg- 
mászásával járt. Hadászatilag azonban megvolt az az előnye, hogy a hadtest 
elérhette a Szepességet anélkül, hogy az ellenség zavarhatta volna és hogy 
Görgey itt Schlick hátába kerülhetett. Ha ugyanis az utóbbi kitart, akkor két 


124 


tűz közé kerül. Ha pedig nem akarja magát e veszélynek kitenni, akkor kény- 
telen kitérni még idejében Galícia, vagy Pest felé. Természetes, hogy Görgey 
a hatásosabb északi irányt választotta. Az is természetes, hogy a hadtest bár- 
mely irányban éber és elszánt ellenséggel szemben veszedelmes helyzetbe 
jut, illetve marad mindaddig, míg a Felső-Tisza felé áttörni nem sikerül. 

Január 26-án és 27-én indult el a két hadoszlopra tagozott magyar had- 
test Besztercebányáról és pedig január 26-án az északi hadoszlop, (Aulich, 
Kmetty, Beniczky), hogy a stureci hágón át a Vág völgyébe s innen a magas 
Tátra alatt a Szepességbe vonuljon, míg a déli hadoszlop (Guyon és Piller) 
január 27-én indult, hogy a bányavárosokból elmentett és többszáz kocsira 
felrakott állami javakkal együtt a Garam völgyében, majd Felgárton és Sztra- 
csenán át Iglóra meneteljen. Január 27-én, amikor a magyar hadtest utolsó osz- 
tagai is elhagyták Besztercebányát, a Götz-dandár Körmöcbányán, a Csorich- 
hadtest pedig Selmecbányán állt. Ha az osztrák erélyes üldözésre indul, ak- 
kor a déli magyar hadoszlop kétségtelenül válságos helyzetbe jut, különö- 
sen, ha annak útját az óriási szekérvonat is elállítja. Ezért Görgey amaz, 
egyébként szokatlan és bizonyára minden osztrák katonatudósnak érthetet- 
len intézkedésében, hogy ezt a szekérvonatot utóvéd gyanánt alkalmazta, a 
hadvezéri előrelátásnak újabb jelét kell látnunk. A hadihelyzet még mindig 
az volt, hogy Schlick, Götz és Jablonowszky együttesen Görgeyvel szemben 
bármikor tetemes túlerőt hozhattak össze s így a magyar hadtestet a Szepes- 
ségben körülzárhatták. Ezt annál könnyebben megtehették, mert január 28- 
án a legtávolabban álló Schlick is megtudta, hogy Görgey gyors menetekben 
a Szepesség felé közeledik. A megfelelő intézkedések foganatosítására az 
osztrákoknak tehát bő idejük volt. Schlick azonban a magyar hadtest harcké- 
pességét lefitymálta és eszébe se jutott arra a merészségre gondolni, hogy 
ez a Szepességből az ő háta ellen fordulhasson. 

A feldunai hadtest hegyi menete a Szepességbe hasonlított ahhoz a had- 
művelethez, aminőt nem egészen három héttel azelőtt hajtott végre, amikor 
Vácról Lipótvárra indult. A magyar hadtest, miként akkor, most is kalandos 
útra vállalkozott. Mindkét esetben az üldöző ellenséget érezte a hátában, 
míg az új irányban oly jelentékeny haderők csoportosultak, amelyek a ma- 
gyar csapatokkal szemben már győzelmet arattak. A különbség az, hogy a 
Lipótvárra vezető irányból a bányavárosok felé történt elkanyarodás még le- 
hetséges volt, holott a Szepességből kivezető utat minden valószínűség sze- 
rint kemény harc árán kellett megvívni. Már pedig a magyar csapatoknak a 
január 21-én és 22-én lezajlott ütközeteknél észlelt balszerencséje nem volt 
éppen alkalmas arra, hogy a vezér túlságosan bizakodjon a következő har- 
cokban. Az egyébként oly célszerű pihenés szükséges volt, hogy a csikorgó 
hidegben megállás nélkül teljesített menetek ne hárítsák a hadtestre a leg- 
nyomorultabb sorsot, a teljes felbomlást. Hiszen erre spekulált Windisch- 
graetz vezérkara is. Ugy látszik, a bányavárosokban eltöltött pihenőidőszak- 
nak lehet tulajdonítani, hogy a hadtest a nehéz hegyi meneteket rendben 
hajtotta végre és azokat teljesen harckész állapotban fejezte be. A hadtest e 
kemény menetek után jobban verekedett, mint azelőtt. A magyar tábornok 
jól számított, hogy a Szepesség elérése előtt az ellenséggel nem lesz dolga 
s ezért odáig szétválasztott hadoszlopokban, kényelmesen vonulhatott. A 
Szepességben azonban egyesíteni kellett a két hadoszlopot, hogy Kassa irá- 
nyában koncentrált haderővel törhessen át. Ennek megfelelően Görgey a 
menetcélokat akként szabta meg, hogy a két hadoszlop egyheti menettel 
Lőcse és Igló környékét elérhesse és közben még egy pihenőnapot tartas- 
son. Így is történt. Napi átlagos huszonötkilométeres menetteljesítménnyel 
február 2-án a hadtest egyesült az Igló-Késmárk-Poprád-Sztracsena-vonalon. 
Semmise dicsérheti jobban a magyar hadtest vezetésének kiválóságát, mint 
az a megdöbbenés, amelyet Görgey hadosztályainak rendezett megjelenése 
a Szepességben keltett. Január végéig Görgey volt két tűz között s íme a 
nagyszerű hegyimenet befejezésekor, február elején, Götz és Jablonowszky 
azt látták, hogy a magyar tábornok visszavonhatatlanul kicsúszott kezeikből, 
holott Schlick stratégiailag megkerültnek érezte magát. A kocka megfordult. 
Az üldözött vadból félelmetes ragadozó lett. Nem azt nézte többé, hogy az 
ellenség mit tervezhet, hanem azt, hogy ő mit akar és ezt ingadozás nélkül 
végre is hajtotta. Igaz, Görgey a Szepességben való váratlan megjelenésével 
az osztrák vezérkarban okozott meglepetésről és meghökkenésről mitsem 
tudhatott. Ő csak azzal számolhatott, hogy most kell megfogni a bot boldo- 
gabb végét: megkockáztatni az áttörést Schlick győztes hadán keresztül Kassa 
felé. Erre készült fel Görgey, mikor hadtestét február 2-án egyesítette a Sze- 
pességben. 

Vajjon sikerül-e ez az áttörés, amelynek új fordulatot kellett adnia a harc- 
téren az egész magyar ügynek? Az a körülmény, hogy Iglón egy aránylag ki- 
csiny és vakmerő osztrák vállalkozásnak sikerült rajtaütnie az előőrsi és föl- 
derítő szolgálatot következetesen mellőző Guyonon, nem sok jóval kecseg- 

tetett. Másrészt az a tény, hogy a különben vitéz Guyon nem veszítve el lé- 
lekjelenlétét, nyomban kisöpörte ezt az osztrák különítményt Iglóról, azt 
látszott bizonyítani, hogy a honvédsereggel most már merészebb feladato- 
kat is lehet végrehajtani. Az iglói rajtaütésből valószínűnek látszott, hogy 
Schlick haderejének zöme errefelé fordult. Természetesnek látszott az is, 
hogy a Schlick-hadtest Branyiszkó és Korompa vonalában útját fogja állani Gör- 
gey hadtestének, hogy azután a hátulról közeledő Götz- és Jablonowszky- 
dandárokkal együtt összemorzsolja. Említettük, hogy az osztrákok Görgey 
ellen létszámban legalább is egyenlő haderőt, minőségben azonban még min- 
dig nagy túlerőt halmozhattak össze, ha tudniillik Schlick Klapka ellen az al- 
só Hernád völgyében erős utóvédet hagy hátra. E kedvezőtlen helyzetben 
Görgey megkísérelhette volna azt is, hogy a Szepességből délnek fordul s 
Iglóról Rozsnyón és Tornán át, a Bodva völgyén keresztül iparkodik kibújni 
a körülzárolás elől s egyesülni Klapkával. Görgey azonban nem akart a Tisza 
mögé leereszkedni úgy, hogy semmiféle tündöklő hadisiker, olyan, amely el- 
bűvöli a közvéleményt és hatást tesz a kormányra, ne fűződjék a feldunai 
hadtest lobogójához. A váci kiáltvány szerkesztője nem bukkanhatott fel 
zegzugos visszavonulásának homályából a kormány előtt egy látszólag vert 
had élén. 

A szakértők talán méltányolták volna mesteri mozdulatainak értékét, a 
kormánynak és a közvéleménynek azonban kápráztató győzelem kellett. Ve- 
zér volt tetőtőltalpig, aki a manővert nem mindenáron, csatakerülő célzattal 
alkalmazta, hanem a csata előkészítésére is. Nem tartozott a kizárt eshető- 
ségek sorába, hogy egy gyors támadás eredményt érhet el, mielőbb a mö- 
götte kúszó Götz és Jablonowszky beavatkozhatnak. Így jutott Görgey ama 
nehéz és merész elhatározásra, hogy a branyiszkói hágón át Eperjes felé tör. 
A Kassa felé a Hernád völgyébe vezető irányt mellőzte, mert e szűk völgy- 
ben korlátozva érezte magát mozgási szabadságában is. Branyiszkó felé Guyon 
hadosztályát indította az első vonalba. Ez az alparancsnoka, tudjuk, vakme- 
rő katona volt, aki személyes példaadásával kétségbeesett szuronyroham 
vezénylésére a legalkalmasabbnak látszott. Neki voltak legfiatalabb és leg- 
tapasztalatlanabb csapatai is. 

Más tábornok talán inkább egy meggondoltabb és okosabb parancsnokot 
biz meg a branyiszkói hágó megrohamozásával. Görgey döntését azonban 
politikai és lélektani megfontolások irányították. Mi történik, ha Guyon kí- 
sérlete nem sikerül? Az, hogy egyik frondőr alparancsnoka, akivel kölcsönö- 
sen nem szívelhették egymást, pórul jár, következésképp ki kell válnia a 
hadtestből. Nem nagy kár érte. A támadást meg lehet kísérelni Guyon ku- 
darca esetén más hadosztályokkal is, miután a tábornok el volt tökélve, hogy 
mindenáron keresztültör. Ha sikerül Guyonnak a nagy szellemi képességet 
nem követelő bravúros roham, akkor rehabilitálja magát, felejteti a szélaknai 
és az iglói csorbát, s a tábornoknak többje lesz egy tűzálló hadosztállyal. A 
Piller-hadosztály felének tüntetni kellett. A hadtest oly csoportosítást vett 
fel, melyből úgy a Branyiszkó, mint a Hernád völgye felé, Beniczkyvel mint 


utóvéddel Poprádon, az előnyomulást folytathatta. Ezért Branyiszkónál Guyon 
volt a kar, Görgey a fej. j 

Azóta, hogy a tábornok felesége Liptószentmiklóson a főhadiszállásra ér- 
kezett, — hűséges, odaadó, igazi katonaasszony, aki valósággal tűzbe ment az 
uráért, — a szepességi állomásokon megszaporodott a honvédbálok száma. A 
törzskar és a parancsőrök gárdája lovagias kötelességének érezte, hogy hó- 
doljanak és szórakoztassák az idegen nőt, akit a sors ebbe a kavargó, furcsa, 
véres színjátékba dobott. A lőcsei csoport tisztjei megint bálra készültek s a 
szegény, világvándor francia asszony, aki nem nagyon dúskált a toalettekben, 
most éppen báli ruhát rögtönöz magának. , Arra használtam az időt, — beszé- 
li el Naplójában, — hogy rendbehozzam nagyon is lerongyolódott öltözéke- 
met és hogy újra emberi külsőre tegyek szert. Mert biz a tábornoknak nem 
igen lett volna elkérkedni oka felesége pompás eleganciájával... Még csak 
cselédem sem volt, mindent magamnak kellett csinálnom, varrnom, olcsó 
selyemből ruhát készítenem... Mialatt a kávéházban tartott a vigalom, a fi- 
atal tábornok szobájába zárkózott, ahol órára-órára fokozódó türelmetlen- 
séggel leste, mikor kap jelentést Guyon ezredestől." Felajzott idegei nem 
bírták volna a muzsikát és a táncot, miközben a branyiszkói szerpentinen ta- 
lán éppen most kúsznak fölfelé Deym gróf osztrák tábornok ütegei és véd- 
művei ostromára Guyon zászlóaljai. 

Lelki szemei előtt játszódott le ez a danse macabre, a borzalom görcsei 
között, a robbanások halálos bömbölésében, a holtakkal teleszórt kanyargó- 
kon, a sebesültek elviselhetetlen fájdalmának visító gomolyagában. Vajjon 
sikerül-e ez az őrült kísérlet ezekkel a gyerekzászlóaljakkal? És ha igen, mi 
vége lesz az egész ügynek, amelynek egy epizódja most ott születik a jeges 
sziklák fehér színpadán? Ha sikerül is most egy rettenthetetlen parancsno- 
kának ezt a napóleoni gárdisták ördögi élenját is próbára tevő roham, vajjon 
jó vége lesz-e ennek a nagy háborúnak, amelyre a magyarságot provokálták? 
A császári hatalom erős volt. A nagy márciusi vihar se tudta elseperni. Az 
osztrák hadsereg vitéz és fegyelmezett, számban és minőségben is fölénye- 
sebb a magyarnál, amely eddig csak engedett, csak kitért, csak hátrált. A 

császári birodalom segélyforrásai kimeríthetetleneknek látszottak. És ha 
minden kötél szakad, akkor inkább bizonyára békét köt Olaszországban, mint 
a debreceni kormánnyal. És ha ez se segít, akkor ott van a háttérben a feje- 
delmi szolidaritás regényes képzeletében élő autokrata, I. Miklós, a muszka 
cár, a maga titokzatos és végtelen birodalmának népeivel. Oly könnyű volt 
felgyújtani a tüzet a múlt év szeptemberében. De vajjon meddig lehet élesz- 
teni a szent lángot? Futja-e a tüzelő anyagból? A magyar - szó sincs róla — 
remek katonafaj, mégis mily nehéz bakát faragni belőle. Mennyi hit és meny- 
nyi illúzió illant el azóta, hogy átvette a fősereg parancsnokságát. A nép egy 
része mennyire közönyössé és semlegessé vált saját ügyével szemben. Hol 
vannak azok a százezrek és milliók, akiknek szemében szent harag van és a kor 
hatalma, akikről Kossuth álmodott, mikor ,,a mindenható Isten kezébe adta tá- 
rogatóját ", hogy felrázza azt az önvédelemre. De elégettek bennünket azóta a 
tények. Durvák, szomorúak, kiábrándultak lettünk és nagyon megvénültünk. 

Tűnődése folyamán eljutott a kormánnyal való viszonyának szerencsét- 
len összebogozódásáig. Már itt vannak ugyan a táborban Kossuth hivatalos 
emberei és talán meg is lehet érttetni velük, hogy a háború a valóságban 
egészen másképpen fest, mint ahogy Debrecenben képzelik. De nem ka- 
pott-e még legutoljára is olyan levelet Kossuthtól, amelyben újból keserű 
szemrehányásokkal illeti a fővárosok kiürítéséért, holott azt egy haditanács 
rendelte el, amelyben Kossuth stratégái is helyet foglaltak. Hát lehetséges 
volna, hogy azóta Vetterék még mindig nem világosították fel az elnököt e 
vádak méltatlanságáról és e gyanúk alaptalanságáról? Hiszen Vetter is Deb- 
recenben van s bizonnyal a jó öreg Csányi is megírta, vagy megmondta az 
igazságot, amikor Debrecenen át Erdélybe indult. Hát sohase fogja magát 
biztonságban érezni saját fajtájának csaholó és marakodó falkájában? És a vá- 
ci nyilatkozat, az a felemás, elkésett legitimista tüntetés jobbá tette talán 
küzdelmének erkölcsi és eszmei tartalmát? Nem azt olvasták-e ki belőle az 
osztrákok, hogy elalkudni, vagy feladni készül a magyar ügyet és hogy pár- 
tot ütött a debreceniek ellen? Talán — borongott fél agyában egy pillanatra a 
gondolat - nem lett volna-e jobb végetvetni már ekkor Vácon mindennek, 
amikor legjobb tisztjei is otthagyták egy siralmas hadsereg élén? De az igazi 
férfi és magyar, kell hogy tudjon küzdeni remény és illúzió nélkül is. Victrix 
causa placuit deis, sed victa Catoni. A magyar ügy igazsága, erkölcsi fölénye, 
a sorsához fűződő népérdekek nem érdemlik-e meg, hogy ha már megtagad- 
hatnék tőle is az a dicsőség, hogy diadalmas katonája legyen neki, mártírja 
azonban még mindig lehet. A kétség mardosásai lassankint elhalkulnak lel- 
kében. , Mindazok, akik azzal a szilárd bizalommal néztek reám, — emléke- 
zett vissza még évekkel később is ezekre a magányos lőcsei töprengésekre, 
— hogy nem hagyom veszni őket hiábavaló erőfeszítéseik reménytelensége- 
iben, jól tették, hogy bennem bíztak, mert semmiféle küzdelem sem hiába- 
való ott, ahol milliók emberi jogainak megmentése forog kockán." Elcsende- 
sedett. Ujból birtokába került saját egyéniségének. Most már nyugodtabban 
várja a branyiszkói jelentést. Pontban éjfélkor egy ezredtrombitás kíséreté- 

ben váratlanul megjelenik a bálteremben, fölment a pódiumra, a zenészeket 
elhallgattatta s Guyonnak következő jelentését olvasta föl: , Armeeober- 
kommandant General Görgey, in Kirchdrauf, oder wo... Habe die Höhen von 
Branyiszko eingenommen." A bál félbeszakadt, a tisztek felcsatolták kardja- 
ikat s a tábornok parancsára nyomban indultak Branyiszkó irányába. 

Görgey nem csalódott abban a feltevésben, hogy Schlick vele szembefor- 
dul. Az osztrák tábornok az iglói rajtaütés körülményeiből ismerte fel telje- 
sen azt a veszedelmet, amely hátát fenyegette. Most már egész hadtestét 
Kassának fordította, Klapkával szemben csak egy dandárnyi utóvédet ha- 
gyott, két brigádjával pedig erőltetett menetben Kassára vonult, ahová feb- 
ruár 6-án este érkezett meg. Innen kocsikon gyalogságot, aztán hat lovas- 
századot és két üteget előrerendelt Eperjesre. Schlick öt dandárából négyet 
északi irányban alkalmazott, de már későn. A branyiszkói hágó már február 
5-én elesett az osztrákok számára. Február 6-án, mikor az osztrák hadtest 
zöme Eperjes indokolatlan feladása után Kassa és Eperjes között egyesült, 
már eltűnt az alkalom, hogy Görgey hadtestjét visszaszoríthassa a hegysé- 
gekbe. A magyar tábornok ugyanis a branyiszkói győzelemmel megnyitott 
úton hadtestét Eperjes felé habozás nélkül előrevezette. Az ellenségtől zsák- 
mányolt intézkedések elárulták neki, hogy Branyiszkónál csak egy osztrák 
dandár akarta útját állani, míg a többi még valahol Eperjes körül vesztegel. 
Kezdetben arra számított, hogy Schlick Eperjesnél fog vele szembeszállni, 
de amikor az osztrákok ezt a várost a nagy lendülettel nyomuló Guyon elől 
kiürítették, úgy vélte, hogy Schlick a maga zömét Kassa előtt fogja gyüle- 
keztetni. Görgey egyszerű és világos terve ekkor abban csúcsosodott ki, 
hogy hadtestje főerejét Eperjesen, a Kmetty hadosztályt pedig a Hernád 
völgyén át Kassára indítja, készen arra, hogy útközben Schlick hadtestével 
megütközzék. E terv végrehajtásában a magyar hadtest február 6-án a 14-ik 
vázlatban feltüntetett helyzetbe jutott. 

Február 6-ika Görgey hadtestére nézve még válságossá fejlődhetett vol- 
na, ha Schlick a merészen előreugrott Guyon hadosztályára veti magát. Az a 
tény azonban, hogy az osztrákok által oly sokáig lebecsült, sőt még a magyar 
kormánytól is elveszettnek, vagy legalábbis erősen megfogyatkozottnak vélt 
magyar hadtest az utat a Tisza felé gyönyörű győzelemmel küzdötte ki ma- 
gának, az osztrákokat annyira meghökkentette, hogy elvesztették lélekje- 
lenlétüket. Látták, hogy Görgey a legyeszedelmesebb ellenfelükké vált. ,,Di- 
csérettel és tisztelettel adózott Görgey téli vonulásainak minden katonai 
szakember, még ha az ellenséges táborba tartozott is" — mondja egy külföl- 
di hadtörténetíró. Mikor Görgey hadteste február 7-én főerejével Eperjes és 
Somos között a Tarca völgyében, egy hadosztályával a Hernád völgyében, a 
tartalékkal (Aulich és Beniczky) Siroka-Szepesváralja területén támadó had- 
műveletre csoportosult Kassa ellen, a magyar ügy általános hadihelyzete 
egyszerre kedvezőre fordult s óriási lehetőségek előtt nyitotta meg a s0- 
rompókat. A kezdeményezés a magyar oldal kezébe került s az osztrák vé- 
dekezésre szorult. Uj időszaka kezdődött a hadműveleteknek. Az indokolt 
következmény az lett volna, hogy a hadszíntér e részén a Schlick ellen alkal- 
mazott magyar haderő felett Görgey kapja meg a fővezérséget. A kormány 
azonban egy idegenre, Dembinszki Henrik lengyel tábornokra bízta a had- 
műveletek további irányítását, aki a Görgey és Klapka által Schlick bekerí- 
tésére oly biztatóan megindított vállalatot ostoba, kapkodó és célszerűtlen 
intézkedéseivel meghiusította. 

A , lengyel Xenobhon" — Miért nem örültek Debrecenben Görgey sikerének? — 
Schlick elsiklása — Kábolna — Táborozás a Tisza mögött — A tiszafüredi 
katonai , lázadás" — Szemere szerebe — Görgey a felelősségrevonás után nem 
fővezér, de Kossuth barátja — A szófogadatlan tábornokot kitüntetik 
Debrecenben — Vette, Damjanich, Klabka — Görgey előretörése Miskolcra — 
Új fővezérválság — Kossuth és Görgey, mint helyettes fővezér 


Mikor Görgey kitört a hegyek közül a maga tizenhatezernyi, fegyelmé- 
ben és harcképességében is megszilárdult, keménykötésű hadtestével, Deb- 
recen fölötte vegyes érzelmekkel fogadta a hírt a gyanús tábornok érkezé- 
séről. Az úgynevezett békepárt előtt már csepeli múltja miatt se örült túlsá- 
gos népszerűségnek. A váci kiáltvány alkalmasnak látszott ugyan rá, hogy 
megfordítsa az ellenszenvet, de Kossuth magyarázatában, illetőleg előadásá- 
ban ez a politikai hitvallás olyan aláfestést nyert, a katonai diktatúra szel- 
lemidézése által is, hogy az esetleges kedvező benyomásokat elmoshatta 
Nyáry Pálék és Kemény Zsigmondék szivében. A vöröstollasok meg éppen 
megbokrosodtak tőle. Kossuth előtt viszont úgyis mint politikus, úgyis mint 
katona elveszítette minden hitelét. A Honvédelmi Bizottmány elnöke azt írta 
Szemerének ezekben a napokban, hogy , ez emberrel (t.i. Görgeyvel) nagy 
leszámolnivalója lesz a nemzetnek, ha csak misztikus kalandjárásának vala- 
mely váratlan nagy eredményével nem lep meg... Görgey örökös visszavo- 
nulása hozta bajba a hazát." Utóbb: , Görgey eljárását Ön (t.i. Szemere) meg- 
foghatatlannak, sőt illedelmetlennek is nevezi, én azt még többnek tartom, 
mint illedelmetlennek, de arról most még szólni korán és káros volna, majd 
elkövetkezik ennek ideje." Március elején úgy nyilatkozott Vukovics előtt, 
hogy sohase adja Görgey kezébe a generalissimuszi hatalmat. 

A félreértések sorozatát még inkább szaporította a tiszai vidék főkormány- 
biztosa, Szemere Bertalan, ez a fényestehetségű politikai teoretikus, javít- 
hatatlan ármányszövő és irodalmár, akit most is, később is akkora felelősség 
terhel Kossuth és Görgey viszonya rendszeres megrontásának munkájáért. 
A flamingók se szerették a főkormánybiztost. , Szemerének semmi jelleme" 
— írta róla Madarász József. Tiszta, elegáns külseje gondos, sőt a pedan- 
tériáig kimért viselkedése miatt nem minden ok nélkül nevezték Borsodmegye 
felfodrozott Adoniszának. , Egy kissé több költői adomány — mondja róla egy 
kortárs, — több hajlékonyság és több nyíltság által közlekedéseiben könnyen 
vihetett volna oly szerepet Magyarhonban, mint Lamartine Franciaország- 
ban." Eltelve személyes fontosságának tudatától, vezetőszerepről ábrándo- 
zott Kossuth és Görgey leszorításával, esetleg egy oly triumvirátus formá- 
jában, ahol ő a maga közvetítő művészetével oly fokig fejleszti a szabadság- 
harc vezető államférfia és katonája között a féltékenykedés és a bizalmatlan- 
ság kölcsönösségét, hogy pótolhatatlanná válik. Emellett végtelenül gyarló 

emberismerettel rendelkezett. Szerette magát beleélni a francia konventbiz- 
tosok teljhatalmának klasszikus szerepkörébe. Beleártotta magát a katonai 
dolgokba is, amelyekben elfogultságaival csak tárgy- és helyzetismeretének 
hihetetlen gyarlóságai versenyezhettek. Az úgynevezett Védsereggel, amely 
a megbukott guerilla kísérletnek új kiadása volt, s amelyet a maga hatáskö- 
re alá vont, egyrészt feleslegesen pocsékolta a jó katonaanyagot, másrészt 
megteremtette azt a franctireuri harcmodort, amelyért utóbb az ellenség ár- 
tatlan embereken és vidékeken is bosszút állt. Dembinszkit, híre után, nagy 
hadművésznek tartotta akkor is, amikor a magyar harctéren egyik baklövést 
követte el a másik után. 

Ki volt Dembinszki idehozatalának, ennek a nagy nemzeti szerencsét- 
lenségnek, értelmi szerzője? Pulszky szerint Teleki László gróf, a magyar 
kormány párizsi követe, aki a francia fővárosban élénk összeköttetésben ál- 
lott a lengyel emigrációval s akinek katonai hírneve módfelett imponált a 
polgári stratégáknak. Kossuth, akit Bem tüneményes szereplése igazolni 
látszott a lengyel emigráció felkarolásában, a váci kiáltvány óta szívesen fo- 
gadott egy nagyhírű és nagytapasztalatú idegen tábornokot a magyar hadak 
élén -— politikai szempontból is. Egy idegen vezér kizárta azt a veszedelmet, 
hogy vele valaha is osztozkodnia kelljen a hatalomban. A debreceni szakér- 
tők közül az öreg Mészáros Lázár úgy vélekedett Dembinszkiről, hogy , ha 
valamennyi magyar tábornok tudományát morzsába összetörnék, nem jön- 
ne ki annyi belőle, mint a lengyel vezérből". Dembinszkit, a saját feljegyzé- 
sei szerint, a torinoi kormány is foglalkoztatni akarta, és pedig oly módon, 
hogy tízezer toscanai újonc élén vonuljon Velencébe és onnan támadja hát- 
ba az osztrák sereget. Emlékiratainak tényállásait különben bizonyos kriti- 
kával kell fogadni. Ő maga se bízott emlékezőtehetségében. Magyarország- 
ba való utazása alkalmával egyízben álnevét is elfelejtette, mert a rajnai bor 
tölődő vénember volt, folyton füstölgő temperamentum, egyik tipikus kép- 
viselője az egymással meghasonlott lengyel emigránsoknak. Onteltsége 
gyakran túllépte a normális beszámíthatóság peremét. Öregségére valóság- 
gal rajongó fanatikusa és dogmatikusa lett litvániai visszavonulásának. ,,Ha 
meggondolom — úgymond - a magyarok hadműveleteit, mindig arra a gon- 
dolatra kell jutnom, hogy a magyarok ezideig mindig az osztrákok által dik- 
táltattak maguknak törvényt és összefüggéstelen részleti csatározást foly- 
tattak. Tervem azonnal kész volt, hogy ezt az állapotot megváltoztassam és 
minden áron átmenjek a támadó harcba." Ez az állítás abból az időből szár- 
mazik, amikor a magyar seregek összpontosítása főhaditerv volt már január 
4-ike óta a pesti haditanács után. 

Rendes vezérkari szolgálat ismeretlen fogalom volt nála. , Az irka-firka" 
terhére volt neki. A hadvezérnek amaz egyik legfőbb tulajdonsága, az, hogy 
imponálni tudjon, teljesen hiányzott föllépéséből és modorából. Amikor altá- 
bornagyi ranggal meghívták és a magyar sereg élére állították, Debrecenben 
gondoskodtak róla, hogy eleve fel legyen paprikázva Görgey ellen. Előbb a 

volt Perczel- (most Répássy), majd a Klapka-hadtestet rendelték alá s febru- 
ár közepén főparancsnoksága alá jutott a feldunai hadtest is, amelyet XVI-ik 
hadosztállyá kereszteltek át. Alig másfélhónapi vezérkedése Dembiniszki- 
nek másfél hónapi időveszteséget okozott a magyar hadműveletekben, azonkí- 
vül az áldatlan huza-vonák és az egymáson összefüggéstelenül átcikázó intéz- 
kedések sorozatát, tömérdek balkezességgel és fejetlenséggel, sőt olyan válság- 
gal is, amelynek megrázkódtatásait a fiatal magyar sereg alighogy kiheverte. 
A feldunai hadtestben Dembinszki kineveztetésének és Görgey mellő- 
zésének hírére újból megindult a korteskedés és a politizálás. Hie Guelfen, 
hie Ghibellinen: itt Debrecen, ott Görgey. A hadtest óriási többsége tábor- 
nokának pártjára állott, kivéve Guyont és szűkebb környezetét. Ujból tiszti 
gyűléseket tartottak és aláírásokat gyűjtöttek, ezúttal Dembinszki kineve- 
zése ellen. Felfogásuk szerint az egész magyar önvédelmi háborúnak Bem 
és most Dembinszki szerződtetése amolyan nemzetközi forradalmi színt 
adott. A váci kiáltvány által lecsillapított sorhadi tisztek újból nyugtalankod- 
tak és aggályoskodtak. , Kötelességünknek ismerjük — írták Luzsénszky és 
Ragály biztosok Debrecenbe február 15-én — hogy a változás rokonszenvre 
nem talált" a seregben. , Görgey, amint ma mondá, határozottan kijelenté, 
hogy a netán ellenszegüldendőket főbe lövetendi, de mindemellett több főbb 
tisztektől elégületlenségük nyilatkozatát halljuk." A vérmesebbek máris a 
Debrecen ellen való indulás mellett kardoskodtak. Tábornokuk tudta nélkül 
egy törzstisztet Debrecenbe küldtek, hogy a hadtest hangulatáról tájékoz- 
tassa a Honvédelmi Bizottmányt, a kiküldött azonban útközben szerencsét- 
lenül járt és sérüléseiből csak akkor gyógyult fel, amikor már az egész Dem- 
binszki-válság felhője elvonult a magyar seregek felett. Görgey leplezni ipar- 
kodott tisztjei előtt csalódását és fanyar hangulatát, amelyet ennek az idegen 
jövevénynek kineveztetése s a saját mellőztetése kellett szivében. Arra 
gondolt csupán, hogy elejét vegye hadtestjében a pártoskodásnak s hogy a 
kitűzött legközelebbi hadműveleti célt, Schlick megsemmisítését tőle telhe- 
tőleg előmozdítsa. Február 7-én, amikor a Szamos-Margitfalva vonalából 
Kassa felé tervezett előnyomulásra felkészülőben volt, sejtette, hogy dél fe- 
lől Klapka egész hadereje közeledik Kassa felé. Az utóbbi azonban csupán 
erejének harmadrészével (öt zászlóalj, öt lovasszázad, tizenkét ágyú) követ- 
hette Schlick utóvédjét, amely mögött február 7-én Abaujszántótól északra 
jutott el. Másik két hadosztályát Dembinszki február 5-én Miskolcra rendelve. 
Ez ellen ugyan Klapka ellenjavaslatot tett, sőt tiltakozott is, de Dembinszki 
nem engedett. [gy aztán Klapka a rendelkezésére maradt egy hadosztállyal 
nem fejthette ki a megfelelő nyomást, még kevésbé küldhetett kellő erejű 
hadoszlopot Torna felé, hogy Schlick esetleges kitérését megakadályozza. 
Tudjuk, hogy Schlick haderejének négyötöd részét Görgey ellen fordítot- 
ta és hogy eleinte szembeszállni akart Eperjesnél Görgeyvel. Minthogy azon- 
ban az eperjesi osztrák csapatok Guyon elől meghátráltak, Schlick előbb 
Szamosra, majd Budamérra ment vissza, de még mindig azzal a szándékkal, 
hogy a csatát elfogadja. Ez az időveszteség adott volna alkalmat Klapkának 

arra, hogy — ha Dembinszki meg nem gyöngíti — Schlick hátába, Kassára tör- 
jön előre, amely esetben az osztrák hadtest nem menekülhet el. Görgey 
rendszeres felkészülődése a döntő csatára Schlicket a Tarca völgyében túl- 
sokáig tartotta vissza, ami a magyar hadihelyzetre csak előnyös volt, mert 
Klapkának a megkerítő hadművelet végrehajtásához időt szerzett. Február 
8-ikára Görgey várta a Schlick-hadtest ellentámadását, amit az itt csoporto- 
sítható négy osztrák dandár kétségtelenül túlerővel hajthatott volna végre. 
Ez eléggé megindokolta azt, hogy Görgey a maga Tarca-völgyi hadcsoport- 
jának (Guyon, Piller) egyelőre védőleges magatartást írjon elő. E csoport 
megerősítésére az Aulich-hadosztályt Eperjesre vonta előre, míg a Beniczky- 
különítményt Margitfalvára, a Kmetty-hadosztályhoz irányította, amelyet a 
következő napon Schlick hátába akart vezetni abba a reményben, hogy Kas- 
sánál Schlicket bekerítheti. Meg kell említeni, Görgey Guyont arra is utasí- 
totta, hogy derítse föl az ellenség állását harc árán is, ha pedig előtte gyen- 
gébb osztrák erők állnának, akkor azokat vesse vissza és Kassa felé üldöz- 
ze. Guyon azonban e napon tétlen maradt s így nem állapíthatta meg, hogy 
az ellenség zöme dél felé hátrál és itt újra állást foglalt. Tevékenyebben mű- 
ködött Klapka, ki dél felől a hadászati helyzet helyes felismerésében gyor- 
san előnyomult és Hidasnémetit harc árán elfoglalta. A gyűrű tehát Schlick 
körül mindinkább szűkült. Klapka kezében volt a helyzet kulcsa, ha Dem- 
binszki az ő haderőit haszontalan irányokba eleve már el nem küldi. A délről 
jövő magyar előretörés ugyanis február 9-én az osztrák hadtestet vagy Gör- 
gey arcvonalára nyomja, vagy pedig veszteséggelteljes kitérésre kényszerí- 
ti Torna felé. 

Schlick érezte helyzetének válságos voltát. Felvillant agyában az a gon- 
dolat is, hogy Görgeyn keresztül Galícia felé tör át, ami február 8-án talán 
még sikerülhetett volna, de aztán haditanácsot tartott, amely Tornán át a 
Pest felé végrehajtandó elvonulást határozta el. Így Schlick budaméri csapa- 
tait még az éjjel felverte és megkezdte az elvonulást. Másnap Klapka Szinán 
(fele úton Enyicke és Hidasnémeti között) tétlenül volt kénytelen nézni a 
Schlick-hadtest elvonulását, mert csekély hadereje a támadást nem enged- 
te meg. Görgey pedig a nehezen felderíthető és az ellenségnek sok jó állást 
biztosító terepképzet alapján azt hitte, hogy az osztrák főerő még mindig 
Kassa előtt áll s ezért február 9-ikét arra használta fel, hogy az osztrák állás 
megtámadására a hadtest csoportosítását s a Tarca szétrombolt hídjainak 
helyreállítását befejezze. Kmetty csoportja egészen Kassa közelébe nyo- 
mult előre, a Tarca-völgyi csoport pedig Kassától északra és északkeletre 
vonult. Másnap, február 10-én Görgey élhadosztályai az ellenségtől kiürített 
Kassára bevonultak, hol Görgey Klapka ezredessel találkozott, akitől meg- 
tudta az utolsó hónap legfontosabb katonai és politikai eseményeit is. Itt ér- 
tesült Dembinszki vezéri megbízatásáról s arról a különös szerepről, melyet 
ez a tábornok a Kassa körül hullámzó hadműveletekben játszott. 

Mikor Klapka Tokaj felől Kassára iparkodott, azzal a helyes megfontolás- 
sal cselekedte ezt, hogy Görgeyt két osztrák dandár üldözi a Szepességre 

való mentében és most Schlickkel is szembenáll, következőleg a bekerítés 
veszedelmében forog. Klapka elcsigázott csapatai az osztrák túlerőn aligha 
tudnak majd áttörni. A Görgey fölmentésére irányuló szándékában Klapkát 
Dembinszki akadályozta meg, amikor javaslatát e szavakkal utasította el: 
, Ha Görgey eddig nem segített magán, akkor mi mindenesetre már későn 
érkeznénk segítségére". A magyar vezér Görgeyt felszabadíthatónak, a len- 
gyel tábornok pedig elveszettnek tartotta. Ki tudja, vajjon csupán katonai 
meggondolások érvényesültek-e Dembinszkinél, vagy belejátszottak olyan 
személyes és politikai tekintetek is, amelyeket az öreg lengyelre szuggerál- 
hattak. Dembinszki helyében minden vezér Kassa felé, a Hernád és Bodva 
völgyén át küldött volna hadoszlopokat és egyúttal Görgeyt minden elkép- 
zelhető közeg igénybevételével tudósította volna, hogy Eperjes és Kassa 
között mindaddig tartson ki, amíg dél felől a közeledő magyar hadak Schlick 
hátában megjelenhetnek. A két fiatal magyar hadvezér a kassai találkozás al- 
kalmával, a felsőbb irányítás hiányánál fogva, megállapodott abban, hogy 
másnap Klapka Torna felé Schlick üldözésére indul, míg Görgey Jászón át 
nyomuljon elő, hogy egyrészt Schlick, másrészt a Jablonowszky és Götz- 
dandárok egymáshoz való csatlakozását megakadályozza. Ezt a tervet a két 
vezér nem valósíthatta meg, mert Dembinszki most Schlick útját a Sajó völ- 
gyében végzett megkerüléssel akarta elállani, ezért Klapkát egészen érthe- 
tetlen módon, Miskolcra rendelte. 

kedládetátó 9 az oszirák haderők felvonulása febr, 25-ig 
Görgey hadtestének menete febr.17-25. 
Febr. 25-én Klapka hadteste (3 hadosztály) Sirok-Kápolna 
vonalát, Répássy hadteste (2 hadosztály) Kápolnát és 
Poroszlót. Damjanich és Vécsey hudosztályai T.Szt. Miklóst 
és Cibakházát érték el, 

Ezért Görgey egymagában vállalta Schlick üldözését s e célból a Piller- 
hadosztályt és február 12-én mögötte a Guyon-hadosztályt Tornán át Schlick 
ellen irányította, míg a Götz-Jablonowszky dandárok ellen a Kmetty-csoport 
állva maradt Kassától északra. Ezen a napon a Piller-hadosztály éle Szénig 
haladt s február 13-án ott sikerült rajtaütést művelt az osztrákokon. A széni 
vállalat sikeréről szóló jelentéssel egyidejűleg Görgey a hadügyminisztertől 
megkapta a parancsot, hogy hadteste Dembinszkinek rendeltetett alá. 

Ez a katonai intézkedés annyiban helyénvaló volt, mert a január 2-iki ha- 
ditanács értelmében a Tisza-vonalon kellett felgyülekeztetni az összes ma- 
gyar erőket s ezeket természetesen egységes főparancsnokság alá össze- 
fogni. A magyar fősereg gyülekezése február közepe felé még folyamatban 
volt. A fősereg megalakítására kiszemelt négy magyar hadtest közül Görgeyé 
Kassa-Torna környékét érte el, Klapka három hadosztályát Dembinszki a Sajó 
völgyébe vonta előre, Répássy csapatai a középső Tisza mögött, Tiszafüred- 
Cibakháza között már korábban állást foglaltak, végül a déli hadszíntérről 
Damjanich és Vécsey hadosztályai közeledtek Árad és Szeged irányából. 

A magyar parancsnokok közül bizonyára Görgey látszott leghivatottabb- 
nak a fővezérségre. November elseje óta vezette a legfontosabb, legnagyobb 
és legjobb magyar seregrészt; a dunántúli hadjárat alatt az osztrák túlerővel 
szemben rendkívül ügyes és leleményes manőverezéssel többször is meg- 
mentette azt, majd a feldunai hadtest élén vezette a felvidéki hadművelete- 
ket, amelyeknek különösen merész végrehajtásával a hadászati helyzetet 
magyar szempontból annyira előnyössé változtatta. Az alakulóban levő ma- 
gyar fősereg alkatrészei közül Damjanich zászlóaljain kivül a legszebb, leg- 
fegyelmezettebb és legértékesebb Görgey hadtestje volt. A kormány azon- 
ban - miért, miért nem - , magasabb vezetési szempontból" majdnem szán- 
dékosan arra törekedett, hogy ezt a legnagyobb magyar katonai értéket el- 
pusztítsa. A magyar haderőket ugyanis egyenkint 4-6000 főnyi hadosztály- 
ra tagozta, valószínűleg Dembinszki kívánságára, hogy teljesen szétdúlja a 
megszokott hadtestkötelékeket, s ily módon a magyar parancsnokok hatal- 
mát és önállóságát csökkentse. A tisztikarban legalább mindenki ezt gondol- 
ta és ezt érezte. A természetes felzúdulást még növelte az, hogy az új főve- 
zér intézkedései éppen most tették lehetővé a Schlick-hadtest megmenekü- 
lését és megakadályozását annak, hogy a feldunai hadtest gyönyörű felvidé- 
ki hadművelete Schlick tönkreverésével záródjon le. Görgeyt már Kassára 
érkezésekor nagy posta várta Debrecenből. Kossuth levelei csak nem fogy- 
tak ki a szemrehányásokból, a leckéztetésekből, sőt a tábornok jellemét a 
kétség homályába borító célzásokból. Nem csoda, hogy tisztikarának ide- 
gességéből reá is ragadt valami. 

Ha az ember elismerés helyet gáncsot kap s ha minduntalan sérelem éri 
és mellőztetés, gyakran olyan is, amelynek politikai hatásai kiszámíthatatla- 
nok, elveszíti kedvét s nem tagadja meg magától a visszavágás örömét. , A 
február 12-én kelt hadügyminiszteri rendelet a feldunai hadtestet a magyar 
királyi 16-ik hadosztály megváltozott nevezete alatt Dembinszki altábor- 

nagy fővezénye alá helyezi. Midőn ezt az egyetemes 16-ik hadosztállyal szol- 
gálati úton közölném, valamennyi alámrendelt törzs- és főtiszt urakat ünne- 
pélyesen felszólítom, hogy ezen látszólagos megalázást ugyanazon egyked- 
vűséggel fogadják, amellyel önmagam, mint hadtestparancsnok, önállósá- 
gomról lemondván, magamat az együttülő országgyűlés határozata iránti en- 
gedelmességből Dembinszki altábornagy — egy, mint mondják, a háborúban 
megőszült tisztes hadvezér — parancsainak önként alárendelem." Ki ne érez- 
né ezen a napiparancson a sértődöttségnek és a gúnyolódásnak kiütközé- 
sét? A körülmények és a lelki indítékok összevetése alapján azonban azt kell 
mondanunk, hogy Görgey február 14-iki napiparancsa méltányos kihangzá- 
sa volt annak a tapintatlanságnak, a mellőztetések és félreértések szakadat- 
lan egymásutánjának, amelyek alatt a legkiegyensúlyozottabb jellemnek és 
fegyelemnek is meg kellett rendülnie. 

A cél most is ugyanaz volt, mint Vácon. Lecsendesíteni a tiszteket és 
megnyugtatni a hadsereget, hogy az lelki gátlások nélkül foghasson hozzá az 
összpontosítás következtében meginduló hadműveleteknek. Maga Dembinszki 
is elismerte Kossuthoz intézett levelében, hogy Görgeytől, Damjanichtól és 
Vécseytől leveleket kapott, amelyekből , nagy örömmel látja, hogy a kor- 
mánynak személye iránti nagy bizalmát jól fogadják". Görgey tehát egyelő- 
re nemcsak levélben, hanem szivében is elcsitította az idegen vezér ellen 
gerjedt hangulatot, példát mutatva másoknak is, hogy személyes érzelmei- 
ket és becsvágyaikat a közérdek alá fojtsák. 

Minden amellett szólt, hogy a február közepén előnyösre fordult hadihely- 
zetet kihasználják. A Sajó és Hernád völgyében, valamint a Tisza-vonalon 
levő seregtestekkel a támadó hadműveletet azonnal meg lehetett kezdeni. 
Görgey szeme előtt ekkor a szemközt álló ellenséges hadak északi szárnya 
ellen intézett hadművelet lebegett. Terve szerint az ő hadtestje a Szepes- 
séget megszállott Götz- és Jablonowszky-dandárok ellen működnék, míg a 
fősereg zöme [a] Rimaszombat-Losonc irányában visszament Schlicket tá- 
madhatná meg. E terv végrehajtása nemcsak Kassát biztosította, hanem 
észak felől megkerülheti és eként a Tisza-vonalat e hadmozdulat által bizto- 
sítja. Ez esetben a döntő csata nem Kápolnánál, hanem valahol nyugatra, ta- 
lán Nógrádban vagy Komáromnál megy végbe. A lengyel vezér Görgey had- 
testét azonban Miskolcra rendelte, miután fentebbi haditervét elutasította. 
A Miskolcra való lehúzódás két oszlopban történt meg. Maga Dembinszki 
elismerte, hogy Görgey hadtestjénél ,,a szolgálat fölötte szabályozott". Nem 
ismert tehát sürgősebb feladatot, mint azt, hogy a Görgey hadtestjében ural- 
kodó rendet és pontosságot minél előbb összezavarja, még pedig oly módon, 
hogy az egyes hadosztályokkal a hadtestparancsnok tudta nélkül rendelke- 
zett. Görgey ez ellen február 18-án határozottan óvást emelt. Ez azonban 
mitse használt: február 20-án Görgey tudomása nélkül három hadosztályát 
Sajószentpéteren vonta össze s ide rendelte Klapkának egyik divizióját is. 

Nem csoda, hogy Dembinszki eddigi hadműveletei és csapatmozdulatai 
Görgey szemében a határozatlanságnak, a habozásnak és a belátás hiányá- 
nak tüneteit árulták el. Görgey óvásai és tiltakozásai a hadtestjével való ön- 
kényű rendelkezések ellen csak még jobban felforralták az öreg lengyel epé- 
jét. Február 22-én Miskolcon, amikor a két vezér először találkozott egy- 
mással, kínos összeütközés robbant ki. Görgey nyugodt, kimért és flegma- 
tikus maradt, Dembinszki azonban teljesen elvesztette önuralmát, a magyar 
tábornokot főbelövetéssel fenyegette meg s egyébként is olyan magatartást 
tanúsított, Görgey előadása szerint, ami , sokkal inkább való volt az őrültek 
házába, mint egy hadsereg élére". Szemerééknek azonban nagyon imponált 
Dembinszki gorombasága, aki oly gyöngédtelenül, erélyesen hordta le a vas- 
fejű magyar tábornokot. , Dembinszki — írta Szemere a Honvédelmi Bizott- 
mánynak, február 23-án — szelíd, udvarias, szerető ember, de valódi katona s 
hogy tud lenni szigorú és erélyes, éppen tegnap adá csattanó jelét Görgey 
tábornok irányában." Érzékeny idegzetű emberekkel gyakran megesik, hogy 
az erélyességet összetévesztik a gorombasággal. Szemere, aki különben is 
meg volt győződve Dembinszki katonai fölényéről, nem azt vizsgálta, hogy 
ez a tehetetlen lengyel veterán miként kuszálja össze a magyar csapatokat 
s mekkora hibákat követett el eddig is az alája bízott hadseregek rovására. 
Módfelett megnyerte tetszését, hogy végre valaki szemtől-szembe meg 
merte mondani a zord igazságot Görgey Arturnak. A magyar tábornok soha- 
se adta nagyobb jelét fegyelmezettségének és a közérdek iránt való érzéké- 
nek, mint mikor úgyszólván szó nélkül viselte el Dembinszki zsörtölődése- 
it és dühének epeömléseit. Amíg egyrészt saját tisztikarát kellett féken tar- 
tania, ugyanakkor nem fogyott el a türelme, hogy az idegen főtábornoknál 
úgyszólván napról-napra alkalmatlankodjon s haditervei után érdeklődjön. 
Semmitmondó, üres vagy kitérő válaszokat kapott. Minthogy meg volt győ- 
ződve a küszöbön álló hadműveletek döntő jelentőségéről, komor aggodal- 
mak töltötték el. Beniczky Lajost azzal a bizalmas utasítással küldte Debre- 
cenbe, világosítsa fel Kossuthot azokról a veszedelmekről, amelyeket a ma- 
gyar ügyre nézve Dembinszki szereplése lépten-nyomon jelentett. Beniczky 
nem találta Kossuthot már Debrecenben: éppen útban volt Tiszafüredre s a 
kápolnai csata hullámzása közben tudta tájékoztatni a Honvédelmi Bizott- 
mány elnökét a Dembinszki-féle hadvezetés baklövéseiről s azokról a kö- 
vetkezményekről, amelyeket ez a stratégiai művészet a magyar hadsereg- 
ben előidézett. 

A február közepe óta tépelődő lengyel cunctátor, Kossuth ismételt un- 
szolására, végre elszánta magát, hogy megkezdje eddig oly gondosan titok- 
ban tartott hadműveleteinek leleplezését. Az volt a terve, hogy a harmadik 
hadtestet (Damjanich) Cibakháza felé Szolnok irányában tüntetésre rendeli, 
míg ő maga az első, második és hetedik hadtestekkel Eger-Gyöngyös irá- 
nyában támadásba megy át. Damjanich csak február utolsó napjaiban lehe- 
tett kész az elrendelt tüntetésre, amiért 15 Dembinszki csak február 26-án 
közölte Damjanichcsal és Vécseyvel a tüntető feladatot. Ebből az követke- 


139 


zik, hogy Dembinszki a fősereg támadását Gyöngyös felé csak e tüntetés 
végrehajtásának érezhető hatásai után, azaz február végére, vagy március 
elejére tervezte. Egyelőre a Tarna-patakot akarta előcsapataival elérni, hogy 
ezekkel fedezze a főerőnek Eger körül szándékolt gyülekeztetését. Dem- 
binszki e terve csupán annyiban nem volt rossz, hogy a magyar csapatokat 
nem hátra, hanem az ellenségnek vezette. A gyülekeztetésre kiszemelt te- 
rületen ugyanis a magyar sereget a bekerítés veszedelme fenyegette. Há- 
tulról, Kassa felől jöhetett Ramberg, a jobboldalon, Pétervásár vidékén állott 
Schlick, a baloldalon, Cegléd felől Jellacsics jelenhetett meg minden pillanat- 
ban s végül elülről, Pest felől a Wrbna-hadtest zárhatta be a gyűrűt. Nem 
Dembinszkin múlt, hogy a bekerítés terve nem sikerült. A fenyegető vesze- 
delmet csak gyors előretöréssel lehetett volna elhárítani, úgy, ahogyan ezt 
Görgey javasolta. Dembinszki azonban a kezdeményezést az ellenségnek 
engedte át, miközben ő maga lassan, de biztosan az ellenség karjai közé ve- 
zette a sereget. A helyzetet még csak súlyosbította az, hogy alvezérei mitse 
tudtak se haditervének szelleméről, se részleteiről. Csak sejtették, hogy a 
lengyel tábornok a magyar sereget bajba viszi. Az előlálló Klapka a benne 
felmozduló helyes katonai ösztönnél fogva támadni akart, hogy kihasznál- 
hassa az ellenségnek csoportokra való tagozását, hátul Görgey pedig, aki ir- 
tózott a lassú, metódikus hadműveletektől, nyugtalanná vált s még inkább 
sürgette Dembinszkit terveinek feltárására. A lengyel mindenről fecsegett, 
csak éppen katonai intézkedéseiről hallgatott. Még azt se közölte alvezére- 
ivel, hol vannak a szomszéd csapatok és merre menetelnek. Görgey febru- 
ár 25-én ezt jelenti Dembinszkinek: , Hogy a mai napról érkezett parancsot 
mentül helyesebben lehessen végrehajtani, a hadsereg főparancsnoksága 
fölkéretik, ide tudomásul közlésére azon felállításnak, amelyet február 26- 
án Klapka fog elfoglalni... nehogy a 7-ik hadtestbeli valamely hadosztály 
számára oly állomások tűzessenek ki, melyeket már az első vonalban levő 
hadtest foglalt el." Ilyen sötétségben tapogatóztak a kápolnai csata előesté- 
jén a magyar alvezérek. A sokkal jobban informált osztrákok a magyar se- 
reg kettős átkarolására alkalmas csoportosításban a Tarna-vonal közelébe 
érkeztek. 

Február 26-án az osztrákok folytatták az előnyomulást a Tarna-vonala fe- 
lé és a délutáni órákban a felső parancs nélkül a Tarna nyugati partjára elő- 
rement négy magyar hadosztályra ütköztek. (Az első hadtestbeli Dessewffy, 
a 7-ik hadtestbeli Pöltenberg, az 1-ső hadtestbeli Máriássy és a 2-ik hadtest- 
beli Szekulics.) A magyar fővezér tudta nélkül kifejlődött harcban a dereka- 
san, de egységes vezetés nélkül verekedő magyar csapatok a jobbszárnyon 
és a középen visszaszorultak a Tarna keleti partjára, egyébként azonban az 
esti óráig tartó küzdelem eldöntetlenül végződött. Talán más fordulatot vett 
volna a harc, ha Dembinszki, miután a hadtestkötelékeket megbontotta és 
széjjelszórta, legalább az első vonal négy hadosztályát egységes parancs- 
nokság (jelen esetben Klapka) alá helyezi. A kápolnai csata első napján tehát 
Görgey négy hadosztályának csupán egyike harcolt. 

Maga Görgey február 25-én újból fölkereste az Egerben tartózkodó Dem- 
binszkit, hogy kikérje ennek parancsait, minthogy azonban a megbeszélést 
Dembinszki másnapra halasztotta, Görgey visszatért mezőkövesdi főhadi- 
szállására, ahonnan másnap délelőtt vezérkari főnökével, Bayerral együtt is- 
mét Egerben termett. Dembinszki újból kerülte tervei felfedését. Délben 
Görgeyvel együtt ünnepi lakomára ült s a hadihelyzet komolyságát csak a 
Verpelét felől hallatszó ágyúdörgésből ismerte föl. Meglepetésében és két- 
ségbeesésében folyton azt ismételte vezértársa előtt, hogy ő nem akarta az 
összeütközést, majd pedig anélkül, hogy a hátul levő hadosztályok előrevo- 
nására intézkedéseket tett volna, Görgey társaságában egy parasztszekéren 
Kápolnának vette útját. Dembinszki állapota ekkor , valóságos erkölcsi agó- 
niája volt olyan kérkedő embernek, aki hatalmas úszónak adta ki magát s 
most a vízbefúlás halálfélelme közt vergődik, minthogy a víz, amelybe bele- 
menni merészkedett, egyszer csak a torkáig talált érni". 

A nap már hanyatlóban volt, amikor Dembinszki és Görgey Kápolna kö- 
zelében néhány huszárral találkoztak. A huszárok lovain folytatták útjokat. 
Dembinszki és Bayer Kápolnára, Görgey a szélső balszárnyra, Kaálra lova- 
golt. Itt Görgey a Szekulics-hadosztályt találta, amely ágyúharcot vívott a 
Tarna nyugati partján. Miután visszarendelte ezt a hadosztályt a keleti part- 
ra, Dembinszkihez lovagolt vissza. Ez ekkor már aludt. A másnapra szóló in- 
tézkedések szétküldésével Bayert bízta meg, akinek azonban csak egy tiszt 
állott rendelkezésére. Az első vonalban levő hadosztályoknak Dembinszki 
parancsai értelmében csupán tartaniok kellett állásaikat, míg Görgey had- 
osztályainak előre kellett vonulniok, még pedig Aulichnak Maklárról a szél- 
ső balszárnyra, Guyonnak Mezőkövesdről a középre és Kmettynek a közép 
mögé Kerecsendre, tartalék gyanánt. Maga Görgey azt a parancsot kapta, 
hogy vegye át a balszárny vezetését. Minthogy Dembinszki fejvesztettségé- 
ben egész törzsét Egerben hagyta, a hadosztályoknak szóló intézkedések 
kézbesítésére nem voltak kéznél a szükséges közegek. Ezért Görgey úgy 
intézkedett, hogy Bayer maradjon Dembinszki mellett és gondoskodjék az 
első vonalban levő hadosztályok értesítéséről, az egyetlen tiszt pedig lova- 
goljon Egerbe, hol Görgey két parancsőrtisztje tartózkodott, hogy innen to- 
vábbítsák a parancsot Aulichnak Maklárra és Kmettynek Ábrányba, míg Gör- 
gey a Guyonnak szóló parancs kézbesítését személyesen vállalta magára. 
Mindenesetre rendkívüli dolog, hogy egy hadtestparancsnok legyen kényte- 
len parancskézbesítői szerepet vállalni. Reggel négy órakor ért Görgey Me- 
zőkövesdre. Útközben Kerecsenden találkozott Pöltenberggel, aki tájékoz- 
tatta őt az elmúlt nap eseményeiről s akinek Görgey a február 27-ére szóló 
utasításokat megadta. Mezőkövesden felriasztotta Guyon hadosztályát és a 
Weissel-dandárt, mindkettőt elindította Kerecsendre, míg ő maga Kápolná- 
ra lovagolt, hogy jelentést tegyen Dembinszkinek. A lengyel azonban ráför- 
medt, miért nem megy a jobbszárnyra. A fővezér ugyanis előző esti paran- 
csát időközben úgy módosította, hogy Görgey a balszárny helyett a jobb- 
szárny vezetését vegye át. E változtatásról azonban Görgey csak most érte- 
sült. Szó nélkül Verpelétnek vette útját. 

Mikor Görgey e nyolcvankilométeres éjjeli és hajnali lovaglás után, de a 
fáradtság minden jele nélkül a Verpeléttől délkeletre fekvő magaslatokra ért, 
a jobbszárnyat már kedvezőtlen helyzetben találta. Schlick túlerős hadtest- 
jének támadása elől a Dessewffy-hadosztály rendetlen, a szívósan védekező 
Pöltenberg-hadosztály azonban rendezett hátrálásban volt. Itt találta Klap- 
kát is, akivel megegyezett, hogy az a Dessewffy-hadosztály visszaözönlő ré- 
szeit újra csoportosítja, valamint elővezeti az Egerben levő Schultz-hadosz- 
tályt, míg ő maga a Pöltenberg-hadosztállyal és a Dessewffy-félének töredé- 
keivel a Kerecsendtől északnyugatra fekvő magaslatokon iparkodik gátat 
vetni Schlick támadásainak. Így is történt. Görgey csapatai állást foglaltak 
[a] Kerecsend és Verpelét között elterülő dombokon és az időközben beér- 
kezett Weissel-dandár támogatásával hullámzó harcok között mindaddig ki- 

tartottak, aneddig Dembinszkitől hátrálásra rendelt közép- és balszárny 
Kerecsendre és Füzesabony felé vissza nem vonult. Az utóvédszolgálatot 
előbb a Guyon-, majd a legkésőbben beérkezett Kmetty-hadosztály vette át, 
míg a Görgey-hadtest többi csapatai Maklárra, az Aulich-hadosztály Szikszó- 
pusztára mentek vissza. Említést érdemel, hogy Kmetty ez alkalommal tisz- 
tikara élén felszólította Görgeyt a parancsnokság átvételére. Azzal érvelt, 
hogy a hadtest két hadosztálya nem vett részt a harcban, már pedig ezeknek 
bevetésével meg lehetett volna fordítani a csata sorsát és hogy kizárólag a 
lengyel tábornok gyarló intézkedései okozták a csatának a magyar fegyve- 
rekre kedvezőtlen kimenetelét. Görgey Kmettyt engedelmességre intette s 
aztán újból a fővezérhez lovagolt, hogy terveit megtudakolja. 

Dembinszki a döntő kápolnai csatában Görgeyt tulajdonképpen tétlen- 
ségre kárhoztatta. Valóban semmivel sem menthető, hogy miként iparkodott 
az idegen vezér a két legjobb magyar parancsnokát, Görgeyt és Klapkát, ter- 
vei felől bizonytalanságban tartani. Hadtestjeiket szétdarabolta, azután egyik- 
nek se mondta meg, mi a célja. Görgey két napot töltött Dembinszki társa- 
ságában, hogy ezt nyilatkozatra bírja, de minden fáradtsága kárbaveszett. Ha 
elgondoljuk, miként fejlődik a hadihelyzet, ha az erős 7-ik hadtest a nagyki- 
terjedésű csatatér bármely pontján, de egységesen lép a porondra, azt kell 
mondanunk, hogy Kápolna magyar győzelemmé válhatott volna. Dembinszki 
azonban jónak látta, hogy a hadtest egyik hadosztályát a középen, a másikat 
a balszárnyon vesse harcba s két hadosztályt pedig a hátrálás fedezésére 
használjon. Kápolna valóban magas iskolapéldája annak, miként nem szabad 
csatát vezetni. 

Érdekes Görgey szerepe. Az első napon a balszárny harcába kell bocsát- 
koznia, anélkül, hogy a fővezér titkos terveiről bármit sejthetett volna, a kö- 
vetkező éjjel kénytelen küldöncszerepet vállalni, hogy Dembinszki szeren- 
csétlen intézkedéseit lehetőleg helyreigazítsa, nyolcvan kilométert lovagolt, 
a másik nap pedig a kedvezőtlen helyzetbe sodródott jobbszárnyat bízzák 
reá, hogy ennek ellenállásával fedezze a közép és a balszárny elvonulását. 
Ezen a napon újból kockáztatta életét, amikor a csatatéren rekedt egyik ta- 
rackját akarta megmenteni. Csak az egyik huszárszázados ismételt rimán- 
kodására távozott a veszedelmes pontról, amikor ez becsületszavára megfo- 
gadta, hogy az elhagyott löveget megmenti. Meg is mentette. A Dembinszki- 
vel történt kísérletezés a magyar seregnek legalább ezer harcosába került. 
Ezenkívül fogságba jutott egy egész sorhadizászlóalj. Az osztrák veszteség 
nem érte el a félezret. A Kápolnánál vívott csatát azonban még Dembinszki 
szánalmas hadvezetése se változtathatta döntő osztrák győzelemmé. 

Az osztrák fővezért az első csatanap eredménye már aggodalommal töl- 
tötte el, mert a foglyoktól megtudta, hogy a csatatéren Görgey hadteste 
még nem jelent meg. Már pedig, véleménye szerint, a magyar hadvezetőség 
e hadtest bevetésével oly túlerővel léphetett volna fel, amellyel szemben az 
osztrák ellenállás kilátástalannak tűnt fel. Ebben a helyzetben Windischgraetz 

minden reményét Schlick átkaroló támadásának sikerére alapította. Íme a 
lengyel hadvezetés bírálata. Dembinszki pont az ellenkezőjét cselekedte an- 
nak, amitől Windischgraetz tartott: Görgey hadtestének három hadosztályát 
egyenkint alkalmazta s ezek közül egyet sem irányított a csatatér északi ré- 
szére. A silány hadvezetést némileg kiegyensúlyozta a magyar csapatok vi- 
tézsége. Az osztrák vezérkari mű is elismeri, hogy a magyar sereg töretle- 
nül hagyta el a csatateret. 
A kápolnai csata után beállott harctéri helyzetet Görgey éles szeme azon- 
nal felismerte. Az volt a nézete, kár feladni a küzdelmet, mert azt a Kere- 
csendnél levő állásból meg lehet indítani. E véleményt javallta a csapatok 
váratlanul jó magatartása is. A honvédek egészen máskép verekedtek, mint 
Schwechatnál, Bábolnánál, vagy Hodrusbányánál. Akkor a vezért hagyták 
cserben, most Kápolnánál viszont a vezér tudománya mondta fel a szolgála- 
tot. A küzdelem megújítása mellett szólt az a körülmény is, hogy az osztrák 
egyelőre az üldözést feladta és megakadt Kerecsend előtt, ahol a magyar se- 
reg végre egyesült. Ez ugyanis a február 27-ikét követő éjjel a Maklár— 
Szihalom-Füzesabony-Kerecsend-vonaltól határolt területen töltötte az éj- 
szakát, míg egy hadosztály Egerben, egy másik hadosztály Poroszlón az oszt- 
rákok átkarolására alkalmas csoportosításban volt. E súlyos gondoktól nyug- 
talanítva kereste föl Görgey február 27-én este Makláron főparancsnokát. A 
lengyel Xenophon azonban a Mezőkövesdre való visszavonulás mellett dön- 
tött. A sereg tehát február 28-án délelőtt Mezőkövesd előtt, Kmettynek 
Kerecsendnél utóvéd gyanánt visszahagyott hadosztálya fedezete alatt, tá- 
borba szállt anélkül, hogy Dembinszki a hadműveletek folytatására vonatko- 

28-án Görgey újból Dembinszkinél járt. Figyelmeztetni akarta, hogy az 
elfoglalt állás a csata elfogadására alkalmatlan, már pedig számítani kell ar- 
ra, hogy a győztes osztrák sereg rövidesen követni fogja a magyarokat. Sej- 
telme valóra vált. Utközben ágyúdörgést hallott már, mire az ebédnél ülő 
Dembinszkihez sietett, hogy jelentse az ellenség közeledését. Együtt vág- 
tattak ki a táborba, ahol a sereget már csatarendben találták, készen az elő- 
nyomulásra. Szihalom és Mezőkövesd között ekkor már lejátszódott az a 
győzelmes összeütközés, amely abból támadt, hogy az utóvédszolgálatból 
visszatérő Kmetty-hadosztályt az üldözésre indult osztrák lovasság megtá- 
madta és rendetlenségbe hozta, mire az Aulich-hadosztály huszársága ro- 
hamra indult az osztrák ellen, azt kemény közelharc után visszadobta, sőt 
három ágyút is zsákmányolt tőle. Kmettynek és Áulichnak a sereg szeme- 
láttára kivívott, felvillanyozó hatású, szép sikerét az általános támadás felújí- 
tására akarták kihasználni, Dembinszki azonban durva szavakkal leállította 
ezt a vállalkozást és a sötétség bekövetkezéséig várta az ellenség támadá- 
sát, azután pedig visszarendelte a sereget a táborba. Mindenesetre csodála- 
tos, hogy a magyar alvezérek még mindig tűrték Dembinszki képtelen kato- 
nai terveit s hogy nem kötöttek útilaput a talpa alá. Az elkeseredést növelte 
az is, hogy Görgey több magasrangú tiszttel este újból megjelent Dembinszki 
előtt, szándékának kipuhatolása céljából, de az öreg lengyel valóban jobb 
ügyhöz méltó következetességgel, nyersen elutasította a kíváncsiskodókat. 

Március 1-én délben Dembinszki különös paranccsal lepte meg alvezé- 
reit: mintha nem is kellett volna számolni az ellenséggel, a sereget Mezőkö- 
vesdtől délre három-négy órajárásnyira fekvő falvakba irányította hosszabb 
pihentetés céljából, olyan csoportosításban, amely csak arra volt alkalmas, 
hogy az ellenség a magyar sereget a tiszafüredi hídtól elnyomja és a folyóba 
szorítsa. (Ezt a képtelen csoportosítást a 19-ik vázlat mutatja.) Délutánra az 
átcsoportosítás nagy üggyel-bajjal végbe is ment, miközben Klapkának Eger- 
Farmosra került hadcsoportja az ellenség szemeláttára Mezőkövesdről ol- 
dalmenetet végzett s elszigetelt helyeztében a megveretés veszélyébe sod- 
ródott, mivel Görgeynek szétszórt hadosztályai nem jöhettek segítségére a 
feneketlen utakon. 

Ezt a szörnyű intézkedést nyomban követte a megtorlás. Mikor a Mező- 
kövesd felé előnyomuló Windischgraetz megtudta, hogy a magyar sereg dé- 
h irányban elvonult, Wrbna hadtestét Eger-Farmoson át Poroszlóra irányí- 
totta, hogy megakadályozza a magyarok hátrálását a Tisza mögé. Az osztrák 
hadtest utólérte Klapkát a délutáni órákban s megtámadta, ami a visszavo- 
nulása szabadságáért jogosan aggódó Klapkát arra bírta, hogy Poroszlóra 
hátráljon. Az Eger-Farmos felől hallatszó ágyúdörgésre Görgey felriasztotta 
a Szentistvánon levő hadosztályát és azonnal Klapka segítségére sietett. Mi- 
kor éjfélután a sáros talajon Eger-Lövőre ért, Aulichtól megtudta, hogy Klap- 
ka már Poroszlóig hátrált. Nyilvánvaló, hogy többé ő sem késlekedhetett 
hadtestje megmentésében, akár Dembinszki akarata ellenére is. Elszánta 

magát, hogy önállóan cselekszik. Ezért hadtestének Eger-Lövőn egyesült 
hadosztályait rövid pihenő után Poroszlóra vezette tovább s egyben Guyon- 
nak parancsot adott, hogy ugyancsak ide meneteljen. Március 2-án a regge- 
li órákban a fővezér akarata ellenére egyesült a magyar fősereg. Itt Klapka, 
hadosztályparancsnokainak jelenlétében, közölte Görgeyvel azt, hogy csapa- 
tai csak akkor hajtják végre Dembinszki utasításait, ha azokat ő, vagy Gör- 
gey ellenjegyzi. Görgey nyugalomra intette az alvezéreket azzal az ígérettel, 
hogy majd a Tisza mögött fogják az ügyet rendezni. 

Ezután még egy végső kísérletet tett, hogy Dembinszkivel zöldágra ver- 
gődjön. Természetesen most se boldogult. Görgey két hadosztállyal Porosz- 
lón maradt, hogy Dembinszki újabb parancsai szerint innen a délután folya- 
mán átkeljen Tiszafüredre. Ugy látszott azonban, hogy e napon Poroszlónál 
még harcra kerül a sor. Az ellenség előnyomult, de mikor a magyar vezér is 
hasonlót tett, megállt és órák hosszán át farkasszemet nézett a magyar se- 
reggel. Görgey a sötétség leple alatt akarta megkezdeni a hátrálást. Ekkor 
Dembinszkinek megint oly értelmű parancsát vette, hogy másnapig marad- 
rosszat olvashatott ki, mert értelmes ember valóban nem fejthette meg azt 
a mély titkot, hogy mily okból kell neki Poroszlón maradnia, mikor ez a hely 
a seregnek a Tisza túlsó partjáról szándékolt kifejlődésére sehogyse alkal- 
mas, holott az ő két hadosztályát az ellenség támadása biztos vereségnek 
tenné ki. Az ellenség ágyúinak tüzében fekvő hosszú töltésen át támogatás 
aligha jöhetett volna. Elhatározta tehát, hogy a tiszafüredi híd védelmét a 
másik hadtestből rábízza a Hertelendy-hadosztályra, míg ő a maga két had- 
osztályát átvezeti a Tisza balpartjára. Erről az intézkedéséről Dembinszkit 
nyomban írásban értesítette. 

Egyben elérkezettnek látta az időt, hogy a Tiszától fedett táborozás tar- 
tamna alatt elintézze a Dembinszki-kérdést. A bűnlajstrom már éppen elég 
hosszú volt, hogy a sereg éléről eltávolítsák. Schlick elszalasztása, a kápol- 
nai csata előtti kedvező stratégiai helyzet kihasználásának elmulasztása, a 
csata siralmas vezetése, a mezőkövesdi táborozás eseményei, az ezt követő 
és éjjeli menetbe fulladt laktáborozásai a tervszerűtlenségnek és a tehetet- 
lenségnek oly fokát árulták el, amelyet az egyetemes magyar ügy további 
kockáravetése nélkül tűrni nem lehetett. A magyar fegyverek becsülete is a 
gyors megoldást követelte. Görgey nem habozhatott tovább. A Dembinsz- 
kinek küldött értesítése így kezdődött: , A gyámoltalan tétova, amelyben 
altábornagy urat tegnap reggeli értekezésünk alkalmával találtam; a még 
utolsó percben is megmásított, ingadozó, semmi tekintetben sem szabatos 
diszpozíciók, melyek nekem előbb ugyan írásban, de csakhamar kétízben is 
újra és mindannyiszor megint változott értelemben élőszóval adattak, en- 
gem még aziránt is bizonytalanságban hagytak, hogy tartózkodási helyéül 
mely pontot méltóztatott választani..." azután felsorolja Dembinszki hibái- 
nak és mulasztásainak lajstromát, s kijelenti, hogy nem hajlandó alatta szol- 

gálni, mert nem képes oly vezetésre bízni magát, , amelynek célszerűsége 
és helyes következetessége felől, fájdalom, a legszükségesebb bizonyságok 
is hiányzanak előttem... A visszavonulás befejeztével minden órán kész le- 
szek mindent, amit ezúttal teszek, egy magyar haditörvényszék előtt igazol- 
ni, esetleg a kiérdemelt büntetést önhatalmú cselekvésemért a haditörvény 
értelmében elvenni." Férfias és szükséges írás volt ez a levél. Ha tovább 
lappang a fővezér s a csapatok között uralkodó bizalmatlanság elviselhetet- 
len feszültsége, olyan robbanásokban törhet ki, amelyek szétdobhatják az 
egész magyar fősereget. Semmise demoralizálhat annyira egy hadsereget, 
mint az, ha a tisztek és csapatok bizalma megrendül a vezetésben. Választa- 
ni kellett a hadsereg, vagy az idegen vezér között. Hogy Görgey amazt meg- 
menthesse, ezt el kellett távolítani az útból. 

A tábornokokból és a törzstisztekből összehívott értekezlet Tiszafüre- 
den Józsa Gyuri házában zajlott le. A kormány képviseletében Szemere Ber- 
talan jelent meg, mert Görgey és bajtársai még a látszatát is kerülni akarták 
annak, mintha a Dembinszki eltávolítására irányuló erőfeszítéseiknek kor- 
mányellenes célzatai lennének. Görgey tömör előadásában indokolta a tisz- 
ti gyűlés összehívását. Visszapillantást vetett a múlt év novemberétől fogva 
saját hadvezetői és politikai tevékenységének legfontosabb mozzanataira. 
Előadta, hogy annakidején Kossuthtól teljhatalmat kért és kapott a sereg 
szervezésére és vezetésére, hogy alig tizeháromezer emberrel fogta fel az 
osztrák invázió első hullámát, hogy az elkerülhetetlen visszavonulást a kor- 
mány félreértette, elhomályosította és meggyanúsította a közvélemény előtt, 
hogy a pesti stratégák folyton beavatkoztak katonai műveleteibe s ezáltal za- 
vart és bomlást idéztek elő a sereg tisztikarában is, hogy a fővárosokat a 
kormány képviselőinek elnöklete alatt tartott haditanács utasítására ürítet- 
te ki, hogy a váci kiáltvány egy destruktív erjedés ellenszere volt, hogy a fel- 
vidéki hadjárat is más eredménnyel zárulhatott volna, ha nincs Dembinszki 
az ő képtelen bogaraival és fontoskodó titkolódzásaival, hogy a hadtápszol- 
gálatot teljesen elhanyagolta és a zavaros operációi által meghajszolt kato- 
naságot még éheztette is, hogy tudatában van mai fellépése személyes ve- 
szélyének s a szubordináció ellen való vétségének, de vannak helyzetek, 
amikor túl kell tenni magunkat a szabályokon a haza megmentése érdeké- 
ben. Indítványozta, hívják az elnököt a táborba, hogy ő személyes tapaszta- 
latai és élményei alapján győződjék meg Dembinszki eltávolításának szük- 
ségességéről. Sokan — beszéli el Beniczky Lajos - a katonai diktatúra kiki- 
áltása mellett kardoskodtak. Kmetty és Klapka azonban lehűtötték a túlzó 
Görgey-rajongókat és hangsúlyozták az értekezleten az országgyűlés iránt 
való engedelmesség kötelességét. Maga Görgey is lefújta a hivatatlan kor- 
teseket és kijelentette, hogy semmiféle személyes érdek nem vezeti a Dem- 
binszki elleni állásfoglalásában. Tudja, hogy életével játszik, ámde annyira 
meg van győződve fellépése szükségességéről, hogy kész vállalni érte min- 
den felelősséget: kész bárki alatt akármilyen alantas fokozatban is szolgálni. 

Hiszen annakidején Kossuth se járt el a törvények betűi értelmében, ami- 
kor a tehetetlenség és a veszély perceiben megalakította a Honvédelmi Bi- 
zottmányt. Görgey is elmondhatta azt, amit Cicero a Catilina ellen irányuló 
önhatalmú eljárásának indokolásában: non servavi legem, sed iuro, guod 
servaverim rem publicam. 

Szemerét megdöbbentették a tiszti értekezlet egyhangú határozatai. Még 
délelőtt tizenegy órakor március 3-án azt írta Kossuthnak: , Ha nem volna 
Görgey, belevágnék, de ő csak Téged respektálhat. Ő a főtényező... Jöjj zaj 
nélkül, hozd Vettert is." A parlamenti ember finom gyakorlati érzékével az 
értekezlet lefolyásából megértette, hogy a honvédseregben nincs egyetlen 
embere sem Dembinszkinek. A veszett fejsze nyelét csak úgy mentheti meg, 
ha a kormány szankciójának bélyegét üti a tisztitanács határozataira. Két- 
ségkívül nem volt könnyű a helyzete: ha Görgeyt lázadónak tekinti s lázadó 
gyanánt kezeli, maga ellen bőszíti az egész hadsereget. Ha elejti Dembinszkit, 
kockára veti a kormány tekintélyét. Ezért fenntartotta a Honvédelmi Bizott- 
mány végső döntésének elvi lehetőségét s ideiglenesen felfüggesztette Dem- 
binszkit s ugyancsak ideiglenesen a , főtényezőt" nevezte ki fővezérré. Mind- 
azonáltal este hét órakor így stilizálta meg Kossuth számára a maga előrelá- 
tásának és emberismeretének hiányát: , Unanimitas volt Dembinszki ellen". 
De megmentettem a kormány tekintélyét.". , A vég az, — írta egy másik le- 
velében, — hogy Dembinszki nem tudta a mesterségét." 

Egyébként arról is értesítette Kossuthot, hogy eléje utazik s az élőszó 
közvetetlenségével és részletességgel fogja tájékoztatni a tiszafüredi kato- 
nai , puccs" oknyomozásáról és eredményéről. 

Az elnök meglehetősen izgatott állapotban indult el Debrecenből, hiszen 
Szemere már hetek óta szította benne a váci nyilatkozat óta amúgy is felgyü- 
lemlett bizalmatlanságát Görgey iránt. Fejbelövetem, — mondta Kossuth 
Görgeyre, — mielőtt a táborba érkezett volna. Jóllehet a nagyhortobágyi csár- 
dában Beniczky Lajos az igazságnak megfelelő módon tájékoztatta a hadse- 
reg hangulatáról, a Görgey ellen már hónapok óta különböző elemekből táp- 
lálkozó elfogultsága még inkább a rémületbe csapott át arra a gondolatra, 
hogy pretoriánus szellem kaphat lábra a hadseregben. Megérkezése után 
nyomban valóságos vizsgálóbírói nyomozást indított a gyanúsított tábornok 
ellen, Szemere tudósításainak receptje szerint. A kihallgatásokból és a bizal- 
mas tájékozódásokból kiderült, hogy Görgey ugyan vétett a fegyelem ellen, 
de az is kitűnt, hogy föllépése nélkül a hadsereg elveszett volna a nemzeti 
ügyre nézve. A Görgeyvel való személyes összejövetel aztán legalább egy- 
előre minden homályt eloszlatott a tiszafüredi , lázadás" értelmi szerzősége 
körül. Mint mindenki, most Kossuth is bizonyos tekintetben hatása alá ju- 
tott annak az átható és erőteljes akaratnak, amely Görgey lényéből kisugár- 
zott. Bizonyára a régebbi összezördülések is elkerülhetők lettek volna, ha 
Kossuth már előbb is megjelent volna Görgey táborában. 

Az elnök hajlékony, finom intelligenciája most egyszerre felfogta, mek- 
kora tévedés volt Dembinszki fővezérsége és talán megértette Görgey téli 


148 


visszavonulásának roppant katonai értékét is. Viszont a tábornok is tudatá- 
ra ébredt annak, hogy a nemzeti harc nem nélkülözheti az elnök népszerű- 
ségét és csodálatos tetterejét. Amikor leereszkedett a hegyek közül s látta 
a számban és erkölcsi erőben megnövekedett új honvédhadtesteket, ame- 
lyeket Kossuth szervező géniusza úgyszólván a semmiből teremtett néhány 
hónap alatt, lehetetlenségnek látszott, hogy pozitív elméjében ne revideálja 
a polgári hatalomról belerögződött osztrák katonatiszti nézeteket. Öszintén 
megbékélt Kossuthtal és szinte nyom nélkül tűntek el emlékezetéből a régi 
perpatvaroknak érzelmi maradványai. Viszonyuknak ez a novemberi napok- 
ra emlékeztető melegségét és őszinteségét Görgey részéről az se hütötte 
le, hogy a sereg és talán a maga várakozása ellenére is, Kossuth nem adta 
kezébe a fővezéri hatalmat. Kossuth talán patétikusabb szavakat talált a meg- 
lelt barátság nyilvánítására, de az ő lelkében — akkor már az elméjében ápolt 
távoli és merész célok miatt — ez az új légkör nem érlelt oly nemesízű gyü- 
mölcsöket, mint tábornokának szivében, aki Kossuthot most újból azon a 
magaslaton látta, mint a múlt év szeptemberében. Vetter kineveztetése fő- 
vezérré, amelyről Görgey Kossuthtól március 7-én feltételes, 9-én pedig 
visszavonhatatlan formában értesült, ha talán fullánkot hagyott is jogos becs- 
vágyaiban, egy cseppet se zavarta buzgóságában, se hadműveleti tekintet- 
ben, se érzéseiben Kossuth iránt. A két főember kiengesztelődése felhan- 
golta a hadsereget is. Mindenki érezte, hogy jobb napok következnek. Min- 
den fölpezsdült, megmozdult, megrázkódott. Valami delejesség rezgett át a 
levegőn. Egy izzó, lelkes világ köszöntött be, szélviharosan, az erőknek za- 
jos, robajló, szilaj zsendülésével. Végre is miért ne válna be Vetter? Nem a 
legtiszteltebb nevek egyike-e az önvédelmi harcban? Nem állotta-e ki már a 
hűség próbáját? Nem bizonyította-e be hadvezéri érzékét, amikor a januári 
haditanácson oly lelkes szószólója lett Görgey felvidéki diverziójának és a 
hadsereg összpontosításának? Görgey szinte égett a vágytól, hogy most va- 
lami nagyot, valami rendkívülit, valami tündöklőt vigyen végbe, olyat, arni- 
vel Debrecen örök bizalmatlanságát egyszersmindenkorra eloszlathatja. 
Dembinszki még lemondása előtt oly tervet készített, mely szerint a fő- 
erőnek Szolnok, egy kisebb csoportnak Tokaj felől, tüntető célzattal, kellett 
volna Pest felé előnyomulni. Ez éppen fordítottja volt annak a tervnek, amely 
Kápolnánál megfeneklett. Vetter a korábbi terv megújítását, vagyis a tünte- 
tést Szolnok felől, a főerő támadását Miskolcról a Pestre vezető út mentén, 
javasolta. Ez a terv az adott esetben annyiban volt helyes, hogy az ellenség 
legkisebb ellenállásának irányában érvényesült volna. Az osztrákok ugyan- 
is Damjanichnak március 5-én Szolnoknál aratott fényes győzelmét akarták 
megtorolni s ezért főerőiket Kecskemét-Cegléd-Nagykörös területén cso- 
portosították, következőleg az új magyar támadási irányban ellenállást nem 
fejthettek ki. Kossuth a terv végrehajtása előtt Görgeyt is véleményadásra 
szólította fel. A tábornok azt mondotta, hogy mindkét terv jó lehet, mert a 
lényeg nem a tervben, hanem a végrehajtásban van. Mindazonáltal meg- 
csappant reményekkel nézett az új fővezér működése elé. Kevéssé bízott 

egy olyan katona akaraterejében és szilárdságában, aki nem mentesülhetett 
teljesen a Kossuthnak adott fonák katonai tanácsok felelősségétől, mindazon- 
által esze-ágába se jutott, hogy a megbírált fiatal tábornok helyett a múlt év 
decemberének végén átvegye a feldunai hadtest vezetését. Amennyiben le- 
velezéséből megállapítható, szívesebben vette volna akár Damjanich, Áu- 
lich, vagy Klapka kineveztetését, esetleg egy olyan katonai interregnumot, 
amelyben a hadtestparancsnokok erkölcsi és szellemi együttműködése biz- 
tosítaná a sikert. Ez a gondolat vezette Görgeyt, mikor két hadcsoport ala- 
kítását javasolta, amelynek mindegyike támadó feladattal nyomulna előre 
Pest felé. Az északi csoport (2. és 7. hadtest) a maga két hadosztálytöbblet- 
nyi erejével Tokajon átkél a Tiszán, a déli (1. és 3. hadtest) Szolnokon át vo- 
nul északnyugat felé. Az északi csoport élén ő maga parancsol, a déli élén 
Damjanich áll: a két legkeményebb tábornok. Ismételten hangsúlyoznunk 
kell azt, hogyha valahol döntő jelentősége van a vezér egyéniségének, úgy 
az elsősorban a forradalmi seregnél érvényesül. Minden állandó seregnél, 
így a császári királyi hadseregnél is egyik hadtest, vagy zászlóalj olyan, mint 
a másik. A magyar seregnél a csapat minősége ellenben szorosan összefor- 
rott a vezér egyéniségével. A magyar hadtesteket nem a katonai szabályza- 
tok, hanem vezéreik nevelték. A magyar vezérek hadműveleteit nem a rend- 
szerbe foglalt stratégiai és taktikai merev előírások irányították, hanem a jó- 
zan megfontolással párosult fiatal hév és bátorság. A magyar csapatok maga- 
tartását gyakran a vezérek személyes magatartása döntötte el a csatatéren. 
Görgey személye a friss és kombinált meneteket, az ötletes manővert, Dam- 
janiché a vasöklöt jelentette. Mindkét vezér hadteste fegyelméről volt híres. 
Görgey mellett a megbízható Aulich, Damjanich mellett a szellemes Klapka 
a képzelhető legjobb helyzetet teremthették volna lélektani szempontból. 
Görgey tervének végrehajtása esetén Damjanich feladata az ellenség lekö- 
tése, Görgeyé az osztrák hadállások megkerülése. 

A két hadcsoport megalakulása már valóban kikristályosodóban volt. Klap- 
ka hadteste Tiszafüred környékéről március 3-án Szolnok felé vonult s Gör- 
gey a Tiszán való átkelésre készült Füred körül, amikor Vetter mégis Dem- 
binszki tervének végrehajtását határozta el. Ezt Görgey csak a kormány 
székhelyén, Debrecenben tudta meg, ahová azért utazott és töltött el félna- 
pot, hogy az új fővezér intencióit megismerhesse. Ez alkalommal díszítette 
fel az elnök őt is a II. osztályú katonai érdemrenddel, amely nemcsak hiva- 
talos elismerése volt Görgey téli hadjárata eredményeinek, hanem fátyolbo- 
rítás azokra a kölcsönös félreértésekre, amelyek hónapokon keresztül gátol- 
ták a politikai és katonai együttműködést. Vetteren és Kossuthon kívül úgy- 
szólván senkivel sem érintkezett e rövid órák alatt Debrecenben. Sejtelme 
sermn volt róla, hogy a váci kiáltványnak nagy parlamenti pártja van a csonka 
országgyűlésen, legfeljebb amit Kossuthttól tudott, az csak annyi volt, hogy 
, egy törpe minoritás a mindenáron való béke propagandájával ármánykodik" 
a nemzeti védelem kormánya ellen. Vetter utasította Görgeyt, hogy a 2. had- 

testet haladéktalanul indítsa el dél felé, míg a 7-ik hadtest a Tisza gyors ára- 
dására való tekintettel, Görgey javaslatának megfelelően, Tokajra vonuljon, 
hogy innen megkezdje a tüntetést Pest irányában. A 7-ik hadtest Egyek fe- 
lé március 9-én indult. Görgey haderejének tagozódása a tiszafüredi táboro- 
zás alatt átalakult: Guyon Komáromba távozott, mint kiszemelt várparancs- 
nok, hadosztályát Görgey feloszlatta s a többi három között osztotta el. Au- 
lich tábornok lett és egyben a 2-ik hadtest parancsnoka. A 7-ik hadtest így a 
Gáspár-, Kmetty- és Pöltenberg-hadosztályokra és a Simon-hadoszlopra ta- 
gozódott s idetartozott mg a tiszafüredi hídfő őrsége is. (Két és fél zászlóalj.) 

Görgey a Tisza balpartján húzódó feneketlen dűlőutakon, Egyeken, Tisza- 
bogláron, Büdszentmihályon Tokajra és innen Miskolcra oly meglepő gyor- 
sasággal vonult előre, hogy az utóbbi várost már március 16-án elérte, jólle- 
het úgy a Tiszán, mint a Hernádon hidat kellett veretnie. A hadtest kikülö- 
nítések által gyengült. Rakamazról nyolc lovas-századot küldött a főerő meg- 
erősítésére, Tokajnál a híd őrzésére egy zászlóaljat hagyott hátra, Miskolc- 
nál pedig Beniczky Lajos alatt egy kisebb különítményt hasított ki. 

Görgey e rohanásszerű hadműveletével szemben a Vetter-vezette főcso- 
port csak lassan cammogott előre Cibakháza felé, hogy itt a Tiszán átkeljen. 
Görgey már Miskolcon állt, mikor Vetter még Cibakházán vesztegelt. Az át- 
kelést a főcsoport itt március 18-án kezdte meg, a következő napon Nagykö- 
rös felé nyomult, de a várostól tizenöt kilométernyire megállott, mert a be- 

futott hírek szerint az egész osztrák hadsereggel juthatott szembe. Valóban 
Windischgraetz haderejének harmincöt zászlóalját, ötvenkét lovas-századát 
és százötvenhat ágyúját itt összpontosította s így Vetter csoportjával szem- 
ben határozott fölénybe került. Vetter — alvezéreinek tanácsára — félbeszakí- 
totta az előnyomulást és március 21-én éjszaka visszatért a Tisza balpartjá- 
ra, holott ugyanekkor Görgey már Mezőkövesdig érkezett el. Március 20-án 
ezt jelenti a fővezérségnek: , A hadtestparancsnokság szándéka: a Hevesen 
álló ellenséget ha lehet elfogni, vagy pedig elterelni s azután Hatvannak 
Pest felé előnyomulni." Ugyanez nap ezt írja Kossuthnak: , Méltóztassék fi- 
gyelmeztetni a fővezér urat, hogy futárjai igen rosszul utasíttatnak útra. 17- 
én indult el egy kurírja Cibakházáról Tokajra, mikor én aznap már Miskolcon 
voltam s így ő utánam ballagván, csak ma kaptam meg Vetter fővezér úrtól 
azon rendeletet, hogy megragadjam az offenzívát Pest felé. Eszerint Vetter 
fővezér úr azon véleményben van, hogy én Tokajon bevárandom parancso- 
latját. Ezt csak nem lehet, ha csak a régi Zopf-Kriegsrat-féle eljárást egé- 
szen magunkévá tenni nem akarjuk." Március 21-én Dormándról ezt írja: 
, Én azon hiszemben, hogy a nagy ármádia odalent mindenáron támadólag 
lépjen fel, előrenyomultam egészen idáig, feltett szándékom lévén, Heves- 
ről Árokszállásnak, Gyöngyösnek, Vácra nyomulni, amint az én köztem, meg 
Damjanich bajtársam között ki volt csinálva. . . Én vágyom a csata után." Már- 
cius 22-én Görgey tüntető előnyomulása már meghozta a várt eredményt, 
amit azonban Vetter nem bírt kihasználni. Görgey útjában kezdetben csak 
Ramberg hadosztálya állott, amely Görgey közeledésére nyugati irányban 
tért ki. Március 19-én Windischgraetz már Jászberénybe irányította a Wrbna- 
hadtest egy gyalogosztályát, a következő napon Schlick egész hadtestjét is, 
eképpen Görgey ellen Hatvan környékén az osztrák vezetés huszonnyolc 
zászlóaljat, harmincnégy lovasszázadot és százhuszonhárom ágyút összpon- 
tosított, vagyis tizenkét zászlóaljjal, tizenhat lovas-századdal és hatvan ágyú- 
val többet, mint amennyit Görgey hadereje képviselt. Itt volt az ideje annak, 
hogy a magyar főcsoport támadásba menjen át. Ehelyett azonban a Tisza 
balpartján vonult vissza. 

Az imént vázolt hadművelet sikere — mint látjuk — nem a haditerven, ha- 
nem a végrehajtáson múlt. Görgey a maga előnyomulásával magáravonta a 
túlerőt. Ezt a hatást azonban Vetter nem várta meg. Túlkorán tört elő Cibak- 
házáról Nagykörös felé. Ezért vissza kellett fordulnia. Ennek dacára Görgey 
lendületes hadművelete a kápolnai csata óta hátrányos magyar helyzetet 
egy csapásra kedvezőre fordította. Hadtestjének az osztrákok oldalában va- 
ló megjelenésére Windischgraetz lemondott a kezdeményezésről. Március 
közepén még a támadás gondolatával foglalkozott. Vezérkara azon gondolko- 
dott, hogy Szolnok és a Körös torkolata között átkel a Tiszán és Debrecen 
irányában nyomul előre. Most azonban, amikor Görgey Mezőkövesden ál- 
lott, az osztrák hadsereg védekezésre szorult. Meg kellett kezdenie főerejé- 
nek eltolását észak felé. (Lásd a 21-ik vázlatot.) 

Az osztrák fővezér március 23-án azt írta Schlicknek, hogy az új átcso- 
portosítás célja elejét venni Komárom ostroma megzavarásának, mert most 
ez a legfontosabb. Görgey valóban nagy mestere volt a manővernek: egy 
gyors mozdulattal, anélkül, hogy csatát vívott volna, a helyzet urává vált. Az 
ellenség, amely eddig szemét Debrecenre függesztette, most aggodalommal 
pislogott vissza Komárom felé. A Görgey által teremtett kedvező helyzetet 
Vetter arra iparkodott kihasználni, hogy seregének Cibakházánál hadászati 
kudarccal végződött partváltoztatását megismételje több sikerrel Tiszafü- 
rednél. Arra szánta el magát, hogy a sereg zömét Görgeynek a Tarna men- 
tére vonuló hadteste után vezeti, ezután hozzáfog a Pest felé már kétízben 
is (Kápolnánál és Nagykörösnél) megrekedt támadó hadműveletek felélesz- 
tésének. Március 26-ika és 28-ika között megint átkelt a Tiszán. Mikor ez 
megtörtént, a magyar sereg zöme, illetve mind a négy hadtestje a Tisza jobb- 
partján eljutott abba a csoportosításba, amelyből a döntő hadjáratot meg- 
kezdhette. 

A Vetter-féle hadműveletek huza-vonája, vagy megszakadása nagyon ki- 
hozta sodrából Görgeyt. Különben is gyanakvásra, sötétlátásra hajló lelküle- 
te megriadt attól az eshetőségtől, hogy megismétlődhetik a Dembinszki- 
epizód s vele a hadsereg újabb válsága. A Kossuthoz való viszonya lehetővé 
tette, hogy teljes nyíltsággal tárja fel aggodalmait a Vetter-féle hadvezetés 
nyilvánvaló eredménytelensége ellen az elnökhöz írt leveleiben. Ez alka- 

lommal Kossuth az, aki kettejük közül inkább megóvta hidegvérét és tárgyi- 
lagosságát. Igaz, hogy Vetter fővezérsége is az ő felelősségét nyomta. , Ein 
zweideutiger Mensch", mondta Görgey főparancsnokáról, bár a személyi 
ambícióktól is éppoly tiszta lenne, mint ő, Damjanich, vagy Klapka. Görgey 
mint minden igazi ösztönember idegeiben érezte azt a pszichológiai mozza- 
natot, amelyet nem szabad kihasználatlanul hagyni, azt tudniillik, amiről Na- 
póleon azt mondotta, hogy akkor kell csatát vívni, amikor a vezér a marká- 
ban érzi a szerencse üstökét. Amikor ezeket a türelmetlenségtől és kétség- 
től égő leveleket Debrecenbe irogatta, még nem tudta, hogy a Nagykőrösnél 
megtorpant offenzíváért nem is annyira Vetter felelős, mint Damjanich, akit 
ő látatlanul is oly nagyra tartott s akivel március óta oly szivélyes hangú le- 
velezést folytatott. Jogos ambíciója még inkább felserkent a Vetter-féle kí- 
sérletek meghiúsulásától. 

Görgey István agyba-főbe védi bátyját a becsvágy gyanúja ellen. Felesle- 
ges ügyvédi munka. Nagy emberek indokolt becsvágyak nélkül nem törhet- 
nek nagy célok felé. Az erkölcsi fegyelemnek az a formája, amely Deák Fe- 
renc, vagy Washington egyéniségének és közéleti szereplésének annyira 
antik zománcot adott, nem föltétlen velejárója a politikai, vagy katonai rend- 
kívüliségnek. Az a fundamentális értéktudat, amely a történelmi nagyság- 
nak — mondhatni - természetes alkatrésze, kivált olyan helyzetekben, ame- 
lyek az értéktudat kifejlődésének gátat vethetnek, kell, hogy ösztökélő és 
termékenyítő becsvágyakban rügyezzen ki. Megesik, hogy az önérték tuda- 
ta megtéveszti az embert és olyasmire is sarkalja, hogy jogosulatlan hatás- 
köröket küzdjön ki magának. A törtető akaratot éppen az különbözteti meg 
a nagy egyéniség elementáris becsvágyától, hogy érvényesülésének alapja 
pusztán a maga értékének aránytalan túlméretezése, következőleg se erköl- 
csi, se tárgyi jogcímmel nem rendelkezik, hogy a helyzetekből és a tények- 
ből képződött akadályokon erőszakosan is átgázoljon. De ha Görgey, akinek 
fiatal éveiben a szerénysége az élhetetlenséggel volt határos, most össze- 
mérte magát, a maga kötelességtudását, teljesítményét, szellemi és erköl- 
csi képességeit, akár Dembinszkiével, akár Vetterével, akár a debreceni 
bírt arra, hogy magát az egyedül lehetséges fővezérnek tartsa. 

Az ilyen ambíció nem hiba, még kevésbé vétek. Aki a honmentés aktív 
munkájában nélkülözhetetlennek tartja magát, különösen a versenytársaival 
való összehasonlítás viszonyában és ha ezt a viszonyt a hadsereg közvéle- 
ményének egyhangú akarata is szentesíti, az kétségkívül egy magasabbrendű 
kötelesség elmulasztásának hibájába tévedne, ha a dolgok kifejlődésével 
szemben passzivitásra ítélné magát, vagy sztoikusan viselkedne. Ugyan- 
ilyen magasfokú kötelességtudat és hivatásérzet hatotta át Kossuthot is, 
amikor a múlt év szeptemberében kezébe ragadta a gyeplőt. Görgeynek lát- 
szólag annyira megváltozott magaviselete Vetter háromhetes fővezérsége 
alatt, ebben az értéktudatban találja természetes magyarázatát. Így a Kos- 
suthtal való viszony, a Debrecennel való meleg és konciliáns levelezés, a 

Vetter ellen emelt vádjai és gyanúsításai, nem különben a debreceni béke- 
párttal való plátói viszonya, amelyet különben is csupán Kossuth, vagy leg- 
feljebb Szemere előadásai alapján ismert. Nem sejtette, hogy amikor a nyak- 
tilót szánja a békepártnak, valójában saját pártfeleimek megsemmisítésére 
tör. Lelki állapotának ez a fázisa csak azok előtt látszik homályosnak, vagy 
kétértelműnek, akik nem tudják, hogy a Kossuth által eláztatott békepárt 
Görgey előtt oly színben tűnhetett fel, mintha az mindenáron, hódolat és 
megalázkodás árán is, a békét sürgetné. 

Vetter parancsainak, illetve terveinek kitudakolása céljából Görgey már- 
cius 26-án Tiszafüredre ment, ahol együtt találta a fővezért a többi hadtest- 
parancsnokokkal. Ez alkalommal találkozott először Damjanich tábornokkal, 
a népszerű és diadalkoszorúzta hőssel, talán az egyedülivel, akinek a hadse- 
regben való tekintélye az övével mérkőzhetett. Damjanich egyenes, nyers- 
modorú katona volt, igazi General-Vorwárts, amolyan Blücher-féle egyéni- 
ség, törik-szakad ember, akire bátran lehetett áthárítani a legnyaktörőbb ha- 
di vállalkozásokat is. Csapata, a magyar szabadságharc gárdahadtestje, az er- 
kölcsi és katonai érték legmagasabb színvonalán állott. A 3-ik és 9-ik zász- 
lóalj lendülete magával sodorta a hadtest többi elemét is. Majd látni fogjuk, 
hogy ez a hadtest viseli a tavaszi hadjárat legsúlyosabb terhét és hogy vitéz- 
sége és állhatatossága a legnehezebb tűzpróbákat is ki fogja állani. Damja- 
nich magassága - legkedveltebb zászlóalja egyik tisztjének elbeszélése sze- 
rint — meghaladta az egy ölet, s minden tagja kellő arányban állott egymás- 
sal. , Ha maguk elé képzeljük, amint nagy pej paripáján csendesen ül, hátán 
fehér köpönyegével, oldalán lapos fringiájával, öklét szokása szerint csípőjé- 
re támasztva, s merőn nézve a csata fejleményeibe: előttünk áll az impozáns 
alak, melyhez csak a mithosz mennyköveket szóró Juppitere hasonló s amely- 
ről a hadseregben azt tartották, hogy hozzá hasonló daliás alakot soha éle- 
tükben nemn láttak." A délvidéki harcok nagy hősének természetében azon- 
ban sok vadság volt és barbárság. Ha haragja fellobbant valaki ellen, kímé- 
letlenségig durva tudott lenni. , Kövessen el Vetter csak egy hibát, — mond- 
ta Vukovicsnak -, ő azonnal főbelöveti." De akármilyen nemes ércből öntött 
egyéniség volt is Damjanich, Görgey nyugodt fölénye előtt éppúgy meghó- 
dolt, mint a többi alvezérek. Hogy Görgey megkülönböztetett figyelemmel 
bánt vele, sajnos, oly rövidreszabott együttműködésük folyamán, hogy in- 
kább, mint bárkit, respektált, az csak következménye volt Damjanich föltét- 
len parancsnoki megbízhatóságának, annak az erélynek és bátorságnak, ame- 
lyet ez a vezér tanúsított a hadviselés legválságosabb szakaszaiban is. Egy- 
általán Görgey finom emberismerete képessé tette rá, hogy minden határo- 
zott rajzolatú egyéniséggel megtalálja az érintkezés és a bánásmód megfele- 
lő formáját. Másképp viselkedett Damjanichcsal szemben, máskép Aulich és 
Klapka iránt. 

Aulich túlhaladt már élte delén, amikor a régi hadseregben élvezett te- 
kintélyét és kiváló elméjét tartaléktalanul odakölcsönözte a magyar ügynek. 
Mint a Sándor-gyalogezred alezredese, esküjéhez és kötelességéhez való 

férfias ragaszkodásával döntő szolgálatot tett a magyar gondolatnak a déli tá- 
borban, amikor ott megindult a politikai oszlás. Példája a császári tisztek egy 
részére rangjánál, tekintélyénél és befolyásánál fogva határozottan mérvadó 
volt. Jellemének és elméjének nyugodt összhangjánál fogva nem igen volt 
párja abban a hadseregben, amelyhez 1848-ig tartozott. Emellett — mint ak- 
kor mondották - , erényes polgár is volt". A hadseregben neki nem akadt se 
irigye, se ellensége, alatta mindenki szívesen szolgált. Vukovics szerint Gör- 
geyt bátorsága és lángelméje miatt nagyon kedvelte s természetes fővezér- 
nek állította a magyar hadseregben. Akármennyire elismerte azonban tábor- 
nokának felsőbbségét, a legkevésbé se vett részt azokban a forrongásokban 
és gyülekezetekben, amelyek akár Görgey mellőzése, akár helytelen kor- 
mányintézkedések következtében napirenden voltak a 7-ik hadtestben. , Ich 
diene die Sache, nicht die Formen", — mondta azoknak, akik ezeknek a tisz- 
ti korteskedéseknek és hadakozásoknak értelmi szerzői voltak. 

Egészen más fából faragott személyiség volt Klapka, akkor a magyar ügy 
legfiatalabb tábornoka. Bayer után a szabadságharc vezérkarának legkivá- 
lóbb elméleti hadásza volt, megáldva tevékeny, finom gazdag képzelőerővel. 
Lényének alapeleme azonban a puhaság volt és a határozatlanság. Bizonyos 
tekintetben igazságot kell adnunk egyik szenvedélyes bírálójának abban a 
megállapításában, hogy sohase tudott a maga tanácsán indulni s mindig an- 
nak adott igazat, aki vele utoljára beszélt. Az egész korszakban folyton inga- 
dozott Görgey és Kossuth között, ami különben gyakran megtörténik olyan 
embereknél, akik felismerik mindkét pártnál a tárgyi igazságot s egyikhez 
se tudják rögzíteni magukat. Minthogy képzelete nagy túlsúlyban volt aka- 
ratereje felett, Klapkánál gyakran találkozunk vakító fölgerjedésekkel és 
hirtelen elcsuklásokkal. Vezérkari főnöke, Szillányi, azt mondta róla, hogy 
mint hadvezérnek csak egy hibáját lehet bűnül felróni, azt, hogy még igen fi- 
atal volt s ezért , sok ábránddal bírt..." , Belső tüze sokszor erővel ragadta 
őt el; lelkülete mintegy kiszabadulva, nem lehetett azt többé fékezni, hanem 
magával vitte cél nélkül a határtalan térben; innen magyarázható mindig in- 
gadozó, mindig változó eszmemenete... Ki azonban őt ismerte, tárgyát és 
alapgondolatát megértette, a változatok nélkül, az bámulhatta csak hatalmas 
lelkét, gyors, világos katonai éleslátását és mély hadászati ismereteit." Gör- 
gey emberismeretének csak becsületére válik, hogy Bayer után senkivel se 
vitatta meg oly körülményesen és alaposan haditerveit, mint Klapkával, bár 
azt is tudta, hogy a végrehajtásnál mindig a sarkára kellett lépnie. Ha ezek- 
kel a férfiakkal való viszonya nem is nyújtotta a közvetlenség és a felsőbb- 
ség ama művészi attitüdjét, amely például Napóleon és marsalljai között 
uralkodott, azért Görgey különösen értett hozzá, hogy ezeket a tábornoko- 
kat az egyéniségüknek megfelelő posztokon alkalmazza. 

Itt a tiszafüredi táborban találkozott Görgey először a magyar ügy egyik 
legrokonszenvesebb és legtehetségesebb leventéjével, a szabadságharc Ba- 
yard lovagjával, az ifjú Leiningen-Westerburg Károly gróffal, aki akkor dan- 

dárparancsnok volt a 3-ik hadtestben. Miképpen Damjanichot, őt is a ma- 
gyar hitves kötötte a letett eskün kívül a magyar ügyhöz. S itt csirázott ki 
Görgey és Leiningen között ama szép és megható férfibarátságok egyike, 
amely jó csillag gyanánt kísérte végig Görgey pályáját a bukásig. A magyar 
hadsereg két legjobb csoportja, a 3-ik és 7-ik hadtest, szintén a füredi tábor- 
ban találkozott össze, ahol viharos lelkesedéssel ünnepelték egymás dicső- 
ségét és a holnap reménységet. Még Füred előtt, Egerben vált meg hosz- 
szabb időre Görgey a feleségétől is, aki Liptószentmiklóstól fogva a tábor- 
ban tartózkodott. Adél asszonyt Parádra küldte, ahol a napok egyhangúságát 
és unalmát a fogoly osztrák tisztek társaságában whistezéssel ütötte el. Ma- 
ga Görgey a Vetterrel való tanácskozás után nyomban visszatért hadtes- 
téhez Gyöngyösre. Itt kapta meg Klapkának március 28-án kelt levelét arról, 
hogy Vetter megbetegedett és hogy ő (Klapka) Kossuth megbízásából ve- 
zérkari főnöki minőségben a hátullevő hadtesteket a gyöngyösi országúton 
Görgey mögé irányította. Végre március 31-én, mikor a sereg a 21-ik vázlat- 
ban feltüntetett helyzetbe jutott, Kossuth Görgeyt Egerbe rendelte és meg- 
bízta a hadsereg ideiglenes főparancsnokságával. A sereg hadműveletei most 
már, közel kéthónapi ingadozás után, erős ütemben megindultak. A diadal- 
mas tavaszi hadjárattal a szabadságharcnak új fejezete kezdődött. 

VIIL 


Isaszeg - Görgey fővezéri szerepe az áprilisi hadjáratban — Új haditerv 
Gödöllőn — Kossuth és Görgey politikat tanácskozása a királyi kastélyban — 
Vác és Nagysalló — A detronizáció hatása a hadseregben — Ludvigh jelentése — 
A 7. hadtest forrongása - Egy katonat buccsa tervei — Bécsbe, Budára vagy 
Debrecenbe? 


Az ideiglenes magyar főparancsnok éles szermne látta, vezéri ösztöne meg- 
érezte, hogy a vele szemben széles vonalban, Vác és Szolnok között álló el- 
lenséges csoportok a következő napokban Gödöllő környékén fognak össze- 
torlódni és itt akarják kivédeni, a defenzívára alkalmas erdős hegyvidéken az 
ő előtörését Pest felé. Ezért az április 1-én kiadott intézkedés Gödöllőnek 
csupán a 7-ik hadtestet irányította, hogy az ellenséget arcban lekösse, míg a 
másik három hadtest Jászberényben és Tápióbicskén át tervezett nagy meg- 
kerülő mozdulattal Isaszegre, a Gödöllőnél biztosra vett ellenséges állás ol- 
dalába kapott irányítást. Április 6-án mind a három hadtestnek Isaszseget 
kellett elérnie. Ez az intézkedés Görgey hadvezetői képességének egyik 
legnagyszerűbb bizonyítéka. bár a magyar seregnek két csoportra való osz- 
tása mindkettőt a külön való megveretés veszélyének tette ki, Görgey mé- 
gis vállalta a kockázatot, mert megérezte, hogy ellenfele a következő napok 
alatt milyen hadműveleteket fog határozni. Mintha április 1-én Gyöngyösön 
már tudta volna, hogy néhány nap múlva Isaszegen döntő csatára kerül a sor. 
Így is történt. A magyar hadsereg e gyönyörü megkerülő hadműveletét áp- 
rilis 1-től 6-ig, a 22-ik vázlat mutatja. 

Az osztrákok egyidejű hadmozdulatai Görgeyt nem akadályozták meg a 
terv végrehajtásában. Mióta a 7-ik hadtest Mezőkövesd vidékén felbukkant, 
az osztrákok állandó bizonytalanságban éltek. Windischgraetz ugyan átcso- 
portosította haderőit Gödöllő felé, de végleges elhatározásra jutni nem tu- 
dott. Fedezni akarta Pestet is, féltette Komáromot is. Attól tartott, hogy a 
magyar sereg az Ipoly-völgyön át Komáromnak vesz irányt. Végül is nagy- 
arányú erőszakos földerítést rendelt el, hogy , az ellenséget erejének fölfej- 
lődésére és talán szándékának nyilvánítására" kényszerítse. Schlick hadtes- 
te kapott parancsot, hogy ezt a felderítést végrehajtsa. E célból április 2-án 
Hatvanra, 3-án Gyöngyösre kellett előnyomulnia. Jellacsics hadtestének vi- 
szont a Tisza mentéről Gödöllő irányában kellett csatlakoznia. A szembenál- 
ló két vezér hadmozdulataiból két ütközet fejlődött. 

Schlick hadtestének elővéde április 1-én megszállotta Hatvant, ahonnan 
a magyar előcsapatok Hortra mentek vissza. A következő napon Schlick 
folytatta menetét Hortra, ahol a 7-ik hadtest két hadosztályára (Gáspár és 
Pöltenberg) bukkant s azokat megtámadta. Magyar részen az ütközetet Gás- 
pár ezredes vezette, aki Simon hadoszlopának egyik dandárát a csatatérre 
rendelte. Ugyanekkor a déli irányban a 3-ik hadtest egyik dandárja is (Cillich) 
a csatatérre sietett a főcsoportból. Gáspár György ama parancsára, hogy az 
ellenséget vesse vissza, támadásba ment át és Schlick hadtestét Hatvanon 
túl visszadobta. A vereség hatása alatt Schlick Gödöllőig hátrált, Windisch- 
graetz pedig, ki most biztosra vette, hogy a magyar seregnek Komárom a 
célja, Csorichnak Vácon levő hadosztályát Gödöllőre vonta, a horvát bánnak 
pedig megparancsolta, hogy erőltetett marsban siessen Gödöllő felé. 

E parancs alapján Jellacsics főereje április 3-án Tápióbicskéig menetelt. 
A hatvani összeütközés jó auspiciumokat sejtetett. ,, [tt most minden a leg- 
jobb kerékvágásban van, — írta Kossuth a főhadiszállásról a Honvédelmi Bi- 
zottmánynak április 3-án este —, minden kerék gyönyörűen összevág, mint 
a jó óramű, míg a megkezdett felvonás le nem játszatik... És tudja a tisztelt 
a legtisztább indulatú hazafi. Kiben a haza tökéletesen bízhatik, ki nemcsak 
nem irigyli senkinek a dicsőségét, hanem örömest nyújt a dicsőségre más- 
nak alkalmat, hatóságát ismeri s gyakorolja teljes mértékben, de nem affek- 
tál superoritást s ellenvetés nélkül elfogadja, ami jó. A mostani operáció ter- 
ve Klapkáé, megkérdeztetett -— s elfogadtatott. Cillich detasirozása Damja- 
nich érdeme, mert tért kapott az önálló működésre, mert Görgey ennyit 
mondott neki: terved helyeslem, tudod mi a cél, vigyázz és segítsd Gáspár 
balszárnyát. A csata alatt pedig Görgeyt Gyöngyösön a hideg kilelte, hogy 
két órányira a nyolc óra folytán tartott irtózatos ágyútűztől, nem mehetett 
az ütközetbe; kérték, ne tegyen magán erőszakot, menjen, de ő azt felelé, 
mit előbbi estén is mondott: Gáspár derék ember s még nem volt alkalma 
tízezer főnyi sereggel csatát önállóan vezényelni, mutassa meg, mit tud, ér- 
demeljen ki magának egy tábornokságot, ha bajba jönne, közel vagyunk, 
majd kivágjuk." 

Klapka a hatvani siker hírére azt javasolta a főtábornoknak, hogy a meg- 
kerülő hadcsoport álljon meg és a Hatvan-Gödöllő irányában esetleg szük- 
séges beavatkozásra készüljön fel. Görgey azonban az átkarolás folytatása 
mellett döntött. Csak a 7-ik hadtestet utasította, hogy az ellenség túlerős tá- 
madása elől, harcolva, Tarna mentére hátráljon. A megkerülés tervszerűen 
folytatódott. Április 3-án Görgey jelentést kapott arról, hogy az osztrákok a 
Tisza-vonalat elhagyták, mire Asbóthnak Törökszentmiklóson álló gyenge 
hadosztályát utasította, hogy kövesse az ellenséget a Pest-Szolnok vasútvo- 
nal mentén. Április 4-én az átkaroló csoport élén haladó Klapka Jellacsics- 
nak Tápióbicskére jutott utóvédét (egy gyalog- és egy lovasdandár) megtá- 
madta. A harc kezdeti sikere után a magyar hadtest hátrányára fordult, mire 
a csatatérre siető Görgey az időközben felvonuló Damjanich hadtestét dob- 
ta harcba. Ez aztán a küzdelmet eldöntötte a magyar fegyverek javára. A 
tápióbicskei ütközet alkalmas volt arra, hogy az osztrák vezérkar figyelmét 
a megkerülő magyar csoportra irányítsa. Görgey tartott is attól, hogy had- 
mozdulata tudomására jutott az ellenségnek. Mindamellett kitartott eredeti 
elgondolása mellett. Windischgraetz most valóban óvatossá vált. Eddig csak 
attól tartott, hogy a magyar sereg észak felől megkerülheti: ezt a veszélyt 
Hatvanra tervezett támadással akarta megelőzni. A tápióbicskei ütközet 
után azonban már azzal is számolt, hogy a megkerülés dél felől is megtör- 
ténhetik. Ezért haderőit Gödöllő környékén összpontosította, hogy innen 
Pestet fedezze, a Csorich-hadosztályt pedig visszarendelte Vácra, hogy a ko- 
máromi irányt is fedezhesse. 

Görgey április 5-én utasította az időközben tábornokká kinevezett Gás- 
párt, hogy másnap a Galga-patak vonalán túl fekvő Bagot mindenáron foglal- 
ja el. A parancs e szavakkal végződött: , Csak bátran előre". Ezt követte a fő- 
seregnek szóló világos és rövid intézkedés, amely szerint április 6-án Dam- 
janich hadtestének a Királyerdőn át ,,a legszigorúbb elővigyázatossági rend- 
szabályok megtartása mellett" Isaszegre, Klapkának ettől délre Sápon át a 
hegyháton ugyancsak Isaszegre és Aulichnak tartaléki viszonyban a 3-ik 
hadtest mögé, egyelőre Dányra kell előnyomulnia. ,, A hadtestek — úgymond 
Görgey parancsa - a lehető legszigorúbb összeköttetést tartsák, egymást fi- 
gyelmeztessék és támogassák." Nyilván Görgey még Isaszeg előtt számí- 
tott az összecsapásra, de valószínűbbnek vélte, hogy az ellenség a Rákos-pa- 
tak mögött, azaz Isaszegen túl fogadja el a csatát. Az a körülmény azonban, 
hogy az osztrákok isaszegi csoportja a keletre elterülő Királyerdő keleti sze- 
gélyén több dandárt hagyott hátra, amelyekre Klapka és Damjanich rábuk- 
kantak, a döntő küzdelmet hamarabb robbantotta ki. Ebből támadt az a nagy- 
arányú viaskodás, amelyet a szabadságharc története az isaszegi diadal né- 
ven ismer, s amelyben a magyar fegyverek döntő győzelmét túlnyomóan 
Görgey személyes beavatkozásának kell tulajdonítanunk. A csata első idő- 
szakának Görgey távollétében vívott ütközetei ugyanis a magyar hadakra 
nézve kedvezőtlen fordulatot vettek. A válság tetőpontján jelent meg Gör- 

gey a csatatéren, villámgyorsan áttekintette a helyzetet, nyomban erős kéz- 
Ze. átvette a vezetést és a fenyegető vereséget győzelemmé változtatta át. 
A harc lefolyását nagy vonásokban azért ismertetjük, hogy Görgey vezéri 
tevékenységének főbb momentumait megérttessük. 

Görgey április 6-ának délelőttjét Kókán, a megkerülő csoport hátában 
fekvő központi helyen töltötte, ahonnan a csatatérre csak délután három 
órakor indult el. Eddig az időpontig a fejlemények a következők voltak: Klap- 
ka és Damjanich hadtestjei Sáp és Kóka elhagyása után, délután félegy óra- 
kor a Királyerdő keleti szegélyén védekező osztrák dandárok ellen a Tápió- 
patak mindkét partját övező halmokon harchoz fejlődtek és az osztrákokat 
rövid küzdelem után visszadobták s üldözés közben az ellenség által felgyúj- 
tott erdőség nyugati pereméig hatoltak. Innen Klapka hadtestének egyik, el- 
szigetelten előretörő dandára Isaszegre hatolt, ahonnan az osztrák túlerő el- 
lentámadása kivetette. A rendetlenül hátráló dandár magával ragadta Klap- 
ka egy másik brigádját is, mire az elbátortalanodott Klapka elrendelte a visz- 
szavonulást, jóllehet négy dandára közül három még egyáltalán nem vett 
részt a harcban. Damjanich, ki időközben hadtestét Isaszegtől északkeletre 
állította föl, a balsiker láttára Kiss Pál dandárát Klapka támogatására küldte 
előre a Szentgyörgymajoron át. Egyben értesítette a Dányban tartózkodó 
Aulich-hadtestet is, hogy fejlődjék fel a csatatérre, ő maga a Rákos-patakon 
át, Isaszegtől északra akart előretörni, hogy Klapkán ezzel is segítsen. Ek- 
kor még nem sejtette, hogy ezt a szándékát Gödöllő irányában elrendelt 
osztrák oldaltámadás fogja megakadályozni. Bízott abban is, hogy rövidesen 
Gáspár hadteste is beavatkozik a harcba. De ennek éppen ellenkezője követ- 
kezett be. Gáspár ugyanis Bagnak megparancsolt megszállása után zömével 
itt és Aszódon megállott s csupán Kmetty hadosztályát küldte előre Gödöl- 
lő felé, anely a Bessenyőtől északkeletre fekvő magaslatokig hatolt, ahol az 
osztrákok útját állották. Az osztrák vezérkar, mely ekkor már tudatára éb- 
redt annak, hogy a magyar támadás Isaszeg irányában történik s így Gödöl- 
lő felé csak kisebb magyar egységek nyomulnak elő, tartalékhadosztályát 
Isaszeg irányában vetette harcba. Ez a hadosztály ütközött most Damjanich 
hadtestének oldalába. A délután három óra felé kifejlődött harctéri helyzet a 
magyar fegyverekre nézve aggályossá vált. A balszárny (Klapka) visszavo- 
nulóban, a közép (Damjanich) elszigetelt helyzetben, előtte és jobboldalában 
túlerős ellenséggel, a jobbszárny (Gáspár) teljes tétlenségében. A kezdemé- 
nyezés az osztrákok kezébe csúszott át. 

A Kókán tartózkodó Görgey a különös légköri viszonyok miatt nem hal- 
lotta az ágyúdörgést. Látta ugyan a lángoló Királyerdő füstjét, de — minthogy 
jelentést nem kapott — azt kellett hinnie, hogy az osztrákok az erdő felgyúj- 
tásával fedezik visszavonulásukat. Csak délután három órakor értesült elő- 
reküldött huszárjaitól az Isaszegnél dúló csatáról és annak kedvezőtlen for- 
dulatáról. E jelentésre a Dányban levő Aulichnak parancsot adott, hogy nyo- 
muljon elő Isaszeg felé, ő maga pedig a csatatérre vágtatott. Délután négy 
órakor ért a Királyerdő keleti szegélyére, ahol nagy megkönnyebbülésére, 
Aulich zászlóaljait látta maga előtt menetelni. Aulichot ugyanis Damjanich 
értesítése alapján a Dányban levő Bayer már korábban elindította a csatatér- 
re. A Királyerdő keleti szegélyén ugyanekkor Gáspár hadtestétől vágtában 
jött huszártiszt Görgeynek azt a szóbeli jelentést hozta, hogy 7-ik hadtest 
Gödöllő felé nyomul előre. Ezt a jelentést, hogy az osztrákok a Galga vona- 
lát feladták, megnyugvással vette tudomásul, mert az következtette, hogy 
Gáspár csapatai a legrövidebb idő alatt beavatkoznak a harcba. A jelentést 
hozó huszártiszt bizonyára lovagolt két órát, ameddig a Galga mellől a főtá- 
bornokhoz ért. E két óra alatt az , előnyomuló" Gáspár hadtestnek Bessenyő 
közelébe kellett érnie. 

Tudjuk, hogy a huszártiszt híre nem felelt meg a valóságnak. Görgeynek 
azonban semmi oka semn volt arra a feltevésre, hogy a hatvani ütközet veze- 
tésénél oly pompásan bevált Gáspártól érkezett e jelentés valódiságában és 
pontosságában kételkedjék. Ezért az agyában hirtelen megvilágosodott nagy- 
vonalú csatataktikájában bizton számított Gáspár beavatkozására. Hiszen e 
terv világosan körvonalazta a magyar sereg két nagy csoportjának feladatát. 
Klapka és Damjanich hadtestjeinek, amelyek nyilván az osztrák főerőt von- 
ták magukra, azt a feladatot szánta, hogy Aulich hadtestével együtt támadás- 
ba menjenek át, hogy felsodorják délről az osztrák hadállást és az így Gödöl- 
lő felé szorított osztrákokat Gáspár hadtestének karjaiba dobják. E terv vég- 
rehajtására Aulich hadteste két részre oszlott. Fele a Szentgyörgymajoron át 
Klapka támogatására sietett, másik fele pedig Damjanich felé vett irányt. 
Görgey maga először Klapkát kereste fel, hogy vele személyesen közölje 
taktikai feladatát. A déli szárny felé vezető útjában azonban kellemetlen meg- 
lepetésben volt része. Alig hagyta el Aulichot, mikor Klapka visszaözönlő 
csapataira bukkant. Ezeket kemény, dorgáló szavakkal visszafordította, majd 
pedig, mikor az egyik zászlóalj parancsnokától azt a jelentést vette, hogy a 
visszavonulást maga Klapka rendelte el, az első hadtest parancsnokának fel- 
kutatására indult, akit bomladozó zászlóaljai közepette meg is lelt. Valóban 
nem éppen hízelgő kifejezésekkel iparkodott meggyőzni bajtársát, hogy az 
hátrálására halomra dönti az egész haditervet. Klapka ellenvetésére, hogy 
csapatai fáradtak és hogy lőszerük kifogyott, utalt a rendetlenül futó zászló- 
aljak élénkségére, ami éppen nem a fáradtságot árulja el és hogy a lőszerhi- 
ány nem ok arra, hogy néhány szuronyrohamot ne intézhessen az ellenség 
ellen. Végül e történelmi szavakkal öntött lelket a csüggedt Klapkába: , Ma 
győzni kell, vagy a Tisza mögé visszavonulnunk. Harmadik eset nincs. Dam- 
janich tartja magát, Aulich előnyomul, ma győznünk kell!" 

Görgeynek e szilárd győzelmi akarata Klapkát is sziven találta. A köny- 
nyen felhangolható emberek természetével, újraéledt tüzével visszafordí- 
totta csapatait és azokat újból Isaszegre vezette. Görgey személyes beavat- 
kozása a csatatér déli részén tehát egyelőre megnyugtató helyzetet terem- 
tett. Most aztán Damjanichhoz indult. Mikor útközben délután öt óra tájban 
az Isaszegtől északkeletre fekvő erdő szegélyéig jutott, ahol áttekinthette az 
egész terepet, a kép valóban nem volt örvendetes. Kiss Pál dandára, amely 
Klapka eltűnt hadtestének helyébe került s valahogy tartotta magát Isaszeg 
előtt, éppen most volt kénytelen visszaszivárogni a túlerő elől. Klapka újabb 
támadása még nem érvényesülhetett. A Kiss-féle dandár és Damjanich déli 
szárnya között párezer lépés szélességű űr tátongott. Az űr mögött ugyan 
ott volt, de szintén hátrálásban a 3-ik hadtestnek Nagy Sándor alatt egyesí- 
tett lovassága. Ezt Görgey kemény parancsszava megállította és Isaszeg fe- 
lé előrendelte, hogy kitölthesse a roppant hézagot. Most már feltehető volt, 
hogy a döntőnek szánt déli szárny megállja a helyét. 

Tovább vágtatott Damjanichhoz. Ez érthetően rosszkedvű volt s éppen 
nem gyöngéd szavakkal emlegette Klapkát, akinek eltűnése következtében 
a déli szárnya fedetlen maradt. A Klapka tehermentesítésére nyugati irány- 
ban intézett támadó előtörését az osztrákok Gödöllő felől a Rákos keleti part- 
ján oldalba kapta s ezért vissza kellett venni csapatait az erdő szélére, ahol 
azok nagy szorongattatások között tartották magukat. Görgey megvigasztal- 
ta Damjanichot. Közölte vele, hogy Klapka újból támadni fog, s hogy Aulich 
közeledik, sőt Gáspár is jön Gödöllő felől s az egész helyzet hamarosan jobb- 
ra fordul. Aztán mégegyszer megadta Damjanich feladatát: kitartás a cent- 
rumban, amíg a két szárny átkaroló támadása érvényesül. A fővezér ezután 
megint Nagy Sándorhoz lovagolt, hogy ennek huszársága bevetését szabá- 
lyozza. Egyáltalán nem bízott Nagy Sándor katonai képességében. Csak- 
ugyan, a huszárságot már megint rendetlenségben találta. Vele szemben Gö- 
döllő felől, a Rákos völgyében erős osztrák lovastömegek bukkantak fel, 
amelyek az osztrák fővezérség parancsából a magyar arcvonalat akarták át- 
törni. Görgey ezt a vállalkozást előzte mg, amikor újból rohamra küldött tíz 
huszárszázadot. Mikor a lovastömeget így mozgásba hozta, újból Damjanich 
jobbszárnyára tért vissza, ahonnan feltűnően erős és zavaros csatazaj hallat- 
szott. Az Aulich-hadtestnek általa ideirányított része ugyanis az erdőben 
Damjanichnak csapatait ellenségnek nézték és tűz alá vették azokat. Nehéz 
percek voltak ezek még az olyan drótkötélidegű katona számára is, mint 
Damjanich volt. Görgey ezt a végzetes félreértést személyes közbelépésé- 
vel oszlatta el. Várta Gáspár döntő beavatkozását, de bizony Gáspár csapatai 
nem jelentkeztek a sötétségben. 

A háború a súrlódások tömkelegéből áll. A terv végrehajtása elé a legkü- 
lönbözőbb és a legkevésbé előrelátható akadályok tornyosulnak. Az erős ve- 
zér legyőzi az akadályokat. Ezt tette most Görgey, amikor a viaskodó főcso- 
port harcába mindenütt beavatkozott. Hogy Gáspár hadtestéhez is elvágtas- 
son, az idő és térbeli viszonyok miatt képtelen feladat volt. Hogyan is gon- 
dolhatott arra, hogy a felvonulóban vélt Gáspár, aki még külön parancsot is 
kapott, az óriási ágyúdörgés ellenére se mozdult előre? A döntés így az észa- 
ki szárnyon kimaradt, de a délin mégis bekövetkezett. Itt ugyanis Aulich 
hadtestének Isaszeg felé irányított dandárai, miután Görgeytől a centrum- 
ban elrendelt lovasroham meghiusította az osztrák áttörő kísérletet, harchoz 
fejlődhettek és Klapka zömével együttesen este hét óra tájban az ellenséget 
Isaszegről kidobták szuronyrohammal s ennek üldözésével birtokukba vet- 
ték a Rákos jobbpartján húzódó magaslatokat is. 

Görgey csataterve tehát a déli szárnyon megvalósult. A sok súrlódás el- 
lenére, az osztrák jobbszárnnyal szemben túlerőt hozott össze, ami előidéz- 
te a csata eldöntését. Hogy végződött volna a viadal, ha Klapka legdélibb 
dandára Pécel felől az ellenség hátába kerül és minő újabb osztrák Marengot 
jegyzett volna fel a hadtörténelem, ha a Gödöllőre visszament osztrák jobb- 
szárnyat Gáspár pihent hadosztályai szétverik! A 7-ik hadtest csodálatos 

tétlenségén múlt, hogy az osztrákok Isaszegnél egyáltalán megmenekülhet- 
tek. A csata lefolyása mutatja, hogy Görgey a sereg főcsoportjánál mintasze- 
rűen, döntő módon kezében tartotta a vezetést. Nem elégedett meg azzal, 
hogy a hullámzó csatát valami , hadvezéri" dombról távcsővel figyelje, ha- 
nem kétszer is végigrobogott a harctéren, hogy az alvezéreknek személye- 
sen adja ki a pillanatnyi helyzetnek megfelelő utasítást. Ezért az isaszegi 
győzelem Görgey legszemélyesebb katonai ténye. Ő akadályozta meg a hely- 
színen Klapka hadtestének megfutamodását, az ő akarata vitte azt elő újból 
Isaszeg felé, az osztrák lovasrohamok fenyegető áttörését kétízben is meg- 
gátolta, ő szabályozta Damjanich hadtestének magatartását és Aulich had- 
testének legcélszerűbb vezetését. 

Az isaszegi győzelemnek kiaknázását a beállott sötétség akadályozta 
meg. Az összekeveredett csapatkötelékeket az akkori viszonyok szerint óri- 
ási kiterjedésű csatatéren (a szűkebb harctér is tíz kilométernyi vonalra ter- 
jedt ki) rendezni, az eltüzelt lőszert pótolni kellett. Az üldözés a következő 
napra halasztódott. Abban a jogos feltevésben, hogy a császári fővezér az el- 
lenállást április 7-én Gödöllő környékén még egyszer megkísérli, Görgey 
hadtestjeit harci alakzatban Gödöllő irányzattal, centripetális támadásra ren- 
delte, csupán Klapka egyik dandárja kapott Pécelről irányítást Kerepesre, 
hogy elvágja Windischgraetz visszavonulási útját. A magyar csapatok elindu- 
lása azonban április 7-én is késett. Ennek oka az volt, hogy a hadiszert szál- 
lító oszlopok az égő Királyerdőn keresztül csak lassan értek el a csapatok- 
hoz s ezért későn történt meg a lőszerpótlás, nem is szólva arról a hihetet- 
len epizódról, hogy a lőszerszállítmányok között elegyesen rengeteg hasz- 
nálhatatlan anyag volt. Mikor aztán a tánadó magyar osztagok bevonultak 
dél felé Gödöllőre, az ellenségnek hűlt helyét találták. Windischgraetz már 
a kora délelőtti órákban elvonult és csak Pest előtt, a Rákos patak mögött 
foglalt állást. Az üldözésre kirendelt Kmetty-hadosztály az osztrák utóvédet 
Kerepes és Cinkota között ugyan még utólérte, de kárt tenni benne nem tu- 
dott. Görgey Gödöllőn a hadműveletek folytatására nézve fontos elhatáro- 
zásra jutott. A Gödöllőre megérkező Kossuth Pest közvetlen elfoglalását 
óhajtotta. Görgey azonban meggyőzte arról, hogy a magyar sereg támadó 
előnyomulása Pest felé a legjobb esetben azt eredményezné, miszerint az 
osztrák fősereg a Duna jobbpartjára, Pestről megtámadhatatlan védőállásba 
megy vissza, és felette bizonytalan, vajjon Pest nem válik-e harcszíntérré? 
Aztán kifejtette azt a tervét, hogy a Pest előtt állomásozó osztrák hadsere- 
get kisebb erővel leköti, amíg a magyar sereg zöme Vácon át Komárom föl- 
mentésére indul, hogy azután Komáromon keresztül hátába törhessen az 
osztrák főseregnek. Ez a hadművelet kardcsapás nélkül juttathatja Pestet, 
sőt talán Budát is magyar kézre. A magyar ideiglenes fővezér számított ar- 
ra is, hogy Komáromban, ebben az akkori viszonyok szerint igen erős és ter- 
jedelmes táborvárban megtalálja a Dunán való gyors átkelés lehetőségeit és 
pótolhatja elfogyasztott munícióját is. 

A Komáromon át tervezett hadászati megkerülés terve nemcsak nagy- 
arányú volt, hanem egyúttal igen merész is. Kockáztatta azt, hogy az oszt- 
rák fővezér Pesten egyesített három erős hadtestével a lekötésre visszaha- 
gyandó kisebb magyar hadcsoportra veti magát és ennek szinte bizonyosra 
vehető szétugrasztása után Görgey hátába tör, akit a Nyitra-vonalon újonnan 
alakult 4-ik osztrák hadtest arcban is feltartóztathat. A háborúban azonban a 
bátraké a szerencse. Görgey vállalta a rizikót. A vállalkozás sikere termé- 
szetesen feltételezte Windischgraetznek tévútra vezetését. Az osztrák ve- 
zért lehetőleg sokáig kellett abban a csalódásban hagyni, hogy vele szemben 
az egész magyar sereg áll készen a támadásra. Ezt a célt szolgálta az a szép 
manőver, melyet a magyar sereg a legközelebbi napok alatt tökéletesen vég- 
rehajtott. Ez a következő volt: április 8-án a magyar sereg mind négy had- 
testje Gödöllőről Fót-Mogyoród-Kerepes-Isaszeg-vonalában harchoz fejlő- 
dött, hogy az osztrák főparancsnokban küszöbön álló magyar támadás imp- 
resszióját keltse; április 9-én Aulich és Gáspár hadteste tüntetőleg Dunakeszi- 
Cinkota vonalába, Asbóth hadosztálya Monorról Üllőre nyomult előre, míg 
Damjanich és Klapka az arcvonalból Veresegyházára és Csomádra ment visz- 
sza, hogy innen a következő napon a Ramberg-hadosztály által megszállott 
Vác elfoglalására induljon; április 10-én a Pest előtt hagyott két magyar had- 
test Rákospalota és Cinkota felé tüntet, míg az arcvonalból Csomádra és Ve- 
resegyházára kivont két hadtest Damjanich alatt Vácra nyomul, ahol Ramberg 
hadosztályát megtámadja. 

Április 7-én a gödöllői Grassalkovich-kastélyban nemcsak a Komárom 
fölmentésére irányuló haditervek és a hadianyag pótlásának kérdése került 
megvitatásra, de kétrendbeli bizalmas politikai tanácskozás is folyt egyrészt 
Kossuth és Görgey, másrészt Kossuth és a hadtestparancsnokok között. Az 
elnök dűlőre akarta vinni főtábornokával a hónapok óta magában megérlelt 
szándékát egy politikai nyilatkozattételre nézve, amelyre most a márciusi 
császári oktroj szolgáltatott bizonyos jogcímet és alkalmat s amelyet már a 
tiszafüredi táborozás alatt is szóvátett a vezérek egyik-másika előtt, felette 
homályos és rugalmas formában. Egy döntő katonai sikert is azért sürgetett 
hónapok óta, hogy erre a nyilatkozatra az erkölcsi és politikai indítóokon kí- 
vül egy messzehangzó hadieredmény üsse a realitás pecsétjét. Az uralkodó- 
ház trónfosztása, világos és szabatos megfogalmazásban, nem jutott kifeje- 
zésre a tiszafüredi értekezleteken. Sőt, mikor Görgey fölvetette azt, nem 
tartja-e az elnök lehetőnek bizonyos engedmények árán keresni a megegye- 
zést a dinasztiával, s nem kellene-e a had- és pénzügyi kérdésekben keres- 
ni a kompromisszumot, Kossuth azzal ütötte el a probléma további megvita- 
tását, hogy hiszen a pénzügyi és honvédelmi önállóság volt a 48-as vívmá- 
nyok lényege, s hogy különben is kerülni tartozunk azokat a politikai ellen- 
téteket, amelyek az önvédelmi harc alatt csak megosztanák a közvéleményt 
és ronthatnák a magyar esélyeket. Valahányszor ennek a nyilatkozatnak ügye 
szóbakerült, kivált az olmützi oktroj után, a beavatottak valószínűleg arra 

gondoltak, hogy az elnök olyanféle országgyűlési deklaráción töri a fejét, 
mint aminő volt az 1790: X. törvénycikk. Most Gödöllőn, a nagy csatának 
eredménye után, Kossuth azt hitte, itt a várva-várt lélektani pillanat, amikor 
ennek a nyilatkozatnak tartalmát és formáját fölfedheti a tábornokokkal, 
mindenekelőtt Görgeyvel szemben, hiszen állásán és tekintélyén túl a váci 
proklamáció óta ez a vezér volt az egyedüli tényező a hadseregben, akinek 
politikai programja is volt. 

Erdemes bizonyos visszapillantást vetnünk, Kossuthnak nyilatkozatai- 
ból, miképpen bontakozott ki elméjében a detronizációs gondolat. 1848 de- 
cember 14-iki beszédében ezt mondotta: , Most szükségesnek tartom, hogy 
mellőzzünk minden elvitatásokat, most meg kell menteni a hazát... Az egyik 
monarchista, a másik republikánus, a harmadik ismét új teóriát hoz fel: majd 
elkövetkezik a teóriák ideje, mikor veszekedhetünk egymással, most az is- 
tentelen reakciót kell megtörni, a többivel tisztában leszünk; akkor aztán, ha 
tetszik... lövessük egymást, mihelyt külellenség nem lesz." Január 13-án 
Debrecenben, amikor értesült Windischgraetznek föltétlen hódolatot köve- 
telő nyilatkozatáról, Kossuth önvédelmi harcnak proklamálja a magyar ügyet, 
amire a képviselők esküre emelt kézzel fogadták, hogy addig nem fognak 
szétoszlani, , amíg a nemzet életét és alkotmányát meg nem mentik." 

Január 20-án a Honvédelmi Bizottmány kiáltványt intézett a nemzethez, 
amelyben kijelentette, hogy , a szentesített törvényekért vív védelmi har- 
cot". Február 10-én egy interpellációra kijelentette Kossuth, hogy , nékünk, 
kik a haza védelmi terén állunk, csak kettő lehet a feladatunk: tudniillik óva- 
kodni attól, hogy a jelen körülmények vontató kötelére akarjuk vonni a jö- 
vőt, melyet nem ismerünk, hanem védelmezni a hazát aképpen, hogy Ma- 
gyarország dolgai becsületes kiegyenlítésének semmiféle útja bezárva ne 
legyen". Február 26-án Beniczky Lajosnak azt mondja: , Nincs más célom, 
mint Magyarország üdve, ezért most is hajlandó volnék mindent elkövetni, 
hogy egy kiegyezést létrehozhassak... Azonban már késő. Az orosz csapa- 
toknak Erdélyben való s küszöbön álló bevonulása európai kérdéssé tette a 
harcot. Két út áll nyitva: vagy győzni és békéről tárgyalni, vagy mikor min- 
den elveszett, Cortez Ferdinándként elégetni a hajókat." 

Március 5-én Görgeynek egy kérdésére azt felelte Kossuth, hogy ,,min- 
denkinek, ki szivén hordja a hon ügyét, legszentebb kötelessége semmi olyan 
kérdést nem támasztani, melynek következései pártokra szaggatnák a nem- 
zetet". Március 18-án a cibakházai táborból így ír: , Midőn az ausztriai ház 
március 3-iki manifesztumában Magyarország ezredéves státuséletét eltör- 
löttnek meri nyilatkoztatni... én azt hiszem, hogy minden becsületes ma- 
gyarnak meg kell győződni, miként itt többé választás nincs, hanem élet- és 
halálharcot kell vívni, ha még e nemzet élni akar... Amint Debrecenbe érke- 
zem... fel akarom kérni a Házat, hogy a manifesztum tartalmát engedje sző- 
nyegre hoznom s irántai határozatát kikérjem." 

Isaszeg meghozta a várva-várt alkalmat. Mindazokon túl, amiket Kos- 
suth a nyilatkozat indokolására kigondolt, úgymint a külpolitikai helyzet ja- 
vulásának érdeke, a lengyel szövetség, az immár a világszabadságért folyta- 
tott harc erkölcsi súlyának felfokozása, a különböző európai kongresszusok- 
ra való hivatkozás, az a csodálatos optimizmus, amely most határtalan lehe- 
tőségeket festett Kossuth szemei elé, alapjában véve és legmélyebben az ő 
személyes helyzetének megfontolásait takarta el. Viddini levelében azt is 
okul hozza fel, hogy egy párt az országgyűlési képviselők között , oly veszé- 
lyes ármányt szőtt, hogy a nemzet és a becsület érdekében ilyen gyáva áru- 
lásnak véget vetni s a hidat hátuk mögött lerontani kényszerítve valék". Ha 
az ú.n. békepárt néha-néha okozott is kellemetlenségeket Kossuthnak, vagy 
inkább a Kossuth presztizsét forgató Madarász-embereknek, a szabadság- 
harc vezérének tekintélye és hatalma nem szorult olyan rendszabályokra, 
amelyek az erőszak alkalmazásával járnak s polgárháborúszerű ellentéteket 
élesítenek ki a parlamenti pártok között. Amit Kossuth írt vagy más vonat- 
kozásban a függetlenségi nyilatkozat indokolására kigondolt, az mondvacsi- 
nált ürügy volt. Az ő politikai állása ellenben túlságosan nagy volt arra, hogy 
elférhessen egy esetleges kiegyezés után egy monarchikus és alkotmányos 
államban. Az uralkodóházzal folytatott nemzeti küzdelmek mindig kiegye- 
zéssel végződtek, még pedig úgy, hogy a kompromisszumok keretei közé 
alig fértek be többé azok a nagy férfiak, akik a nemzeti harcokat vezették. 
Túlmagasra nőttek ahhoz, hogysem újból egyszerű alattvalókká váljanak. 
Ameddig az alkotmányért, vagy a rendi szabadságért indított nemzeti vállal- 
kozások vezérei egyszersmind erdélyi fejedelmek is voltak, a megbékülés 
elé ilyen helyzeti, vagy személyi akadályok nem emelkedtek, mert a béke- 
kötés után a vezérek egyszerűen visszatértek saját szuverén fejedelemsé- 
gük területére. Thököly azonban már személyi áldozata lett az uralkodóház 
és a magyar rendek kibékülésének. Rákóczi a nagy elvi szempontokon túl 
azért is ragaszkodott a leopoldi diploma után az erdélyi fejedelemséghez, 
mert érezte, hogy óriási népszerűsége, tekintélye, nimbusza, a küzdelem 
érdekében hozott áldozatai következtében még személyes hozzájárulásával 
se szorulhat többé vissza a szimpla alattvalói viszonyra, azalatt a Ház alatt, 
amellyel szemben úgyszólván önálló európai tényezővé emelkedett. A kos- 
suthi hatalom se bírt volna többé hozzázsugorodni az egyszerű polgári, vagy 
akár politikai vezéri térfogatra. Bizonyára az ő szemében is feltünedezhetett 
többször ennek a viszonynak szörnyű valósága: azaz, vagy a Habsburgoké 
marad Magyarország, s ekkor neki távoznia kell a hazából, vagy a dinasztiát 
kell száműzni, hogy az ő túldimenzionált politikai állása beleférhessen egy 
új államrendszerbe és új államformába. Még a legönzetlenebb és legmaku- 
látlanabb államférfiak sem áhítoznak szükségképpen a vértanúi koszorúra. 
Valóban, amikor méltányolni tartozunk a Kossuth és a Habsburg-ház viszo- 
nyának zavaros helyzeti és személyi elemeit, viszont nem szabad megtagad- 
ni azoknak az emberi törekvéseknek természetes jogát, hogy elkerüljünk 

egy olyan sorsot, amelynek éppen az ellenkezőjét érdemeltük ki a nemzet 
érdekében kifejtett munkásságnak és áldozatnak meghálálhatatlan értékei- 
vel. Az államférfiak nem szentek és nem filozófusok. Hát azért állította talp- 
ra a nemzetet és szólította egy évezred legnagyobb feladatára — rémlett fel 
Kossuth lelkében a gondolat -—, azért szabadította fel a jobbágyságot és szer- 
vezett hadsereget, azért szerzett európai tiszteletet és új polgárjogot a ma- 
gyarságnak, hogy végül is az ő személye legyen elalkudható tárgya egy rot- 
hadt békének? Az eshetőségek ezt a tragikus feszültségét nálánál kiegyen- 
súlyozottabb idegzetű férfiak se bírták volna el, mert annyira tele voltak a 
személyi igazságtalanság és méltatlanság elemivel. A márciusi oktroj most 
meghozta a kívánt alkalmat, hogy egyszersmindenkorra véget vessen töp- 
rengéseinek és tépelődéseinek. 

Az oktroj a Schwarzenberg-Bach-Stadion-triumvirátus győzelme volt 
Windischgraetz herceg fölött, aki a népek történetpolitikai egyéniségének 
volt híve a császári abszolutizmus és a karta-alkotmány helyett. A császári 
alterego, mint politikus, azért vesztette el a játszmát eszesebb sógorával 
szemben, mert katonai kudarcai a fagypontra szállították le befolyását és te- 
kintélyét. Az oktroj következményei ezek voltak: a frankfurti parlamentben 
a porosz-barátság annyira megerősödött, hogy felajánlották a porosz király- 
nak a német császárságot, a Monarchiában a szláv nemzetiségek elkedvet- 
lenedtek a dinasztia iránt, amelyek pedig eddig dédelgetett gyermekei vol- 
tak a császári ellenforradalomnak, Magyarországon pedig annak a témának 
felvetése, amelyről most Kossuth beszélni óhajtott Görgeyvel. Külföldön 
eddig a Habsburg-házat a történeti jog képviselőjének tekintették a revolucio- 
nizmussal szemben. Most a helyzet gyökeresen megváltozott. A magyarság 
az, aki előharcosa a történelmi jognak és szabadságnak és a legitimitásnak. 
A csehek kínosan lepődtek meg, amikor Stadion Kremsierben bejelentette 
az új alkotmányt, s mindazokra hatalmas csalódás volt, akik odaadták magu- 
kat a magyarellenes politikának. Azok a nemzetiségek, amelyek ellenünk 
foglaltak állást, az oktrojban láthatták, hogy az alkotmányos uralomnak fel- 
tétele és alapja az egész Monarchiában a magyar politikai szellem uralma. A 
szerbek és horvátok attentátumnak bélyegezték a március 4-iki alkotmányt. 
Sohase volt kedvezőbb alkalom arra, hogy a magyarság rendezze a maga 
nemzetiségeivel való viszonyát, mint most, abban az egyetemes depresszi- 
óban, amelyet a , Mistverfassumg" (Schwarzenberg) okozott. Ezek a hely- 
zeti előnyök azonban más következtetések levonására bírták Kossuthot. Ő 
csak a visszatorlás erkölcsi jogcímét látta az oktrojban. a most, vagy sohát. 
A végrehajtás előtt azonban meg akarta magát értetni Görgeyvel. 

A négyszemközti beszélgetés tartalmát ismerjük Görgey emlékirataiból. 
Előadásához annál kevésbé fér kétség, mert alig egy esztendővel a gödöllői 
jelenet után egy nemrég nyilvánosságra jutott levelében csaknem szóról- 
szóra ugyanazt mondja el róla, mint a Mein Leben und Wirken című művé- 
ben. Kossuth külpolitikai érvei egyáltalán nem hatották meg Görgeyt. ,, El- 

tekintve attól, válaszolta, hogy Magyarország nekem gyengébbnek látszik, 
semhogy mint önálló állam olyan szomszédságban élhessen, melyben Tö- 
rökország élete máris, egy sokkal kedvezőbb fekvés dacára, kegyelmi eg- 
zisztenciává sülyedt, a tervezett aktust politikai öngyilkosságnak tartom. Mi 
ugyan az ellenséggel szemben néhány alig jelentékeny előnyt küzdöttünk 
ki, ám mindez csak a legnagyobb megeröltetésünkkel sikerült. Erre azon 
meggyőződésünk képesített, hogy ügyünk igazságos... Midőn a független- 
ségi nyilatkozatokban ősrégi érdekek és szimpátiák milliárdjait halálosan 
megsértjük, midőn ezzel a forradalom összes szerencsétlen következmé- 
nyeit Magyarországra zúdítjuk, midőn a régi csapatokat, haderőnk magvát, 
esküszegővé tesszük és ezzel erkölcsileg enerváljuk, minden következő 
nap bennünket gyengébbnek fog találni, míg ellenfeleink minden szomszéd 
államban ellenünk, Európa egyensúlyának megzavarói ellen, természetes 
szövetségesekre fognak találni." Kossuth kételkedett abban, mintha a régi 
csapatokban még valami legitimitási érzés léteznék. , Mi volt hát egyéb - fe- 
lelte a tábornok - ami január elején, a fővárosok kiürítése után, csapataimat 
még összetartotta, mint az a váci proklamáció, mely szerint én csakis a tör- 
vényes hadügyminiszter parancsai alatt, csakis V. Ferdinánd királyért és az 
1848-iki alkotmányért, de nemcsak minden külső ellensége ellen, hanem 
minden belső ellensége ellen is, különösen minden időszerűtlen üzelmek 
ellen, harcolok? Mi volt hát egyéb, azon demonstráció legbensőbb magva, 
melyet csapataim a Kassára való bevonulás után Dembinszki ellen érdekem- 
ben, legkisebb hozzájárulásom nélkül rendeztek, mint azon aggodalom, hogy 
egy vezért veszítenek, aki a zászlóra letett esküjöket tisztelte? Én e csapa- 
tokkal becsületesen megosztottam a szenvedést és az örömet. Ismerem 
őket. Én ha V Ferdinánd királyt, akiért harcolnak, ide tudnám varázsolni, én 
egyedül, őrség nélkül, bátran a táborba vezethetném, mert életemmel ke- 
zeskedem: egyetlenegy ember sem tagadná meg a hódolatot." Kossuth azu- 
tán félbeszakította a beszélgetést, anélkül, hogy Görgey ellenérvei, amelyek 
a valóságos helyzet felismeréséből fakadtak, lehűtötték volna. Még az elő- 
zetesen nemzeti ajándékul felajánlott gödöllői uradalom se hajlította meg a 
vasfejű katonát. 

Mások elbeszéléseiből tudjuk, hogy a tervnek konkrétebb megfogalma- 
zása nélkül, Görgey jelenlétében, az elnök a tábornokokat is próbálta meg- 
dolgozni. Az értekezleten Kossuthon kívül csupán Görgey tudta még, hogy 
miről van szó, a függetlenségi nyilatkozatról való plátói eszmecserék mö- 
gött. Görgey azonban most hallgatott. Ez kétségkívül súlyos mulasztás volt 
tőle. Mert ha ott is elismétli azokat az aggodalmakat, amelyeknek oly tartóz- 
kodás nélkül adott őszinte kifejezést az elnök előtt, a tábornokokat valóban 
könnyen megnyerhette volna saját gondolkodásának. (Gáspár határozottan 
ellenezte volna, hiszen nyomban leoldotta kardját, mihelyt Nagysalló után 
értesült a detronizációról. Damjanich lesújtó véleményét is ismerjük több 
hitelt érdemlő forrásból. Aulich, mint régi császári katona, aligha lelkesedett 

volna olyan lépésért, amely katonai esküjével ellentétbe sodorja. Klapka fo- 
lyékony halmazállapotú jellem volt. Mindig az erőteljesebb és markánsabb 
álláspont hatott reá. Ha tehát Görgey alvezérei előtt is feltárja érveit, Kos- 
suth nem távozhatott volna a főhadiszállásról azzal az illúzióval, hogy a tá- 
bornokok többsége helyesli a nyilatkozatot, vagy legalább is semleges ma- 
gaviseletet fog tanúsítani iránta. A hallgatás nem mindig erény a politikában, 
sőt gyakran megbocsáthatatlan hiba is. Talán azért hallgatott Görgey, mert 
Kossuth rosszindulatától, vagy ellenszenvétől féltette nehezen elért fővezé- 
ri pozícióját? Ezt a feltevést ki kell küszöbölnünk, hiszen a négyszemközti 
beszélgetésben félreérthetetlen formában fejezte ki ellenkezését. Vagy ta- 
lán a hadműveletek foglalták el minden figyelmét, hogy nem tulajdonított 
különösebb jelentőséget Kossuth és a tábornokok szóváltásának? Ez a hall- 
gatás — sajnos — azok közé a titokzatok közé tartozik, amelyeknek megfejté- 
se előtt értelmetlenül és tehetetlenül állunk. 

Mikor Görgey az április 10-én elért hadihelyzettel (lásd a 24. számú váz- 
latot) a Komárom felé tervezett hadmozdulat stratégiai alapjait oly szép si- 
kerrel megteremtette, a végrehajtáshoz fogott. A váci győzelem hírére azon- 
nal a püspökvárosba indult, hogy átvegye a megkerülő csoport vezetését. 
Április 11-én Klapka hadtestjét Rétságra tolta előre, Damjanichot pihentet- 
te, Gáspárnak pedig parancsot adott, hogy Fót-Dunakesziről április 12-én 
Vácra vonuljon be. Pest előtt megerősített csoportja maradt azzal a feladat- 
tal, hogy Windischgraetzet továbbra is csalódásba ringassa. Az Aulichnak 
szóló írásbeli utasítás természetesen csupán általános irányelveket tartal- 
mazhatott. Az öreg tábornok azonban értette a dolgát. Megfelelt a bizalom- 
nak, amelyet Görgey e szavakkal előlegezett neki. , Teljes bizalmam van tá- 
bornok úr haditapasztalatában és biztosan remélem, hogy fontos feladatát si- 
keresen fogja oldani, miért is nyugodtan várom jelentéseit." 

A Klapka, Damjanich és Gáspár csapataiból álló csoport a következő na- 
pok alatt Léva irányában azon az úton nyomult előre, amelyen a feldunai 
hadtest indult el január havában Liptóvár felé. A csoport baloldalát Horváth 
alezredes hadoszlopa fedezte, mely Szobon át Szalkára vonult, a jobboldalt 
Görgey Ármin különítménye biztosította, mely Léva elérése után Selmec- 
bányára nyomult. Április 13-án a csoport élhadteste, Klapka, Ipolyságot ér- 
te el, az utóvéd, Gáspár, Vácról csak 14-én indult el, miután itt Kmetty had- 
osztályát visszahagyta, hogy fenntartsa az összeköttetést az Aulich-féle le- 
kötő csoporttal. Míg a magyar sereg zöme Komárom felmentése irányában 
mozgott előre, addig az osztrákok e kísérlet megakadályozására a követke- 
ző ellenrendszabályokhoz nyúltak: már az isaszegi csata megvívása előtt 
Bécsben három új dandár volt alakulóban. Ezek most a Garam mentére vo- 
nultak, hogy a Komáromot ostromló seregből kivont dandárral és a Vácról 
kivert s ugyancsak a Garam mögé hátrált osztrák hadosztállyal együttesen, 
mint új (4-ik) hadtest, Wohlgemuth tábornok vezénylete alatt (19 zászlóalj, 
14 lovasszázad és 9 üteg erővel) Komárom ostromát fedezzék. Az osztrák 
udvar a váci kudarc hírére Windischgraetzet fölmentette a fővezérség alól és 
helyébe Welden táborszernagyot nevezte ki. 

Wohlgemuth hadteste április 16-án a Garam alsó folyása mentén foglalt 
állást azzal a szándékkal, hogy az új osztrák főparancsnok szándékainak meg- 
felelően Vác irányában törjön előre. Welden ugyanis nem hitt annak a hír- 
nek, hogy a magyar sereg Ipolyságról oly nagy kerülővel eltolódhatnék Lé- 
vára, mert, amint mondta, , egy egyszerű osztrák ellentámadás, mely az al- 
só Garam mentéről Ipolyság irányában végrehajtatnék, a magyar sereget a 
hegyekbe szoríthatná." Már pedig az öreg osztrák hadvezér nem tételezte 
fel, hogy a magyar sereg ilyen meggondolatlan megkerülő hadműveletet vé- 
gezhetne. Hiába, ez a Görgey minduntalan olyan vállalkozásba fogott, ami el- 
lenkezett az akadémiai hadtudomány szabályaival. Legutóbb is Isaszegnél az 
osztrák hadállást szabályellenesen nem északról, hanem délről karolta át, 
azután a csata után nem Pestnek, hanem Vácnak fordult és egy gyenge cso- 
portot merészelt hagyni az osztrák fősereggel szemben, most pedig nem a 

legegyenesebb úton ment Komárom felé, hanem nagy vargabetíűt írt le észa- 
ki irányban. Wojnowich, a neves osztrák katonai író, így jellemezte a szok- 
ványos haditudományt messze felülmúló Görgey-féle hadvezetés ötletessé- 
gét és merészségét: ,, A magyar tábornokra a szellemes hadvezér minőségé- 
nek bélyegét nyomja az a mód, ahogyan szándékait leplezni tudta Windisch- 
graetz előtt s ahogy a mellékes részletekkel nem törődve, a nagy célnak 
tört. A harcászatilag alig jelentős isaszegi győzelmet Görgey ama kifejezett 
szándéka tette jelentőssé, hogy az előnyére fordult hadászati helyzet ura 
maradjon. Az isaszegi csata után Komárom fölmentésére indult. Ott akart a 
magyar sereg számára biztos hadműveleti alapot teremteni, abban a meg- 
győződésben, hogy ellenfelét egyedül ez a hadmozdulat is a főváros feladá- 
sára és Bécs felé való visszavonulására fogja kényszeríteni. Görgey mind- 
ezeknél a hadműveleteknél sokat kockáztatott, de nem anélkül, hogy azok 
előnyös következményeit meg ne fontolta volna. Érdeme, hogy ezeket felis- 
merte s hogy az ellenfél hadvezetésének bizonyos elemeit megértette." 

o Gödöllő 


Mikor a magyar fősereg április 16-án Léva vidékén a Garamhoz ért, nem- 
csak az osztrák zömöt, hanem még Wohlgemuthnak az Alsó-Garam mentén, 
Kéménd körül álló hadtestét is megkerülte. A megáradt Garam előtt azon- 
ban kénytelen volt két napig vesztegelni. A kálnai állandó hidat az osztrákok 

szétrombolták, a magyar sereg pedig nem rendelkezett áthidalásra szüksé- 
ges hadihídkészlettel. Görgey ugyan azonnal elrendelte a közeli falvakból 
rekvirált anyagból rögtönzött hidak építését, mindhárom hadteste számára 
(Obarsnál, Szecsénél és Zsemlérnél), de április 18-án reggelig csak a sze- 
csei tutajhíd készült el, ahol aztán Klapka, s mögötte Damjanich is átkelhe- 
tett. A zsemléri híd csak április 19-én készül el. Ezen volt éppen átkelőben 
Gáspár hadteste, mikor Damjanich és Klapka már megvívták az emlékeze- 
tes nagysallói győzelmet. Görgey a seregnek Komáromba való bevonulásá- 
ra szükséges intézkedéseket április 22-én kiadta, még négy nappal azelőtt. 
A dolgában biztos volt. Az alvezérek is tudták, mit kell cselekedniök. A ma- 
gyar fővezér terve az volt, hogy a főerő, Klapka és Damjanich egyenesen 
Komáromnak induljanak, míg a baloszlop, Gáspár, fedezi ezt a menetet Esz- 
tergom felé. Ennek megfelelően a főerőnek április 21-én Szentpéter, a bal- 
oszlopnak Köbölkút-Bátorkeszt kellett elérnie s a következő napon a Klapka- 
Damjanich-csoportnak be kellett érkeznie Komáromba. Az új osztrák főve- 
zér április 17-én ébredt tudatára annak, hogy Görgey Wohlgemuth hadtes- 
tét is megkerülte s ezért ezt a hadtestet eltolta Nagysalló felé, hogy a Nyitra 
és a Garam között ellentámadásba menjen a magyar fővezér ellen, mert mint 
Bécsbe jelentette: , az ellenség mozdulatai a nagy kerülő folytán részünkre 
sok előnnyel járnak". A Pest előtt álló fősereget utasította, hogy Aulichot tá- 
madja meg, mert , derék hadseregünknek ki kell jönnie ama zsákutcából, 
amelybe bezárni engedte magát". Mennyi elismerést és dicséretet fejeznek 
ki ezek az idézetek Görgey hadvezetésével szemben! A fősereg támadását 
Jellacsicsnak kellett volna kezdenie, ki azt a reményét fejezte ki, hogy Vácot 
elfoglalja s onnan majd , gyorsan Görgey oldalába, vagy hátába tör, aki ezál- 
tal két tűz közé jut, vagy menekülni lesz kénytelen". 

A fiatal magyar tábornok éles hadvezéri kardja csodálatos biztonsággal 
hasította szét az osztrák tervezgetések és ellenrendszabályok fonalait. Áp- 
rilis 19-én Damjanich és Klapka hadtestjei, valamint Gáspár hadtestjének lo- 
vassága a csak kevéssel gyengébb Wohlgemuth-csoportot Nagysallónál szét- 
ugrasztották. A magyar fővezér ezt a csatát nem vezette személyesen, mert 
a hídépítés nehézségei a Garamnál visszatartották, a győzelem azonban az ő 
merész és pontos hadi intézkedéseinek logikus következménye volt. A nagy- 
sallói győzelem nagy hadászati következményekkel járt. A feloszlóban levő 
osztrák hadtest Ersekújvárnál a Nyitra mögé hátrált. Welden, aki Bécsért 
aggódott, Pest kiürítését rendelte el azzal a szándékkal, hogy seregét, Ko- 
márom ostromának egyidejű megszüntetése mellett, Pozsony vidékére ve- 
zeti vissza, ami a következő napok alatt meg is történt. Mikor Görgey ápri- 
lis 19-én tervének menetrendje szerint Komárom alá ért, Wohlgemuth had- 
teste már a Vág mögé vonult vissza, míg az osztrák fősereg éle a Duna déli 
partján Nagyigmándig, Komárommal egy magasságban, jutott. 

Ebben a helyzetben Görgey nem juthatott más elhatározásra, mint arra, 
hogy Komáromnál átkel a Dunán és a déli ostromzárlat áttörése után a hát- 

ráló osztrák főseregre ront. A végrehajtást megnehezítette, hogy a sereg 
már nagy lőszerhiánnyal küszködött s a 7-ik hadtestet a Duna északi partján 
kellett visszahagynia annak a tavaszi hadműveletek megkezdése óta első lő- 
szerszállítmánynak biztosítására, melyet Miskolc felől Léván át várt, vala- 
mint az a körülmény, hogy a komáromi hajóhidat az osztrák sereg nehéz tü- 
zérsége már korábban szétlőtte. A hídveréshez csak tutajok álltak rendelke- 
zésre, amelyekkel — szakemberek véleménye szerint — a dunai átkelés lehe- 
tetlennek látszott. Görgey erélye azonban megfeszített munkával, április 
25-ikére éjjelre a tutajhidat elkészíttette, mire Knezich ezredes alatt a két 
élhadtest elit-zászlóaljaiból alakult mintegy négyezer főnyi csapat még az éj- 
jel átkelt a hídon és reggel hat órakor mindent elsöprő lendülettel betört az 
osztrákok ostromállásaiba. Erre készenlétbe helyezett csapatait a déli part- 
ra rendelte a magyar fővezér, hogy a tervbe vett nagy támadását végrehajt- 
sa. A támadás kezdeti sikerekkel járt. A két magyar hadtest Ács-Ószőny vo- 
naláig tört előre, de az osztrák főseregnek Pestről rendben visszavonult csa- 
patai is beavatkoztak a küzdelembe, ami az erők egyensúlyát az osztrákok 
javára billentette. Az ágyúlőszer is [elfogyott]. 

Görgey nem sejthette, hogy ellenfelei is munícióhiánnyal küzdenek. Pöl- 
tenberg hadtestének éle csak késő délután ért Komáromba. Másnap az el- 
lenség üldözésére indult, de azt Győrig utolérnie nem sikerült. A tavaszi 
hadműveletek második fázisa, amely az isaszegi győzelem után kezdődött, 
Komárom fölmentésével befejezéshez jutott. Az osztrák fősereg feladta Pes- 
tet és Pozsonyba vonult vissza. Ez a siker annál figyelemreméltóbb, mert a 
magyar sereg anyagi hiányosságai, nevezetesen a túlhosszúvá nyúlt hadtáp- 
vonalból eredő nehézségek a tüzérségi lőszer utánszállításában, a megfele- 
lő hidászati technika nélkülözése felette hátrányosan befolyásolták a magyar 
sereg manőverező képességét. Csakis ez idézte elő, hogy az osztrák fősereg 
nagyobb veszteség nélkül vonulhatott vissza a határszélre. Ez a hadianyag- 
beli hiány döntő módon esett latba a legközelebbi hadműveletek megfonto- 
lásánál, mikor dönteni kellett, hogy a magyar sereg Budának, vagy Bécsnek 
vegyen-e irányt. 

Nemcsak muníció-gondok, nemcsak megritkult zászló[alljai friss ember- 
anyaggal való pótlásának aggodalmai s az új hadászati elv és irány meggon- 
dolása gyötörték a fiatal magyar tábornokot. Míg a lévai főhadiszállásra fu- 
tott be a hír, ami ha nem is találta váratlanul, de mégis megdöbbentette. A 
táborba érkező kormánybiztosok egyike élőszóval közölte vele az április 14- 
iki országgyűlési határozatot, amely a Habsburg-házat és minden ivadékát 
megfosztotta a magyar tróntól. Hirtelenében nem tudta magát tájékozni. Hi- 
szen az elnök eddig folyton arról beszélt előtte, hogy Debrecenben egy nagy 
politikai csoport létezik, amely a mindenáron való megegyezés érdekében 
folytatott üzelmeket és ármányokat. A gödöllői tanácskozások kétségtelenül 
nem jogosíthatták fel Kossuthot arra a véleményre, hogy a hadsereg, vagy 
annak vezetői támogatják a trónfosztás gondolatát. A helyzet tehát legalább 

is rejtélyesnek látszott. Ha nem bírt kellő magyarázatot adni magában erre 
a talányos fejlődésre, viszont semmi kétsége sem lehetett arról a hatásról, 
amelyet az országgyűlés határozata fog kelteni a hadseregben, ahol éppen a 
folyamatban levő hadműveletek tetőpontján, amikor a lelkierők legnagyobb- 
fokú összhangjára lett volna szükség, újból az eddigieknél is veszedelme- 
sebb méretekben kiüthet a morbus politicus s a pártoskodások következté- 
ben éppen akkor bomolhat meg, amikor új katonai feladatok előtt áll. A tá- 
bornoknak személyes helyzete sem volt éppen irigylendő a régi tisztek előtt 
s mindazokkal szemben, akiknek január óta a váci kiáltvány mintegy politi- 
kai iránytűje lett. Bizonyára megvillant agyában az a gondolat, hogy szuro- 
nyokkal kellene szétkergetni a fecsegő hősöket, akik a vérző hadsereg biz- 
tos fedezete alatt őt és bajtársait az élet-halál dilemmába vitték. , Örömet a 
decheance nyilvánítása felett - írta április 18-án Ludvigh kormánybiztos 
Kossuthnak - itt senki sem nyilvánított. Én kétségbeestem. Volt olyan is, ki 
Görgeyt azon proklamációra emlékezteté, melyet a hadsereg megnyugtatá- 
sára éppen e vidékeni átvonulásakor kibocsátott." Damjanich ugyancsak sű- 
rűn emlegette a magyarok Istenét a debreceni határozattal kapcsolatban. A 
7-ik hadtestben egyenesen forrongásszerű jelenetek játszódtak le. A legiti- 
mista törzstisztek egyike, Molnár Nándor alezredes, nemrég még Dembinszki 
hadsegéde, átadta a tábornoknak a 7-ik hadtest tisztikarának tiltakozását a 
függetlenségi nyilatkozat ellen. , Nem marad egyéb hátra — úgymond Molnár 
alezredes levelében -, ahogyan ezt valamennyien tegnap Önnek melegen 
szivére kötöttük, mint az államot azáltal megmenteni, hogy a mostani, a kö- 
telességérzet és a józan ész összes korlátait átgázoló kormány feloszlattas- 
sék és maga Kossuth lemondásra kényszeríttessék. A diktatúrának azonban 
az Ön kezeibe kell átmennie. .. Nem mulaszthatom el, hogy Magyarország- 
nak, a nemzetiségnek, a szenvedő lakosságnak, a rég fennállott kötelékek- 
nek és alkotmányos eskünknek sokszoros érdekében meg ne ostromoljam, 
hogy most, amíg még idő van és őszinteségünknek még hitelt adhatnak, 
energikusan közbelépjen és ezzel a könnyelműen előidézett szerencsétlen- 
séget elhárítsa, amely Magyarország felett megsemmisítően lebeg... Ön, tá- 
bornok úr, egykönnyen fog utat találni egy Ausztriával folytatandó kibékítő 
értekezésre és bizonyára hinni fognak annak, aki egy jól felszerelt hadsereg 
élén elfogadható feltételek mellett, a béke pálmáját akarja átnyújtani." A tá- 
bornok áthatlan némasága, amelyet csak időnként szakítottak meg gúnyos 
célzások hol a schwarz-gelb tisztek helyzetére, hol a telivér debreceni haza- 
fiakra, nagy kérdőjel maradt, jóllehet a kígyó továbbsziszegte fülébe a csábí- 
tást, hogy egy új brumaire 18-ikával vessen véget az ügyvédek és a táblabí- 
rák szószátyárkodásainak és a forradalmi aktusnak. ,, Ha az 1848 márciusi al- 
kotmányt - így ír tábornokának április 27-én Molnár Nándor - nem is lehet- 
ne egész terjedelmében elérni, úgy azt hiszem és velem valamennyi maga- 
sabb érzésű, hogy a tulajdonképpeni ütközőpontok (pénz- és hadügy külön- 
állása), melyekből a jelen idő összes bajai fakadtak és amelyekhez makacsul 

ragaszkodnak, most annál inkább nagyobb szerencsétlenséget okoznak, mert 
az állam anélkül, hogy saját magát tenné tönkre, elbukik... Erősen meg va- 
gyok győződve, hogy Ausztria éppen olyan szivesen, mint mi, a végét kíván- 
ja ennek a pusztító katasztrófának." Szét kell hát robbantani Kossuth debre- 
ceni kamarilláját, ártalmatlanná tenni a bőrükbe nem férő politikai duhajokat 
s azután becsületes békét ajánlani Bécsnek. Görgey se el nem utasította, se 
el nem fogadta a legitimista tisztek sugallatait. Hiszen a hadseregben más- 
fajta elemek is voltak, olyanok, mint Nagy-Sándor, vagy Guyon, akik nem is 
titkolták flamingó-érzelmeiket, más seregrészekben, vezetőállásokban ott 
vannak a lengyelek, akiknek ügyére nézve az uralkodóházzal való kiegyezés 
a legnyomorúságosabb bukást jelentette volna, s ott vannak az örökké inga- 
dozó, mindig a helyzetnek és a nagyobb erőnek engedő konjunktúra-embe- 
rek, sőt talán éppen ezekből áll a többség, akiket legkevésbé se lehetne meg- 
nyerni egy katonai puccsra. 

Különben is egy Kossuth elleni föllépés polgárháborút eredményezhet, 
vagy legalább is azt, hogy elsorvadnak a honvédelem életerői és idegszálai. 
Kossuth nélkül elképzelhetetlen a nemzeti védelem sorsa. A vele való nyílt 
szakítás egy csapásra halomra döntene mindent, amit ketten akkora fáradt- 
sággal építettek. Egy szerencsefi, aki olyan tettekre és szolgálatokra hi- 
vatkozhatik, mint Görgey, bizonyára könnyebben találna kibúvót. Ha len- 
gyel, akkor szó nélkül megy Kossuth után s együtt csinálják a fantasztikus 
küzdelmet Európa szabadságáért. Ha schwarz-gelb, írne itt a legjobb alka- 
lom, kibékülni az osztrákokkal, igazán felbecsülhetetlen személyi előnyök 
elérésével. De ő hazafi és reálpolitikus és harmincegyéves fiatalember, va- 
lóban homo novus a politikában, amibe éppen hogy csak belekóstolt. Monk 
szerepének elismétlése a megtorlást szomjazó és a márciusi oktrojt hirdető 
osztrák rendszerrel szemben, légüres térben való kísérletezés. A fiatal Fe- 
renc József, pláne az orosz szövetség árnyékában, hogyan volna hasonlítha- 
tó a száműzött Stuartokhoz, akiknek egyedüli reménységük a skót tábornok 
volt. Ferenc Józsefnek még győzelmes hadvezérei voltak és hadseregei Olasz- 
országban. A Molnár Nándor-féle sugalmazások reálpolitikai értéke annyi 
volt, mint a semmi. A Schwarzenberg Ausztriájával való megegyezés csak a 
föltétlen hódolás árán volt elképzelhető. A szuronyok alkalmazásának ötle- 
tét a politikában egyelőre elhárította magától. Annál kevésbé volt képes kö- 
Ami különösen aggasztotta, az a szörnyű politikai iram, a szakadatlan vágta- 
tás volt, mint valami szénnel megtöltött gőzgép, amelyet ördögi síneken 
szabadjára bocsátottak, mígnem egy végső ütközésre minden szétreped és 
levegőbe repül. Még az ónodi , eb ura fakót" sem lehetett a debreceni poli- 
tika mellé állítani, hiszen annak legalább ígéretekben és biztatásokban bizo- 
nyos külpolitikai konstellációi is voltak. Most azonban ilyen külpolitikai fény- 
sugár sehol se tört át a borús látóhatáron. 


Már a nagysallói csatában elfogott osztrák tisztek azzal vigasztalták egy- 
mást a magyarok előtt, hogy úgyis útban vannak Miklós cár hadai és kivág- 
ják Ausztriát a polgárháború hínárjából. De Görgey elméjében felrajzottak 
egyéb aggodalmak is. A magyar arisztokrácia nagyrésze eddig is kivonta ma- 
gát a nemzeti harc kötelessége alól. Az olmützi oktroj valóságos jeges Zu- 
hany volt a dinasztiahű magánosokra s olyan kipróbált hűségű férfiak, mint 
az ókonzervatívok többsége is, elkedvetlenedve vagy csendes zsörtölődé- 
sek között figyelték Schwarzenberg politikáját. Grünne gróf úgy nyilatko- 
zott Haller gróf volt horvát bán előtt, hogy ezer szerencse , reánk nézve, 
hogy Kossuth nem fért a bőrébe s rálépett a forradalmi térre. Eddig a ma- 
gyarok csak Ausztria előtt voltak rebellisek. Európa azt mondta róluk, hogy 
ők állanak a törvényes alapon s mi vagyunk a forradalmárok. Ilyen európai 
hangulattal. . . a forradalom leveretése után, kényszerítve lettünk volna Mik- 
lós cár kívánságát teljesíteni és amnesztiát adni." Az ókonzervatívok nagyon 
felfigyeltek Görgey váci kiáltványára és a békepárt működésére Debrecen- 
ben. A trónfosztás után most végkép meg fognak szakadni a vékony szálak 
Debrecennel. 

Azután gondolnia kellett Görgeynek a katolikus papságra, elsősorban a 
magas klérusra, amely egyes vidékeken azzal izgatott a szabadság ügye el- 
len, hogy a Kossuth és Görgey által vezetett mozgalom valójában a protes- 
táns túlsúlyt jelenti. Minő hatással lesz ez a tabula rasa a magyarországi 
nemzetiségekre, akiket a márciusi osztrák alkotmánylevél hajlamossá tett a 
magyarsággal való kibékülésre. És hogyan fogadja vajjon a függetlenségi 
nyilatkozatot a magyar nép, amely az ellenállás kimeríthetetlen rezorvoárjá- 
nak látszott és amelyet most belerántottak egy majdnem reménytelen élet- 
halálküzdelembe? Ha felzúdulás, vagy különösebb emóció nélkül fogadták 
az Alföld vármegyéiben a debreceni trónfosztást, annak oka nem az volt, 
mintha megelégedést keltett volna a szakítás, hanem mert a nyilatkozatból 
azt a következtetést vonták le, hogy a szabadságharc végképpen kedvező 
fordulatot vett. Pedig még milyen nehéz harcok előtt állottak! Annyiban a 
márciusi oktroj és a debreceni trónfosztás egy anyaméh gyümölcse volt, 
hogy mindkettő kivihetetlennek látszott külföldi segítség nélkül. Ez a kül- 
földi segítség Ausztriának rendelkezésére állhatott, a magyarság azonban 
legfeljebb a demokratikus Európa plátói rokonszenvnyilvánításaival kellett, 
hogy megelégedjék. 

Hosszú és kínos tépelődések után jutott el arra az elhatározásra, hogy 
Kossuthot a saját fegyvereivel próbálja visszaszorítani és alkotmányos esz- 
közökkel vívni meg a detronizáció ellen kontemplált tervét. Erre az elhatá- 
rozásra sarkalta a későn vett értesülés, hogy a debreceni parlament színe- 
Java osztja az ő politikáját. Ezért vállalta a Szemere-féle köztársasági kor- 
mányban a hadügyminiszteri tárcát is. Ettől fogva egyre több homályba és 
ellenmondásba bonyolódik önmagával, mintegy kettős arculatot ölt, megza- 
varodik lényének egységes volta s magatartásának szilárd következetessé- 

ge. A detronizáció ellen gondolt alkotmányos küzdelem Kossuth személye 
eilen kellett, hogy kiéleződjön, akiben különben is minden bizalma megren- 
dült, mióta a debreceni határozat körülményeiről tudósították. , Görgey a 
törvényhozó testületben keres szövetségeseket -— sóhajt fel Demár János 
néven az öreg Görgey harminc esztendő múlva -, Kossuth a hadseregben. 
Egyik sem hiába és fájdalom, egyik sem a honvédelem gyarapodására. Ki 
merné vitatni, hogy mindketten, bármily komolyan hordozzák légyen is szivü- 
kön a honvédelmet, többet, mint amennyit tettek, hazájuk megvédésére 
már sehogyse tehettek? Vajjon az egymásnak megbuktatására szánt csel- 
szövések életük csak azon perceit vevék-e igénybe, melyeket különben a 
legeslegszükségesebb pihenésre, táplálkozásra, alvásra fordítottak volna? 
Vajjon csupán véletlen-e, hogy e két ember teljes közreműködése védelmi 
harcunk dicsőséges fázisának kezdetével, visszavonásuk honvédelmünk oly 
rémítő gyors hanyatlásával, az időben találkoznak?" Azóta, hogy Görgey lel- 
kén az április 14-ike elleni küzdelem eszméje uralkodik, lénye túlságosan 
komplikálódik, veszendőbe megy akaratának az az egyöntetűsége, amely 
nagyvállalkozások végrehajtására képesít. 

Egyelőre csak abban a főkérdésben jutott tisztába önmagával, hogy meg 
kell óvnia a sereget a szétmállástól, mint januárban Vácon. Ezért dobta a 
pártoskodások szakadékába a maga személyét egy curtiusi ugrással, amikor 
április 29-én kibocsátotta a nevezetes hadiparancsát, amelyben megbélye- 
gezvén az , esküszegő, rút dinasztiát", azt a felhívást intézi a honvédekhez, 
hogy a , szép hon önállóságának" megvédelmezése mellett harcoljanak to- 
vábbra is a , bitor zsarnokság" ellen a népjogokért. Mint finorn lélekismerő, 
biztosan számított példaadásának hatására azoknál is, akikkel szemben a vá- 
ci kiáltvány legitimizmusában mintegy ünnepélyesen elkötelezte magát. Hi- 
szen még Dembinszki is bevallja, hogy a függetlenségi nyilatkozat által mé- 
lyen megsértették a katonatisztek , royalisztikus érzületét". Görgeynek kü- 
lönben is csodálatos képessége volt ahhoz, hogy felnyissa a lelkeket, mint az 
elzárt kagylókat. Most a félig-meddig legitimista hadsereget e kiáltvány for- 
rasztó szerével át kellett változtatnia forradalmi hadsereggé, esetleg az ő 
akaratának, céljának és ambíciójának eszközévé - egy újabb fordulat eshető- 
ségére. A monarchista elv helyett mostantól fogva az ő tekintélye a tenge- 
lye ennek a haderőnek, amelyben a volt fekete-sárga színek elegyedtek ösz- 
sze a vöröszsinóros elemekkel. 

Merre fordítsa most ezt a fegyvert, kivel éreztesse kardja élét, Béccsel, 
vagy Debrecennel szemben? Ez a kérdés egyelőre eldőlt az április 29-iki ki- 
áltvány által, még pedig abban az irányban, hogy nem Debrecennek indult. 
Az új hadműveletek megtanácskozásában április 28-án Klapka és Bayer né- 
zetei ütköztek egymással. Az előbbi Buda megvívását ajánlotta, az utóbbi a 
császári seregek követését Bécs felé. A májusra való előkészületek külön- 
ben se kezdődtek valami kecsegtető auspiciumok között. A hadügyminiszter- 
helyettességre kiszemelt Damjanich egy kocsizás alkalmával kitörte a lábát 

és hosszú időre szolgálatképtelenné vált. Vele a hadseregből kiesett a legke- 
ményebb penge, a császáriak rettegett pörölye, a felülmúlhatatlan csatatak- 
tikus. Hiányát nemcsak hadtestje fogja érezni, hanem az egész fősereg és az 
egyetemes magyar ügy is. , Ismerni, becsülni, sőt tisztelni tanultalak és el- 
árvultnak éreztem magamat - sóhajt fel Görgey a Damjanichoz írt levelében 
májusban -, midőn nélküled az unalmas ostromharcba kellett tovább vonul- 
nom, melybe bennünket nagyzoló civilisták ismét befontak... Ebben az erős 
reményemben (hogy t.1. hamarosan meggyógyul) nem egy borús pillantást 
vetettem még eléggé borús jövőnkbe és gyakran reád gondolék, midőn ter- 
veket készítettem, melyeknek végrehajtásához férfiak kellenek, olyan férfi- 
ak, mint te és - érzem, hogy szabad ezt mondanom - mint én." Aulich, a pél- 
dás kötelességtudású parancsnok, mintaképe a polgárnak és a katonának, 
néhány hét múlva szintén nyugdíjaztatását kérte eltörődöttségére való te- 
kintettel. Onálló feladatokra alkalmas vezetőkben sokkal érezhetőbb volt a 
hiány, hogysem Görgey ne fájlalta volna őszintén Aulich Lajos távozását, aki 
heteken át oly pompásan játszotta Pest előtt a szembekötősdit az osztrák 
vezérkarral. A bevált parancsnokok közül egyedül Klapka állott rendelke- 
zésre, amikor Gáspár is faképnél hagyta fővezérét április 14-ike után. Most 
Klapkának jutott a feladat, hogy egyelőre Görgey helyett Debrecenbe távoz- 
zon s ott átvette a hadügymisztérium újjászervezését. 

Vetter visszahívása Görgey helyett, még Debrecenben is kivihetetlen 
plánumnak tartatott. Az pedig elképzelhetetlen volt, hogy Görgey alatt szol- 
gálatot vállaljon, mint rangidősebb tábornok. Debrecen nagy jelöltje a főve- 
zérségre Görgey helyett különben is az öreg Bem volt, akinek vakító sike- 
rei Erdélyben és a Bánságban, mértéktelenül felgyújtották Kossuth fantázi- 
áját, akit az egyedüli erőnek tartott Görgey teljes mértékű pótlására s aki- 
vel bizonyára sose lettek volna meghasonlásai, vagy összeütközései. Dam- 
janich utódja Knézich lett, egy vitéz, de határozatlan és korlátolt képességű 
törzstiszt, akit maga Damjanich ajánlott Görgey figyelmébe. Uj név lett a fő- 
seregben Asbóth Lajos is, aki Aulich helyére került a 2-ik hadtest élére. 
Éppoly ismeretlen erő, mint a másik. Az önálló parancsnoksággal való felru- 
házás hazardjáték volt, de egyelőre semmi ok sem forgott fenn arra, hogy 
mellőzzék őket. Nagy-Sándor József mint lovasvezér többszörösen levizsgá- 
zott már (Tápióbicske, Isaszeg), de elégtelen eredménnyel. Ő lett Klapka 
helyett az 1-ső hadtest parancsnoka. Lehet, Görgey ezzel a kinevezéssel be 
akarta bizonyítani azt is, hogy nem vezetik politikai elfogultságok Kossuth- 
nak és a respublikának e szenvedélyes hívével szemben, aki később mint a 
kormány által titokban megbízott ellenőr, vigyázott Görgeyre s az akkori for- 
radalmi frazeológia szerint magát tartotta arra a brutusi szerepre alkalmas 
férfiúnak, aki a caesari becsvágyakkal majd leszámol. Derék, lelkes hazafi 
volt Nagy-Sándor, kifogástalan és vitéz huszárkapitány, de semmivel sem 
több. Vezérkari főnöke, a Buda alatt hősi halált halt Kleinheinz őrnagy kel- 
lett volna, hogy tábornokának fogyatékát pótolja. 

Ha a magyar hadtesteket a térképen könnyen tologatható egyszerű mér- 
tanui ábráknak tekintjük, a hadműveletek folytatására vonatkozó elhatározás 
egyáltalában nem látszott nehéznek. Adódott az a komáromi csatából. Az 
osztrák vereséget szenvedett ugyan április 26-án, de azért sikerült tűrhető 
rendben, a fővárosokból elhurcolt gazdag fölszereléssel elmenekülnie az or- 
szág nyugati határai felé. A komáromi magyar győzelmet teljessé és a poli- 
tikai helyzetre nézve is döntővé csak az osztrákok erélyes üldözése tehette 
volna Bécs felé. Ennek a természetes elhatározásnak végrehajtása elé azon- 
ban súlyos akadályok tornyosultak. Vegyük ezeket sorra. 

A tavaszi hadjárat a magyar sereg anyagi fölszerelésénél fogva a komáro- 
mi csatában érte el végső kifejlődését. A tüzérségi lőszerben való hiány kény- 
szerítette Görgeyt, hogy elálljon a komáromi csatának a döntésig való erő- 
szakolásától. A lőszerpótlásnak megérkezéséig csupán a 7-ik hadtest két 
hadosztálya volt korlátozott mértékben kész hadműveletekre, mert ezek 
még egy-két napra való munícióval rendelkeztek. Ezt a két hadosztályt Gör- 
gey ki is rendelte az üldözésre. Természetesen ez az üldözés a visszacsapás- 
ra kész osztrák túlerővel szemben felette óvatos formában kellett hogy ér- 
vényesüljön. Komáromban már csak azért is be kellett állania bizonyos had- 
műveleti szünetnek, hogy a magyar sereg újra csoportosuljon az új hadmű- 
veletek megkezdéséhez. A hadsereg ugyanis a komáromi győzelem estéjén 
három nagyobb csoportra oszlott: a zöm a csatatéren, Aulich hadtestje Pest 
előtt, Kmetty hadosztálya Esztergomban állott. Az erők egyesítése még ak- 
kor is elhúzódhatott volna néhány napig, ha Komáromból Bécs irányában 
történik az előnyomulás és ha a lőszerszállítmányok nyomban beérkeztek 
volna. Ez azonban nem történt meg. Az utánszállítási vonal túlhosszúra nyúlt, 
az ebből keletkezett nehézségek a hadsereg ellátására nézve mindennap nö- 
vekedtek, a debreceni hadügyminisztérium vezette hadtápszolgálat képte- 
lennek bizonyult Görgeynek váratlanul gyors hadmozdulatai követésére. S 
ha már a hadtápszolgálat a Tiszától Komáromig csődöt mondott, mikép ja- 
vulhatott volna meg egyszerre, mikor az utánszállítási vonal meghoszszab- 
bodhatott egészen a Lajtáig? 

Tegyük fel azonban, hogy a hadsereg, megfelelő lőszerrel ellátva, hama- 
rosan egyesül Komáromnál és innen megindul Bécsnek. Hová vezet ez a 
hadművelet? A nagysallói és komáromi csatában ejtett osztrák foglyok mind 
azt vallották, hogy a császári sereg visszavonulása kapcsolatban van az orosz 
seregnek az északi határon át várt betörésével, vagyis az osztrák haderő 
mindaddig kerülni fogja a döntést, amíg az orosz meg nem jelenik a hadszín- 
téren. Görgey nem kételkedhetett ezeknek a híreknek valódiságában, külö- 
nösen nem az április 14-iki trónfosztás után. Csábító gondolatnak látszott 
ugyan, hogy az osztrákokat megverje az oroszok megérkezése előtt. E gon- 
dolat realizálásához azonban olyan osztrák vezér is kellett, aki megveretni 
engedje magát. Sokkal valószínűbbnek látszott az, hogy az osztrák sereg a 
szándékolt magyar csapás elől, szükség esetén Bécs feladása árán is, kitér s 

maga után vonja a magyar sereget, hogy azalatt az orosz, a magyar seregnek 
amúgy is pontatlanul működő utánszállítási vonalát elvágja. Ha tehát a lehe- 
tőségeket tisztán katonai szempontból mérlegeljük, akkor az osztrák terü- 
letre való betörésre kellett felkészülnie a magyar seregnek, holott ez a ma- 
gyar haderő létszáma és fölszerelése (péld. a hadihídkészlet hiánya) rendkí- 
vül kockázatos vállalattá tette. Súlyosan esett latba az a körülmény is, hogy 
ekkor már az osztrák-olasz háború, Radetzkynek március 23-ikán aratott 
novarai győzelmével befejezést nyert s így jelentékeny osztrák erők szaba- 
dultak fel, amelyeket a bécsi kormány most Magyarország ellen fordíthatott. 
Ez meg is történt. Ha mindezeket a nehézségeket Görgey hadvezéri ener- 
giája legyőzte volna is, a hadműveleteket felette megkönnyíthette volna az 
egyetlen állandó Duna-hídnak (a Lánchídnak) birtokbavétele a magyarok ál- 
tal. 

Ha a magyar sereg nem a Tiszántúlra, hanem a fővárosok környékére 
alapítja a maga hadműveleteit, aligha kénytelen azzal az aggasztó lőszerhi- 
ánnyal és hadtápszolgálattal küzdeni, amely csak az imént akadályozta meg 
a komáromi csatának nagy győzelemmé fejlesztését. Ha a komáromi tábor- 
várban lett volna elegendő muníció, akkor a 7-ik hadtest nem kénytelen vissza- 
maradni a lőszerszállítmányok fedezésére a Duna északi partján, hanem már 
a csata kezdetén beavatkozhatik a másik két hadtest küzdelmébe és azt bi- 
zonyára el is dönti. Ha van hídkészlet, a támadó mozdulatok emez elenged- 
hetetlen feltétele, akkor a magyar haderő nem akad meg két napra a Garam- 
nál, hanem negyvennyolc órával előbb ér Komáromba, ez esetben valóban el 
is állhatta volna az osztrák sereg visszavonulását. Görgey ugyan kierősza- 
kolta a Garamon és a Dunán való átkelést, de kétségtelen az is, hogy a had- 
sereg technikai felszerelésének fogyatékossága erősen gátolta és odázta az 
ő merész terveinek megvalósítását. 

Ezek a tapasztalatok Görgeyt óvatosságra intették és egyben figyelmét 
Budára irányították. Valóban jogos volt az a remény, hogy a fővárosok Zzavar- 
talan birtoka enyhíteni, vagy talán végképp meg fogja szüntetni a sereg anyag- 
beli hiányosságait. Egy pillanatra talán átvonult elméjén az a gondolat is, vaj- 
jon tanácsos-e ezzel a politikailag újból felzaklatott hadsereggel átlépni a 
Lajtán? Az se volt éppen biztató esély egy nyomban megindítandó nagy tá- 
madó hadműveletre, hogy új és kipróbálatlan erők állottak a hadtestek élén. 
Klapka, aki a leghatározottabban kardoskodott a Budára vonulás érdekében, 
azzal érvelt, hogy az osztrák hadsereg Komárom előtt nem volt tökéletesen 
legyőzve, sőt az Nagy-Sándor lovastámadását vissza is verte. Utalt Klapka 
arra is, hogy az osztrák haderő Pozsony vidékére érkezve, képes a Duna 
jobbpartján levő hadosztályait is magához vonni s magát ezenkívül Grác, 
Bécs, Brünn és Leinz őrségeinek egyrészével megerősíteni, nem is számít- 
va a tartalékra, amelyet az ellenség lassan összegyűjthetett. Bécs előtt ilyen- 
formán hatvanezer osztrák állhatott volna szemben a harminchatezernyi 
magyar sereggel. 

A magyar főhadiszálláson április 26-ika után a legnagyobb bizonytalanság 
uralkodott Jellacsics hadtestének holléte felől. Senkise tudta még, hogy a 
bán, amikor Pest alatt elvált a Schlick által irányított két osztrák hadtesttől, 
hol tartózkodik és micsoda hadműveleti célokat tűzött maga elé tizennyolc- 
ezer főnyi hadával. Ezért is volt lehetetlenség egyedül Aulich hadtestjére 
bízni Buda megszállását, ha azt már egyszer elhatározták. Sőt ezért kellett 
lovasságot 15 Budára vinni, arnit leginkább fel szoktak róni Görgeynek. Hogy 
Buda elfoglalását könnyűnek vélte az április 28-iki haditanács, az egyszerű 
tévedés volt, aminek a háborúban mindenki ki van téve. S amikor, noha a 
gondoltnál hosszabb idő alatt és tetemesebb áldozatok árán, Buda elfoglalá- 
sa megtörtént, Görgeyt a hadsereg, a kormány és az egész nemzet ünneplé- 
se koszorúzta meg és ebben Kossuth és az országgyűlés járt elől. Ma nagy 
stratégiai hibának tartják egyesek, de akkor ez senkinek se jutott eszébe, 
még kevésbé nyílt váddal fellépni a magyar fővezérrel szemben. Már pedig, 
amikor egy egész nemzet, annak minden komoly tényezője óhajt és helye- 
sel valamit, abban mindig kell lenni valami mélyen érzett erkölcsi igazság- 
nak, habár az később kritikai szempontból tévesnek bizonyul is. 

Görgey elhatározásának kialakulásánál, hogy tudniillik Budára indítja 
hadseregét, még arra is gondolnunk kell, miként fejlődött a helyzet március 
31-ike óta, amikor ő — ideiglenesen — átvette a főparancsnokságot. Mikor 
Vetter március második felében a sereget Pestnek indította, tulajdonképpen 
rövid hadműveletre gondolt azzal a céllal, hogy a fővárosokat visszafoglalja 
az ellenségtől. Nagyarányú, messzemenő, a határon túlvezető operációra a 
magyar hadsereg sem személyi, sem anyagi pótlás tekintetében nem ké- 
szült fel. Mindenki csak arra gondolt, hogy a Görgey-féle hadtestnek Mis- 
kolcon túl való villámgyors előretörése által teremtett kedvező helyzetet ki 
kell használni és a fővárosok védelmére valahol állást foglalt osztrák sereget 
megverni. Ki mert volna akkor arra is számítani, hogy Vetter szerény had- 
műveleti terve március végén a sereg élére állított Görgey vaskezében ily 
óriási méretűvé fejlődjék? Azzal a sereggel, amelynek hadműveleti és anya- 
gi megalapozása kívül esett az ő hatáskörén, és amely a hadügyminiszteri 
gondoskodás szerint nem is volt alkalmas nagyobbarányú operációkra, Gör- 
gey megvívta a döntő csatát Isaszegnél, utat tört Vácnál, szétrobbantotta 
Wohlgemuth hadtestét Nagysallónál, azután mind a két parton fölmentette 
Komáromct, sőt elvágni akarta a nyugat felé hátráló osztrák sereget is. A 
magyar seregből az ő lángesze és akaratereje csiholta ki ezt a hihetetlen tel- 
jesítményt. Mikor ezt véghezvitte, csődöt mondott az anyagi ellátás, amely- 
nek megszervezése nem az ő illetékessége alá tartozott. Az átlagvezér ke- 
zében, ha a magyar lendület nem törik meg Isaszegnél, akkor nyilván Pest- 
nél torpant volna meg, Görgey azonban túllendítette ezt a hadsereget Komá- 
romig. Ha azonban tovább erőszakolja a hadsereget, amely hosszú és meg- 
alapozott hadműveletre nem volt egyelőre alkalmas, akkor már nem hadve- 
zér, hanem hazardőr. Természetesen más helyzet alakulhatott volna ki, ha a 

magyar hadügyminiszter organizáló képessége lépést tart Görgey hadvezé- 
ri élanjával. Hogy mekkora volt az iram és a teljesítőképesség különbsége a 
magyar főhadiszállás és a debreceni hadügymisztérium között, arra jellem- 
ző Psotta ezredesnek, Görgey tüzérségi felügyelőjének április 26-án főtá- 
bornokához tett jelentése, mely szerint a tüzérségi lőszerszállítmány már 
útban van, de két hétnél hamarabb nem fog Komáromba érkezni. A magyar 
hadügyminisztérium valóban nem rendelkezett forradalmi lendülettel. Bizo- 
nyára az okok sokasága közül, amelyek Kossuthot arra bírták, hogy Görgey- 
nek kínálja fel a hadügyminiszterséget, ez is egyike volt azoknak a ténye- 
zőknek, amelyek Görgeynek Debrecenbe menetelét sürgőssé tették. Vi- 
szont Görgey azért tartotta kívánatosnak a saját személyének Damjanichhal 
való helyettesítését, mert az ő energiájában éppúgy megbízott, mint a ma- 
gáéban. 

A magyar főtábornok már korábban is segített magán bizonyos rögtönzé- 
sekkel. Például a sereg lovasságát időnkint egységes parancsnokság alá he- 
lyezte. A rang szerint kiválasztott lovasparancsnok, Nagy-Sándor azonban, 
mint említettük, nem abból a fából faragott katonai egyéniség volt, aki nagy 
lovastömegeket mozgatni és irányítani bírt volna. A magyar huszárság első- 
rangú volt, még ha túlságosan is felvizezték a régi legénységet újoncokkal. 
De ezt az elsőrangú anyagot kezében kellett tartani. A nagysallói csata után 
például Görgey parancsba hirdette ki, hogy a haza a győzelmet elsősorban , a 
jeles gyalogságnak és tüzérségnek köszöni". Április 30-iki parancsában ezt 
mondja: , Minthogy a lovassági rohamok csak azon okból nem érnek el soha 
nagy eredményeket, mert a huszár többnyire az ellenség lovainak elfogdo- 
sásával és elzsákmányolásával szeret foglalkozni, annál fogva a lovassági pa- 
rancsnok uraknak ezennel meghagyatik, tudtul adni a legénységnek azt, hogy- 
ha a fentírt esetek ezentúl előfordulnának, azokra jelen parancs kihirdetésé- 
től fogva statárium fog alkalmaztatni; miért is a legénység azon veszedel- 
mes megszokástól annyival inkább tartózkodjék, minthogy minden tisztnek 
kötelessége ezen nyavalyának gátat vetni, a legénységet e részben szem- 
meltartani és e parancs minden áthágóját nyomban följelenteni, akin aztán 
irgalom nélkül végre fog hajtatni a halálos büntetés." Említettük azt is, hogy 
a Garam és a Duna áthidalásánál Görgey tutajhidakat építtetett. A lőszerhi- 
ányon azonban nem segíthetett. Ezért alakult ki az a vélemény az április 28- 
iki haditanácson, hogy nem kell , henyélni" a lőszer várásában, hanem teljes 
erővel Budát megrohanni, hogy ennek nyolc nap alatt várt eleste után foly- 
tatni lehessen a főtámadást az osztrák fősereg ellen. 

Buda megvívását akarta Kossuth is, — más szempontból. Március 9-én 
azt írta Klapkának: ,, Az oroszoknak Erdélyben megkezdett beavatkozása a 
gyors és erélyes előnyomulást még szükségesebbé tette. Attól is kell tarta- 
ni, hogyha a fővárosnak gyors visszahódítása által magunknak imponáló ál- 
lást nem szerzünk, a brüsszeli kongresszuson az olasz dolgok könnyen ren- 
deztethetnek a mi hátrányunkra." Hogy mennyire foglalkoztatta Kossuthot 

április folyamán Buda elfoglalásának terve, Bemhez írt levelei tanúsítják. 
Április 1-én azt írja Bemnek, hogy Fiume elleni diverzió kilátásban van, de 
előbb Bácskát és a Bánságot kell kitisztítani és Budának kezeink között kell 
lenni. A Dembinszkihez írt levelében május derekán a bankjegysajtó inten- 
zívebb üzembevétele miatt is szükségesnek tartja Buda elfoglalását, mert 
Debrecenben a mindennapi szükségletet is alig tudják fedezni és a gyártást 
szaporítani. Kossuthnak egyik főbb katonai tanácsadója, az akkor várakozási 
állományba helyezett Dembinszki se helyeselte a Bécs elleni támadást Ko- 
márom fölmentése után. Abból indult ki, hogy a császári főváros ellen inté- 
zett mozdulat csakis a proletáriátus és a kétségbeesett forradalmi elemek 
segítségével vezethetne némi sikerre, ami viszont Európa valamennyi kor- 
mányát a magyar ügy ellen hangolta volna. Maga Görgey legkevésbé bízott 
abban, hogy az Ausztriába való betörés újból talpraállíthatná az októberben 
leigázott osztrák demokráciát. A német polgári osztály a márciusi oktroj 
után, amely visszacsúsztatta a kezébe a politikai hegemóniát, már lélekben 
teljesen elszakadt a revolucionizmustól. A bécsi, vagy budai vonulás nagy 
pörére körülbelül Görgey találta el az igazságot, aki azt írta: Kossuth akarta, 
Klapka a legmelegebben ajánlotta s Görgey , újonc tehetsége szerint" kivit- 
te. Igaz, hogy utóbb Kossuth keserű szemrehányásokkal illette hadvezérét, 
amiért Budának adott elsőbbséget Bécs helyett. Az ostrom túlhosszú ideig 
tartott. Pótolhatatlan idő ment veszendőbe. Az elnök idegei nem bírták a 
hosszas ostrommal járó ingerültségnek és türelmetlenségnek kedélyhul- 
lámzását. Neki azonban a legkisebb erkölcsi jogcíme sem volt arra, hogy tá- 
bornokát korholja és dorgálja, hiszen már Isaszeg után azt akarta, hogy a 
hadsereg menjen egyenesen fejjel a falnak, rohanja meg a fővárosokat, mert 
csak azoknak elfoglalása győzheti meg az országot a felszabadító művelet si- 
keréről. Amikor Klapka Görgey helyettese gyanánt Debrecenbe érkezett, 
akkor már az elnök törékeny idegzetét teljesen feldúlta az ostrom kétség- 
beejtő lassúsága. , Görgey borzasztót hibázott — mondta Klapkának -, hogy 
Buda alá ment. Elveszté győzelmeinek stratégiai gyümölcsét. Most parádé- 
marsban Bécs alatt lehetnének. Félek: Budavár Mantuánk lesz s elvész fö- 
lötte a haza." A magyar fegyverek becsülete, továbbá azok az ábrándos poli- 
tikai tervek, amelyeket a magyar fővezér az ostrom sikeréhez fűzött, azon- 
ban nem engedték meg, hogy a megkezdett ostromot félbeszakítsák. 

IX. 


A budai vár ostroma — Az osztrák-magyar erőviszonyok — Az orosz 
beavatkozás létkérdés Ausztriára — Egy magyar katona politikai tépelődései — 
Tárcát vállal a republikánus kormányban — Naív ábrándok és ármányok — 
Haynau — A béketervek összeomlása — Az elmulasztott hetek bánata 


A nemzeti küzdelem nagy drámája a budai ostrommal jutott el a válság 
emelkedésének tetőpontjára, s az úgynevezett nagyjelenethez. A magyar 
ügy olyan magaslaton állott, amelyet észre kellett vennie az egész civilizált 
világnak. A Hunyadyak óta magyar fegyverek nem arattak ilyen világraszó- 
ló győzelmeket, mint az áprilisi hadjáratban Görgey alatt, amelyeknek fénye 
csak megsokszorozódott Bem erdélyi és Perczel bácskai sikereinek sugár- 
zásában. Kisebb területektől eltekintve az egész ország ki volt tisztítva és 
pacifikálva s a nemzetiségi koalíció szét volt robbantva. Európa egyik legna- 
gyobb katonai hatalmát kiköszörülhetetlen csorba érte. Ha a múlt esztendő 
márciusában a népmozgalmak reszkették meg a Habsburgok trónusát, most 
a Monarchia , egyik népeleme" törte össze azt a kardot, amely a császári 
uralom legfőbb jogara volt a soknyelvű birodalomban. Ausztria nagyhatalmi 
állása megreccsent a magyarok csapásai alatt. Ezt a hihetetlen teljesítményt 
Kossuth geniején s a magyarság katonai erényein kívül a kapitányokból és 
főhadnagyokból rögtönzött fiatal tábornokok érték el, akiknek nevét egy- 
szerre szárnyra kapta a világhír. Bernhardi feljegyzései szerint az orosz cár 
egész környezete rajongott Görgeyért, aki a cári hatalom vetélytársát s a 
keleti kérdésben legkomolyabb ellenfelét a porig alázta. A népszabadság 
nagy katonája előtt meghódolt a nyugateurópai közvélemény, sőt Varsóban a 
cári tisztek egy része tüntetésből a la Görgey hálókabátot viselt. Más külföl- 
di följegyzések szerint előkelő angol és francia nők ajánlották fel kezüket az 
ifjú magyar tábornoknak. Ez a romantikus divat akkor se szűnt meg, amikor 
az egyesült orosz-osztrák túlerők előtt a magyarság ellenállása reményte- 
lennek látszott. A kard embere iránt való csodálat az országban majdnem el- 
homályosította Kossuth népszerűségét. A szertelen arányokban növekvő 
nimbusz Görgeyt hatalmas politikai erőtényezővé emelte, aki komolyan fog- 
lalkozott azzal a gondolattal, hogy más irányt ad a forradalom fejlődésnek s 
visszavezeti azt újból a törvényes ellenállás alapjára. A tábornok dicsőségén 
keresztül soha nem tapasztalt méreteket öltött a magyar név tisztelete is, 
amely Európa demokratikus társadalmában azonosult a népszabadság fogal- 
mával. Az egész világot meglepte annak az erőfeszítésnek sikere, amellyel 
az alig ötmillió lelket számláló magyar faj urává lett saját sorsának, a Monar- 
chiának s egy ideig reménysége az egész világ liberális közvéleményének. 
A magyarság a hozzája szító nemzetiségekkel együtt erősebbnek bizonyult 
a Monarchia túlsó felénél, amely pedig oly hatalmas szövetségestársakkal 

rendelkezett a délszláv és a román irredentában, a császári ármádiában, sőt 
a magyar nagybirtokos arisztokrácia többségében is. 

Ha Kossuthon és Szemerén kívül a magyarság legjobbjai, élükön a dia- 
dalmas tábornokkal, azon tűnődtek és tépelődtek, vajjon eléje tegyék-e a di- 
nasztiával való békés megegyezést a trónfosztással járó bizonytalan esé- 
lyeknek, az osztrák intéző körök sem állottak kevésbé súlyos elhatározások 
előtt. Olmützben és Bécsben azonban a márciusi oktroj óta még a látszatá- 
val is szakítottak a kiegyenlítődésnek, ellenben az egész osztrák diplomácia 
arra a célra fordította minden leleményét és mozgékonyságát, hogy a cári 
autokráciát állítsa szövetségesül maga mellé, a maga kimeríthetetlen erő- 
forrásaival. Amikor erre az osztrák presztízsre és nagyhatalmi állásra oly sú- 
lyos következményekkel terhes megfontolásra jutottak, valójában a legille- 
tékesebb helyekről mondatott ki az ítélet az osztrák és magyar erőviszo- 
nyok felett, illetve maguk az osztrák mérvadó tényezők döntötték el azt a kér- 
dést, vajjon Ausztria egymagára hagyatva végezni tudna-e a magyar rebelli- 
óval. Mihelyt kizárták a kompromisszumot s úrrá lett lelkükön a bosszúál- 
lásnak és megtorlásnak szenvedélye, biztosra akartak menni s egy új hadjá- 
ratban nem tehették fel egy lapra az osztrák fegyverek s Ausztria sorsát. 

Kiderült, hogy szervezett katonai erőt, olyat, amely a császári hadsereg- 
gel szemben sikerrel mérkőzni tudott, a Monarhia részei közül csak a ma- 
gyarság volt képes teremteni és fenntartani. Bécset a múlt esztendő októ- 
berében alig tíznapos ostrom után eltaposták s vele az osztrák németség el- 
lenálló erejét. Prágát kétszer huszonnégy óra alatt törte le Windischgraetz 
s vele a csehek nemzeti aspirációit. Olaszország ellen, amelynek élén egy 
rendes katonai állam harcolt, egy kitűnő vezérrel, Ausztria tényleges had- 
erejének egyharmada elegendő volt s rövid idő alatt a hadászati és harcásza- 
ti felsőbbség oly kétségbevonhatatlan dokumentumait mutatta, amelyekkel 
sikerült helyreállítani uralmát és tekintélyét a félszigeten és megakadályoz- 
ni az angol kormánynak megalázó közvetítő javaslatait. Az orosz katonai in- 
tervenció elkerülése céljából, igaz, Schwarzenbergék jelentékeny friss erő- 
ket szállíthattak a dunai harctérre Lombardiából, mint ahogy meg is tették. 
Az olasz tartományok teljes kiürítése azonban csak azon az áron volt elkép- 
zelhető, ha már most lemond a bécsi kormány Velencéről és a lombard ki- 
rályságról. Még ez esetben is felette bonyolult és veszélyes eljárássá válha- 
tott volna a teljes katonai evakuáció, hiszen a délen harcoló osztrák haderő- 
nek mintegy kétötöde volt magyar, amelyet mégis kockázatos vállalkozás 
lett volna a honvédsereg ellen alkalmazni. Ausztria a maga nagyobb ember- 
tartalékából a maga szabályos ezredkeretei közé még rengeteg újoncot ve- 
hetett fel. Május folyamán valóban sokkal nagyobb sikerrel folytak a katona- 
állítások Ausztriában, mint nálunk. 

A nemzetiségi ellentétek által felkavart császári királyi hadsereg azon- 
ban még az ő tökéletesebb technikai és hadianyag-ellátásával is, egymagára 
hagyatva, igen kétséges kalandba bocsátkozik, ha újból Magyarország meg- 

hódítására törekszik. Bármennyire lassan és elégtelenül haladt is a magyar 
hadsereg kiegészítése, orosz intervenció nélkül május végére a magyar fő- 
sereg minden nagyobb megerőltetés nélkül elérhette volna a vele szemben 
álló osztrák haderő létszámát. Hiszen rendelkezésre állott a Tiszánál akkor 
gyülekező tartalékhadtest, valamint az a jelentékeny számú elkülönített erő, 
amelyet előbb Dembinszki, majd Visoczki vezetése alatt az orosz invázió el- 
hárítására, vagy legalább is előhaladásának késleltetésére állítottak föl. Vég- 
ső esetben egy nagyszabású katonai tervnek számításba kellett venni azt is, 
hogy a döntő hadműveletek színhelyére veti a bácskai magyar hadsereget, 
mint a múlt esztendő decemberében, s a Dunához vonja a Bem-féle hadtes- 
tet is, amely akkor már nemcsak Erdélyt foglalta vissza, hanem a Bánságban 
zegzugos hadmenetekben kígyózva, siettette a pacifikáció munkálját]. A 
nemzetiségekkel való megegyezés szintén csak a magyar esélyeket gyara- 
píthatta. A délen és keleten felszabadított magyar határok lehetővé tették 
volna a külföldi fegyver- és muníciószállítmányokat is. A Dunántúlon terve- 
zett s a komáromi táborvárban összpontosított magyar hadműveletek az 
újoncozás tekintetében az érintetlen dunántúli vármegyékből friss és hatal- 
mas emberanyagra számíthattak. Friedjung megállapítja ugyan, hogy nem az 
egész magyarság vett részt a küzdelemben, hogy a tehetős polgárság széles 
rétegei, valamint az arisztokrácia és a főpapság túlnyomó része távoltartotta 
magát az önvédelmi harctól. Szerinte az ujjainkon meg lehetett volna szá- 
molni a Kossuthtal tartó mágnásokat. Az orosz beavatkozás nélkül azonban 
a magyar ellenállás sikere előbb-utóbb itt is fordított volna a helyzeten. 

Az osztrák katonai és történelmi írók ama kései megállapítása, hogy Auszt- 
ria egymaga is leverte volna a magyar szabadságharcot, nem egyéb üres el- 
bizakodottságnál, amelyet az a körülmény idézett elő, hogy a nyári hadjárat- 
ban az osztrák vezetés valóban feladata magaslatán állott és az orosz segítő- 
hadseregnél nagyobb katonai eredményeket ért el. Ha annyira bíztak volna 
magukban Ausztria akkori politikai és katonai vezetői, mint későbbi histori- 
kusaik, akkor mi szükség lett volna arra, hogy egy orosz hadosztályt oly sür- 
gősen igényeljenek a saját főtámadó vonalukra? Ha hibákat követett is el 
Görgey a nyári hadjárat megnyitásánál, aminthogy követett, csakis az orosz 
Paniutine-hadosztály csikarta ki a kezéből a Vág-menti áttörés sikerét, a má- 
sodik Zsigárd-peredi csatában és csupán ez az orosz divízió mentette meg a 
nagy vereségtől Haynau seregét július 2-án Komáromnál. Nemcsak az orosz 
tábornokok emlékiratai tartják biztosnak Ausztria katasztrófáját Oroszor- 
szág segítsége nélkül, hanem semleges katonai írók is, mint Rüstow, aki azt 
mondja, hogy Erdélyben mindent az oroszok csináltak, hogy beavatkozásuk- 
nak erkölcsi hatása ott is érezhető volt, ahol stratégiailag nem működtek s 
hogy az osztrákok, ahol egyedül operáltak (mint a Délvidéken), vereséget 
szenvedtek. 

Ugyanez a vélemény és feltevés alakult ki az egykorú osztrák források- 
ból. A tavaszi hadjárat sivár meddősége arra vezette az osztrák intézőkörö- 

ket, hogy a tábornoki testületben és a vezérkarban szelekciót hajtsanak vég- 
re. Welden elküldte Jellacsicsot délre, Nobilit és Wrbnát nyugdíjaztatta, ti- 
zenkét más tábornokot elcsapott és Sclick vezérkarát megtisztította. Pimodan, 
aki egy alkalmat sem mulaszt el, hogy kétségbe vonja a magyar sereg erköl- 
csi fölényét, így festi le a Pestről elvonuló osztrák sereg hangulatát: , A tisz- 
tek megkísérelték, hogy felbátorítsák a katonákat és vidám arcot vágtak a 
rossz játékhoz. A legénységből azonban eltűnt a bizalom és a bátorság, az el- 
lenséges végzet vasakaratával szemben." Lang vezérkari alezredes így ír 
Hess báró táborszernagynak: , Panaszokban kell kitörnöm egy végzetes sze- 
rencsétlenség felett, amely majdnem gyalázattá vált. A hadsereg a haszon- 
talanul és rosszul kiszámított ide- és odamenetelés által kimerült és meg- 
gyengült... a korábbi lelkesedés mélyen lehanyatlott és egy majdnem álta- 
lános bátortalanodásnak adott helyet... Nem talán azért, mintha az ellenség 
vitézségétől volna okunk félni, hanem, mert túlereje mellett is jobban és 
ügyesebben operál, mint ahogyan ez evidenter nálunk történik... Mély le- 
vertséggel kell bevallanom, hogy maga a tisztelt táborszernagy úr is már (t.i. 
Welden) kishitű. Szellemi ereje számára ez túlnagy teher." Egy héttel ké- 
sőbb a bécsi hadügyminisztériumhoz beosztott Mengswein tábornok ezt ír- 
ja Hessnek: , Csak gyorsan békét, mert különben Mongóliában egy második 
Rákóczi-háború fog kifejlődni." Majdnem ugyanezen a napon Welden ezt ír- 
Ja Schwarzenbergnek: , Miután a magyarországi hadseregnek parancsnoksá- 
gát átvettem a legnagyobb ellenkezés után, noha helyzetem felől csalóka ké- 
pet magamnak nem alkottam, mégsem gondolhattam, hogy ez annyira telje- 
sen el legyen rontva... Kedélyemet a bánat széttépdeste, mert nem áll ha- 
talmamban a körülményeket másképp irányítani... A Monarchia üdve most 
az oroszoknak Krakkó felől való gyors bevonulásától függ, mert nem tudom, 
milyen belső erő tudná még megmenteni." Április 23-án ezt írja Bicskéről: 
,A hadsereg ebben az állapotban egyáltalán nem harcképes. Sokat követel- 
nek tőle, keveset gondoskodnak róla. Az élelemhiány már is érezhető." Egy 
nappal később ezt írja Welden: , Az orosz segítségen kívül mást nem látok, 
mert Excellenciád semmiképpen sem maradhat azon tévhitben, hogy fegy- 
verrel itt még egy utolsó kísérletet lehet tenni azon célból, hogy az ügynek 
Magyarországon jobb alakulást adjunk. Én megkísérlem ugyan, az eredmé- 
nyért azonban senki sem kezeskedhetik és ez a császár utolsó serege." Az 
öreg osztrák tábornok később emlékirataiban a következőket mondja: , Én 
magam nem ismerek nagyobb becsületet, mint hogy osztrák katonának ne- 
veztessem, de a fentebb leírt megállapításokkal (az osztrák vezérkari mun- 
kának a nyári hadjáratról szóló írása azt iparkodik bizonyítani, hogy a császá- 
riak maguk is elkészültek volna a magyarokkal) nem tehetem magamévá... 
Nyilvánvalóan bebizonyult, hogy az osztrák állam az oroszok segítsége nél- 
kül negyvenkilenc tavaszán összeomlott volna." 

Ennek a kérdésnek taglalása messze túlhaladja az egyszerű hadtörténel- 
mi elmélkedések jelentőségét. Oriási politikai és történelmi fontossága van 

annak az igazságos megállapításnak, amely egyáltalában nem a nemzeti hiu- 
ság és önszeretet tisztátalan forrásaiból ered, hogy a magyar nemzet a leg- 
mostohább viszonyok között, nemzetiségeinek nagy részétől cserbenha- 
gyatva, összetörte a császári nagyhatalmiság eszközét, az osztrák hadsere- 
get. A magyarság erőkifejtésének teljesítménye még élesebb megvilágítást 
nyer annak az összehasonlításnak tükrében, hogy másfélszáz esztendővel 
ezelőtt Ausztriának úgyszólván a félkeze is több mint elegendő volt arra, 
hogy leigázza a Rákóczi-szabadságharcot, amely pedig nagy európai konstel- 
lációk vonatkozásai között állott. Hogy a debreceni trónfosztás által létesí- 
tett új magyar állam viszont élet-halál harcba kergette Ausztriát, az mind- 
azonáltal erőnk mértékét meghaladó, tragikus törekvés volt, amely az akko- 
ri külpolitikai erőknek gyászos megítéléséből származott. 

A Buda vívására elindított csapatok május 4-én érkeztek a bástyák alá. Itt 
egyesült az egész főhadsereg, a Győrött az osztrákok megfigyelésére tartóz- 
kodó Pöltenberg-hadtesten kívül. Május 4-én megtörtént a teljes körülzárás is. 

Ostromágyúk azonban nem voltak. Az első napon végrehajtott roham, 
amelyet Kmetty hadosztálya a Vár dunai arcvonalán a vízművekre intézett, 
nem sikerült. Csalódást keltett a vár védőinek magatartása, akikről azt hí- 
resztelték, hogy a magyar csapatok megjelenésére nyomban kapitulálni fog- 
nak. A megszállás alatt Görgey svábhegyi főhadiszállásán mozgalmas élet 
uralkodott. Magát a főtábornokot is mintha elhagyta volna szokott hideg fleg- 
mája, mintha reá is átragadt volna valami Kossuth idegességéből, aki a gyor- 
san futó napok eredménytelenségéből csak az elszalasztott idő helyrehozha- 
tatlan kárait látta s akinek hullámzó lelkülete most az aggodalom felhőibe 
borult. Maga Görgey is már az ostrom kezdetén megérezte , szerencsecsil- 
lagának leáldozását". Azok a vérmes és léha remények, amelyek arra számí- 
tottak, hogy az olasz-horvát várőrség nem állja ki a támadást, továbbá, hogy 
Hentzi, belátva helyzetének tarthatatlanságát, aligha fog Buda romjai alá te- 
metkezni, az ostrom első napján hatalmasan megcsappantak. Az első roham 
visszaverése után nyilvánvalóvá vált, hogy Buda vára ha nem is elsőrangú 
erődítmény, azért szabályos és erőteljes ostrom nélkül aligha jut a magyarok 
kezére. Görgey réstörő ütegekkel nem rendelkezett a tábori hadseregben. 
Ilyen nagykaliberű ostromgépek csak Komáromban voltak. Elszállíttatásuk- 
ról Görgey még Nagysalló után intézkedett, de Guyon személyi ellenszenv- 
ből hatásköri vitát csinált a nehéz ágyúk kiszolgáltatásából és Görgeynek 
egyenesen megtagadta erre vonatkozó felszólítása teljesítését. Debrecen- 
nek kellett közbelépnie a renitens komáromi várparancsok ellen. Ez újabb 
időveszteséget és huzavonát okozott. Amikor Görgeyre mások bűneiért és 
mulasztásaiért is rávarrták a felelősséget, Guyonnak ez a rengeteg időpo- 
csékolást jelentő, rosszindulatú engedetlensége senkinek se jutott eszébe, 
hogy megszámoltassák érte. Csak azt jegyezték fel Görgey rovására, hogy 
nem bírja nyomban leküzdeni a várőrség makacs kitartását. Lám, micsoda 
botránytól visszhangzott volna az ország, s egyszerre micsoda virulenciák- 

ba szökött volna az árulás vádjának sárkányfogai, ha Görgey tagadta volna 
[megl] a tűzgépek kiadatását. De Guyon republikánus volt és Kossuth híve, 
őt nem lehet komolyan megfeddeni, politikai megbízhatóságához nem fért a 
kétség árnyéka, amellett egyenesen mellette szól, hogy Görgey nem szen- 
vedhette, mert vitéz, de hanyag parancsnoknak tartotta, olyanféle tábornok- 
nak, mint az egyik francia girondeista képviselő mondta egy forradalmi tá- 
bornokról, hogy az egyéni tudatlanság mellett még rendkívüli mértékben 
rendelkezett a tömeg és az idők korlátoltságával is. Azt persze sohase szá- 
mították ki, hogy Buda ostromának elhúzódásában mekkora rész jut Guyon- 
ra. Kossuth beavatkozására az ostromló tüzérség első szállítmánya, az is lő- 
szer nélkül, Komáromból csak május 9-én érkezett be, majd azután jött a 
többi is úgy, hogy a vár bombázását csak május 16-án lehetett megkezdeni. 
Az se volt éppen szívderítő körülmény, hogy Klapka közben meggondol- 
ta magát s levelet írt Görgeynek, amelyben óvta az ostromtól, minthogy 
Debrecen felé utaztában meggyőződött róla, hogy Buda vára komoly erős- 
ség és hogy csak időveszteség származna a megszállásból. Görgey elméjén 
újból átborongott az április 14-iki aggodalmak egy hulláma. Még Komárom- 
ban kapta Csányi levelét, amelyben atyai barátja azt írta neki, hogy sose já- 
rult volna a detronizációhoz, ha Kossuth nem szereli le írásban azzal, hogy 
Görgey is helyesli a trónfosztást. Ha valami ördögi félreértés nincs a dolog- 
ban, akkor bizonyos, hogy őt és Csányit is valaki elámította. Viszont az a fel- 
tevés, hogy Kossuth ily módon diplomatizálta volna ki az április 14-iki hatá- 
rozatot, teljesen megzavarta az elnökről március és április folyamán bizal- 
masabb együttműködésük alatt kialakult véleményét, amelynek Görgey egy 
Damjanichoz intézett levelében is kifejezést adott. (, Kossuth egy antik jel- 
lem", stb.) És mindezen balsejtelmekbe vegyültek az első rémhírek a musz- 
ka beavatkozásáról. Görgey Ármin jelentései tudni vélték, hogy kisebb orosz 
osztagok már leereszkedőben vannak a Vág völgyébe, talán azért, hogy az 
ujjászervezendő osztrák hadsereggel egyesüljenek. Május 14-én Kossuth 
hivatalosan is bejelentette a tábornokhoz írt levelében az orosz intervenci- 
ót. Ezóta az orosz fantom többé nem hagyta nyugodni a tábornokot. Az oro- 
szok beszivárgásáról érkezett hírekben igazolását látta a maga lengyelelle- 
nes érzületének és talán okozatai kapcsolatot is keresett a lengyelek szerep- 
lése és Miklós cár beavatkozása között. Hátha éppen az április 14-ike volt a 
végső ok, amely a muszka-diplomáciát a legitimitás és a szentszövetségi vi- 
lágrend fenntartása érdekében tettleges fellépésre indította a magyar forra- 
dalom ellen? Mikor rövid tartózkodás után Debrecenből Klapka visszaindult 
Komáromba, néhány napon át vendége volt Görgey főhadiszállásának. Ek- 
kor közölte bajtársával azt a meglepő újságot, hogy a debreceni országgyű- 
lésen kiváló férfiakból alakult békepárt csak azzal a fenyegetéssel fogadta el 
a detronizációt, hogy különben a hadsereg az országgyűlés ellenére is kinyi- 
latkoztatja a függetlenséget. Ha tehát se a parlament többsége, se a hadse- 
reg oszlopai nem akarták a trónfosztást, akkor — elmélkedett tovább Görgey 


191 


-— ez nyilván államcsíny volt, következőleg jogosult ellene minden marciális 
megtorlás, amin már Komáromban is törte a fejét. Ahelyett, hogy Kossuth a 
nemzeti védelem további szervezésére fordította volna rendkívüli tetterejét, 
politikai és katonai felkészültség nélkül a kétségbeesés vak harcává változ- 
tatta az önvédelmet. Ha Görgey eddig azért fogadta el a hadügyminisztersé- 
get, mert rendet akart teremteni az egymástól függetlenül működő seregve- 
zérek szerteágazó stratégiai céljaiban, azért, hogy megszervezze az újonco- 
zást, az utánpótlást, a technikai kiegészítést, a muníciógyártást stb., akkor 
most eggyel több ok van arra, hogy az április 14-iki határozat megsemmisí- 
tése miatt vállalni kell a miniszteri hatalmat. 

A Kossuthtal folytatott sűrű levelezésében súlyos föltételeket szabott 
hadügyminiszteri vállalkozása elé. Nagy hatalomra törekedett, hogy minden, 
az övével ellenkező álláspont mérlegserpenyőét , megakassza". Leplezte tu- 
lajdonképpeni célját, azt tudniillik, hogy eltávolítja az április 14-iki párt ka- 
tonai képviselőit a táborból, úgymint Perczelt, Guyont, Dembinszkit és Be- 
met. Azért ragaszkodott bizonyos formai jogkörhöz is, bizonyos alkotmá- 
nyos biztosítékokhoz, hogy annál szilárdabban tarthassa kezében terveinek 
gyeplőit. Ravasz lett és áthatlan Kossuthtal és párthíveivel szemben s esze- 
ágában sem volt elárulni az igazi okát annak, amiért kimélyíteni akarja mi- 
niszteri hatáskörét. Kossuth viszont arra gondolt, hogy az egyre veszedel- 
mesebbé válható vetélytársat ki kell emelni a hadseregből, amely az ő tulaj- 
donképpeni hatalmának forrása. Jelöltje Bem altábornagy volt, akit május 
15-én felszólított, venné át a felsődunai hadsereg parancsnokságát, bár egy 
héttel azelőtt Görgeynek azt írta, hogy az ő véleményét kéri, vajjon a főse- 
reg megálljon-e Győrnél, vagy átlépje-e a Lajtát, ha Buda elesik. Május 21- 
én viszont Görgey nélkül készíttette el Klapkával a nagy haditervet a nyári 
hadjáratra. Május 21-én ismét írt Bemnek, keljen át a Dunán, egyesüljön a 
Klapka-féle haditerv alapján az Aulich alá rendelt 25—30.000 főnyi hadsereg- 
gel, vegye át a kombinált negyven-ötvenezer főnyi hadsereg fölötti parancs- 
nokságot s vagy az oroszokat verje meg, vagy döntse meg Bécsben a Habs- 
burg-házat. Május 26-án újból sürgette Bemet a parancsnokság átvételére, 
holott később Görgeynek bizalmasan, barátilag becsületére kijelentette, 
hogy a fővezérségről Bemnek a legtávolabbi reménysugárt se nyújtotta. 
Egy nappal később viszont arról értesítette Bemet, hogyha lehetséges vol- 
na összes haderőiket a főhadsereggel egyesíteni s az egyesült sereget Orosz- 
ország és Ausztria ellen vetni, az esetben , felkérnők Ont az egész egyesült 
sereg főparancsnokságának átvételére" s maga , Görgey kijelenté, hogy sze- 
rencséjének fogja tartani Ön alatt szolgálni". Az áprilisi hadjárat győzelmes 
vezérének pedig azzal ajánlgatta a hadügyminiszterséget, hogy ,,a hadügy- 
miniszterség a seregparancsnokságnál sokkal fontosabb állás". , Mert én ko- 
rántsem hiszem ugyan szabadságharcunkat vége felé közeledni, de arról 
meg vagyok győződve, hogy mentünk már annyira, miszerint az ellenség, ha 
meghódításunk eszméjével fel nem hágy, úgyszólván újra kénytelen kezde- 

ni a háborút... ezért fontos a véderő növelése, helyes beosztása, rendezése. 
Ezért kel! sietnie Görgeynek, hogy a hadügyi tárcát kezébe vegye. Lehet, 
hogy egy pár hónap múlva fontosabb lesz ismét a hadvezéri pálca, akkor a 
haza a legfontosabb hely betöltésére fogja felhívni ismét". 

A Görgey főhadiszállásán tartózkodó kormánybiztos, Ludvigh hiába írta 
az elnöknek, hogy , Görgeynek e helyen maradnia kell, nem azért, mivel te 
arra emelted, hanem mivel hazánk felszabadításában ő legfőbb faktorod, sőt 
azt mondom, hogyha bizalmatlankodnál is, ennek kebledben elrejtve kell 
maradnia s Görgeyt mégis fővezérnek kell megtartanod. .. Görgey egy tüne- 
mény, mint te is az vagy, csak azon különbséggel, hogy a te pályafutásodat a 
csillagász ki tudja számítani, mivel azt változtatlan szabályokhoz kötötted, 
amannak szabályai még nem teljesen határozottak, de határozni fogod te." A 
Kossuth és Görgey közt folyó sűrű levélváltásban ismételten szó esik arról, 
hogy Kossuth aggályosnak tartja a fővezérség és a hadügyminisztérium sze- 
mélyes unióját, ami könnyen katonai diktatúrára vezethetne. , Despota is le- 
het jó -— írta Kossuth -, mint például Marc Aurel, de Marc Aurelra holnap 
Verus következhetik; a szabad polgárnak pedig egyenlően biztosnak kell 
lenni Verus, mint Marc Aurel alatt." 

Különösen megvilágosodik előttünk Görgey lelkiállapota, ha meggondol- 
juk, hogy a trónfosztás és a muszka intervenció között politikai összefüg- 
gést látott. Ez ugyan hatalmas tévedés volt, mert az orosz segítségre vonat- 
kozó megállapodások már április 14-ike előtt elvileg tisztázódtak az orosz és 
az osztrák kabinetek között, de a magyar tábornok ekkor nem tudhatta a 
régóta húzódó tárgyalások titkát. Előtte most az április 14-ike elleni küzde- 
lem a honmentés feladatává, sőt rögeszméjévé magasodott. S mint minden 
nagy energiájú férfiú, ő is elszánta magát a végsőkre, akár a Szemere-féle 
respublika erőszakos szétrobbantására is, hogy békeművének akadályait el- 
távolítsa az útból. Abban a feltevésben volt, hogy Ausztria inkább lemond az 
oktroj erőszakolásáról és vele az orosz beavatkozásról, ha ő Buda bevétele s 
a debreceni flamingók ártalmatlanná tétele után seregével megjelenik a ha- 
társzélen s felszólítja a dinasztiát a kibékülésre az 1848-as alkotmány alap- 
ján. Ezt a feltevést támogatták azok a hagyományok, hogy az eddigi küzdel- 
mek a nemzet és az uralkodóház között 1606-tól 1711-ig mindig kompro- 
misszummal végződtek. Sejtelme mellett szólt az a tény is, hogy az osztrák 
mértékadó körökben is több ellensége volt az orosz segítségkérésnek. Szá- 
míthatott továbbá az ókonzervatív magyar urak befolyására az udvarnál, itt- 
hon pedig a Deákra hallgató és most elnémult mérsékelteknek és a szerve- 
zett békepártnak súlyára Kossuthé ellenében. 

A tábornok politikai meggondolásaival szemben állottak a következő té- 
nyek: 1. Schwarzenberg és Kossuth intrenzigenciája; 2. a dinasztiát katona- 
ilag még sohasem alázták meg annyira, mint 1849 áprilisában és májusában. 
A magyarok részéről jövő kiegyezési gondolat tehát egy fölényes katonai és 
politikai helyzet érvényesítéséről való lemondásnak látszott, amit Bécsben, 

a dinasztia öncélúságának hitében el nem ismerhettek és el nem fogadhat- 
tak; 3. sokkal inkább le volt kötelezve Schwarzenberg a maga politikai irá- 
nya mellett, hogysem a Görgey esetleges felhívását meghallgathatta volna. 
Görgey politikája tehát Kossuth és Schwarzenberg együttes megbuktatásá- 
val lett volna érvényesíthető, az utóbbi pedig akkor mindenható volt, prog- 
ramja pedig Ausztria presztízsének és nagyhatalmi állásának fenntartása, 
akár Palmerston, akár Carlo Alberto, akár IV. Frigyes Vilmos, akár az észak- 
amerikai Unió (Dudley Mann küldetése), akár Kossuth vitatták is azt. Gör- 
gey azonban egyre mélyebbre sülyedt az ingoványban politikai lidérckerge- 
tései közben. Amikor képzelgéseinek tekervényein eljutott Kossuth meg- 
buktatásának gondolatáig, akkor már elhomályosodott előtte az a reálpoliti- 
kai tény, hogy a márciusi oktroj Ausztriája nem a békére készül, hanem az ir- 
tó háborúra. 

Hentzi barbár módon lövette Pest városát, ahonnan pedig semmiféle tá- 
madás nem érte. Rommá lett a Dunasor. A szél által élesztett tűz hamuvá 
tette Pest legszebb részeit. Íme, ilyen módon visel háborút alattvalóival szem- 
ben egy dinasztia, amelynek visszahozataláról elmélkedik. , Nincs toll — így 
gerjednek fel nemzeti érzései a fiatal tábornoknak — mely e látvány nagysze- 
rűségét egész valóságában leírhatná, de én részemről az egész tünemény- 
ben az ausztriai dinasztia halálbpompájára gyújtott fáklyáknak lobogását lát- 
tam, mert akiben e hazában még egy szikrája volt a kegyeletnek a hitszegett 
dinasztia iránt, azt a tegnapi tett örökre kiirtotta s ezért, bár szívből fájdalom 
a főváros pusztulását. .. csak a vár annál erélyesebb ostroma által megtorla- 
ni törekszem, annál szentebb kötelességemnek ismerem a fővárost minél 
hamarább ily minden emberiségből kivetkőzött ellenségtől felszabadítani." 
Ez a levél egészen kedvére volt Kossuthnak, aki azt nyomban leközöltette s 
a maga rakétáival megszaporítva, lenyomatta a hivatalos lapban, hogy a ma- 
gyar közönség is olvashassa, miképpen gondolkozik a számkivetett uralko- 
dóházról az a tábornok, akit okkal, ok nélkül azzal gyanúsítanak, hogy a res- 
taurációt készíti elő. Annál kíméletlenebbül folyt tovább az ostrom. A védő 
május 17-én visszaverte az 1. és 3. hadtest rohamoszlopait, erre Görgey 
még négy napig működtette a tűzgépeket s aztán május 21-én húsz zászló- 
aljjal végrehajtott általános rohamot rendelt el, amely teljes sikerrel járt. A 
vár védőrségét a csodálatraméltó vitézséggel rohamozó magyar zászlóaljak 
előbb a várfalakon, majd az uccán vívott kézitusában legyűrték. A védőrség 
véres vesztesége több mint ötszáz főre rúgott, a többi fogságba esett. A tá- 
madó vesztesége is meghaladta az ezret. 

Egyszerre a kormány, az országgyűlés, az egész közvélemény felszaba- 
dult a hetek óta gyötrő szorongattatások alól. A győztes hadvezér ünneplé- 
sében a kormányzó járt az élen. Budai főhadiszállásán Görgey fogadta az or- 
szággyűlés küldöttségét, amely hozta neki a haza köszönetét, az altáborna- 
gyi címet és az elsőosztályú érdemrendet. Ő azonban az április 14-iki párt- 
tól és kormánytól nem akart elfogadni se anyagi, se erkölcsi kitüntetést. Mi- 

lyen fölényes gúnnyal utasítja el magától a haza háláját! Mennyire összefér- 
hetetlennek tartja a köztársasági államformával a címek és kitüntetések 
osztogatását! De négy vagy hat szem között egészen másképp beszél a de- 
legációnak a békepárthoz tartozó uraival. Tőlük megtudja azt is, amit Klap- 
ka elhallgatott előtte, azt tudniillik, hogy a trónfosztás gondolata mögött alig 
állott egy tucatnyi képviselő, hogy a Ház színe-java a kiegyenlítés híve, sőt 
maguk azt a tanácsot adják a tábornoknak, ne hagyja el a hadsereget még ak- 
kor se, ha a hadügyminiszterséget vállalja, mert hadsereg nélkül könnyen 
mellőzhető politikai tényező lesz. Görgey azt az ígéretet teszi a békepárti 
uraknak, Kazinczy Gábornak és Bernáth Zsigmondnak, hogy mihelyt körül- 
ményei engedik, Debrecenbe indul s ott közvetlen érintkezésbe lép az úgy- 
nevezett magyar Gironde-dal, hogy együtt kíséreljék meg a trónfosztásnak 
hatályon kívül helyezését. Amikor tehát a magyar főtábornok újból igézete 
alá jutott a béke gondolatának, sőt a békés kiegyenlítést az orosz interven- 
ció után az egyedüli módnak látta a katasztrófa elhárítására, Pozsonyban, 
Welden főhadiszállásán megjelent Haynau Gyula báró táborszernagy, akit 
Ferenc József magyarországi hadai élére állított s akinek személyisége hang- 
súlyozta a hadjárat irtó jellegét a magyarság lovagias ellenállásával szem- 
ben. Haynau május 26-án kapta meg formális kineveztetését. Radetzky ,,be- 
retváját" szörnyű hír előzte meg bresciai vérengzései után. Hogy Ferenc Jó- 
zsef éppen ezt a katonáját választotta ki az úgynevezett pacifikáció végrehaj- 
tására, azt jelentette, hogy a békés reménynek gyenge szálai is végkép el- 
szakadtak s hogy a magyar nemzet számára nincs pardon. 

Haynau Gyula báró Vilmos hessen-kasseli választófejedelemnek, a hír- 
hedt katonakereskedőnek volt a fattya. Anyja Ritter Rebeka volt, egy hanaui 
gyógyszerész leánya, egyébként zsidó származású nő, akinek József császár 
nemességet és bárói címet adományozott. Jellemének molekuláris alkatré- 
szei között egyaránt találkozunk a tűznek és a víznek, a gránitnak és a ko- 
vásznak elemeivel. Mint a legtöbb bastard, állhatatlan, szertelenségekbe té- 
vedő, felbillent egyensúlyú természet volt, lobogó képzelettel, kíméletlen 
akaraterővel és a régi napkeleti zsarnokok vérszomjas és bestiális indulata- 
ival. A Haynau-szabású férfiak nem ritkák forradalmi időkben. Az ilyen jel- 
lemű emberek azonban rendesen a forradalom s nem a reakció élén állanak. 
Haynau cselekedeteinek rugója nem a fanatizmus volt, — ő maga kezdettől 
fogva elképzelhetetlennek tartotta, hogy szolgálatait anyagi jutalom nélkül 
hagyják - hanem a durva lelkület és az őrülettel határos makacsság. Fried- 
jung szerint, ha könyörtelen és lelketlen ember is volt ez a tábornok, hadve- 
zéri tehetségben, Radetzkyn kívül, egy osztrák parancsnok sem mérkőzhe- 
tett vele. Ha volt is benne ifjúkorában egy vonása az emberiességnek és az 
igazságérzetnek, amely még az összeütközésektől se riasztotta vissza, hogy 
elhárítsa az ártatlanok fejéről a háborúk borzalmait, akkor ez az ifjonti huma- 
nisztikus hév szolgálatának hosszú évei alatt a legszárazabb és a legérde- 
sebb kőtermészetté vált benne, sőt hivatásában való gonosz örömmé, hogy 

másokra minél nehezebb szenvedéseket zúdítson. Egyik életírója, Schönhals 
tábornok, mentegetni próbálja cselekedeteit, s ő is, mint Bartsch, aki meg- 
írta a bresciai felkelés előnyomásának történetét, azt mondja, hogy Magyar- 
országon tulajdonképpen nem tett egyebet, mint azt, hogy végrehajtotta az 
osztrák katonai büntetőkódex rendelkezéseit. Szerinte a halálos ítéleteket 
császári döntés végett fel kellett terjesztenie. Az ifjú Ferenc Józsefet tapasz- 
talatlansága s emberismeretének hiánya [miatt] éppenséggel nem menthe- 
ti Haynau bűnbaksága. Ha valóban annak a beretvának tekintették, akit hasz- 
nálat után tokba kell zárni, akkor a vérengzésért az eszköz felelősségét álla- 
pítanánk meg az agy felelőssége helyett. 

Az új osztrák generalissimusnak öt hétnél több ideje volt, hogy a Görgey 
csapásai alatt erkölcsi erejében sorvadozó osztrák hadsereget talpra állítsa. 
Ez az öt hét a hadianyagban nem szűkölködő és bőséges tartalékokkal ren- 
delkező osztráknak elegendő volt az előkészületre. Amíg az új osztrák főpa- 
rancsnok a küszöbön álló orosz beavatkozás által előlegezett erkölcsi és po- 
litikai nyugalom árnyékában serényen folytatta csapatainak kiegészítését és 
reorganizációját, a magyar honvédelem vezetőin bizonyos elernyedést lehe- 
tett észrevenni. Ez részint a legutolsó erőfeszítések okozta természetes el- 
bágyadástól eredt, részint a nagy és váratlan sikerek által felkeltett egyete- 
mes optimizmus bódultságából, vagy csodavárásából, részint azoknak a po- 
litikai meghasonlásoknak és kölcsönös ármánykodásoknak atmoszférájából, 
amely - éppen az orosz beavatkozás előtt — az egész magyar politikai közé- 
letet eltöltötte. A pártoskodás forgószele mindenkit magával ragadott. Gör- 
gey főhadiszállása volt egyik Aeolus-barlangja e forró tavaszvégi viharok- 
nak. A tábornok elmerülve a detronizációs határozat ellen koholt terveinek 
szövevényébe, csak csökkent figyelmet és energiát szentelhetett a hadmű- 
veletek új fázisának előkészítésére. Klapka utazgatva és közvetítve Debre- 
cen és Buda között, fonák, széteső haditervének csupán arra a fix pontjára 
szegezte érdeklődését, amely neki három hadtest és a komáromi vár feletti 
főparancsnokságot juttatta. Klapka ambíciói valójában csak május végén fa- 
kadtak ki szertelen mértékben. Egyetértve Kossuthtal abban, hogy a leghi- 
vatottabb vezért kell eltávolítani a hadseregből, maga számára olyan hatás- 
kört és olyan szerepet igyekezett biztosítani, amely messze meghaladta ké- 
pességeinek fokát s ellentétben állott az ország védelmének észszerű stra- 
tégiájával is. Olvadékony lénye szinte egészen szétolvadt Kossuth presztí- 
zsének hőfoka alatt. Ez a gyöngéd erélytelenség s az a feminin határozatlan- 
ság, agyvelejének más befolyásokkal szemben való puhasága érdekes példá- 
ját szolgáltatta az olyan embernek, ki nincs birtokában saját egyéniségének, 
kit ösztöne valarni eredendő parazitizmusból arra visz, hogy létét mások lé- 
téhez kapcsolja. A legnagyobb mértékben meg volt benne a nem igaz képes- 
sége - mint Goncourt mondja egyik hőséről -, a hamisnak valami pazar kép- 
zelőtehetsége, amely lehetővé tette, hogy mindenkihez simuljon és min- 
denki ellen intrikáljon. A kormányzótól remélve személyi hatalmának emel- 


196 


kedését, értelmi szerzője volt annak a szerencsétlen haditervnek, amely ép- 
pén a legnagyobb katonai erőt akarta kikapcsolni a szabadságharcnak éppen 
legnagyobb válságában. Kossuth pedig a Bem érkezésének napról-napra ha- 
lasztódó reményével keverte össze az új védelmi terv végrehajtásának esé- 
lyeit s ezzel még inkább belegabalyodott képzelgéseinek kósza révületeibe. 
Szemere Bertalannak nyugtalan, folytonos történelmi vonatkozásoktól szik- 
rázó szelleme s az a becsvágya, hogy harmadiknak odafontoskodja és odaint- 
rikálja magát a kormányzó és Görgey ecarte-játszmájába, ezekben a napok- 
ban kedve szerint tombolhatta ki magát. Mintha mindegyiküket egy gonosz 
varázslat babonázta volna meg. Kossuth, aki gyakran oly tisztán tekintette 
át a részletek fölött a nagy összefüggéseket és a fundamentális szükséges- 
ségeket, egy darabig nélkülözhetőnek tartotta Görgeyt a hadseregnél, amely 
pedig sose hiányolta annyira a tábornok személyét, mint most. Nem tudott 
fölemelkedni az egyetemes magyar érdek szemléletének arra a magaslatá- 
ra, hogy fölismerje: most minden erőt a fősereggel kell egyesíteni a viszony- 
lagos túlsúly biztosítására, személyi és politikai tekintetek mellőzésével, hi- 
szen nemcsak katonai, de politikai szempontból is evidens az osztrák hadse- 
reg döntő megverése a muszkák beérkezése előtt. Ezt a fősereget nemcsak 
pótlásokkal kell erősíteni, hanem új egységekkel is, még ha a mellékhad- 
színtereken mindent fel is kell áldozni. Az ötheti idő kevésnek bizonyult ar- 
ra, hogy a magyarok az új hadifeladatok megoldásához szükséges erőt ösz- 
szegyűjtsék. Emberben ugyan nem lett volna hiány — az országgyűlés csak 
az imént szavazott meg újabb ötvenezer újoncot -, ha a felszerelés és a fegy- 
verzet bősége megengedi, hogy a kellő számú honvéd a magyar zászló alá 
sorakozhassék. Maga Görgey elismeri, hogy a tél és a tavasz folyamán Kos- 
suth szervező energiája sokat, majdnem óriásit teljesített, a háború kifejlő- 
déséhez szükséges mértékben a hadianyag pótlására irányuló tevékenysé- 
ge azonban most nem állott többé a régi mértéken. Ez volt a főoka annak, 
hogy az általános hadihelyzet annyira megrosszabbodott. Az osztrákkal ugyan 
Görgey ezután is megbírt volna, de az orosz beavatkozás az erőviszonyokat 
túlságosan a magyar szabadságharc kárára tolta el. Az oroszok közbelépése 
következtében a magyar vezetés a különböző hadszíntereken - rendes csa- 
patokkal — csak 152.000 harcost, 472 ágyúval állíthatott a szövetséges oszt- 
rák-orosz sereg 357.000 főnyi katonájával és 1354 lövegével szemben. El- 
lenségeink a gyalogságban több mint kétszeres, a lovasságban két- és fél- 
szeres, a tüzérségben csaknem háromszoros túlerővel rendelkeztek. A mu- 
tatkozó aránytalanság a hadianyag minőségében és mértékében s az után- 
pótlás lehetőségében még nagyobbá vált. 

Kossuth utasítására Klapka mint helyettes hadügyminiszter, új felvonu- 
lási tervezetet dolgozott ki, amely, mint említettük, túlságosan figyelembe 
vette a személyi tekinteteket, azonkívül a magyar hadakat oly védelmi cso- 
portosításba akarta elhelyezni, amely nem a gyors döntés kivívását, hanem 
az ellenállás elhúzását és az időnyerést célozta abban a bizonytalan remény- 

ségben, hogy a magyar ügyet már nem a küzdelem, hanem csak a külpoliti- 
kai helyzet változása fordíthatja jóra. Az új haditerv szerint , az ellenségnek 
fölénye parancsolja, a szükséges erősítések megérkezéséig a következő vé- 
delmi állásokat": 

1. Az osztrák fősereg ellen: Klapka tábornok vezérlete alatt az 1-ső, a 7- 
ik és a védőrségét alkotó 8-ik hadtest Komáromnál; Aulich vezérlete alatt a 
2-ik és 3-ik hadtest a Nyitra mentén és Kmetty önálló hadosztálya a Dunán- 
túlon, Veszprém irányában. Ezeknek a haderőknek az lett volna a feladatuk, 
hogy az osztrák fősereg előnyomulását addig tartóztassák fel, amíg Bem 
mintegy másfél hadtest élén, Titel megostromlása és Pétervárad fölmenté- 
se után felvonul a Felső-Duna vidékére, amikor aztán mind a három csoport 
az ő fővezérlete alá jut. 

2. Dembinszki egy és fél hadtesttel az oroszokat tartóztatja fel, de kész 
arra is, hogy az Aulich arcvonalának északi szárnyához csatlakozzék. 

3. Perczel -— Bem elvonulása után — másfél hadtesttel a délvidéken ma- 
rad. 

4. Czetz tábornok mintegy tízezer főnyi csoporttal Erdély védelmében. 

5. A főtartalék, a Tisza mentén, megfelelő fölszerelés után, a szükséges 
helyre indittatik. 

Ez a komplikált terv azon a merész feltevésen alapult, hogy az osztrák 
fősereg ellen intézendő támadáshoz úgy az osztrákok, mint az oroszok ele- 
gendő időt engednek. Sok egyéb hibája mellett feltűnő, hogy hüvelybe dug- 
ja az ország kardját, Görgeyt s a fővezérletet idegen tábornoknak juttatja, 
sőt a tehetetlenségéről már levizsgázott Dembinszkire is fontos parancs- 
nokságot ruház, ami mintegy eleve biztosítéka volt az oroszok könnyű elő- 
nyomulásának. E terv stratégiai lényege abban rejlett, hogy legalább egyelő- 
re feladott minden támadó gondolatot s ezzel a magyar ügyet máris remény- 
telennek bélyegezte. Klapka az alábbi megjegyzésekkel kísérte ezt a hadi- 
tervet, amikor Görgeynek elküldötte: ,, A további intézkedések tőled függ- 
nek, aki ugyanis mindaddig a hadseregnél maradsz, míg ez védelmi elhelye- 
zésbe hozva, feladata megoldásához megkívántató alakítását nem nyerte. Itt 
(Debrecenben) a dolgok még mindig nem vesznek más fordulatot. Jelenlé- 
ted minél előbb szükséges. Néhány nap múlva sietek állomásomra." A Klap- 
ka-féle terv csupán annyiban felelt meg Görgey ízlésének, hogy a felsorolt 
csoportokat a terv keretén belül alárendelte a hadügyminiszternek, aki ilyen- 
formán rendelkezett azzal a joggal, hogy az alkalmatlan vezéreket eltávolít- 
sa, akár politikai, akár katonai szempontból látszanak is azok feladatuk meg- 
oldására képteleneknek. Ő egyáltalán nem volt hajlandó Bem felvonulásáig 
haladékot adni az osztrákoknak, hanem arra szánta el magát, hogy az offen- 
zívával csak addig vár, amíg az Aulich-, Klapka- és Kmetty-csoportok anya- 
gilag felkészült állapotba jutnak és beérkeznek a legszükségesebb erősíté- 
sek is. A lényeget sohase a tervben, hanem ésszerű és következetes végre- 
hajtásában látta. Az volt a nézete, hogy Magyarország sorsa a Felső-Duna 
mentén dől el: itt kell a döntő csapást mérni, az oroszok beavatkozása előtt. 


198 


Görgey az anyagi felkészülés alatt a tavaszi hadjáratban teljesen leron- 
gyolódott ruházatnak és lábbelinek pótlását értette. A debreceni hadiműhe- 
lyek éppen május elején szakították félbe munkájukat, mert a kormánytól 
parancsot kaptak, hogy készüljenek átköltözködni a fővárosba. Ugyanez tör- 
tént a bankjegynyomdával is. Minthogy azonban Buda csak május 21-én esett 
el, az átköltözködés is halasztódott, ami ujabb időveszteséget okozott a fel- 
szerelés pótlásában és a pénz kiutalásában. Késett az emberveszteségek 
okozta hézagok kitöltése is. Az osztrák fősereg ellen szánt hadcsoport Buda 
visszavételekor csak harmincötezer főre rúgott. A megkésett újoncozás jú- 
nius közepéig a fogyatékokat csak félig pótolta. Görgey arra is számított, 
hogy a Tisza mentén alakulóban levő tartalékhadtestet is rövidesen a Vág 
mentére vonhatja, hogy az offenzívát legalább ötvenezer harcossal nyithas- 
sa meg. A szervezés gyorsítása céljából tiszti és legénységi kereteket kül- 
dött a Tisza-menti sorozó- és gyűjtőállomásokra, de július közepén a szer- 
vezés csak a kezdet nehézségeivel küzdött. Ez a hadtest tehát nem vehetett 
részt a kezdődő hadműveletekben. Bem pedig természetesen nem jött, sőt 
segítséget sem küldött, mert őt is Erdélybe szólította az orosz intervenció. 

Görgey Budáról Esztergomon át, a haditervnek megfelelően, csak május 
utolsó napjaiban indította el csapatait. Az volt a terve, hogy támadást intéz 
az osztrák fősereg ellen, mihelyt a magyar haderő kész a hadműveletekre. 
Remélte, hogy ez június első felében megtörténhetik. Az osztrák hadsereg 
a maga nyolcvanhat zászlóaljnyi, hetvennyolc lovasszázadnyi és 336 löveg- 
nyi erejében ugyan már június 10-én felkészült az új operációkra, de be akar- 
ta várni az orosz Grabbe-hadtestet, hogy támadó erejének túlsúlya kivédhe- 
tetlen legyen. Görgey helyesen számított arra, hogy néhány napi ideje ma- 
rad a legsürgősebb hadügyminiszteri teendők elvégzésére is. Hogy kezében 
tartsa távolléte alatt is a sereg vezetését, vezérkari főnökét, Bayert Tatára 
küldte ki, ahol a központi hadműveleti iroda alakult, amelynek hatáskörében 
állott Görgey nevében teljes érvényű intézkedéseket és parancsokat oszto- 
gatni. Ennek a magyar Hofkriegsratnak az volt a feladata, hogy a Vág-vonal 
ellen tervezett támadás előkészítésében tartsa fenn az összhangot az 1-ső, 
2-ik és 3-ik hadtest, valamint a Klapka vezérlete alá került Kmetty-hadosztály, 
a 7-ik és 8-ik hadtest között. A legközelebbi hadműveletekhez tartozott Gör- 
gey szándéka szerint az ellenség visszaszorítása a Vág nyugati partjára: hogy 
ez végbe mehessen, el kellett foglalnia a galgóci és szeredi hídfőket és ösz- 
szegyűjteni az átkelésre szükséges hadianyagot. Ki akarta próbálni új alve- 
zéreit is, mielőtt a nagy támadó vállalkozást elindítja. Azt írta, hogy számítá- 
sa szerint , mindakét feladat megoldásával alig volt lehetséges hamarabb el- 
készülni, mint amikor maga is Debrecenből visszatérni szándékozott". 

Görgey politikai és katonai kritikusai egyaránt megrójják, hogy Buda 
elestétől a Vág mentén bekövetkezett hadműveletekig annyi időt fecsérelt 
el. Ezért a tábornok szerepére ki kell bővebben terjeszkednünk, valamint 
arra a nyomasztó légkörre is, amelyben rendkívül súlyos elhatározásai meg- 
fogamzottak. Tény az, hogy Buda ostromával a nagy hadműveletekben szü- 

net következett be, amelyet az anyagi ellátás rendezetlensége idézett elő. 
Ezen úgy akart segíteni, hogy kezébe veszi a hadügyminisztérium irányítá- 
sát. Tény az is, hogy Buda ostroma tovább tartott, mint ahogy az feltétlenül 
szükséges lett volna. Tény az is, hogy Buda visszavétele után beállott had- 
műveleti pauza köszönhető a Klapka-féle haditervnek is, amely a védelmet 
írta elő a hadászati helyzet alapjául. Ezt a minisztertanácsban Görgey távol- 
létében letárgyalt és elfogadott haditervet az egyes parancsnokok a , legszi- 
gorúbb magukmiheztartása végett" kapták meg. Tény az is, hogy ebben a 
haditervben Görgey számára vezéri szerep nem jutott. Tény az, hogy vala- 
mennyi magyar mozgó haderőnek a főharctérre vetését a Klapka-féle hadi- 
terven kívül az a túlságosan kifejlett önálló parancsnoki szellem és pártos- 
kodás is gátolta, amelyet csak úgy szüntethetett meg, ha a hadügyi kormány- 
zatot kezébe veszi. Ha Kossuth félig-meddig kezére járt is Görgeynek az in- 
dokolatlan önállósággal operáló seregvezérek elmozdításában, vagy letöré- 
sében, csak azért tudott megbarátkozni Perczel, vagy Dembinszki ideigle- 
nes elejtésével, mert ezek személyében is megsértették őt. Bayer erre az 
időre teszi a hadseregben fluktuáló pártoknak végleges kialakulását. E pár- 
tok a következők voltak: 1. A kormánypárt, amely Kossuth híveiből és tisz- 
telőiből alakult s akik nagyrészt a kormányzó lekötelezettjei voltak. A tábor- 
nokok között Nagy-Sándor, Asbóth, Guyon, Klapka s aztán a lengyelek al- 
kották e párt oszlopait. 2. A túlzó magyar párt, amely fanatikus fiatal tisztek- 
ből tömörült s akihez a tábornokok közül Perczel Móric tartozott. Ezek kö- 
zül egyesek a Görgey elleni orgyilkos merénylettő!l sem riadtak vissza. 3. A 
katonai párt, amelynek élén Görgey állott. Idetartozott a tábornokok több- 
sége s minden volt császári tiszt. Legkiválóbb alakjai voltak Pöltenberg, 
Leiningen, jó ideig Damjanich, Dessewffy, Vécsey, Knézich, Kászonyi, Kosz- 
tolányi, stb. 4. Az úgynevezett közvetítő, vagy békepárt, Kiss Ernővel, Mé- 
szárossal, Lahner Györggyel és Schweidel Józseffel. A főhadseregben elha- 
rapózott pártoskodó szellem megfékezésére később Görgey külön napipa- 
rancsot volt kénytelen kiadni, amelyben haditörvényszék elé állítással fe- 
nyegette meg azokat, akik a tisztikarban az ő személye mellett izgatnak, 
vagy pártoskodnak. 

Ha Magyarország súlyos katonai helyzetéből a kibontakozást ma elméle- 
ti feladat gyanánt tekintjük, akkor arra az eredményre jutunk, hogy csupán 
a haderőknek lehetőleg gyors egyesítése Komárom környékén, menthette 
volna meg a szabadságharc ügyét. A lehetőség erre meg volt, természete- 
sen ama feltétellel, ha a kormányzat minden melléktekintet feláldozásával a 
végrehajtást Görgeyre bízza. Ha a vonatkozó katonai intézkedések május 
közepe előtt kiadatnak s a nehezen kezelhető tábornokok félreállíttatnak, a 
sikert biztosító százezer főnyi magyar sereg június második felében Komá- 
rom körül készen állhatott volna a hadműveletekre. Valójában azonban csu- 
pán felényi haderővel kellett megkezdenie Görgeynek a döntő offenzívát, 
sőt előbb még legkiválóbb alvezérét, Klapkát is meggyőznie a támadás gon- 
dolatának szükségességéről. 

Méltán kifogásolták a tatai központi hadiiroda felállítását is. Bayer, külö- 
nösen hadműveletek közben, Görgey nélkül csak félember volt. Igaz, hogy 
Görgey helyettesíthette volna magát Klapkával, de ez a vezérkari főnökkel 
Tápióbicske és Isaszeg miatt megférhetetlen viszonyba került. A hadi irodá- 
ból még semmi hátrány se származott volna, ha olyan alparancsnokok kap- 
ják Bayer irányításait, mint Aulich, vagy Damjanich. Klapka például a Bayer- 
től kapott parancsokat túlságosan részleteseknek találta és emiatt Görgey- 
nél óvást 15 emelt. Nagy-Sándor és Knézich viszont a legminuciózusabb uta- 
sításokat várták, amilyenekkel Bayer, kivált a csaták közepette, Görgey nél- 
kül, nem szolgáltatott. 1849-ben, távíró és távbeszélő összeköttetések hiá- 
nyában a magasabb katonai vezetés egészen más nehézségekkel küzdött, 
mint például a világháborúban. Minden jelentés, amelyet a fővezér nyargonc 
tisztjeitől kapott, oly helyzet alapján készült, amely a valóságos viszonyokat 
annyi idővel hozta később a fővezér tudomására, mint amennyit a küldöncök 
lovaglása igénybe vett. Emlékezzünk az isaszegi csatában Gáspár jelentésé- 
re, hogy az ellenség a Galga-vonalat kiürítette s hogy a 7-ik hadtest Gödöl- 
lő felé előnyomult. Ezt a jelentés Görgey délután négy órakor kapta meg, 
amiből azt következtethette, hogy Gáspár csapatai a Galgát délután két óra- 
kor átlépték, hat órakor tehát Gödöllőre érhetnek, vagyis nem kétséges rész- 
vételük az isaszegi csatában. A parancsőrtiszt láthatta azt is, hogy a megke- 
rülő magyar csoport már erős harcban áll, következőleg ezt Gáspárnak je- 
lenthette is. Ezért Görgey fölöslegesnek tartotta, hogy új parancsot adjon, 
mikor az, ha Gáspár megáll, úgyis későn érkezik. 

Az akkori viszonyok között egy főparancsnoknak gondoskodnia kellett 
róla, hogy olyan parancsokat adjon ki alvezéreinek, amelyek általános kere- 
tekben mozognak s amelyeken belül nekik önállóan, iniciativ szellemben 
kell intézkedniök. Görgey most Aulich, Damjanich s a kevésbé bevált Gás- 
pár helyett új hadtestparancsnokkal kísérletezett. Fejébe vette, hogy bizo- 
nyos mértékig nekik is szabad kezet enged. Az utólagos bölcsesség megál- 
lapíthatja, hogy jobb lett volna, ha mindjárt kezdettől fogva markában tartja 
az új alvezéreket. A haditörténelem viszont még Napóleonnak is azt a szem- 
rehányást teszi, hogy marsalljait nem szoktatta önállóságra és hogy ennek 
következtében az egy Soult tábornagy kivételével nem is tudtak azok önál- 
lóan hadakozni. Görgey teóriája azonban a magyar viszonyokhoz képest csak 
akkor állotta volna meg helyét, ha mindjárt kezdettől fogva maga ellenőrzi 
az új embereknél elméletének igazolását. 

Elméjének fényes tükrére azonban nemcsak az új katonai problémák ár- 
nyéka borított homályt, hanem az a politikai terv is, amelynek magzatát már 
Léva óta hordozta szive alatt. Lélektani és politikai összefüggést keresett az 
orosz beavatkozás és a detronizáció között. Azt hitte, ha megsemmisíti az 
utóbbit, elhárítja az előbbi veszedelmét is. Utra kelt Debrecenbe, hogy ott 
felderítse a politikai terepet s előkészítse a trónfosztás alkotmányos vissza- 
vonását. Május végétől június első hetéig terjedt debreceni időzése és sze- 
mélyes hadügyminiszterkedése. 

A magyar szabadságharc Medinája azonban ekkor már kiürítés előtt ál- 
lott. Az országgyűlést Buda visszafoglalásának hírére július 2-ig elnapolták, 
következésképp a trónfosztás hatálytalanításának parlamenti lehetősége 
egyelőre elodázódott. Ezt Görgey csak a békepárttól tudta meg, amikor ki- 
váló alakjaival egy magánlakáson találkozott. Az értekezleten Görgey legna- 
gyobb álmélkodására megjelent az öreg Mészáros Lázár is, nemrég még 
elődje, aki egy cseppet se titkolta kárhoztató véleményét a , hazugságban és 
megtévesztésben" fogamzott április 14-iki határozat iránt. A trónfosztás ha- 
tározott ellensége volt a kabinet egy másik tagja, Duschek Ferenc, a forra- 
dalom pénzügyminisztere, akinek lelkén száradt a folytonos pénzhiány, amely 
annyi bajt okozott a zsoldfizetések elmaradásában s a muníció- és élelmi- 
szer-szállítmányok késésében. Utóbb kiderült, hogy Kossuth bizalmi embe- 
re és fináncbölcse, Duschek, szándékos szabotázsokkal segítette elő a hon- 
védelem összeroppanását. A magyar Gironde, a békepárt mögött akkor már 
bizonyos parlamenti sikerek állottak, amikor megbuktatták Madarász Lász- 
lót, a flamingók vezérét. Egyébként is sok borsot törtek Kossuth orra alá. A 
kormányzó még száműzetésében, élete alkonyán sem tudott megbocsátani 
a békepártnak, ama , lappangva turkáló vakondok bandának", amely elment 
Debrecenbe és széket ült a nemzet választottjainak tanácsában, , de nem 
volt bátorsága véleményét nyíltan kimondani, hanem a sötétben szövögette 
az átkos visszavonás hálóit". Kossuth ítélete sok tekintetben fején találta a 
szöget. 

A mérsékelt pártok a történelemben nagy válságok idején semmit se 
számítanak. Jóllehet a magyar békepárt a debreceni parlament legtekinté- 
lyesebb és legeszesebb politikusaiból állott, akik egy-egy akciójuknál zárt, 
egységes országgyűlési csoportot alkottak, akiknek sorában akkor ott volt 
található az akkori Magyarország legelső politikai írója (Kemény), a parla- 
mentnek egyik legékesebb beszédű szónoka (Kazinczy Gábor), az ország- 
nak legkiválóbb közigazgatási kapacitása (Nyáry Pál), s mögöttük érezhet- 
ték az erősen royalista hadseregnek támogatását is: küzdelmeiknek és int- 
rikáiknak eredménye a semmivel volt egyenlő. A gyémántos miniszter meg- 
hajszolásán kívül semmit se értek el: nem tudták ellenzéki ellenőrzés alá 
vetni a kormányzatot, sem komoly és elszánt magatartásukkal megbuktatni 
azt. Nem merték átvenni a kormányt, vagy nem tudták, ellenben április 14- 
én sem kockáztatták a vérpadot meggyőződésük védelmében. Igaz, hogy 
programszerű párt létesítésére végtelenül rövid idővel rendelkeztek. Az is 
igaz, hogy a konjunktúrák politikai kiaknázása Kossuth váratlan elhatározá- 
saival szemben lehetetlennek látszott. Egyik ellenfelük méltán a szemükre 
veti, hogyha ellenezték a detronizációt, akkor tüntetésképpen mért nem tet- 
ték le mandátumaikat? Akárki elhiheti, ez a demonstráció nem járt életve- 
szedelemmel, viszont megértette volna annak jelentőségét az egész ország 
s az egész hadsereg s Kossuth a maga húsz-harminc főnyi táborával és fla- 
mingójával magárahagyatva, erkölcsi elszigeteltségbe kerül. 

Azt hitték, hogy az április 14-ikével politikájukra nézve nem veszett el 
minden. A Görgeyvel való egyetértés újabb szeleket fogott vitorláikba. Az a 
néhány óra, amelyet a magyar főtábornok körükben eltöltött, mindkét félre 
kiábrándító hatással járt. Az értekezlet lefolyására nézve Görgey és Kemény 
Zsigmond báró előadásai bizonyos árnyalatokban eltérnek egymástól. Az 
utóbbi szerint, amikor a békepártiak a katonai államcsíny gondolatát , szon- 
dirozták nála", Görgey azt felelte, hogy meggondolták-e önök, vajjon meg- 
áll-e a szurony a parancsolt pontnál? Ha egyszer szétugraszt egy testületet, 
amelynek tekintélye van, nem fog-e minden más tekintély ellen is fellázad- 
ni, s ezzel a legnyomorúságosabb módon megsemmisítheti magát a nemze- 
ti véderőt, anélkül, hogy az ellenség csapásaira szükség lenne. Görgey elő- 
adása szerint ő maga javasolta a katonai puccsot az országgyűlés szétkerge- 
tésére. Erre az ötletre a jelenlevő urak valamennyien azt felelték, hogy nem 
kel! katonai diktatúra. Bámulatos, hogy ezeket a férfiakat is mennyire átha- 
totta a katonai diktatúrától való félelem. A békepárti urak is ahhoz a szabad- 
elvű iskolához tartoztak, amely a közéletben nem tudott nagyobb csapást el- 
képzelni, a polgári szabadság romjain, akár a legnagyobb veszély perceiben 
Kossuthnak alkotmányos formák között érvényesült diktatúrájától. Már ak- 
kor is sok panasz hangzott el és még több élc Kossuth női környezete ellen. 
Mint ahogy Görgey mondta, a kormányzónak nem lett volna szabad megfe- 
ledkeznie arról, hogy neki csupán , családapai, de sohasem kormányelnöki 
minőségben szabad papucsot uralnia". Az öreg Mészáros , Trézsi kedves 
honanyánknak" nevezte Kossuth feleségét, aki valóban nem túlságos tapin- 
tattal viselte férjének hírnevét és hatalmát. Még Dembinszki is Kossuth női 
környezete befolyásáról panaszkodik a tiszti kinevezéseknél. Nővérének, 
özvegy Meszlényi Rudolfné, Kossuth Zsuzsannának az összes tábori kórhá- 
zak főápolónőjévé való kineveztetését még Madarász József is kissé ,,di- 
nasztikus ízű"-nek találta. Ha annyira sokalták a debreceni politikai körök 
Kossuthnak enyhe alkotmányos diktatúráját, előítéleteik nem engedték meg, 
hogy végső mentség gyanánt a kard oltalma alá meneküljenek. A békepárt- 
ban való csalódás óta Görgey még kesernyésebb lett, gunyorosabb s látszó- 
lag cinikusabb. Az ország reménytelen helyzetének tudata összekeveredett 
benne az áprilisi trónfosztás és Kossuth ellen szőtt ármányoknak és cselek- 
nek szinte infantilis elemeivel. Ahogy emlékirataiban elbeszéli, miképpen 
akarta Debrecenben Kossuthnak bizonyos lépéseit fondorlattal, ravaszság- 
gal és képmutatással kijátszani, hallatlan őszinteségre, de egyúttal csodálat- 
raméltó naivitásra is vall. Ő, aki másoknak, az orosz betörés után a külső se- 
gítségben szentül bízó mindenváróknak jámbor hiszékenységét szánakozó 
mosollyal kísérte, maga is nemkevésbé valószínűtlen tervezgetések süppe- 
dékei közé jutott, sőt ezeknek még hadászati tevékenységébe is befolyást 
engedett. Ebben a körülményben találta főokát április 14-ike után nyilvános 
működése tagadhatatlan felemás voltának. Csüggedését vagy fejevesztett- 

ségét szfinxszerű viselkedésébe burkolja. Annál homályosabb igyekszik len- 
ni, minél habozóbb és határozatlanabb. Valami , holtmerev fatalizmus"-ba 
sülyed. Egy ideig ezekben a napokban, mint egy híve írta róla az emigráció- 
ban, , valami démon hatalmába került. Csillaga mindjobban elhalványult. Az 
a géniusz, amely eddig vezette, könnyezve repült vissza az égbe". Mintha 
eltűnt volna lényéből az az önzetlenség, hogy saját akaratából — bármily erős 
objektív okok gyökereivel mélyedt is az bele lelküsmeretébe - a nagy egyet- 
értésnek mindennél fontosabb érdekéért lemondjon. Valami ingerült erősza- 
kosság látszott magatartásán, mintha valami emberfeletti erőfeszítés kive- 
tette volna sodrából és természetének határkövei közül. A marciális állam- 
csíny gondolatától el kellett állnia, Bem hadserege nem a Duna felé vonul 
fel, hanem vissza Erdélybe, a pénz és muníció nyomorúságai csak kevéssel 
enyhülnek. Még Debrecenben érte az a megdöbbentő hír, hogy Haynau a 
kapitulált Lipótvár helyőrségének két legderekabb tisztjét, Grubert és Med- 
nyászky László bárót Pozsonyban felakasztatta. Ezzel a két halálos ítélettel, 
illetve azoknak gyalázatos végrehajtásával jelezte a háború megtorló jellegét 
s zilálta szét Görgeynek a kibékülésről szőtt ábrándjait. Ilyen auspiciumok 
között hagyta el Debrecent s Pesten keresztül indult Komárom felé, hogy 
megkísértse a hadiszerencsét, mielőtt a tervezett támadást meg nem hiusít- 
ják az orosz invázió hullárnai. 

X. 


Görgey haditerve az orosz-osztrák haderők ellen — A Vág-melléki offenzíva — 
A csődöt mondott alvezérek — A júniusi 26-[ikt] haditerv: csapás csabásra az 
osztrák ellen - A kormány megváltoztatja az elfogadott tervet — Kitör a nyílt 
viszály a tábornok és a kormány között — A július 2-i nagy csata és Görgey 
megsebesülése — Klabka szerebe a kormány és a hadsereg között — Egy 
hadsereg bizalmából megválasztott vezér — Az áttörő kísérlet meghiúsul 


Minden nagy hadvezér pályájában találunk olyan időszakot, amikor sze- 
rencsecsillagának ragyogása elhalványul és amikor terveinek végrehajtása 
elé tornyosuló akadályokat nem tudja legyőzni. Ez is olyan szabály, amely 
alól kivétel alig van. A hadtörténetírók azután utólagos megállapítják, hogy 
az illető nagy katona hol és mikor hibázott s melyik szabályát nem tartotta 
meg a hadművészetnek. Azután kész a rögtönítélet: az illető nem tökéletes 
hadvezér, mert ez vagy az a hadművelete nem sikerült. Minden művésznek 
vannak kevésbé sikerült alkotásai is. Ettől nem mentes a hadművész sem. 
Napóleon kezében a múlt század legnagyobb serege ment tönkre az orosz- 
országi hadjárat alatt anélkül, hogy csatát vesztett volna. 1815-ben pedig 
Waterloonál nyílt csatában legyőzték, mert a kelleténél jobban bízott egyik 
tábornagya önállóságában. Várta Grouchynak megjelenését a csatatéren s 
helyette Blücher jött. Mindezek ellenére a történelem a mongol Dzsingisz- 
kán óta Napóleonnál nagyobb katonát nem ismert. Említsük még meg, hogy 
a francia császár 1809-ben Donauwörtben éppen olyan hadműveleti irodát 
állított föl, mint negyven évvel későbben Görgey Tatán. A magyar tábornok 
hadvezéri működésében a kései kritikusok még sokkal több hibát találnak, 
mint akármelyik más idegen vezérében. Talán azért, mert a bűnbak-keresés 
közvéleményének volt szüksége ilyen hibák erőszakos felkutatására. Gör- 
gey gyönyörű ívelésű hadvezéri pályáján ezt a zökkenőt az a támadó hadmű- 
velet alkotja, amelyet 1849 június havában a Vág mentén intézett az osztrák 
fősereg ellen. A kritika bizonyos határozatlanságot, a tervszerűség hiányát 
véli felismerni, amikor e hadművelet egyes részleteit bonckés alá veszi. Va- 
lóban Görgeynek ez a hadművelete nem sikerült. 

Mi volt ennek oka? 

Görgeynek az volt a fejében, hogy a Duna déli partján a Rába-vonalat a 7- 
ik hadtesttel és Kmetty hadosztályával fedezi, viszont serege zömével a 
nagy folyó északi partján, a Vágon keresztül, Nagyszombat irányában, az ér- 
sekújvári Duna-ágon intézett megkerülés és a Csallóközben végrehajtott 
tüntetés segítségével, támad. E gondolat ellen kifogást nem emelhetünk. Az 
adott stratégiai helyzetben mindenáron döntésre kellett törekedni, még mi- 
előtt az oroszok jelentékeny haderőkkel észak felől a hadszíntérre érhetnek. 
Döntést defenzívával nem lehet kivívni. 

Az erőelosztás e terv végrehajtására következő volt: a védekező csoport 
a Rába-vonalon, összesen tizennyolc és fél zászlóalj, huszonkilenc huszár- 
század és hatvanegy löveg; a támadó csoport a Vág-vonalon harmincnégy és 
fél zászlóalj, negyvenkilenc huszárszázad és százharminckét ágyú; ezt a tá- 
madó csoportot jobboldalon biztosította Görgey Ármin száguldó hadoszlopa 
a bányavárosok vidékén és Beniczky különítménye a Felső-Vág völgyében; 
ez a kis erő az orosz tömegekkel szemben igazán az erővel való takarékos- 
kodás netovábbját jelenti. Az erő-ökonómia ellen sem emelhetünk kifogást. 
A döntő támadásra összes haderejének mintegy kétharmadát szánta. Néz- 
zük most a támadás irányát. Görgey a Duna északi partján akart előre törni. 
Abból a kémjelentésekre alapított feltevésből indult ki, hogy az osztrák zöm 
a déli parton van, készen a Pest felé való előnyomulásra. Azt remélte, hogy 
offenzívája nemcsak a kezdeményezést szerzi meg, hanem gerincen találja 
az osztrákok gyengébb csoportját is. Lehet, hogy a kémjelentések hiányo- 
sak voltak és hamisak. Az osztrák vezérkar pontosabb és kimerítőbb adatok- 
kal rendelkezett a magyar haderők létszáma és elosztása tekintetében, mint- 
sem a magyar az osztrák viszonyokról. A valóságban az osztrák sereg két 
hadtesttel Magyaróvár és Sopron környékén, egy hadtesttel a Csallóközben 
és az Alsó-Vág mentén, egy hadtesttel pedig a Galgóc-Szered-Nagyszombat 
területen állt. Az utóbbi hadtest látszott a leggyöngébbnek, mert két dandárát 
a Vág völgyében északra különítette el. Az orosz hadosztály, amely körülbe- 
lül másfél magyar hadtestnyi erejű volt, a Morva völgye felől! jövet, az észa- 
ki parton Modornál állott. Azt mondhatjuk tehát, hogy a magyar támadás 
nagyban és egészben mindkét oldalon egyenlő erőkre talált volna. Az észa- 
ki iránynak meg volt az az előnye, hogy itt az osztrák felállítás vékonyabb- 
nak látszott, ezért az áttörésre több reményt nyújtott, nem is szólva arról az 
előnyről, hogy az áttörés sikere a két szövetséges sereget egymástól szét- 
vághatta volna. Ha még meggondoljuk, hogy Görgey részletes haditerve az 
ellenség szeredi és galgóci csoportját az 1. magyar hadtesttel és Horváth 
hadoszlopával lekötni szándékozott, amely lekötés ügyes végrehajtása a kö- 
zeli Panjutine-hadosztályt is magára vonhatta volna s ily módon az osztrák 
második hadtestnek Séllyénél és Farkasdnál levő egy dandára ellen két had- 
testet, (Asbóth és Knézich) irányított, akkor azt kell mondanunk, hogy a ma- 
gyar fővezér a támadásra kiszemelt szűkebb területen határozott túlerőt ho- 
Zott össze. A támadás iránya tehát egyáltalán nem zárta ki a sikert. 

Bármilyen támadási irányt és bármilyen csoportosítást rendelt volna is 
el a magyar fővezér, egy fontos tényezőn, tudniillik az ellenség túlerején, 
nem volt hatalmában változtatni. Haynau nyolcvanhat zászlóaljat, hetven- 
nyolc lovasszázadot és háromszázharminchat ágyút állíthatott Görgey ösz- 
szes erejének ötvenhárom zászlóaljával, hetvennyolc huszárszázadával és 
százkilencvennyolc lövegével szemben. Ha figyelmen kívül hagyjuk a ma- 
gyar zászlóaljak kisebb létszámát s csak az egységeket hasonlítjuk össze, ar- 
ra az eredményre kell jutnunk, hogy az ellenségnek gyalogságban és tüzér- 

ségben mutatkozó, mintegy három magyar hadtestnyi túlerejét csak akkor 
lehetett volna kiegyensúlyozni, ha a magyar alvezérek Görgeynek kétségte- 
lenül merész tervét a legnagyobbfokú öntevékenységgel támogatják. Ez 
esetben talán sikerült volna gyors csapásokkal előbb az ellenség északi, majd 
déli csoportját megverni. 

Semmi okunk nincs kételkedni benne, hogy Damjanich és Áulich asz- 
szisztenciája mellett e hadműveletek kedvező fordulatot vesznek. A gyenge 
utódok azonban képtelenek voltak követni Görgey magasröptű gondolatát. 
Ha még figyelembe vesszük azt is, hogy a magyar fővezér súlyos kedélyde- 
presszióban szenvedett a politikai viszonyok kedvezőtlen fordulata miatt, 
akkor azt hisszük, felsoroltuk mindazon anyagi és erkölcsi tényezőket, ame- 
lyek e vállalkozás alkotórészei voltak. Felette sajnálatos, hogy a főtábornok 
távollétével tündökölt e merész és komplikált haditerv végrehajtásának el- 
ső kísérleténél. A magyar hadsereg, minden vitézsége dacára Görgey nélkül 
nem tudott nagy feladatokat megoldani: , Most a hadsereg egy valódi gép, a 
szó szoros értelmében - írta Breszlern százados Bayerhoz; — mozdul ugyan, 
de haszna éppen annyi, hogy mutassa, hogy mozog. Hiányzik a lelke. Ha a 
mi tábornokunk nem jő hamar, majd meglátja ön, hogy igazat beszélek; most 
még csak hallja. A félelem megzsibbasztja a kedélyt, ahon önállóság nincsen, 
s egy kitűzött terv szisztematikus megtépdelése nem engedi a gondolatot 
tetté alakulni, mely villám módjára születik és hal. Még sokat mondhatnék 
el Önnek, de hihetőleg nemsokára élőszóval meg fogja Ön hallani — minden- 
nap az hallatszik: Görgey megjön! egyszer mégis csak igaz lesz." Lehetet- 
len meghatottság nélkül ezeket a sorokat olvasni, amelyek valóban e , már- 
tírhadsereg" lelkéből szakadtak fel. 

Görgey a támadást június 16-ára rendelte el. Haditerve szerint Asbóth 
hadteste zömének a Vág mentén észak felé Zsigárdra kellett előtörni és mi- 
helyt ez a hadtest Farkasdot és Negyedet elérte, a harmadik hadtestnek át 
kellett kelni nyomban a Vágon. Az 1-ső hadtest pedig azt a feladatot nyerte, 
hogy mihelyt Knézich és Asbóth Királyréven át Diószeg felé tért nyert, Sze- 
rednél legott keljen át a Vágon és csatlakozzék a támadó operációkhoz. A 
tervezett támadást kiegészítette az a demonstráció, amelyet a 8-ik hadtest 
felének és a 2-ik hadtest egy dandárának a Csallóközben kellett Szerdahely 
irányában végrehajtani. A három hadtestnek megszabott világos feladat vég- 
rehajtása az alvezérektől természetesen bizonyos önállóságot követelt. A 
támadó csoport arcvonala Aszódpuszta és Mocsonok között harminc kilo- 
méternyire terjedt, s ilyen nagykiterjedés mellett azt irányítani folytonos 
parancsnokkal nem is lett volna lehetséges. 

A csatanapon az alvezérek közül csak Asbóth állta meg a helyét. Cso- 
portja átlépte a Duna-ágat és három hadoszlopban nyomult elő, majd pedig 
az ellenséget kidobta Királyrévről és Zsigárdról. Knézich hadteste tehát a pa- 
rancs szerint a legnagyobb biztonságban kelhetett volna át a Vágon Farkasd 
és Negyed között. Ezt azonban elmulasztotta, noha alparancsnokai ismétel- 

ten unszolták rá. Így aztán a császáriak a második hadtest ellen, valósággal 
Knézich szeme láttára, ellentámadásra indultak és azt visszavonulásra kény- 
szerítették Aszódpusztára. Nagy-Sándor hadtestének támadását Semptére 
az osztrákok, némi kezdeti sikerek után, visszautasították. A csallóközi tün- 
tetés sem hozta meg a várt eredményt. A Zsigárd-szeredi ütközet napján a ma- 
gyarok közel nyolcszáz embert és néhány ágyút vesztettek el, holott Kné- 
zich hadtestének beavatkozása esetén fényes győzelmet könyvelhettek vol- 
na el, amely a Vág-vonalat feltétlenül birtokukba juttatja. A csapatok jól tar- 
tották magukat. Kiválóan verekedtek. Ennek egyik legfényesebb bizonyíté- 
ka, hogy Asbóth hadtestének a Vág mentén irányított oszlopa a visszavonu- 
lás után Negyeden a harmadik hadtest számára hidat épített, amely június 
18-án el is készült. A zsigárdi csatanap, sajnos, azt bizonyította be, hogy a je- 
les 3-ik hadtest Knézichben nem találta meg Damjanich méltó utódját. Júni- 
us 16-án a feladat nehezebb része különben Asbóthra hárult, Knézichnek 
csak az ő nyomait kellett volna követni. 

Görgey kétségkívül felelős, hogy e csatanapon nem avatkozott a harc ve- 
zetésébe. Engedte, hogy alvezérei a megszabott feladat keretén belül önál- 
lóan cselekedjenek, mert meg akarta ismerni vezéri képességeiket. E na- 
pon ugyancsak súlyos tandíjat kellett fizetni az új hadvezérek fölfedezéseért. 
Sürgős hadügyminiszteri teendői is éppen most szólították Pestre Görgeyt. 
Különben ahogyan őt ismerjük, ha meg is jelenik a csatatéren, nem Knézich- 
hez megy, hanem a sokkal nehezebb feladattal küzdő Asbóthhoz. Ha Kné- 
zich a haditudomány legkezdetlegesebb szabályát követi és az ágyúdörgés 
irányában csak kisebb csapatot is küld a Vágon át (e célra ott volt Farkasdnál 
Leiningen hadosztálya, elegendő áthajózási anyaggal), akkor Görgey távol- 
létén senki se akadt volna fel, hanem a holtbizonyos magyar győzelmet a jó 
haditervnek, a kiváló magyar csapatnak és a bevált alvezéreknek tulajdonít- 
ják. Így azonban a Knézich felfoghatatlan tétlenségéből eredő csatavesztést 
a kritika nagyrészben Görgey rovására írja. Mi csak azt mondhatjuk, hogy a 
3-ik hadtest parancsnokának magatartása elemi csapás volt, ilyenféle mu- 
lasztást semmiféle kalkuláció nem állít be tervei eshetőségei közé. 

Ez a baleset nem ingatta meg Görgeyt eredeti elhatározásában. Miért is 
rendült volna meg? Nem forgott-e fenn ezután is a gyors döntés parancsoló 
szüksége? A csatának valami haszna mégis csak volt. Asbóth egyik hadosz- 
lopa a Vág jobbpartján maradt és biztosította Knézich hadtestének zavarta- 
lan átkelését a Vágon, következőleg megteremtette az alapot a támadás is- 
métlésének foganatosítására. Az új támadást Görgey személyesen irányítot- 
ta. Az offenzíva megújítására vonatkozó elhatározást helyeselni kell. Az irány 
ellen se tehetünk észrevételt, hiszen minden változás időt rabló átcsoporto- 
sítást jelentett volna, már pedig az idő drága volt. Mindenütt máshol hidakat 
kellett volna építeni, holott itt az offenzívára kész hidak vártak. A császári 
hadsereg se gondolt rá, hogy Görgey megújíthatja az áttörést. Módfelett fe- 
szélyezte a császári vezérkart, hogy az aszódpusztai hidakon bekövetkezhe- 

tő magyar előtörés vágmenti hadtestjüknek oldalát találhatja és elszakíthat- 
ja csallóközi összeköttetéseitől. Ez a meggondolás gátolta Haynauékat ab- 
ban, hogy seregüket a Duna déli partján már most összevonják. E megfon- 
tolás alapján Haynau utasította Wohlgemuthot, hogy a Diószegre előrevont 
Panjutine-hadosztállyal együtt június 20-án a magyarokat szorítsa vissza a 
Vág balpartjára. Erre a napra tervezte Görgey a maga támadása megismét- 
lését is. 

Intézkedései a következők voltak: Asbóth hadteste a Gutta-Aszódpuszta- 
vonalból megint Királyrévre és Zsigárdra nyomul elő, Knézich Negyednél 
átkel a Vágon és követi Asbóthot, Klapka a 8-ik hadtesttel Vásárút felé tá- 
mad és fedezi Asbóth hátát, Nagy-Sándor erélyesen tüntet Szered felé és ki- 
erőszakolja a partváltozást, Horváth hadoszlopa pedig Galgóc irányában. 
Görgey maga Asbóth hadtesténél tartózkodik s innen irányítja a hadművele- 
teket. Ennek az intézkedésnek végrehajtása idézte elő június 20-án a peredi 
csatát. A támadás meglepte az ellenséget, mert Görgey Királyrév-Szered 
vonalában, az ellenséges túlsúly ellenére, helyi magyar túlerőt hozott össze, 
ha ugyan Nagy-Sándor teljesíti kötelességét. Fájdalom, a peredi csatában 
nemcsak Knézich mondta fel a szolgálatot, hanem a másik két hadtestpa- 
rancsnok is. 

A csata első napja Görgey személyes vezetése alatt, szép magyar siker- 
rel végződött. Asbóth hadtestje Királyrévnél és Zsigárdnál a Wohlgemuth- 
féle osztrák hadtest zömére talált és azt Alsó-Széllyre és Peredre dobta visz- 
sza. E községek előtt az osztrákok újból állást foglaltak. Ekkor Görgey az 
osztrák jobbszárny ellen Mándy lovashadosztályát rendelte, amely az ellen- 
séget visszakergette Alsószéllyre. Az újból késedelmeskedő Knézichnek 
parancsot adott a sürgős beavatkozásra Zsigárdnál. Ezután Görgey Pered fe- 
lé lovagolt, ahonnan az Asbóthtól elhamarkodott támadásra rendelt magyar 
zászlóaljak visszaözönlöttek. Ezeket a zászlóaljakat a legkíméletlenebb esz- 
közökkel kellett visszafordítani a csata homlokzata felé. Asbóth szintén a 
hátráló zászlóaljakhoz vágtatott és vissza akarta rendelni a Görgeytől előre 
lendített csapatokat, hogy azok várják be Knézich érkezését. Természete- 
sen Görgey parancsa érvényesült: a 2-ik hadtest zászlóaljai az osztrákoktól 
makacsul védett Peredet elfoglalták. Az osztrák harcvonal Deáki-Felsőszély- 
vonalba hátrált. Ekkor ért Knézich is Zsigárd alá, de még most se egész had- 
testével, mert annak jelentékeny részét a Vág balpartján Séllye felé irányi- 
totta, hogy itt iparkodjon átkelni a Vágon. Ezeket a csapatokat később visz- 
szarendelte Negyedre, miután az átkelést nem tudták kierőszakolni. Az így 
beállott késedelem és Asbóth csapatainak kimerültsége megakadályozta a 
győzelem kiaknázását. Az éjszakát a győztes magyar sereg Perednél töltöt- 
te. A megvert osztrákok egészen Taksony-Vízkelet vonalába hátráltak, aho- 
vá a késő esti órákban és az éj folyamán újabb erősítéseket kaptak. Wohlge- 
muth ugyanis ide vonta a szeredi osztrák dandárt is, melyet Nagy-Sándor 
erőtlen tüntetése nem bírt lekötni, sőt idevonta Diószegről Panjutine had- 

osztályát is. Ezzel az erőarány tetemesen felbillent az egyesült osztrák- 
orosz haderők javára. 

Görgey kezdetben a támadás folytatásának gondolatával foglalkozott. Pa- 
rancsot küldött Nagy-Sándornak, hogy keljen át Szerednél a Vág jobbpartjá- 
ra, Klapkát pedig utasította, hogy foglalja el Vásárutat s egy csoporttal száll- 
ja meg Nádszeget, ahonnan a főharcba könnyen beavatkozhatik. Június 20- 
iki tapasztalatai egyúttal arra késztették, hogy a parancsnoklási viszonyok- 
ban mélyreható változásokat rendeljen el: , Súlyos körülmények parancsol- 
ják a következő változásokat a hadseregben. A 2-ik hadtestet átveszi Kászonyi 
ezredes. Ellenben Asbóth ezredes átveszi... a Szekulics-hadosztály parancs- 
nokságát. .. Knézich tábornok úr beosztatik a hadügyminisztériumba; a 3-ik 
hadtest parancsnokságát haladék nélkül átadja Leiningen ezredes úrnak". E 
hírtelen változások éppen a két csatanap közötti éjszakán kétségkívül bizo- 
nyos megrázkódtatásokkal jártak. Nem üdvös és nem is tanácsos egy heves 
és rendkívül kockázatos hadművelet előtt személycserét eszközölni a veze- 
tőállásokban. Ideges állapotának dacos ingerültségei olyan igazságtalansá- 
gokra és kapkodásokra ragadják, amelyeket csak úgy érthetünk meg, ha 
tudjuk, hogy az orosz beavatkozás és a debreceni trónfosztás után katonai- 
lag és politikailag egyaránt elveszettnek hitte a magyar ügyet. 

Parancsainak kiadása után értesült arról, hogy Klapka a Csallóközben, 
vagyis Görgey hátában, vereséget szenvedett, hogy az ellenség megszállot- 
ta Séllyét az ő jobboldalában és hogy Panjutine hadosztálya megjelent a csa- 
tatéren. E körülmények között Görgey arra határozta el magát, hogy táma- 
dását mindaddig elhalasztja, amíg Nagy-Sándor Szered felől beérkezhetik a 
csatatérre. Gyengébb lelkű katona talán már ekkor elhatározta volna a visz- 
szavonulást, amivel megtakarítja a peredi csatavesztést, ami viszont a Vág- 
menti hadművelet feladásával járt volna, anélkül, hogy kísérlet tétetett vol- 
na az ország sorsásra oly döntő jelentőségű csapás kierőszakolására az oszt- 
rákok ellen. Az erőviszonyok mérlegelése alapján a Vág jobbpartján június 
20-án este a helyzet a következőképp alakult: Az orosz-osztrák sereg 29 
zászlóalja, 17 lovasszázada és 96 ágyúja állott szemben Görgey nem egészen 
20 zászlóaljával, 21 lovasszázadával és 85 ágyújával. Ha nem is vesszük te- 
kintetbe az orosz-osztrák zászlóaljak magasabb állományát, az ellenség gya- 
logsági fölénye akkor is nyomasztónak mondható. Ha azonban Nagy-Sándor- 
nak Szedernél (ahol akkor már ellenség alig volt) sikerül átkelnie, kiegyen- 
lítődik az ellenség gyalogsági fölénye, a lovassági és tüzérségi túlsúly vi- 
szont annyira a magyar oldalra tolódik el, hogy a csata győzelmes befejezé- 
sében jogosan kételkedni nem lehet. A peredi csata második napja a magyar 
sereget védőállásban találta, még pedig a balszárnnyal Alsószélynél és a 
jobbszárnnyal Perednél. A balszárnyat Kászonyi, a jobbszárnyat Leiningen 
hadteste alkotta. 

A június 21-én vívott küzdelem Görgey részéről nem volt egyéb, mint 
harc az időnyerésért. Tartani akarta magát Nagy-Sándor megérkezéséig, 

hogy azután nyomban támadásba mehessen át. Balszárnyát még a csata meg- 
kezdése előtt Királyrévre vonta vissza, nehogy az ellenségnek a Dudvág 
rezze. E célt szolgálta az a lovasroham is, amelyet délelőtt tíz óra után a Pe- 
red és Királyrév között felállított lovasságnak elrendelt Alsószély irányában. 
Mielőtt a lovasroham végbe ment volna, jelentést kapott arról, hogy Király- 
révet az osztrákok bevették. Görgey erre Peredről idevágtatott és Királyrév 
visszafoglalására személyesen intézkedett. Majd mikor meggyőződött arról, 
hogy a magyar ellentámadás folyamatban van, visszanyargalt Peredre, ame- 
lyet az osztrák-orosz hadak zöme rohant meg. Utközben látta, hogy az elren- 
delt lovasroham túlerőre bukkant s hogy a Pered nyugati oldalán védekező 
2-ik hadtestbeli csapatok ellenállás nélkül hátrálnak. Ekkor Leiningennek 
parancsot adott, hogy adja föl az ellenségtől három oldalról körülvett Pere- 
det, hogy Pered és Zsigárd között újból foglaljon állást s mihelyt Királyrév 
megint magyar kézre kerül, ezt a támadás megindításának jeléül fogadja. 

Még mindig remélte Nagy-Sándor megjelenését az ellenség hátában Szered- 
Galánta felől. Újból visszavágtatott a balszárnyra, Királyrévre, ahol az ellen- 
támadás elakadt. A 2-ik hadtest gyalogsága ezen a napon nem jól verekedett. 
Görgey a helyszínen kíméletlen eréllyel szedte össze az ingadozó és elszé- 
ledt honvédeket és belőlük rohamoszlopokat alakított. A fővezér rideg szi- 
gorúságú föllépésének eredménye lett. A honvédek konok és inaszakadt 
harc árán az osztrákokat újból kiverték Királyrévről. A császáriak Alsószélyre 
és Taksonyra futamodtak. Ezután rendbehozta Kászonyi hadtestének jobb- 
szárnyát és megindította előre Pered felé. Miután így a helyzetet a balszár- 
nyon és a középen orvosolta, Leiningennek parancsot küldött, hogy csatla- 
kozzék a Pered felé való támadáshoz. Mekkora katasztrófa érheti Wohlge- 
muth és Panjutine hadait, ha e pillanatban, délután négy óra felé Nagy Sán- 
dor csakugyan felbukkan az ellenséges vonal hátában. Napóleon se várta tü- 
relmetlenebbül Wellington hátába Grouchy hadtestjét, mint most Görgey 
Nagy-Sándort. Mekkora eshetőségek fordultak el most is egy alvezér ideg- 
állapotán és képességén. Hiszen a 2-ik és a 3-ik hadtest halálrohamainak 
kétségbeesett újrái mind veszendőbe mennek, ha az egyetlen gépalkatrész 
csődöt mond vagy rosszul működik. De a várt szerencsés fordulat helyett 
Leiningen jelentése jött arról, hogy az ellenség őt Zsigárdnál megkerülte s 
kénytelen Farkasd felé hátramenni. Ha már az oly vitéz és kiválóan tehetsé- 
ges Leiningen, aki Peredet is csak parancsra ürítette ki, most feladta a játsz- 
mát, Görgey a balszárnyon kivívott győzelem ellenére sem tehetett egye- 
bet, mint azt, hogy megszakítja az ellenséggel való érintkezést. E nehéz el- 
határozásban az a megfontolás is megerősítette, hogy az ellenség nagy túle- 
reje a Vág mentén, Pered-Zsigárd irányában, Nagy-Sándor abszolút tétlen- 
ségét, vagy tehetetlenségét tanúsítja, aki nemcsak hogy nemn kelt át a Vágon, 
hanem még lekötni sem tudta az ellenséget Szerednél. A küzdelmet fel kel- 
lett adni. 

Így értek véget a Vág-menti hadműveletek. A balsikert Nagy-Sándor 
szomorú meddőségének terhére kell írni. A tőtábornok megtett mindent. 
Terve és személyes magatartása minden bírálaton felül áll. 

Ha tehát Nagy-Sándor és az első hadtest az átkelést Szerednél, vagy dél- 
re komolyan megkísérli, feltétlenül át is vergődik a Vágon s legkésőbb a ko- 
ra délutáni órákban már gyalogságával is a csatatérre ér. A távolság Szered- 
től Peredig mindössze hat óra járásnyi út. Nagy-Sándor tudta, hogy bajtársai 
Perednél nehéz harcot vívnak. Késedelmeskedése a szabadságharc ama tra- 
gikus epizódjainak egyike, amelyeken nagy dolgok fordultak el. Az orosz in- 
tervenció katonai hatásai is most érvényesültek. A muszka hadak megjele- 
nése nélkül Görgey még félszeg és tökéletlen alvezéreivel is megvalósíthat- 
ta volna az áttörést. 

, Én minden lehetőt megtettem - írta Görgey Bayernek Tatára -, de teg- 
nap nem bírtam boldogulni. A 2-ik hadtest teljesen demoralizálva van; fel 
kell oszlatni. Tegnap két csatám volt: egyik Pered-Királyrévnél és Aszódnál 

a másik. Most Klapka Apácaszakállason áll s a 2-ik hadtest Guttán. Most 
rögtön Tótmegyerre indulok, megtudni, mi van a 3-ik és 1-ső hadtestekkel. 
A vágmelléki offenzívához gyöngék vagyunk — vezetők dolgában. Tehát de- 
fenzíva! Még ma többet." 

21-én éjjel Aszódpusztán arról értesült Görgey, hogy a Panjutine-had- 
osztályon kívül hatvan-hetvenezer főnyi (valóságban ennek kétszerese) orosz 
hömpölyög a duklai horpadáson keresztül az ország középpontja felé. Egyéb 
jelentések és feltevések arra vezették, hogy az ellenség a Vág túlsó partján 
észak felé tolódik el, talán azért, hogy kapcsolatokat keressen az orosz zöm- 
mel. Ezenkívül rendeznie kellett az új információknak megfelelő hadtest-el- 
osztásokat is, minthogy minden pillanatban várta az orosz-osztrák erők visz- 
szacsapását. Haynaunak a Duna déli partjára való seregátcsoportosítása a 
meglazult magyar hadtesteknek néhány napi nyugalmat engedett. Egyelőre 
minden látszat arra vallott, hogy a magyar csapatok a Duna északi partján 
nem forognak komoly veszedelemben. Ezt a párnapi haladékot arra használ- 
ta fel, hogy sürgősen Budapestre utazzon s a nagy orosz tömegeknek beára- 
dása következtében beállott katonai helyzetet megvitassa Kossuthtal és a 
minisztertanáccsal. A rossz hír gyors lábakon szalad. Mikor Görgey Pestre 
érkezett, hogy az összkormánnyal tárgyaljon a haza veszélyéről, akkor ott 
már felizgatott közvéleményt talált. Hova tűnt az a csodaszép májusi nap, 
amikor az ország kormányzója ünnepélyes bevonulását tartotta százezernyi 
tömeg boldog önkívületében? Hová lett a ragyogó jelenet, amikor a győztes 
hadvezér tábornokai élén fogadta az ország első emberét, jelentvén neki, 
hogy rendeletére Buda várát bevette? Mintha mesévé semmisült volna min- 
den: a biztos diadal fénye az arcokon, a felszabadulás boldog szaturnáliájának 
tündöklése, az ország nagyjainak őrjöngő ünnepeltetése, az az erejében és 
hatalmában felmagasztosult nemzet, amely véghezvitte a szent tavasz cso- 
dáit. Ki emlékszik még a Nemzeti Színház díszelőadási jelenetére, amikor a 
közönség tombolva tapsolta végig a felvonásközöket, hogy így hálálja meg 
első katonájának dicsőségét, aki egy ideig ott szerénykedett az állóhely szür- 
ke publikuma körében? Hogy elsötétedett Pest ábrázata néhány hét alatt! 
Az emberek lehorgasztott fejjel jártak az uccán, mintha elviselhetetlen ter- 
het hordoznának vállukon, vagy mintha valami kifürkészhetetlen bánat szo- 
rította volna össze szívüket. Mintha hallották volna a távolból a kozáklovak 
patáinak dobogását s egyszerre mindenkin úrrá lett volna az a misztikus ré- 
miület a fehér cár árnyékától, amely nyúlt, nyúlt, egyre hosszabbra s mahol- 
nap már elborítja a magyar szabadság napját. Azóta, mióta Görgey utoljára itt 
járt, minő gyors hervadásnak indult triumfátori koszorúja. Ő maga is lehan- 
golt volt, de sokkal nyugodtabb, mint napokkal ezelőtt. , Erős a hitem — ve- 
tette papirosra Guidónak írt búcsúsorait június 25-én -—, ha az akasztófa van 
rendelve számomra, a magyarok lesznek azok, akik felakasztanak, nem az 
osztrákok, nem az oroszok, nem a rácok. És miért? Mert javukat túlbecsüle- 
tesen szolgálom, megmondom nekik az igazat és igazságot gyakorolok. És 

én el fogok pusztulni, azzal a fölemelő öntudattal, hogy jót akartam. Ha töb- 
bé az életben nem látnók egymást, gondolj rám ugyanazzal a testvéri szere- 
tettel, amellyel én rád gondolok." 

Kossuth és katonai tanácsadói meg voltak győződve, hogy a magyar of- 
fenzíva megfeneklését a tatai iroda okozta, amely biztos lőtávolból küldte 
parancsait a működő hadtestekhez, amelynek gyatra kémszervezete fel- 
mondta a szolgálatot s amely magát Görgeyt is helytelen feltevésekre vezet- 
te. A helyükről elmozdított parancsnokok is, akik Kossuthoz mentek pa- 
naszra, a hadügyminiszter-fővezér drákói büntetése ellen, szintén felkavar- 
ták a fojtogató feszültséget a kormányzó és a főtábornok között. Visoczky 
rohamléptekkel közeledett a főváros irányában, hátán hozva Paskievics óri- 
ási hadát. Június 26-án Kossuth elnöklete alatt összeült a minisztertanács, 
amelyen Görgey több mint másfél óráig tartó előadásában teregette ki a harc- 
téri helyzet konjunktúráinak tömkelegét. Pest felé utaztában ráért lehiggad- 
ni és fontolóra venni az összes eshetőségeket. Az a lelki válság, amely he- 
tek óta zavarta és gyötörte tetterejét, fölengedett, mintha egyszerre ráakadt 
volna arra a helyes ösvényre, amelyet a politikai és katonai eseményeknek 
viharos összesűrűsödésében elveszített. Ha tudatára is ébredt annak, hogy 
a szabadságharc ügye az orosz invázió következtében semmi reálpolitikai 
eséllyel sem kecsegtet többé, teljes világossággal felgyúlt benne amaz intu- 
íciók egyike, amely megóvta a csodaváróknak és az illuzionistáknak délibáb- 
kergetéseitől éppúgy, mint a csüggedőknek és a begyulladtak erkölcsi ösz- 
szeomlásától. Ha nem sikerülne többé a honmentés katonai feladata, azért 
módunk és erőnk marad rá, hogy csapást csapásra mérjünk Ausztriára, mi- 
előtt az huzamosabb és gyümölcsözőbb hasznát láthatná a muszka interven- 
ciónak. Óriási politikai fontossága lesz annak a ténynek, ha megmentjük a 
magyar fegyverbecsületet s ha a kétségbeesés görcsös erőfeszítésével csa- 
pásokat mérünk az osztrák hadseregre. És előttünk áll a bukás dicsőségé- 
nek bús szépsége, az euthanazia. Ehhez azonban az kell, hogy a népet vilá- 
gosítsuk föl a helyzet komolyságáról, hogy minden lehetséges mozgóerőt 
vessünk a komáromi sánctábor köré, hogy lokális túlsúlyt biztosíthassunk 
Haynau seregével szemben és így halálrasebezzük Ausztriát. A kormány 
maga is nyilatkoztassa ki magát mozgónak, ossza meg a főhadsereg sorsát 
és személyes helytállásával is dokumentálja a kétségbeesés harcát. 

, Én nekem Görgey genialitása és szilárd készültsége — beszéli Vukovics 
- soha oly való alakban nem tűnt fel, mint az alkalommal. Előterjesztése 
több mint egy óráig tartott s korrekt magyarsággal és retorikai szabályos- 
sággal ékesnek mondható volt. Ezen előterjesztésével tanulságát láttam an- 
nak, hogy Görgey a miniszteri padon is jeles volna szónoklatával." Valóban 
mintha egy új Görgey állott volna e pillanatban a minisztertanács előtt. Fáj- 
dalommal érezte most a használatlanul elmúlt hetek (Buda ostroma, a deb- 
receni konspirációk, Vág-melléki offenzíva) veszteségeit. , Hazám fennállá- 
sa most már csak hetekre terjedhetett" — zárta le önvádaskodásainak és el- 

mélkedéseinek analízisét, amelyet oly tragikus kérlelhetetlenséggel végzett 
önmagán. Hivatásának nagyszerűségéhez méltó fordulat áll be fejlődésében: 
a leszámolás önmagával, a megtisztulás a politikai ármánykodások salakjai- 
tól, újból egységes és öszhangzatos magával, újból birtokába jut erői teljes 
virulásának, pszichológiai ingadozások nélkül, tömören és koncentráltan lát- 
juk viszont Győrnél, Ácsnál és a nagy nyári katabázis alatt. Ujból megvan a 
tengelye cselekedeteinek. 

Nem lehet tagadni, hogy az osztrák ellen összepontosítandó hadművelet 
stratégiai és politikai szempontból egyaránt egészséges bordán szövődött, 
lévén az egyetlen hátralevő közös feladat Magyarország összes pártjai szá- 
mára. Abban sem lehet kételkedni, hogy az egyesülésnek a legerősebb had- 
sereg felé kellett történnie már csak azért is, mert az hadműveleteiben az 
ország leggazdagabb területeinek segélyforrásaira támaszkodhatott. Az erők 
egyesítésére nézve Komáromon kívül még a Tiszántúl jöhetett volna tekin- 
tetbe. Ennek azonban súlyos hátrányai voltak. A hosszú Tisza-vonal védel- 
me nehéz, különösen, ha meggondoljuk, hogy ezt a vonalat hátulról az Er- 
délybe özönlő ellenséges hadak rövid idő alatt veszélyeztethetik. A Tiszán- 
túlt a sereg már kiélte a kora tavasszal, déli része pedig elpusztult a korábbi 
banda-harcokban és hadműveletekben s ezért nagyobb haderő fenntartása 
elegendő forrást nem nyújthatott. A magyar erők visszavonása a Tisza mö- 
gé az ország nagyobb és értékesebb részének feladásával járt és egyben az 
ellenséges haderők egyesülésének zavartalan lehetőségével, ami a szövet- 
séges hadaknak csak megkönnyítette volna az óriási túlerő célszerű latbave- 
tését. 

A magyar seregnek valamely siker kivívására csak akkor lehetett remé- 
nye, ha a két nagy szövetséges csoport egyesülése lehetőleg sokáig elodá- 
zódik és ezzel alkalom nyílik valamelyik csoport ellen egy döntő támadás 
végrehajtására. Ez az ellenséges csoport politikai és katonai szempontból 
egyaránt csak az osztrák lehetett. A Tiszántúl védelmének csupán egy elő- 
nye lehetett: biztosította a hátsó ajtót, az utat a semleges Törökország felé 
Orsován át. De Görgey nem akart elosonni a nagy dráma végső jelenete 
elől. Ha a kormány és a debreceni detronizáció élet-halálharcba sodorta a 
nemzetet, akkor a vezetők sem térhetnek ki amaz erkölcsi kötelesség elől, 
hogy helytállásukkal pecsételjék meg e küzdelem tragikai igazságát. ,, A ha- 
lált oly ügy szolgálatában, mely ügy mellett polgártársainkat ezerszámra be- 
lehajtottuk, vagy belevetettük a halálba, — úgymond Görgey — szándékosan 
nem kerülni, a legnagyobb tisztesség és becsület, amit e földön önmagunk- 
nak megadhatunk." Görgey szabatos és logikus fejtegetései teljesen meg- 
győzték a minisztertanácsot és a kormányzót. Haditerve egyhangúlag elfo- 
gadtatott, mire a magyar tábornok másnap Tatára visszautazott. 

Lássuk már most Görgey összpontosítási javaslatának esélyeit. Helyez- 
kedjünk a június 26-iki határozat alapjára, amely szerint a magyar hadak túl- 
nyomó részét minden személyes és politikai, sőt hadműveleti tekintet fél- 

retevésével s az ország keleti részeinek feláldozásával, az osztrák fősereg- 
gel kellett szembeállítani. Visoczky hadtestjének zöme, amely e napon Mis- 
kolcra ért, parancsot kaphatott volna rá, hogy erőltetett menetben Komá- 
romba vonuljon. Ez a hadtest tíz nap alatt Komáromba érhetett. Vetter dél- 
vidéki seregéből, a Ferenc-csatorna mentéről a 4-ik hadtest java, mintegy ti- 
zenkétszer fő negyven ágyúval, július 8-án elérhette Pestet és 11-én megje- 
lenhetett a komáromi csatatéren. Ugyancsak Vetter seregének Vécsey-féle 
hadtestét, amely Aradot és Temesvárt ostromolta és az előbbit június 28-án 
megadásra bírta, Temesvár ostromának megszakításával, július 29-től kezd- 
ve Pestre lehetett volna irányítani, kereken tízezer főnyi létszámmal, ahová 
július 10-én bevonulhatott volna. Ez a három nagy egység már kiegyenlíti 
Haynau számbeli fölényét. Ezenfelül még egyéb kisebb csapatok álltak ren- 
delkezésre, mint például a szegedi erődített tábor megszálló csapata (körül- 
belül egy dandár), Knézichnek a Tiszántúl alakulásban levő tartalékhadosz- 
tálya stb. Megvolt a remény, hogy Görgey július 10-iékig Komárom vidékén 
kilencedfél teljes létszámú hadtestet egyesíthet, ha a kormány elszánja ma- 
gát a június 26-iki haditerv végrehajtására. De alig hogy Görgey Pestről el- 
távozott, a kormány mást gondolt: alkalmasint Dembinszki javaslatára a Sze- 
gednél történő összpontosításra határozta el magát. Erre a határozatra okot, 
vagy inkább ürügyet adott Győr feladása június 28-án, minek következtében 
az ország fővárosa és a kormány székhelye fedezetlenül maradt. 

Haynau, mint említettük, a peredi csata után seregét a Duna déli partján 
Győr felé vonta össze, anélkül, hogy a Görgeyt napokon keresztül helyette- 
sítő Klapka idejében megfelelő ellenrendszabályokkal válaszolt volna. Mikor 
aztán Görgey június 27-én visszatért a sereghez, felismerte annak szüksé- 
gességét, hogy főerejét szembeállítsa Haynau seregével, a Duna déli part- 
ján. Nyomban intézkedett, hogy a 2-ik hadtest Guttáról Komáromon át a 7- 
ik hadtest segítségére siessen, többi hadtestét is dél felé vonta, de termé- 
szetesen, június 28-án, amikor Haynau hatszoros túlerővel megtámadta Pölten- 
berg elszigetelt hadtestét, a felvonulóban, vagy átcsoportosításban levő töb- 
bi magyar seregtestek nem avatkozhattak már a harcba. E napon a Győrhöz 
legközelebb első 2-ik hadtest Gönyüre, a 3-ik hadtest Tótmegyerről Komá- 
romba, az 1-ső hadtest Urmény felől Hullra és Horváth hadoszlopa Nyitráról 
Verebélyre jutott. Görgey Ármin dandára pedig, amely a Felső-Vág völgyé- 
ben már napok óta érintkezésben állott az orosz Grabbe-hadtesttel, paran- 
csot kapott, hogy a Garam völgyében Besztercebányán át Barsra vonuljon. 

A magyar sereg elkésett átcsoportosítását a bírálat csodálatos módon 
szereti Görgey rovására írni, holott a vezetés június 23-tól 27-ig Klapka ke- 
zeiben volt. Kétségtelen, hogyha Klapka vezéri ösztöne az ellenség átcso- 
portosítását megérzi és azonnal foganatosíthatja az ellenintézkedéseket, ak- 
kor június 28-án Horváth és Görgey Ármin kivételével az összes magyar 
hadtestek, ha erőltetett marsok árán is, elérhették Győr vidékét és itt az 
osztrákokkal talán döntő csatában mérkőzhettek volna. A túlerő még ez eset- 

ben is az osztrák oldalon lett volna. Haynau táborszernagy ugyanis a táma- 
dást Győr ellen hatvanezer emberrel és kétszázkilencven ágyúval indította 
meg, holott az itt gyülekeztethető magyar sereg összes ereje, ha a csallókö- 
Zi és vágmenti ellenséggel szemben semmi erő sem marad vissza és ekként 
Görgey Ármin dandára kitétetik az elvágtatás veszélyének, az ötvenezer főt 
kétszáztíz ágyúval nem haladja meg. 

Mindamellett érdemes lett volna Győrnél elfogadni a döntő csatát. A szám- 
beli hiányt talán kiegyenlítette volna Görgey vezéri képessége. A döntő csa- 
ta azonban elmaradt, mert — mint említettük - Görgeyt a peredi csata után 
az orosz betöréssel kapcsolatban nagyvonalú honvédelmi ügyek Pestre szó- 
lították s mikor június 27-én Tatára visszatért, már késő volt arra, hogy Győr- 
nél megfelelő haderőt állíthasson szembe Haynauval. Tatán arról is értesült, 
hogy egy osztrák hadtest, nyilván a Győr ellen tervezett nagyarányú megke- 
rülő mozdulat kapcsán, Győrtől délre Tétnél átkelt a Rábán s ezzel Kmetty- 
hadosztályt elmetszette Győrtől. Ily módon a Rába-menti magyar csoport 
egyrésze egyelőre játékon kívül maradt. Görgey még intézkedett, hogy a 
második hadtest ne Ácsra, mint azt Klapka tervezte, hanem tizenöt kilomé- 
terrel tovább, Gönyüre nyomuljon, de egyebet már nem tehetett, mint azt, 
hogy Győrnél, nagyobb bajok elkerülése céljából, mint már annyiszor, latba 
vesse a saját személyi súlyát is. 

A győri csata lényegében nem volt egyéb, mint Pöltenberg tizenkétezer 
főnyi hadtestének a hatszoros osztrák túlerő által való kimanőverezése, ami an- 
nál könnyebben történhetett meg, mert a győri védőállás déli része, Kmetty 
elszorítása következtében, már június 27-én fedetlenné vált. A főtábornok 
június 28-án reggel Győrbe lovagolt, hogy személyesen tájékozódjon a hely- 
zetről. Mikor megtudta, hogy az egyik hadosztály Pöltenberg parancsára a 
győri állás déli szárnyának fedezésére Ménfőre küldetett ki, erre a legve- 
szélyeztetettebb pontra nyargalt. E hadosztályt már hátrálásban találta Sza- 
badhegy felé, mire Pöltenbergnek parancsot adott Győr haladéktalan kiürí- 
tésére és a Gönyü-Szentjános-vonalába való visszavonulásra. Mikor aztán az 
eddig tündöklő vitézséggel harcoló csapatok megkezdték a visszavonulást, 
Görgey az északi szárnyat Pöltenbergre, a délit a nagykésőn megjelent Klap- 
kára bízta, ő maga pedig a három huszárezredből és egy ütegből álló utóvéd 
vezetését vette át, hogy ismételt szembefordulásaival és rohamaival fedez- 
Ze a 7-ik hadtest zavartalan elvonulását. Ez teljes mértékben sikerült is ne- 
ki, még pedig oly módon, hogy személyes példaadásával bátorította ismételt 
attakokra a legjobb lovasságot, amellyel akkor a magyar hadsereg rendelke- 
zett. Az osztrák hivatalos leírás is kiemeli Görgey kitűnő csatavezetését és 
a magyar visszavonulás rendezettségét. 

A győri csata tanulságai arra az egyedül helyes elhatározásra késztették 
Görgeyt, hogy a további küzdelem elől mindaddig kitér, amíg seregét a ko- 
márormni erődített táborban nem egyesítheti. Ezért még június 28-án paran- 
csot küldött Kmettynek, hogy Kisbéren át vonuljon be Komáromba, ahová 

június 30-án már Pöltenberg és Kászonyi hadtestjei is beérkeztek Gönyü, 
Leiningen pedig Érsekújvár felől. Az első hadtest még Érsekújvárnál ma- 
radt, hogy fedezze Horváth hadoszlopának, Görgey Ármin dandárának, nem- 
különben mindazoknak a haderőknek Komárom felé való vonulását, amelye- 
ket Görgey a június 26-iki határozat alapján idevárt. E haderők közül a 9-ik 
hadtest (Visoczky) június 30-án már elérte Kápolnát. Győr elveszte, illetve 
az az értesítés, hogy a fősereg nem bírja többé fedezni a fővárost, rettenete- 
sen lesújtotta Kossuthot. Még sokkal desperátusabb helyzetet idézett elő 
Győr kiürítése most, mint a múlt esztendő decemberében s éppúgy felfa- 
kasztotta a Görgey és Kossuth közötti feszültség szélcsendjét, mint tavaly. 
Kossuth bizalmi embere már a győri csata előtt Görgey főhadiszállásán úgy 
ítélte meg a helyzetet, hogyha a nép , tömegesen s mindenhol, ahol az orosz 
csak megfordul, föl nem kel s az ölés és pusztítás minden eszközéhez nem 
nyúl, addig míg Európa eszére tér, elveszünk." 

Ez a fantasztikum hatotta át különben Kossuthot és környezetét is, csak- 
úgy, ahogy a múlt év végén a guerillában, mert a nép felkelésében látta a 
szabadulást. Június 27-én a Görgeyhez írt levelében arról ábrándozik, hogy 
Visoczkynak a visszavonulási vonalon , alkalmas helyeken a római sáncokra 
emlékeztető erődített táborokat kellene létesítenie, s ezekben elfogadni az 
ütközést az oroszokkal". Majd újból visszatér a pártus hadviselés felújításá- 
nak gondolatához: fel kell gyújtani és elpusztítani az ellenség útjából min- 
dent, egyetlen sivataggá változtatni az országot, amelyben a szövetséges 
császári hadak nem lelhetik föl többé élelmezési forrásaikat. Azután parancs 
megy Görgeyhez. A Duna jobbpartján nyomban induljon a szegedi koncent- 
ráció irányába, amerre előzőleg már Kmetty hadosztályát is utasította, épp- 
úgy, mint Visoczky hadtestét. Hogy Görgeyt eltanácsolja a komáromi össz- 
pontosítás tervétől, külön küldöttséget indít hozzá, amelyben olyan férfiak, 
(Aulich, Csányi) vettek részt, akiket Görgey nagyra becsült, akiknek szavá- 
ra még saját véleményével és elhatározásával szemben is gyakran hallgatott 
s akik nem is hagytak békét neki, amíg a szegedi elvonulásra vonatkozólag 
kötelező ígéretet nem csikartak ki tőle. Csányi és Aulich, akik különben 
Görgey nélkül elképzelhetetlennek tartották a szabadságharc katonai veze- 
tését, nyilván azért merítették ki a szeretett tábornokokkal szemben egész 
persuaziv képességüket, mert az összhang fenntartásának érdekén kívül tu- 
datában voltak annak a parancsnak is, amelyet harmadik társuk, Kiss Ernő 
altábornagy a zsebében őrzött és amely Görgey esetleges vonakodása estén 
őt ruházta fel a főnadsereg parancsnokságával és Kossuth utasításainak vég- 
rehajtásával. 

Görgey egy pillanatig habozott is, vajjon ne mondja-e fel a szolgálatot 
Kossuthnak s ne kérje-e elbocsátását a hadsereg kötelékéből, amikor olyan 
hadművelethez való személyes hozzájárulást követelnek tőle, amelyet er- 
kölcsi és katonai szempontból egyaránt elitélt s amely ellen érzése és meg- 
győződése egyaránt tiltakozott. Valamivel korábban vette a hadügyminiszté- 

riumból helyettesének, Szabó Imre ezredesnek és Molnár Nándor alezre- 
desnek bizalmas értesítését, amelyben az előbbi felajánlja főnökének a he- 
lyettességről való lemondást, nem tudván felülkerekedni azokon az intriká- 
kon és konfúziókon, amelyek elhályogosították a kormánykörök látását. Mol- 
nár pedig egyenesen azt tanácsolta neki, feltétlenül maradjon a hadseregnél, 
hajtsa végre a kormány utasítását, az ő feladata marad egy nagy haderő élén 
a békekötés, holott, ha kihúzza lábát a táborból, abban a pillanatban össze- 
omlik minden hatalma. 

Görgey azt felelte a küldöttségnek, hogy a lehetőség szerint végre fogja 
hajtani a kormány parancsát, hogy tehát július 3-ikáig, amíg az első hadtest 
és talán Görgey Ármin különítménye is bevonulhat Komáromba, szó se le- 
het az elindulásról. A kölcsönös, sűrű levél- és üzenetváltozások Komárom 
és Budapest között szinte órák alatt új meg új pszichológiai, katonai és poli- 
tikai állapotokat találtak. Bayer strategikus érvekkel tiltakozott a szegedi 
koncentráció és a Komáromból való elvonulás ellen. Ha a kormány nem akar 
jönni a sereg körébe, akkor inkább tegye át székhelyét Nagyváradra s onnan 
bocsássa ki honmentő parancsait. Kossuth viszont gúnyképpen fogta fel a 
Görgey-Bayer ajánlatot s június 30-iki levelében leplezetlenül elmondta vé- 
leményét a , Centrális Operacionalis Cancelláriáról", amely nem ,,a harctér- 
ről, hanem a tábor háta mögött hat-tíz mértföldről hol sem terrénumot, sem 
az ellenség állását, sem saját erőik hiányát és előnyét, sem a pillanatnyi kö- 
rülményeket nem ismerve intézte". , Ha elveszünk, akkor ez a boldogtalan 
institució veszti el hazánkat." A helyzetnek óráról-órára való rosszabbodása 
megint csak kirobbantotta a felelősség vitáját. A percek tikkadt feszültsége 
vibrált e sorokban, amelyek Bayert vádolják, de úgy, hogy főnöke is értsen 
belőle. Pesten különben is megrendült a higanytermészetű közvélemény hi- 
te Görgey vezéri rátermettségében és szerencséjében Pered és Győr után. 
Ugy látszik, bizalmasai körében Kossuth már ekkor nyilatkozhatott ama ter- 
véről, hogy Görgeyt elmozdítja a hadsereg éléről. Hiába óvta és kérlelte 
Ludvigh János, írván: , A hadsereg Görgey nélkül nem létezhet, hogy más- 
ról gondolkozni esztelenség." Ludvigh kegyvesztett lesz s néhány óra múl- 
va meg fogja kapni visszahívó levelét Pestről. Mint utolsó szalmaszálba, 
Kossuth belekapaszkodik a Bem-fővezérség rögeszméjébe s ha nincs kéz- 
nél az öreg lengyel, itt van a másik, Dembinszki, a maga elnyűtt katonai 
presztízsével és szétbomlást lehellő tehetetlenségével, de legalább nem da- 
coskodik a saját haditervének végrehajtásával szemben. 

E szomorú napokban több mint kétértelmű szerepet játszott Klapka is, 
Görgey után a hadsereg első embere, aki szintén a fővezérjelöltek sorába 
tartozik és aki mindaddig nem játszhatja a főhős szerepét, amíg bajtársa a tá- 
borban van. Görgey ellen lépnek sorompóba az összes mellőzött, vagy bu- 
kott katonai nagyságok is, Perczellel az élükön, aki már akkor hangosan üvöl- 
ti mindenfelé az árulás vádját. Görgey hosszabb levélben válaszol Kossuth- 
nak a tatai irodára vonatkozó vádjaira és szemrehányásaira. Kötelességének 

tartotta, hogy a felelősséget magára vállalja minden alárendeltjének intézke- 
déséért, de figyelmezteti a kormányzót, , hogy a Duna-balparti operációk 
csupán az ő ígéretére indultak meg, melyek szerint nemcsak a zászlóaljak 
meggyérült létszáma fog kiegészíttetni, de még kap tizenkétezer emberből 
álló rezervát is", továbbá felszerelési és muníciószükséglete kielégíttetik. 
Nem a tatai iroda okozta a hadműveletek megfeneklését, hanem erőnk gyön- 
gesége, illetve a kormányzó ígéreteinek megszegése. , Én már Buda bevé- 
tele után kijelentettem, — írta június 30-án, — hogy Budapest fennléte egész 
Magyarország fennlétét nem tételezi fel. Hogy tehát Budapest nem lehet 
bázisa hadioperációknak, Budavár lerombolt falai mindannyi bizonyságok, 
hogy ezen meggyőződés bennem testté-lélekké vált; azért írtam mindjárt 
Győr elvesztése után, hogy a kormány válassza menekvőhelynek Komárom, 
vagy Nagyváradot, minthogy a fővárosokat védeni lehetetlen... Ha a kor- 
mányzó másképpen gondolkodik, akkor határozzon a minisztertanács, mint- 
hogy a Bács-Bánát-közi seregben zavarok és Bem elkülönözése miatt a had- 
ügyminiszternek minden felelőssége merő puszta szó lett és véleményadá- 
sa, vagy határozata azon körülménynél fogva, hogy némely katonai egyének 
egyedül csak a kormányzó parancsait elfogadni szíveskednek, úgysem lép- 
het életbe. Legközelebbi jövőnkre nézve egyszerű haditervem az: itt Komá- 
rom oltalma alatt összpontosítani minden erőt, Bem, Vetter és Kazinczyn kí- 
vül és az osztrákokat eldöntőleg megtámadni. A népfelkelés részint vezérek 
hiánya, részint a szegény nép bátortalansága miatt nem fog célra vezetni, 
legkevésbé most, midőn az orosz intervenció által ügyeink a legszomorúbb 
állapotba helyeztettek és seregeinkben létező fegyelem hiánya miatt a sze- 
gény nép azt sem tudja jóformán, hogy ki ellen védje magát: az osztrákok, az 
oroszok, vagy maguk a magyarok ellen-e.. . Tegnap nálam volt néhány tiszt- 
viselő azon kéréssel, vajjon leégessen-e minden, az ellenség kezébe jutó fa- 
lut? Én nem tiltottam meg, hanem azt feleltem nekik, tegye a nép azt, amit 
jónak lát, minthogy a nép akarata az én akaratom is, mert én soha a kormá- 
nyért, hanem mindig a népért küzdöttem, és ha ma tudnék arról meggyő- 
ződni, hogy a nép jobban fogná magát érezni, én lennék az első, aki a fegy- 
vert letenném." 

Nem lehet tagadni, Görgey pennája nagyon vastagon fogott, amikor a 
maga kitűnő haditervének mellőzése után az önvédelmi harc nemcsak re- 
ménytelen, s felfogása szerint, erkölcstelen fordulatot vett, hanem olyan jel- 
leget is, amely talán beválhatott az 1812-iki oroszországi hadjáratban, ami- 
kor ez a szarmáta hadviselés az éghajlati viszontagságokkal együtt egyik 
előidézőjévé vált Napóleon hatalma összeroppanásának. Magyarországra és 
a magyar népre alkalmazva ez a Rosztopcsin-féle háborúviselés csak arra al- 
kalmas, hogy a néppel meggyűlöltesse az önvédelem harcát. Görgey vála- 
szának legközvetlenebb eredménye az volt, hogy Kossuth Lajos , a nemzet 
által reáruházott hatalomnál fogva, a miniszteri tanács meghallgatásával és 
hozzájárulásával" elmozdította Görgeyt a hadsereg éléről s utódjává Mészá- 

ros Lázár altábornagyot nevezte ki, haladéktalan kötelességévé tévén Gör- 
geynek, hogy a sereg legott adja Mészáros rendelkezésére. 

Vessünk már most egy pillantást a hadsereg helyzetére ezekben a na- 
pokban Kossuth menyköveinek fényénél. Görgey haderői közül június 30- 
án Komáromnál három hadtest állt. A sereg kétötöd része nélkül (Nagy-Sán- 
dor hadteste, Kmetty hadosztálya, Horváth és Görgey Ármin különítmé- 
nyei) a levonulás felette kockázatos és kétesértékű vállalkozás volt. Az oszt- 
rák fősereg június 30-án Ács-Nagyigmánd-Kisbér-vonalában a Concó pata- 
kot érte el, balszárnya tehát érintkezésben állott a magyar sereggel. Gör- 
geynek számolnia kellett azzal a lehetőséggel, hogy a három magyar hadtest 
elvonulása kiváltja az osztrákok üldözését, ami beláthatatlan következmé- 
nyekkel járhatott, hiszen az ellenség Nagyigmándnál már a pesti úton állott, 
s ezért a fővárost a magyar sereggel egyidőben érhette el. A viszonyok nem 
voltak kedvezők az elvonulásra az északi parton sem. Ez esetben az osztrák 
sereg a Tiszát Pesten át hamarabb érhette el a magyar seregnél, viszont 
Görgeynek félnie kellett az orosz oldaltámadás veszélyétől is, amelynek 
elővéde már Miskolcra jutott és így Görgeynek útját állhatta a Tisza elérése 
előtt. Ha Görgey a győri csata napján, június 28-án, mikor meggyőződött, 
hogy az osztrák fősereg a Duna déli partján nyomul Pest felé, kapja meg az 
utasítást a Bánságban való összpontosításra, akkor Görgey Ármin valószínű 
feláldozásával és erőltetett menetek árán haderejét Pesten és Vácon át bizo- 
nyos nyugalommal vezethette volna Szeged felé. Két nappal később azon- 
ban a gyűrű annyira megszűkült, hogy jogosan tartania kellett az elvonulás 
alatt seregének szétugrasztásától. Ezért az elindulás előtt összes haderői- 
nek összevonását tervezte, hogy a bárhol is szemközt álló ellenséggel meg- 
felelő erővel léphessen fel. Ez a megfontolás késztette egyebeken túl Gör- 
geyt arra, hogy közölje a kormánnyal; , hamarabb, mint július 3-án, nem in- 
dulhat el a Szeged melletti összpontosításhoz". 

A nagy válság előtti események fejlődése tehát a következő: Görgey jú- 
nius 21-én a peredi csatában meggyőződött az orosz beavatkozásról. E nap 
estéjén hírt vett arról, hogy az orosz fősereg a duklai horpadáson át özönlik 
az országba. Június 24-én Görgey már Pesten volt, hogy megbeszélje a kor- 
mánnyal az új harctéri helyzet-követelte rendszabályok elhatározását. A 
kormány két nappal később a komáromi összpontosítás mellett szavazott. 
Ezért került sor a győri csatára is, melynek megvívása elmaradhatott volna, 
ha a kormány már június 26-án Komárom helyett Szeged mellett dönt. Mint- 
hogy erről még nem volt szó, Görgey már az ellenség feltartóztatása céljá- 
ból is engedte, hogy Pöltenberg a csatát elfogadja, majd azután ennek siker- 
telensége után elrendelte a visszavonulást és június 30-án a sereg jobbparti 
hadtestjeit Komárom falai alá vezette. E napon, anélkül, hogy a katonai hely- 
zet lényegesen rosszabbodott volna, vette Görgey a kormány új parancsát, 
hogy a sereget Szegedre vezesse. A kormány tehát veszített előbb két na- 
pot (június 24-25), majd hármat (június 27, 28, 29), ami a hadműveletekben 

annyiban nyilvánult meg, hogy a sereg a győri csatát elfogadta és elvesztet- 
te, hogy az osztrák Komáromnál utólérte Görgeyt és hogy az orosz Miskolc- 
nál való megjelenésével a magyar sereg hátába került. Mindezek a hátrá- 
nyok a magyar sereg elvonulását Szeged felé most már felette kockázatos 
manőverré tették s egyben oly hadműveletté is, amelynek előnyét felismer- 
ni nem lehetett, ellenben az egész országot az ellenségnek engedte át és 
félreismerhetetlenül a kormány fedezését szolgálta olyan területen, amely- 
nek középpontja, Temesvár, ellenséges kezekben volt, de amely területről 
könnyen lehetett elmenekülni Törökország felé. A Duna, Tisza és Maros fo- 
lyóktól övezett Bánság, mint a magyar seregek mentsvára, a koncentráció 
feladatának csupán akkor felelhetett volna meg, ha e folyók mentén erős 
várrendszer, úgynevezett támadó hídfő fedezi a magyar haderők gyülekezé- 
sét és egyúttal a minden oldalról közeledő ellenséges csoportok valamelyi- 
ke ellen intézett kirohanásszerű támadás sikerének feltételeit biztosítja. Et- 
től azonban a Bánság távol állott. Szeged úgynevezett erődítése még a véde- 
lemre is alkalmatlan volt. Titel az ellenség kezében. Arad vára a Maros déli 
partján feküdt. A bánság csak arra jó, hogy azt ellenség minden oldalról át- 
karolja s így a magyar seregek egyenlőtlen harcainak utolsó állomása és ta- 
lán sírja legyen. Mindezek dacra, Görgey jobb meggyőződése ellenére is tel- 
jesíteni akarta a kormány parancsát, de az adott helyzet alapján szükséges- 
nek tartotta, hogy seregét előbb egyesítse, mert számítania kellett arra, 
hogy a Szegedre való elvonulást még Vácon keresztül sem hajthatja végre 
nehéz harcok nélkül. Az ügynek legkevésbé sem használt volna, ha a Tiszá- 
hoz megbomlott és szétszakadozott csoportokban ér le a főhadsereg. 

A kormány július 1-én rendelte el Görgey letételét. Július 2-án Komá- 
romban a kormány intézkedése még nem volt ismeretes. Az osztrák fősereg 
viszont megkezdte az előnyomulást Komárom felé azzal a szándékkal, hogy 
a magyar sereget Komáromba szorítsa és egyben a Duna déli partján elállja 
a Budára vezető utat. A magyar sereg a július 3-ikára tervezett elővonulás- 
ra gyülekezőben, zömével a Duna déli partján levő erődítményekben, ezt a 
csoportosítást foglalta el: a jobbszárnyon a 8-ik hadtest (komáromi védőr- 
ség) négy zászlóalja szállta meg a monostori magaslattól Ujszőnyig terjedő 
erődített tábornak a Duna és az ácsi út között fekvő sáncait; a középen a 7- 
ik hadtest, az ácsi és a nagyigmándi út közötti sáncokban foglalt állást; a bal- 
szárnyat a 3-ik hadtest védte a tábor hátralevő sáncain, aztán a hídfőt, végül 
az erődövezeten kívülfekvő Öszönyt, ahol az út Budára vezetett; a 2-ik had- 
test volt a tartalék Ujszőnynél. 

A magyar sereg eme Duna-jobbparti csoportja harminchat zászlóaljra, öt- 
venöt lovasszázadra és százhuszonkilenc ágyúra rúgott. Ezzel szemben Hay- 
nau Komárom ellen három oszlopban hatvannégy zászlóaaljat, hetvenkét lo- 
vasszázadot és kétszáztíz ágyút vonultatott föl, még pedig balról, Ács felől, 
Schlick hadtestjét, a középen, Nagyigmánd felől a főerőt, két osztrák hadtes- 
tet és a Panjutine-féle orosz hadosztályt és jobbról, Oszőny felé, a kitűnően 

bevált Benedek tábornok (a későbbi königgraetzi csatavesztő) vezérlete 
alatt egy gyalog- és egy lovasdandárt. E három oszlopnak Komárom déli 
erődítéseit ágyúlövésnyire kellett megközelítenie. Az osztrák fővezér nem 
gondolt arra, hogy ezen a napon nagyobb csatára kerülhet a sor, seregét csu- 
pán nagy félkörben Komárom előtt akarta csoportosítani, hogy megakadá- 
lyozza Görgey elvonulását Budára, vagy Komáromba újabb magyar erősíté- 
sek érkezését. Görgey sem akart csatát vívni, hiszen neki a Szegedre való 
elvonulás volt szándéka. A két sereg szélső szárnyai azonban, Pöltenberg és 
Leiningen kezdeményezéséből mégis összecsaptak. 

A magyar fővezér éppen hosszabb emlékiratot mondott tollba Rochlitz 
Kálmánnak, amelyben a kormány előtt igazolta magatartásának különböző 
fázisait. Ez az igazoló irat, amelyet töredékben Görgey közölt emlékiratai- 
ban, egy retrospektív elmélkedés azoknak a politikai és hadműveleti hibák- 
nak sokaságáról, amelyek az utóbbi két hónap alatt történtek. Részletesen 
összefoglalja a hadseregnek és vezetőinek a trónfosztó határozattal szem- 
ben felgerjedt, de elhallgatott érzéseit. Megállapítja, hogy a kormány min- 
den szükség nélkül a debreceni határozattal elvágta a békés kibontakozás fo- 
nalát, holott sokkal helyesebb lett volna újabb katonai erőfeszítésekkel vála- 
szolni az olmützi oktrojra, mintsem egy ellennyilatkozattal, amely csak zűr- 
zavart és bomlást idézett elő s azonkívül a honvédelem további szervezésé- 
nek erkölcsi erőkifejtését nagy mértékben csökkentette. Hová lettek a deb- 
receni trónfosztásnak bizalmat szavazó közvélemény tapsai? Csak a hadse- 
reg nem vett részt ebben a veszett örömujongásban, amelyre pedig azt a fe- 
ladatot hárították, hogy a írázisok gubójába elhelyezze a cselekedetek mag- 
ját. Ez a hadsereg hallgat ma is és vele együtt hallgat fővezére is... Rochlitz 
nem folytathatta tovább. Erős ágyúdörgés hallatszott Monostor felől. Kempe- 
len jelentette, hogy az osztrák támadott. Görgey egy pillanatra megállott s 
aztán azt mondta Rochlitznak: Majd este folytatjuk. Vagy pedig — fordult Bayer 
felé — talán nem is lesz rá többé szükség. Adieu Bayer! 

Adieu Bayer! Van úgy, hogy az ember megérzi, amikor ráhajlik az elmú- 
lás árnyéka s amikor megborzong órája érkeztén. Amikor még a legelszán- 
tabb embert is, aki térdig gázol a vérben és mindennap farkasszemet néz a 
végzet vasálarcos lovagjával, megérinti a sápadt rémület. Még a halhatatlan 
istenekre is ráfagyott az olimpusi derű mosolya, amikor felettük érezték a 
láthatatlan és ismeretlen hatalmat, azt, amit Ananké-nak hívott a hellén hit- 
rege. Adieu Bayer! Indulunk újból a véres útra, mint már annyiszor, de most 
mégis más ez a halálgalopp katonáink közé, akiket kétszeres ellenséges túl- 
erő fojtogat a monostori sáncokban. Adieu Bayer! Hátha sohase látod többé 
épen visszatérni az árulót, vagy a félárulót, akinek homlokára a suttogó vá- 
dak már égetik ezt a szörnyű stigmát... Adieu Bayer! Te messzelátóddal 
szemmel kísérheted, hogy az áruló mint fogja elveszteni a csatát és a hazát. 
Hiszen a láthatatlan fúriák már követik és bizonyára utolérik, akármilyen 
gyorsan száguld is tizenhétmarkos telivérjén a halál ölébe. Te nem érted ezt 

a komor jelenséget. Te számító, cinikus, előítélet nélküli, kiábrándult tudós 
vagy Bayer, hogyan is érthetnéd, hogy az árulónak mégis indulni kell, hogy 
kötelességén és erején felüli feladatokat oldjon meg percek alatt, hogy lel- 
ket öntsön csüggedő népébe, hogy megmentse a magyar fegyverek becsü- 
letét. Adieu Bayer! És ha visszatér, pajzzsal, vagy pajzson, akkor is csak áru- 
ló marad. Ha vérében fetrengve hozzák vissza, nincs annyi vére, hogy le- 
moshassa azt a foltot, amelynek halvány körvonalai már bontakoztak a múlt 
télen, aztán szétfolytak és elárnyalódtak, majd megint összesűrűsödtek és 
sötétedtek. Misztikus bélyeg, amelyet talán az sem fog tudni letörölni, aki- 
nek parittyájából ennek a vádnak kiröppent köve ezt a foltot ejtette. Adieu 
Bayer! De úgy-e mégis jobb lett volna, ha már a télen vége lett volna az 
egésznek. Ott Hodricsnál, vagy a tavasszal Isaszegnél, elesni, szivében , mél- 
tó" ellenfél vasával. Adieu Bayer! Hiszen csak négy napja, hogy egy utóvé- 
di harcban huszárjaim élén szintén ezt kerestem, ha mindjárt dicsőség nél- 
kül kell elpusztulni egy utóvédi lovasattak hajrájában. A te filiszter eszed, 
Bayer, éppoly kevéssé érti ezt, mint amily rejtélyes és megfoghatatlan a 
pesti urak fenn az ernyő nincsen kas politikája előtt, vagy a szittya hazafiak 
szemében. Adieu Bayer... 

Mire kinyargalt a harctérre, a szerencse már a magyar fegyverek ellen 
fordult. A küzdelem Leiningen hadtestének balszárnyán, Öszőnynél kezdő- 
dött a kora délelőtti órákban, ahol a 3-ik hadtest lovassága Benedek ellen 
két támadást is intézett. A huszárroham azonban megtört a túlerős osztrák 
lovasságon, sőt a másodiknál a veressapkás lovasüteget le is vágták. A szél- 
ső jobbszárnyon pedig egyidejűleg az történt, hogy Schlick egyik dandára a 
Dunát kísérő szőlős dombokon elszigetelten Monostor felé tört előre, mire 
Pöltenberg a Duna és az ácsi út között, jobbról a 8-ik hadtest négy zászlóal- 
ját, balról a 7-ik hadtest négy zászlóalját az erődített vonalból ellentámadás- 
ra rendelte. A harc itt is magyar futással végződött, mikor Görgey feltűnt a 
csatatéren. A balszárny vezetését Klapkára bízta, míg ő maga a sáncok előtt 
hatalmas körívben Monostor felé vágtatott, hogy átvegye a közép- és jobb- 
szárny vezetését. Utközben megfigyelte délen a hátramaradt osztrák hadközép 
fejlődését Csémpuszta irányában, keleten az előretolt osztrák jobbszárny 
közeledését Oszőny felé és Leiningen lovasságának rohamát, majd látta az 
osztrák balszárnyat is, amint kibontakozott az ácsi erdőből. A nagy túlerő 
láttára kezdetben az első felmozdult ösztön a védelemre gondolt, ami a kitű- 
nő erődítések birtokában biztosította volna az osztrák támadás visszautasí- 
tását. De mikor Monostor közelébe ért, megmásította elhatározását. Azt 
kellett látnia, hogy az ácsi úttól északra több magyar zászlóalj támadó elő- 
nyomulásban van, de mikor ő maga az erődítés vonalában az ácsi útra ért, 
hogy a támadásról közelebbi tájékozást szerezzen, a támadócsoport egyik 
zászlóaljparancsnokától írásbeli jelentést vett, hogy az előnyomulás meg- 
akadt. A magyar csoport jobbszárnyán levő 8-ik hadtestbeli zászlóaljak ugyan- 
is alighogy kívüljutottak a várágyúk fedezetén, a monostori szőlőkben oszt- 

rák csapatokra bukkantak és a kitört vakrémület hatása alatt visszaözönlöt- 
tek, sőt átengedték az üldöző osztrákoknak az előretolt monostori sáncokat 
is néhány várágyűval együtt. Ez a futamodás magával rántotta a 7-ik hadtest 
zászlóaljait 15. Az utóbbiak ugyan rendben mentek vissza az erődítés felé, de 
a 8-ik hadtestbeliek teljesen felbomlott állapotban északnak iramodtak és a 
Duna meredek partja mentén, a holt térben húzódó hajóvontató útra mene- 
kültek, hogy ily módon jussanak a sáncok mögé. Eleinte parancsszóval akar- 
ta megállítani ezt a szörnyű futamodást és ezt a vad debandadeot. Amikor 
nem sikerült szépszerével lelket ölteni ezekbe a kavargó zászlóaljakba, két 
ágyút szegeztetett a Duna partján visszarohanók tömegére és beléjük löve- 
tett. Ennek se volt megfelelő hatása. Erre Görgey a tartalékból vett osztag- 
gal sortüzeket adatott a menekülőkre. Ez már használt. A menekülők dél- 
nek tértek ki. Megmászták a meredek partot, mire Görgey huszárokkal sze- 
dette össze és a sáncokba kergette őket, hogy legalább az állásokat tartsák. 
Háborúban a vezetés egyik legnagyobb ellensége a pánik, amely sokszor ki- 
fürkészhetetlen okokból erőt vesz a jószellemű csapatokon is. Különösen fi- 
atal egységek esnek áldozatul ennek a szörnyű ragálynak, amelyet csak a 
legdrasztikusabb eszközökkel lehet gyógyítani. Görgey a rögtönzött magyar 
sereg e nyavalyájára utalt már a Schwechat előtt tartott haditanácson, látta 
ott később az egész magyar sereg gyászos menekülését, majd csaknem vesz- 
tét okozta a vak rémület Hodrusbányán, majdnem meghiusította az isaszegi 
hadműveletet, Perednél is válságos fázisokat teremtett Asbóth csapatai kö- 
zött. 

Itt, Monostornál, a veszedelem még nagyobbnak és gyógyíthatatlanabb- 
nak látszott, mert a fejvesztett csapat nyakra-főre átengedte jó és biztos vé- 
dőállásait is és félő volt, hogy átfertőzi a jó csapatrészeket is. Ezt a veszélyt 
mindenáron el kellett hárítani. A megrendszabályozott csapat, a 8-ik hadtest 
egyik dandára, mélyen alatta állott Görgey többi egységeinek. Hónapokon 
keresztül a vár védelmét látta el, nyílt terepen először csak a Csallóközben 
verekedett, ekkor se valami tündöklő bátorsággal. Július 2-án egyébként a 
magyar sereg többi része sem volt abban az emelkedett hangulatban, amely 
a csapatokat fokozott teljesítményre ösztönzi. Az utolsó hetekben minden 
hadtest operációja hátrálással végződött és valamennyi súlyos veszteséget 
szenvedett. Lelkiállapotuk tehát nyomott volt. Ha a sereg most Komárom- 
nál is érezni fogja a maga katonai inferioritását, akkor azt aligha lehet Sze- 
gedre vezetni. A jobbszárny már csütörtököt mondott, a balszárny túlhamar 
feladta Oszőnyt és Klapka parancsára az erődítésekbe ment vissza. A tábor- 
nok erélyes beavatkozása azonban az első veszélyt hamar elhárította. Most 
következett a második mozzanat: az elvesztett előretolt állások visszafogla- 
lása. A 8-ik hadtest zászlóaljaira számítani többé nem lehetett. Görgey oda- 
nyargalt a tartalékban a 2-ik hadtest 48-ik zászlóaljához. , Meg tudtok-e hal- 
ni a hazáért?" Ez a vitéz csapat, amely egy sokat szenvedett a peredi csatá- 
ban, most egyszerre lángot kapott. Azután elvágtat a Dom Miguel zászlóalj- 

hoz, hogy azt is rohamra indítsa Rakovszky hadosztályában. , Mindig csak a 
Dom Miguelek" - fakadt ki az elkeseredés egy tisztnek ajkáról. Ez a zászló- 
alj csodálatraméltó bátorsággal küzdötte át a tavaszi és nyári hadjáratokat. 
Ismételten jutott súlyos, csaknem megoldhatatlan feladatok elé. Most, mi- 
kor a fiatalabb csapatok futnak, megint csak az öreg magyar bakákra kerül a 
sor. Res ad triarios venit. , Ki volt a revoltáló?" — kérdi a tábornok. A sorból 
előlép egy fiatal tiszt. A tábornok kardja kiröppen hüvelyéből és végigvág az 
engedetlenkedőn. A példa hatott. A 48-ik és a Dom Miguel-zászlóaljak el- 
söprő rohama kidobta az osztrákokat előretolt állásaikból. Most a Kászonyi 
huszárságával megerősített Pöltenberg-hadtesthez indul, akit az ácsi út men- 
tén Rakovszky lendületes ellentámadásához csatlakoztat. Görgey éles sze- 
me már rég felismerte az osztrák balszárny elszigetelt helyzetét s mihelyt 
lehetségessé vált, hogy döntő csapást mérjen reá, meg is tette késedelem 
nélkül. Ha sikerül ez a csapás, akkor a magyar sereg a legközelebbi napok 
alatt Budára nyugodtan elvonulhat Szeged felé anélkül, hogy a megvert se- 
reg zavarhatná. 

Látjuk, hogy a magyar vezér mily gyorsan ragadta kezéhez a kezdemé- 
nyezést. Ellentámadása tervében megerősítette az a körülmény, hogy az 
osztrák centrum, amelyet előbb még Csémpuszta előtt látott, időközben 
megmagyarázhatatlan módon eltűnt. Ha Buda felé vonult, akkor Görgey el- 
lentámadásának kivédésére vissza kell fordulnia. Az osztrák centrum eltű- 
nésének az volt az oka, hogy Haynau serege két szárnyának kezdeti sikerei, 
úgymint Monostor és Ószőny elfoglalása után a győzelmet már biztosított- 
nak látta és ennek alapján délután három órakor elrendelte a táborbaszállást. 
A magyar tábornok ellentámadása azonban keresztülhúzta Haynau számítá- 
sát és az osztrák sikert vereséggé változtatta át. 

Görgey ellentámadása Schlick hadtestjét nemcsak az ácsi erdőbe űzte 
vissza, hanem igen kemény viadal után a Concó-patak mögé is, délen pedig 
a Harkály-pusztán át. A szorongatott Schlick az osztrák centrum legköze- 
lebbi csoportjához fordult támogatásért, a Panjutine-hadosztályhoz. Ez a 
hadosztály Csém felől előnyomulóban Harkálypuszta felé, Görgey csoport- 
jának oldala ellen fejlődött. Görgey azonban eleve számolt ezzel a veszede- 
lemmel. Oldalának fedezése céljából összevonta Pöltenberg és Kászonyi 
egész lovasságát s utasította, hogy fogja fel a Csém, vagy a Mocsa irányából 
fejlődő ellenséges támadást. Az ácsi erdő irányában harcoló csapatait egyelő- 
re tüzérségi főnökére, Psotta ezredesre bízta, míg Pöltenberget lovasságá- 
val az oroszok ellen küldte. Pöltenbergnek sikerült az oroszokat és a hozzá- 
juk csatlakozó osztrák lovasságot hullámzó attakok között nemcsak feltar- 
tóztatni, hanem Harkálypusztán túl vissza is szorítani. 

Maga a főtábornok mindenütt ott van magas paripáján, piros zekéjében, 
lengő darutollas Kossuth-kalapjában. Néha megáll s szemügyre veszi a sok- 
féle szétágazó viadal egyes fázisait és mozzanatait. Személyesen irányítja a 
tartaléktüzérség munkáját. Kis fehér cédulák mennek az ütegparancsnokok- 

nak, plajbásszal ráírva e sorokat. , Miért hátráljunk? Miért nem inkább elő- 
re? Hát nincsenek többé férfiak, akik meg tudnak halni a hazáért?" Az ágyú- 
dörgés rettentő volt, mint egy honvédtiszt írta visszaemlékezéseiben. Szu- 
rony szurony ellen, mell mell ellen harcolt. Az ágyúfüstből fel-felbontakozott 
egy-egy huszárcsapat, élén egy mennydörgő szavú, ragyogó öltönyű lovas- 
sal. Hadúrnak hihetted volna, aki az ősregék mithikus homályából tört elő. 

Görgey volt. , És ti tűrnétek — riadt huszárjaira —, hogy magyar földet idegen 
lábak tapodjanak?" A felelet egy általános, kétségbeesett, őrült roham volt. 

Az orosz beavatkozás után, amely Panjutine jelentése szerint, talán a teljes 
vereségtől mentette meg az osztrák sereget ezen a napon, Görgey csoport- 
jának helyzete újból válságossá lett. Kétszeres túlerővel került szembe. Ti- 
zenhét magyar zászlóalj harcolt harminchét osztrák és orosz batalion ellen, 
míg lovasságban kezdetben Görgey volt erősebb, de később ez az arány is 
három a kettőhöz változott az ellenség javára. A harc legalább elméletileg 
reménytelenné vált. Görgey azonban mégsem szakította félbe a küzdelmet, 
mert Klapka ismételt támadásai még mindig nem szerezték vissza Oszőnyt, 
vagyis a budai út birtokát. E megfontolás alapján Görgey a támadás folytatá- 
sa mellett döntött. Remélte, hogy az ellenség főerejét a csatatér közepén 
mindaddig leköti, amíg Klapka és Leiningen Öszőnyt vissza nem hódítják. 
Hogy mily helyesen számított, azt legjobban az osztrák hadiokmányok tanú- 
sítják. Haynaunak Mocsára irányított hadteste, Wohlgemuth kénytelen volt 
innen visszafordulni, hogy Görgeyvel szembeszálljon s ezért nem is küldhe- 
tett Benedek osztrák tábornoknak segítséget Ószőnyre, ami viszont Ószőny 
elvesztését okozta. A Benedeknek alárendelt osztrák dandár Görgey táma- 
dásáról ezt jelentette: , az ellenség jelentékeny lovastömegekkel és sok ágyú- 

val állásainkba hatolt, azokat áttörte és Csém felé nyomult előre. Az első 
hadtest (Schlick) erősen szorítva Ács felé ment vissza s ezért a lovasdandár 
kénytelen volt Benedeket magára hagyni, hogy a magyar támadó csoport, 

vagyis Görgey ellen vesse magát. A magyar támadás folytatásának utolsó 
momentuma az a hatalmas, fényes lovasroham volt, amelyet Görgey Csém 
irányában elrendelt Pöltenbergnek. E roham balszárnyához csatlakozott a 3- 
ik magyar hadtest lovassága is, amelyet Klapka Oszőny felől Görgey segít- 
ségére küldött. A magyar fővezérnek ekkor negyven lovasszázad állt ren- 
delkezésére. Ennek bizonyos részét ágyúfedezet s egyebek gyanánt le kell 
számítani. Az osztrák vezérkari mű szerint Görgey három huszárezredet veze- 
tett attakra, holott az osztrákok részéről három lovasdandár és a Panjutine- 
féle orosz hadosztály lovassága, vagyis összesen ötven lovasszázad avatko- 
Zott be. Teljes erővel vett részt a rohamban Benedek hadoszlopának lovas- 
dandára is, amelyet a többi dandárok részei támogattak. A magyar huszárok- 
ra nézve súlyosan esett latba az a körülmény, hogy az osztrákok, akik a tá- 
madást bevárták, tüzérségüket hatásosan érvényesíthették, holott a mi tü- 
zérségünk az előnyomulás alatt természetesen elhallgatott. Beöthy Ákos- 
nak mondották olyan osztrák főtisztek, akik utóbb résztvettek a solferinói és 

königgraetzi nagy csatákban, hogy ahhoz hasonló felséges látványt, mint 
csatatér közepén lezajlott roham részleteit különben nehéz pontosan földe- 
ríteni. Tény az, hogy a huszárok rendezett előnyomulása az osztrák lovassá- 
got kezdetben megfutamodásra bírta, de aztán első harcvonalunk a balról ér- 
kező osztrák ágyútűz hatása alatt megzavarodott. Míg a jobbszárny, ahol az 
élen Pöltenberg vágtatott, megtartotta a helyes irányt Csém felé, addig a 
balszárny lemaradozott és fokozatosan Mocsa felé irányult arccal ment előre. 

Ekkor Görgey a rendetlenségbe jutott balszárny élére állott és megadta 
gyors vágtában annak a jó irányt. Közben túlságosan messze került az arc- 
vonal elé, ezért megállt, hogy a csapat utólérje és felvétesse magát vele. 
Körülnézett. Észrevette, hogy a hullámos terepen jobbkéz felől egy osztrák 
lovasezred az arcvonal jobboldala felé tört. Minthogy a nagy harci zajban ve- 
zényelni nem lehetett, visszafordulni pedig nem akart, nehogy a csapat ezt 
a hátrálás jelének tekintse, levette kalapját, hogy a közeledő ellenségre fel- 
hívja Pöltenberg figyelmét. E pillanatban fedetlen fejére gránátszilánktól sú- 
lyos sebet kapott. Mialatt fejsebét bekötözték, a huszárroham elviharzott 
mellette előre, majd pedig hátra. Még azt is megfigyelte, hogy Mocsa irá- 
nyából új ellenség tűnt fel, (ez volt az innen visszafordult osztrák hadtest lo- 
vassági éle, ami huszárjaink hátrálását okozta) s hogy Oszőnynél a harci Zaj 
elnémult (ami azt jelentette, hogy az osztrákok Ószőnyt feladták), utasítot- 
ta Pöltenberget, hogy a rohamból visszaözönlő huszárokat sorakoztassa csa- 
tarendbe (ami meg is történt), aztán jelentését fogadta a jobbszárny sikeres 
harcainak, mire villámgyorsan összegezte magában a nehéz nap eredmé- 
nyét: az ellenség két szárnya visszadobatott, a közepe megállíttatott, szabad 
az út Buda felé! Ezért elrendelte, hogy a jobbszárny az ácsi erdő felől az erő- 
dítésekbe térjen vissza, minthogy az itt elfoglalt terület megtartása, a Budá- 
ra tervezett elvonulásra való tekintettel, feleslegesnek látszott, a közép pe- 
dig és a lovasság a jobbszárny átcsoportosításának fedezésére elfoglalt állá- 
sait tartsa a sötétség beálltáig. Ezzel véget ért a komáromi csata. 

Amikor ennek a hatalmas összeütközésnek eredményeit összegezzük, 
arra kell gondolnunk mindenekelőtt, hogy Görgey közel kétszeres túlerővel 
szemben az egész vonalon ellentámadásba ment át és a csatatér két szár- 
nyán jelentős taktikai előnyöket vívott ki. A középen az utolsó lovasroham 
ugyan nem hozta meg a teljes sikert, de ez másnak, mint Görgey harcképte- 
lenségének, nem tulajdonítható. Az osztrák történetírás július 2-ából utóla- 
gosan győzelmet kovácsolt, noha beismerte, hogy Oszőny elvesztése töké- 
letlenné tette a diadalt. Az egykorú osztrák hadiokmányok azonban egyálta- 
lán nem beszélnek győzelemről. Schlick hadtestje reggel Ácsnál volt, nap- 
közben Monostorig nyomult elő, este megint, alaposan megtépázva, Ácson 
táborozott, miután ez a hadtest egymaga hétszázötven embert veszített. 
Wohlgemuth hadtestének július 2-án Mocsára, Benedek dandárának Őszőny- 
re kellett vonulnia. A következő napon mindkét csoportot Harkány-Csém 

környékén találjuk, vagyis mind a két csoport hátra ment, hogy a várt ma- 
gyar támadással kedvezőbb körülmények között szállhasson szembe. Az út 
megnyílt Buda felé, holott Haynau július 2-án éppen ennek ellenkezőjét akar- 
ta. A győzelem pálmája tehát kétségtelenül a magyar fővezért illeti meg. 
Hangsúlyoznunk kell, hogy Görgey a csatatér nyugati részén akkor vette át 
a harc irányítását, mikor ez a magyar fegyverekre nézve már kedvezőtlen 
fordulatot vett s ennek ellenére a kétszeres túlerővel szemben diadallal fe- 
jezte be azt. 

Július 2-án esete még Görgey nagyon emelkedett hangulatra gerjedt a 
sereg vitéz magatartása s a csatanap eredménye következtében. A követke- 
ző nap azonban már fellépett a súlyos sebláz, a tábornok állapota válságosra 
fordult s orvosai a legnagyobb nyugalmat parancsolták reá. A sok mende- 
mondával szemben, amely Görgey fejsebe körül lábra kelt a közvélemény- 
ben, különösen később, amikor az árulás legendájának csirája sudárba szök- 
kent, Kereszty Béla dr., aki az első segélyt nyújtotta, a következőket jelen- 
tette július 2-án: , Megvizsgálván a sebet, azt a koponya tetején 12-15 cen- 
timéternyi hosszú cikk-cakk alakú, tehát tompa eszköz, talán gránátdarab 
által ejtett sebnek találtam, amelynek mélységét azonban az első pillanatban 
megvizsgálni nem találtam sürgősnek. A sebet tehát, amennyire a körülmé- 
nyek engedték, a magammal hordott, de a nap hevétől átmelegedett vízzel 
megtisztítottam a vértől és a vizes tépéssel ideiglenesen bekötöztem. Ez 
megtörténvén, esti nyolc óra tájban lóra ültünk és Komárom városába indul- 
tunk, a tábornok urat szállására kísérendő, én a tábornok úr oldalán balfelől, 
egy törzstiszt pedig jobbról a tábornokot középre véve, nehogy az őt gyak- 
ran megszálló ájulásokban leessék a lóról, amely ájulásokból azonban a tá- 
bornok mindig saját erejével kibontakozni képes volt." Még az este írta Lud- 
vigh kormánybiztos Kossuthnak a baráti levelet: , Görgey, Klapka szavai- 
ként, mint egy isten hadakozott... Mind bámulta bátorságát és gyors intéz- 
kedését... Az eredményt Görgey személyes vitézségének köszönhetjük, ki 
saját kardjával kergeti vissza a futókat... És éppen, mikor Görgey vérében 
fetreng, mikor az egész sereg — csak a tüzet kerülők serege nem - érte lel- 
kesül, mikor a katona e névben bízni tanult, mivel alkalma volt látni, mit tud 
és mit mer vezére, akkor Te a szerencsétlen Mészárossal lépsz fel." 

Valóban Görgey vezéri és hősi teljesítménye július 2-án, felülmúlhatat- 
lannak látszott. Pedig ha Kmetty július 2-ikára bevonul Komáromba, vagy 
éppen akkor ér a csatába, Görgey intézkedése szerint, amikor az osztrák ré- 
szen beállott a válság és az ernyedés, akkor július 2-ika az osztrákokra néz- 
ve katasztrofális vereséggé fejlődhetett volna. Az igazi nagy siker, amit e na- 
pon az osztrákok elértek, Görgey súlyos harcképtelensége volt s ezt a csa- 
pást fokozta még az a szerencsétlenség, hogy Kossuth Mészárost nevezte ki 
fővezérré, Dembinszkivel, mint vezérkari főnökkel, ami az egész hadsereg- 
ben viharzó elkeseredést és felháborodást keltett. Klapka és Ludvigh titok- 
ban akarták tartani a kormány rendeletét, amelyet Mesterházy és Meszlényi 

ezredesek vittek Komáromba, felhatalmazva őket a legmesszebbmenő in- 
tézkedési joggal. Megérkezett az öreg Mészáros parancsa is, amely szerint 
Nagy-Sándor vezesse le a sereget Szeged felé, Klapka pedig maradjon Ko- 
máromban. 

A súlyosan sebesült magyar fővezér állapota miatt négy napig teljesen 
kikapcsolódott az eseményekből. Július 5-ike estéjéig nem is tudta, hogy a 
kormány fölmentette a vezérségtől. A rangban legidősebb tábornok, Klapka, 
felette kényes és bonyolult helyzetbe sodródott, amikor közvetítenie kellett 
a Görgeyt a főparancsnokságtól megfosztó kormány és a vezérért élni-halni 
kész hadsereg között. Talán sohase mutatkoztak meg Görgeynek erkölcsi és 
szellemi képességei a harmóniának ama magaslatán, mint július 2-án. Kato- 
náinak régi csodálata és ragaszkodása csak megsokszorozódott ama részvét 
által, amely mindenkin úrrá lett, mikor látták megdicsőülve az ő személyé- 
ben saját erkölcsi értékük maximumát. És a kormány éppen ezt a legkivá- 
lóbb magyar katonát akarja elvonni a hadseregből, amely nála nélkül koránt- 
se az a harci eszköz, ahogy Pesten gondolják? És éppen most éri ez a mél- 
tatlan mellőzés, amikor eszméletlen és tehetetlen, kiszolgáltatva azoknak a 
hitvány politikai intrikáknak, amelyeket a gyámoltalan kormány és inferioris 
vetélytársai szítanak ellene lankadatlanul? Hát ezt érdemelte az az ember, 
akiben saját dicsőségük megtestesülését látták csak az imént is? Ez a haza 
hálája és a kormány elismerése, amiért most is kockára tette életét? És az- 
zal a Mészáros-Dembinszki-vezérlettel akarják az ő nagy katonájukat pótol- 
ni, amely egyenlő a dicstelen demoralizációval, a hátrálás szakadatlanságá- 
val és a veszéllyel? 

Nem szabad félreismerni, mennyi fenség és megható vonás van egy nagy 
hadseregnek és egy nagy tábornoknak az örvény szélén való szoros össze- 
ölelkezésében, amikor felismeri a maga létezésének végső lehetőségét egy 
másik lényben. Az okos Klapka tisztában van vele, hogy a kormányintézke- 
dés végrehajtásának megkísértése is olyan zavart és bomlást idéz elő a had- 
seregben, amelynek következményei kiszámíthatatlanok. Július 4-ikére, ko- 
ra reggelre haditanácsot hívott össze, amelyben a tanács tagjai, , úgy a ma- 
guk, mint csapattestjeik nevében kijelentették, hogy Magyarország egyet- 
len vezérébe se vetnek több bizodalmat, mint Görgeyben, ennélfogva mind- 
nyájuk óhaja, hogy a kormány hagyja meg őt továbbra is a sereg élén". Klap- 
ka és Nagy-Sándor tábornokok viszik meg a haditanács határozatát a kor- 
mányhoz, amelyet bármennyire is konsternál ez a tüntetés és helytállás 
Görgey személye mellett, nem tehetett egyebet, mint elfogadni Görgey le- 
mondását a hadügyminiszterségről és hozzájárulni, hogy megtartsa a főpa- 
rancsnokságot a Komáromban összpontosult magyar erők felett. Miként 
március elején Tiszafüreden, úgy most Komáromban is azok estek a csapdá- 
ba, akik Görgeyt akarták lehetetlenné tenni. Klapka és Nagy-Sándor egyide- 
jűleg parancsot kaptak arra is, hogy gondoskodjanak a hadsereg haladékta- 
lan levezetéséről a szegedi koncentráció irányában, azokon a legszüksége- 

sebb erőkön kívül, amelyeket Klapka parancsnoksága alá helyeztek Komá- 
rom védelmére. Görgey július 5-én este véletlenül értesült a minisztérium 
határozatáról, a Dembinszki-Mészáros-féle fővezérségről és a szegedi levo- 
nulás elrendeléséről. Másnapra haditanácsra hívta össze a hadtestparancs- 
nokokat. Még egyszer összefoglalta előttük a komáromi koncentráció had- 
műveleti esélyeit, kifejtve a Duna jobbpartján való áttörés lehetőségét és az 
osztrák megveretésének katonai és politikai előnyeit. A július 2-iki csata 
nem azt bizonyította-e, hogy az osztrák főseregre igenis lehet döntő csapást 
mérni, kivált most, amikor a magyar sereg teljes egyesülése küszöbön áll? 
Az első hadtest csak az imént vonult be a délparti erődítményekbe. Július 7- 
én Horváth hadoszlopa, a következő napon Görgey Ármin dandára is Komá- 
romba érkezett. Ilyen körülmények között megbocsáthatatlan katonai bűn 
lenne ama kísérlet elmulasztása, hogy áttörjenek az osztrák seregen. Ez az 
ország megmentésére kínálkozó végső alkalom. Klapka felszólalásában pár- 
tolta a kormány haditervét és hivatkozott az egyetértésnek mindennél fon- 
tosabb érdekére, hogy semmi vád se érhesse a dunai sereget, amiért elsza- 
lasztaná a drága napokat s amikor még az egyesülés aránylag veszély nélkül 
hajtható végre a balparton. A sebesült fővezér felcsattant: , Nem az egyesü- 
lést, vagy a kormány haditervét akarja hátráltatni, vagy meggátolni, hanem 
csak azt a kérdést veti föl, mi legyen az egyesülés útja-módja? Megszökés 
Komáromból, vagy a viadal? Az első kényelmesebb, asz igaz, de hogy egy- 
szersmind tisztességesebb-e, arról döntsön a haditanács." 

A , megszökés Komáromból" azt jelentené, hogy megkísérlik a harc ki- 
kerülésével az elvonulást, holott július 6-án a magyar sereg a Duna déli part- 
ján már csak fegyverrel törhetett magának utat, mert Haynau Komáromot 
akkor már Ács-Csém-Tata-Almás-vonalában körülzárta, s valóban menekü- 
lés jellegével bírt volna a Duna északi partján való elvonulás, amelyet Cso- 
richnak a Vág mentén álló hadteste zavarhatott, Vácon túl pedig az orosz fő- 
sereg, melynek éle július 7-én Mezőkövesdre, egy hadtestje pedig július 6- 
án Debrecenbe jutott. A legtermészetesebbnek és legegyszerűbbnek lát- 
szott tehát, ha a sereg megkísérli a déli irányban való áttörést. A metsző cél- 
zás a katonai becsületre — hatott. A haditanács elfogadta Görgey indítványát 
azzal a pótlással, hogy legkésőbb július 9-én siker és kudarc esetén egy- 
aránt, a magyar zöm elvonul Komáromból Szeged felé. Ha Görgey gondola- 
tának stratégiai indokoltsága helyes volt is, súlyos tévedésnek bizonyult a 
jobbparti áttörés eszméjéhez való merev ragaszkodás. Hiszen a vállalkozás- 
ból elve ki volt kapcsolva a legnagyobb erkölcsi biztosíték, Görgey szemé- 
lyes vezetése, aminek híjja már elve baljóslatúvá tette az egész kísérletet. 
Klapka lágy egyéniség volt, lelkében nem tudta magát azonosítani Görgey 
gondolatával, őt már teljesen abszorbeálta a komáromi várparancsnokság és 
önálló hadműködés eszméje. A terv megfeneklését egymagában is előidéz- 
hette az a körülmény, hogy végrehajtása olyan tényező kezébe volt letéve, 
aki azt ellenezte. Lehet, hogy Klapka csak színleg tette magáévá Görgey javas- 


231 


latát, akinek szellemi és idegi állapotát csorbította a testi szenvedés, s bizonyá- 
ra mélyen megzavarta a kormány szerencsétlen próbálkozása a Mészáros- 
Dembinszki-féle generalitással. 

Görgeynek makacs, szinte tragikai küzdelmei saját jobb meggyőződésé- 
nek megvalósítása mellett a legérdekesebb és legmeghatóbb pont az önvé- 
delmi harc fejlődésében. Már sebesülése előtt, június 29-én azt írta felségé- 
nek Pestre, hogy senkire se számit, , egyedül magamra és távol vagyok tő- 
le, bárkire is haragudjak, amiért most kihúzza magát a hínárból. Most már 
magam is kezdem belátni, hogy a becsületesek közülünk azok a fanatikusok 
voltak, akik ökrök módjára állottak be a taposómalomba." Sebesülése után 
az országos gondokon kívül nagymértékben foglalkoztatta hitvesének, az 
idegen asszonynak sorsa is. , Ami az egészségemet illeti, — írta ezekben a 
napokban, - csak apránkint javul, de még távolról sem vagyok egészen rend- 
ben. A sebem még mindig nyitva van és jó időbe telik, amíg beheged, mert 
a csont lassan forrad. Most két nap óta megint nyeregbe tudok szállni, ám- 
de még az olyan megerőltetések is, amelyek azelőtt gyermekjáték számába 
mentek előttem, most valósággal beteggé tesznek... Balsorsom valószínű- 
leg sokára, talán örökre is eltép kettőnket egymástól. Ameddig a mostani ál- 
lásomat töltöm be, addig neked nem szabad a közelemben lenned, mert a 
szomorú sorsodon, bús végzeteden való folytonos tépelődés csüggesztően 
hat bátorságomra, amelyre pedig annál nagyobb szükségem van, mert hi- 
szen másokba is nekem kell bátorságot ölteni. A legjobb az volna, ha magad 
keresnél magadnak egy biztos menedéket és aztán titokban közölnéd velem 
tartózkodásod helyét. Ha életben maradok és szabad leszek, majd felkeres- 
lek és eljövök érted." 

A haditanács után Klapka új rendeletet kapott Pestről, amelyben értesí- 
tik, hogy Ludvighot túlzó , Görgey-pártisága" miatt skartba tették, hogy he- 
lyette Bónis Sámuel , álladalmi titkár" küldetett biztosnak s hogy elvárják 
Klapkától, ,,mint római jellemtől", a kormány parancsainak, azaz a levonulás 
sürgős végrehajtásának foganatosítását. E levél vétele után újabb fordulat áll 
be Klapka ingadozásaiban. Előbb Bayert igyekszik meggyőzni a szegedi le- 
vonulás haladéktalanságáról, aki talán tőle tudta meg, hogy Kossuth maga 
mellé szemelte ki katonai tanácsadó gyanánt. Pesten úgy számítottak, hogy 
egy csapással két legyet ütnek Bayer és Görgey szétválasztásával: a főtá- 
bornokot megfosztják első szakemberétől, izolálják s Kossuth, Bayerrel az 
oldalán, végre-valahára talán realizálhatja személyében a katonai és politikai 
hatalom egységét oly módon, hogy átveszi a rakoncátlan tábornokok fölött a 
legfőbb parancsnokságot. Maga Bayer se tartozott az erős lelkek közé, akik 
mintegy élvezetet találnak a balsors elleni küzdelemben. Érdeke és hiusága 
most kielégíttetvén, a két régi vetélytárs, Klapka és Bayer, a két római jel- 
lem most pillanatra egymásra talált. Megállapodtak az elvonulás menetrend- 
jében is. 

A fővezér csak akkor értesült egy újabb haditanács határozatáról (amely- 
re Leiningen és Pöltenberg meghívást sem kaptak), amikor az első hadtest 
már elhagyta a várost. Görgey nyomban közölte lemondását a hadtestpa- 
rancsnokkal. Most újabb, az eddigieket is felülmúló vihar reszketett végig a 
tisztikaron. Ez a sereg néhány napon keresztül olyannak látszott, mint Kte- 
Ziasz szörnyetege, aki a maga tagjait harapdálja le erkölcsi és fegyelmi zűr- 
zavarában. Nyomban küldöttség indult Görgeyhez, amely fölkérte, maradjon 
a hadsereg élén s a tábornok eredeti áttörő tervének végrehajtását mintegy 
a tisztikar becsületének kezessége alá helyezte. Görgey visszavonta lemon- 
dását azzal a kijelentéssel, hogy a tisztikar bizalmából megválasztott hadve- 
zérnek tekinti magát, nem pedig a kormány tábornokának. 

Meg kell jegyeznünk egyébként azt is, hogy Kossuth július 8-án Cegléd- 
ről keltezett levelében újból az osztrákokra mérendő csapás mellett tört lán- 
dzsát. Klapka ugyanezen a napon levélben értesíti Kossuthot a hadseregben 
mindenfelől megnyilatkozott , ingerültségről és engedetlenségről". Szerin- 
te jobb a nem egészen sikerülő, de sikerülhető haditerv, mint a hadseregnek 
pártokra szakadása. , Tessék egyszersmind arról tökéletesen meggyőződni, 
- zárta be levelét Klapka energikus hangon, — hogy a hadseregnél sem áru- 
lás, sem áruló nem létezik, a kormány akaratjának sem kíván bárki is ellen- 
szegülni, az egész viszony csak abból áll, hogy a fővezér más s nézete sze- 
rint alkalmasabb módot akar felhasználni a kitűzött cél elérésére." A szelíd 
és türelmes Klapkából is végtére kicsordult a keserűség. A pesti körök pszi- 
chózisa akkor már valósággal túl volt a beszámíthatóság fokán: mindenben 
és mindenkiben árulást szaglásztak és ez, mint egy szörnyű ragály, pácolta 
át agyvelejüket. Az árulási gyanúsítások fermentációja a forradalmi korsza- 
kok megszokott betegségei közé tartozik. ,, Jól tudom, — mondotta egy giron- 
deista képviselő a konventben a Hegypárt felé, — hogy ez a szó, gazember, 
vagy áruló, a mostani időkben csak annyit jelent, hogy nem vagyunk egy vé- 
leményen a túlsó oldallal." 

A kormány és Görgey mérkőzéséből fejlődött ki az a hadműveleti komp- 
romisszum, hogy július 9-én hadsereg megkísérli a jobbparti áttörést, amely 
után feltétlenül elvonul Szeged felé akár a jobb-, akár a balparton. Az áttörési 
küzdelem július 11-ikére maradt. Görgey sebesülése megmentette Haynaut. 
Nem maradt más hátra, mint az elvonulás Szeged felé a Duna balpartján. A 
csatát követő napon július 12-én este indult el az elővéd, Görgey Ármin dan- 
dára, ezt követték az éj folyamán Nagy-Sándor, Leiningen és Pöltenberg 
hadtestjei, hogy megkezdjék azt a kalandos, romantikus és gyönyörű had- 
műveletet, amely talán legragyogóbb bizonyítéka Görgey kivételes vezéri 
képességeinek. A hadsereg valósággal felfrissült, amikor kivonult az erődít- 
ményekből. Amennyire számbelileg apadt, azt bőségesen kárpótolta az er- 
kölcsi önbizalom visszaszállása, a vezérben való határtalan hit, aki nehéz se- 
bével híven megosztotta honvédjeinek fáradságát és szenvedését. 

XI. 


Az orosz gyűrű közepén — A váci napok — Görgey seblázban — Az első orosz 
békekövetek — Görgey válasza — A kormány Szegeden — Görgey újjáéledő 
népszerűsége — Görgey serege az orosz összeköttetések vonalán — A diktatúra 
lidérce — Nagy-Sándor Debrecennél — A felelősség — Szemere és Görgey — Egy 
államirat Pasktevicshez — Miért Temesvárnak és nem Aradra? — Dembinszki 


serege szétborlik — Görgey Aradon — Mégegyszer Kossuth és Görgey — Világos 


Amikor Komáromból Görgey leapadt hada elindult, a fővezér arra gon- 
dolt, hogy Vácon át Cegléd felé keresi az egyesülést azokkal a magyar se- 
regrészekkel, amelyeket a kormány az oroszokkal állított szembe. Ezek vol- 
tak: Visoczkynak a duklai horpadás felől meghátrált 9-ik hadtestje és a Perczel ve- 
zetése alá szervezett 10-ik hadtest. Ez a csoport, — összesen 28.000 fő és 53 
ágyú, — Görgey hadműveletének megkezdése idejében (július 13.) Szolnok- 
Ujszász környékére jutott. Az orosz hadmozdulatoknak eddig tanúsított lom- 
hasága és nehézkessége és a muszka csapatoknak még fel nem ismert ere- 
je bizonyos lehetőséget nyújtott arra, hogy az utóbb említett magyar csoport 
magára vonja Paskievics hadtestjeit és ezért az orosz fővezér csak oly cse- 
kélyszámú erőt állíthat Görgey ellen, amelyen az átkelés nem lesz végre- 
hajthatatlan feladat. 

Rögzítsük le a július 13-án beállott kölcsönös hadihelyzetet, hogy meg- 
ítélhessük, mekkora vakmerőségbe fogott a még mindig súlyos beteg Gör- 
gey, amikor a kormány parancsát, jobb meggyőződése ellenére, teljesítette. 
Jegyezzük itt meg, hogy a dunai sereg komáromi hadműveleteinek előnyei 
már is szembeötlők voltak. Haynau seregét huzamos időn át lekötötte. Ez 
kénytelen volt két véres csatát vívni, mielőtt a fővárosokra tehette volna a 
kezét. Az orosz fősereg, amely eddig említésreméltó ellenállással nem talál- 
kozott útjában, ahelyett, hogy megállás nélkül a Tiszántúlra nyomult volna, 
habozott és óvatoskodott, sőt még a Debrecenig jutott csoportját is vissza- 
rendelte Miskolcra július 6-án. Görgey komáromi működése az orosz és oszt- 
rák főerőket magára vonta és ezzel a magyar ellenállás tartamát meghosz- 
szabbította. 

Július 13-án Haynau seregének zöme ugyan még Komárom előtt állott, 
de a Duna balparti hadtestje a Csallóközből és az Alsóvág mentéről Görgey 
seregét azonnal üldözőbe vehette, míg egy hadtestje már Budát érte el, ahon- 
nan Görgey útját Vác, Gödöllő, vagy Cegléd irányában könnyen elállhatta. 
Ekkor már helyreállott az orosz fősereggel való összeköttetés is. Egy orosz 
lovascsapat július 12-én már bevonult Pestre. Az orosz fősereg július 13-án 
két hadtesttel Hatvan-Hort környékére nyomult elő, a Debrecenből vissza- 
jött hadtest Miskolcra jutott, a következő napon pedig arra a hírre, hogy 
Görgey elhagyta Komáromot, az orosz fővezér egy erős hadosztályt Sass tá- 
bornok alatt Gödöllőre, egy lovasdandárt pedig Vácra tolt előre, miközben 
zömét Aszód-Mezőkövesd vonaláig hozta. Tudnunk kell, hogy az orosz had- 
testek mindegyike egymagában is erősebb volt Görgey seregénél. Paskie- 
vics serege így készült fel Görgey fogadtatására, míg észak felől az orosz 
Grabbe-féle csoport, amely a Garam völgyében Szentbenedeknél állt, teljes- 
sé tehette a gyűrűt Görgey serege körül. Az ellenséges kör hadereje, ha 
csupán a 2-ik és 3-ik osztrák hadtestet, valamint a 2-ik és 3-ik orosz hadtes- 
tet és a Grabbe-féle oszlopot számítjuk, a magyar sereg háromszorosát tet- 
te ki. Ha meggondoljuk, hogy Görgey menete egyenesen az ellenségtől al- 
kotott gyűrű kellős közepén vezetett át, akkor azt kell mondanunk, hogy 
minden emberi számítás szerint, rövid időn belül, be kellett következnie a 
magyar haderő megsemmisülésének. 

Görgey teljesen tudatában volt új hadművelete kockázatos és veszélyes 
voltának. A legközvetlenebb veszélyt az ő menetére az Esztergom és Vác 
között terjedő Duna-szoros jelentette, ahol a magyar csapatokat az osztrák 
tüzérség a déli partról annál biztosabban ágyúzhatta, mert Esztergom ekkor 
már az osztrákok birtokába volt. Ezt a Duna-szorost észak felől csak nagy 
időveszteséggel lehetett volna megkerülni, a hegyeken át. Ezért és hogy le- 
galább a hátát és oldalait fenyegető ellenséges csoportok elől kivonja magát, 
Görgey erőltetett éjjeli menetekben iparkodott Vácot elérni. Ez fényesen si- 
került is. Ő is elmondhatta honvédjeiről, amit egy alkalommal Napóleon mon- 
dott, hogy valósággal katonái lábaival manőverezett. A menet szabályozásá- 
nál említést érdemel, hogy Görgey a hadtestek ütközetvonalát (az eleséget 
és az abrakot szállító szekereket) az utóhadtest mögött egyesítette. A mál- 
havonat pedig, amely Komáromból és környékéről szétözönlő menekültek- 
kel több ezernyi mindenféle járóműre szaporodott föl, két huszárszázad fe- 
dezete alatt Szobról Márianosztrán át Nógrád felé kapott irányítást, hogy a 
seregnek útját ne állhassa a Duna völgyében, ha annak esetleg az oroszok 
elől Komárom felé kellene hátrálnia. Ilyen menetrendben jutott el a magyar 
sereg július 14-én, negyven kilométeres napi marssal, Szob-Damasd-Helemba- 
körletébe s a következő nap, ugyancsak éjjeli, harminc kilométert felülhala- 
dó gyaloglással, Vácra. A július 15-iki menet alatt az elővéd, Görgey Ármin 
dandára, Nagymaros és Verőce között már orosz lovasságba ütközött, ezt 
visszavetette, majd kiszorította Vácról is. Közben Nagy-Sándor hadteste is 
Vácra ért. Az oroszok csakhamar erősítést kaptak. Sass orosz generálisnak 
még egy lovasdandárral megerősített csoportja ugyanis Vác előtt — Gödöllő 
felől — megjelent és ellentámadást intézett, de az időközben a Vácra szintén 
bevonult Leningen-hadtest is beavatkozott a harcba a balszárnyon. A most 
kifejlődött erős harcban a magyar sereg az oroszokat Dukára és a sződi sző- 
lőkbe dobta vissza. Az oroszokat különösen a magyar tüzérség tépázta meg. 
A magyar siker teljes volt, mikor a késő délután Pöltenberg hadtestje is Vác- 
ra ért. 

A beteg Görgey az első napon, július 13-án, egy homokfutó könnyű ko- 
csin követte a sereget, a második napon ugyan lóra ült, de nagyon kimerült 
s ezért július 15-én megint Stahremberg István gróf kocsijába szállt. A Vác- 
ról hallatszó csatazaj arra késztette, hogy ismét lóra kapjon és a csatatérre 
ügessen. Itt lépésben végigjárta az arcvonalat. A hatalmas orosz lovastöme- 
gek kibontakozásából és elszánt magatartásából egész helyesen azt követ- 
keztette, hogy az orosz zöm is a csatatér felé iparkodik. Ezért arra az elha- 
tározásra jutott, hogy kivédi Vác déli szegélyén elfoglalt jó védőállásokban a 
következő napra várt orosz támadást. A védelmet és a várakozást a három 
napi erős menettől és a július 15-iki harctól kifáradt magyar sereg pihente- 
tésének szükségessége és élelmezésének szabályozása 15 megkövetelte. 
Július 16-án délelőtt a hegedésnek indult fejsebet, amelyen fellépett a ge- 


237 


nyesedés, fel kellett vágni és újból bekötözni. Ezért csak délelőtt tizenegy 
órakor ülhetett lóra, hogy újra , szemrevételezze" az ellenség állásait. Az 
oroszok nem támadtak. Görgeyben ismét felébredt az áttörés megkísérlésé- 
nek gondolata, de hogy ennek megvalósításáról bizonyosságot szerezzen, 
délután négy órára Görgey Ármin dandárának erőszakos felderítést rendel- 
te el. Mielőtt azonban erre kerülhetett volna a sor, az orosz arcvonal szem- 
melláthatólag megerősödött és megsűrűsödött. A magyar fővezér egyidejű- 
leg megbízható kémjelentéseket kapott arról, hogy nemcsak az orosz főse- 
reggel áll szemben, hanem azonkívül még egy osztrák hadtest is Vácnak 
nyomul Pest felé. Az utóbbi hír ugyan hamisnak bizonyult, de az orosz főse- 
reg csakugyan Vác előtt állt és ez csupán gyalogságban és tüzérségben két- 
szeres túlerőt jelentet. Arra szánta el magát, hogy elfogadja ugyan ezen a 
napon a csatát, ha az orosz felkínálja, de a sötétség leszállásával feladja állá- 
sait és megkerüli Losoncon és Miskolcon át az orosz fősereget. Bátran állít- 
hatjuk, hogy minden más hadvezér ebben a vigasztalan stratégiai helyzetben 
a Komáromba való visszavonulásra határozta volna el magát. Azt se lehet ál- 
lítani, hogy Görgeynek nem lett volna éppen semmi veszteni valója, mikor 
ezt a kétségbeesett tervet magáévá tette. Hogyan megszaporodtak volna fe- 
je fölött a gyanúsítások és rágalmak felhői, ha normális katonai megfontolás 
alapján Komáromba megy vissza! Ő szavát adta, hogy rajta nem múlik a sze- 
gedi koncentráció megvalósulása, következőleg , durch Not und Tod" meg- 
kísérlette, sőt végre is hajtotta azt, amit megígért s amit parancsoltak neki. 

A Miskolc irányában szándékolt megkerülés végtelen kockázatosságáról 
elég annyit mondanunk, hogy Miskolcot Görgeynél hamarabb elérhette Pas- 
kievics, Gyöngyösön és Mezőkövesden át, de Grabbe csoportja is Zólyomon 
és Losoncon keresztül. Görgeynek tehát számolnia kellett azzal, hogy míg 
hátulról, Vác felől, erélyesen üldözik, addig elül, előbb Losoncnál, majd Mis- 
kolcnál fegyverrel kell magának utat nyitnia. Az osztrák hivatalos hadtörté- 
netírás Görgey elhatározását éppoly merésznek találja, mint amilyen gyors- 
nak, ügyesnek és erélyesnek annak végrehajtását. Wojnovich, a kitűnő oszt- 
rák katonai író ezt írja: , Az a szemrehányás, hogy Görgey ezzel (vagyis, 
hogy nem tört át Vácnál, ami néhány nappal előbb még sikerülhetett volna) 
a magyar haderők összpontosítását és biztos győzelmét meghiusította vol- 
na, semmivé foszlik, mert ennek következménye az lett volna, hogy vala- 
mennyi osztrák és orosz haderő a Duna-Tisza közén egyesül, ami a háborút 
nyilván azonnal befejezi. Az az elhatározása, amelyre Vácnál jutott, sokkal 
hatásosabbnak bizonyult; több hétre elodázta az oroszok és osztrákok egye- 
sülését, és ha a magyar déli fősereg — Dembinszki - célszerűen viselkedik, 
bizonyára meg is hozza a magyar főerőknek a Középső-Tisza mentén való 
egyesülését... Ha Görgey elhatározása már egymagában is merészség volt, 
még inkább azzá vált gyors végrehajtása által, ami csak olyan hadvezérnek 
sikerülhetett, akiben katonái föltétlenül megbíztak." 

A magyar fővezér estefelé közölte elhatározását alvezéreivel s egyúttal 
kiadta nekik parancsait. A csatatérről az elvonulás fedezését sorshúzás sze- 
rint Leiningen vállalta, feláldozásra szánt hadtestével. Az elvonulási rend 
szerint legelőbb, este kilenc órakor, Pöltenbergnek tartalékban levő hadtes- 
te kellett hogy Rétságra induljon és itt utóvéd gyanánt állást foglaljon. Ez- 
után következtek este tíz órakor Nagy-Sándor és éjfélkor Görgey Ármin 
csapatai. Leiningen csak éjjel egy óra után indulhatott. A sereg málhavona- 
ta parancsot kapott, hogy Nógrádon át azonnal Balassagyarmatra vonuljon. 
Maga a sereg a Rétságnál tartandó pár órai pihenés és étkezés után Balas- 
sagyarmatra folytatta volna a menetet, ahol az utóvéd szerepét Nagy-Sán- 
dornak kellett átvennie. Mindez a sereg zömére nézve kevés pihenővel meg- 
szakított ötven kilométeres, részben éjjeli menetet jelentett. Más mód már 
nem volt arra, hogy egérutat nyerjenek. A parancs tervszerű végrehajtása 
elé súlyos akadályok gördültek, sorozatos súrlódások és nehézségek, ame- 
lyek majdnem katasztrófát idéztek elő. Görgeynek szinte emberfeletti ener- 
giája azonban elhárította a katasztrófát. 

Ezen a napon ugyanis a Márianosztrán át Nógrád felé irányított málhavo- 
natot, — sokezer szekér, — arra a vakhírre, hogy az osztrák Esztergomnál a 
Dunán átkelt és hogy az út az Alföldre a Vácnál vívott szerencsés ütközet 
árán megnyílt, nem maradt meg a hegyekben, hanem Vácra özönlött és itt 
most a magyar sereg visszavonulásának útjában borzalmas akadályokat oko- 
zott. Mikor ezt Görgey este kilenc órakor megtudta, már késő volt arra, 
hogy a kocsitömeget visszairányítsa. Ezek a kocsik természetesen minden 
parancs és rend nélkül követték Pöltenberg hadtestét és eltorlaszoltak Nagy- 
Sándor útját. A zavart súlyosbította, hogy Vác északi kijáratán túl az út egy 

mély szakadékon át épített hídon vezetett át, ahol aztán, minthogy az útról 
letérni nem lehetett, olyan zűrzavar támadt, amely egyszerre kérdésessé 
tette a visszavonulás végrehajtását. Az idesiető Görgey a legdrasztikusabb 
eszközökkel volt kénytelen rendet teremteni. Felfordíttatott minden kocsit, 
amely a csapatoszlopokba tolakodott. A két-, sőt háromszoros kocsi-oszlop 
rendezése a sötétségben akkora időveszteséggel járt, hogy július 17-én haj- 
nalig az 1-ső hadtestnek csupán fele és mögötte Görgey Ármin dandára tu- 
dott valahogy kijutni a városból, Leiningen is csak az elvonulásra készülhetett, 
amikor az orosz lovasság a Duna mentén a városba tört. Az történt ugyanis, 
hogy Nagy-Sándor a város déli része előtt felállított lovasőrseit parancs el- 
lenére bevonta és ekképp a tőle balra, Görgey Ármin által kiállított őrsor ol- 
dalát fedetlenül hagyta. Az éber orosz lovasság csakhamar észrevette Nagy- 
Sándor előörseinek eltűnését, a hajnali órákban a városba hatolt, majd pedig 
rávetette magát a város szélén szorongó magyar csapatokra. A meglepetés 
óriási zűrzavart idézett elő a málhavonaton és Görgey Ármin csapatai kö- 
zött. Az oroszok a nagy pánikban négy ágyút el is zsákmányoltak. De azután 
új fordulat állott be. Görgey Árminnak visszafordított és Leiningentől is tá- 
mogatott csapatai az oroszokat kemény uccai viadal árán kidobták a város- 
ból, három ágyút visszaszereztek és ismét a régi állásaikba vonultak. A 3-ik 
hadtest elszánt ellentámadása az oroszokat egészen a sződi szőlőkig kerget- 
te vissza. A magyar csapat derekas magatartása kiállotta ugyan ezt a legne- 
hezebb próbát, de a harc nagy időveszteséget okozott, ami azzal a veszede- 
lemmel járt, hogy a visszavonulásnak világos nappal, az ellenség szeme lát- 
tára kellett megtörténnie Vácon és a váci hegyeken át. 

Görgey a csatazaj hallatára a harc színhelyén termett, átvette a vezetést 
s mikor látta, hogy az üldözést az oroszok beszüntették Leiningen vissza- 
csapásának hatása alatt, parancsot adott a csaptoknak a lépésről-lépésre va- 
ló hátrálásra. Ezután a hídhoz tért vissza, ahol ezalatt a lövöldözés zajától 
sebes hajtásra ösztönzött szekértömeg legnagyobb része is időt nyert az el- 
vonulásra. A magyar utóvéd erélyes föllépése és a Görgeytől szabályozott 
óvatos hátrálás megmentette a helyzetet. Az oroszok nyomása pillanatnyi- 
lag enyhült. A magyar utóvéd csapatai a többször említett hídon már átkel- 
tek, mikor az oroszok Vác északi szélén újabb rohamra fejlődtek. Görgey az 
égő hídon személyesen ellenőrizte az utolsó csapatok elvonulását, a legsű- 
rűbb ellenséges golyózáporban. Piros bársony zekéjében, sebesülten, a leg- 
nagyobb hidegvérrel és vasakarattal új lelket öntött a csüggedőkbe: egyet- 
len egy honvéd se hagyta el a helyét. A rekkenő hőségben, lázasan intézte a 
visszavonulást Váctól Bánkig. Itt vette át az utóvédparancsnokságot Pölten- 
berg. A fővezér leszállt Stahremberg kocsijáról, leült az országút közelében 
egy búzakévére. Fogai vacogtak, gyötörte a sebláz, de tüzetes parancsokat 
diktált Pöltenbergnek másnapra is. 

A fáradt sereg ezen a napon Vadkertig folytatta visszavonulását. Rétság 
előtt végre Görgey testi és lelki erői összeroskadtak a szörnyű erőkifejtés 

súlya alatt. Eszméletlen állapotban vitték Vadkert felé, de másnap még ko- 
csin kísérte el Pöltenberg hadtestét a Lókos patak mentén a Balassagyar- 
mat előtt foglalt védőállásig, ahol meggyőződött róla, hogy az orosz üldözés 
ellanyhult. De már nem bírta tovább. Balassagyarmaton újból elveszítette 
eszméletét, onnan Losoncra szállították, ahová másnap a sereg éle is bevo- 
nult. Ámi a sereggel július 18-án reggeltől 20-ika estéig történt, arról Gör- 
gey csak utólag értesült. Július 20-án este tudta meg, hogy Nagy-Sándor ve- 
zetői képessége az utóvédnél ismét csütörtököt mondott s hogy ennek foly- 
tán a sereg Losoncra meglehetősen tépett és elcsigázott állapotban vonult be. 

A magyar fővezér a manőver nagymesterének bizonyult azzal a különle- 
ges hadműveletével, amelyet Bátorkesztől Vácon át Losoncig véghezvitt. 
Ejjel-nappal tartó erőltetett marsokkal egyszerűen faképnél hagyta Haynaut 
és egyszerre az orosz arcvonal szélső nyugati szárnyán bukkant fel. E had- 
művelet hatását legjobban az a vita jellemzi, amelyet a szabadságharc után 
az orosz és az osztrák vezérkar folytatott egymással, valamint az az ingerült 
levélváltás, amelyben a szövetséges császári hadseregek fővezérei egymás- 
nak tettek szemrehányást Görgey elsiklása miatt. Az egyik a másikra tolta a 
hadászati bűnt, amelyet a magyar sereg megmenekülésében kellett látniok. 
Az oroszok azt állították, hogy Görgey csak azért iramodhatott el, mert az 
osztrákok a Duna északi partján nem üldözték. Haynau július 11-ike előtt 
még arra gondolt, hogy seregét átviszi a Duna északi partjára Görgey üldö- 
zése céljából. Ezt a gondolatát feladta, mert , valószínűtlennek látszott, hogy 
a magyar sereg (24.000 fő, 130.000 orosszal szemben) Vácnál áttörhessen" 
és mert , egészen biztosra vette, hogy a magyar seregnek az orosz fősereg 
karjai közé kell kerülnie s végül senkisem kételkedett, hogy Görgeyvel az 
orosz zöm egyedül is végez". Az igazság azonban az, hogy a magyar sereget 
nemcsak a szövetséges vezérkarok hibái mentették meg, hanem Görgey 
lángesze is. Az egérfogóban vélt magyar sereg kiszökött és azon az úton 
volt, hogy az orosz fősereg összeköttetéseire vesse magát. 

Az elvonulásnál azért kisebb hibák történtek, amelyeket Görgey egyik 
alvezére, Nagy-Sándor, követett el. E tábornok mulasztásai immár harmad- 
ízben okoztak zűrzavart Görgey hadműveleteiben: Pered második napján, a 
váci elvonulásnál és most Rárosnál, július 18. és 19-ike közötti éjjel, ahol az 
első hadtestnek vakrémületbe esett lovassága rövid pihenéséből és álmából 
zavarta fel a legjobban igénybevett két hadtestet. Erthetetlen, hogy Görgey, 
aki oly gyorskezű szokott lenni a megtorlásban és az alkalmatlan parancsno- 
kok elmozdításában, annyi bajszerzés és tudatlanság után is helyén hagyta a 
flamingók kedvencét. Igaz, hogy a nyári hadmenet első szakában a sebesült 
fővezér tettereje nem volt már a régi. Az is igaz, hogy Nagy-Sándor a kor- 
mány bizalmi embere gyanánt bizonyos kivételes elbánásban részesült a fő- 
hadiszállás részéről, amely még a látszatát 15 kerülni akarta annak a gyanú- 
nak, hogy Nagy-Sándort politikai nézetei miatt üldözi. Hogy azonban ezek- 
nek a főbenjáró hibáknak semmi következménye sem érvényesült Nagy- 

Sándorral szemben, sőt néhány hét múlva felelősségrevonás nélkül úszta 
meg debreceni őrült kalandját is, hogy Görgey erélye épp a leggyarlóbb tá- 
bornokával szemben valami érthetetlen passzivitássá ernyedt, az mintha azt 
mutatta volna, hogy Görgey ezekben a napokban a minden mindegy lelkiál- 
lapotába sülyedt s remény nélkül folytatta emberfeletti munkáját a tiszai 
összpontosítás biztosítására, hogy ne rajta múljon az utolsó vékony esély 
biztosítása, ami a szabadságharc időtartamát meghosszabbíthatja. Rimaszom- 
batban tudta meg a fővezér is azt is, hogy vezérkara feloszlás előtt áll Bayer 
viselkedése következtében, aki még desperáltabb volt, mint főnöke s akinél 
a reménytelenség nem a kötelességtudás felfokozását idézte elő, hanem a 
teljes erkölcsi összeroppanást. Görgey ismerte Bayer fény- és árnyoldalait 
egyaránt. Az utóbbiak a komáromi elvonulás óta ijesztően megnövekedtek 
és pedig oly mértékben, amily mértékben fogyott a remény a háború sike- 
res befejezésére s ahogy teljesen úrrá lett rajta alkohol-szenvedélye. Egy 
napon olyan dísztelen állapotba jutott, hogy a másnapra vonatkozó intézke- 
déseket is elmulasztotta úgy, hogy dandárának feloszlatása után a főhadiszál- 
lásról behívott Görgey Árminnak kellett pótolnia Bayer szörnyű tétlensé- 
gét, amely Sajószentpéterig tartott. 

A viszontagságos hadmenetnek voltak egyes fázisai, amikor az egész 
hadsereg mintegy lelki bénultságba esett, részben a vezér szolgálatképte- 
lensége következtében. Július 18-án a 3-ik hadtest azt jelentette a vezérkar 
főnökének, hogy a legénység két napja nem evett s nem bírja tovább. Ugyan- 
ezt az értesítést küldte a 7-ik hadtest is. Losoncon híre futott, hogy a bálvá- 
nyozott vezér eszméletlen, talán alig tovább szállítható állapotba jutott, ami 
még nagyobb lehangoltságot idézett elő a honvédek között. Hátha elhagyni 
kényszerül a hadsereget, ami az egymással politikai ellentétben álló alvezé- 
rek között tördelte volna széjjel Görgey hadát? Ha Görgey csupán a köte- 
lességteljes normális mértéken áll, akkor éppen elég okot talált volna rá, 
hogy sorsát elválassza a hadseregétől, anélkül, hogy bárki számadásra von- 
hatta volna. Kezelőorvosai ezekben a napokban szinte ahhoz a föltételhez 
szabták életbenmaradásának reményét, ha a tábornok valami biztos helyen 
néhány heti nyugalmat szentelhet gyógyulásának. Viszont semmi kétség 
sem fért hozzá, hogy eltávozása felbomlasztaná a sereget. Görgey fivérei is 
azt a meggyőződést vallották, hogy a fővezérek élve vagy halva tovább is a 
hadsereggel kell maradnia, különben már most széthull a minden porcikájá- 
ban megreccsent gépezet. Szerencsére már Losonc előtt érezni lehetett az 
orosz üldözés lanyhulását, amit részint Perczelnek turai támadása idézett 
elő (július 20.). Paskievics megzavarodott erre a jelentésre. Görgeynek Ráros 
után mintha nyomna veszett volna, délfelől pedig új magyar tömegek jelentek 
meg hátában. Ez volt az oka azoknak a , mouvement retrograde"-oknak, ame- 
lyeket Haynau oly élesen kifogásolt. Július 20-án jelentek meg Görgey rima- 
szombati főhadiszállásán az első orosz parlamentairek, akiket Nagy-Sándor 
kísértetett Apátfalváról a főparancsnoksághoz. 

A Görgey szemmeltartásával megbízott Chrulow ezredes ugyanis any- 
nyira előremerészkedett és annyira elszakadt az orosz zömtől, hogy komo- 
lyan aggódnia kellett izolált különítnényének veszedelmén. Az oroszokban 
Vác óta különben is nagy respektus támadt Görgey serege iránt. Joggal fel- 
tehették, hogy egy visszacsapás megtépázhatja az ügyefogyott orosz üldö- 
zést, amelynek élcsapata annyira elrugaszkodott a főerőtől. A két orosz 
tiszt, akik Paskievics nevében szólították fel Görgeyt a megadásra, Katlarow 
százados és Rudiger gróf hadnagy, bizonyos nyegle hányavetiséggel és fö- 
lénnyel iparkodtak elpalástolni küldetésük valódi célját, ami nem volt más, 
mint az, hogy negyvennyolcórai fegyverszünetet ravaszkodjanak ki a ma- 
gyar tábornoktól s hogy ilymódon megszerezzék a szükséges időhaladékot, 
amíg az orosz főerők nyomukba érkezhetnek. Görgey szóba ereszkedett a 
muszka tisztekkel és sikerült lelepleznie küldetésük titkos célját: a fegyver- 
nyugvást. Nem akarván elmulasztani azt a parányi eshetőséget sem, hogy az 
oroszokkal külön tárgyalásokat kezdjen, illetőleg hogy alkudozásokba bo- 
csátkozzon, június 26-iki haditerve értelmében is, levélben válaszolt a neki 
írásban átadott kapitulációs pontokra azzal a toldással, hogy miután ő a had- 
sereg többségének bizalmából megválasztott fővezér csupán, nem pedig kor- 
mányférfi, előbb meg kell kérdeznie hadtestjeinek véleményét s egyben a 
kormányt is értesíteni az orosz ajánlatról, amelyet végső fokon a döntés 
megillet. 

A felelőtlen akcióvá törpült parlamentairi felhívás elől, hogy tudniillik a 
tárgyalásokig is kössenek kétnapos fegyverszünetet, Görgey azzal az ürügy- 
gyel tért ki, hogy az ő katonái nem ismerik a hadiregulának ezt a formáját, s 
esetleg nem tartják tiszteletben a fegyvernyugvást. A sereg többsége — mint 
előre volt látható — elutasította a kapitulációs felszólítást, ellenben kijelen- 
tette, hogy kész a fegyvert letenni, ha biztosítják az 1848-iki alkotmányt. A 
hadsereg vótumáról nyomban értesítette az orosz fővezért, az alkudozások- 
ról pedig a kormány hivatalos képviselőjét, Bónis Samut, közölvén azt is, 
hogy az oroszok előtt szóbeszédben megpendítette a Romanow-család egy 
tagjának magyar királyságát. Elhihetjük, hogy a magyar fővezér részéről, aki 
végtére is legitimista lobogó alatt harcolt, ez csak amolyan politikai fogás 
volt, kísérlet arra, hogy érdekeik által válassza széjjel egymástól a császári 
szövetségeket. Mint Görgey István nagyon szellemesen írja, bátyjának ez az 
ötlete éppen olyan nemes valuta volt, mint aminővel a két orosz tiszt akar- 
ta kifizetni Görgeyt. Ez volt a kiinduló pontja azoknak a tárgyalásoknak, ame- 
lyek az orosz és a magyar tábor között ismételt levélváltások formájában to- 
vábbszövődtek s amelyekre később Szemeréék annyira vérmes illúziókat 
építettek, amikor Görgey leveléből értesültek erről az intermezzóról. 

A kormány már Szegeden vette Görgey értesítését. Az alföldi metropo- 
lis lakossága nagy lelkesedéssel és fáklyásmenettel fogadta július 12-én a 
kormányzót, aki a tömeghez intézett beszédében kijelentette, hogy a had- 
működések központjává ezt a várost választotta, s hiszi, hogy Európa sza- 
badsága Szegedről , sugárzandik" ki. , Ha találkoznék oly nyomorult, aki a 
hazát leigázni s diktátori hatalomra vergődni erőlködnék, azt én magam gyil- 
kolnám le". Mindenki megértette, hogy az ismeretlen helyre címzett célzás 
tulajdonképpen kinek szól: az engedetlen, saját feje után induló, makacs 
Görgeynek, aki e pillanatban éppúgy, miként a tél folyamán, teljesen kiesett 
a kormány hatásköréből. Jóllehet, Kossuth Görgeyt gyanúsította a diktatú- 
rára való törekvéssel, valójában most már a legkomolyabban készült fel ar- 
ra, hogy kezébe vegye a politikai hatalommal együtt a legfőbb katonai pa- 
rancsnokságot is. Semmise hasonlítható e júliusi napok fülledt viharhangu- 
latához, a kétségbeesés és a remény szertelen váltakozásához, ahogy egyik 
napról a másikra a győzelmi képzelgések magasságából a kiábrándulás sza- 
kadékába zuhant a közvélemény s ahogy megint újból felhullámzott Görgey 
személye körül... , [y elemekkel, ily ingadozó kormánnyal, ily ujjathuzó ve- 
zénylőkkel - úgymond az öreg Mészáros -, kik közül majd mindenik azt hí- 
vé, hogy csak ő képes az ügyeket kivinni, s mivel ezt gondolta, eszerint cse- 
lekedett is; kérdem, hogy a két ellenséggel szemben, midőn a hazai intelli- 
gencia már lehangolódott, midőn a sereg demoralizálódni kezdett, vajjon mi 
jót lehetett volna várni?" Ráébredtek, hogy , szabadságot kivívni revolucio- 
nális szabályok nélkül nem lehet. Azért veszünk el - írta később Szemre -, 
mert az ellenkezőt hittük s guillotine helyett amnesztiáról gondoskodtunk". 
Kossuthoz intézett emlékiratában (július 21-én) ezt írja: , En magasztalom 

forradalmunk humanitását, de azt nem erényének, hanem gyöngéjének tar- 
tom. Terrorizmus, vagy helyesebben szólva: szigor, határozott, következe- 
tes, ment meg egyedül. Ezt gyakorolhatja egy, de testület, kivált kettős, mint 
Ön és mi (t.1. a kabinet), nem. Vezérekkel, kik közül fele nem engedelmes- 
kedik s a maga körében csaknem korlátlanul intézkedő, nem lehet a hazát 
megmenteni. Az ilyen apró diktátorok fölébe valódi diktátor kell." Ebből azt 
a következtetést vonja le, hogy a diktátor nem lehet más, mint a kormányzó 
vagy Görgey. Diktatúra? De lehet-e ebben a mindenek fölé emelkedő vál- 
ságban egy erős uralmat építeni, vagy éppen a rémület hatalmának cölöpje- 
it lerakni egy rohanó folyam örvényében? 

Görgey már a múlt év novemberében, , forradalmi drámánk" első felvo- 
násában fölvetette Kossuth diktátorságának eszméjét. Akkor a pusztában 
hangzott el ez a kívánság, mint egy katona balga leleménye. Most már min- 
den mentőterv, amely nem speciálisan katonai erőforrásokból meríti létét, 
nem egyéb, mint futamodás a felelősség elől. És nem éppen Szemre lelkiis- 
meretét terheli-e az a sajnálatos tény elsősorban, hogy Kossuth és Görgey 
között helyrehozhatatlan mértékben bomlott meg az összhang? Csodálatos- 
képpen most azok is a diktatórikus módszerek alkalmazásában látták a vég- 
ső mentséget, akik eddig folyvást reszkettek a kard árnyékától. Ha Kossuth 
nem is nyilatkoztatta ki, beszélt helyette alteregója és versenytársa, Sze- 
mere Bertalan, aki csillogó történelmi és pszichológiai érvekkel bizonyítot- 
ta a politikai és a katonai hatalomnak egy személyben való összpontosítását, 
vagy pedig oly módon való dualizálását, hogy hatásköri villongások ne fakad- 
hassanak belőle. A közvélemény is, az ország ideiglenes fővárosában, szin- 
tén a diktatúrában látta, vagy kereste a siker végső biztosítékát. Alkalmasint 
ez a hullám ragadta magával Szemerét, amikor Görgeyhez és Kossuthoz in- 
tézett leveleiben felszólította mindkettőjüket, keressék az egyetértés útját, 
vagy az önzetlen lemondást, hogy erő- és akarategység uralkodjon a forra- 
dalom ügyeinek intézésében, hogy a parlamentáris kormány nem felel meg 
többé a helyzet tragikus fordulatainak, következőleg egyiküknek vagy mási- 
kuknak kell átvállalni a hatalom teljes súlyát és felelősségét. 

Semmi okunk se volt kételkedni Szemere levelének őszinteségében, 
amelyet Görgey gyanakvó lelkülete kétségbevont. Ha más nem, akkorra a 
felelősségtől való szabadulás gondolata, kétségtelenül jóhiszeműséggel ru- 
házta fel Szemere ötletét, aki a vész e perceiben még jobban belezavarodott 
forradalmi retorikájának és fárasztó történelmi analógiáinak homályába, ha 
ugyanaz napon a képviselőházban meg nem buktatta volna Görgey fővezéri 
jelöltségét. Maga Kossuth oly módon képzelte el a forradalmi államhatalom 
ujjászervezését, hogy Görgey , tanácslatai" szerint fogja intézni a honvédel- 
met, miután végkép kigyógyultnak látszott a Dembinszki-Mészáros-féle 
hadvezetés rátermettségének illúzióiból. A minisztertanácsokon ismételten 
föllépett azzal az ötletével, hogy átveszi a fővezérséget is. Mindannyiszor le- 
szavazták, s Kossuth ellenzékében olyan tényezők egyesültek, akik külön- 

ben más kérdésekben homlokegyenest ellentétes nézeteket vallottak (Szemere, 
Csányi, Aulich, Duschek). Amikor hivatalosan Kossuth fővezérré jelöltette 
magát, ugyanakkor nem szűnt meg Bemet hívogatni Erdélyből, aki szokott 
szelességével minden jót ígért, ha néhány hónapra teljhatalmat kap. Néhány 
nappal később ideiglenesen megint Dembinszkit reaktiválta (Mészáros nél- 
kül) s egyidejűleg kereste az alkalmat, hogy Görgeyvel személyesen talál- 
kozzon s megértesse magát vele. A Szegedre gyülekező képviselők óriási 
többsége szintén azzal a javaslattal vagy kérelemmel zaklatta a kormányt, 
hogy teremtsen egységet a hadügyekben s végre-valahára nevezze ki főve- 
zérré a legképesebb magyar tábornokot, Görgeyt, akire új hadjárata szinte 
legendás népszerűséget és nimbuszt hatványozott s aki talán a közvéle- 
ményben most vált azzá , az ördögi félistenné, vagy félisteni ördöggé", aki a 
lehetetlenre is képes. Még abban a hadseregben is, amely Görgeyt csak hír- 
ből ismerte, s anelyet Dembinszki egyik kudarcból a másikba vezetett, ösz- 
tönszerűen egy ember után sóhajtottak; ,, csak egy ember volna képes ezen 
tökéletesen csüggedt seregbe lelket önteni s ez az ember — Görgey volna". 

Lassankint hírek szivárogtak ki arról is, hogy Görgey alkudozik az oro- 
szokkal. Néhány nap múlva ugyanis Görgey főhadiszállásán megjelent egy 
éltesebb úriasszony, özvegy Boryné, született Hellenbach bárónő, csillagke- 
resztes hölgy, Rüdiger gróf orosz hadtestparancsnoknak egy francianyelvű 
levelével, amelyben felhívta a magyar tábornokot, közölné vele azokat a fel- 
tételeket, amelyeket lehetségesnek ítélne arra, hogy véget vessenek az 
annyira egyenetlen küzdelemnek. Ez a bőbeszédű, fontoskodó, aulikus ér- 
zelmű dáma fejébe vette, hogy a béke helyreállítása céljából összehozza az 
orosz tábornokot a magyarral, akinek tehetségét, vitézségét és lovagiassá- 
gát az oroszok megcsodálták. Maguknak a muszka vezéreknek is kapóra jött 
volna, ha valami illedelmes formában véget szakíthattak volna a háborúnak, 
amelyről kezdetben azt hitték, hogy nem lesz más, mint egy , promenade 
militaire". Vác után eszméltek rá, hogy olyan ellenséggel van dolguk, aki 
operatív fölényét már bebizonyította és aki megtépheti a varsói herceg ba- 
bérjait is Bizonyos elégedetlenség akkor már nemcsak az osztrák főhadi- 
szállásán nyilatkozott Paskievics lomha hadműveleteivel szemben, hanem a 
cári udvarban is, ahol az öreg tábornagynak nagyon sok ellensége volt, akik 
azzal áskálódtak ellene, hogy a hadjáratot a lehető legsiralmasabban vezeti. 
Paskievics ugyan nem hatalmazta fel Rüdigert a Boryné-féle levél megírá- 
sára, de nem is ellenezte, úgy okoskodván, hogyha alvezérének kísérlete 
nem sikerül, akkor úgyis megkapja a leintést és a desaveut. 

Görgey válaszában viszonozza azokat az udvarias bókokat, amelyeket az 
orosz tábornoktól kapott. Azután ezt írja: , Mint becsületes emberek, mind- 
addig küzdenünk kell, míg a mi békés polgártársaink a leigáztatás veszedel- 
métől meg nem szabadultak, vagy pedig magunk ezen egyenetlen küzde- 
lemben dicsőségesen el nem bukunk. Ezt válaszolom mint katona és mint az 
államtól reámbizott csapatok vezére. Remélem, hogy a magyar seregnek 

mindenik vezetője így gondolkozik, mint én; amiből láthatja Ön, hogy bajos 
lesz Magyarországot az egyes hadvezetőkkel való részleges kötések útján 
pacifikálni." Ha az oroszok azonban komolyan békeközvetítésre törekedné- 
nek, akkor , én legszentebb kötelességemnek tartanám, az Ön magas föllebb- 
valója és Magyarország ideiglenes kormánya között kezdendő titkos alkudo- 
zásoknak utat nyitni és egyengetni; és ez esetben én... Oroszország részé- 
re, vérontás nélkül, kedvezőbb eredményt vélek kilátásba helyezhetni annál, 
mint kiszámíthatatlan vérrontás után is Magyarországnak leigázása ígér- 
het". 

Már a Chrulow-féle kísérlet is bizonyos zavart és féltékenységet okozott 
a szövetséges főhadiszállások között. A Boryné-féle levél most még inkább 
mélyítette a kölcsönös félreértést. Az Osten-Sacken orosz tábornok mellé 
beosztott Graebe báró osztrák százados azzal gyanúsítja a szövetséges sere- 
get, hogy , Görgeynek visszavonulása és az orosz hadtestek hadműveletei 
felett nagy homály lebeg, amelyet valószínűleg sohasem fognak eloszlatni". 
Paskievics az osztrák fővezérrel folytatott jegyzékváltásaiban arról ábrándo- 
zott, hogy Görgeyt valami jutalommal le kellene venni a lábáról s a volt csá- 
szári tiszteket közkegyelemben részesíteni, hogy eredménye legyen azok- 
nak az óvatos, egyéni akció-jellegű puhatolózásoknak, amelyeket Haynau 
látszólag helyeselt is, sőt bizonyos jel vallott arra, hogy az osztrák tábor- 
szernagy akkor még nem idegenkedett az amnesztiától. Hogy a magyarok 
nagyobb bizalommal fordultak az orosz közbenjárás irányába, azt abból a ta- 
pasztalatból merítették, hogy a cár hadai egészen más szellemben, az ellen- 
ség megbecsülésének, sőt — mondhatni — a bátor és lovagias ellenfél iránt 
való részvétnek és elismerésnek lelki attitűdjében végezték háborús köte- 
lességüket, s viszont egy cseppet se leplezték lekicsinylésüket, vagy meg- 
vetésüket szövetségestársuk iránt. Simonics tábornok Miskolcon pohárkö- 
szöntőt mondott Görgeyre, Seher-Thoss és Esterházy István grófok előtt. 
, Urítem poharamat — mondta — az Önök kitűnő tábornokára, akinek derék 
hadseregét megcsodáltuk, mert megverte Ausztriát és amelynek végleges 
pusztulását csupán a mi szerencsétlen intervenciónk akadályozta meg. Higy- 
jék meg az urak, mi megvetjük az osztrákokat és sokkal jobban szeretnőnk 
azok ellen harcolni, mint Önök ellen." Minden közvetlen érintkezés az oro- 
szok és a magyarok között a kölcsönös szimpátianyilatkozat feltűnő jelei kö- 
zött történt. A magyar hadsereg teljes mértékben viszonozta az oroszok ne- 
mes, ildomos viselkedését. Sokan hittek ezeknek a barátságos tüntetések- 
nek politikai jelentőségében. Sőt maga a vezér is, ha nem is osztozott tiszt- 
jeinek ábrándos politikai számításaiban, de mindenesetre hitt abban, hogy az 
orosz közbenjárás enyhíteni fogja egy tragikus vég esetén 15 a nemzeti ügy 
alkotmányos rendezésének nehézségeit. 

Az oroszokkal való minden érintkezéséről nemcsak a táborban tartózko- 
dó kormánybiztost tájékoztatta, hanem a szegedi kormányt is. Bónis azt írta 
Szegedre, hogy , a fővezér ezen nyilatkozatát (t.1. Görgey első levelei Paskie- 

vicshez) bizonyosan a hadsereg akkori állása tette szükségessé és hogy an- 
nak valódi értelmet adni, kormányzó úr intézkedése, különösen pedig a had- 
seregnéli személyes megjelenése volna". ,, A hadvezér — folytatja a kormány- 
biztos —, kinek honszeretetéről meggyőződtem, még mostanában is beteg, 
pedig tagadhatatlan, hogy jelenléte elektrikus szikraként gyújtja lángra se- 
regét. Ő, mint látom, nemcsak testileg beteg, hanem fájlalja mélyen a legkö- 
zelebb történteket." A kiegyenlítés céljából mielőbb szükség volna Kossuth 
személyes megjelenésére a táborban. Valamivel később Bónis újból ezt írja 
Kossuthnak: , A hadsereg annyi fáradtság után még mindig lelkes, mindig jó. 
Az egyenetlenség, ha volt, hiszem, már magában megszűnik. Görgey lelke a 
seregnek s Önnel, Kormányzó úr, egyetértve, megmentendi a hazát. Min- 
dennap meggyőz, jobban-jobban meggyőz a tapasztalás, hogy ő a hont szere- 
ti, hogy a hatalomvágy miatt sohasem fogja veszélyeztetni a hon javát." 

Amikor Görgey és Bónis levelei az első orosz-magyar tárgyalásokról Sze- 
gedre érkeztek, ott felette vegyes és zavaros benyomást keltettek. A vízbe- 
fúló se kap oly kétségbeesett erővel a szalmaszál, mint Szemeréék repub- 
likánizmusa most a Görgeytől nyújtott vékony fonál után. Talán nekik is fü- 
lükbe jutott valami azokból a súrlódásokból, amelyek a szövetséges császá- 
ri seregek együttműködését feszélyezték. De azután nyomban felbukkant 
az a kérdés, hogy Görgey, ez a rejtélyes ember, vajjon nem köt-e különbékét 
s határoz róluk-nélkülük, esetleg cserbenhagyja, vagy kiszolgáltatja őket? 
Július 29-én tartott minisztertanácson élesen elítélték Görgey eljárását, 
hogy az oroszok ajánlata feletti döntést nem felettes hatóságától tette függő- 
vé, hanem saját hadseregétől. Azon is megütődtek, hogy a Paskievicshez in- 
tézett levelében Görgey nem a kormány által kinevezett vezérnek, hanem a 
hadsereg bizalmából megválasztott föllebbvalónak tekintette magát. Az meg 
valóságos konsternációt keltett, hogy Görgey a negyvennyolcas törvények 
restaurációját jelölte meg a béketárgyalások alapjául, noha ugyanakkor, a 
Katlarow századossal folytatott bizalmas beszélgetésében megpendítette a 
Romanov-dinasztia egy tagjának magyar királyságát is5. A minisztertanács 
megállapította, hogy Görgey túllépte hatáskörét s egyben megbízta Szemere 
és Batthyány Kázmér gróf minisztereket, haladéktalanul induljanak Görgey 
táborába s ott képviseljék a kormány intencióit s vezessék tovább a megin- 
dult tárgyalásokat. 

Említettük volt, hogy a forradalmi dráma e fázisában a közvélemény, a 
hadsereg és a képviselők egyaránt egyedül Görgey emelkedő csillagában bi- 
zakodtak s hogy mindenki az ő fővezérségétől várta a haza megmentését. 
Július 25-én a képviselőház zárt ülésén egyhangúlag kikiáltották Görgeyt 
valamennyi magyar sereg fővezérének, oly felhatalmazással, hogy ,,a hadjá- 
ratokat mindenkitől függetlenül ő vezesse". Ekkor Szemere a kormány te- 
kintélyének és politikai irányzatának védelmében könyörtelenül leleplezte 
Görgey ujjhúzását Kossuthtal, elbeszélte a június vége óta kifejlett esemé- 
nyeket, amelyek , ügyeink alászállását okozták", a komáromi napok történe- 
tét, stb. Mindezeknek a kormány szájíze szerint való beálltása s aláfestése 

azzal a momentán sikerrel járt, hogy a képviselők többsége elállott Görgey 
suthtal egyetértésben, elütötte Görgeyt a fővezérségtől, Kossuth mégis ke- 
reste a meggyanúsított tábornokokkal való személyes találkozást, hogy a fő- 
vezérségre érdemtelennek és alkalmatlannak ítélt tábornokot megnyerje 
ama rögeszméjének, hogy a civilis hatalommal együtt a kormányzó vegye 
kezébe a katonai ügyek legfőbb irányítását is. A karcagi találkozó gondolata 
legfőképpen azonban annak a félelemnek méhében született, amelyet Haynau- 
nak Pestről való elindulása okozott Szeged felé. A karcagi találkozó, amely 
talán, miként a tavasszal Tiszafüreden, eltompította volna az ellentéteket a 
két vezetőférfiú között, meghiúsult az oroszoknak a Tiszán való átkelésén. 

Amíg Szegeden így borult-derült a láthatár egyik óráról a másikra s egy- 
re kevesebb azúrfolt látszott ki a felhők sűrűsödő tömegéből, azalatt Görgey 
seregének vonulása a következő fejlődést vette: Paskievics július 18-án csök- 
kentette az üldözés erejét az Ipoly völgyében, amennyiben Görgey mögött 
Sass tábornok vezérlete alatt csak egy lovashadosztályt hagyott, zömével 
pedig Hatvannak fordult, mikor tudomást szerzett Perczel csoportjának irá- 
nyáról. Görgey serege gyors marsaival a Zólyom felől fenyegető veszélyt is 
kikerülte. Grabbe csoportja ugyanis a magyar seregnek az Ipoly völgyében 
akarta útját állani, Balassagyarmat környékén, de elkésett. Ez az orosz cso- 
port július 19-én csak Szuhányt érte el, amikor a magyar sereg már Loson- 
cig jutott. Nyugat felől tehát a veszély múlóban volt, keleten azonban új ve- 
szedelmek tornyosultak. Paskievics július 19-én utasította a Kápolnáig ju- 
tott hadtestét (Cseodajev tábornokot), hogy Miskolcra vonuljon és vágja el 
Görgey hátrálási útját. Miskolcon már amúgy is állott egy orosz dandár. Kas- 
sa-Eperjes környékén pedig az itt szervezett orosz raktárak és orosz had- 
tápkörzet biztosítása céljából Selvan tábornok hadosztálya táborozott, mely 
most a kínálkozó alkalmat a Cseodajev-hadtesttel való együttműködésre 
könnyen kihasználhatta. Görgey természetesen nem ismerhette az ellensé- 
ges hadállás pontos részleteit. Nevezetesen nem tudhatta, hogy Paskievics, 
miután július 20-án Perczel támadását Turánál visszautasította, figyelmét 
megint reá szegezte és ennek megfelelően egyik hadtestjét (Rüdiger) Gyön- 
gyösön át a magyar sereg után küldte Losoncra. Azt azonban Görgey tudta, 
hogy a Miskolcon átvezető tiszai utat minden valószínűség szerint, harc árán 
nyithatja meg. 

Ez volt a helyzet, amikor Görgey július 20-án este újból átvette a sereg 
vezetését. A magyar sereg körül újból záruló gyűrűből Görgey újabb hatal- 
mas menetekkel iparkodott kicsúszni. Ezért július 21-én az egyes hadtestek 
hajnalhasadtától estig negyven-hatvan kilométert gyalogoltak, hogy a Sajó 
völgyébe jussanak. Ezzel a magyar sereg hátát fenyegető veszély nagyon le- 
csökkent. Putnokon azt a jelentést vette Görgey, hogy Miskolcon orosz hely- 
őrség van. Minthogy ezzel az eshetőséggel amúgy is számolt, rögtön kész 
volt az elhatározás: Nagy-Sándor a Dubicsány mögött levő Sajó-hídnál a nyu- 
gat felől esetleg még üldöző ellenséget feltartóztatja, míg Pöltenberg és 

Leiningen hadtestjei Miskolc előtt, Sajószentpéter környékén felzárkóznak 
s aztán Miskolc ellen támadást intéznek. Azzal is számolt, hogy ez a táma- 
dás nem sikerül. Erre az esetre ez volt a terve, hogy Szikszón és Megya- 
szón át verekszi ki magának a Tiszántúlra, a Tokajon átvezető utat. Fennfor- 
gott ugyan még egy kalandos lehetőség, az tudniillik, hogy Kassának fordul 
s így az orosz hadtápvonal mentén fenyegeti Paskievics visszavonulását. 
Életemben és hadianyagban nem szenvedett volna hiányt, a szemben levő 
orosz csapatokat (Selvan hadosztálya és Osten-Sacken tartalék hadteste, ösz- 
szesen tizenhat zászlóalj, tizenhat lovasszázad, negyvenkét ágyú) legázolta 
volna. Ezt a végső lehetőséget azonban Görgey fenntartotta arra a sikerte- 
lenségre, ha nem tud áttörni a Tisza mentén. A főcél ugyanis az volt, — a jú- 
lius 6-iki komáromi haditanács végzése értelmében is, — hogy egyesül a Ti- 
szántúlon gyülekező fősereggel. A magyar fővezér parancsai szerint az élen 
menetelő Pöltenberg-hadtest július 22-én Sajószentpéteren a Miskolc ellen 
tervezett támadáshoz csoportosult, mikor előreküldött lovassága jelentette, 
hogy az oroszok Miskolcot már két nappal azelőtt kiürítették. Ezek ugyanis 
Görgeytől való félelmükben a Mezőkövesd felől közeledő és július 22-én 
Vattára (Miskolctól öt óra járásnyira) ért Cseodajev hadtestéhez húzódtak 
vissza. Görgey jelentést kapott arról is, hogy Tokajnál magyar csapatok álla- 
nak. Itt állott Knézich hadosztályának zöme, amely Szolnoktól a Tokajig őr- 
ködött a Tisza-vonalon. Miskolc kiürítésének hírére Pöltenberg hadtestje 
azonnal benyomult és elővédét Görömbölyre tolta előre. Ez a hadtest ezen 
a napon közel negyven kilométeres menetet végzett. Leiningen Sajószent- 
péterre, Nagy-Sándor Vadnára jutott. Az utóbbival szemben Sass hadoszlo- 
pa Rimaszombatot érte el, egy lovasezrede azonban Nagy-Sándort nyomon 
követte. Sass mögött Grabbe hadoszlopa ugyanakkor Losoncra vonult be. 

Miskolc megszállásával ért nyugvópontra az a példátlanul merész és a 
hadművészet legfelsőbb fokán álló operáció, amellyel Görgey a gondjaira bí- 
zott magyar sereget az osztrák fősereg elől az orosz hadakon keresztül azok 
hátába és egyben hadtápvonalára vezette. A minden oldalról fenyegetett és 
üldözött, csaknem körülzárt magyar sereg, amelynek sorsa minden katonai 
tudós szerint már megpecsételtnek látszott a Komáromból való kivonulás- 
kor, súlyosan sebesült vezérének nyaktörő terve és e terv erélyes, követke- 
zetes végrehajtása által tíz nap alatt közel háromszáz kilométeres menettel 
oly stratégiai helyzetbe került, amelynek csak előnyei voltak. Majd meglát- 
juk, hogy ezt a helyzetet mily bámulatraméltó módon használta ki. A több- 
ször idézett Wojnovich tábornok szerint Görgey , hadvezéri pályájának leg- 
szebb mozzanatát Miskolcon érte el, ahová az oroszok előtt ért és ahol ezen 
a módon a varsói herceg hátában és összeköttetésein állt. Éles szemmel is- 
merte fel a kedvező helyzetet és ezt a magyar hadiérdek céljából különös 
ügyességgel használta ki azzal, hogy az egész orosz sereget magára vonta. 
Most érkezett el a Szegednél levő magyar fősereg számára az a pillanat, 
hogy Haynaura vesse magát." 

Valóban Görgey alig huszonötezer főnyi hadával Paskievicsnek 130.000 
főnyi seregét foglalkoztatta. Lehetett-e kedvezőbb alkalmat teremteni arra, 
hogy a déli magyar fősereg az osztrák haderőre döntő csapást mérjen? Pas- 
kievics, mikor megtudta Görgey közeledését Miskolc felé, ekként közölte 
haditervét Haynauval: , Rüdiger hadtestével megfigyeltetem Görgeyt, aki 
attól való féltében, hogy a Tisza felé irányuló hadmozdulatában a Miskolcnál 
álló Cseodajev-hadtesttel összeütközik, az északi hegységekre fogja magát 
vetni. Én pedig többi zömömmel, miután Tiszafürednél kierőszakoltam az 
átkelést, Debrecenbe s innen Nagyváradra vonulok." Haynau ugyanekkor 
azt vélte, hogy Paskievics tervezett mozdulata, kapcsolatban az osztrák fő- 
seregnek Szeged felé történő előnyomulásával, , az ellenséges seregrésze- 
ket szűk térre fogja összeszorítani", amelyből ezek csak csata árán mene- 
külhetnének el, aminek sorsa , legkevésbé se lehet kétséges". Az osztrák 
főparancsnok véleménye egyben lesújtó kritikája a magyar összpontosítás 
ama tervének, amely ellen Görgey végsőkig tiltakozott. A két ellenséges 
vezér nézeteiből érdekes az, hogy míg Paskievics Görgeynek északi irány- 
ban való kitérését tartotta valószínűnek, de számolt a Tisza mögé esetleg 
megkísérlendő menetével is, addig Haynau csak az utóbbira gondolt. Egyik 
se vette számításba a harmadik eshetőséget, vagyis azt, hogy Görgey Mis- 
kolc környékén állva maradhat. Már pedig a magyar fővezér éppen ezt a leg- 
valószínűtlenebb esélyt: a Miskolcnál való megállást határozta el. 

Görgey abból az elgondolásból indult ki, hogy míg az ő serege Miskolc 
körül áll, addig az orosz had a Tiszán, a Sajó torkolata alatt nem kelhet át, 
mert ő minden ilyen kísérletet Miskolc felől oldalba támadhat. Paskievics 
tehát kénytelen lesz előbb elűzni innen a magyar sereget. Ezt meg kell ten- 
nie annál is inkább, mert a magyar sereg Miskolcon az orosz hadtápvonalat 
keresztezi és így annyira megakaszthatja azoknak rendszeres élelmezését 

és munícióellátását, hogy ezt huzamosabb ideig elviselni nem lehet. Az orosz 
támadás végrehajtása bizonyosan eltart néhány napig. Ez az időnyereség a 
Szegednél gyülekező magyar seregre nézve felbecsülhetetlen előnnyel jár, 
akár a sereg megerősítésére, akár a Haynau ellen tervezett támadásra hasz- 
nálja fel azt a magyar kormány. Egyidejűleg Gesztelyről keltezett levelében 
Klapkát is értesíti vonulásának eddigi eredményeiről. , Fegyvereink sikeré- 
nek jövő fázisa a közelmúlthoz nagyon hasonló leend. Az ország harcerejé- 
nek ennélfogva van ideje arra, hogy a sereg mögött összeszedje magát, szer- 
vezkedjék és a fősereghez csatlakozzék. Ha On, tábornok úr, ezeket a ténye- 
ket figyelembe veszi s a közelmúltakra emlékezik, könnyen beláthatja, mi- 
nő szerepet kell Komáromban játszania; és hogy Önre, mint a bevehetetlen 
erősségnek parancsnokára, minő kötelesség vár." Valóban, úgy látszott, hogy 
a miskolci állás birtokában minden remény jogosult. Ha Haynau elindult 
Pestről, szembetalálhatja magát egy magyar túlerővel, míg Görgey leköti az 
oroszokat. És ha Haynau útban van főerejével az Alföldön, akkor mi marad- 
hatott Komárom alatt, ahol húszezer magyar van? 

Görgey hadállása természetesen felette veszedelmes volt, szemben az 
ötszörös túlerejű orosz fősereggel, hátában a Tiszával. Ezt a kockázatot azon- 
ban vállalnia kellett a Tiszántúl védelme érdekében. Ha a haditudomány sza- 
vaival élünk, akkor azt kell mondanunk, hogy Görgey kis hadával a Tisza-vo- 
nal védelmének feladatát a túlerővel szemben, offenzív módon, mintaszerű- 
en oldotta meg, amikor a miskolci hegyvidék, a Sajó és a Hernád folyók al- 
kotta háromszoros védővonallal bíró természetes hídfőben állást foglalt ké- 
szen arra, hogy serege zömével - Leiningen és Pöltenberg hadtestjével — 
Miskolc felől délnyugati irányban támadásba menjen át, ha az orosz sereg át- 
kelésre készül a Tiszán. Itt meg kell jegyeznünk azt is, hogy a Görgey ellen 
operáló orosz fősereg erejét a kormány közlései alapján Görgey hatvan-het- 
venezer főre becsülte. Vezéri képességeinek tudatában joggal hihette, hogy 
ennyi orosszal szemben a Tisza vonalát huzamos ideig védheti. Az erővi- 
szonyok azonban sokkal kedvezőtlenebbek voltak. Paskievics nagy túlerőt 
állíthatott Görgeyvel szemben és még mindig maradt ereje ahhoz, hogy a Ti- 
szán való átkelést, a Sajó torkolata alatt kierőszakolja, ami meg is történt. 

A július 22-én elért helyzetből kibontakozó hadműveletek megértéséhez 
és méltatásához tehát a szembenálló felek erejére vonatkozó adatokat is 
mérlegelnünk kell. Görgeynek a Görömböly-Vadna-körletbe jutott serege 
ekkor már huszonötezer fő alá csökkent. A hőség óriási volt e rettentő me- 
netstrapák közben. Mikor valamely vidéken az utócsapatok megérkeztek ál- 
lomásukra, majd elpusztultak a gyötrő szomjúságtól, mert az előljárók min- 
den kutat és forrást kimerítettek. A kutak és a pocsolyák vize hasmenést 
okozott. Mire Görgey csapatai Komárom alól Vácra értek, a betegség, a ki- 
merültség és a dezerció harmadfélezerrel megapasztották számukat. A vesz- 
teség csak növekedett a Vác-Losonc-Balassagyarmat-Miskolc körül folyt 
csatározásokban és retirádákban. Néha úgy látszott, különösen a vezér tel- 

jes harcképtelenségének időszakában, hogy a hadsereg demoralizálódik és 
szétolvasd, mielőtt a Tiszát átlépi. Ami a minőséget illeti, különösen Nagy- 
Sándornak legkevésbé igénybevett hadteste lazult meg fegyelmileg. A má- 
sik két hadtest is átszenvedte a csüggedés időszakos roharnait, azonban Mis- 
kolc környékén vívott szerencsés ütközetekkel sikerült helyreállítani ideg- 
állapotukat és lelki egyensúlyukat. 

A magyar sereg megsemmisítésére Paskievics július 23-án két hadcso- 
portot alakított: a Cseodajev hadtestéből, Sass és Grabbe hadoszlopaiból ala- 
kult az északi csoport, amelynek ereje az állománycsökkenések figyelembe- 
vétele után is legalább negyvenezer gyalogságra, hatezer lovasra és kétszáz 
ágyúra rúgott. Ez a hadcsoport azt a feladatot kapta, hogy végezzen Görgey- 
vel. Később még megerősödött ez a támadó hadsereg Osten-Sacken tarta- 
lékhadtestjével, amely éppen július 23-án lépte át a határt Duklánál. A déli 
hadcsoportot Paskievics személyes vezérlete alatt Rüdiger gróf és Kuprianov 
hadtestjei, összesen ötvenezer gyalogos, hatezer lovas és kétszázkilencven 
ágyú, alkották. E csoporttal Paskievics Tiszafüreden át Debrecenbe akart 
vonulni, hogy Görgeynek nem várt tokaji átkelése esetére, bezárja a magyar 
sereg visszavonulási útját. Tehát közel százhúszezer ember állott szemben 
alig huszonötezerrel. A varsói hercegnek itt ismertetett haditervéből fejlő- 
dött ki az az érdekes hadművelet, amelynek képét a 31-ik vázlat mutatja. 

Hogy Görgey véglegesen kivonja az átkaroltatásból seregét és alkalmas 
csoportosításba hozza a Tisza-vonal védelmére, július 23-án az 1-ső és a 3- 
ik hadtestet, valamint az anyagi vesződséget és vészt hozó málhavonatot 
Sajószentpéternél és Sajóvámosnál a Sajó mögé tolta el aképpen, hogy az 
északi szárny Sajóvámosra, a déli szárny Ónoddal szembe került, a málha- 
vonat pedig parancsot kapott arra, hogy az Ongán át építendő hídon keresz- 
tül Szerencsre vonuljon. Ezt az eltolást Sass hadoszlopa felé Nagy-Sándor 
egyik hadosztályának Sajószentpéternél, dél (Cseodajev hadtest) felé pedig 
Pöltenbergnek kellett fedeznie Miskolc környékén támadó szellemben. Az 
utóbbi ezért parancsot kapott arra is, hogy Diósgyőr megszállása mellett 
Harsány felé nagyobb erővel nyomuljon előre. E hadtest előnyomulásával 
Görgey az oroszok déli csoportját akarta magára húzni. E parancs végrehaj- 
tása közben Pöltenberg elővéde Görömböly és Harsány között Cseodajev 
hadtestének élével összeütközött és azt visszavette. A következő napon, jú- 
lius 24-én, Cseodajev nagy erővel zúdult rá Pöltenberg hadtestének Göröm- 
bölynél tüntető célzattal tartott állásaira. Ez a tábornok azonban oly ügyesen 
és tervszerűen védekezett, hogy az orosz támadás Miskolc előtt teljesen el- 
akadt. Az éj folyamán azután Görgey ezt a hadtestet, mely a kiszabott fela- 
datot, azaz az orosz erők lekötését megoldotta, a Sajó mögé, az állás déli 
szárnyára vonta vissza. Ugyanekkor Nagy-Sándor sajószentpéteri hadosztá- 
lya Szikszóra vonult át. 

Július 25-én a Sass-féle hadoszloppal megerősített Cseodajev-hadtest 
megtámadta Görgeynek a Sajó mögött foglalt védőállásai közepét és déli 

szárnyát (Leiningen és Pöltenberg), de a kiválóan működő magyar tüzérség 
az egész vonalon meghiusította ezt a vállalkozást. Július 26-án az orosz tá- 
bornok meg akarta ismételni a támadást s e célból megint a déli szárny el- 
len nyomult, de a honvédtüzérség az átkelési kísérletet még csirájában el- 
fojtotta. Közben az orosz hadtest Paskievicstől azt a parancsot kapta, hogy 
Miskolcnál védje az orosz főerőnek e napon Tiszafürednél kezdődő átkelé- 
sét. Görgey viszont a két hadtestet a Sajó-menti állásból, minthogy déli szár- 
nyát a megkerülés veszélye fenyegette, az éj folyamán a Hernád mögé, sok- 
kal előnyösebb védőállásba koncentrálta, ahol a sereg két napon át megma- 
radt. Egyidejűleg a málhavonatot Tokajon át a Tiszántúlra irányította. 

Ekkor vette Kossuth levelét a karcagi találkozóra. Július 27-én útnak is 
indult, de Nyíregyházán arról értesült, hogy az oroszok Tiszafürednél nagy 
erővel átkeltek a Tiszán. Ez a tény végre világosságot derített az orosz had- 
erő immenzus méreteire. Görgey felismerte azt, hogy az orosz sereg nem 
hatvan-hetvenezer főből áll, hanem valószínűleg sokkalta több, vagy pedig 
legalább is akkora, hogy a vele szemben Miskolc környékén megállapított 
túlerős orosz csoport már megszolhatott, amennyiben annak jelentékeny ré- 
sze Tiszafürednek vett irány. Hogy ennek csak most ébredt tudatára, abban 
a főhibás a tiszafüredi magyar hadosztály (Knézich), amely az orosz töme- 
geknek a Tisza mentén való gyülekeztetéséről, majd a folyón át hömpölygé- 
séről oly későn adott hírt, hogy Görgey ezt csak az átkelés befejezése után 
tudta meg. A jelentőszolgálat e megdöbbentő hiányossága, amelyet az egy- 
séges vezetés nélkülözése okozott, újabb válságot zúdított Görgey helyze- 
tére. A tiszafüredi orosz csoport Debrecent két nappal hamarabb érhette el, 
mint a Hernád mentén álló magyar sereg. Ez a megismerés Görgeyt arra az 
elhatározásra bírta, hogy Kossuthoz tervezett utazását nyomban félbeszakít- 
sa és azonnal visszatérjen seregéhez. Nyilvánvaló volt, hogy nyomban fel 
kell adni Hernád-menti állásait, ha az orosz csoport oly jelentékeny erejű, 
ami a magyar sereg hátrálását komolyan veszélyeztetné. A nyert hírek sze- 
rint ez az eset következett el. 

Jóllehet Paskievics tervszerűen készült a tiszafüredi átkeléshez, mégis 
július 27-én, mikor Rüdiger hadteste, mely egymaga felért Görgey egész se- 
regével, már a Tisza balpartján állt, nem merte kihasználni a kedvező hadá- 
szati helyzetet. Paskievicset még mindig nyugtalanította a magyar sereg ol- 
dalállása. Nem bírta megérteni, miképp merészkedhetett a kis magyar se- 
reg állását foglalni a Tisza előtt és hogyan tudott győzelmes ütközeteket vív- 
ni? Kezdetben arra gondolt, hogy Görgeyvel szemben csupán Grabbe had- 
oszlopát és Osten-Sacken hadtestét hagyja, minden egyéb erejét Tiszafüred- 
nél vonja össze. Azután megint ingadozott. Tiszafüreden ugyanis nem érez- 
te magát mindaddig biztonságban, amíg Görgey a Sajó-Hernád-vonalon állt. 
Tartott attól, hogy a magyar vezér a Tisza jobbpartján támadásba megy át és 
hátába kerül az orosz főseregnek. Ingatag parancsai július 28-ikára azt a hely- 
zetet hozták létre, hogy Cseodajev hadtestének zöme Miskolctól délre, Vatta- 

Ábrány-körletébe állott fel, hogy kivédje Görgey esetleges előretörését, s 
Grabbe hadoszlopa ahelyett, hogy ide csatlakozott volna, Miskolcról Gesztely 
felé elszigetelt támadásba ment át, miközben Osten-Sacken hadteste erőlte- 
tett menetben Kassára, elővédje Hidasnémetire ért, míg a főerő (Rüdiger és 
Kuprianow) az átkelést Tiszafürednél befejezte. 

Grabbe támadását Leiningen hadteste Gesztelynél július 28-án oly fé- 
nyesen és hatásosan verte vissza, hogy az orosz csapatok megrendült álla- 
potban egészen Putnokig hátráltak. Ez az orosz vereség Paskievics vezérka- 
rát még inkább megingatta. Áttól tartott most már, hogy Görgey Kassa felé 
fordulhat és tönkreveri Osten-Sackent. Bizonytalan érzésében tiszafüredi 
csoportját Csegére vonta, itt hidat veretett, hogy visszatérhessen a Tisza 
jobbpartjára és egyesülhessen Cseodajevnek Mezőcsátra rendelt hadtesté- 
vel. Július 29-én aztán megtörtént az a hihetetlen eset, hogy Paskievics két 
hadtestnek (Cseodajevnek és Kuprianownak) a Tisza jobbpartján, Mezőcsátnál 
való összpontosítását parancsolta meg. Ezzel a haderővel akart Miskolc felé 
nyomulni, hogy Görgeyt visszavonulásra bírja. Remélte, hogy ennek a vonu- 
lásnak meglesz a kellő hatása s az Osten-Sackentől északra is fenyegetett 
magyar haderő mégis csak kénytelen lesz eltakarodni hadtápvonaláról. E 
mozdulatok eredményét Rüdiger hadtestének Csegén kellett bevárnia. A 
magyar vezér valóban az egész orosz sereget foglalkoztatta. A többször idé- 
zett Wojnovics következőket írja: , Görgey az ügyefogyott Paskieviccsel szem- 
ben közel egy héten át oly módon manőverezett, hogy ez majdnem nevetsé- 
ges szerepet játszott. Itt mutatta meg Görgey, hogy a hadvezetés veleszüle- 
tett művésze." Azt kell mondanunk, hogy ez a hadművelet, amelyben hu- 
szonnégyezer magyar valósággal fittyet hányt ötször akkora orosz tömegek- 
nek a nyílt mezőn, hadtörténelmünk gyöngyszemét alkotja. 

Mikor Görgey július 27-én visszatért a sereghez, még inkább meggyőző- 
dött a Hernád-menti állások feladásának szükségességéről. Ekkor tudta meg 
pontosan, hogy Osten-Sacken hadteste Kassát már elérte s ennek következ- 
tében a legrövidebb idő alatt a magyar pozíciók jobboldalába kerülhet. Mint- 
hogy pedig Görgey nézete szerint az eddig vele szemben állt orosz haderő 
jelentékeny része a magyar sereg balszárnyának megkerülése céljából Ti- 
szafüredre vonult el, a Hernád-menti állások kiürítése valóban elodázhatat- 
lanná vált. Ez azonban még július 28-án nem történhetett meg, mert Grabbe 
Gesztely felé támadott. Ezt feltétlen vissza kellett verni, hogy azután a ma- 
gyar sereg nyugodtan, az üldöztetés állandó nyomása nélkül vonulhasson 
vissza. Az orosz kudarc után aztán Görgey ki is adta az elvonulási parancsot. 
A hátrálást Nagy-Sándor hadtestjének kellett fedeznie. A 2-ik és a 7-ik had- 
test július 28-án éjjel és 29-én végrehajtott hatalmas menetével (Pöltenberg 
hadteste például egy éjjel és egy nappal ötven kilométernél többet gyalo- 
golt) Tokajon át Rakamazra jutott a Tisza balpartján. Itt azután a magyar se- 
regre nézve új hadműveleti periódus kezdődött. 

Az osztrák vezérkari leírás szerint a magyar vezér , hadmozdulatai, had- 
állásai és manőverei a Komárombóil való kivonulástól a Debrecenbe érkezé- 
sig Görgeynek a hadvezetésében való határozott tehetségét árulják el és ki- 
tűnő bizonyítványt nyújtanak serege manőverező képességéről és harckész- 
ségéről, mert ez a csapat az elvonulást három orosz hadtesten keresztül 
meglepő gyorsasággal és csekély veszteséggel hajtotta végre, s most veszé- 
lyeztetés nélkül vonult a Tiszán át Debrecen felé." Paskievics éppen július 
29-én, mikor Görgey már Tokaj felé menetelt, szánta el magát az orosz zöm 
összevonására a Tisza jobbpartján Miskolc irányában. Ha tehát Görgey júli- 
us 28-án a Hernád mentén nem tart ki, hanem hamarabb vonul el, akkor 
Grabbe Gesztelynél nem szenved vereséget, következőleg Paskievics nem 
megy Miskolcnak, hanem Debrecennek s ez esetben a magyar sereg bajo- 
san menekülhet el. Görgey tehát éppen az utolsó percben vonta ki seregét 
a Hernád völgyéről. Hadvezetésének különben is egyik különlegessége a 
döntő időpontban való elillanás az ellenség elől. Ezért állíthatjuk, hogy Gör- 
gey a manőver nagymestere volt. Az oroszok is azt mondták, hogy Görgeyt 
nyílt csatában legyőzni nem lehet, hanem manőverrel kell őt állásainak elha- 
gyására kényszeríteni. Ez az orosz manőver itt, Miskolc vidékén, kifejezés- 
re jutott az óriási túlerő megkerülő mozdulataiban. Görgeynek Miskolc kör- 
nyéki hadműveletei a Tiszántúlt közel egy héten át mentesítették az orosz 
inváziótól, emellett seregének némi pihenést nyújtottak. 

Amíg Görgey a roppant orosz tömegek nyomása közben átlépi a Tiszát 
és a legnagyobb erőfeszítéssel sietteti válogatott kis hadát a koncentráció irá- 
nyában, Szegeden kínos tanakodások után Kossuth újból visszatért Dembinszki 
fővezérségének gondolatához, ebben a végső ideiglenességben a legideigle- 
nesebb megoldáshoz. Az erkölcsi és az anyagi erőkkel való vétkes tékozlás 
számába ment, hogy épp a legforróbb napokban megint Dembinszkit hívták 
a fősereg élére. Ha az ember a hivatalos kiadványokból és az egykorú föl- 
jegyzésekből megszerkeszti Dembinszki nyári hadvezérkedésének formáját 
és értékét, akkor a legnagyobb emberi részvét fogja el a Dembinszkire bí- 
zott sereg iránt, amely arra ítéltetett, hogy tűrjön, sorvadjon és hátráljon és 
ütközet nélkül feloszoljon. Ahogy Szegeden és Szőregen vezérkedett, hogy 
e makacs és gőgös dilettantizmus ellen nem zúdult fel a felháborodás és a 
katonai önérzet nem csapódott le a tiszafüredihez hasonló forrongásban, az 
mintha azt bizonyítaná, hogy a déli sereg erkölcsileg már vereséget szenve- 
dett, mielőtt fizikai szétbomlásának folyamata megindult volna. Ezt a szánal- 
mas, minden katonai feladatra képtelen, saját korlátoltságának vak kombiná- 
cióiban vergődő lengyelt hívta meg Kossuth a fővezérségre olyan időpont- 
ban, amikor már egy lángész számára is lebírhatatlan feladatnak látszott a 
haza megmentése. Az emigránsok, akik 1849 után nem fogytak ki a Görgey 
elleni vádakban és kitörésekben, alig vesztegetnek egy kemény szót is az 
idegen tábornokoknak az elmarasztalására, aki — mint látni fogjuk — Temes- 
várra parancsolt visszavonulása által az utolsó percben is meghiusította a 

hazafiak végső reményét: a magyar haderők egyesítését. Dembinszki való- 
ban lelkiismeretlenül sáfárkodott a reábízott hadsereggel és a magyarság ka- 
tonai becsületével. Az ő műve volt, hogy az utolsó magyar sereg kiéhezet- 
ten és demoralizáltan szétporladt a szó szoros értelmében. 

Kossuthnak ezt a szomorú tényét azzal mentegetik, hogy Bemnek várt 
jöveteléig is gondoskodni kellett a hadsereg vezetéséről, a reménynek és a 
rémületnek abban az atmoszférájában, amelyet óráról-órára elviselhetetle- 
nebbé tett Haynau közeledésének a híre. Perczel lehetetlenné tette magát 
július 29-iki viselkedésével a minisztertanácson, ahol sokkal egzaltáltabban 
engedett szabad folyást fékezhetetlen temperamentumának, semhogy reá 
komolyan gondolni lehetett volna. Különben is nem ő nyitotta-e meg Haynau 
útját engedetlensége által? Azt az egy embert, akit tehetsége és a közvéle- 
mény egyaránt kijelölt erre az állásra, csak a napokban döfte le Szemere a 
képviselőházban. Igaz, hogy a magyar respublika vezére még ugyanaznap 
felkínálta neki magánlevélben a diktatúrát, az elgáncsolt fővezérség helyé- 
be. De ez az ajánlat csak négyszemközt történt és talán azzal a hátsó gondo- 
lattal is, hogy megoszthatja Görgeyvel, ha nem is a felelősséget, de azt a ma- 
radék kis hatalmat, ami területileg Szeged, Temesvár és Arad közének ma- 
gyar szuverénitását jelentette. Aztán meg Görgey messze van. A fővezér 
pedig most kell, a Szegedre zsúfolódó fősereg egy percig se állhat főparancs- 
nok nélkül. Igaz, az is könnyű megoldás lenne, hogy a felső seregnél egysze- 
rűen helyettesítik Görgey személyét, például a kitűnően bevált Leiningen- 
nel, ő maga pedig szokott gyorsaságával itt teremhetne a veszély színhe- 
lyén, vagy Aradon, amerre nem sokára majd futni kell a magyar Moszkvából. 
Ha nem is mondták, de belülről azt érezték a forradalom vezérfiai, hogy in- 
kább vesszen minden, vagy inkább meneküljenek Törökország felé, mint- 
sem, hogy attól várják szabadulásukat, akitől annyira félnek s akit annyira 
gyűlölnek. Mert ez a harmincegyéves fiatalember, akinek feje fölött alig egy 
év leforgása alatt annyira megnehezült az idők viharos járása, talán még ar- 
ra is képes, hogy a maga fejével gondolkodik és hogy megvívja a kétség- 
beesés harcát inkább, mintsem hogy egérutat biztosítson magának vagy má- 
soknak Orsova felé. Józanul mást, mint a helytállás és a felelősség elől való 
szökés ösztönét, nem lehet gyanítani Dembinszki fővezérsége mögött, ami 
maga fölért egy biztos csatavesztéssel. 

Görgey már a Tiszántúlon kapta az értesítést, hogy Szemere az ő táborá- 
ba indult a muszkákkal való tárgyalások személyes vezetésére. Mikor Bat- 
thyány Kázmér gróffal együtt nekivágtak az útnak, Szemerének nyilván sej- 
telme sem volt arról, hogy egy képviselő, Szunyogh Rudolf akkor már tájé- 
koztatta Görgeyt a július 25-iki eseményekről, amikor a kabinetfő megbuk- 
tatta Görgey fővezérségét. Szemere csak arra számíthatott, hogy Görgey 
legfeljebb az ő július 25-iki levelét vette kézhez, amelyben a diktatúráról va- 
ló történetfilozófiai elmefuttatásait közölte a tábornokkal. Ez a kétszínűség, 
hogy valaki ugyanazon a napon hideget és meleget tud fújni a szájából, vég- 

képpen kihozta sodrából. Görgey különben sem volt egy cseppet sem poli- 
tikus természet. Minden akadályon átvilágító realizmusa olyan mély árnyé- 
kot vetett a dolgok és a jelenségek fontos részeire, hogy a nagy világosság 
és a mély árnyék közül ellentét miatt ezek a részletek, azaz az átmenetek fi- 
nom sávjai, eltűntek szemei elől. Azonkívül az volt a meggyőződése, hogy a 
politikában mégis kell lennie bizonyos őszinteségnek és jellemességnek, le- 
galább is akkorának, hogy ilyen szörnyű állapotok között ne csapjuk be azo- 
kat, vagy ne álcázzuk terveinket azok előtt, akikkel együtt haladni akarunk 
nagy célok érdekében. Ha ő maga is megtévedt annakidején Debrecenben a 
kölcsönös intrikák sűrűjében és ha már rég kiábrándult is a forradalom ve- 
zéreinek politikájából, most komolyan, férfias nyíltsággal kereste az együtt- 
működés ösvényét azokkal, akiket magában kárhoztatott. Azok azonban most 
is csak a régiek: szemtől-szembe nyájasak, csaknem hízelkedők, keresik ba- 
rátságát, elismerik versenyen kívülálló hivatottságát, holott háta mögött 
mindent elkövetnek, hogy meggátolják azt, amit személyi tömjénezésekkel, 
gyakran émelyítő formában, kínáltak fel neki. Most is, lám, Bónis Samu hi- 
ába szavatol Görgey jóhiszeműsége és önzetlensége mellett, csakúgy, mint 
előbb Ludvigh, Luzsénszky báró, vagy az öreg Csányi László, akiket pedig 
azért küldtek hozzá, hogy ellenőrizzék. A kormányférfiak azonban nem akar- 
nak hallani mást, mint rossz lelkiismeretük komor zenéjét. Az ember min- 
dig föltesz másokról olyat, amit ő adott helyzetben cselekednék. Miért len- 
ne Görgey éppen más, mint Szemere, vagy Kossuth, akik szimultán a legel- 
lentétesebb játszmákba bonyolódnak, a telivér politician élvezetével és ja- 
víthatatlanságával? 

A politika valóban az egzigenciák tudománya, mely a tényeket nem er- 
kölcsi, hanem csupán politikai szempontból mérlegeli. Ha ezeknek a férfiak- 
nak viselkedésében sokat megmagyarázhat is a helyzet rendkívülisége és 
veszélyessége s ha bizonyos gyöngeségeket át is kell hárítanunk az elnyűtt 
idegek reflexeire, azért bizonyos következetességnek és jellemességnek 
nem kell okvetlenül hiányoznia a politikából. Ennyi indokolatlan erkölcsi 
gyarlóság fellázította és elkeserítette a tábornokot, akinek különben is min- 
den szellemi erejét kimerítették saját katonai feladatai, Nagy-Sándor hadve- 
zérkedése, a pénzhiány, a lőszerpótlás elakadása és most ismét Bayer nyo- 
morúságos visszaesése az ittasságba és a kötelességmulasztásba. Ez az ér- 
zelmi visszahatás azután Görgeyben a túlságba ment, amikor például elítél- 
te Szemeréék politikai sáfárkodását Szent István koronájával, a Konstantin 
nagyherceg- és a Leuchtenberg-féle trónjelöltség halvaszületett ideáit, ame- 
lyeknek apasága részben őt magát illette. Amily mértékben úrrá lett rajta az 
a meggyőződés, hogy a magyar ellenállás katonai szempontból reménytelen, 
oly mértékben esett saját illúzióinak hálójába, amelyek az oroszok politikai 
közbenjárása számítottak. Amikor másokban, ellenfeleiben a legridegebben 
elítélte bizonyos politikai csodabogaraknak dús kitenyésztődéseit ebben a 

morbid légkörben, ő maga is olyan kósza lidércek után loholt, amelyek csak 
olyan siralmas mocsarak fölött lebegtek, mint a kormányférfiak külpolitikai 
révedezései. Sokan, a vérmes temperamentummal megáldott hazafiak, az- 
zal hitegették magukat, hogy az orosz intervenció Anglia, Amerika és Fran- 
ciaország múlhatatlan beavatkozását fogja eredményezni. Ez az álmodozás 
egy-két napra mindig megnyugtatta a lelkeket, de Görgey szerint csak arra 
szolgált sajnálatos bizonyságul, , hogy a politikai szédelgés ragálya mennyi- 
re lábrakapott már hazánk fiai között". Ezek az oroszokhoz kapcsolódó ter- 
vek és számítások napról-napra megerősödtek Görgey szellemében. A russofil 
érzelmek a főhadiszállásról terjedtek el a hadseregben. Amikor Görgey már 
csupán a cár nagylelkűségétől és az orosz tábornokok lovagiasságától várta 
a magyar ügyek jobbrafordulását, micsoda jogcímen neheztelt a szegedi po- 
litikusokra, akik konkrét javaslatba sűrítették mindazokat az álmokat és re- 
ményeket, amelyek a hadsereget halmukba kerítették s amelyeknek fertő- 
zetétől Görgey legkevésbé sem volt mentes. 

Mikor Szunyogh közléseiből értesült az országgyűlés hangulatáról, bizal- 
masai körében megvitatta egy katonai diktatúra, vagy egy egyetemes főve- 
zérség esélyeit. Hízelgett neki az a tudat, hogy azok is rászorultak, akik 
annyi rágalmat és gáncsot hintettek el útjába. Megragadta az a hatalmas le- 
hetőség, hogy hetven-nyolcvanezer ember kerülhet parancsnoksága alá, 
akikkel az osztrákok ellen mindent megpróbálhat. Bizonyára meglelte volna 
a módját, hogy Haynauval éreztesse kardjának élét, mielőtt az orosz töme- 
gek közbeléphetnek. Maga Paskievics is nyilván szívesen látta volna az oszt- 
rákok vereségét, s önmagát, mint Ausztria mentőangyalát s esetleg közben- 
járót Magyarország és Ausztria között. A főhadiszállás tisztjei és a behívott 
tábornokok is helyeselték Görgey amaz elhatározását, hogy a diktatúrát el- 
fogadja, ha felkínálják neki. Egyedül Beniczky Lajos nyilatkozott ellene s el- 
késettnek ítélte azt. 

Szemere és Batthyány Kázmér gróf Nyíradonyban találkoztak Görgey- 
vel. A fogadtatás több volt, mint hűvös. A tábornok eleinte nem is akart tár- 
gyalni Szemerével, csak bátyjának tapintatos fellépése bírta rá, hogy a kor- 
mány küldöttjeivel szóba álljon. A Szemerével való négyszemközti beszél- 
getésben Görgey türtőztetés nélkül elmondta véleményét arról a kétarcú 
politikáról, amely az orosz intervención kívül bajba sodorta a hazát s amely- 
nek főképviselője éppen a miniszterelnök volt. Még inkább felingerelte őt, 
amikor arról értesült, hogy a kiküldöttek fel vannak hatalmazva olyan állam- 
irat szerkesztésére, amely I. Miklós cárnak, vagy családja valamelyik tagjá- 
nak felkínálja a magyar trónt, sőt talán Görgey arról is tudomást szerzett, 
hogy Szemeréék megbízatása kiterjed az ő esetleges elmozdítására is. A mi- 
niszterek a vándorló főhadiszállással folytatták tovább útjokat s eközben a 
tábornokkal és talán másokkal is megvitatták annak a jegyzéknek a szöve- 
gét, amelyet Paskievicsen keresztül a cári kormányhoz akartak eljuttatni. A 

politikai események torlódásai közé másfajta elemek is vegyültek, amelyek 
még feszültebbé tették a főhadiszállás életét. Megjött a híre az oldalvédül ki- 
rendelt Nagy-Sándor hadteste vereségének, Dembinszki új fővezérségének, 
a szegedi lőpormalom pusztulásának, ami a fogyadozó muníciópótlás utolsó 
tartalékait szolgáltatta s végül Nagylétán Görgey kénytelen volt elbocsátani 
a szolgálatából Bayer ezredest is. 

Majdnem egyidőben érkeztek meg Görgeyhez Bem és Kmetty fíutárjai. 
Bethlen József gróf azt a hírt hozta Erdélyből, hogy Bem készséggel egye- 
sülne Görgeyvel, hogy egy utolsó kísérlettel próbálják magukat átvágni a 
szövetségesek gyűrűjén, s esetleg külföldön felgyújtani a forradalmat. Kmetty 
küldöttje, Uchtritz báró ezredes viszont azzal a kérelemmel jött, hogy Gör- 
gey siessen mielőbb egyesülni a déli magyar hadsereggel, mert félő, hogy ez 
a nagy tábor szétoszlik, mielőtt bármely katonai feladatot megoldhatott vol- 
na. Görgey megkapta a hivatalos értesítést arról is, hogy Dembinszki felad- 
ta a Tisza-vonalat s hogy seregével együtt a szőregi csatavesztés után Arad- 
ra vonult a magyar kormány is. Ez a jelentés még nagyobb sietségre nógat- 
ta Görgeyt, hogy az Aradra tervezett koncentráció mielőbb létrejöhessen. 
Annak ellenére, hogy Görgey a legnagyobb jóhiszeműséggel és buzgalom- 
mal iparkodott eleget tenni a kormány parancsának, Szemere olyan bizalmas 
jelentést küldött Kossuthnak Görgey hadseregéről, amelyben Szemerének 
nem közönséges színező és ferdítő stílusművészete valósággal kitombolhatta 
magát. A szolgálatból elbocsátott Bayer, akivel kegyvesztettsége óta Szemere 
sűrű érintkezésben állott, a maga erkölcsi feloszlásában úgy állott bosszút 
egykori főnökén, hogy a különben is gyanakvásra hajló miniszterelnök lel- 
kébe beszúrta a kétség fulánkját, Görgey céljai és törekvései felől. , Mély 
sajnálattal fejezem ki — írta Szemere —, hogy Görgeyt nem olyannak tapasz- 
talom, mint véltem, hogy mint egy más tábornok, bolondságai miatt, haza- 
szeretete mellett is használhatatlan, úgy ő nem kis talentuma mellett is a fő- 
vezérségre alkalmatlan, részint, mert ő csak urunk lenne, részint, mert po- 
litikája vagy érthetetlen, vagy tökéletesen éretlen, s az ügy iránt, ha meg- 
halni kész is, de aziránt sem kegyelettel, sem magasztaltsággal nincs, mit 
benne fel nem találhatni, nekem több mint kín. . . Figyelmeztetem a kormányt, 
hogy fővezérről gondoskodjék. De előbb ne, míg e hadsereg is nem egye- 
sül... Figyelmeztetem, hogy e hadsereget dismembrálni kell alkalmasint, az- 
az a hadtesteket felcserélni, vezéreiket változtatni... E levelemet viszi Bayer 
ezredes, aki tegnap óta elvált a hadseregtől, amelyben az arisztokratikus 
irány túlnyomó lett s inkább Monk, mint Wallenstein táborának jellemét lát- 
szik magára ölteni. Bíztam Görgeyben szilárdul, hitem csaknem ingadozik. 
Tettei által nem rontja meg a hazát; mulasztásai, engedetlensége, szelleme, 
nyelve által. Ha határozott rossz szándékot tennék fel róla, Nagy-Sándor 
hadteste előtolása s több aféle azt hihetné el velem, hogy lehet elveszteni a 
sereget anélkül, hogy a fővezér megmenekül." 

A hadseregben Nagy-Sándoron és szűkebb körén kívül valóban a bizalom 
a kormány iránt április 14-ike és a komáromi napok óta a fagypont alá hűlt le. 
Mint minden forradalmi seregnél, itt is meglehetős nyíltszájúság uralkodott; 
tisztek és tábornokok szabadon politizáltak, különböző frakciók és csopor- 
tok alakultak, mint valamikor Pichegru, vagy az ifjú Bonaparte hadsere- 
gében, ahol öreg sanculotte tábornokok, mint Masséna, vagy Augereau állot- 
tak szemben a mérsékelt republikánusokkal, vagy a monarchistákkal. Nyílt 
titok volt, hogy június vége óta Görgey és a kormány között megszűnt az 
összhang és az egyetértés. Az is köztudomású volt, hogy a kormány elcsap- 
ta azt a tábornokot, aki pedig az ő szemükben a siker és a győzelem biztosí- 
tékának látszott. De bárminő politikai kvodlibet volt is ez a hadsereg, Gör- 
gey vaskezében a magyar ügy feltétlen megbízhatóságú erőtényezőjévé vált. 
Ha a civil hatóságok iránt nem mutattak annyi tiszteletet, mint amennyit a 
kormány elvárhatott, annak a főoka az volt, hogy a kard embere mindannyi- 
szor érzi a maga politikai túlsúlyát, amikor gyönge és meghasonlott polgári 
felsőséggel áll szemben s amikor tudja, hogy rászorulnak. Egy motívum csen- 
dül ki Szemere leveléből, amely az egésznek természetes alaphangulatát 
adja. Ha Görgey fővezér, , ő csak urunk lenne". Valóban, ez talán még elret- 
tentőbb eshetőség, mintha az orosz, vagy az osztrák lever bennünket. Azok 
a badarságok, amelyeket Szemere Kossuthnak megszívlelésre ajánlott, hogy 
tudniillik oszlassák fel a Görgey-féle sereget, legjobban mutatják, hogy vál- 
ságos időkben mekkora értelmi aberrációkba tévedhetnek olyan szellemek 
is, akik messze fölötte állnak az átlagnak. A debreceni csata körül már hu- 
szonnégy óra múlva kezdett szövődni az a mitológia, amely szerint Görgey 
tudva és akarva hagyta cserben republikánus alvezérét. Azon a széles akna- 
mezőn, amelyen Görgey pályája áthaladt, hol itt, hol ott robbant föl egy-egy 
akna, ezek közül a debreceni csatavesztés felelősségének aknája is, hogy 
végképp elpusztítsák a tábornok becsületét és hírnevét. Mindent összevé- 
ve, ha lett volna még egy szemernyi esély Kossuth és Görgey viszonyának 
tisztázására, akkor Szemerének ez a pathologikus levele végképpen eloltot- 
ta azt. 

A magyar sereg — mint említettük — a július 28-ika és 29-ike közötti éjje- 
len végzett nagy menettel Rakamaz és Nagyfalu környékére ért és üldözte- 
tés nélkül kivonta magát a Tisza jobbpartján ellene csoportosult orosz hadak 
nyomása alól. 

32. VÁZLAT 


Görgey seregének menete a Hernádtól a Berettyó mögé 

Mielőtt átlépte volna a Tiszát, még egyszer megfontolta a végzendő had- 
műveleteket. Azt a szép gondolatot, hogy a partváltás után a tiszafüredi orosz 
csoport ellen forduljon, kénytelen volt elvetni, mert a 3-ik és a 7-ik hadtes- 
tek a legutóbbi napok nehéz ágyúharcai alatt annyira elhasználták tüzérségi 
lőszerkészletüket, hogy azt feltétlenül pótolni kellett, mielőtt ezek a hadtes- 
tek harcképes állapotba jutnak. Ez Tokaj-Debrecen vonalán nem történhe- 
tett meg. Görgey már július 25-én Knézichtől kért lőszert, de ez csak ötszáz 
ágyúlövésre valót tudott adni. 

A kormány ugyan július 27-én intézkedett, hogy Görgey seregének kül- 
dessék pótlás a Törökszentmiklóson és Cibakházán tárolt lőszerből, vala- 
mint az aradi küldeményből. Ezek a szállítmányok azonban az adott helyzet- 
ben nem merészkedhettek a Berettyótól északra fekvő területre, minthogy 
a Tiszafürednél átkelt oroszok az utat veszélyeztették Görgey seregéhez. 
Ezért Görgey a sereget már július 28-án kiadott parancsával a Berettyó, 
mint védelemre alkalmas vonal mögé irányította. Csak itt hozhatta újból 
ütőképes állapotba haderejét és gondolhatott arra, hogy az oroszokkal sike- 
resen szembeszálljon. A Berettyó felé végrehajtott menet azonban a tiszafü- 
redi orosz hadcsoportra való tekintettel az oldalmenet jellegével bírt. Fenn- 
forgott ugyan még az a lehetőség is, hogy Görgey Nagykároly felé Erdélyen 
át kerülje meg az oroszokat, ezzel azonban feladta volna a Szegednél gyüle- 
kezett magyar fősereggel való egyesülés eszméjét és fedetlenül hagyta volna 
annak északi oldalát. Ezért a Berettyó volt az első hadászati állomás, amely- 
nek elérésére törekednie kellett. 

A lőszerhiány volt a döntő oka annak is, hogy a seregnek a Berettyó felé 
végzett menete alatt az oldalvéd nehéz szerepét Nagy-Sándor hadtestére 
kellett bíznia. Az első hadtest ugyanis Vác óta nem harcolt. Teli lőszerko- 
csikkal rendelkezett. Egyedül volt képes arra, hogy szükség esetén a másik 
két hadtest fedezése céljából, makacsabb harcot is megállhasson. Ez a had- 
test volt számra a legerősebb is: 9500 gyalogos, 1500 lovas és 43 ágyú, míg 
a másik kettő a korábbi ütközetek veszteségei következtében erősen meg- 
fogyatkozott. Ezen eszmemenet alapján Görgey a július 30-án Nyíregyhá- 
zára vonult sereget megosztotta és a marsokat úgy szabályozta a Berettyó 
vonaláig, hogy Nagy-Sándor hadtestének jobb oszlop (vagyis oldalvéd) gya- 
nánt Ujfehértó-Hadház-Debrecen-Derecskén át Berettyóújfalunál, a Leiningen 
és Pöltenberg hadtesteiből alakult főoszlopnak Nagykállón-Nyíradony- 
Vámospércs-Nagylétán át Kismarjánál augusztus 4-én, napi húszkilométeres 
átlagmenetekkel, kellett a Berettyó vonala mögé jutnia. A málhavonat a fő- 
oszloptól keletre, Diószegre kapott irányítást. Görgey külön meghagyta Nagy- 
Sándornak, hogy a túlnyomó erejű ellenséggel szemben komoly, vagyis koc- 
kázatos küzdelembe ne bocsátkozzék. Minden intézkedés, amelyet erre a 
menetre nézve Görgey tett, teljesen számolt a hadihelyzettel és egy csepp 
kétséget sem hagyott arra nézve, mi volt a Nagy-Sándor teendője. 

Meg kell még jegyezni, hogy Görgey a hadsereg megosztásának pillana- 
táig a tiszafüredi orosz hadcsoportról csak annyi hírt kapott, hogy az Csege 
felé mozdult. Ha azonban az Debrecennek fordul, akkor Nagy-Sándor had- 
testének Debrecennél elkerülhetetlenül találkoznia kellett az ellenséggel. 
Erre az esetre, Görgey parancsa nélkül is, minden épeszű katona számára 
nagyon világos volt Nagy-Sándor feladata: az ellenséget addig foglalkoztatni, 
míg a főoszlop a Berettyó felé egérutat nem nyer. E feladat megoldása ked- 
vezőtlen körülmények között a hadtest vereségével is járhatott. Ezzel azon- 
ban számolni kellett. A menet végrehajtása közben augusztus 2-én Nagy- 

Sándor Hadházra ért, a főoszlop Nyíradonyra. Ezen a napon jelentette a Ti- 
szafüredről meghátrált magyar csoport (Korponay ezredes) Debrecenből, 
hogy az orosz sereg, amelyet ő 32.000 főre becsült, Balmazújvárosig haladt. 
Nagy-Sándor erre Görgeynek azt a javaslatot tette, hogy hadtestjével még 
az éj folyamán Debrecenbe vonuljon. Ez a javaslat helyes volt. Azt célozta, 
hogy Debrecent a magyar hadtest még az oroszok előtt érje el, itt azokat fel- 
tartóztassa addig, amíg a főoszlop Vámospércsen át tért nyer a Berettyó fe- 
lé. Egyébként Nagy-Sándor kételkedését fejezte ki a jelentett számerő va- 
lósága iránt. Görgey elfogadta Nagy-Sándor indítványát és elrendelte, hogy 
az első hadtest , főzés után azonnal Debrecenbe vonuljon és ott Balmazújvá- 
ros felé állást foglaljon. Ha az ellenség holnap (azaz augusztus 2-án) támad- 
na, akkor a csatát el kell fogadni és az ellenséget visszavetni". E parancs 
még megemlítette, hogy a július 28-án kiadott intézkedés a Berettyó mögé 
való menetelésre változatlan maradt. 

Görgey parancsának lényege az, hogy augusztus 2-án Nagy-Sándornak 
nem szabad kardcsapás nélkül meghátrálni, mert különben az oldalvéd sze- 
repét nem töltheti be. A mondott napon a magyar főoszlop Nyíradonyból 
Vámospércsre húszkilométeres menetet végzett. Ez a község Balmazújvá- 
rostól mintegy negyven kilométernyire fekszik, ami annyit jelent, hogy az 
orosz lovasság Debrecenen át a magyar főoszlopot augusztus 2-án délben 
kényelmesen elérhette volna, ha Nagy-Sándor hadteste Debrecenen áten- 
gedi az oroszokat. Görgey még hozzáfűzte: , Az ellenséget vissza kell vetni". 
Ez természetes és logikus, mert a védőütközetnek egyetlen célja az ellen- 
ség visszadobása. Hogy ezt Nagy-Sándornak külön meg kellett hagyni, an- 
nak megvolt a maga személyi oka. Ez a tábornok ugyanis egyike volt azok- 
nak az alvezéreknek, akik az ellenség előtt a főparancsnoktól mindig részle- 
tes utasítást kértek arra, hogy mit cselekedjenek. A rendes, hogy úgy mond- 
juk, alkotmányos hadseregben a tábornokok és a vezérkar egységes kikép- 
zése megengedi, hogy a parancsadásban is bizonyos forma alkalmaztassék. 
Bizonyos feladatnak egy szóval, vagy rövid mondattal kifejezett megjelölé- 
se egész eszme- és kötelességkört fed, ami minden bővebb indokolást, vagy 
magyarázatot feleslegessé tesz. Az ilyen hadseregben az egyik tábornok 
olyan, mint a másik, legalább is bizonyos fokig. Mindegyik egyformán fogja 
fel például az oldalvéd feladatát. A forradalmi seregekben azonban a vezetők 
nem szürke katonák, hanem inkább egyéniségek, kiket különleges katonai 
és néha politikai érdemek lendítenek a magasba. Ezért nem is lehet őket 
egységes kaptafára húzott paranccsal kormányozni. Az egyiket biztatni kell, 

a másikat talán mérsékelni. Napóleon minden tábornagyával szemben úgy- 
szólván más parancsadási formát használt. Ismerte őket és tudta, melyik az 
a forma, amellyel azoknak teljesítményeit a legmagasabb mértékre lehet 
emelni. Így tett Görgey is. A heves Damjanichot csillapítania, apuhább Klap- 
kát fel kellett tüzelnie, hogy valamely általános terv keretében összhangza- 
tosan és hasznosan együttműködhessenek. A nyári hadjárat folyamán Leinin- 
gen és Pöltenberg megértő munkatársai voltak a fővezérnek. Ezt azonban 

Nagy-Sándorról a legjobb akarattal sem szabad állítani. A róla szerzett ta- 
pasztalatok Görgeyt arra indították, hogy július 28-án, mikor a Hernád-vo- 
nal kiürítése alkalmával az utóvéd terhes szolgálata Nagy-Sándorra hárult, 
neki szokatlanul részletes és körülményes parancsot írt elő: , Megyaszónál 
oly soká tartsa magát, ameddig csak lehet, nehogy — amint már egyszer meg- 
történt — a hadtest elsietett hátrálása veszélyeztesse a másik kettő vissza- 
vonulását". A parancs még megmondta azt is, hogy a hadtest Legyes-Bényé- 
nél (Szerencstől nyugatra) újból állást foglaljon és , ezt az állást semmi kö- 
rülmények között se hagyja el, mielőtt erre nyomatékos parancsot nem kap". 
Különben az ellenség ez alkalommal nem üldözött s így Nagy-Sándornak 
nem volt módjában eloszlatni vagy megszilárdítani a hadvezéri képességé- 
ről eddig kiformálódott fővezéri véleményt. Most, mikor Debrecennél a hely- 
zet fontos feladatot rótt reá, Görgey sokat követelt tőle, hogy megtegye a 
keveset. Attól tartott, hogy Nagy-Sándor szokás szerint, újabb parancsot 
kér, hogy mit tegyen, vagy pedig az orosz túlerő láttára kardcsapás nélkül el- 
vonul. 

A fővezérre nézve az adott helyzetben különben is fel kellett, hogy me- 
rüljön ez a kérdés is: ki pusztuljon el? Nagy-Sándor hadteste, mint oldalvéd, 
vagy a főoszlop? A válasz nem lehetett katonai szempontból egy percig sem 
kétséges. Görgeynek számolnia kellett azzal, hogy az oldalvéd a főoszlop fe- 
dezésében esetleg tönkremegy. Nagy-Sándornak azonban módjában volt a 
dolgát úgy is intéznie, hogy hadtestje rendben hátráljon a feladat megoldása 
közben. 

Nagy-Sándor hadteste a jóváhagyott javaslat alapján Hadházáról még au- 
gusztus 2-ikára hajló éjjel Debrecenbe ért, ahol a város előtt a Balmazújvá- 
ros felé vezető út mentén, s neki alárendelt Korponay-dandárral együtt, vé- 
dőállást foglalt. Állása nem volt előnyös. A hadtest reggel nyolc órakor Gör- 
geynek azt jelentette, hogy a Látókép-csárdánál (a várostól két óra járásnyi- 
ra, a balmazújvárosi úton) 15.000 főnyi ellenség áll és hogy ,,az ellenség illő 
fogadtatására minden elővigyázati rendszabály megtörtént", végül, hogy a 
hadtest másnap, parancs szerint, Derecskére vonul el. 

Paskievics csak július 30-án tudta meg, hogy Görgey elhagyta a Hernád- 
menti állásait, de csak másnap, mikor Osten-Sacken hadteste Tokajt meg- 
szállotta, rendelte vissza Kuprianow hadtestét Csegére, ahová augusztus 1- 
én Cseodajev hadtestének felét is áthozta. Ezen a napon a varsói herceg a 
Csegén levő Rüdiger- és Kuprianow-hadtestekkel Balmazújvárosra vonult, 
és következő napon, augusztus 2-án pedig Debrecennek vett irányt. E város 
előtt többszörös túlerővel Nagy-Sándor hadtestét a kora délutáni órákban 
megtámadta és azt rövid harc után szétrobbantotta. A magyar hadtest mint- 
egy kétezer fő és négy ágyú veszteség mellett felbomlott állapotban futamo- 
dott el a csatatérről és szakadatlan hátrálásban következő napon — negyvenkilo- 
méteres gyaloglással — Berettyóújfalunál, sőt egyes csapataival csak a húsz 
kilométerrel hátrább fekvő Mezőkeresztesnél állapodott meg. NagySándor 
a kapott feladatot csak annyiban teljesítette, hogy Debrecennél útját állta az 

ellenségnek. A csata után az oldalvéd szolgálatának végzésére azonban tö- 
kéletesen képtelenné vált, annyira, hogy feladta a Berettyó-vonalat is és au- 
gusztus 4-én, újabb negyvenkilométeres menettel Nagyváradra hátrált. Ilyen 
körülmények között a főoszlop se tarthatta be az előírt marsrutát, hanem 
augusztus 3-án Nagyléta helyett Kismarjáig menetelt, ahonnan 4-ikére haj- 
ló éjjel Biharra érkezett. 

Az a vád, hogy a főoszlop Nagy-Sándort nem támogatta, teljesen tartha- 
tatlan. Az oldalvéd feladata a főoszlopnak védelme az önfeláldozásig. Görgey 
azért küldte az oldalvédet Debrecennek, hogy az ellenséget mindaddig fog- 
lalkoztassa, ameddig a főoszlop ki nem tér az ellenség oldaltámadása elől. 
De még ha ezt az elemi stratégiai szabályt figyelmen kívül hagyjuk is, a tá- 
mogatás lehetősége nem is volt meg. A debreceni csata oly gyorsan játszó- 
dott le, hogy még abban az esetben is, ha Nagy-Sándor támogatást kér, vagy 
pedig a főoszlop e kérést be nem várva, nyomban elindul az ágyúdörgés irá- 
nyában, a segítség már későn érkezik. Görgey magatartásának helyességét 
az osztrák vezérkari mű a következőkép indokolja: , Görgey célja a délvidé- 
ki haderőkkel való egyesülés volt, ami napról-napra annál sürgetőbbé vált 
reánézve, mert lőszere már fogytán volt... E cél elérésére a Komáromból 
való kivonulás óta következetesen és ügyesen törekedett. Megállása a Sajó 
és a Hernád mentén szükséges volt és mint az eredmény mutatja, szeren- 
csés, azaz, vereség nélkül a Tisza mögé jutott Debrecen magasságában, és a 
Sajónál való megállás nélkül útját az orosz fősereg biztosan elvágta volna. A 
22-24.000 emberből és 130-140 ágyúból álló seregnek Vácról, Losoncon és 
Miskolcon át a Tokajig végzett menete — harminchárom német mértföld — 
nagy ívben a szemben álló nagy sereg körül és részben annak csapatain ke- 
resztül, aztán rögtön a folyón való átkelés és a továbbmenetel, derékszög- 
ben az eddig követett hadműveleti vonalra, Tokajról Nagykállón át Kismar- 
jára — újabb tizenhat mérföld -, oly cél felé, melyhez az ellenség közelebb 
állt, olyan feladat, amelyet sem szakadatlan, futásszerű visszavonulással, 
sem döntő csatával, amely biztos megsemmisítéssel fenyegetett a túlerővel 
szemben, nem lehetett megoldani, hanem csakis manőverrel. Ilyen szép 
manőver volt a gyors állásfoglalás a Sajónál, a tartózkodás e folyó mentén, 
támadó ellenhatással Miskolcnál és azon tul, ami néhány napra feltartóztat- 
ta az orosz fősereget a Debrecenbe való iparkodásban és lehetővé tette Gör- 
gey zavartalan hátrálását a Tisza mögé. Mikor ez megtörtént, a Tisza és a 
Berettyó között elterülő nyílt terepen végzett merész oldalmenetben egy 
percet sem volt szabad elmulasztani. A döntő csata a Tisza jobbpartján, még 
inkább Debrecen vidékén a számos és kitűnő muszka lovassággal szemben 
szükségképpen a teljes megsemmisülést, vagy feloszlást hozta volna magá- 
val. De nem remélhette azt sem, hogy a Berettyó vonalát ellenállás nélkül 
érhesse el. Tehát ereje egyharmadrészét latba kellett vetnie Görgeynek a 
többi megmentésére. Ezért ezt az elhatározást, amely merész vezéreknél 
már gyakran előfordult, csak helyeselhetjük". Annakidején különben is a 
magyar fővezér elszánta magát rá, hogy Vácnál feláldozza Leiningen had- 

testét. Rétságnál és Miskolc körül Pöltenberg hadtestén volt a sor. A Sajó és 
a Hernád vonalán ez a két hadtest harcolt, holott Nagy-Sándor oly szeren- 
csés volt, hogy hadteste egyszer sem került tűzbe. Még akkor is, ha Pölten- 
berg és Leiningen hadtestjei teljes lőszerkészlettel jutottak volna a Tisza 
balpartjára, e csapatoknak kijáró méltányosság megkövetelte, hogy a legkö- 
zelebbi nehéz feladat megoldása Nagy-Sándor hadtestére bízassék. Görgey 
igazán nem lehet felelős azért, hogy Nagy-Sándor nemn találta el a kellő idő- 
pontot a debreceni csata félbeszakítására. A Görgey-pártisággal igazán meg 
nem vádolható Jósika Miklós báró, a jeles regényíró, azt írta az emigráció- 
ban, hogy Nagy-Sándort a Debrecennél elkövetett óvatatlanságáért a világ 
bármely hadseregében haditörvényszék elé állították volna. 

Mialatt Görgey Nyíregyháza felől Berettyó felé erőltetett menetekben 
közeledett, az ország déli részében a hadműveletek a döntés időszakába ér- 
tek. Az a körülmény, hogy Görgey Komárom környékén július 12-éig az oszt- 
rák főerőt, 14-től kezdve pedig e hó végéig az orosz főerőt vonta magára, a 
magyar fősereg délvidéki összpontosítására kereken egy havi időt szerzett. 
Ez tette tehetségessé azt, hogy a magyar kormány július végén a délvidéken 
mintegy 64.000 főnyi sereget gyülekeztethessen. Valószínű azonban, hogy 
több energiával még többet is csoportosíthatott volna. E jelentékeny haderő 
zöme, Dembinszki vezérlete alatt, a szegedi megerősített táborban foglalt 
helyet. Jobboldalát Lenkey fedezte hétezer főnyi hadosztályával Hódmező- 
vásárhelynél, baloldalán Jellacsics délbácskai seregével szemben való bizto- 
sítására Kmetty tízezer főnyi hadtestje csoportosult a Tisza jobbpartján, a 
Ferenc-csatorna torkolatának vidékén. Július végén érkezett el a kedvező al- 
kalom arra, hogy a délvidéki magyar fősereg szegedi csoportja, amelyet a 
megfelelő intézkedésekkel a különálló csoportoktól vett csapatokkal köny- 
nyen ötvenezer főre lehetett volna emelni, kihasználja az osztrák fősereg- 
nek részekre való tagoltságát és valamelyik, még pedig elsősorban a szabad- 
kai vagy a félegyházai osztrák hadoszlop ellen rövid, erőteljes offenzívába 
menjen át. Görgey erre számított is, sőt Kossuthnak is július 29-én kelt le- 
vele szerint, ez volt a terve. Dembinszki azonban az augusztus 2-ikára hajló 
éjjel minden elfogadható ok nélkül kiürítette a szegedi tábort és a Tisza bal- 
partján, Szőregnél foglalt állást. Nem a döntésre törekedett, hanem az össze- 
ütközés elkerülésére. Ezzel a végzetes lépésével a lengyel tábornok telje- 
sen feladta a támadás gondolatát és elősegítette az elszigetelten előnyomu- 
ló osztrák hadoszlopok egyesülését, demoralizálta hadseregét és lemondott 
a hadisiker kivívásának legelemibb feltételeiről is. E hadvezéri tétlenséget 
hatásában csupán a magyar kormány ama végzetes könnyelműsége múlta 
felül, amellyel tovább is a kezén hagyta ennek a szerencsétlen és tehetetlen 
embernek a magyar főerőt. 

Görgey a Berettyó felé végzett menet alatt még nem adta fel teljesen a 
reményt, hogy a délvidéki magyar főseregnek sikerülni fog az osztrákok el- 
len valamilyen sikert kivívni, vagy legalább harcra kész állapotban addig 
együtt tartani azt, amíg ő eléri a Marost. Arra számított, hogy a délvidéki se- 

reg legrosszabb esetben Aradra húzódik vissza s aztán az ő kipróbált sere- 
gével egyesülten, támadásba megy át az osztrákok ellen. Görgey serege au- 
gusztus 5-én egyesült Nagyváradon. Itt Aulichtól, a július 15-ike óta kineve- 
zett hadügyminisztertől, rendeletet vett, melyből megtudta, hogy Dembinszki 
Szegedet ellenállás nélkül feladta és hogy most már az orosz főseregre való 
tekintet nélkül neki Aradra kell vonulnia. E rendeletnek megfelelően Gör- 
gey a már augusztus 4-én Nagyváradra ért Nagy-Sándor-féle hadtestet azon- 
nal útnak indította, míg másik két hadtestjének a következő napra volt meg- 
szabva Nagy-Sándor követése. A menetet úgy szabályozta Görgey, hogy a 
sereg augusztus 10-én (Nagy-Sándor) és 11-én (a zöm) Aradra érjen. Au- 
gusztus 7-én, mikor a főhadiszállás Nagyszalontára ért, Görgey újabb paran- 
csot kapott Aulichtól, amely szerint Dembinszki, aki , Szőregnél nem jó csa- 
tát liferált", utasítást kapott arra, hogy Aradra vonuljon vissza, ahová Gör- 
gey seregének már augusztus 9-én és 10-én kellene beérkeznie. Még a szőregi 
eset után, amely a Tisza-vonal teljes feladását eredményezte, Kossuth agyán 
átcikázott az a röpke gondolat, hogy az aradi egyesülés helyett Görgey vág- 
jon neki a muszkának, vagy legalább is fedje el a Királyhágót az orosz elől, 
amely most kelet és észak felől áradt a maradék magyar sziget felél. Viszont 
— úgy látszik — Kossuth terve szerint Dembinszkinek a Lugos felé való visz- 
szavonulás lett volna feladata, amerre már Duschek pénzgépeit is elindítot- 
ták s ahol a Vécsey- és Kmetty-hadtestekkel való egyesülés után alkalma- 
sint az ideérkező Bemnek kellett volna megvernie az osztrákokat. Görgey 
azonban nem látott semmi okot arra, amiért eltérjen az Aradra parancsolt 
iránytól és amiért leapadt seregét kitegye az orosz tömegek ellen való kü- 
lön hadműveletek veszélyeinek. Kossuth megijedt, hogy Aradon reked, ép- 
pen Görgey társaságában, fedezetlenül az osztrákok ellen, akik a Maros bal- 
partja felé is kiterjesztették csápjaikat Szőreg után. Augusztus 5-én vissza- 
rendeli Dembinszkit Aradra, aki azonban zsebrevágja Kossuth parancsát és 
folytatja konok visszavonulását Temesvár-Lugos felé. Dembinszkinek eszé- 
be se volt orosz hadifogságba jutni, ahol reá, mint lengyelre, kétségkívül ne- 
héz sors várt volna. Így alakult a helyzet Temesvárnál, amely körül egy szám- 
ra nézve óriásinak mondható magyar had gomolygott, silány erkölcsi és anya- 
gi állapotban, de még silányabb vezetés alatt. 

Görgeynél se volt sokkal rózsásabb az általános helyzet, ha csak azt nem 
számítjuk, hogy csapatainak minősége majdnem annyira felülmúlta a déli se- 
regét, mint a vezetés különbsége. Augusztus 7-én Szalontáról azt írta Szeme- 
re Kossuthoz, hogy Görgey seregéből minden százból , tíz-tizenkét mezítlá- 
bas", hogy , nincs pénz, se remény hozzá, s nem lesz majd puskapor sem..." 
, tt nincs többé idő habozni, vagy alkudjunk, bízva a jövőre, amit ki nem vív- 
hatnánk, vagy haljunk meg a harcban... Miért nincs fegyverünk? Mivel az 
arany- és ezüstpénzt nem mertük berendelni a státus szükségére, nem em- 
lítve, hogy a bankárokat kíméltük. Kíméltük az embereket, a templomokat, 
csak a nemzet jövendőjét nem." De bármilyen sötét ez a kép - nyilván Sze- 
mere retouche-ja erősen dolgozott, — a vigasztalan homályon áttűzött egy ki- 

csiny reménysugár: az aradi koncentráció lehetősége s azok a pillanatnyi 
stratégiai esélyek, amelyek egy egységes vezérlet alá jutó nyolcvanezer fő- 
nyi magyar sereggel való operációk eshetőségein lebegtek. Kétségkívül ha- 
talmas fantázia rejlett ebben a lehetőségben: végre-valahára magyar túlsúlyt 
lehet állítani az osztrák haderővel szemben, — és Görgey alatt! A déli sereg- 
ben is voltak még el nem strapált értékű egységek: a Kmetty-, a Vécsey- 
hadtest és azok a zászlóaljak, amelyek a 4-ik hadtest kötelékében végigküz- 
dötték Perczelnek tavaszi rác hadjáratát. Hogy Görgey legközelebbi tervei 
között mekkora kalkulus volt a Dembinszki hadával való egyesülés, arra Ti- 
sza István gróf elbeszélése szolgáltatott érdekes adalékot. Tisza Kálmán 
minden áron be akart lépni a honvédségbe. Atyja végül beleegyezett, amikor 
egyszerre híre futott a debreceni vereségnek. Görgey főhadiszállása éppen 
Nagyszalontán tartózkodott, amikor megjelent nála a Tisza-család egyik ba- 
rátja s megkérdezte tőle: érdemes-e még belépni a magyar hadseregbe? A 
vezértábornok ezt válaszolta: , Várjon a fiú néhány napig. Ha egyesülni tu- 
dok Dembinszkivel, akkor jöjjön, mert akkor megverhetem az osztrák sere- 
get és nincs minden elveszve. Ha azonban Dembinszki megvereti magát, 
mielőtt elérhetném, akkor leteszem a fegyvert." 

Az engedetlenséggel annyiszor megvádolt magyar tábornok tehát el volt 
szánva megkísérelni a végsőt a koncentráció kierőszakolása után. Ezért ösz- 
tökélte sebes iramra szegény elcsigázott hadtestjeit Arad felé. Oly módon 
gyorsította meg a menetet, hogy Nagy-Sándor augusztus 9-én valóban Arad- 
ra érjen, míg a másik két hadtestnek a következő napon kellett ide bevonulnia. 

Maga Görgey augusztus 9-ikére előresietett Aradra, hogy a hadihelyzet 
felől részletesen tájékozódjék. Aki ott nem jelent meg, az Dembinszki volt. 
Pedig a távolság Szőregtől Aradig mindössze kilencven kilométer, vagyis 
négy kis menet, úgy, hogy Dembinszki augusztus 9-én feltétlenül Aradon le- 
hetett volna. Tehát Görgeynek tovább kell folytatnia ezt az őrült hajrát az el- 
tűnt testvérsereg után, Temesvár felé, ha ugyan ez a sereg még létezik. Ara- 
don csak a Ouerlonde tartalékhadosztályát lelte, a várőrséget és Kossuthot 
a miniszterekkel, a képviselőkkel, a hatósági emberekkel s azzal a rengeteg 
katonai szökevénnyel, akiket mint szétszórt szilánkokat, mindenünnen ide 
sepert a menekülés vágya és a remény, azután a polgári menekülteket és 
kompromittáltakat, akik azt se tudták, mely égtáj felé vegyék útjokat a szö- 
vetséges hadseregek harapófogóiból. Nagy-Sándor is különös jelentéseket 
küld ismételten a Maros balpartjáról: osztrák csapatok bukkannak fel a látó- 
határon, arccal észak felé, holott velük szemben délre a magyar ellenállás 
legnagyobb hadserege áll. Sőt Nagy-Sándor, okulva debreceni kalandján, leg- 
ott vissza 15 húzódik a folyó északi partjára. Görgey agyán hirtelen átvillan 
az a gyanú; hátha Nagy-Sándor megijedt a maga árnyékától, rémeket lát, hi- 
szen minden hivatalos közlés szerint osztrák helyett magyarnak kellene kö- 
zelednie Aradra dél felől. Éppen közvetlen szemlélet alapján igyekszik el- 
lenőrizni Nagy-Sándor híreit, amikor kapja Kossuth levelét, amely meghív- 
ja őt az aradi várban tartandó minisztertanácsra. 

Az augusztus 10-én tartott minisztertanácsot a kormányzó azzal a közlés- 
sel nyitotta meg, hogy egy hozzá érkezett megbízható hír szerint Dembinszki 
serege az elmúlt napon Temesvárnál győzelmet aratott. Ezzel szemben Gör- 
gey közölte a Nagy-Sándor útján egy sebesült tiszttől vett azt a tudósítást, 
hogy a magyar sereg Temesvárnál vereséget szenvedett s csakis így magya- 
rázható, hogy egy osztrák hadtest háttal Temesvárnak támadólag léphetett 
fel Arad ellen. Kossuth erre azt válaszolta, hogy Bem váratlan megjelenése 
annyira felvillanyozta a hadsereget s a Dembinszki vezérsége alatt elcsüg- 
gedt seregbe annyira képes volt új lelket önteni, hogy a Bemtől elindított of- 
fenzíva felette kecsegtető kilátások között fejlődött. A nagy költőket sem ih- 
letheti egy morzsányi élmény se akkora lelki kalandokra, mint ez a hírfosz- 
lány most az utolsó percben ismét teljes működésre indította Kossuth fan- 
táziáját. Görgey közlései, illetőleg következtetései ugyan való értékére szál- 
lították le ezt a gazdátlan hírt, amelyet újabb jelentések nem is erősítettek 
meg. A temesvári eset körül való találgatásokat azután nyomban félbeszakí- 
totta a fővezérség körül kirobbant vita. 

Görgey vallatásaira Kossuth kénytelen volt beismerni, hogy Bemet ki- 
nevezte generalissimusnak, amit Csányi tüstént törvénytelenségnek bélye- 

gezett, mert miniszteri ellenjegyzés nélkül történt. Kitűnt, hogy a kabinet- 
nek egy tagja, Aulich, mégis tudott Bem kineveztetéséről, amelyet ellen- 
jegyzett. Csányi azonban ezután is ragaszkodott felfogásához. Ezt a derék, 
jellemes hazafit felháborította a fővezérség körül hetek óta követett kor- 
mánypolitika, mert ő is, miként a képviselők többsége, a nemzeti önvéde- 
lemmel rokonszenvező közvélemény, a fővezérség egyedüli jogos váromá- 
nyosát Görgeyben látta, akit most az utolsó napokban is, valószínűleg Szeme- 
rének az egyetértést előmozdító leveleire, ilyen rútul félrevezettek. A kor- 
mány dubiozus erkölcsi helyzetén Vukovich próbált enyhíteni, aki hosszú 
vádlajstromot olvasott Görgey fejére s azt követelte tőle, igazolja magát, mi- 
előtt a fővezéri kérdésben a minisztertanács véglegesen állást foglalna. Gör- 
gey higgadt méltósággal utasította vissza Vukovich kihívását, s azt a kijelen- 
tést tette, állítsák őt haditörvényszék felé, ha a vádakat kivizsgálni akarják. 
Azután eltávozott ebből a reménytelen társaságból, amely a szakadék part- 
ján se ismert fontosabb kérdést annál, mint hogy a tizenkettedik órában hosz- 
szú időt fecséreljen el a vádak és felelősségek , objektív" tisztázására. Visz- 
szatért főhadiszállására, hogy kiossza a másnapra vonatkozó parancsokat és 
intézkedéseket Schlick hadtestének megtámadására, mert az utolsó kísér- 
letet sem akarta elszalasztani, hogy Dembinszkivel, azaz Bemmel egyesül- 
jön. Éppen eleget tudott már az ideiglenes kormány sivár erkölcsi nyomorú- 
ságairól, amely kapva-kapott minden látszat, vagy ürügy után, hogy az ő sze- 
replését elhomályosítsa a közönség előtt, s legjóhiszeműbb intencióit is el- 
ferdítse és megrágalmazza. Igaz, minden patriotizmus inficiálva van egy ra- 
kás olyan jellemmel, amelyeket az emberi szenvedélyek csatornái öntenek 
ki magukból. Ha felrázzák a társadalom tengerét a maga mélységéből, mond- 
ja Carlyle, semmisem természetesebb, mint az, hogy a mélyből nemcsak 
gyöngy, hanem iszap is kerül felszínre. Nem érezte-e magán ő is végigrohan- 
ni ezeknek az alacsony pártszenvedélyeknek lázait, amikor májusban elme- 
rült az április 14-ike elleni küzdelemben és amikor mániákus kizárólagos- 
sággal ennek a küzdelemnek rugói irányították minden gondolati és cselek- 
vési erejét? Amíg azonban a muszka intervenció hírére ő kibontakozott eb- 
ből az eszmei és erkölcsi zűrzavarból, addig politikai ellenfelei még most is 
ott vergődnek régi gyűlöleteiknek hínárjában és szemeiket már csak arra az 
óráról-órára keskenyedő résre meresztik, amerre majd elosonhatnak fele- 
lősségük elől s amerre a nagy vízözönből szárazra menthetik pucér életüket. 
Szunyoghtól, Csányitól, Nyáry Páltól mindent megtudott, miképpen akadá- 
lyozták meg az ő fővezérségét s ezzel talán az aradi, vagy a temesvári kon- 
centrációt is. Augusztus 11-én hajnalra tűzte ki hadtestjeinek a támadást az 
osztrákok ellen. Késő este kapta a kormányzó meghívását négyszemközti 
beszélgetésre az aradi várba. 

Kossuth se várta izgatottabban a Temesvár felől jövő híreket, mint Gör- 
gey. Ha már ingadozott is hite Bem nagy győzelmében, de legalább hinnie 
kellett azokban a kedvező esélyekben, amelyek az északi és a déli magyar 
hadseregek egyesülése következtében a magyar ügyre nézve bizonyos kons- 

tellációt teremtettek. Nem bírta egyedül elviselni a bizonytalanságnak ideg- 
mardosó perceit. Érezte, hogy ki kell beszélnie magát Görgeyvel, mielőtt a 
remélt koncentráció után mindaketten szembekerülnek a magyarság legna- 
gyobb történelmi feladatával: a császári hadsereg legyőzésével. Az utolsó ta- 
lálkozás történetét két forrásból ismerjük: a tábornok és a kormányzó elbe- 
széléséből. A hitelképesség kritériumát a két férfiú lelkialkatának különb- 
memóriájában is sok volt a költői elem. Emlékezőtehetsége éppúgy telítve 
volt a művészi rekonstrukció adalékaival, mint amennyire képzelete fűsze- 
rezte a tényekről való nézeteit is. Hiszen ez a végső kifejlődés felé rohanó 
epopeia el sem gondolható olyan csodás gazdagságú és bátorságú ihlet nél- 
kül, mint az övé volt. A historizálásban azonban mégis biztosabb úton já- 
runk, ha annak a férfiúnak előadását követjük, aki, ha háborút viselt is, de 
nem igen jutott hadilábra a valósággal és aki akkor is nyers őszinteséggel 
beszéli el az eseményeket, amikor ezekből önleleplezés-szerű következte- 
téseket lehet vonni az ő hibáira és tévedéseire. Valószínű, hogy utoljára mind- 
ketten még egyszer feszegették a felelősség kérdését. A szemrehányások 
után Kossuth ezeket a kérdéseket intézte a tábornokhoz: mit tenne, ha a 
kormány Bemet nevezi ki főparancsnoknak? Mit tenne, ha Bem Temesvár- 
nál győz, az egyesülés sikerül és Görgeyt bíznák meg az egyetemes főpa- 
rancsnoksággal? Végül mit tenne, ha Temesvárnál az osztrákok győznek? 

Az első kérdésre Görgey azt válaszolta, hogy nyomban leköszönne állá- 
sáról, mert egy nem magyarnak fővezérré kineveztetését saját elmozdításá- 
nak tekintené s egyúttal semmi biztosítékot se szerezhetne arról, hogy a 
küzdelem nem folytatódik tovább személyes célokért, mindenre kész hazar- 
dőrök vezetése alatt. A második kérdésre azt felelte, hogy nyomban megtá- 
madná Haynaut. A harmadikra: , Leteszem a fegyvert". , És én főbelövöm 
magamat" — mondta Kossuth. Most a tábornok minden okos és gyakorlati 
értékű érvet felsorakoztatott arra, hogy a kormányzót lebeszélje erről a két- 
ségbeesett lépésről. Figyelmeztette, hogy Kossuthra, mint a magyar ügy 
képviselőjére a külföldön még nagy feladat vár, amelyet ő abban lát, hogy a 
kormányzónak tüneményes képességei felette gyümölcsözően érvényesül- 
hetnek a magyar gondolat propagandájában és talán abban is, — gondolta ma- 
gában Görgey, -— hogy Kossuth a külföldön meggyőződést szerezvén április 
14-iki politikájának megvalósíthatatlanságáról, maga fogja megtagadni a det- 
ronizációt és a helyes útra tanácsolni a magyar társadalmat. Ekkor látta egy- 
mást utoljára ez a két nagy férfiú, akiknek egyenetlensége, vérmérsékle- 
tükben, felfogásukban, lelki alkatukban, módszereikben és céljaikban gyöke- 
redző nézeteltérése, különösen az utolsó hónapokban, oly nagymértékben 
rontotta meg a magyar önvédelmi harc reális kilátásait. 

Néhány órával később Kossuth megküldte Görgeynek Guyon jelentését 
a temesvári csatáról, amelyről Kossuth maga is ezt írta: ,,a tudósítást Guyon 
írta, a rettenthetetlen s még azt is írta, hogy a sereg tökéletesen szét van 
verve, ő maga Lugosra siet, romjait, ha lehet, összeszedni." Ez a hír Görgey 

seregének Arad felől déli irányban tervezett támadását most már céltalanná 
tette. Temesvárnál nem a magyar, hanem a győztes osztrák fősereg állt. Az 
előbbi teljes felbomlásban menekült a hatvan kilométernyire fekvő Lugos 
felé. Ha a magyar fősereg kezdettől fogva Aradnak vonul vissza, vagy ha le- 
galább az utolsó pillanatban a temesvári csata megvívása elől kitér és Vinga 
irányában úgy csoportosul, hogy Görgey csatlakozását és kedvező beavatko- 
zását elősegítse, akkor augusztus 11-én az ötvenezer főnél erősebb, s emel- 
lett Görgey jelenlététől felvillanyzott magyar sereg lés az osztrákok] között 
Aradtól délre döntő csatára kerülhet a sor. Minden okunk megvan arra a fel- 
tevésre, hogy Görgey csatavezetésének feltétlen fölénye a legsikeresebb 
módon érvényesülhetett volna. Így azonban az a gyönyörű lendület, amely 
Görgey seregét a legutolsó hadműveleti időszakban a Paskievicstől szőtt há- 
lón keresztül, majd nagy félkörben az orosz fősereg körül, tizenkét napi sza- 
kadatlan menetben, háromszáz kilométernyi úttal a Hernádtól Aradig vitte, 
mesés, de - fájdalom — kárbaveszett manővert eredményezett. Lehetetlen 
meghatottság nélkül szemlét tartanunk Görgey hősi seregének ezen a fel- 
foghatatlan teljesítnényén, amelyet ez Komáromtól kezdve az utolsó hónap 
alatt végzett, különösen, ha azt összehasonlítjuk a délvidéki magyar fősereg 
munkájával. A magyar tábornoknak ezt a hadműveletét a külföldi katonai 
írók osztatlan csodálata kíséri. Minő szörnyű tragikum, hogy ekkora fokú 
hadvezetési művészet minden eredménye az utolsó percben omlott össze. 

Rögzítsük le most nagy vonásokban az augusztus 10-iki estén beállott 
harctéri helyzetet. 


ú ] Osten Sachen 


S Kassa 


97 idasnémeti 
fr 
ky 
Ú értsd Ha 


Szefencs 
Diósgyőr o 


Tokaj 
Mi ma zi jö en 


6 /U 
0 
Sitias Erlezziő 
Grabbe EZT 


Cseodajev 2 mé) allas 
Nyiregyháza 
Mezucsúl e 
Kuprianov 7 0 Csege A 
permi j és 34. VÁZLAT 


e It Riüdiger 
iszafürcd 


Tiszafürt 


273 


A termesvári csatában a magyar fősereg roncsokká tört szét. A magyar 
főhaderő szerepét most már Görgey serege, mindössze huszonháromezer 
gyalogos, 4800 huszár és 142 ágyú, vette át. A magyar főtábornok az eset- 
leg még ezután következő hadműveletekben seregének csak két jó hadtes- 
tére, helyesebben Leiningen és Pöltenberg tizenegyezer főnyi jó gyalogsá- 
gára, valamint egész huszárságára és tüzérségére támaszkodhatott. Nagy- 
Sándor gyalogsága a debreceni futás óta már csak lecsökkent értéket képvi- 
selt, €uerlonde újonchadosztálya még ennél is kevesebbet ért. Röviden: 
Görgeynek mintegy tizenhatezer főnyi veteránja és száznegyven ágyúja volt. 
Nehezebb, veszélyesebb hadivállalatnál ennél többre nem számíthatott. A 
volt magyar fősereg, miután Temesvárnál mintegy hatezer foglyot veszített, 
tízezer ember pedig a szélrózsa minden irányában elszéledt, a csatát követő 
napon zömével már Lugos környékét érte el. Legépebb részei közül Kmetty 
hadteste Temesrékásnál, Vécseyé a Béga mögött gyülekezett s a következő 
napokban legalább becsülettel látták el az utóvéd szolgálatát. A harci kedv és 
a fegyelem azonban csak bizonyos menetelésekre tette képessé ezt a két 
hadtestet, amely már nem volt többé csataképes állapotban. Igazolja ezt, 
hogy Kmetty és Dessewffy (mindketten vitéz alvezérek) augusztus 12-én a 
Lugosra érkezett Kossuthnak azt jelentették, hogy ez a sereg legelső ágyú- 
szóra szétrobban. Maga Kossuth csak Vécsey hadtestjét találta jó állapotban. 
Ez a sereg tehát komoly haditényezőt már nem képviselt többé. Még siral- 
masabb volt a helyzet Erdélyben. Kolozsvár környékén már csak hétezer fő- 
nyi had állt a sokszoros túlerővel, Lüders orosz és Clam-Gallas osztrák had- 
testjével szemben. Munkácsról Dés felé volt vonulóban Kazinczy nyolcezer 
főnyi hadosztálya, hogy Erdélyben a sokszoros túlerő áldozatául essék. Ko- 
máromban és Péterváradon, valamint Aradon a várőrségek tartották magu- 
kat. Ellenségeink közül Haynau seregéből egy hadtest Arad felé ért, a zöm 
Temesvárt és vidékét szállotta meg. Az orosz főseregből Rüdiger hadtestje 
Görgey követésében Nagyszalonta-Nagyvárad környékére, előcsapataival 
Kisjenőre és Nagyzeléndre jutott, míg az óriási zöm még Debrecenben vesz- 
tegelt. 

A hadihelyzet Görgey seregére nézve így festett. A magyar sereget há- 
rom oldalról túlerő fogta körül, még pedig délről legalább negyvenezer főnyi 
osztrák sereg, amely ellen Görgey még húszezer főt sem állíthatott; észak- 
ról az orosz fősereg százezernél erősebb tömege, amelynek legközelebbi ré- 
sze egymaga erősebb volt Görgey egész hadánál; keleten Erdélyben Lüders 
hadteste -— szintén erősebb Görgeynél - és az erdélyi osztrák hadsereg. E 
három ellenséges hadcsoport bármelyike ellen intézett magyar támadás a 
másik kettőnek üldöző hadmozdulatát természetszerűleg maga után vonta. 
Lehetséges, hogy Görgey, bármelyik irányban tör is előre, kezdeti sikereket 
vív ki, de a hadműveleti alapjaitól, lőszer és egyéb hadianyaga pótlásának le- 
hetőségétől megfosztott, a hosszú marsoktól elcsigázott kis had győzelmé- 
nek lehetőségét józan számvetés alapján a leghatározottabban tagadni kell. 

A küzdelem a nyomasztó túlerővel szemben csak bukással végződhetett. 
Dicsőséget még hozhatott, de céltalan véráldozatnál egyebet aligha. Maradt 
tehát az a lehetőség, hogy Görgey serege a gyűrűből kitör és menekül. Er- 
re nézve két irány jöhetett számításba: Lugos és Komárom. Az áttörés Lugos 
felé, Schlick hadtestén keresztül, esetleg sikerülhetett volna. Az eredmény: 
egyesülés a felbomlott fősereg roncsaival, az utóbbiak fertőző hatása Görgey 
jó csapataira is s aztán a menekülés Törökországba s itt a biztos fegyverle- 
tétel. A Komárom irányában választott menekülésnél még volt bizonyos va- 
lószínűsége annak, hogy Görgey a magyar huszársággal, gyalogságának és 
tüzérségének feláldozásával, a Maros mentén, vagy a Maros és Körös torko- 
lata között, a Duna-Tisza közére és innen Budán, vagy Vácon át Komárom- 
ba iramodik, feltéve, hogy az átkelés sikerül a Tiszán és a Dunán keresztül. 
A későbbi fegyverletétel sorsát akkor sem kerüli el. A gyalogságot és a tü- 
zérséget az ellenség lovassága azonban vagy a Tiszánál, vagy legkésőbben a 
Duna-Tisza közén feltétlenül utoléri és elfogja. Egyébként is képtelen gon- 
dolat, hogy olyan vezér, mint Görgey, elhagyja a sereg zömét és sorsára bíz- 
Za azt. 

Akárhogy forgassuk is a dolgot, a magyar tábornok csak az önkéntes fegy- 
verletétel, vagy az ellenségtől kikényzerített kapituláció között választha- 
tott. , Magamban elvégeztem — úgymond - hogy a parancsaim alatt álló had- 
sereggel leteszem a fegyvert, hogy így a további céltalan harcnak minél előbb 
vérontás nélkül vége legyen, hogy az ország, miután többé meg nem ment- 
hetém, legalább a háború iszonyú pusztításaitól meneküljön meg." 

A kormány ugyan elhatározta az utolsó minisztertanácson, hogy Pölten- 
berg és Beniczky visszaérkezése előtt, akiket Szemere kívánságára egy bé- 
keajánlattal Paskievics főhadiszállására küldtek néhány nap előtt, újabb bé- 
keküldöttséget meneszt az oroszokhoz. Uj államiratot szerkesztettek és 
Görgeyt is fölkérték, hogy felfogását foglalja írásba, amire azonban már nem 
került sor. Ellenben valami halvány valószínűsége volt annak a feltevésnek, 
hogy az oroszok tárgyalásba bocsátkoznak a hadsereg képviselőivel, különö- 
sen, ha az felruháztatik a legfőbb polgári hatalommal is. Görgey tehát elha- 
tározta, hogy a kormányt felhívja a lemondásra a kormányzóval együtt és 
magára ruháztatja a legfőbb hatalmat. Nem akarta, hogy a Csányival megbe- 
szélt lépése, tudniillik a fegyverletétel eszméje, a létező állami hatalom el- 
len való lázadás jellegével bírjon. Kossuth erre Görgeyt kinevezte az összes 
magyar hadak fővezérévé és megbízta, hogy kössön békét az oroszokkal. 
, Midőn Önt egyrészről minden seregek fővezérévé kinevezzük - így szól a 
felhatalmazás — másrészről felhatalmazzuk, hogy a már megindított érteke- 
zés nyomán Paskievics herceg tábornagy úrral végezzen olyképpen, hogy a 
magyar nemzet őfelségét, a cárt kérje föl közbenjáróul, s abban, mit a nem- 
zet törvényes alkotmányának és jogainak, úgymint minden egyes polgári 
személyének és vagyonának biztosítására őfelsége meghatároz... elfogadni 
készeknek nyilatkozunk." 

A tábornok azonban elégtelennek tartotta ezt a felhatalmazást, amely 
négy-öt nappal ezelőtt talán még új fordulatot adhatott volna a nemzeti ön- 
védelem sorsának. Atyai barátját, Csányi Lászlót keresi fel, akit felhívott ar- 
ra, eszközölné ki a kormányzó és a kormány lemondását és a legfőbb hata- 
lomnak minden feltétel nélkül Görgeyre való átruházását. Csányi legott le- 
velet írt Kossuthoz: , Görgey megkapta a vezéri kinevezést. Az most feles- 
legessé vált, mert seregeinek úgy is ő fővezére, más seregek pedig jelenleg, 
melyek fölött fővezérkedhetnék, nem léteznek. Kormányzó úr nézete más 
volt mai értekezésünk alkalmával. Sajnálom, ha a miniszteri tanács a múltak 
emlékét nem méltányolná, még most is, amikor a reménysugár is eltűnőben 
van, késnék a nemzet érdekében határozni, miszerint Görgey altábornagy- 
nak átadandó a főhatalom." Erre a közbelépésre néhány miniszteri ellen- 
jegyzéssel ellátva, Kossuth megküldte lemondó levelét és a nemzethez ki- 
bocsátott kiáltványát, amelyben hivatkozik arra, hogy , a szerencsétlen har- 
cok után, melyekkel Isten a legközelebbi napokban meglátogatta a nemze- 
tet, nincs többé remény, hogy az egyesült osztrák és orosz nagyhatalmassá- 
gok ellen az önvédelem harcát siker reményével folytathassuk." Közli to- 
vábbá azt, hogy a legfőbb hatalmat átruházta Görgey Artur tábornokra, de 
, megvárom tőle s ezért Isten, a nemzet és a história előtt felelőssé teszem, 
hogy ezen hatalmat a legjobb tehetsége szerint szegény hazánk nemzeti stá- 
tuséletének megmentésére, javára s jövőjének biztosítására fordítandja." 

Az már nem is szorul bővebb magyarázatra, hogy Kossuth tudomással 
bírt Görgey fegyverletételi szándékáról. Tudta ezt akkor, amikor a legfőbb 
hatalmat Görgeynek adta, s tudta, menekülése közben, amikor Lugosnál ta- 
lálkozott a déli hadsereg szétporlott részeivel. Másnak, mint a szónoki pá- 
tosz túlzásának, vagy a felelősség áthárítása hátsó gondolatának nem tulaj- 
doníthatjuk azt a föltételt, illetve azt a követelést, hogy a tábornok köteles- 
sége a legfőbb hatalom birtokában megmenteni a nemzet státuséletét. Az 
egész nemzeti harc végső célja a viszontagságok és a sikerek váltakozásai 
közepette sohase volt más, mint a magyar státusélet megmentése. Mint- 
hogy azonban az orosz intervenció és a kormány fonák és tragikus személyi 
és hadászati intézkedései következtében, küzdelemmel ez a cél nem volt 
többé munkálható, sőt a temesvári csatavesztés után a magyar ügy katonai- 
lag reménytelenné vált, nyilvánvaló, hogy a státusélet megmentése érdeké- 
ben Görgey nem tehetett már semmit, legfeljebb annyit, hogy kérje az orosz 
közbenjárást. Lehetséges, hogy a retorikának ez a búcsúszózata valójában 
nem is akart több lenni egyszerű hangulatkeltésnél. A szónok előtt a sza- 
vaknak más jelentési és értéki rezonanciája van, mint azoknál, akik semmi 
különbséget se látnak a szavak és tettek között. Ami pedig a legfőbb katonai 
és polgári hatalommal együtt Görgey reális erejét illeti, az a diktatúrával se 
térben, se tömegben nem sokszorozódott meg egy paránnyal sem. Területi- 
leg kiterjedt O- és Ujarad városokra oly messzeségben, mily messzire Gör- 
gey ágyúi érnek. Alattvalókban kiterjedt az 1., 3. és a 7. magyar hadtestek- 

re, Ouerlonde hadosztályára, a várőrségre, Árad lakosságára s azokra a szá- 
nandó polgári menekültekre, akik e borzasztó napokban Arad és Radna kö- 
zött szorongva várták végzetüket. Meg kell még említenünk, hogy a legtőbb 
hatalomnak Görgeyre való átszállása időpontját Kossuth bizonyos időhöz kö- 
tötte, talán azért, mert komolyan tartott attól, hogy Görgey elfogatja és ki- 
szolgáltatja az oroszoknak, vagy az osztrákoknak. Ebben az egyetemes ré- 
mületben már mindenki meg volt fosztva józan mérlegelő képességének 
legnagyobb részétől. Ha Görgey közvetlen környezetében hallatszottak is 
hangok, hogy Kossuthot meg kell akadályozni menekülésében, a tábornok 
előkelő gondolkodása egy percig se habozott, hogy a volt kormányzó mene- 
külését elősegítse. 

Szemere és Batthyány Kázmér gróf miniszterek utóbb tiltakoztak Kos- 
suth és a kormány lemondása ellen. Ez a lépés egyike Szemere ama szelle- 
mi s erkölcsi elcsuszamlásainak, amelyeknek még lelki magyarázatát is ne- 
hezen lelhetjük meg s amelyek talán nem származtak másból, mint abból a 
gyermekesen bosszúálló csínytevésből, hogy az utolsó percben borsot tör- 
jenek Görgey és Kossuth orra alá. A nap folyamán megérkeztek az orosz fő- 
hadiszállásra kiküldött magyar delegátusok is. Pöltenberg - úgylátszik — na- 
gyon el volt bájolva az orosz tisztek és tábornokok udvariasságától és ígére- 
teitől. Beniczky, aki politikus természet volt, s akire a Rüdiger vezérkari fő- 
nökével folytatott beszélgetések csupán azt a benyomást tették, hogy az 
oroszok a maguk részére akarják biztosítani a magyar önvédelem likvidációját, 
egy feltétlen megadás formájában, kevésbé osztozott követtársának opti- 
mizmusában, ha hinni lehet a börtönben szerzett visszaemlékezései pontos- 
ságában és pszichológiai aláfestésektől mentes célzatában. Ő elsőbbséget 
adott az osztrák előtt történő kapitulációnak, amelyből több és főképp gya- 
korlati értékű politikai hasznot remélt. Meg kell állapítanunk azonban azt, 
hogy Beniczky a maga véleményével majdnem egészen elszigetelten állott 
a magyar tábornokok és törzstisztek között. 

,lehát Görgey a diktátor — írja Mikszáth Jókai-életrajzában. — Az óramu- 
tató kettőn jár. Most gurul ki a várból egy négylovas hintó és sebes vágtat- 
va robog a Radna felé vezető utcákon. Mélyen behúzódva a fedél leghátuljá- 
ba egyetlen alak ül bent sötét gondolatokkal, akik véletlenül megpillanthat- 
ják, egymásnak adják a leverő hírt: : Kossuth menekül-. Görgey már dél- 
előtt megkapta az átruházó okmány eredetijét, s a miniszterium lemondását, 
de a hatalom csak este (mikor a nap lenyugszik) kezdődik. Nyolc-tíz óráig 
nincs úr a nemzet felett, beáll az ősállapot. Erre a néhány órára esetleg szük- 
ség lehet. Ez az ember siet. Mihelyt kezébe jut az átruházó okmány, az első 
dolga, hogy a koronáért küld. De Szemere is sietett és már egy félórával 
előbb elutazott a szent koronával és jelvényeivel. Vágtat 15 már a hintó Radna 
felé és a szikrázó nap még magasan van. Hatalmas órajelző az utas előtt, 
amint száll alább-alább, úgy jut közelebb-közelebb Görgey, minőt kevés ha- 
landó nyerhet e földi pályán, a roppant hatalomhoz. Roppant hatalom! Ugyan- 

ugyan ne legyetek nevetségesek elszéledező vezérek, kik a halál elől és a 
halál elé siettek s te se nemzeted szivéhez nőtt óriás! Miféle hatalmat ad- 
hattok ti annak az embernek, akit mindnyájan gyűlöltök? Egy rakásra raktá- 
tok a felelősségeiteket és azt mondtátok: itt a legfőbb hatalom, letesszük ke- 
zeidbe a haza sorsát. Volt is már a ti kezetekben a haza sorsából valami? És 
ha a nap lenyugszik, mit tegyen szegény feje az úgynevezett diktátori hata- 
lommal? Leül vele íróasztalához a fegyverletételi módozatokat megfogal- 
mazni..." 

Döntő elhatározásának végrehajtása előtt Görgey kikérte Bayer vélemé- 
nyét is. Ez sem látott más elfogadható lehetőséget a fegyverletételnél. A tü- 
zérségnek már csak egy csatanapra való lőszere volt a pótlás reménye nél- 
kül, eltekintve attól, hogy a sereg szükségleteinek fedezésére a kellő pénz 
is hiányzott. Ezen a napon futott be Vécsey tábornok részletesebb jelenté- 
se is a temesvári csatáról. Megdöbbentő színekkel ecsetelte a déli hadsereg 
szétzüllését, a lőszerhiányt, az élelmezés csődjét, amelynek következmé- 
nye gyanánt , a legénység fegyveres kézzel csoportonkint rabol." 

Ezután Görgey megírta azt a meghatóan szép és önérzetes levelet Rüdiger 
gróf orosz tábornokhoz, amelyben közölte fegyverletételi szándékát. ,Tá- 
bornok úr! Ön bizonyára ismeri hazám szomorú történetét", - így kezdődik 
a nevezetes levél, amely arra volt szánva, hogy egy nagy és vitéz katona 
megadja az ellenfélnek azt a legnagyobb tisztességet, amelyet nemes ellen- 
felek adhatnak egymásnak. , Megkímélem Önt mindazon végzetszerű ese- 
mények fárasztó ismertetésétől, amelyek minket egyre mélyebben vittek a 
kétségbeesett küzdelembe, eleinte törvényes szabadságainkért, azután létün- 
kért... Ezen alkalommal Őfelsége, a cár nagylelkűségébe vetem bizodalma- 
mat, hogy ő azon számos derék bajtársaimat, kik, mint korábban osztrák 
tisztek, a viszonyok hatalma által ezen Ausztria elleni szerencsétlen harcba 
belesodortattak, nem fogja egy bizonytalan sorsnak és egy mélyen megszo- 
morodott nemzetet, mely az ő igazságérzetéhez folyamodik, nem fog ellen- 
ségei szilaj bosszúvágyának védtelenül kiszolgáltatni. Talán elég lesz, ha 
egymagam leszek ennek áldozata... Siessen — ha hasztalan vérontásnak ele- 
jét venni akarja, — a fegyverletétel szomorú aktusát a legrövidebb időben, de 
akként tenni lehetővé, hogy az egyedül az orosz cár őfelsége hadai előtt me- 
hessen végbe, mert az osztrák hadak nem dicsekedhetnek azzal, hogy az én 
csapataimat a dicső orosz hadsereg egy részének segítsége nélkül valaha is 
legyőzték volna. És mert e segítség nélkül sohasem sikerült is volna ben- 
nünket legyőzni, Ön, tábornok úr, természetesnek fogja találni, hogy a vitéz 
katona csak a maga győzőjének, a még vitézebbnek és hatalmasabbnak adja 
meg magát, nem pedig egy harmadiknak, aki őt soha le nem győzte; és On 
maga igazat fog nekem adni, amikor ünnepélyesen kijelentem azt, hogy in- 
kább fogom egész hadtestemet bármilyen nagy túlerő ellen kétségbeesett 
csatában megsemmisíttetni, mintsem hogy oly ellenség előtt tegyem le a 
fegyvert, amelyet oly sokszor és csaknem minden alkalommal mi vertünk 

meg." Ha már ezzel a tragikus jelenettel kellett lezárni a magyar önvédelmi 
harc drámáját, akkor a magyar fegyverek becsülete egy pillanatig se tétováz- 
hatott, melyik szövetséges hadseregnek ajánlja fel az önkéntes fegyverleté- 
telt. Ezen az erkölcsi mérlegelésen kívül az a messzetekintő politikai szá- 
mítás is vezette Görgeyt elhatározásában, hogy a történelem előtt az oro- 
szokat kell megtenni annak az igazságnak őreivé, amely szerint Ausztria a 
maga erejével soha le nem győzhetett volna bennünket és hogy a császári 
seregek katasztrófáját kizárólag a muszka közbelépése akadályozta meg. A 
tábornok akkor már maga is komolyan hitt I. Miklós cár politikai közbenjá- 
rásának lehetőségében és sikerében, ha nem is a negyvennyolcas alkotmány 
visszaállítására, de legalább az általános kegyelem kibocsátására nézve. Hon- 
vegét, az orosz katonák lovagias viselkedése mögött lappangó keleti ravasz- 
ságot, amely hálóiba csalta, hogy azután bajtársait kiszolgáltassa Haynau be- 
teg idegrendszere kiszámíthatatlan őrjöngéseinek s őt magát az erkölcsi 
tönkretételnek? Ha egyébként eddig habozott is, hogy feltétellel, vagy fel- 
tétel nélkül adja át magát és seregét az oroszoknak, akkor Rüdigernek Pöl- 
tenberg által hozott levele meggyőzhette róla, hogy az oroszok teljesen tisz- 
tában vannak katonai helyzetük kivédhetetlen túlnyomóságával. , Ömagassága 
(t.i. Paskievics) engem bízott meg - írta Rüdiger -, hogy Önt arról értesít- 
sem, miképp az ő hadseregének egyedüli rendeltetése a harc." 

A diktátor augusztus 11-ikének estéjére nagy haditanácsot hívott össze, 
amelyben olyan tábornokok és törzstisztek is résztvettek, akik nem tartoz- 
tak az ő hadtestjeinek kötelékébe: Kiss, Aulich, Gáspár, Knézich, Lahner, 
Lenkey, Schweidel, Török, hetven törzstiszt, ezenkívül Leiningen, Pöltenberg 
és Nagy-Sándor tábornokok. Előbb vázolta az általános helyzetet, majd fel- 
olvasta a Rüdiger gróf számára készített levelét s felkérte a haditanácsot, vi- 
tassák meg e levél tartalmát, vajjon elküldhessék-e az, vagy nem? Egyben 
kijelentette, bármit végez is a haditanács, ő aláveti magát a döntésnek s kö- 
telezi magát, hogy azt keresztül is viszi. Hogy a jelenlevőket ne feszélyezze 
az ő személye, elhagyta a haditanácsot. Nem akart a diktatúra formai jogai- 
val élni, amikor erre a végzetteljes lépésre határozta el magát. A szó szoros 
értelmében alkotmányos vótumnak vetette alá magát, hogy a kapituláció ne 
az ő személyes ténykedésének, hanem az egész hadsereg egyetemes akara- 
tának kifejezése legyen. A haditanácson csak két törzstiszt szavazott az Ooro- 
szok előtt való fegyverletétel javaslata ellen. 

A haditanács határozata alapján elküldött levél tartalma szerint Görgey 
augusztus 12-én Világosra indult hadseregével, ahová megérkezett Rüdiger 
vezérkari főnöke, Frolow tábornok is, hogy a kapituláció végrehajtásának 
módozatait Görgeyvel megbeszélje, késznek nyilatkozván arra, hogy teljesí- 
teni fogja parancsnoka nevében a magyar hadseregnek írásban foglalt sze- 
mélyi kívánságait is. A világosi Bohus-kastély ezen a napon s a következő- 
kön, a mindenfajta magyar politikai és katonai hajótörötteknek gyülekezőhe- 

lye volt, valóságos lapis refugti, az a pont, ahol a kétségbeesés és a remény 
találkoztak. Arra a hírre, hogy Görgey az oroszokkal alkudozásokban van, a 
déli hadseregből rengeteg tiszt szivárgott Világos felé, hogy a remélt meg- 
egyezésnek előnyeiben részesüljön. Ugyanide torlódtak a vihar által állá- 
sukból kidobott kormányhivatalnokok, képviselők, s egyéb, a nagy zűrzavar- 
ban pillanatnyi érdekeikre, vagy életükre spekuláló elemek is, akik különbö- 
ző kérdésekkel, panaszokkal, szemrehányásokkal, zsoldjuk kifizetését sür- 
gető kívánságokkal árasztották el a főhadiszállást. Különösen a déli hadse- 
reg tisztjei közül sokan ragaszkodtak ahhoz, hogy a Frolownak átadott pon- 
tok közé iktassák azt is, hogy a magyar tisztek kívánságukhoz képest, orosz 
szolgálatba vétetnek át. Augusztus 13-án délelőtt indult Görgey a fegyverle- 
tétel végrehajtásához. A magyar hadsereg egymással párhuzamos arcvona- 
lakban állt fel: elől a 7-ik és a 3-ik hadtest, a második sorban az 1. hadtest, a 
Ouerlonde-hadosztály és az egész tüzérség. A hadsorok előtt Görgey talál- 
kozik Rüdigerrel s átadja neki a sereg részéről papírra tett kívánságok pont- 
jait, amelyek közül az orosz tábornok nyomban hozzájárul, hogy a táborno- 
kok és a főtisztek megtarthassák kardjaikat és hogy mindenki rendelkezhes- 
sék ingó vagyonával. Ezután a magyar hadsereg osztagonkint és csoportonkint 
a legtökéletesebb rendben, leteszi a fegyvert. A már fegyvertelen hadsorok 
előtt mégegyszer elvonul a magyar tábornok, vezérkara kíséretében. Ami- 
kor a 3-ik hadtest arcvonala és a huszárság előtt elvágtat, még egyszer, utol- 
jára hangzik fel az annyiszor hallott, lelkes rohamokra biztató felkiáltás: Él- 
jen Görgey! Mintha a fontanebleaui jelenet ismétlődött volna a világosi sí- 
kon, amikor a , kis káplár" mégegyszer megfürdött öreg gárdistáinak ováci- 
óiban s amikor utolszor dörgött feléje a felkiáltás: Vive Tembereur! Ezt a je- 
lenetet azonban már Görgey vasidegei sem bírták el. Szive összefacsarodott 
a kimondhatatlan fájdalomtól s , leborult hű lova nyakára". 

XII. 


Görgey Nagyváradon Fasktevtcs előtt — Balsejtelmei — Hogyan fogja fel 
amnesztiáját? — Az orosz impertálok — Klagenfurtban internálják — Lelki 
összeomlása október 6-a után — Az , áruló" — A , Mein Leben u. Wirken" — 
A vádak bergőtüzében — Az emigrációs irodalom — Anyagi és családi 
körülményei — Görgey és Deák — Az első rehabilitációs kísérletek — Berzenczey 
— A , Gazdátlan Levelek" 


A történelmi szereplés gyakran építi tönkrezúzott egyéni örömök rom- 
jaiból a maga csarnokát. Miközben Kossuth hintója rövid megállásokkal a tö- 
rök föld felé repült, Kisjenőről egy másik kocsi indul északra Nagyvárad fe- 
lé. Utasa a másik hajótörött, a tegnapelőtti diktátor, most már orosz hadifo- 
goly. Fején sebkötés, még mindig félig-meddig rokkantja július 2-iki nehéz 
sérülésének, kíséretében orosz katonatisztek, szárnysegéde, testvérei és 
magyar kezelőorvosa. Ha a dél felé törekvő menekült le is van sújtva a po- 
rig, talán már élednek reményei optimizmusának kimeríthetetlen forrásai- 
ból s talán már megfogamzott benne a katasztrófa felelősségének az a for- 
mulázása is, amelynek nemsokára a viddini levélben oly megrázó szólamo- 
kat ad. A másik utas, akit északra visznek, a cár helyettesének színe elé, 
sokkal levertebb és csüggedtebb. Bármennyire tisztának érzi is magát az 
igaz vérétől, bármennyire megsejtette is pályája kezdetén a vértanúi sorsot, 
s akármennyire közömbös is volt előtte tulajdon élete, nem bírt erőt venni 
rossz előérzetein. Rüdiger főhadiszállásán szinte már minden magyar főem- 
ber bódultja volt az orosz barátságnak. Az a sértő bánásmód, amely az oszt- 
rák összekötőtiszteket és politikai megbízottakat érte az oroszok részéről, 
a magyarokban még inkább felszította ezt a különös, alkalmi, romantikus 
orosz barátságot. Maga Görgey is mételyezettje volt e barátkozásokból táp- 
lálkozó reménykedéseknek, ha másrészt józansága folytonosan bele is fur- 
dalta lelkébe a kételkedés fulánkját. Tisztjeinek még lelkükre kötötte, hogy 
viselkedjenek önérzetesen és szerényen és egy pillanatra se feledkezzenek 
meg hadifogoly voltukról. Amikor Rüdiger megkérdezte tőle, kit óhajt ma- 
gával vinni nagyváradi útjára, Görgey, abban a jogosult hitében, hogy bajtár- 
sait néhány nap múlva viszontláthatja, csak testvéreit és egyik szárnysegé- 
dét szemelte ki kíséretül a varsói hercegnél való tisztelgésre. Utazás közben 
azonban egyszerre ellepték az aggodalom és a szorongás borzongásai. Mint- 
ha Ossian fellegeiből szállott volna alá, olyan volt, mint a búskomorság an- 
gyala. Bizonyos tekintetben megnyugtatta az a tudat, hogyha valakinek la- 
kolni kell, akkor csak őt érheti elsősorban a büntetés pallosa, nem aláren- 
deltjeit, , eszközeit merész kezében". Hogy mindent alárendeljen barátai és 
bajtársai sorsa javításának, elhatározta, hogy leövezi büszke önérzetét is, ha 
ezen az áron kínálják nekik és az országnak az amnesztiát. Ami valamennyi- 

re felderítette, az a tudat volt, hogy Nagyváradon találkozhatik hitvesével, 
akit néhány nap előtt itt rejtett el egy ismerős családnál. Az örömnek ez a 
hirtelen felvillanása hasonlatos volt ahhoz a szikrához, amely végigcikázik 
még a pernyévé égett papiroson. 

s legye magát kicsinnyé a varsói herceg előtt" — ezt a jó tanácsot adta ne- 
ki második orosz látogatója, Kaufmann tábornok, mert Paskievics lobbané- 
kony öregúr, sokat tart magára, módfelett tiszteli saját dicsőségét, egyéb- 
ként azonban nem keményszívű ember. Görgey nem is csalódott, amikor át- 
lépte az orosz tábornok küszöbét. Egy kicsinytermetű, indulatos vénember 
toporzékol előtte, aki a maga konjunkturális hatalmával sietett imponálni le- 
vert ellenfelének. , Hogy mert Ön megtámadni engem Vácnál?... Ha el nem 
illannak, akkor mi történt volna Önökkel?" , Mindnyájan leúsztunk volna a 
Dunán" - volt a kielégítő válasz. , Ha Ön akkor megadja magát, akkor bizto- 
sítottam volna életét és bajtársaiét is, de így, majd meglátom különben, mit 
tehetnek, a politika nem engedi, hogy szabadon cselekedhessek." Ebben a 
tónusban kezdődött az egyenetlen disputa a fogoly és az orosz vezér között. 
Mikor végre Paskievics elsütögette minden puskaporát, megszólalhatott 
Görgey is. Kegyelmet kért bajtársai számára, amnesztiát a nemzetnek. Hi- 
szen barátai nem tettek egyebet, mint hogy az ő parancsait teljesítették, ki- 
véve, mikor ők szavazták meg az oroszok előtti fegyverletételi javaslatot. 
Ezért sokkal inkább érdemesek a herceg jóindulatára és pártfogására, mint 
ő, aki végtére is vezér volt. Paskievics biztatásán kívül azonban pozitív vá- 
laszt nem kapott. Így tért vissza szállására, amely előtt orosz díszőrség ál- 
lott. 

Az orosz fővezér be akarván váltani nem kötelező ígéretét, haladéktala- 
nul írt az osztrák császárnak és a maga szuverénjének is. , Ha ki merném fe- 
jezni véleményemet - írta Miklós cárhoz augusztus 13-án már —, azt monda- 
nám, jó volna, ha Görgey nálunk maradna mint diadalmi jelvény, amely min- 
denkit emlékeztet arra, hogy befejezve a küzdelmet, Felséged csapatai előtt 
rakta le fegyverét. Felséged döntését várva, Görgeyt magamnál tartom." A 
következő levélben (augusztus 15-én): , Nagy zavarban vagyok. Görgey Fel- 
séged nagylelkűségére bízza magát. Bitófára juttathatom-e ennélfogva mind- 
azokat, akik Felséged irgalmasságába vetették minden reményüket, holott 
csak azért, mert Felséged csapatainak adták meg magukat, annál szigorúbb 
büntetés fogja őket érni?" Augusztus 16-án értesítette Ferenc Józsefet a 
fegyverletételről s a következőket írta: , Kegyeskedjék Felséged megenged- 
ni, hogy nemesszívűségére appellálhassak azok érdekében, akik mint elsők, 
tévedésüket belátták és az engedelmességhez való visszatérés példáját ad- 
ták". , Felséged trónusának magasságából hangozzanak el a feledés és a meg- 
bocsátás szavai." Egyidejűleg Schwarzenbergnek is figyelmébe ajánlotta az 
osztrák császár elé terjesztett kérelmét. , Higgye el nekem - írta -, hogy 
egy amnesztia hasznosságra vonatkozó meggyőződésemnek nagyon mély- 
nek kell lennie, ha egy ilyen lépésre szánom el magam." Közben Haynau 

sürgette az orosz hadifogságba jutott magyar tiszteknek kiszolgáltatását. 
Ekkor Paskievics ezt írta Haynaunak (augusztus 19-én): , Midőn ezen kiada- 
tást rögtön elrendeltem, el nem mulaszthatom báró úr, hogy vissza ne tér- 
jek azon előnyökre, amelyeket véleményem szerint azoknak a katonáknak 
amnesztiálása okozna, akik elsőkül önként megadták magukat." Haynau és 
az osztrák kormánykörök azonban alig várták, hogy szabad folyást enged- 
hessenek bosszúállásuk dühkitöréseinek. Az osztrák fővezér azt írta Radetz- 
kynek augusztus 18-án, hogy felkötteti az összes magyar vezéreket, vagy 
agyonlöveti, a gazt annyira kiirtja, hogy száz évig nem lesz forradalom eb- 
ben az országban, mert mint a rend képviselője, nyugodt lelkiismerettel szá- 
zakat is ki fog végeztetni, mert erős a meggyőződése, hogy csak ez a mód- 
szer segíthet. 

Amíg Nagyváradon Görgeynek rossz sejtelmei viaskodtak jó reményei- 
vel, megjelent nála Zichy Ferenc gróf, császári főkormánybiztos az orosz 
hadseregnél, a leghírhedtebb muszkavezető, a magyar ókonzervatívek szél- 
ső jobboldali csoportjának egyik kitűnősége. Azt az ajánlatot tette a fogoly- 
nak, kölcsönözze oda népszerűségét az ókonzervatív politika részére, amely a 
maga restaurációjának elérkeztét remélte a forradalom leverésében. Zichyék 
régóta tudták, hogy súlyos elvi ellentétek zavarták a váci kiáltvány óta Gör- 
gey és Kossuth személyes viszonyát. Most abban az illúzióban ringatták ma- 
gukat, hogy a bukott fővezér dicsőségével fényesítik ki megrozsdásodott 
népszerűtlenségüket és hogy szövetségestársukká teszik. A tábornok azon- 
ban elhárította magától ezt a megtiszteltetést, ellenben nyomatékosan fi- 
gyelmeztette Zichyt, használják fel befolyásukat arra, hogy Ferenc József 
mielőbb bocsássa ki a közkegyelmet, állítsa helyre a negyvennyolcadiki al- 
kotmányt, azután utazza be az országot, melynek népe e feltételek teljesíté- 
se után kétségkívül visszatér az alattvalói hűség és lojalitás útjára. A Nagy- 
váradon tartózkodó Seher-Thossnak még azt a reményét fejezte ki, hogy 
csak ő lesz az áldozat. Mindazonáltal a kétség és remény szakadatlan tusa- 
kodásában idegei nem bírták tovább. Összetört. Mondhatni, árnyékává lett 
önmagának, mintha teljesen elveszítette volna önmaga előtt régi személy- 
azonosságát. Hogy a muszka jóindulatot melegen tartsa, beváltotta ígéretét 
és kezükre járt az egyes magyar csapatparancsnokokhoz írt leveleiben a 
fegyverletétel megkönnyítésében. Eletének leggyötrelmesebb órái voltak 
ezek. Ismételten megjelent a varsói herceg előtt, mint alázatos folyamodó. 
Az ügyért tette, másokért, bajtársaiért, akiktől való elszakítottsága a gye- 
henna kínjait okozta neki. Mint egy leltári tárgy, úgy tűrte, hogy bármit csi- 
náljanak vele. Kérése ellenére se láthatta viszont az öreg Csányit, akit nem- 
rég szintén Nagyváradra szállítottak. Erkölcsi bukásának megsejtése, mint 
Steier finoman megjegyzi, összeroppantották lelki erőit. Mikor Napóleont a 
szövetséges hatalmak katonai megbízottjai Franciaországon keresztül Elba 
szigetére kisérték, s útközben inkognitóval védekezett felismertetés ellen: 
ez a gyötrelmes utazás néhány hétre teljesen összetörte a világtörténet egyik 

leghatalmasabb akaratmotorát. Valami ilyesmi történhetett Görgeyvel is. A 
Nagyváradra érkező Görgey Kornél elmondta neki a sarkadi tiszti fogolytá- 
bor híreit, hogy visszavárják s máris türelmetlenkednek, sőt gyanúsítják is, 
árulást emlegetnek, még azok is, akik eddig tűzön-vízen kitartottak Görgey 
mellett. 

Augusztus 22-én megérkezett Nagyváradra Bariatinszky herceg a cár 
üzenetével. Eljött Görgeyhez is és tudatta vele, hogy a cár megkegyelme- 
zett neki, sőt a cárevicset küldte az osztrák császárhoz, hogy interveniáljon 
nála a magyarok érdekében. Ezután a cár nevében elkérte a magyar tábor- 
nok kardját, hogy elvihesse azt urának. Nem tudta mire vélni a fogoly ezt az 
izolált kegyelmet. Ha abból a feltevésből indult ki, hogy ő neki, mint főbű- 
nösnek megkegyelmeztek, akkor ebből logikailag nem következhetett más, 
mint az, hogy bizonyos idő múlva kiterjesztik az amnesztiát alárendeltjeire 
is. Nem tudta, honnan tudta volna, hogy az orosz diplomácia bizántinus ál- 
nokságai nem hiányoztak még az orosz hadvezérségből sem. Nem tudta, 
hogy rászedték és hogy nagylelkű és önérzetes gesztusával visszaéltek. Ha 
Paskievics, vagy a cár komolyan ragaszkodnak az amnesztiához és nem írott 
malasztként kezelik saját javaslataikat a kegyelemre nézve az osztrák kabi- 
nettel szemben, akkor kétségkívül rendelkeztek éppen elég hatalmi eszköz- 
zel és tekintéllyel is, hogy azt kikényszerítsék. De Miklós cár, a legitimitás 
és az autokrácia legfőbb képviselője, a dekabrista forradalom vérbefojtója, 
csak nem fog konfliktusba keveredni nagy szövetségesével egy forradalmi 
párt hadseregének tábornokaiért és tisztjeiért? Hiszen XIV. Lajos is cser- 
benhagyta Rákóczit Onod után, holott részben a franciák biztatták fel a szö- 
vetkezett rendeket József király detronizációjára. Nemsokára kiderült, hogy 
Paskievics csak azért ragaszkodott Görgey személyének megkegyelmezé- 
séhez, mert valóságos trofeumnak tekintette hadi dicsőségének múzeumá- 
ban. És vajjon Görgey honnan tudhatta volna, hogy a legerőteljesebb orosz 
közbenjárásra is Schwarzenbergék csodálkozásba fogják ejteni az egész vi- 
lágot hálátlanságuk által. 

Ausztria hálátlansága — mondta később Bismarck Klapkának — mindjárt a 
magyarok fegyverletétele után kezdődött. Görgey föltétlenül letette a fegy- 
vert Világosnál, de csak azért, mert Paskievics, mint a cár elbeszélte Bis- 
marcknak , az én nevemben neki megígérte, hogy az osztrák császárnál ki- 
eszközlöm az általános amnesztiát... Én teljesítettem ígéretemet, még pe- 
dig nyilvánosan. A világ színe előtt kértem az amnesztiát. A nyilvánosság ál- 
tal kényszerhelyzetet akartam Ausztria számára teremteni és megkönnyíte- 
ni az osztrák udvar helyzetét a szláv és német népekkel és az osztrák tábor- 
nokokkal szemben. Arról, hogy engem nyilvános kérelmemre nyilvános visz- 
szautasítással Európa előtt kompromittálni fognak, nem is álmodtam. A visz- 
szautasítás által önmagam előtt meg voltam alázva, mint olyan ember, aki 
adott szavát be nem válthatja. Már akkor éreztem, minő nagy hibát követ- 
tem el, midőn hadseregemmel Ausztriát megmentettem." Görgey tudhatta, 

zárta elmélkedését Bismarck, hogy az oroszok legyőzik a magyar seregeket 
s előre láthatta, hogy a legyőzés után szomorú sors vár a magyarokra. De 
ameddig a magyarok a törvényes téren maradnak, addig a véres represszió- 
tól nem lehetett félni, mert nemcsak Oroszország, hanem egész Európa 
sürgette volna az amnesztiát. Görgeynek az lett volna a kötelessége, hogy a 
trónfosztás után szétkergesse a debreceni országgyűlést. Miklós cár e kifa- 
kadásait a krimi háború alatt érvényesült osztrák semlegesség felett érzett 
felháborodás magyarázza meg. 1849 augusztusában és szeptemberében egy 
levélen kívül megelégedett azzal, hogy tábornagya és külügyminisztere ár- 
tatlan jegyzékekkel bombázzák az osztrák kancelláriát. Eszük ágában sem 
volt represszáliákkal élni az osztrák vonakodással és ravaszsággal szemben. 
Miklós cár tudomásul vette Ferenc József levelét, amelyben azt írta, hogy 
"ha magam nem lettem volna meggyőződve arról, hogy a törvény szigorát a 
forradalom vezetői részére fenn kell tartani, és hogy a tévútra vezetett tö- 
megeket mással nem lehet megnyugtatni, mint a bocsánat hangjával, úgy 
atyai tanácsaid elégségesek lettek volna, hogy e felfogás részére megnyer- 
jenek." Paskievicsnek pedig ezt írta: , Igenis tábornagy úr, semmi kétség, ha 
lehetne, követném egyenest szivem sugallatát, akkor áthatlan leplet boríta- 
nék a múltra és másra nem gondolnék, mint azon eszközökre, melyekkel a 
boldogtalan Magyarországon egy bűnös lázadás által ütött borzasztó sebet 
gyógyítani lehessen. De nekem nem szabad elfelejtenem, hogy szent köte- 
lességeim vannak többi népeim iránt és hogy birodalmam egyetemes java 
iránti kötelességeimet nem lehet szem előtt tévesztenem." Ebben az udva- 
rias válaszban adták értésére Paskievicsnek kérelme elutasítását és azt, 
hogy Görgey tábornoknak kegyelmet adtak s egyidejűleg Karinthia terüle- 
tére bellebezték (sic!]. Viszont Görgey már augusztus 25-én értesült arról, 
hogy a magyar tiszteket és tábornokokat az oroszok Békésgyulán kiszolgál- 
tatták az osztrákoknak. 

Igaz, hogy még mindig nem volt elveszve minden. Görgey nem tudhatta, 
hogy saját amnesztiája egyúttal bajtársainak halálos ítéletét is jelentette. Az 
osztrák minisztertanács, nem sok változtatással, elfogadta Haynau megtor- 
ló intézkedéseinek programját. Görgey a legkevésbé se tudhatta, hogy a ki- 
vételes bánásmód, amelyben őt az oroszok figyelme részesítette, azzal a 
szörnyű következménnyel járt, hogy alárendeltjeivel szemben még inkább 
éreztetni fogják az osztrák katonai törvénykönyv ridegségét s hogyha már 
az úgynevezett főkolompos kisiklott kezeik közül, annál brutálisabb elégté- 
telt vegyenek maguknak azokon, akik a magyar forradalomban vezető sze- 
repet játszottak. 

Bizonyára felrémlett lelkiismeretében az a kérdés, hogy miért nem hall- 
gatott katonai és hősi ösztönének véres pátoszára? Miért nem fürdött meg 
mégegyszer ellenségei vérében inkább, mintsem hogy itt tehetetlen játék- 
szere, vagy alku tárgya legyen az orosz és orosz diplomáciának, odalökve az 
erkölcsi megsemmisülés peremére? Igaz, szépség és méltóság volt a feltét- 

len megadás tényében, amely önkéntes volt, most azonban súlyos tévedés 
számba ment előtte, hogy gyermekes hiszékenységében legalább a maga 
személyére nem szabta azt a feltételt, hogy őt soha el ne választhassák se- 
regétől és tisztjeitől. A nagy emberi tragédiák gyakran azonban nem bűnök- 
ből fakadnak, hanem tévedésekből. Nem azok a legnagyobb emberek, akik 
legritkábban csalódnak. És a nagyváradi napokban e lelkiismereti drámáját 
még inkább mélyítette az anyagi nyomorúság. Görgey kisebb részletekben 
ezerszáz aranyat vett úgynevezett kölcsönképpen a varsói hercegtől. Sose 
remélvén átélni a forradalmat, eszébe se jutott, hogy magáról, vagy felesé- 
géről gondoskodjon. Nem volt polgári ruhája sem, amelyet akkor kellett ma- 
gára öltenie, amikor Bariatinszky herceg meghozta számára a cár kegyel- 
mét. Környezete, segédtisztjei, orvosai és közvetlen alárendeltjei a nagyvá- 
radi fogságban, egzisztenciájukban éppúgy a szelek és a habok prédái voltak, 
mint egykori főnökük. Az ezerszáz aranyból hétszázharmincötöt osztogatott 
szét, köztük olyannak is, mint Sréter Lajos, egykori nádorhuszárezredbeli 
bajtársa, akire biztos halál várt volna, mert századával Csehországból haza- 
szökött Magyarországba. Amikor megérkezett az az osztrák őrnagy, Andrássy 
Norbert, akinek azt a feladatot szánták, hogy elszállítsa őt száműzetése he- 
lyére, kiderült, hogy az osztrák kincstár nemcsak hogy megélhetéséről nem 
gondoskodott, de az útiköltségről sem. Paskievics csak abból tudta meg a 
magyar tábornok nyomorúságát, amikor az lovait kótyavetyélte el az orosz 
tisztek között. Ekkor nyújtott át neki újabb orosz imperiálokat, hogy eluta- 
zását lehetővé tegye. 

, 1849 augusztus 29-én délután - írta Görgeyné Naplójában — hagytuk el 
Nagyváradot. Három kocsiból állott a szomorú menet. Az első kocsiban Artur 
ült és mellette Andrássy Norbert őrnagy: A bakon a kocsis mellett egy oszt- 
rák császári vadász foglalt helyet, töltött fegyvert szorongatva a térdei kö- 
zött. A második szalmafedelű kocsiban ültem én Markusovszky doktorral és 
velünk utazott a beteg Görgey Kornél alezredes. A harmadik kocsin követ- 
kezett hűséges inasunk, George, mindenféle podgyászainkkal és csomagja- 
inkkal. Egy meteorszerűen ragyogó és meteorszerűen lebukott kurta dicső- 
ség után így költöztünk mi hazátlan idegenek egy ismeretlen országba, ide- 
gen és ismeretlen emberek közé." Augusztus 30-án érték el Tokajt, 31-én 
Novajt, szeptember 1-én Margitfalvát, 2-án Görgőt, 3-án Ofalvát, 4-én Bochinát, 
5-én Bielitzet, 6-án Oderberget és innen vonaton Bécsen keresztül Marburgot 
s 8-án ismét kocsin Klagenfurtot. Bécsben az osztrák őrnagy legalább egy 
napi pihenőt akart engedélyezni, mert foglyán az útifáradalmak alatt a seb- 
láz tünetei jelentkeztek. A tábornok fel akarta keresni Bécsben bátyját, Gui- 
dót is. Közben azonban híre futamodott városszerte a rebellis tábornok tar- 
tózkodásának s óriási tömeg gyűlt össze a Vademberhez címzett szálloda 
előtt, amely csendes tisztelettel nyitott rést Görgey előtt. Némely osztrák 
előkelőségek pedig leadták a hotelben névjegyüket is. Schwarzenberg érte- 
sülvén a tüntetésről, azonnal megparancsolta az őrnagynak, hogy foglyát to- 

vábbszállítsa. Alig hogy megérkeztek Klagenfurtba, egy elegáns, magastermetű 
úr jelent meg a szállodában és mint Moro Tivadar lovag mutatkozott be. ,, El- 
mondta - írja Görgeyné — hogy a klagenfurti polgári társadalom megbízásá- 
ból jött el hozzánk, hogy üdvözöljön bennünket és tudomásunkra hozza: olyan 
emberek körébe vezetett a sorsunk, akik a legőszintébb nagyrabecsüléssel 
és rokonszenvvel viseltetnek irántunk." Ez az úriember, aki hűséges barát- 
ja maradt a Görgey-házaspárnak a klagenfurti száműzetés hosszú évei alatt, 
annakidején szintén Redtenbacher tanítványa volt s teljesen osztozott tudós 
mesterének érzelmeiben a hajótörött iránt. ls 

,, Klagenfurti tartózkodásunk első hetei rémesen teltek. ÚJ ismerőseink 
hasztalan erőlködtek a legbuzgóbb igyekezettel, hogy napjainkat derűseb- 
bekké tegyék, hogy az örömnek legalább átfutó kis napsugarát lopják be 
életünkbe... mindez hasztalan volt. Artur is, én is a legrettenetesebb han- 
gulatban voltunk, mint két néma tetszhalott, akiket egy kriptába temettek s 
akik felébredve, most sem életről, sem halálról, sem menekvésről, sem pusz- 
tulásról nem tudnak beszélni egymással, csak egymásra merednek csügge- 
dőn, reménység nélkül... Mindketten egyazon rettegéssel voltunk tele, amit 
a másik lelkében láttunk... Napok teltek így szótlan csendben, ültünk, fél- 
ve, fázva, dideregve és szemünk kerülte egymás tekintetét... Artur társai- 
ért aggódott. Mi lett velük? Mi lett a sorsuk? Ó sokszor, nagyon sokszor, 
nappal és a gyötrelmes éjszakákon elmondta nekem, hogy bízik valami szent 
és nagy méltányosságban, amelyet a katonaszívekből még az ellenséges in- 
dulat sem irthat ki. Bízik benne, hogy valamint neki, kegyelemben lesz ré- 
sze a többieknek is, a vitéz tábornokoknak és tiszteknek, akik Magyaror- 
szág alkotmányáért fogtak fegyvert." Az osztrák térparancsnok, Kurzen- 
dorfer őrnagy, valamint a derék Moro iparkodtak ezeket a gyenge reménye- 
ket szítani és életbentartani, hogy az osztrák haditörvényszék bizonyára 
méltányos lesz, hiszen az uralkodó is bizonyára az akar lenni és nem kíván- 
Ja, hogy uralkodásának véresen tragikus kezdete a vér és halál borzalmaiban 
folytatódjék. Különösen a Moro-család váltig azon törte a fejét, mivel és ho- 
gyan derítsék fel a foglyot, micsoda szórakozást találjanak a számára, hogy 
lehetőleg elhessegessék balsejtelmeit és eltereljék gondolataitól, amelyek 
állandóan az osztrák hadifogságba jutott magyar tiszteket keresték. Artur, 
hogy agyonüsse az időt, elkezdte tanulni az asztalosmesterséget. Megtanul- 
ta annyira, hogy későbbi lakásukban volt is egy pad, amelyet az egykori dik- 
tátor maga faragott. A remény, a megadás, a rezignáció folytonosan kerget- 
ték egymást lelkében, mint a bárányfelhők az égen. ,,De a rezignáció fölött 
milyen iszonya vihar háborgott! Mennyi kín, mennyi fájdalom cikázott el fö- 
lötte, mennyi gyötrődés azokért, akik még szűkebb börtönben sínylődnek 
mint ő, itt az Alpesek katlanában és akiknek jövőjébe még csak ilyen emb- 
léma sem csillogott, mint volt az övében a gyalu... A börtönlakókra, a hő- 
sökre gondolt, akiknek életsorsáért most egy ifjú uralkodó szivében vias- 
kodnak a párkák... Aztán a párkák közül az győzött, amely az életek fonalát 


287 


elmetszi. Amikor Artur megtudta az aradi és pesti rémségeket, teljesen ösz- 
szeomlott. A kemény, a szenvedéseken és megpróbáltatásokon megedzett 
férfi teljesen megsemmisült. Hát hiábavaló volt minden igyekezete, amely- 
lyel annyiszor és oly fennen magára vette a felelősséget mindenért, ami tör- 
tént? Hiába voltak beszélgetései Paskieviccsel, hasztalan ostromolta a var- 
sói herceget még innen is, Klagenfurtból, írván neki egyik levelet a másik 
után, hogy ő akar megbűnhődni mindenért, hogy őt terheli minden vétek, 
hogy volt a parancsoló, a pártütő, a lázadó, míg a többiek csupán engedel- 
mes, derék és bátor katonák, akik parancsait követték. Miért büntették a 
kötelességtudó hősöket és nem őt, a legfőbb katonát? Hiszen neki a kegye- 
lem, az életbenmaradás nem jutalom, hanem a gyötrelmek gyötrelme... És 
kérte Paskievicset egy energikus hangú levelében, hasson oda minden ere- 
jével, hogy őt, Görgeyt büntessék és ha kell: a cár közbenjárásával tétessen 
igazságot, hogy az ő élete árán vásárolhassa meg a többiek életét... És a lel- 
két égető fájdalmak máglyáján hasztalan tisztult, nemesedett egyre a nagy 
szenvedő, aki pedig oly tisztának, nemesnek, mocsoktalannak született, — 
minden kínlódása, ezerszeres lelki mártíromsága mind-mind csak arra volt 
jó, hogy a közvélemény csak annál inkább árulót lásson benne, akinek nem 
jár ki más, mint gyűlölet és megvetés." 

1849 szeptember 26-án ezt írja Guido bátyjának: , Annál komolyabban 
aggódom Kornél és Ármin miatt s ezért az ő érdekökben, valamint számos 
derék bajtársaim érdekében, nagyon szeretném legközelebbi leveleid vala- 
melyikében megcáfolva látni, amit Haynau pacifikáló rendszabályairól Ma- 
gyarországon beszélnek." A bajok soha sem jönnek egyedül. Amikor alig né- 
hány nap alatt megváltozott körülötte az egész világ, s azok is feszítsd meg- 
et kiáltottak rá, akik nemrég még istenítették, értesül arról, hogy az egyik 
Zichy gróf bűnvádi bejelentést készül ellene tenni, mint közönséges gyilkos 
ellen, a csepelszigeti ítélet miatt. ,, A zivatar egyre fenyegetőbben vonul ösz- 
sze a fejem fölött, miért is komolyan el kellett rá készülve lennem, nem an- 
nak, amit tettem, hanem annak, amit nem tettem, áldozata gyanánt elbu- 
kom." Bátyjához írt levelében kénytelen visszatérni azokra a gyalázatos 
pletykákra is, amelyek fennhangon suttogták, hogy pénzért adta el magát az 
oroszoknak, belekapaszkodva azokba a kölcsönadományokba, amelyeket a 
varsói herceg bocsátott rendelkezésére, s amelyelnek nagyrészét szétosz- 
totta. , Jelen állapotom -— írta az osztrák katonának besorozott Istvánhoz — 
százszorta rosszabb mindezeknél, minden oltalom és védelem nélkül és ami 
a legfájóbb, tapasztalni azt, mint kárhoztatnak engem éppen azok, akikért 
számtalanszor kockáztattam az életemet." Valóban, ahogy néhány héttel ez- 
előtt még hullott fejére a dicsőség aranypora, úgy most a rágalom ,, assa foeti- 
dája". Mintha az egész világ fekete gőzben kavargott volna körülötte, mely- 
nek füstje és koromja, mind, ami felszállott a szabadságharc pernyéjéből, az 
ő képét sötétítette volna el. Ránehezedett az a fájdalom is, az a kínos érzés, 
amelyet minden mozgásnak és cselekvésnek erőszakos félbeszakítása idéz 

elő. Egy leipzigi hetilap a semmirevalóság világtörténelmi szörnyének ne- 
vezte el. A hazában már kézről-kézre adták Vörösmarty versét: 


Görgeynek hivják a silány gazembert, 
Ki e hazát eladta cudarul. 

Kergesse őt az Isten haragja 

A siron innen és a siron tul. 


Kergesse őt a balszerencse, mint 
Szilaj kutyák a felriadt vadat, 

Éljen nyomorbul s kinbul mindhalálig, 
És ha elhal, verje meg a kárhozat. 


A viddini levél elérte az óhajtott hatást. Az októberi ítéletek szentesíte- 
ni látszottak az árulásról szállongó híreket. Akik a börtönben sínylődtek, 
nemrég még legbizalmasabb hívei is, elvesztették higgadtságukat szenvedé- 
sük okainak mérlegelésében s azt vádolták, aki egyedül mentette szárazra 
magát a pusztító árvízből. Az emigránsoknak éppen kapóra jött, hogy erre a 
bűnbakra mindenikük rárakhassa a maga szörnyű terhét. Túloztak, szépítet- 
tek s néha romantikusabb méretekre nagyították a magyar nemzet teljesít- 
ményeit, hogy annál indokoltabbnak lássék, hogy nem a muszka interven- 
ció, hanem kizárólag Görgey árulása döntötte pusztulásba a hazát. Akkor 
még nem igen iparkodtak tudományos alapokra fektetni a hazaárulás vádját. 
A szenvedély elvakultsága s az a politikai érdek, amely nem kis szerepet ját- 
szott az összes személyes felelősségeknek egyetlen emberre való áthárítá- 
sában, bizonyos magyarázatot ad erre az injuriára, mert remény volt, hogy 
ennek a vádnak terjesztéséből az emigráció ügye erkölcsi erőt és hasznot 
meríthet. Különben is valamennyiük írásában ott zúgott és morajlott a nagy 
esztendő zúgása, mint a parti kagylóban a tenger hullámzásának melódiája. 
Kossuth és Szemere egymással versenyezve tették tönkre Görgey hírnevét 
az úgynevezett demokratikus nyugateurópai közvélemény előtt. A viddini 
levél után nemsokára Kossuth Czartoriszky herceghez azt írta: , Egy újabb 
szégyene a Habsburgoknak, ha még van az arcukon egy újabb szégyenre 
hely. Ök minden mesterségökkel, még Görgeyből sem tudtak árulót csinál- 
ni; őket még ezen irtózatos ember is megvetette, bár Komárom felmentése 
óta már közel volt benne az áruló. A Habsburg-ház újabb története oly ha- 
tártalanul gyalázatos, hogy még ezen átkozott áruló bandita morálja is szé- 
gyenelt vele cimborálni. sőt még azon percben is, midőn hazáját Paskie- 
vicsnek lábaihoz veté, el merte mondani, hogyha árulása nem méltányolta- 
tik, felkeresi Ausztria hóhérseregeit s ott teszi semmivé, ahol találja. Ó, 
hogy ez az ember élni tud! De éljen! Velence sTizeinekc legirtózatosabb hó- 
héra nem találhatna fel nagyobb kint, mint egy ilyen életet... Damjanich! 
Leiningen! Pöltenberg! Kiss! Aulich! Lahner! Csányi! Vécsey! és ti többi- 

ek, a legbódultabb és legoktalanabb árulás vakhitű áldozatai, mutassátok fel 
gyakran sápadt árnyékaitokat az éj homályában az árulónak s öntsétek el 
gyávasággal bűnös keblét, hogy Isten bírói székét rettegve, halált óhajtson 
és soká ne merjen meghalni." 

A klagenfurti száműzött valóban tehetetlenül hevert e vádak jégesőjé- 
ben. Nem is tudta volna hirtelenében, melyik párt ellen védje magát. Egy- 
előre se akarata, se ereje nem volt, hogy ellentámadásba menjen. Emléke- 
zetébe felrémlett István öccse előtt még a nemzeti mozgalom kezdetén kö- 
zölt az a balsejtelme, hogy , bármerre dőljön is el hazája sorsa", neki mártír- 
szerep fog jutni. Jutott is, de ennyire kínteljesnek sohase gondolta. Akasz- 
tófát, golyót, vagy örök börtön várt, végső nyugalmat rövid szenvedés után. 
,Én nekem nincs jövőm, — írta egyik levelében. — Nem is lehet, amíg élek. 
Talán lesz halálom után, ha rágalmazóim a dolog természete szerint egy- 
másba kapván, álorcáikat kölcsönösen letépendik, s e szerencsétlen elárult 
nép magához térve, jobban kinyitja szemét." Az osztrák közkatonának beso- 
rozott István, akihez annyira ragaszkodott s akiben önmaga gyöngédebbik 
mását látta, Bielitzben súlyosan megbetegedett. Hetekig lebegett az élet és 
halál mesgyéjén. , Világos óta nem sírtam, - írta Artur öccsének. — Minek is 
sírtam volna, mit is? Hazám veszteségén? Hisz nekem sohase volt hazám. 
Azt te tudod legjobban, ki legközelebbről láttad, hogyan bántak velem ha- 
zámfiai s látod most is messziről, hogyan bánnak velem ugyanazok folyvást. 
Bajtársaim sorsát sirassam? Hiszen legszebb sors jutott nekik. Mártírként 
haltak, vagy halnak el, mint elismert hősök; megmarad legalább becsületük; 
holott rólam még azt is leszaggatták és szaggatják folyvást... Ha van Isten: 
ő tudja, mit végez, ő lássa, mint végzi... Én nem remélek soha semmit." 

Napról-napra a levelek özöne érkezik hozzá a hazából. E levelek szidal- 
makat és átkokat szórnak fejére, másrészt pedig kérelmekkel, vagy fenye- 
getésekkel ostromolják, hogy a krőzusi vagyonná megnövekedett megvesz- 
tegetési pénzekből, az árulási díjból részeltesse azokat is, akik miatta nyo- 
morúságba zuhantak. A volt honvédtisztek, akiket osztrák katonákká soroz- 
tak be, s akiknek Olaszországba vezető útjok Karinthián vezetett keresztül, 
szintén nem tagadták meg maguktól a bosszúvágynak azt a kielégítését, 
hogy személyesen megjelenjenek nála s elmondják a volt fővezérnek a viddini 
levél visszhangjait. A legtöbb erre vetődő magyar ember azonban a ,,vérdíj- 
ból" alamizsnát kért tőle. Ki írhatná le meglepetésüket s az , árulónak" kér- 
gesszívű megátalkodottságát, hogy nem kaptak semmit, hogy az ajtó csukva 
maradt előttük s a , nemzet árulója" egyetlen katonával se hajlandó megosz- 
tani becstelenül szerzett kincseit? A töméntelen levelek közül azonban egy- 
re mégis válaszolt. Károlyi Györgyné grófné, a lelkes magyar aszszony, az 
emigráció egyik bőkezű pártfogója, azt írta neki, hogy lőjje főbe magát. ,, ÖOn- 
nek soraiból -— válaszolt a száműzött - legalább azt a vigasztalást merítem, 
hogy Önnek bennem vetett hite nem efféle képtelenségnek (hogy t.i. neki 
csak akarnia kellett volna s akkor legyőzi az egyesült orosz-osztrák serege- 

ket), hanem inkább a tények hamis, bár valószínű előadásának lett az áldo- 
Zaia. Önnek azt beszélték, hogy augusztus 13-a egy általam az ellenséges 
hadvezérekkel kötött egyezménynek volt az eredménye, holott pedig az 
csak a legszomorúbb kényszerűség cselekménye volt. A vonatkozó határo- 
zatot egy számostagú haditanács mondta ki, én azt csupán végrehajtottam. 
Azon haditanács tagjai agyonlövettek, felakasztattak, börtönben sínylenek: 
én amnesztiát kaptam. A gyanú, hogy én amnesztiámat valamely alávaló 
cselekedet által magam kijártam, sokkal közelebbfekvő, semhogy ne érint- 
sen. Ezen irtózatos gyanú ellenében nem maradt más fegyverem, mint sza- 
vam és életem. Szavam, mellyel ünnepélyesen kijelentem, hogy amneszti- 
ámban éppoly ártatlan vagyok, mint az október 6-ika szörnyűségeiben, éle- 
tem: hogy ezen kijelentésemet lehetőség szerint bebizonyítsam. Ha véget 
vetek életemnek, azzal jogot adok rágalmazóimnak azt mondani, hogy a lel- 
kiismeret furdalásai bírtak az öngyilkosságra. Nekem tehát élnem kell, ha 
csak avégett is, hogy mindazoknak, akik bennem hittek, vesztett, vagy meg- 
rendült hitöket visszaadjam s újra megszilárdítsam." 

Az a körülmény, hogy az élete felett sötétedő felhők nemcsakhogy nem 
ritkulnak, hanem napról-napra sűrűsödnek, megrendítette keresztényi hité- 
ben. Ahova a szerencse beköszönt, mondta Leonardo da Vinci, ott az irigy- 
ség megkezdi ostromát s legyőzi azt. Ahonnan pedig távozott, ott nem ma- 
rad utána más, mint bánat és fájdalom. Kétségkívül, a sorsnak bizonyos mű- 
vei logikailag rettenetes tökéletlenek. Az életben az engesztelő kimenetel 
drámai törvénye az átkot ritkán teszi foganatlanná. A ránkszakadó tények 
hajthatatlanok. A legmesteribb csoportosítással sem lehet úgy egybeállítani 
a tényeket, hogy meggyőzzenek arról: ezen a világon rendszerint az igazak- 
nak jut a jó, a nem-igazaknak a rossz. Amíg bátran szemébe nem nézünk an- 
nak a kegyetlen valóságnak, hogy a világi jutalom és bűnhődés nem a lelki, 
vagy erkölcsi értékek birtokától, vagy hiányától függ, addig nem oldhatjuk 
meg azt a rejtélyt, amelynek megfejtésén Jób könyvének írójától kezdve 
annyi bölcs és gondolkodó ember törte a fejét. A fogoly hónapokon keresz- 
tül komor, fáradt volt, szörnyű és fönséges, mint a fény angyala a bukás után. 
,Megvető pillantást vetett az egek királyának palotája felé", ahol az az emig- 
ráció apró szentjeinek társaságában trónolt, s aztán elfordította fejét tőle. Ha 
valaki jobban szemügyre vette ezt a bukott titánt, annak fájdalom-szántotta 
orcáján megpillanthatta az ész és a jóság bélyegét. Csak később tanulta meg 
Lamertine igazságát: várni — ebből az igazság egész bosszúállása, egyszer- 
smind félelme és vigasza azon nagy neveknek, amelyeket az újabbkori tör- 
ténelem megőriz az utókor számára. Egy fiatal osztrák jogász, Hanslick dr. 
ezidőtájt jutott Klagenfurtba és a Moro-család közvetítésével ismeretségbe 
Görgey Arturral. , Egész viselkedése — írta, — Klagenfurtban őszinte csodá- 
latornat bírta. Hiszen én lemondó magatartása nagyságát jobban tudtam meg- 
érteni katonai hőstetteinél. A dicsőség és tevékenység magaslatáról magát 
hirtelen alámerülve látni az örök feledtetés homályába, amelyet csak időről- 

időre a rágalom villámai szakítanak félbe, oly végzet, mit bizonyára csak 
nagy lélek bír méltósággal elviselni. . . Minél kevesebbet csinált magából, an- 
nál biztosabb voltam benne, hogy kiváló emberrel van dolgom. Görgey fegy- 
vertényeit valamely bátorszívű szerencsefi talán utánozhatja, az ő polgári 
hős voltát a balszerencsében aligha bárki." 

nyezete, elsősorban a betegségből felépült és az osztrák kaszárnyaélettől 
megszabadult István, aki a legelső alkalommal hozzá sietett, mindent elkö- 
vettek, hogy hitet öntsenek beléje saját igazságával és jövőjével szemben. 
Átutazóban megfordult nála Kempelen Károly is, legkedveltebb szárnyse- 
gédje, akinek fiatal, derült kedélye néhány jó órát szerzett egykori táborno- 
kának. A hazában is akadtak némelyek, akiknek tiszta látását nem vakította 
el a vádak és a rágalmak tűzesője. Jókai ezidőtájt írta, hogy valahányszor kí- 
sértésbe jön elátkozni Görgeyben az árulót, akkor mindig fölrémlik szeme 
előtt sápadt arca, mély, vérző sebével, a halált nem ismerő szenvtelenségé- 
vel és nyugalmával. A tábornok volt tisztjei közül egy kecskeméti származá- 
sú fiatal főhadnagy, Reviczky, elszánta magát, hogy személyesen szerez meg- 
győződést Görgey árulásának gyanított anyagi eredményéről s elutazott 
Klagenfurtba, hogy szemtől-szembe láthassa Görgeyt, akit utoljára július 2- 
án a nagy lovassági viadal csataörvényében látott. Klagenfurtban lelte a fo- 
goly öccsét, Görgey Istvánt is s kettejük tanakodásából, valamint egy bécsi 
könyvkiadó sürgetéséből született meg Görgey emlékiratai kibocsátásának 
gondolata. 

A bécsi könyvkiadó le akarta előlegezni a világszerte nagy érdeklődéssel 
várt könyvet. Görgey azonban visszarettent attól a gondolattól, hogy pénzt 
keressen önvédelemből. Amikor eltökélte magát erre a munkára, úgyszól- 
ván emlékezőtehetsége volt az egyedüli kútforrás, amelyből meríthetett, 
öccse memóriájának buzgó segítségével. István mostantól fogva valósággal 
hűséges fegyverhordozójává, Sancho Panzájává lett a búsképű magyar lo- 
vagnak. A bécsi könyvkereskedő, Manz, később maga is megijedt vállalko- 
zásának vakmerőségétől, különösen, mikor a könyv első fejezeteiből meg- 
győződést szerzett, hogy Görgey szókimondását az osztrák hatalmasságok- 
kal szemben a legcsekélyebb mértékben sem mérsékelte internálti állapo- 
ta. A kiadást azután a Brockhaus-cég vállalta magára, amely egyszerre több 
nyelven megjelentette. Utóbb maga a tábornok saját művét tapintatlannak 
és szerencsétlen modorúnak tartotta, főképpen azért, mert az emigráció tá- 
madásaival szemben való visszacsapás tüzében felette gyöngédtelenül bánt 
el a nemzeti hiúsággal, sőt önérzettel is. De ki csodálkozhatik azon, amikor 
a sebesült oroszlán, akire most is üldözők cserkésznek minden oldalról, vi- 
lággá bömböli elviselhetetlen fájdalmát? 

EI kell ismerni, hogy a Mein Leben und Wirken memoárvolta ellenére is, 
sokkal közelebb áll a tárgyilagos historizáláshoz, mint néhány évvel később 
írt nagy műve Horváth Mihálynak, a céhbeli történetírónak, a függetlensé- 

gi harcról. Görgey mindenütt tényeket állit a frázisokkal szemben. Vajjon 
mit ér egy érdekeltnek tanúvallomása ebben a gigászi perben, amelyben el- 
lenfele egy félrevezetett közvélemény volt? Igazán egyedül egy világgal 
szemben. Az ő reális szemléletében más színt és más méretet kaptak az 
események és az egyének. A honvédsereg nem névtelen félistenek tábora, 
akik elég erősek megbirkózni két nagyhatalom ármádiájával is, hanem em- 
berek, akiket a lelkesedés, de főképp a fegyelem edzett derék katonákká. A 
vezérek nem verhetetlen hősök, hanem emberek, tündöklő tulajdonságok- 
kal és természetes gyarlóságokkal. Nem kímélte az osztrák politikát sem, 
se a katonákat, se az államférfiakat. Inpozáns bátorság, amikor azoknak ha- 
talmában van, akiket tartózkodás nélkül, igazságosan kárhoztat. De legke- 
vésbé kímélte önmagát. Szent Ágoston vallomásai se ismernek be őszintéb- 
ben a nyersebben tévedéseket és hibákat, mint az ő emlékiratai. Ami azon- 
ban megkülönbözteti a konfessziókhoz hasonló visszaemlékezéseknek vég- 
telen keresztényi türelmétől, mondhatni flagellantizmusától, az főképp a té- 
nyek elbeszélésében és bírálatában használt hang: az iróniának fanyar, csí- 
pős, a kökénylevére emlékeztető zamata. Véget vetett az emigrációs iroda- 
lom mitologizálásának, amelynek naív szemlélete, vagy kiszámított célzata 
egyszerűen két csoportra osztotta a nemzeti harc szereplőit. Az egyik olda- 
lon Kossuth alatt a nemzeti hőskölteménynek fényben és dicsőségben ra- 
gyogó héroszai, a másik oldalon az áruló a maga szánandó áldozataival és ba- 
lekjeivel, akiknek egész életmunkája nem egyéb, mint a nagyok és igazak 
útjába állított ördögi gáncs. Mikor ez a mű készült, akkor még Görgey nem 
lágyult filozóffá és nem nyugodott bele a sorsba, amely reá méretett. A hős 
még nem ment át a megtisztuláson. Még remélt, igyekezett, küzdött. Még 
hitt a tényeknek felderítő hatalmában s a szenvedélyek ködén átvilágító ere- 
jében. Készen állott, hogy harcba szálljon ronggyá tépett becsületéért és eg- 
hogy minden nemzeti tragédia bűnbakot, vagy áldozatot követel magának, 
mert önérzetes nemzet nem nyugszik meg megveretésének végeztében. 
Hosszú és gyötrelmes út vezetett, ameddig eljutott a Gazdátlan Levelek fel- 
hőtlen filozófiai magaslatáig s amíg megenyhült szívvel elmondhatta: betel- 
jesedett, ennek így kellett történnie. A Mein Leben und Wirken hadakozó 
mű, igazsága tudatának viaskodása azzal a tragikus végzettel, amely végre 15 
martalékául ejtette. Tollal akarta kiküzdeni kardjának becsületét. Az elfogu- 
latlan külföldiek meg is értették (Bernhardi, Laboulaye, Proudhomme, sőt 
bizonyos tekintetben Rüstow 15). 

, E könyv - írta Eduard Laboulaye — mutatja, hová jutnak a népek, ha le- 
hetetlenségek kergetésére csábíttatják el magukat ama tündöklő képzelmek 
által, melyek igen jók az ékesszólásnak, vagy a költészetnek, de nem a kor- 
mányzás nehéz és komoly mesterségének. A közvélemény eddig sokkal szi- 
gorúbb volt Görgey irányában, semhogy ne lenne neki a közvéleménytől jo- 
ga a történetíráshoz appellálni. Szava meg fog-e hallgattatni? Meg van en- 

gedve ezt remélni. Az idő, amely igazságot szolgáltat mindenkinek, már tün- 
döklőbb glóriákat is széjjelfosztott a magyar , szabadítóénál" és talán Kos- 
suth maga már is többet tett, mint bárki más, vetélytársának védelmére és 
igazolására." Ollivier, ezt írta La Rome Magyare című művében: , Mily külö- 
nös iróniája a sorsnak, hogy míg a nemzet jogaiért századokon át törhetet- 
len eréllyel küzdő Magyarország célt ért: aki a hazafias, világraszóló küzde- 
lemnek egyik legfényesebb hőse volt, szegényen és meggörnyedve az el- 
mondhatatlan szenvedések terhe alatt, keresztényi hittel várja az ő csillagá- 
nak feljövetelét, mely csillag neve: történelmi igazság." Bernhardi pedig 
egyenesen a jelenkor legkiválóbb katonájának, lovagias és tiszta hősnek ne- 
vezte Görgeyt, akivel honfitársai oly méltatlanul jártak el. Görgey maga is 
később úgy ítélt e munkájáról, hogy megjelenése után rögtön elnémultak 
mindazok, akik , eddig reámkiáltottak teletorokkal, hogy elárultam hazám 
ügyét a fegyverletétel által. Tény azonban, hogy e rögtöni elnémulásnak ko- 
rántsem az árulási vád esett áldozatul, hanem csak ennek eddigi indokolá- 
sa." Az emigráció a legkevésbé sem volt abban a lelkiállapotban, hogy türel- 
mesen végighallgasson egy kétköteles védőbeszédet, amely tele volt ellent- 
mondásokkal. A hazai közvéleményben pedig még szinte rosszabb fordula- 
tot vett a vádlott ügye, mint az emlékiratok kiadása előtt. Bántotta a magyar 
társadalmat a hang élessége, a kritika könyörtelensége, helyenkint szinte az 
igazságtalanságig fajuló ridegsége, amellyel prózába tette át azt az óriási po- 
ézist, amelyet a közvélemény és az emigráció a szabadságharcról alkotott. 
Hiába, mint de Maistre mondja, házunk füstölgő romjai között nehéz részre- 
hajlatlanul méltatni azoknak elmélkedését, akiket a gyújtás szerzőinek tar- 
tunk. Ausztria területén elkobozták Görgey munkáját. Szerzőjét, munkatár- 
sait, kiadóját rendőri zaklatásokkal nyugtalanították. Azoknak jóindulata is 
megcsappant a fogollyal szemben, akik azt remélték, hogy Görgey művét 
olyan eszköznek tekinthetik, amellyel agyoncsaphatják az emigrációt. Az 
osztóigazság mérlegén azonban Görgey éppoly könnyűnek találta az olmützi 
oktroj császári Ausztriáját, mint a debreceni trónfosztás politikáját. 

Már a könyvírás alatt lépten-nyomon jelentkeztek sanyarú anyagi állapo- 
tának tünetei is. Felesége Klagenfurtra való érkezésük előtt, még Bécsben, 
kénytelen volt régebbi, szerényértékű ékszereit elzálogosítani. Paskievics 
kölcsöne is lassankint elfogyott. Artur eleinte oly módon akart segíteni ma- 
gán, hogy valami polgári állással biztosítja egzisztenciáját. A Moro-család 
közvetítésével csakugyan felkínálták is neki az ottani iparkamarai titkársá- 
got, Bécs azonban megtagadta a jóváhagyást. Jó barátai neki szánták a kémiai 
tanári tanszéket egy Karinthia részére felállítandó , technikai tanodában". 
Redtenbacher mindent elkövetett, hogy bejuttassa a klagenfurti reáliskolá- 
nál megüresedett vegytani tanárságra. Azzal a tervvel is foglalkozott, hogy 
elnyerje egy alakulóban levő vas-pudling gyárnál az egyik vezetői állást. Egy 
ideig dolgozott egy szeszégető gyár megjavításán is. Mihelyt azonban a si- 
kernek valami halvány reménye feltűnt itt, vagy ott, az osztrák kormány 

nyomban közbelépett, hogy a száműzött tervei meghiúsuljanak, mert talán 
attól tartott, hogy a volt , rebilis főnök" forradalmasíthatja a , ftélkegyelműek 
völgyét". Minden kereseti forrás ily módon elzárult Görgey Artur számára. 
Pedig a legnagyobb takarékosság mellett is évről-évre szaporodtak a kiadá- 
sok. 1855-ben megszületett a második gyermek is, Kornél; Berta ekkor már 
kétesztendős volt. Gudio, aki nagycsaládú ember volt, eleinte oly módon 
akart segíteni az internált anyagi körülményein, hogy két fiát küldte öccsé- 
hez kosztra, kvártélyra Klagenfurtba, akik ott a középiskolát végezték. Hogy 
a bécsi kormányhoz forduljon Artur érdekében, jó sokáig visszatartotta az a 
gyöngéd tapintat, amely felfogta a kormány-susztentációnak öccse önérze- 
tére, illetve állapotára nézve lealázó, vagy sértő látszatát. Noha egészen ma- 
gától értetődőnek tűnt fel, hogy a Bach-kormány gondoskodni tartozik azok- 
nak az internáltaknak ellátásáról, akiket nem engedtek polgári foglalkozás- 
ra, mint ahogy ez a többi internáltakkal is történt. Guido mégis sokáig habo- 
zott, hogy megtegye-e Artur érdekében ezt a lépést? Még csak az hiányzott, 
hogy Arturt az osztrák államkincstár terhére tartsák el. Mihelyt ez kitudó- 
dik, nyilván új erőre kapnak a vádak, amiért Görgey elfogadta a bécsi kö- 
nyöradományt. Viszont Artur helyzete nem tűrt már további tétovázást. 
1854 februárjában kénytelen volt felhatalmazni Gusztáv unokatestvérét, 
utolsó ingatlanjainak eladására. Ezzel a megélhetés minden tartaléka el- 
apadt. Guido végre kénytelen volt átlépni a Rubikont Kempen altábornagy 
rendőrminiszternél, hogy Artur személyes megalázkodás nélkül fordulhas- 
son kérvénnyel a kormányhoz. 

Még az 1849 augusztusi minisztertanács Bécsben foglalkozott a kegye- 
lemben részesített magyar diktátor anyagi ellátásának kérdésével s akkor 
azt az elvi határozatot hozta, hogy az évi szusztenció nem haladhatja meg 
egy császári királyi altábornagy nyugdíját. A pénz folyósítását azonban füg- 
gővé tette a kérvényezéstől. Most csakugyan elérkezett az utolsó perc, hogy 
Görgey Artur igénybe vegye azt az elbánást, amit a többi bellebbezettektől 
sem tagadtak meg. A magyar tábornok kérelme voltaképpen egy alternatív 
ajánlat volt: vagy engedjenek számára tisztességes polgári egzisztencia-ala- 
pítást, vagy ha ezt megtagadják tőle, akkor gondoskodjanak eltartásáról. 
Kempen és társai az utóbbit választották. 1854 július 1-től kezdve havi száz 
forintnyi tartásdíjat engedélyeztek neki, amelyet Görgey kérésére azután 


egy kis falusi lakot vásárolt, részint törlesztésre, részint örökségének cse- 
kély maradványaiból. A nyári időszakot többnyire itt Viktringben töltötte 
családjával együtt. Idegeire is balzsamos hatással volt a bukolikus élet sze- 
líd nyájassága. Amint a felszálló nedv beheggeszti a sebet a tölgyön és kipó- 
tolja a kérget, úgy ez a csendes foglalkozás is, agyermeknevelés gondjaival 
és örömeivel együtt lassankint meggyógyították az ő idegéletét is. Ha már 
tudtára ébredt is annak, hogy a legtisztább szándékok búzájába is belekeve- 
redik a gyanú és az aljasság konkolya, lelküsmeretét mocsoktalannak érez- 

te, különösen akkor, amikor kétszeri kérelmezése után valamennyire segí- 
tett az osztrák tömlöcökben raboskodó bajtársainak egy részén is. ,, Bele- 
gondolni magát a mások helyzetébe, —- írta öccsének, — mindig nehéz művé- 
szet; de oly rendkívüli sorsot, mint az enyém, lelki életemre való behatásá- 
ban megérteni másnak éppenséggel lehetetlennek tartom." Ártatlanságá- 
nak öntudata lassankint felülkerekedett vívódásain és kétségein. , Ha egy- 
kor kortársaimnak unokái kénytelenek lesznek hazafias erényeimet beis- 
merni és emlékezetemet tiszteletben tartani: akkor a polgárkorona emlé- 
kem felett sokkal tisztább fényben fog ragyogni, mint sok más oly férfié fö- 
lött, akik méltóbbak a dicsőségre nálam. És akkor az e fénynek tisztaságát 
egy nemeslelkű nő befolyásának fogja köszönhetni nyilvános életemre." 

Ez a célzás feleségére szól. Alighogy 1848 tavaszán összeesküdtek, az if- 
jú férjet elsodorta hitvesétől az idők vihara s a szabadságharc alatt csak órák- 
ra, vagy napokra láthatták egymást. Most a száműzetés magánya összefor- 
rasztotta ezt a két életet. Az asszony fájdalmas méltósággal segített horda- 
ni a töviskoszorút s a női lélek minden finomságával és hajlékonyságával raj- 
ta volt, hogy urának mély lelki sebe lassú gyógyulást nyerjen. A száműzött 
előtt egyre világosabbá vált, hogy kortársai helyett csak a történelem fog 
igazságot szolgáltatni. Azt írta öccsének 1861 február 10-én: , Meggyőződé- 
sedben, hogy a nemzet nekem még életemben fog igazságot szolgáltatni, 
egyelőre nem osztozhatom. Nincs ez az én egykorú ellenfeleimnek érdeké- 
ben, akik leginkább az én rovásomra dőzsölnek a népszerűségben." Majd 
később: , Tökéletesen egyetértek vele (t.i. Ivánka Imrével, egykori nádorhu- 
szár bajtársával és barátjával), hogy ez csakugyan a magyar népnek szeny- 
nyesébe tartozik, ha csaknem a kegyeletnek egy bizonyos nemével fogadja 
még a legalávalóbb rágalmat is, valahányszor az én nevemet tűzik ki célul. E 
szennyest mosni azonban, valamint egyrészt sohase lehetett nekem hivatá- 
som, úgy másrészt nektek, már tudniillik az 1848—49-i nemzedéknek, alig- 
ha áll tehetségtekben. Hagyjuk tehát unokáinkra. Majd kimosatja velük Klio 
őnagysága." Alig egy év múlva már szinte történetfilozófiai magasságból 
szemléli a maga szerepét, a nemzet érdekében végzett katonai teljesítmé- 
nyét s a nemzet érdekében vállalt mártíriumát. ,,A hazafiúi kötelességtelje- 
sítésnek, az igaz, polgárkoszorú a szokott díja. De az nincs megírva, hogy az 
homlokára legyen tűzve az élőnek. Engem személyesen akár le 15 köphet a 
nemzet, az iránta való kegyeletem fáját le nem verheti a csúf zápor. Hogy 
büszke szivem dacára mért lehet ez így mégis? Azért, mert természetelle- 
nes szívdobbanásoktól megóvott az ég... Atyai, fiúi, testvéri, szóval vérro- 
koni kegyelettel viseltetem nemzetem iránt; s így, ha módomban volna is 
előre látni, hogy a Hesperidák aranyalmái érnek nemzetünk számára a Reichs- 
ratban és őt oda betenni volna módomban, mégsem tenném meg, ösztönsze- 
rűleg meggyőződve lévén, hogy csak a nemzeti önérzet árán vásárolható 
meg ott a boldogság az ő számára; önérzet nélkül pedig, nemzet úgy, mint 
egyén, a szemétdombra való csak." Ha pedig a nemzeti önérzet akkora ha- 

tású tényező egy fajnak, vagy népnek az életében, akkor szabad-e zúgolód- 
ni a sors ellen, amelyet éppen e nemzeti önérzet mért reá, amely nem is- 
merheti be vereségét és nem szentesítheti az ő fegyverletételét? 

A hazai ügyek is napról-napra jobban érdeklik. Az ötvenes évek végén 
pezsegni kezdett az ájult magyar közélet. A száműzött a Pesti Naplóból ér- 
tesült a jégolvadásról és a zajlásról, amelynek nesze friss keringésbe hozta 
dermedt vércseppjeit. Különösen Fk. (Falk Miksa) bécsi keltezésű cikkei 
nyerték meg tetszését. A Naplót különben is olyan tényezők irányították 
(Kemény Zsigmond), akik negyvenkilencediki pártfelei voltak, a háttérben 
pedig ott állott a magyar politika utolsó nagy reménysége, Deák Ferenc, aki 
már ebben az időben hangoztatta a jogfolytonosságot, az ő váci kiáltványá- 
nak e posthumus szellemi mását. Meghozatta Szalay László nagy történel- 
mi munkáját, aki tudvalevőleg azért fogott a magyar história tanulmányozá- 
sához, hogy a múlt alapján merítsen bizonyosságot arra a kérdésre, vajjon 
lehet-e remélni? Széchenyi halála mélyen lesújtotta Görgey Arturt. Attól 
rettegett, hogy az októberi diploma alapján életrekeltett csonka magyar ál- 
lami életben újból az emigrációs irány jut túlsúlyra. Egy kicsit remélt is ta- 
lán, hogy az ő politikáját osztó Deák-párt révén némileg enyhülni fog az ő 
megítéltetése a nemzeti közvéleményben. Sorsát azonban tökéletesen alá- 
rendelte az általa helyeselt politikai irányzat sikerének és bár tudomása volt 
róla, hogy a haza bölcse egészen másként gondolkozik szerepléséről, mint 
az emigráció, szerénységével és önzetlenségével óvta Deákot, nehogy a ve- 
le való szolidaritás kinyilvánítása által aláássa népszerűségét. Deák eltette 
és híven őrizte Görgey Arturnak amaz arcképét, amelyet Klagenfurtban ké- 
szítettek róla, ülőhelyzetben, kezében a Pesti Naplóval. A balközépen, azaz 
a határozati párton is akadtak barátai. Ott volt mindjárt Nyáry Pál, Ivánka 
Imre, sőt maga Tisza Kálmán is. Kivált Ivánka Imre buzgólkodott Görgey 
ünnepélyes rehabilitációja érdekében. Talán katonai szempontból gondolt fi- 
atalkori barátjának gyorsított rehabilitációjára. Sokan, és éppen a határozati 
pártban, egyáltalán nem tartották valószínűtlennek azt, hogy egy újabb nem- 
zeti felkeléssel kell kicsikarni Bécstől a megtagadott engedményeket. Már 
pedig egy fegyveres ellenállás nélkülözhetné-e Görgey Arturnak összeha- 
sonlíthatatlan katonai képességeit? Nyáry Pál azonban fékezte pártfelének 
tüzeskedését. Azt mondta Görgey Istvánnak, hogy ő nem hiszi, miképp va- 
laha ember inkább félreértetett és méltatlanabbul megítéltetett volna, mint 
Görgey Artur. , Helyzete valóban súlyos, olyannyira, hogy szinte természet- 
ellenesnek látszik mindaz, amit szenvednie és elszenvednie kell. Pedig ha 
mélyebben vizsgálja az ember, az egész természetesnek látszik; és termé- 
szetes megoldást, kibontakozást jósolok Görgey Artur ügyének, mihelyt az 
események szelleme, mely egészen független valami az egyes emberek szá- 
mításától, nézeteitől, vagy szándékaitól, odáig érleli a dolgot. Ma még nincs 
odáig. De már a fejlemény előestéjén állunk. Nem egyes ember egyéniségé- 
től, bármily magasan álljon is az, várom én a fejleményt, nem is az egyes 

emberektől, hanem a dolgok erejétől." Bizony elég sovány vigasztalás annak 
számára, aki a külföldön már csaknem másfél évtizede ül a félrevezetett 
közvélemény szenvedélyeinek tüzes rostélyán. 

A reménykedések poharába azonban két ürömcsepp is vegyült. 1861-ben 
Pompéry , Magyarország" című lapjában lefordította és kiadta Kmetty György 
tábornoknak Görgey Artur németnyelvű emlékiratairól írt bírálatát. Amikor 
Görgey István kérdőre vonta, mi szükség volt rá egy 1853-ban megjelent 
kétíves németnyelvű füzetkét lefordítani és felmelegíteni, Pompéry azzal a 
kifogással élt, hogy a magyar társadalomban Kossuth kultusza és Görgey 
Arturnak általánosan elfogadott árulása tartja a lelket; erre pedig most na- 
gyobb szükség van, mint valaha. Némelyek tárgyi és személyi szempontból 
egyaránt kétségbe vonják Kmetty szerzőségét ezen a röpiraton, amellyel az 
emigráció mintegy katonai bírálatát akarta nyújtani a Mein Leben und Wirken- 
nek. Valóban nehéz elhinni, hogy ezt a gyenge szellemi munkát volt hadve- 
zére ellen éppen Kmetty György követte volna el, aki a feldunai hadseregben 
1849 július elejéig a tábornok legszemélyesebb hívei közé tartozott. Akkor 
is, amikor Kossuth parancsa alapján elhagyta a fősereget és excentrikus visz- 
szavonulásával a Délvidéknek vett irányt, semmi se mutatott arra, hogy 
Kmettyt a Görgey iránt érzett ellenségeskedés vezérelte volna sajátságos 
hadműveletében. Sőt, mint említettük, augusztus elején a déli sereg részéről 
ő sürgette Görgeyt, hogy mielőbb egyesüljön, illetőleg álljon a Dembinszki 
alatt bomlófélben levő fősereg élére. Ebben a röpiratban a többek között a 
következőket írja: , Vajjon nagy tábornok-e Görgey, mint egy angol lap állít- 
ja? Nem. Görgey nem nagy tábornok, még csak nem is kicsiny. Ő őrmester. 
Egy bátor őrmester, egyéb semmi." A száműzött nem is tagadta, hogy Kmetty 
röpirata úgy érte, mint hegedő seben a darázscsípés. Kevés barátja buzdítot- 
ta, hogy válaszoljon rá és sújtsa porba egykori alvezérét. , Hát miért nem fe- 
lelnek azok, - riadt fel 1861 november 11-én egyik levelében, — akik oly saj- 
gón érzik, hogy most felelni kellene? Az csak kézzel fogható, hogy itt akár 
az utolsó altisztem csak úgy pongyolán odavetett szava is többet nyomna, 
mint a legerélyesebb önvédelem." 

1863 január 5-én öngyilkos lett Psotta Móric ezredes, Görgey egykori tü- 
zérségi főnöke. A nagy bukás után is hűségesen kitartott Görgey Artur ol- 
dalán. Amikor az osztrák börtönből kiszabadult, díjnoki alkalmazást nyert a 
délivasút-társaságnál. Rengeteg sanyarúság és megaláztatás volt osztályré- 
sze. Egyszer aztán megunta, kisétált a krisztinavárosi temetőbe a Buda ost- 
románál elesett honvédek nagy közös sírjához és itt kését szivébe mártotta. 
Testvéréhez, Psotta Károlyhoz írt búcsúlevelében ezt írta többek között: 
, Görgey Artur Klagenfurtban. Szegény Artur! Még mindig azt kiabálják rá: 
feszítsétek fel. De mindenekelőtt egy barátomra gondolok, boldogtalan ha- 
zámra." A száműzött, értesülvén arról, hogy egy tragédia újból megfosztot- 
ta egyikétől rendíthetetlen híveinek, csak ennyit mondott arra a tervre, amely 
emlékkővel akarta megtisztelni a legelső magyar tüzért: , Kenyér helyett 

követ." A maga változhatatlan sorsának bús mását és szimbólumát ismerte 
fel barátjának végzetében s ez az epigrammatikus élű megjegyzés csak an- 
nak a nemzetnek hálátlanságára vonatkozott, amely azt adja legjobb fiainak, 
amit Psotta Móric kapott. Horváth Mihálynak a függetlenségi harcról írt 
munkája, amely a történetírás jogcímén elregényesítette a szabadságharcot 
s Görgey Arturt megtette minden bűn és ármány kútfejévé, már semmi ha- 
tást se tett rá. A hatvanas évek kezdetén átröppent agyán az a gondolat, 
hogy a Magyar Tudományos Akadémiát kéri fel döntő bírónak a félreveze- 
tett közvéleménnyel szemben az ő hazaárulási pörében. , Vegye a Társaság 
történelmi osztálya kezébe a nemzet erkölcsi érdekének, a honvédelmi harc 
végeseményei való hű megismerésének és megértésének e legfontosabb 
ügyét... Szembesítse az egymásnak ellentmondó forrásokat s a netalán még 
előkerülhető oklevelek s ezek hiányában az ész és a lélek világánál. S e vizs- 
gálat eredményének alapján ítéljen azután afelett: elárultam-e leghűbb baj- 
társaimat, pártfogóimat, nemzetemet, hazámat? Alakuljon a Társaság köré- 
ből titkos választás útján alakítandó esküdtszék." Elküldte az Akadémiának 
kétköteles memoárját is, utóbb azonban Nyáry Pál tanácsa szerint elállott 
kérelmétől, minthogy a békepártnak egykori vezére nagyon kevés bizalom- 
mal szólt az Akadémia , akkori grémiumáról". 

1862 tavaszán feleségét francia rokonsága meghívta Párizsba. E rokon- 
ság egyik tagja, Edouard Boinvillers, hivatalos állása szerint, , maitre de 
reguette", III. Napóleonnak bizalmi embere volt. A francia rokonság sütötte 
ki azt az eszmét, hogy Boinvillers útján Görgey Artur egy memorandumban 
fedje fel a francia császár előtt a magyar probléma lényegét, a Deák Ferenc- 
féle politika helyességét és hasznosságát, szemben az emigrációs irányzat- 
tal. Ez amemorandum nem közönséges politikai elmeélről és ítélőképes- 
ségről tesz tanúságot. Azt fejtegeti benne Görgey, hogy Franciaországnak 
természetes szövetségese a Magyarország alkotmányos helyreállításával 
megerősített dunai monarchia. Azután egy második, részletesebb levélben, 
amelyben Boinvillers egyes kérdéseire válaszol, vázolta a magyar pártviszo- 
nyokat, a Deák és a Kossuth pártja közti ellentétek természetét, önmagát az 
előbbi hívei közé sorolván. , Miénk a védelmi harc, azoké, kik Ausztria irá- 
nyában magukat soha meg nem adtuk, akik 1849 augusztus 13-án nem tet- 
tünk egyebet, mint harctért változtattunk, amikor leraktuk a katonai fegy- 
vert, mely - miután a nemzet becsületét vele megmentettük - elégtelen 
volt Ausztria szövetségesének, az orosznak is legyőzésére. Kossuth pártjáé 
a támadó harc. Ové, aki szintoly kevéssé adná meg magát Ausztriának, mint 
mi, hogy egy az ő részéről elkövetett politikai hiba fenntartásnak kétes di- 
csősége kedvéért szélnek eresztette az őseink által még mindig szentül tar- 
tott alkotmány megvédelmezésének dicsőségét... A mi fegyverünk: a pasz- 
szív ellenállás", az övéké a tabula rasa. 

Ahogy a gyermekek növekedtek, fejlődésükbe és nevelésükbe erősen 
beleszólt atyjuk politikai állása s az a viszony, amelybe az árulás vádja követ- 

keztében nemzetével keveredett. Egy percig se tett le arról a kötelességről, 
hogy gyermekeit magyaroknak nevelje. Atyjuktól csak magyar szót hallot- 
tak, utóbb egy magyar nevelő látta el a viktringi házban a tanítás feladatát. 
Bertából lassankint nagyocska kisleány lett, akit Görgey István tanácsára 
anyjával együtt Budapestre küldött, hogy ott a magyar luteránus egyházban 
konfirmálják, bevezessék a társaságba és báloztassák. Annak ellenére, hogy 
Görgey Artur kevés tisztelője és híve, közöttük elsősorban Bethlen Ferenc 
gróf és Nyáry Pál, valamint Deák Ferenc, mindent elkövettek Görgey Artur- 
né társadalmi pozíciójának megvédelmezésére és arra, hogy a kisleány sem- 
mit se érezzen atyja mártírumának szúró töviseiből; kikerülhetetlen volt, 
hogy egy-egy társaságban a Görgey-nőkkel szemben, sokszor brutális for- 
mában, ne éreztessék bizonyos helyeken az általános hangulat népítéletét. 
, Etel szenved, írta Artur öccsének feleségéről, nem panaszkodik ugyan sem- 
miről, sőt levelei telvék a legbensőbb hálaérzet kifejezéseivel, de azért én 
mégis tudom, hogy szenved... Etel még le nem mondott volt elindulásakor, 
ő még remélt, dacára 1861-nek. S íme, éppen most, mikor távol van szivem- 
től, kiutasítva ennek az ő szivére felbátorítólag ható légköréből, most kezdi 
ő érezni ama legkeserűbb kénytelenség közeledését, hogy csakugyan le kell 
mondani végképpen... szolgáljon neked kiengesztelő magyarázatul, hogy 
benned minden hozzámvaló testvéri és baráti hűséged mellett mégsem jö- 
het soha oly sajgó ellentétbe személyem iránti érzelmeiddel a honfiúi érzü- 
let, mint benne, feleségemben. Te mint honunk szülöttje, magyar hazafi le- 
hetnél, ha mindjárt nem is lennél testvérem, barátom: holott ő, a francia nő, 
csakis mint az én szerető, hű élettársam lett hazánk leánya, azon honé, amely 
férjét, leghűbb barátját, gyermekeinek édesatyját, cafatolja." 

Lehetetlen meghatottság nélkül olvasni azt a levelét, amelyet Bertához 
intézett konfirmációja alkalmával. Ezt az ünnepélyes alkalmat fel akarta hasz- 
nálni arra, hogy megmagyarázza gyermekének azt a tragikus helyzetet, amely- 
nek árnyéka folyton kísérte a leányka szőke fejét is. , Édes kis leányom! Ké- 
sőn érkezik ugyan a válasz atyai áldásomért esdeklő soraidra, de nem késett 
el az áldás maga. Mikor az én szeretett kis leányom az Ur oltárához közele- 
dett, a boldogabb jelenlevők imái közé a messze távolba eltiltott apának leg- 
forróbb áldása is vegyült. E sorok tartalma megzavarta volna talán ártatlan 
lelkednek azon áhítatos nyugalmát, amelyre okvetlenül szükséged volt, hogy 
életed legszentebb ünnepélyét megüljed, amint illik. S ezért is csak az ün- 
nepély után veszed e sorokat s velük együtt két kis emléket szerető apács- 
kádtól. Az igénytelen kis gyűrűhöz nem kell magyarázat: de kell a még igény- 
telenebb kis aranyzsinórdarabkához. Ez tudniillik az én tábori sapkámat éke- 
síté egykoron, 1848-ban és 49-ben. Apád azon férfiak egyike volt, kik nem- 
Zetünk akkori igazságos harcában a vezérségre hivattak el." Azután röviden 
elbeszéli sorsa alakulását e két esztendő alatt és utána. Végül rátér saját tra- 
gédiájára. , És a nemzet engem elátkozott. Képzeld már most magadnak édes 
kislányom, hogy mamácskát például, mitől Isten őrizze, valami nagy szeren- 

csétlenség érné és ennek szándékos okozásával téged vádolna valaki, téged 
kisleányom, ki oly gyöngéden, oly hűségesen szereted anyádat. Nemde, ha- 
ragra gyúlna ártatlan szived, oly mértéktelen haragra a hamis vádló ellen, 
hogy képes lennél még a szemét is kivájni saját tíz körmöddel alávaló rágal- 
mazódnak. De ha - félrevezetve ellened tanúskodni látszó körülmények ál- 
tal, majdan édesanyád is maga ráállana a szörnyű vádra: akkor mamácska el- 
len haragra gyúlna a szived? Nem hiszem. De hiszem azt, hogy kétségbees- 
nél miatta. Íme, ez az én saját szomorú helyzetem 1849 vége óta, az engem 
elátkozó nemzettel szemben. De valamint terólad kisleányom, azt állítám az 
idézett példában, hogy el nem tántorítana hűséges gyermeki szeretetedben 
édesanyádnak ama kétségbeejtő tévedése, sőt, hogy még meg is tudnál ne- 
ki bocsátani: szintúgy mi, szüleid, sorsunk irgalmatlan valóságában is hívek 
maradtunk rendületlenül hazánkhoz, dacára a félrevezetett nemzedék en- 
gem oly igazságtalanul sújtó nehéz ítéletének, hívek maradtunk, sőt megbo- 
csátottunk. Kövesd szüleid példáját édes jó gyermekem. S a jó példára néz- 
ve fogadd emlékeztető jelnek ezt az igénytelen kis darabka aranyzsinórt." 
István ötlete volt az is, hogy a fiú mielőbb Magyarországra jöjjön és ma- 
gyar intézetben nevelkedjék. Ez a határozat volt szegény kis Kornél gyer- 
szonyaihoz képest súlyos áldozatokat hozott, amikor gyermekét elbocsátot- 
ta az atyai háztól és a rimaszombati kollégiumban helyezte el. Valósággal 
,egy falka kopó közé lökték az őzikét". Mert a gyermekek kegyetlen ösztö- 
neit és indulatait nem fékezi az a meggondolás, hogy másoknak bánatot okoz- 
nak. Rimaszombaton úgy kezelték iskolatársai a kis Kornélt, mint az áruló 
fiát. Akkor már késő volt jóvá tenni ezt a hibát, mire István és a szülők ész- 
revették: a gyermek ártatlan lelkét elsötétítették és elvadították. A szere- 
tetlenség fagyában a szó szoros értelmében megdermedt e lélek bimbója. 
Soha senki se adhatta többé vissza a gyermeklélek elveszett boldogságát. 
1862 augusztusában érdekes vendég érkezett Viktringbe. Alighogy le- 
verte magáról az útiport, megjelent Görgey Arturék házában. , Was steht zu 
Diensten? Mit wem habe ich Ehre?..." — kérdezte Görgey. , Herr General! 
Ich bin Ladislaus Berzenczey" - volt a magyaros kiejtésű német felelet. , Ha 
magyar ember az úr, akkor beszéljen magyarul" — mondta Görgey. , Én Ber- 
zenczey László vagyok, 1848-ban kormánybiztos a Székelyföldön, negyven- 
kilencben kimenekültem hazámból, emigráltam. Az emigrációhoz tartoztam 
és híve maradtam Kossuthnak mindaddig, amíg ő el nem adta magát Napó- 
leonnak. Az utolsó három év alatt Galacon székeltem, mint ügyvivője az 
emigrációnak, szorosan véve, mint a turini kormány újoncozója a magyar lé- 
gió számára. Ott van egyetlen fiam is. Ratazzi, Viktor Emánuelnek minisz- 
tere, megtagadta fizetésemet, mehettem. Ugyanakkor azt írták nekem ha- 
zámból, hogy nincs emberük, aki képes lenne meghiusítani a küszöbön álló 
egyenes választásokat a Reichsratban. Elszántam magamat, hogy hazatérek, 
akármilyen áron. Feladtam magamat föltéte! nélkül. Elhoztak Bécsbe, ott 


301 


tömlöcben tartottak két hónapig s ma itt vagyok Klagenfurtban, mint inter- 
nált". , A Polizei — végezte be Berzenczey - jobb szeretné, ha mi ketten nem 
jönnénk össze. De mi azt vitatjuk előtte, hogy neki könnyebb két egyént 
egy helyen felügyelni, mint kettőt." Berzenczey László, intranzigens hazafi, 
valóban a túlsó partról jött. Szive és elméje tele volt elfogultsággal a klagen- 
furti száműzött iránt, aki másfél évtized óta bűnbakja és áldozata az emigrá- 
ció külföldi s hazai propagandájának. Soha még két ellentétes természet 
nem találkozott egymással oly mértékben, mint Berzenczeyben és Görgey 
Arturban. Ugy érkezett Klagenfurtba, mint a dühös bika, aki szarvaival fel- 
ökleli az útjába állót, s néhány hónap múlva, mint már annyian, rabja lett 
Görgey szellemi és erkölcsi felelőségének és annak az igazságnak, amelyet 
ennek a férfiúnak hosszú mártíruma képviselt. Berzenczey László sok érde- 
kes hírt és tájékoztatást hozott az emigrációból, amelynek lélektanát valójá- 
ban csak most ismerte meg a volt magyar diktátor. Napról-napra órákat töl- 
töttek együtt: Berzenczey minden kétes és homályos kérdésben próbált el- 
lenérvekkel bizonyítani, olyanokkal, amilyenek az emigrációs fejekben csö- 
rögtek. Ezekből a vitákból született meg évekkel később Görgeynek , Gaz- 
dátlan levelek" című műve. A tábornok ugyanis minden este feljegyezte és 
összefoglalta a párbeszéd anyagát s azután formába öntötte. A , Gazdátlan le- 
velek" 1867 nyarán jelent meg , Ön nagy író - írta hozzá Toldy Ferenc - s 
mint író, magam is szerencsésnek tartom magamat, csodálhatnom ezen, a 
koncepció világossága, egy fenkölt lélek mélysége és nyugalma s az elren- 
dezés és előadás művészi szépségével hódító kisded művet, mely irodal- 
munk legnemesebb és egyszersmind legszebb termékei között foglal he- 
lyet. Mint a történelem barátja és mint ember pedig fájdalommal vagyok el- 
telve, látván, mily nehezen bír az igazság győzedelmeskedni az elfogultsá- 
gon s mennyire marad az erény hátrányban a ragyogó hiusággal szemközt, 
de bízzunk az igazság erejében s a történetírásnak sokszor későn járó, de 
igaz ítéletében." 

A , tiport hős", mint Gyulay Pál nevezte Romhány című vereses regény- 
töredékében, akkor már nem szorult arra a buzdításra, hogy várjon és tűr- 
jön. A politikai események alakulásán kívül csupán az érdekelte már, hogy 
mikor szabadulhat el osztrák földről és térhet vissza hazájába, amely kilökte 
őt magából. Valósággal remegett Deák művének sikeréért. Mitsem tudott 
arról, hogy felsége Deák Ferenchez írt levelében még mindig arról ábrándo- 
zott, vajjon lehetséges volna-e férjének visszakapcsolódni a nemzeti társa- 
dalom munkájába? , Nem véli-e Ön, - írta Görgeyné 1885 december 7-én -, 
hogy az, ki Istennek jóvoltából, nem közönséges tehetségekkel megáldva s 
oly szép és elpusztíthatatlan lelkesedéssel szivében, a legkülönbözőbb hely- 
zetekben az ország javáért és becsületéért minden pillanatban nemcsak éle- 
tét, hanem Jó hírnevét is hidegvérrel feláldozni kész és képes volt, nem vél- 
né-e On, hogy ez a férfiú a béke mezején is a közös ügynek hasznos szolgá- 
latokat tehetne? Hogy egy ilyen munkaerőt meg kellene tartani az ország- 

nak, még mielőtt a gyermekei meg nem érdemelt sorsa feletti bánat még az 
ilyen acélerőt is fölemészti? Nem vélné-e On jó és bölcs dolognak, azt a fér- 
fit, kinek nevét és szerencsétlenségét oly büszkén és vallásos megadással 
viselem és gyermekeim is, ha Isten engedi, minden körülmények közt ha- 
sonló érzésekkel fogják viselni, a történelemnek, a még csak megírandó 
igaznak és igazságosnak, nem adni át úgy, mint elrettentő példáját a nemze- 
ti hálátlanságnak? ... Én immár kétesztendei megszakítás nélkül két gyer- 
mekemmel férjemtől távol itt élek az ő rokonai között, az ő hazájában, mely- 
nek földjére neki tiltva van lépni. Történik ez az ő határozott akaratából, mi- 
vel el akarta kerülni azt, hogy a fogékony gyermekkor osztatlan benyomásai 
s az ifjúkori emlékek varázsa a gyermeksziveket az idegen országhoz fűz- 
zék, ahová édesatyjokat száműzték. Hozzá akarta szoktatni őket, hogy hazá- 
jukat... Magyarországon keressék és találják... Azzal a meggyőződéssel, 
hogy a nem gondolkodó és félrevezetett tömeg a férje hazafisága felől meg- 
csontosodott képzetét soha önön kezdeményéből. .. nem fogja megváltoztat- 
ni, hanem csakis egy esemény következtében. Ilyen esemény lenne azon 
hazafiak nyilvános tanúságtétele, akik oly szerencsések, hogy bírják az or- 
szág osztatlan bizalmát és elismerését. Jól tudom, Önnek ma más a feladata. 
Egy sokkal nagyobb annál. E feladattal szemben egyetlen ember személyes 
ügye háttérbe kell hogy szoruljon. Ezért nem is kerestem Önt fel személye- 
sen. Gondosan meg akarom óvni az Ön népszerűségét, a mi balsorsunk mér- 
gező lehelletétől. Tartozom ezzel Önnek és egyszersmind férjem érzületé- 
nek, midőn ezt a lépést az ő tudtán kívül megcselekszem. Anya létemre is 
tudok várni. De majd ha Isten áldást ad Önnek munkájára, ha egykor az Ön 
feladata a fődologban megérett a szerencsés megoldásra, akkor az Ön elvtár- 
sának nyilvános becsülete, gyermekeinek az egyedüli öröksége érdekében 
is tegye meg azt, amit Önnek nagy szive sugall." Sajnos, a csaknem két év- 
tizedes agitáció olyan pusztítást végzett a magyar közvéleményben, hogy 
Deák és pártja nem terhelhette a balközép által annyira szorongatott politi- 
kai helyzetét Görgey rehabilitációjának súlyával. Annak ellenére, hogy De- 
ák Ferenc bizalmas körben mindig nagyrabecsüléssel nyilatkozott Görgey- 
ről, nimbusza talán nem bírta volna el a Görgey ügyével való nyílt állásfog- 
lalás terhét. Kéz alatt az , öregúr" mindent megtett a száműzött tábornok 
érdekében, ismételten fogadta is hazatérése után lakásán, a katonai kérdé- 
sekben élt is bizalmas tanácsaival, de az ő tévedhetetlen ítélete felfogta an- 
nak a feladatnak lebírhatatlan nehézségeit is, hogy személyesen álljon ki a 
váci kiáltvány kibocsátója érdekében. Meg kell állapítanunk azonban azt is, 
hogy Görgey ezt az áldozatot sohasem kívánta azoktól, akiket politikai elv- 
barátainak tartott. Ő maga is sokkal többet aggódott a kiegyezési mű vajú- 
dásáért s a Kossuthnak roppant népszerűsége által bármikor felkorbácsolha- 
tó magyar közvélemény szertelen politikai dagályáért, semhogy ne számolt 
volna azzal, hogy az ő nyilvános rehabilitációjának órája még nem érkezett 
el. 

A porosz-osztrák háború idején a Pester Lloyd azt az ajánlatot tette neki, 
hogy hasábjain méltassa Benedek és Moltke mérkőzésének hadműveleti 
gondolatát. Görgey azonban elhárította magától ezt a megtiszteltetést. Ba- 
rátja, Ivánka Imre balpárti képviselő azt a kérdést intézte hozzá, vetné pa- 
pírra nézeteit oly készítendő törvényjavaslathoz, amely a kiegyezés sikerü- 
lése esetén az eddigi osztrák hadsereget az általános védelmi kötelezettség 
alapján, közös hadsereggé alakítja át. Görgey két részben el is készítette a 
maga katonai szaktanulmányát ehhez a véderőjavaslathoz és azt öccse révén 
Deák Ferenc rendelkezésére bocsátotta. Görgey, bár folyvást távoltartotta 
magát a katonai publicisztikától, Deák Ferenc számára most olyan szakelabo- 
rátumot szerkesztett, amelyről a későbbi Katonai Lapok a legnagyobb elis- 
meréssel írt 1891-ben. 

Közben, az események rohamos kifejlődésével kapcsolatban a kibocsá- 
tott királyi amnesztia értelmében Berzenczey László , elrúgta eddigi börtö- 
ne" rácsait. Görgey sorsa azonban a legnagyobb bizonytalanságban volt. Egy 
ideig gyötörte az a kétség, hogy talán megfeledkeztek róla, szándékosan 
mellőzték, hallgatva Pulszky Ferencnek egy rideg megjegyzésére, aki azt 
mondotta a klagenfurti száműzöttre, hogy ,, csak maradjon ott". Végre a tá- 
bornok hitvese Andrássy Gyula gróf miniszterelnökhöz fordult, aki azt mon- 
dotta, hogy őfelségének kétségkívül nem állhatott szándékában kizárni az 
amnesztiából Görgeyt. Ő azonban közvetlenül nem intézkedhetik a dolog- 
ban, mert hatósága nem terjed ki az osztrák rendőrségre, ezért nyomban 
kérdést tesz Beust báróhoz és reméli a legjobbat. Andrássy meg is tartotta 
ígéretét. Amikor kitűnt, hogy az osztrák államkincstár többé nem terheli 
magát Görgey ellátásának gondjával, a tábornok július 20-án Budapestre ér- 
kezett, hogy így a maga számára mintegy befejezett tényt teremtsen. Meg- 
látogatta Deák Ferencet is, aki melegen, barátságosan fogadta. Görgey kije- 
lentette a haza bölcsének, hogy ő a magyar kormánytól nem kér és nem vár 
semmit, nem akarja annak még meg nem szilárdult nehéz állását kontaktus- 
ba hozni a maga népszerűtlenségével, legkevésbé pedig Deákét, akinek nim- 
buszát , minden ártalmas szellőtől is meg akarta óvni". A néhány nap alatt, 
amelyet akkor a magyar fővárosban töltött, alig ismerték fel. 

A tábornok azután visszautazott Viktringbe, hogy ottani dolgait likvidál- 
ja és előkészületeket tegyen végleges hazatelepedésére is. Itt, Karinthiában 
kapta meg Assermann Ferenc honvédezredesnek röpiratát: Egy nyilt szó 
Görgey Artur honvédtábornok ügyéhez. Ez volt az első komoly védőmunka, 
amely magyar nyelven, egykori bajtárstól, Görgey érdekében megjelent. 
Assermann tárgyilagos könyve azonban nyomban megszólalásra késztette 
és ellenhatásra Görgeynek egyik legmegátalkodottabb ellenfelét, Asbóth 
Lajos honvédtábornokot, azt az alvezért, akit ő a második peredi csata köz- 
ben elbocsátott a szolgálatból. Asbóthról akkor még senki sem tudta, hogy 
fizetett konfidense és besúgója volt a császári rendőrségnek az Almásy-féle 
összeesküvés idejében. Cáfoló művének ténybeli részei azóta már elhervad- 

tak a történelmi igazság fényében. Akkor azonban még senkise kételkedett 
koronatanúi és erkölcsbírói szerepének illetékességében. Ássermann rövid 
idő múlva válaszolt Asbóth állításaira s ezzel a hírlapokban újból az aktuali- 
tás napirendjére tűzték a Görgey-kérdést. Ha maga a tábornok bizonyos el- 
fogódottsággal lépte is át 1867 októberében a magyar határt, nem indult ha- 
za minden vigasztalás és remény nélkül. Assermann vitairatai másokat is 
megnyilatkozásra késztettek. Csodálatos, hogy a hazaárulási vád konkrét 
formulázása híján inkább csak publicisztikai harc folyt Görgey ellen és azt 15- 
mételték, hogy világosi cselekedete, vagy a szabadságharc alatt követett 
magatartása nem meríti ki ugyan a tettleges hazaárulás fogalmát, mindazo- 
náltal a legnagyobb mértékben bűnös, valahogy úgy, mint később Bizaine tá- 
bornok, , par une mauvaise volonté passive et methodigue" a szabadságharc 
folyamán. Nehéz az ár ellen úszni. Akadtak azonban olyan politikai előkelő- 
ségek, akiket a népszerűtlenség veszedelme se tartott vissza attól, hogy a 
meghurcolt és elitélt magyar főkatona iránt kifejezzék tüntető rokonérzésü- 
ket. 

Végleges letelepedése után a kormánynak három tagja is tisztelgett Gör- 
geynél: Horváth Boldizsár, Eötvös József báró és Mikó Imre gróf, s főképp 
az utóbbi egy alkalmat se szalasztott el, hogy Görgey barátságával demonst- 
ráljon. Ámde még azoknak legnagyobb része is, akiknek semmi kifogásuk 
sem volt Görgeynek 1848/49-iki szereplése ellen, akik méltányolták benne 
a hazafit és a nagy vezért és osztoztak politikai nézeteiben is, az egyetemes 
közvélemény nyomása alatt úgy kerülték valósággal, mint egy bélpoklost. 
Ilyen reménytelen előjelek között kellett gondoskodnia arról, hogy magának 
és családjának bizonyos polgári megélhetést teremtsen. 

XIII. 


Görgey hazatérése — Megismétlődnek az első klagenfurti évek — Nem kap 
bolgári foglalkozást — Evdíja az alkotmányos korszakban — Gyulai Pál és 
köre — A visegrádi remeteség — ,, Artur király kerek asztala" — 

A , honvédnyilatkozat" — Kossuth is visszavonja az árulás vádját — Görgey és 
a politikusok — Görgey estéje — A nemzet tisztelete újból feléje fordul — Halála 


Az az első évtized, amely hazatérését követte, valóban alig különbözött 
klagenfurti száműzetésének első éveitől. Hogy az , áruló" haza mert jönni, 
sőt itt-ott nyilvánosan meg is merte mutatni magát, új impulzusokat adott a 
régi vádaknak, amelyeknek szolgálatában állott az emigráns Kossuth nagy- 
ságát oltalmazó sajtó s egy kicsiny, de annál hangosabb parlamenti csoport, 
amelynek a közvéleményben egyik bázisa éppen a Görgey-árulás legendája 
volt. Hogy oly gyorsan és mélyen elhatolt ez a magyar közvéleményben, an- 
nak egyik oka a magyar naívság és felületesség is volt, amely nem könnyen, 
vagy legalább is nem szivesen bocsátkozott az események gyökereinek és 
saját ereje mértékének vizsgálatába. A Görgey-kérdés nyugodt mérlegelé- 
sét megnehezítette kevés védőjének a Görgey-politikájának indítékaival 
űzött politikai számítása, amely a Hatvanhét programjának körvonalait vél- 
te felismerni Görgey viselkedésében. Innen van, hogy Görgey fölmentésé- 
nek ügyét annak a politikai pártnak egyes férfiai viselték leginkább szivükön, 
amely a maga létével és érvényesülésével teljes negációja volt a 49-es Kos- 
suthnak. Ha ezek a védők nem fenték volna politikai élűvé ezt a kiváltkép- 
pen történelmi kérdést, akkor a rehabilitáció talán valamivel későben és ne- 
hezebben következett volna el, azonban bizonyára sokkal kevesebb ellent- 
mondással is találkozik. A magyar közvéleménynek azon rétegei, amelyek 
nem akartak elszakadni a függetlenségi gondolattól, nem tűrhették, hogy 
Görgeyék történetpolitikai védekezése az ő politikai létalapjukat kezdje ki. 
A tábornok a klagenfurti években és most még inkább ráébredt egy nagy 
igazságra: arra, hogy mindig bizonyos bűnhődéssel jár egy közszereplőre 
nézve, ha az a való értékénél kevesebbre becsüli a közvélemény ítéletét és 
a népszerűséget. 1848—-49-ben nem sokat törődött a közvélemény hullámzá- 
sával. Roppant szenvedései alatt most megtanulta, hogy a közvélemény oly 
hatalom, amely vagy elsodorja, vagy eltiporja azt, aki elég vakmerő szembe- 
szállni vele. 

A szabadságharc nemzedékének minden vezető alakja többé-kevésbé 
végigélte a maga politikai életét, tehetségének szabad bontakozását és alko- 
tó erejének kiaknázását. Kossuth az emigrációban, két világrészben, ahol 
szinte új fejezete kezdődött hatalmas képességei kiteljesedésének, a legtöb- 
ben Kossuth oldalán, vagy a kiegyezés után Deák Ferenc vagy Tisza Kálmán 

pártján. A végzet egyedül hozzá volt könyörtelen. A forradalomnak alig más- 
fél esztendeje szinte délszaki sugárzásban tékozolta rá az energiakifejtés 
óriási lehetőségeit. Egy emberöltőnek való események roppant tömege alatt, 
üllő és kalapács a történelem nagyszerű műhelyében. Aztán több mint hat- 
van esztendeig ezeknek a nagy energiáknak lefeszülése, kényszerű veszte- 
gelés, erkölcsi száműzetés, embertelen magányosság. A harmincas évek 
fölséges élanja, megvesztegetően férfias kiérése, óriási térben kibontakozó 
fejedelmi szárnyak: aztán megtépett, összecsukódott szárnyak, amelyek so- 
hasem fogják többé hasítani a küzdelemnek tehetséget edző levegőjét. Ures 
csend váltott fel minden álmot, minden képzelődést, minden jelet, beszédet 
vagy cselekvést. Elmélkedni, tűnődni, hallgatni, — olykor egy-egy mélabús, 
vagy akaratos fölrezzenés az elhagyatottság betegágyából, egy ellene sze- 
gett néphangulat kaján viharaiban, amely jó sokáig nem akarja hallgatni az ő 
igazságait és nem is akar megilletődni az ő hősiesen konok hallgatagságán: 
valójában mindössze ennyi, ami 1867 óta történt vele. A szabadságharc alak- 
jai közül többé-kevésbé mindenki a munka eszközévé kovácsolhatta a kard 
acélját, az övé ez szomorú napnak emléke gyanánt az orosz hadimúzeum 
ereklyéje maradt, megkopottan a dicsőség mázától és belepetten a vádak és 
átkok rozsdájától. Isaszeg, Komárom, Vác, gyújtó emlékpontjai még évtize- 
deken át is a nemzeti munka mindennapi szürke világának: a hadvezér ké- 
pe, aki megvívta azokat, a ködben és homályban maradt. Mily későn kezdett 
pirkadni! 

Anyagi helyzete egy cseppet se volt rózsás. Eleinte titokban, a minisz- 
terelnökség rendelkezései alapjából folyósították számára azt az ellátási dí- 
jat, amelyet a kiegyezés megkötésekor az osztrák kincstár megvont tőle. Ez 
az összeg nemcsak hogy a közéleti állásának megfelelő társadalmi pozíciót 
nem biztosította számára, hanem a szó szoros értemében csak az anyagi 
tengődés lehetőségeit nyújtotta. Ezt az évi ellátást Tisza Kálmán emelte fel 
háromezer forintra, majd Széll Kálmán miniszterelnöksége alatt, a honvéd- 
nyugdíjak általános rendezése alkalmával, nyolcezer koronára egészítették 
ki. Mindent elkövetett, hogy polgári foglalkozást szerezhessen. Régi barátai 
különböző vállalatoknál, bányatársaságoknál, vagy gyáraknál, mint tanult ve- 
gyészt be 1s ajánlották, az általános osztrakizmus azonban lehetetlenné tet- 
te, hogy ezekben az állásokban megmaradjon. Egyes helyeken nemcsak az 
erkölcsi bojkott sújtotta, hanem a közéleti cserépszavazatot a szó szoros ér- 
telmében alkalmazták rajta s akárhány alkalmazási helyéről a tisztviselők- 
nek és a munkásoknak erőszakos és szolidáris fellépése távolította el. Egy 
ízben - beszéli el Ábrányi Kornél - a tordai vasúti állomáson felismerték, és 
durván tüntettek ellene. Csoportokba verődve körülvették, hangosan, ám- 
bár illő távolságból szidalmazták, gyalázták, de Görgey ügyet sem vetett re- 
ájuk és nyugodtan várta a legközelebbi vonatot, amely azonban csak órák 
múlva érkezett. Az állomásfőnök figyelmeztette Görgeyt, hogy merényletet 
forralnak ellene s felajánlotta neki lakását a vonat érkezéséig. A tábornok 

azonban bár köszönettel vette az ajánlatot, nem fogadta el. A nyílt állomáson 
az egyik falócára lefeküdt s a leggyanúsabb mozgás, a leggyűlölködőbb fe- 
nyegetések zajában — elaludt. S akik az agyonverés szándékában gyülekez- 
tek és alattomosan mosolyogva közelítették meg az árulót, az alvó ember 
láttára meghökkentek és mintegy megbűvölten, csendesen és megszégye- 
nülten visszasompolyogtak. 

Ha ritkán mutatkozott a nyilvánosság előtt, nem kerülhette el, hogy né- 
hanapján, főképpen Gyulai Pál biztatására, megjelenjen valamely felolvasá- 
son vagy előadáson. Az Akadémia egyik nagygyűlésén a karzatról hallgatta 
a felolvasásokat. A karzatról, — beszéli el Ábrányi Kornél, — egy szűk csiga- 
lépcső vezetett. Az ülés végén valaki felismerte Görgeyt s mint futótűz ter- 
jedt el, hogy itt van a hazaáruló. Vésztjósló moraj támadt s a nagygyűlés vé- 
gén a lelkes ifjúság a csigalépcsőre nyomult, hogy útját állja Görgeynek. 
Görgey sohase hordott magánál más fegyvert, csak egy vasboxert a nadrág- 
ja zsebében. Ezúttal is, midőn a szűk csigalépcsőn megjelent, s a rámeredő 
dühös és vérszomjas arcokat megpillantotta, csak annyit tett, hogy zsebébe 
nyúlt, a boxert ujjaira illesztette, aztán csendesen nyomult lefelé, farkassze- 
met nézve az útjában állókkal. A támadók lépcsőfokról-lépcsőre hátráltak, s 
a végén bántatlanul juthatott ki az emeleti folyosóra, innen aztán igaz, hogy 
fülsiketítő piszkolódások között, de biztonságban és bántatlanul távozhatott. 
A fővárosi lapok minden ilyen botrányról természetesen hasábos tudósítá- 
sokat közöltek s a Görgey-ellenes hangulat újra lángralobbant az egész or- 
szágban. Visegrádra kiránduló diákok a gőzhajón gyakran láthattak a nyári 
idő alatt egy friss mozgású, fekete-ruhás öregurat, aki egyedül vagy idősebb 
urak társaságában sétálgatott a fedélzeten. A hajóskapitány vagy a kísérő ta- 
nár olykor elárulta a diákgyerekeknek, hogy az öregúr nem más, mint Gör- 
gey, az áruló. Ez a felfedezés gyakran, kivált a nyolcvanas években, azzal a 
csattanóval végződött, hogy az árulót hangosan megabcugolták és lehurrog- 
ták. Egy fiatal anya, aki kézen fogva vezette fiacskáját, rámutatott az öreg- 
úrra s azt mondta gyermekének: Nézd, kis fiam, ez az az ember, aki elárul- 
ta a hazát. , Talán nem egészen igaz az, amit On a kis fiának mondott rólam — 
felelte az öregúr -, de talán így van jól. Hadd higgye a magyar, hogy csak 
árulás győzhette le. Ez a hit talán, ha én szenvedek is miatta, a nemzeti jö- 
vő egyik eleme." Egy ideig az újságírás könnyű nyílvesszőinek záporában az 
úgynevezett tudományos irodalom nehéz tüzérsége is szakadatlanul Görgey 
egyedüli és kizárólagos felelősségét firtatta. 

Horváth Mihálynak nagy műve a függetlenségi harcról látszólag tudomá- 
nyos alapokra helyezte nem ugyan a hazaárulás vádját, hanem a közvéle- 
ménynek sújtó elmarasztalását, amely a legkülönbözőbb forrásokból buzgott 
fel újból és újból. Görgey , nem volt áruló a szó közönséges értelmében, — 
írta róla Horváth Mihály. -— Ő nem bocsátá áruba hazáját fejedelmi kegyelme- 
kért, méltóságáért, kincsekért. Az ő becsvágya nem valami paszomántos 
méltóságért, melyben másokkal osztoznék, sem pedig kincsekért, miket ci- 

nizmusa becsülni nem tudott, hanem dicsőségért sóvárga... Ő nem anyagi 
önzésből volt áruló, — idézte Horváth Szemerét, — ő egyedül dacból, szeszé- 
lyességből, gyűlöletből, az igazi hazai szabadságszeretet hiányából tette tönk- 
re hazáját." Gyermekkori barátja, Irányi Dániel, aki egy Chassin nevű Íran- 
cia író társaságában könyvet írt a magyar forradalomról 1860-ban, így for- 
mulázta meg Görgeyről szóló ítéletét: , A gyors emelkedés megzavarta a fi- 
atal tiszt lelkét. Most már misem látszott előtte elérhetetlennek, s ő egye- 
nesen a legfőbb hatalomra kezdett törekedni. Pozsonyból 1848 november 
14-ikéről Kossuthoz intézett levelében letépte a fátyolt eltitkolt nagyravá- 
gyásáról, midőn a diktátorság szükségességéről beszélt, s midőn elég tisz- 
tán engedé megérteni, hogy ő az, kit erre ki kellene szemelni... Mint meg- 
győződés nélküli ember, Görgey bizonyára a teljes függetlenséget prédikál- 
Ja vala és kikiáltja a köztársaságot, ha Kossuth a legitimitás harcosává válik. 
Görgey jellemének azon ellenmondásait, amelyekkel élete telítve van, csu- 
pán Kossuth iránti féltékenységéből magyarázhatjuk." Hazatérése után Irá- 
nyi egy nagy országos párt vezére lett és a magyar közéletnek egyik legtisz- 
teltebb alakja. Ítélete ennélfogva széles rezgésű politikai körökre is kiter- 
jedt, amelyek azután tovább bővítették és nagyították a Görgey árulásáról 
szállongó mende-mondákat. Épp ily kíméletlen volt hozzá a Deák-párti ko- 
rifeusok egyike, Pulszky Ferenc, nemrég még az emigrációs Kossuth politi- 
kájának egyik főoszlopa, aki a következő kérdéssel élezte ki ítéletét a tábor- 
nokról: , Vajjon Görgey áruló volt-e? Mi azt válaszoljuk, hogy ő ugyan hazá- 
ját és barátait nem árulta el pénzért, de megfontolatlanul átszolgáltatta egy 
vérszomjas ellenség bosszújának, csakhogy Kossuth iránti gyűlölségének 
eleget tegyen." Hogy az öreg Mészáros Lázárnak és Dembinszki Henriknek 
emlékiratai nem voltak kíméletesek Görgey iránt, azon csodálkozni nem lehet 
annak, aki tudja, mily kíméletlenül tört lándzsát a tábornok a saját memoár- 
jaiban Mészáros tehetetlensége és Dembinszkinek, a , lengyel Xenophonnak", 
gyászos hadvezérkedése fölött. Ha nem is emlitjük azokat a romantikus, 
ponyvajellegű elbeszéléseket, mint Frey Artur, vagy Schlesinger Miksa mun- 
káit, akkor is éppen elegendő, csaknem teljes hitelt érdemlő forrásokból bu- 
gyogott évről-évre a vádak kimeríthetetlen özöne, amelyek szakadatlanul 
áthullámzottak a magyar közvélemény ítéletén és kedélyvilágán is. 
Azoknak a hazafiaknak egyik legkiválóbbja, akik a függetlenségi politika 
létalapját ismerték fel a Görgey-árulás vádjának mesterséges kitenyészté- 
sében is, volt Hentaller Lajos, aki szintén megajándékozta a magyar szabad- 
ságharc irodalmát egy Görgey-könyvvel, amely nem egyéb, mint összefog- 
lalása, vagy ismétlése a száz- és ezerféle szellemi vezetéken tovarezgő régi 
vádaknak és gyűlölségeknek. Utóbb, hajlott korában, Hentaller megtalálta 
az alkalmat, hogy a méltatlanul megtámadott magyar tábornokot megköves- 
se. Jellemző Görgey szerénységére, vagy talán a sorsával való kényszerű 
megalkuvásra, hogy majdnem tréfásan fogta fel Hentaller bocsánatkérését. 
, Haragszom Önre, — úgymond az öreg tábornok, — mert Ön ezzel a bocsá- 

natkéréssel teljesen megfoszt egyetlen pozíciómtól a magyar közéletben, a 
hazaárulói rangtól." A szabadságharc félszázados jubileuma alkalmából kü- 
lönböző album- és diszművek jelentek meg nagyrészt avatatlan, de annál 
szorgalmasabb írók tollából 1848—49-ről. Ezek között a legismertebb Gracza 
Györgynek ismeretes ötkötetes munkája, amely sokezer példányban vitte 
szét a lelkes utókor lelkébe ha nem a Görgey-árulás legendáját, hanem azt a 
kevés fényből és sok árnyból kevert clair-obscuret, amely az árulás korsza- 
kának reménytelen sötétségét később felváltotta. 

A Görgeyt teljes mértékben elitélő irodalom utolsó jelentékeny képvise- 
lője Beöthy Ákos volt, az ő hatalmas, magas színvonalú történelmi tanulmá- 
nyának halála után megjelent kötetében. Bármily tisztelettel kell is fejet haj- 
tanunk Beöthy Ákos erkölcsi komolysága és gazdag műveltsége előtt és 
bármily elismeréssel keli hódolnunk ítéletmondásainak bő indokoltsága és 
meggyőződésének mocsoktalansága előtt, a Görgeyről írt történelmi port- 
réját alapjában elhibázottnak és igazságtalannak kell mondanunk. Ugyanek- 
kora kíméletlenséggel tört pálcát Pázmány Péter és Széchenyi közéleti sze- 
replése felett is. Beöthy is elismeri Görgey magánéletének rendkívüli tisz- 
tességét és jellemességét és hogy akármilyen hibákat követett is el, szeny- 
nyes indulatokat nála feltételezni nem lehet. Elismeri, hogy egyéni értéke 
jelentékeny tartalommal bírt, hogy testi és szellemi tulajdonokkal gazdagon 
meg volt áldva s hogy az utóbbiak igen magas fokon állottak. Ha mégis meg- 
állapítja [nogy] Görgey egy önmagában és az emberekkel meghasonlott ke- 
dély benyomását teszi, kinek nem állott rendelkezésére nagy erkölcsi hát- 
tér, ki sem a szerencsét, sem a szerencsétlenséget elviselni nem tudta, hogy 
nem volt meg benne az elmének nagy alkotó ereje, hogy soha életében egyet- 
len lépésének horderejét kiszámítani nem tudta, hogy bódítóan hatott rá a 
tavaszi hadjárat fénye, hogy az erkölcsi züllés crescendoját látjuk szereplé- 
sében: akkor azt vethetjük Beöthy felfogása ellen, hogy Görgey jellemének 
és szereplése indítékainak kritikájában ő még nem rendelkezett elegendő 
bizonyítékkal, másrészt, hogy szigorú ítélkezése ellentétben áll azokkal a lé- 
lektani alapokkal és feltevésekkel, amelyeken megállapításai nyugodnak. A 
legnagyobb fogyatékossága azonban a Beöthy-féle sommás eljárásnak az, 
hogy ítéletének indokolására, vagy árnyalati gazdagítására sűrűn felhasznál- 
Ja Szemere rikító színezését, amelyekről mindent lehet mondani, csak azt 
nem, hogy kútfőbecsűek lennének. De bármily szigorú és elmarasztaló is 
Beöthy Görgeyvel szemben, a hazaárulás vádja alól a támadásnak ez az utol- 
só nagy képviselője is a leghatározottabban felmentette Görgeyt. 

Megélhetése és erkölcsi egzisztenciája tehát jó sokáig kétes volt és ho- 
mályos idehaza is. Occse, István, nagynehezen rávette, hogy tegye át állan- 
dó lakóhelyét Visegrádra s vállalja magára a ház, a kert és a szőlő gondozá- 
sát. , Az Artur kedélyvilágának és kedvenc passziójának annyira megfelelő 
volt ez az ajánlat, hogy elfogadta azt. Így engedte magát a tábornok az öccse 
ügyes és okos diplomáciája által belevitetni egy olyan helyzetbe, amely ne- 

ki mindenképpen megfelelő volt. A visegrádi villában lassankint egy olyan 
társadalmi kör alakult, amely nemcsak barátja, hanem hódoló tisztelője is 
volt Görgey egyéniségének. Ennek a társadalmi körnek megteremtésében 
és további kibővítésében rendkívüli támogatást nyújtottak a Görgey István 
családjának összes női tagjai, akik híressé tudták tenni a visegrádi vendég- 
szeretetet és vidámmá és vonzóvá varázsolni a visegrádi remeteséget. A vi- 
segrádi villa Mekkája lett mindazoknak, akik ismerték Görgey Artur nagy 
érdemeit s érezték azt a hálátlanságot, amelyet a nemzet Görgey Árturral 
szemben elkövetett." Már a hetvenes évek elején jóformán írókból és tudó- 
sokból alakult kis körből indult ki csendesen Görgey rehabilitációjának, majd 
halk kultuszának évről-évre szélesebb hullámgyűrűben terjedő munkája. 
Ennek a kis írói körnek szellemi vezére Gyulai Pál volt, aki a maga Buda- 
pesti Szemléjét tartaléktalanul odakölcsönözte a védelem és az ellentáma- 
dás fegyveréül. Mellette Arany László, a nagy költő fia és Lévay József, a fi- 
atalabbak közül Ábrányi Kornél, Kozma Andor és Mikszáth Kálmán, majd 
Herczeg Ferenc voltak ismertebb Grál lovagjai Artur király kerek asztalá- 
nak, amely olyan férfiakat is tagjai közé avatott, mint Baksay Sándor, Szász 
Károly, Péterfy Jenő, Angyal Dávid és Marczali Henrik, akik a céhbeli törté- 
nettudomány tekintélyével állottak oda bátran a tábornok rehabilitációja 
mellé. Péterfy egyik legremekebb kis tanulmányával fejezte ki hódolatát a 
történelmi igazság és Görgey ügye iránt. Külön kis társaság volt a magyar 
vegyészek köre, élükön Thán Károllyal, aki a szabadságharcban, mint tizen- 
ötéves fiú Görgey tüzérje volt, és Ilosvay Lajossal, akik a maguk szaktudo- 
mányának büszkeségét tisztelték Görgey Arturban. Kilencvenedik születé- 
se napján a Természettudományi Társulat kémiai-ásványtani szakosztálya 
egyhangú határozattal ünnepelte Görgey Artur személyében az , első ma- 
gyar kémikust, aki olyan értekezéssel jelent meg szaktudományának irodal- 
mában, amelynek még ma is becse van." A kókuszdió szilárd és illó zsírsav- 
jairól írott disszertációját még Toporcon fejezte be 1848 áprilisában. Ez a 
munka három kiadást ért el és pedig a , Sitzungsberichte der kais. Akademie 
der Wissenschaften"-ben, a Liebig-féle , Annalen der Chemie und Pharmacie" - 
ban és a , Magyar Chemiai Folyóiratban", 1917-ben. 

A védelem oroszlánmunkáját természetesen a , hű gránátos", István vé- 
gezte, aki egy életet és egy vagyont áldozott eredeti okmányok és levelek 
összegyűjtésére és a mende-mondák és az emigránsirodalom dokumentált 
cáfolatára. Ha tüzeskedésében néha túlzásba is ment, e! kell ismerni, hogy 
öt kötetre terjedő okiratgyűjtése az egyetemes történetirodalom egyik leg- 
hatalmasabb és legsikerültebb vitairata. Néha sikerült rávenni a vádlottat is, 
hogy megtörje hősies hallgatását. Olyankor történt ez, amikor egy-egy ek- 
latánsabb ferdítéssel, vagy hazugsággal kellett harcba szállani, mint például 
a Danzer-Dembinszki-féle emlékirat, vagy Kossuth viddini levele valame- 
lyik vádjának kései fölmelegítése, vagy amikor Kossuth politikai befolyásá- 
nak emelkedése veszélyeztetni látszott a kiegyezési alapot. 1881-ben egyik 

cikkében Kossuthhoz ezt írta: , Fájdalom én már semmitse tehetek. Te any- 
nyira tönkretettél, hogy nincs az a verébfiók széles Magyarországon, aki én- 
rám hallgatna." A nyilvánosság előtt, sőt szűkebb baráti körben is azonban a 
legnagyobb tisztelettel beszélt nagy ellenfeleiről. Gyulai Pál a maga csípős, 
paprikás modorában, gyakran olyan módon idézte a társaság elé Kossuthnak 
egyes tévedéseit, vagy hibáit, amelyeket Görgey nem hagyott szó nélkül. 
, Lassankint magam 15 elhiszem, arnit ti rólam beszéltek, azt tudniillik, hogy 
jelentékeny ember vagyok. Ha pedig én valaki vagyok, mekkora nagyság le- 
het az a Kossuth, aki engemet annyira tönkretett!" — mondta egy alkalom- 
mal Görgey. Egy másik időpontban, ugyancsak egy Kossuth-vita alkalmával 
ezt mondta társasága előtt: , Ha nincs Kossuth Lajos, akkor én sohase jut- 
hattam volna abba a helyzetbe, hogy egy világhatalom előtt kelljen letennem 
fegyveremet. Kossuth Lajos nélkül már 1848 szeptemberében vége lett vol- 
na mindennek és Jellacsics a maga párezer horvátjával leigázta volna Ma- 
gyarországot. Minő gyalázat lett volna ez! Mekkora erkölcsi halál, amiből ta- 
lán sohase lett volna feltámadás!" 

A nyolcvanas évek kezdetén lassú fordulat állott be Görgey Artur meg- 
ítélésében. 1883-ban napvilágot láttak Kossuth sorai Kiss Miklóshoz, ame- 
lyekben a kormányzó elejtette a hazaárulás vádját Görgeyvel szemben. , Gör- 
gey sem volt ex professo áruló, csak ambiciózus és intrigáns" — írta Kos- 
suth. 1884 november 22-én kétszázhét régi honvéd nyilatkozatot nyújtott át 
Görgeynek, amelyben a kortársak nevében fölmentik őt az árulás vádja alól. 
Ezt a nyilatkozatot később még hatvanhatan, összesen tehát kétszázhetvenhár- 
man írták alá. Ez az akció, mint előrelátható volt, viharos ellenhatást váltott 
ki a honvédbajtársak ellenkező véleményű csoportjánál. Kikből állott ezek- 
nek többsége? , Tudnivaló — írta Karsa Ferenc, 1844—49. honvédfőhadnagy 
Naplójában -, hogy leginkább azok szájaskodtak Görgey ellen, akik azokban 
a csapatokban élvezték a dupla lénung kedvezményét, amelyek távol a há- 
ború színterétől, egyik-másik tájékon lebzseltek, mint Kazinczy hadtestje, 
meg azoknak a szétugrasztott csapatoknak tisztjei, akik Szőregnél és Te- 
mesvárnál a katonai önérzet hiányában engedték a sereget szétveretni és 
végre, akik az egész hadjárat alatt a kormány melegénél sütkéreztek." ,,Mi 
alulírottak, akik a harmincöt év előtt, a szövetkezett nagyhatalmak túlerejé- 
től legyőzött szabadságharc katonái voltunk, — úgymond a nyilatkozat — mai 
napig is azt vagyunk kénytelenek tapasztalni, hogy azon korszak kiválóbb 
eseményei, az egyes kimagasló egyének azokra gyakorolt befolyása az ok- 
nyomozó történetírás által sincsenek még kellőképpen kiderítve, annál in- 
kább a vajmi sok körülmény iránt nem is tájékozott nagyközönség előtt... 
Ha tekintjük, hogy napról-napra mennyire ritkulnak soraink, azon harcosok 
sorai, akik az 1848—49-iki küzdelmeknek különféle helyeken, időszakokban 
és helyzetekben cselekvő részesei és szemtanúi valánk, ha számba vesz- 
szük, mennyire megfogyatkoztunk, s hogy a még élők hátralevő évei is töb- 
bé-kevésbé már megszámlálvák: természetszerűen előre láthatjuk, hogy 

maholnap alig lesz közöttünk egy-egy szétszórt e hazában, akik cselekvő ré- 
szes voltánál fogva illetékes, sőt véleményünk szerint tán illetékesebb is le- 
hetne az események lényegéhez hozzászólani, mint az, aki azokat tényező- 
képpen át nem élte... Elérkezettnek látjuk tehát az időt, hogy mielőtt sírba 
szállanánk, érzelmeink és felfogásunk kinyilatkoztatásával ezennel egy tör- 
ténelmi adatot szolgáltassunk át az utókornak, amelyben legalább egy férfiú 
iránt lerójjuk az igazság adóját és kimondjuk nézetünket azon honvédtár- 
kérdés felderítése és megítélése is... Nyílt egyenességgel, bátran kimond- 
juk: hogy a világosi fegyverletétel oly nagy túlerőkkel szemben nem volt 
árulás, nem volt fegyvereinket meggyalázó tény, nem volt a haza elleni bűn, 
hanem volt a honfi vér további hasztalan ontását megszüntető, emberséges 
és tisztességes befejezése egy azon túl reménytelen, céltalan s azért tovább 
nem is indokolható háborúnak. Ami pedig a fegyverletétel után történt, amit 
ezzel kapcsolatban egyfelől az orosz hatalom messzebb kiható számítása 
művelt, másfelől pedig az elkeseredett bosszú cselekedett, s ami mind a két 
részről a nézetek tévesztése és a nemzeti viszonyok összebonyolítása cél- 
jából tétetett, az a győztes felek kénye-kedvétől függött; azért magyar em- 
bert felelőssé tenni nem lehet." A , nyilatkozat" aláírói között olyan férfiak 
szerepeltek, mint Kászonyi József honvédezredes, Klapka György tábornok, 
Assermann (Vendrey) Ferenc ezredes, Salamon Ferenc, Apáthy István egyete- 
mi tanárok, Ballagi Mór, akadémiai tag, Ivánka Imre honvédezredes, Uchtritz 
Emil báró, Seher-Thoss Artur gróf honvédezredesek, stb. 

A nyilatkozatot november 24-én küldöttség nyújtotta át a tábornoknak, 
aki a következőket felelte: , Harmincöt éve múlt, tisztelt bajtársak, hogy 
utolszor találkoztam veletek. Harmincöt éven keresztül erőt merítettem 
azon meggyőződésből, hogy nekem nem volt szabad válogatni a kötelessé- 
gekben; hogyha könnyű szívvel feleltem meg oly kötelességnek, melynek 
teljesítése dicsőséggel kecsegtetett: akkor nem volt szabad kitérnem az 
olyan elől sem, melynek megfelelvén, előreláthatólag, jó hírnevemet kockáz- 
tatom... Belenyugodtam tehát, hogy a honárulás vádjának súlya alatt majd- 
nem egyedül futom meg mindvégig az életpályát, s e sorsomban annyira be- 
lenyugodtam, hogyha ti kedves bajtársaim, nemes elhatározástok előtt taná- 
csomat kéritek, én tétova nélkül azt tanácsolom, ne nyilatkozzatok, mert 
nyilvános föllépéstek közvetlenül nem fordít a dolgon... Aztán meg szivem 
sugallata szerint továbbra is megkímélve szerettem volna látni e nyilatkozat 
aláíróit ama nemtelen bántalmaktól, amelyek harmincöt év óta úgyszólván 
mindennapi kenyerem. Azonban ott, e nyilatkozványban meg van írva, hogy 
mellettem nyilatkozni ama elszánt férfiak részéről, akik aláírástól vissza 
nem riadtak, nem csupán bajtársi, főleg hazafi kötelesség, s én örömmel üd- 
vözlöm, mint régi jó ismerőst, e bátorságot, mely hazafi kötelességből síkra 
száll ott, hol minden egyes védőre ezren támadnak. Örömmel üdvözlöm e 
bátorságot, mert bármily egyenetlen az egymással szembenálló két tábor 

számereje s bármily egyenetlenek a fegyverek is, melyekkel egymás ellen 
küzdenek, itt a meggyőződés, ott a vakhit, itt az adat és érv, ott a görbe út és 
a fondorlat, itt a szellem, ott a szenvedély, itt a kímélet, ott a féktelenség: élő 
hitem mégis, hogy a győzelem, nem ma, nem is holnap, de végtére is a mi- 
enk, a mi táborunké lesz. Mert a mi jelszavunk ma is ugyanaz, mellyel ez- 
előtt harminchat évvel harcra keltünk: a nemzet becsülete és méltósága." 
Visegrádi szőlőterméséből minden esztendőben egy kosárra valót kül- 
dött Ferenc József királynak, aki a koraőszt rendszerint Gödöllőn töltötte. A 
király minden alkalommal megköszönte legérdekesebb alattvalójának külde- 
ményét, valójában azonban sohase bocsátott meg neki, jóllehet bizalmas 
körben nagy tisztelettel nyilatkozott a tábornok katonai képességéről és jel- 
leméről. Talán inkább megbocsátott magában a torinói szent öregnek, mint 
a visegrádinak. Rossz néven vette tőle, hogy mint volt császári királyi tiszt 
,revoltált" és sohase tudta neki elfelejteni, hogy megalázta győzelmeivel és 
kapitulációjával az osztrák fegyvereket. Akikről azonban tudta, hogy néha 
napján megfordultak Görgey társaságában, azoknál gyakran érdeklődött az 
agg tábornok egészsége felől. Politikusok is gyakrabban felkeresték ezt a 
kisded kört, ezt a választékos társaságot. Itt-ott egy-egy engesztelhetetlen 
volt honvéd részéről még fel-felhangzott a régi dal, a régi gyűlölségről. Az 
új nemzedék előtt azonban, amely nem osztozott többé atyáinak elfogultsá- 
gában, egyre inkább nőtt fénye a glóriás vezérnek és fogyott az árnyék feje 
körül. Ez az új nemzedék lassankint belátta, hogy egyáltalán nem tartozik a 
nemzeti erő és becsület kultuszához, hogy porbasújtsa azt, aki a nemzeti erő ha- 
talmát és becsületét két nagyhatalommal szemben is megmutatta és amely 
feloldotta magában azt a csodálatos ellentmondást, hogy egy másik történel- 
mi nagyság kultuszának, hogy éljen, okvetlenül emberáldozatra van szüksé- 
ge. Tagadta azt, hogy Kossuth annál fényesebb, minél sötétebb Görgey. He- 
gyesi Márton alapos művei is hozzájárult némely homályos részletek tisztá- 
zásához. Majdnem perdöntőnek látszott a közvélemény szemében a vérta- 
nú Leiningen naplójegyzeteinek kiadása, aki úgyszólván az utolsó óráiban 
tett hitet Görgey hűségéről és becsületességéről s aki azért imádkozott, 
hogy végső percében is megtartsa az Isten Görgey nagyságában való hitét. 
Azt lehet mondani, hogy Görgey estéje már egy kiengesztelődött nemzeti 
közvélemény csendes tiszteletében és elismerésében telt el. Ha családi éle- 
tére nem borult volna felhő, akkor talán boldognak is mondhatta volna ma- 
gát. Az a finom és gyöngéd női kör, amelyet Istvánnak rokonsága teremtett 
körülötte, széppé és nyájassá tette kései alkonyának napjait. Egyre többen 
zarándokoltak el a visegrádi remetéhez. Olyan férfiak, mint Grünwald Béla, 
Hodossy Imre, Tisza István gróf, az ifjabb Andrássy Gyula időnkint el-eljár- 
tak hozzá, hogy tisztelegjenek előtte a haza dicsőségének és csodálják a vi- 
segrádi romok között ezt a nem kevésbé nagyszerű romot, a nemzeti erő- 
nek és becsületnek monumentalitásában. Ez időtájt Abonyi Lajos, a jeles 
magyar író, , Görgey korsója" címen írta a következőket: ,, És várja, várja, 


314 


hogy majd jönnek azért a korsóért. Mikor jönnek el érte? Hiszen megmond- 
ta neki Kossuth álmában a nagy napot, mikor az emberek ismét szeretik 
egymást s mint a keresztény vallás nagy nagy imádságában meg van írva, 
megbocsátják az egymás bűneit s mint hazafiak találkoznak a hazaszeretet- 
ben és egyesülnek. Nem olyan rossz ez a szegény magyar nép, mint ami- 
lyennek látszik, ha elbolondítják. Mikor az emberek minden szépről, minden 
dicsőségről megemlékeznek s megemlékeznek azokról a dicső nevekről, 
amelyek ama nagy időkre a legragyogóbb fényességet vetették. Vajjon jut-e 
valakinek eszébe az a szegény öreg ember, akire egykor az ég minden csil- 
lagját rárakták volna?" A céhbeli történetírás a század fordulóján már telje- 
sen leszámolt a tudomány eszközeivel az árulás mende-mondájával. Megér- 
te azt is, hogy a világháború alatt, 1915 áprilisában megjelent előtte Viseg- 
rádon a német katonáknak és tiszteknek egy küldöttsége, hogy kifejezzék 
tiszteletüket a magyar hadvezérnek, aki dicsőséggel villogtatta kardját az 
orosz hadak ellen régen, nagyon régen. A német muskétások csendben fel- 
állottak a visegrádi villa előtt és elénekelték a Wacht am Rheint. A közönség 
velük énekelt és tombolt. Az öreg Görgeyt tolószékben tolták ki a német 
tisztek és katonák elé. Szemében könny ragyogott, a megindultságtól resz- 
kető hangon köszönte meg a szövetséges katonáknak ezt a rögtönzött, ön- 
kéntes ovációt. 

Csodálatosan szivós életereje úgyszólván az utolsó hónapokig testi és 
lelki készségeinek virulásában tartotta. Halála előtt három hónappal esett 
ágynak. 1916 április végén fellépett a hurutos tüdőgyulladás, amely május 
21-én, Budavár bevételének éjjelén sírba vitte. A Kárpátok ormán magyar, 
osztrák, német és orosz ágyúk dörgése közben, egy nagy hadvezérnek való- 
ban páratlanul megfelelő gyászkísérettel szállott vissza sokat szenvedett lel- 
ke az égbe, ahonnan ez a szikra kilencvennyolc esztendővel ezelőtt lehullott 
a magyar földre. 

A Görgey nemzetség ezt a gyászjelentést adta ki: , A görgői és toporci 
Görgey nemzetség mély megilletődéssel jelenti, hogy nesztora és örök büsz- 
kesége, Görgey Artur, magyar hazánk egykor diadalmas nagy hadvezére, 
majd sokaktól méltatlanul félreismert, de mindig szerető, hűséges, önfelál- 
dozó fia, folyó hó 21-ik napján hajnali egy órakor, életének kilencvenkilence- 
dik évében hosszú szenvedés után elhunyt... Csodálatos hős volt a csaták- 
ban és tűrésben egyaránt. Sem az ellenségtől kapott súlyos seb, sem a fáj- 
dalmasabb lelki sebek miatt jajszóra soha nem fakadt. Magasztos nyugalmát 
és holtig töretlen derült bátorságát, tiszta lelkiismeretéből és Istenbe és a 
nemzet jövőjébe vetett rendületlen hitéből merítette." 

A Nemzeti Múzeum előcsarnokából temették el. Nemzetségének har- 
minckét meglett férfitagja közül huszonkét Görgey teljesített akkor katonai 
szolgálatot. Ezek kivétel nélkül megjelentek, valamint hivatalosan az egész 
magyar királyi kormány, Tisza István gróf vezetése alatt. Kozma Andor te- 
metői beszédével veszünk tőle búcsút: , Nem szállva perbe sem Istennel, 

sem emberrel, mindazon magyarok nevében szólok Hozzád, Artur vezér, 
akik mélységes tisztelettel hódolnak a Te rendkívüli nagyságodnak és hűsé- 
ges szeretettel a Te nemes emberi jóságodnak. Nem siratunk Téged, mert 
a testi halál, amely szokatlanul hosszú ideig tétovázott Veled szemben, csu- 
pán aggságod kínjait szüntette meg. Nem is búcsúzunk Tőled, mert tudjuk, 
hogy a Te hősi egyéniséged itt e földön is halhatatlan marad, s a história íté- 
lőszéke előtt is el fogja nyerni az élet koronáját... Múló földi életedben nagy 
sorstragédia hőséül tűntél fel. De emiatt nekünk nincs jogunk panaszra, 
mert a panasz még halóporodban is sértené a Te egekig tornyosuló férfi- 
büszkeségedet... Ugy néztelek sokszor, mint valami mesebeli hőst, aki a ha- 
mar lezajlott diadal után, óriási erőkkel telten, egy kicsi szigetre szorult. A 
kis sziget körül viharosan dühönghetett a gyűlölet óceánja, fenn a légben 
vijonghattak a vészmadarak, de magán a kis szigeten Téged mindenkor egy- 
aránt végtelen megbecsülés és határtalan szeretet környezett. Ott, büszke 
szegénységedben is, úgy magasodtál fel, mint egy szép, öreg száműzött ki- 
rály, kinek szivében a lemondás fájdalma régesrég mindent megértő és min- 
dent megbocsátó belenyugvássá finomult... Isten kegyelme azon a napon 
szólított magához, amelyen hatvanhét esztendővel ezelőtt Budavárát bevet- 
ted... A hozzád méltó katonás végtisztelet nem is ott van, ahol kiszenvedt 
tetemedet álljuk körül. Ma, túl határainkon dörögnek az ágyúk, ropognak a 
puskák és szuronyszegezve rohannak diadalra hazájukért küzdő vitéz ma- 
gyarok. Azoknak unokái, akiket Te tanítottál meg igazi katonákul harcolni és 
igaz katonákul győzni. Lebegjen fölöttük a Te hősi szellemed és ismételje a 
fellegekből azt a mámoros szózatot, amely egykor, Buda ostrománál röppent 
fel hallgatag ajkaidról: előre!... ott lobog a trikolor... éljen a honvéd!" 

A KIADÓ UTÓSZAVA 


Sorozatunkban a magyar polgári történetírás legjelesebb — új kiadásban 
nem hozzáférhető — munkáit kívánjuk ismételt megjelentetéssel, vagy eset- 
leg még kéziratban heverő művek publikálásával a szélesebb közönség szá- 
mára megismerhetővé tenni. Azokat az írásokat, amelyeket a második világ- 
háború után nem az adott tudományterület változásának önmozgása, hanem 
a direkt politikai akarat iktatott ki a tudományos gondolkodásból, az egyete- 
mi tananyagokból, a közkönyvtárakból és az érdeklődő nagyközönség látó- 
köréből. Tudjuk, hogy a megjelentetendő írások témakörében a legtöbb eset- 
ben születtek újabb feldolgozások, de hiszünk abban, hogy a történettudo- 
mányban is vannak állandó, , örök" értékű művek, melyek időszerűségét 
nem érinti egy-egy részletük (netán egész témakörük) későbbi, mégoly , kor- 
szerű" feldolgozásának megjelenése. A kiadó úgy gondolja, hogy a magyar 
történetírás utóbbi évtizedeiben túl sokáig volt hegemón helyzetben egyet- 
len ideológia ahhoz, hogy lemondhassunk a XIX. század utolsó és a XX. szá- 
zad első évtizedeinek gondolati sokszínűségét tükröző munkákról. 


kkk 


Pethő Sándor — újságíró, történész — Pásztoriban született, 1885. márci- 
us 1-én. Kolozsvárott, Nápolyban és Halléban tanul, majd rövid tanárkodás 
után újságíró lesz — emellett történelmi szakmunkákat ír. 1938-ban megala- 
pítja a Magyar Nemzet című napilapot. Ismertebb történelmi művei: A sza- 
badságharc eszméi (1916); Világostól Trianonig (1925); az Asztalos Miklóssal 
együtt írt A magyar nemzet története (1933). Pethő Sándor 1940. augusztus 
25-én hunyt el autóbalesetben. 


kk 


A mű eredeti megjelenése: Pethő Sándor: GÖRGEY ARTÚR. Genius ki- 
adás, é.n. 


A kötet jelen kiadása mindenhol teljes egészében a mű eredeti szövegét 
követi, kizárólag a nyilvánvaló elírásokat és az értelemzavaró sajtóhibákat 
javítottuk. A szöveg korabeli, ma már régiesnek tűnő helyesírását (nevek: 
pl. Jellacsics József, Windischgraetz, Hunyady; dátumok: 1848/49-iki, 1832 
november 23-án, etc.) is jórészt érintetlenül hagytuk (kivéve a korabeli nyom- 

datechnikából eredő központozást), sőt bizonyos következetlenségeket — 
melyekből eredően néha a szövegen belül is különféle írásmóddal találunk 
egyes szavakat, neveket (pl. Székesfehérvár és Székesfejérvár, Alsó-Szélly 
és Alsószélly, etc.) — sem igazítottunk ki. A szövegközti térképeket újraraj- 
zoltuk a mai nyomdai követelményeknek megfelelő minőség elérése céljából. 


kk: 


A kiadó ezúton mond köszönetet Pethő Sándor családjának, amiért enge- 
délyezték a könyv új kiadását. 

